
Ramiose Tabariškių kaimo kapinaitėse po baltu beržu atgulė Tadas Iva- 
nauskas. Rodos, nebaigęs darbų, nepasakęs paskutinių žodžių, atvertęs pradė- 
tos rašyti naujos knygos puslapį... Ten, netoliese, žaliuoja Obelynė, jo kruopščiu 
triūsu išugdyta, kas pavasarį pražystanti, - gyvas išėjusio žmogaus paminklas. 

Sklaidydamas profesoriaus paskutinio rankraščio lapus, dar, rodos, girdžiu 
jo balsą auditorijoje, matau jo gyvas akis, tarytum vėl sėdėčiau priešais jį prie eg- 
zaminų stalo... O mašinėle prirašyti puslapiai, paties profesoriaus ranka vienur 
kitur pataisyti, daugelis jau visai pageltę, nuo senumo net trupa, vartant dvelkia 
sudūlėjusio popieriaus dulkėmis... Ir nenuostabu, nes autorius juos paskutinį 
karta lietė prieš devyniolika metų. 

Beje, per tuos metus rankraščiai pabuvo ir dviejose leidyklose. Paraštė- 
se — gausybė redaktorių pastabų, kurių turinys toks pats: „išbr“ — atseit „iš- 
braukti“. O vadinamosios vidinės recenzijos išvada tokia: „rankraštis netinka“. 
Suprantama, anie metai turėjo savo žymių. Todėl labai suprantami ir didžiai 
prasmingi šios knygos paskutiniai žodžiai, autoriaus parašyti irgi anais metais: 
„« mano širdyje slypi pasiilgimas to, kad žmogus žmogui būtų tik žmogus“. 

Tikrai didžiai norėtųsi, kad tai ir taptų mūsų laiko žyme. 

Profesorius Tadas Ivanauskas gimė 1882 metų gruodžio 16 dieną, o pa- 
liko mus - 1970 metų birželio 1-ąją. Knygos skyriai rašyti ne vienu metu, bet 
— ilgo ir įdomaus aštuoniasdešimt aštuonerių metų gyvenimo atspindžiai. 

Baigęs Sorbonos ir Peterburgo universitetus, Tadas Ivanauskas buvo vie- 
nas tų lietuvių inteligentų, kurie ėmėsi plėšti mūsų kultūros dirvonus. Tokia 
dalia buvo mūsų senosios kartos kultūrininkų, kurie, nesvarbu, kokios speci- 
alybės patys būdami, ėmėsi visokiausių darbų, kur tik galėjo ką nuveikti mūsų 
kultūros ir švietimo labui. Tad tokių žmonių rašyti atsiminimai mūsų dieno- 
mis yra ypač brangus turtas. Juolab kad Tado Ivanausko raštuose labai sunku 
apčiuopti ribą, kur jisai mokslininkas, o kur beletristas, ir atvirkščiai. 

Šioje Tado Ivanausko knygoje, išeinančioje praėjus daug metų po auto- 
riaus mirties, užrašyti patys nuoširdžiausi autoriaus prisiminimai, tai, ką jis 
matė ir jautė, nesuvaržyti jokių politinių doktrinų ar ideologinių dogmų, ne- 
pretenduojantys į istorinius apibendrinimus, net ir istorinius įvykius atspin- 
dintys vien autoriaus žvilgsniu. Tai, manyčiau, ir yra didžiausia jų vertė. 

Už rūpinimąsi šios knygos likimu, už rankraščių išsaugojimą, jų padaugi- 
nimą ir deponavimą kai kurių asmenų privačiuose stalčiuose, už pagalbą šią 
knygą sudarant, su didžia pagarba dėkoju autoriaus žmonai profesorei Marijai 
Natkevičaitei-Ivanauskienei, jo dukteriai Eleonorai Baltuškevičienei, sūnui 
Algiui Ivanauskui. Taip pat profesoriaus mokiniams ir ištikimiems bendra- 
darbiams. Deja, jau velioniams — šviesaus atminimo Natalijai Likevičienei, 
Jonui Šeštokui. Dėkoju gerbiamai poniai Elenai Gaidienei, gerbiamam Petrui 

Zajančkauskui, taipogi Kęstučiui Verbickui, kruopščiai paruošusiam spaudai 
archyvinę fotomedžiagą, kurios didelę dalį autorius buvo parinkęs pats. 

Ir ne vien mano, manyčiau, ši padėka, o visų, kurie laikys knygą rankoje. 
Juk ne tik paminklinės lentos įamžina atminimą. Žodžiai knygose ilgaamžiš- 
kesni už žodžius akmenyje. . 


RIMANTAS BUDRYS 
1989 metų spalis 

Ivanauskų Lebiodkos dvaro 
gyv. namas T. Ivanausko 
jaunystės metais (1918 m.) 


Ankstyvoji vaikystė 


Mano seniausi atsiminimai siekia tuos laikus, kada mano tėvai su keturiais 
vaikais, nes Stasys dar nebuvo gimęs, gyveno Krasnojėje, Voronežo guberni- 
joje, Novochopiorsko apskrityje, prie Chopioro upės. Ten buvo didelė spirito 
varykla, priklausiusi vienam Rusijos didikui, kuris ir pavedė mano tėvui per- 
organizuoti visą įmonę, pritaikyti joje naujai atrastą metodą spiritui varyti, 
ką mano tėvas, dar jaunas inžinierius būdamas, sėkmingai atliko, o Krasnojė 
ėmė tiekti savininkui dideles pajamas. Žinau, kad mano tėvas turėjo savo ži- 
nioje keletą jaunesnių inžinierių padėjėjų ir gaudavo iš įmonės savininko labai 
didelį atlyginimą. | 

Krasnoję menu labai mažai, lyg per rūkus, nes, man tebesant gal ketve- 
rių metų, tėvas, nenorėdamas auginti vaikų Rusijoje, atsisakė tarnybos ir mes 
su motina išvažiavome į Lebiodką. Iš Krasnojės mano atmintyje užsiliko tik 
keletas smulkių epizodų. Atsimenu, kad mane ant rankų nešiojo ponas Pro- 
kopenka. Atsimenu priemenę iš lentų ir sodą. Kaip tik iš tos priemenės ant 
pono Prokopenkos rankų iš namų išvykau į sodą. Atsimenu taip pat, kad palei 
namus sykį virėjas Makaras suko „moroženą“, o mano broliai Jurgis ir Vackus 
laižė „kočėlą“, kurį jiems Makaras pakišdavo po nosim. Atsimenu taip pat, 
kad pas mus buvo daug gyvų žvėrių ir paukštelių, nes tėvas buvo didelis jų 
mėgėjas. Kokie tai buvo gyviai — neatsimenu, bet vėliau broliai sakė man, kad 
iš žvėrių būta starų, švilpikų, vilkų ir šoklių. O sykį buvo mažas meškiukas. 
Paskui su tuo meškiuku kažkas atsitiko, ir tėvas padarė iškamšą — ji ilgai sto- 
vėjo tėvo kabinete. Buvo paukščių — einių ir sniegenų. Visiems smulkesniems 
gyviams buvo skirtas didelis kambarys. Mano brolis Vackus, tyčiodamasis iš 
Jurgio, pasakojo, kad Jurgis mėgdavo žaisti su „baibokais“, kurie, kaip ir kiškiai, 
dažnai atsistoja ant pasturgalinių kojų. Tad Jurgis, pritūpęs priešais „baiboką“, 
rodė jam liežuvį, o „baibokas“ dantimis stvėrė jam už liežuvio. Žinau taip pat, 
kad vienas kambarys buvo skirtas gimnastikai, su visais reikalingais įrankiais. 
Mano brolis Vackus, būdamas labai keistas ir kaprizingas vaikas, sykį prasi- 
manė suptis ne ant trapecijos, kaip paprastai darydavo, o ant pakabintų geleži- 
nių žiedų, bet nuslydo ir susikūlė. Visą kaltę suvertė vyresniam broliui Jurgiui, 
kad tas leidęs jam suptis ant įrankio, skirto visai kitam reikalui. Jis verkė saky- 
damas: „O jei tau duotų valgyti sriubą iš naktinio puodo... vietoj lėkštės?“. Bet 
visa tai aš sužinojau iš savo brolių vėliau. 

Atsimenu ir kelionę iš Krasnojės į Lebiodką - ji turbūt truko ilgai, nes tuo- 
met traukiniai važinėdavo negreitai. Atsimenu atdarą vagono langą, pro kurį 

matėsi kiti įvairių spalvų vagonai. Atsimenu, mane valgydino prievarta, nes aš 
sirgau ir nenorėjau valgyti. Tad buvo išgalvojami visokie būdai, kad paskatin- 
tų mane praryti vieną kitą sultinio šaukštą. Kadangi įdomavausi vagonais, tai 
mano mamytei pavykdavo prikalbinti mane praryti viralo gurkšnį pasiūlius 
išgerti už „žaliojo vagono sveikatą“. Ši priemonė ir vėliau neretai padėdavo. 

Kokiomis aplinkybėmis aš apsirgau, neatsimenu, bet motina vėliau sakė, 
kad per dideles kaitras Krasnojėje kažkas apsčiai privaišino mane ledais, nuo 
ko aš gavau aštrų skilvio katarą, kankinusį mane keletą metų. Motina sakė, esą 
aš buvau taip nukamuotas, kad nebebuvo vilties išgelbėti mano gyvybę. Mane 
gydė tėvo gimnazijos laikų draugas daktaras (vėliau tapęs kunigu) Žochovs- 
kis. Sykį, jau Lebiodkoje, mano tėvas kartu su Žochovskiu pasikvietę motiną 
į sodą ėmė ją ruošti tam, kad vaikas vis tiek negyvens ir kad ji ramiai sutiktų 
smūgį, kuris esąs neišvengiamas. Po tokių naujienų tuoj kitą dieną motina su- 
siruošusi kuo greičiau nuvežė mane Varšuvon pas geriausią jai žinomą gydy- 
toją Višinskį. Šis gydytojas, kaip vėliau man pasakojo motina, tikrai išgelbėjo 
man gyvybę, ir motina visą gyvenimą liko jam dėkinga. Bet vis tiek aš sirgau 
ilgai. Ir galbūt dėl to ir vėliau mano skilvys man dažnai darydavo keblumų. 

Iš mano ligos atsimintini man keli epizodai. Kadangi mane vertė laiky- 
tis griežtos dietos, todėl buvau nuolat alkanas. Manau, kad anų laikų dietos 
sąvoka labai skyrėsi nuo šių dienų supratimo. Ir todėl nuolat tykojau progos 
ką nors slapta suvalgyti. Gerai pamenu, kaip rėplindamas po stalu rinkau nu- 
kritusius duonos trupinius. Taip pat atsimenu ir malonesnį įvykį. Buvo taip: 
dideliame Lebiodkos kambaryje buvo valgomi pietūs, kurie jau artėjo prie pa- 
baigos. Atnešė milžinišką dubenį virtų ryžių su migdolais, razinomis ir plakta 
grietine. Pietautojai dar nespėjo panerti į plaktą grietinę šaukšto, kai su triukš- 
mu įbėgęs bernas suriko „rūkykla dega“ — mat buvo pavasaris, prieš pat Ve- 
lykas, ir buvo rūkomi kumnpiai šventėms. Visi kaip vienas išbėgo iš kambario. 
Net mano brolis Vackus, gal aštuonerių metų berniukas, stvėręs mažytį žalią 
skardinį laistytuvą nukūrė gesinti rūkyklos, O aš... likau vienas ties milžiniš- 
ku nepradėtu dubeniu su ryžiais ir grietine. Reta proga! Tad užsirioglinęs ant 
stalo, rieškučiomis semdamas tai grietinę, tai ryžius, valgiau kiek tik norėjau. 
Tik prisivalgęs prisiminiau, kad kilęs gaisras. Tiesa, aš tada nesupratau, kad 
dega rūkykla, ir buvau tikras, kad liepsnoja pats namas. Bet tai nepadarė man 
didelio įspūdžio ir nesutrukdė prisivalgyti saldžių ryžių. Tik baigęs valgyti 
pagalvojau apie pavojų. Pripylęs iš bendros ropinės stiklinę vandens, ėmiau 
laistyti visą stalą sakydamas: „Namai dega, namai dega“. Šitą darbą dirbantį 
ir rado mane tie, kurie buvo išbėgę rūkyklos gesinti. Mano brolis Vackus dar 
ilgus metus po to, net kai jau stojau gimnazijon, tyčiojosi iš manęs, o aš steng- 
davausi nelikti jam skolingas padarydamas jam šiokį ar tokį nesmagumą. Nors 

Tado Ivanausko tėvas Leonardas Ivanauskas Motina Jadvyga Ivanauskienė 
(Leonard Iwanowski 1845-1919 m.) (Jadwiga Reichlowna Iwanowska-1919 m.) 


Leonardo ir Jadvygos Ivanauskų vaikai: Stanislovas, Tadas, Helena, 
Vaclovas ir Jurgis. 1897 m. 

Vaikystės dienos Lebiodkoje. 1889 m. 
Priekyje iš kairės Tadas, brolis Vaclovas, sesuo Helena, teta Helena Reichlowna 
Karafa-Korbutowa. Kairėje už Tado prancūzė guvernantė mademoisell Blanche 

buvau ryžių su grietine gerai prisisprogęs, bet tas man nepakenkė ir vėliau pa- 
mažėliu ėmiau gyti, būdamas nuolatinių motinos rūpesčių objektu. Man buvo 
uždrausta valgyti ir šį, ir tą, bet išsaugoti mane buvo labai sunku, ypač vasarą, 
kai subrendo žirniai, prisirpo agrastai, serbentai, nunoko vaisiai, ir todėl nesu- 
sipratimų su manim būta nemažai. 

Praėjo vasara, ruduo, stojo žiema. Atsimenu pirmąjį sniegą. Už langų 
augo avietės, kurių lapai buvo dar žali, nors ir susiraitę. Ėmė snigti, ir sniegas, 
krisdamas ant aviečių lapų, lenkė prie žemės jų ūglius. Daug daug sniego... 
lyg „duknos“, iš kurių šen ten dar riogso apyžaliai aviečių krūmai. Sniegas vis 
nesiliauja ir didelės pūkuotos snaigės marguliuoja ore, net akyse raibsta, o aš 
su sesele, atsiklaupę ant suolo prie lango, priploję prie stiklo nosis, žiūrime į 
sodą... Ir staiga atskrenda dvi sniegenos. Viena raudona, kita pilka ir, nutū- 
pusios ant aukštų parudusių piktžolių, ima aižyti užsilikusias sėkleles. Tokių 
gražių paukščių aš kaip gyvas nebuvau matęs ir ši pirma pažintis su jais įstrigo 
man visam gyvenimui. 

Dienos metu išeidavome pasivaikščioti, ir svarbiausia būdavo nueiti prie 
kūdros pažiūrėti, ar jau yra ledas. Ledas tikrai užsitraukęs, bet kažin ar storas. 
Tad ieškome akmenų pamėginti jo stiprumą. Jei vanduo užšaldavo be sniego, 
ledas plytėdavo lygus, gražus, po juo - kai kur balti oro burbuliukai, kai kur 
- didoki vandens vabalai, tingiai irdamiesi ilgom kojom, nelyginant žmogus 
dviem irklais, po ledu lėtai slinkdavo pirmyn. Meti, būdavo, akmenį į ledą, 
ledas nelūžta, bet atsako savotišku garsu lyg triu tiu tiu... nežinia, ar galima 
žengti ant jo, ar ne. Tik, laimė, čia pat pasirodo senis Stasiukas, kuris gyvena 
Ribokuose už pušyno - jis mums padės. Paėmęs ilgą storą baslį jisai smūgis 
po smūgio trenkia per ledą ir ledas nelūžta. Tokiu būdu, sako jis, net Nemune 
bando ledo stiprumą. Aš tuomet dar nebuvau matęs Nemuno, nes jis nuo Le- 
biodkos už trijų mylių, bet Stasiuko posakis įtikino mane, kad Nemunas - tai 
galinga upė, su kuria negali lygintis net Lebiodkos upelis, į kurį vaikščiodavo- 
me maudytis. 

Kūdra ir buvo mūsų žiemos pasivaikščiojimų centras, ten čiuožinėjome, 
ten važinėjome rogutėmis, ten ir žaidėme su šunimis, kurie buvo mūsų nuo- 
latiniai palydovai ir geriausi draugai. Tarp jų buvo mūsų mylimasis Grifas, 
milžiniškas senbernaras, gauruotas kaip meška. Įsibėgėjęs kraštu, būdavo, 
pasileisi čiuožti per visą kūdrą (kurios platumas ir ilgumas vos kaip du dide- 
li kambariai), o kiek kartų pargriūsi, kartais aukštielninkas, ir taip susikulsi 
pakaušį, kad net kibirkštys pasipila akyse. O Grifas — paskui tave, stveria už 
skvernų ir velka ledu; tuomet pats stengiesi įsitverti jo uodegos gaurų ir jeigu 
tai pavyksta — važiuoji iki pat pakraščio. | 

Antras žiemos pramogų centras — tai klojimas, bet tik tuomet, kai ten bū- 

davo dirbami kokie nors ūkio darbai, ypač kai kuldavo. Klojimas buvo didelis, 
toks erdvus, kad galėtų sutalpinti didelio dvaro javus, kuliamąją ir „akselinę“ 
mašiną, malūną ir visa kita. Maniežas irgi buvo po stogu, ir jei kuldavo, buvo 
galima ant jo pasivaikščioti arba net ant arklių pajoti. Pati kuliamoji mašina 
buvo antrame aukšte, o išėję iš jos šiaudai patekdavo į tam tikras nuožulnias 
vėžes, kur nuslysdavo žemyn; tai ir buvo savotiškas sportas atsisėdus ant šiau- 
dų glėbio nuvažiuoti žemyn, vėl užbėgti laiptais į antrą aukštą, vėl nuslysti 
žemyn ir t. t. Ir apskritai prie mašinų buvo įdomu: visi jų besisukantys vo- 
lai, dantračiai, jungiantieji besiplakantys diržai, spragilai, jų ūžimas, kartais 
storiau, kartais ploniau, žiūrint, ar bernas prie maniežo pamojuos botagu, ar 
sukdamas papirosą užsižiopsos, o tuo pasinaudoję arkliai sulėtins eiseną. Įdo- 
mus ir paslaptingas, netgi baisokas didelis varomasis ratas. Jis toks didelis, 
kad stalius Ignas negali aprėpti jo kraštų net plačiausiai išskėtęs rankas, o su- 
kasi jis siauroje tamsioje patalpoje tarp maniežo ir vėtomosios mašinos. Per 
ji permestas ilgas diržas, sukryžiuotas vidury, o aukštai jis suka kuliamosios 
mažytį geležinį švarų žibantį ratą. Kartais diržas nusmukdavo, ir iš viršaus 
pasigirsdavo balsai „stok! stok!“, bet tuomet kaip tik maniežas imdavo suktis 
greičiau ir prireikdavo kiek laiko, kad jis sustotų, kartu sustotų ir šis didysis 
ratas. Tuomet jis nebūdavo toks baisus, buvo galima eiti prie jo ir žiūrėti, kaip 
bernas, pasistojęs ant stipinų, kad suktelėtų ratą iš vietos, vėl užmaudavo sun- 
kųjį diržą, Vėliau ir šis ratas tapo visai nebebaisus, ir aš kartu su Juziuku, vie- 
nos darbininkės sūnum, arba ir be jo, visoms mašinoms gaudžiant, įlįsdavau į 
tą tamsią patalpą, kur sukdavosi šis didysis.visos įmonės judintojas. 

Prie mašinos spragilų irgi buvo ko pažiūrėti. Ten stovėdavo prityręs lei- 
dikas, kuriam kiti darbininkai mesdavo pėdus, o jis, atrišęs grįžtes, leisdavo 
rugius ar kviečius varpomis žemyn į tamsią skylę. Rodos, kad mašina dėl to 
užpykdavo, nes iš karto pakildavo jos balsas ir kildavo toks ūžimas, kad nė 
susikalbėti nebūdavo įmanoma. Tad, norint ką nors pasakyti, tekdavo šūkauti 
tiesiog ausin, netgi surietus plaštaką triūbele. Kartu pakildavo dulkės, o iš ma- 
šinos tamsos, iš to paties urvo, protarpiais iššokdavo kieti grūdai ir kaip kruša 
kapodavo veidą. „Pahaniaj“, pasigirsdavo „užvaizdo“ balsas, o varikas užsimo- 
davo botagu, ir mašina suūždavo dar aštriau, net ausis verdavo. 

Apačioje vėl kitoks vaizdas — matyti didelė anga, lyg langas, o jame juda, 
makaluoja į šonus keli sietai, bet svarbiausia — traukia smarkus vėjas, pučia 
dulkių, smulkių šiaudelių, usnių pūkų, visokiausių šiukšlių debesį. Tom atma- 
tom apnešta viskas ir visi; čia dirbančių moterų negali pažinti, krislais krisle- 
liais apkibę jų antakiai, ant skarų tų atmatų jau visas klodas, o vėjas jas neša ir 
neša, išpučia pro atdaras klojimo duris, kur jos klojasi ant sniego pilkai žalsvu 
patiesalu. Žvirblių ir geltonpilvių startų didelis būrys tik ir zuja tenai rinkda- 

mas piktžolių sėklas, varpydamas sniegą savo smulkiom kojytėm. Bet esminė 
darbo dalis dar ne čia, o truputį į šalį: ten pro dvi skyles lėtai slenka dvi grūdų 
srovės, viena graži, švari, vien iš didelių grūdų, kita ne tokia švari ir joje kartu 
su grūdais pamatysi ir kitų įdomių dalykų, kaip antai nužydėjusių „vosilkų“ 
galvučių, smulkių juodų žirniukų ankščių, „kūkalių“ varpelių, kuriuose barška 
grūdeliai, ir panašiai. Kai tik stovinti tenai merga užsižiopso, tuoj pasidaro di- 
dokas grūdų kaupas, o kai įkiši į jį ranką, jis viduryje šiltas... Bet štai skambina 
pietums, ilgai, kad visi girdėtų. Bernas nebevaro maniežo arklių, pagaliau ir jie 
patys žino, ką reiškia šis garsas, sulėtina žingsnius, mašinų ūžimas rimsta, kol 
galop viskas sustoja... 

Kitą sykį eidavom miškan. Tai gražus, nors nedidelis pušynas, labai senos, 
milžiniškos pušys. Tiesa, ne visos senos, nes iš vienos pusės kyla taisyklingom 
eilėm jaunos, ne per seniausiai pasodintos lygios pušelės. Per visą pušyną eina 
siauras, tik pėstiesiems skirtas kelias, o nuo jo keletas atšakų, nes per šį pušyną 
arčiausia ir patogiausia nukakti į Vosyliškių miestelį, kitus artimus kaimus. 

Dabar pušynas stovi apsnigtas, baltas. Diena saulėta, ir šarmotose šakutė- 
se lyg deimantai žiba ledo kristalai; kitos pušelės, laibos ir aukštos, neišlaikiu- 
sios sniego sunkumo, palinko net iki žemės, o kai pajudini jas - sniegas vienu 
akimirksniu nubyra, o medelis vėl atsitiesia. Vienoje pušyje kala genys, margas 
paukštis su raudona galva — koks jis gražus! Kitam kartui namie pasidirbsiu 
lanką su strėlėmis, tos strėlės bus bukos, ir aš tik lengvai pašausiu genį, paskui 
jis atsigaus, bus visai sveikas, ir aš jį auginsiu... Tuo tarpu genys kala ir kala 
aukštoje sausoje pušies viršūnėje. Tikrai kitą dieną lanką pasidirbau. Išpjovęs 
lazdyno lazdą, sulenkęs ją surišau abu galu stipria virvele. Strėles irgi padirbau 
iš to pat lazdyno, bet visas šis ginklas pasirodė esąs labai netobulas, o svarbiau- 
sia — netaiklus. Strėlės išlėkdavo iš jo, bet gal už dešimties žingsnių sunkiai 
krisdavo žemėn; jos nepasiekdavo nė pusės to aukščio, kuriame tupėjo genys. 

Didelė pramoga būdavo eiti į rūsį parnešti obuolių. Dažniausiai ten eida- 
vo tetulė viena, bet kartais pasikviesdavo ir mus. Rūsys buvo kitame trobesy- 
je, reikėdavo pereiti kiemą, tad tetulė išsiruošdavo rūsin apsigaubusi galvą ir 
pečius šilta skara, pasiėmusi žvakę, degtukus, raktus ir pintinę. Tenai nuo pat 
rudens ilgose lentynose rikiavosi eilėmis obuoliai, vieni raudoni, kiti smulkūs, 
pilkšvi ir susiraukę kaip seno diedo veidas. Atidarius duris iš karto apgaubdavo 
savotiška rūsio atmosfera, malonus obuolių, truputis kalkių, truputis šviežiai 
obliuotų pušinių lentų kvapas. Daugiausiai atrinkdavo ne sveikus obuolius, 
bet tuos, kurie pradėjo gesti arba kuriuos apgraužė pelės, bet tai niekai, jie 
buvo tokie pat skanūs kaip ir kiti. Kiekvienas mūsų gaudavo šiek tiek obuolių, 
ir jeigu jie būdavo ne tos pačios rūšies — tai mes juos pjaustydavom ir apsimai- 
nydavom puselėmis. Vieną sykį tetulė parėjusi iš rūsiopasakė. kad užtikusi 

ten žebenkštį, ji buvusi visai balta. Tetulė, norėdama ją pagauti, mėčiusi ant 
jos savo skarą, bet žvėriukas buvęs toks vikrus, kad vis iš po skaros paspruk- 
davęs. Aš baisiai gailėjaus, kad tą sykį nebuvau nuėjęs rūsin, nes tikrai būčiau 
žebenkštį sugavęs. 

Žiemą diena trumpa ir popiet tuoj vakaras. Bet žiburius ne tuoj įneša ir 
dar ilgai prietemoje baigiami visokie dienos darbai. Štai sargas, senis Antanas, 
triukšmingai žengdamas savo senais, išklypusiais, snieguotais batais, atbogi- 
no visą glėbį malkų ir su dar didesniu triukšmu metė jas palei krosnį; nuo jų 
visame kambaryje pasklido malonus kerpių ir skaldyto beržo kvapas... Štai 
atėjo kelios pilkos žmogystos ir stovi palei duris. Ir iš tiesų toje prietemoje ne- 
gali pažinti, kas jie tokie, bet mes žinome, kad tai padieniai darbininkai laukia 
kvitelių už atliktą darbą... Štai ateina gaspadinė Aleksandrienė, vienoje ran- 
koje laiko skardinę su žibalu, o kitoje didelių raktų ryšulį, raktus pakabina ant 
kriukio prie durų, o paskui paėmusi lempą ima pilti žibalą, vis laikydama ją 
prieš langą, kad neprapiltų pro šalį. „Tebūnie pargarbintas“, sako ji, kai žiburys 
sužiba, o kažkas iš tamsaus kampo, atrodo, atsako: „Ant amžių amžinųjų“. 
Kai tik sušvinta lempa, iš karto kieme sutemsta tikra naktis ir pro langus vos | 
matyti artima tvora. 

Dabar prasideda vakaro gyvenimas, labai skirtingas nuo viso to, kas buvo 
dieną. Kambarys tampa didžiai erdvus, viename jo kampe aukšta, iki pat lubų, 
žalių, vietomis suskilusių koklių krosnis, prie jos iš dešinės ant medinių kry- 
žiokų baisiai didelė statinė su actu — ji ten visuomet stovėjo nuo senų senovės 
ir, žinoma, tiktai ten galėjo būti jos vieta. Kai reikdavo acto, pakviesdavo kalvį 
Aliesių ir jis, paėmęs varinį „livorą“, stovintį užkrosnyje, ir įkišęs vieną jo galą 
pro skylę į statinę, o kitą galą paėmęs burnon, pritraukdavo acto kiek reikėjo. 
Šitą darbą dirbančiojo veidas pasidarydavo raudonas, o paskui jis nusispjau- 
davo ir nusišluostydavo rankove burną. Taip buvo visuomet, ir visi žinojo, kad 
acto iš niekur kitur negaunama. 

Užmiršau dar pasakyti, kad krosnies durys buvo geležinės ir ant jų buvo 
išlietas keistas dviratis vežimas, pakinkytas trimis arkliais. Vežime stovėjo 
žmogus su ilgu durtuvu rankoje ir šalmu ant galvos. Vidury kambario stovėjo 
didelis pušinis stalas, o už jo ilga vietinio darbo kanapa, neva minkšta, bet ne- 
labai, nes vaikai kojomis ją išmynė ir ištrepsėjo, o niekam nematant ir šunys iš- 
gulėjo. Toliau prie sienos stovėjo dvi spintos, viena aklinai uždaryta, kita su sti- 
klu ir joje visokie indai, peiliai, šakutes. Taip pat šiame kambaryje buvo didelis 
minkštas mūsų bobutės krėslas ir kalvaratėlis su gražiai sušukuotais linais. Dar 
buvo ir staliukas su dideliu variniu virduliu, bet šiuo momentu jis buvo išneštas 
į virtuvę vakarinei arbatai virti. Šis kambarys kažkodėl buvo vadinamas „mote- 
rų kambariu“ ir jame vykdavo visas ilgų žiemos vakarų ūkiškas gyvenimas. 

Kai jau užžiebta lempa, čionai ateidavo mūsų bobutė, motinos motina, nes 
po pietų ji miegodavo gretimame savo kambaryje. Ji pašaukdavo Ruzią, 15-16 
metų mergaitę, kuri padėdavo jai pakilti iš lovos, surasdavo lazdą atsiremti ir 
palydėdavo į „moterų kambarį“. Čia bobutė atsisėsdavo į savo didelį krėslą ir 
imdavo verpti linus arba vilnas. Iš tų verpalų ji paskui pati numegzdavo kojines 
visiems vaikams arba duodavo pažįstamoms kaimietėms ką nors išausti. 

Tuoj po to ateidavo tarnaitės, kartais ir samdinės padirbėti ką nors. Dar- 
bai buvo įvairių įvairiausi, kaip antai plunksnų pešiojimas, aguonų, pupelių ai- 
žymas ir panašūs. Iš nesuskaitomos galybės kaip tik pačios bobutės išaugintų 
žąsų ir ančių prisirinkdavo irgi galybė plunksnų - maišų maišai; tai ir reikėda- 
vo daugybės darbo rankų visoms šioms plunksnoms sudoroti. Keletą darbi- 
ninkių atsimenu. Antai Julka ir Ruzia iš Hlebovcų. Jos nuolat ateidavo ir buvo 
kaip saviškės. Ir dar atsimenu jas dėl to, kad buvo geros darbininkės. Aplink 
didelį stalą susėsdavo visos ir prasidėdavo darbas, iš pradžių nesklandžiai, nes 
kaskart kam nors reikėdavo atsitraukti nuo jo, o paskui jau eidavo kaip rei- 
kiant; ir ant stalo kūpsodavo didelė nupešiotų plunksnų krūva, siekianti net 
kabančią musių nutupėtą lempą. Didelė suirutė būdavo, jei kuris nors darbo 
dalyvis sučiaudėdavo — tuomet pakildavo pūkų debesys ir po kambarį ilgai 
sukinėdavosi nelyginant snaigės. Aš labai to laukdavau, nes man ta minutė 
būdavo labai įdomi, o bobutė bardavosi, mergos cypdavo ir ginčydavosi. 

Kitą sykį buvo pešiojami skudurai — mat bobutė sumanė išpešioti didesnį 
kiekį įvairiausių skurliukų, suverpti juos iš naujo ir išausti audeklą. Mums, 
vaikams, buvo įdomu, kas iš to išeis, bet dar įdomiau buvo ardyti visokiausius 
audeklų gabaliukus, ypač jei jie būdavo gražių spalvų arba šilkiniai. Tikrai šis 
bobutės sumanymas buvo įvykdytas, bet audeklas išėjo kažkoks blankus ir ne 
toks gražus kaip laukta. 

Dirbant būdavo giedamos kartais šventos giesmės, kartais dainuojamos 
šiaip dainos arba pasakojamos visokios pasakos, būtos ir nebūtos istorijos. 
Viešpataujančios kalbos buvo baisus lenkiškas žargonas, jeigu tekdavo kreip- 
tis į senąją ponią, tai yra mano bobutę, arba gudų kalba, jeigu senoji ponia ne- 
kreipdavo dėmesio, užsnūsdavo ar šiaip nedalyvaudavo pokalbyje. Nuotykius 
pasakoti ypač mokėjo Šeibakpolės gyventoja Baturicha, prie kurios kažkaip 
visai nelipo poniška lenkų kalba ir nepaisant to, kad ji ištarnavo Lebiodkoje il- 
gus metus, ji ir jos sūnus Antanas išlaikė gryną savo gimtąją kalbą. Jos pasako- 
jimai buvo labai įdomūs. Štai vienas jos pasakojimas, kurį, man prašant, vėliau 
pakartodavo jos sūnus: „Heta byla uže dauno dauno. Adzin čalaviek z našoj 
vioski pramanul isci niekudy dalioka dalioka dalioka. I šou jon kolki džion ci 
kolki niadzel, dyž zachacieu jesci. Ažno bačyc chata dy čalaviek na usloni sia- 
dzic i niešto robic. Pryjšou jon da toho čalavieka i prosič jesci. „Dobro“ - kaže 

toj čalavliek, a sam niešta luščyc, i kidaje u harščok, pačkaj krychu, hutka bu- 
dzie viečera. A što heta ty kidaješ u harščok, pytaje jon toho čalavieka. „Heta 
luščenčyki“, — atkazyvoje jon. Paslia dali viečeru, zvaryušy tych luščenčykou. 
Padarožny dabro padjeušy stau uhladacsa što to za luščenčyki, tolki zirk, o 
heta byli myšy“. 

Kitą sykį, seniai seniai, pasakojo Baturicha, vienam žmogui teko keliauti 
toli toli. Visaip buvo: jam teko eiti pėsčiam ir važiuoti. Sykį teko jam važiuo- 
ti per didelį tamsų mišką, ir ten užpuolė jį plėšikai. Jis neturėjo ginklų, bet 
jo skrandos kišenėje buvo dešros gabalas, tad jis išėmęs jį atkišo plėšikui į 
akis ir sako: „Pasitrauk, nes tuoj nušausiu“. Plėšikas nusigando, o tas žmogus 
laimingai pasiekė miestą. Atvažiavęs tenai užėjo į karčemą pasistiprinti ir sė- 
dėdamas už viešo stalo papasakojo savo nuotykį. Paskui jis vėl keliavo toliau 
ir štai miške vėl buvo plėšikų sulaikytas. Šį kartą jis jau turėjo pistoletą, nes, 
bijodamas panašių nuotykių, nusipirko jį mieste. Plėšikui pareikalavus pinigų, 
jisai stvėrėsi to ginklo ir atstatė priešui į veidą, bet plėšikas nenusigando, saky- 
damas: „Žinau, žinau, kokis tavo pistoletas, gali šauti, jei nori“. Keleivis šovė ir 
nušovė plėšiką. Pasirodo, šio plėšiko būta tarp tų žmonių, kuriems keliautojas 
karčemoje papasakojo savo nuotykį. 

Kartais buvo ir baisesnių pasakojimų. Pavyzdžiui, apie piktas dvasias, apie 
numirėlius, ir tuomet baisu būdavo nueiti į gretimą kambarį. Tada laukdavai, 
kol kitame, valgomajame, kambaryje užžiebs žiburį ir ims ruošt stalą vakarie- 
nei. Viena moteriškė papasakojo, kad kažkoks žmogus pasikoręs ir jį palaido- 
jo, bet jis dažnai pakyląs iš grabo ir keliaująs naktimis. Jos dėdė tikrai jį matęs 
sykį. Buvo mėnesiena, šviesu kaip dieną ir didelis šaltis; šis pakaruoklis — vieni 
griaučiai — apie vidurnaktį bėgo nuo Santekių kaimo, ten, netoli Vosyliškių, 
per sušalusius raistus į Lebiodkos pusę, net buvo girdėti, kaip barškėjo jo pliki 
kaulai. Kita moteriškė sakė, kad tokiems numirėlių pasivaikščiojimams galima 
padaryti galą, reikia tik pakviesti kunigą, kad pašlakstytų šventu vandeniu, o 
kita sakė, esą jos močia tokiu atveju pataria atkasti grabą, nupjauti numirėliui 
galvą ir padėti ją kojų gale, tuomet numirėlis negali rankom pasiekti galvos, 
kad užsidėtų ją ant pečių, ir iš grabo neišeina. Tuomet aš negalėjau suprasti, 
kodėl niekas nepanaudoja vienos ar kitos priemonės, kad šis „nabašninkas“ 
daugiau naktimis nebėgiotų. Apskritai ten, apie Zahorną, Artišius, Dvarčė- 
nus, esą piktų dvasių ir velnių — jie gyvena raistuose, bet apie vidurnaktį išei- 
na ir šiaip pasivaikščioti plačiais vieškeliais, ypač kapinėse. Sykį mūsų eigulys 
Vincukas, kuris gyvena Vonioncuose, pats matė ar velnią, ar šiaip piktą dva- 
sią. Buvo taip: eina jis keliu ir prieidamas prie kryžiaus, kuris buvo pastatytas 
miške 1863 metų sukilimui paminėti, mato: stovi žmogus kaip žmogus, tiktai 
vis nuo savęs kažką renka. „O ką jis nurinkinėjo? — paklausė vienas berniokas 

mūsų draugų. — Gal utėles?“ — „Ne, ne utėles, nes jei būtų utėlės, jis jas muštų“. 
Paskui staiga šis žmogus tirpo ištirpo kaip rūkai ir išnyko. 

Tokie pasakojimai buvo labai baisūs. Ir nieko nuostabaus, kad atrodė, esą 
už pabalusio, šalčio gėlėmis ir visokiais raštais pasidabinusio lango, kur mė- 
nulis melsvais spinduliais apšviečia didelę sniego lygumą, net knibžda visokių 
velnių... Ir kartais, kai nuo šalčio subraškėdavo tvora, atrodė, kad čia pat deda- 
si kažkas negera... Bet štai jau vakarienės metas, atsidaro aprūkusios virtuvės 
durys ir įeina mūsų „užvaizdas“ Lapinskas, o paskui jį — stipri merga įneša 
dideliausią virdulį. Lapinskas klausosi valandėlę baisių pasakų, paskui pastebi, 
esą negerai prieš naktį kalbėti apie piktas dvasias, mat velnias dažniausiai ten 
ir pasirodo, kur apie jį kalbama. Ir čia gali taip atsitikti. Pasirodys, tik vaikus 
išgąsdins. Kažkaip apie geras dvasias niekuomet nebuvo kalbama, ir aš apie 
jas tik vėliau sužinojau. Taip pat sužinojau, kad tarp piktųjų ir gerųjų dvasių 
yra dar vidutinės, mažiau ar daugiau piktos, kartais ne visai blogos. Jos gyvena 
visur, bet daugiausia raistuose, kartais ir trobesiuose, ypač arklidėse. Vadina- 
mos jos visaip: pas mus, apie Lebiodką, kur jų irgi būta, pavyzdžiui, Keturkių 
pelkėje, vadindavo jas Raisto dėdė (dziadzka z bolota). Raisto dėdžių nuotaika 
labai nevienoda, ir žmogus nežino, ko iš jų galima tikėtis. Jie kartais mėgsta 
krėsti žmonėms visokias išdaigas, o mėgstamiausias jų užsiėmimas — tai nak- 
ties metu vedžioti paklydusį žmogų. Taip ir buvo vienam žmogui: jis važiavo 
naktį nuo Sabakincų namo, jam atrodė, kad jau netoli jo sodyba, tik staiga 
arklys įklimpo į balą; pastebėjęs, kad per daug nukrypo į kairę, žmogus pasuko 
dešinėn, pavažiavo kiek ir vėl tas pat. Taip ir važinėjęs pusę nakties, pagaliau 
nusikamavęs sustojo ir čia staiga išgirdo: „Ka ka ka ka!“. Tada jis suprato, kad 
Raisto dėdė jį vedžioja. Bet Raisto dėdė kartais nežinia už ką pyksta ant kokio 
gyvulio, arba, atvirkščiai, kokį nors gyvulį globoja. Dažniausiai tatai esti ar- 
kliai. Raisto dėdė, pamilęs kokį arklį, visokeriopai globoja jį, naktį atneša jam 
gero pašaro, avižų, arklys pasidaro riebus, gražus, miela žiūrėti. Užtat kurio 
arklio nemyli, nukamuoja jį visiškai. Per naktis jodinėja ant jo, o prieš auštant 
pastato į pravarynę. Ryte ateina šeimininkas ir mato arklys sukaitęs, net pu- 
toja. Jei arklys geras ir ūkininkas nenori jo parduoti, tai reikia padaryti taip, 
tarsi norėtum jį parduoti, būtent išvesti į kermošių, siūlyti jį visiems, bet už 
tokią kainą, kad niekas nepirktų. Paskui, kai parvesi arklį namo, jau viskas bus 
„gerai, Raisto dėdė jo nebekankins. Įdomu, kad Raisto dėdei patarnauja mažas 
žvėriukas žebenkštis, todėl jį dažnai ir galima pamatyti arklidėse. 

Raisto dėdė kartais draugauja su kai kuriais žmonėmis ir aiškiai juos glo- 
boja, kaip ir arklius. Apie keturis kilometrus nuo Lebiodkos yra Artišių kai- 
mas. Jo gyventojai kalba su aiškiu lietuvišku akcentu ir vartoja daug lietuviškų 
žodžių, už ką kiti tyčiojasi iš jų. Ten gyvena ūkininkas Sergejus, „strošnas“ me- 


21 


džiotojas. Jo galva tiek pramušta, kad jis palieka visus darbus ir eina medžioti. 
Jei tik pasirodo koks ypatingas paukštis ar žvėris, Sergejus jį tikrai suieškos 
ir nušaus. Visi apylinkės medžiotojai pavydėdavo jam tokio pasisekimo, nors 
Sergejus teturėjo seną ilgą aprūdijusį šautuvą ir paprastą gauruotą šuniuką. 
Jau seniau kai kas įtardavo, kad Sergejus draugauja su Raisto dėde. Ir tik vėliau 
viskas paaiškėjo galutinai. Vienas žmogus vėlai rudenį, kai jau pelkėse žolės ir 
nendrės buvo visai parudusios, pamatė tokį vaizdą: Raisto dėdė, stovėdamas 
kupste, laikė už ausų kiškį, o Sergejus taikė į jį iš savo šautuvo. 

Kaip atrodo Raisto dėdė, niekas tikrai nežinojo. Tik sakė, esą jis nedičkis, 
juodas, kiek panašus į iškasto juodalksnio kelmą, kaip ir tie kelmai, kurie pas 
mus gulėjo už sodo. Ten buvo iškirstas alksnynas, iškasti kelmai, visas plotas 
paverstas pieva. 

Raisto dėdė buvo ir baisus, ir kartais geras. Aš sykį sapnavau jį — jis buvo 
vidutinio ūgio, neryškiai juodas, pamatęs mane lyg norėjo pulti, ir aš nežino- 
jau kur dėtis; bet čia įvyko netikėtas dalykas, jis prišokęs pakuteno man pilvą, 
prasijuokė ir išnyko. 

Jeigu Lebiodkos name būta Raisto dėdžių, tai veikiausiai palėpėje po sto- 
gu, nes ten riogsojo nesuskaitoma galybė visokių griozdų, sulaužytų kėdžių, 
kalvaratėlių, senų „kuparų“, batų, dantračių nuo ūkio mašinų, net senobinių 
„parėdų“ — krinolinų su visokio didumo ratais. Ten slūgsojo baisybė dulkių, 
buvo tamsu ir nejauku. Nakties metu ten dėjosi keisti dalykai ir ne sykį girdėjau 
tenai pabaidėm didelę pilką pelėdą, kuri išskrido pro langelį stoge, o ant moli- 
nio grendymo gulėjo, apėsta žiurkė. Sodininkas sakė, kad ten būta ir kiaunių. 

Sykį aš, atrodo, tikrai mačiau Raisto dėdę. Buvo taip: mes pirmą sykį nu- 
važiavome į svečius pas dėdę Lunkevičių, toli toli, už Nemuno, net apie Zie- 
telą. Važiavome atgal didelėm porinėm „drobynom“, buvo mėnesiena, gražu 
ir šviesu. Teko važiuoti per didelį mišką, o vienoje vietoje privažiavome skyni- 
mą, kuris buvo apsėtas grikiais, ir tuo metu kaip tik grikiai žydėjo, ir visas sky- 
nimas atrodė kaip balta kvepianti jūra, tik joje šen ir ten riogsojo juodi apdegę 
kelmai. Aš žinojau gerai, kad tai kelmai, bet vienas kelmas buvo kitoks, ir aš į jį 
atidžiai žiūrėjau, o paskui aiškiai pamačiau, kad jis kruta. Jis buvo juodas kaip 
ir kiti, bet labai panašus ir į Žmogų, ir į vilką — trumpai tariant, taip ir turėjo 
atrodyti Raisto dėdė. Vėliau, kai aš dar paaugau, sykį pasiprašiau Sergejų, kad 
jis mane paimtų su savim medžioklėn, ir neišlaikiau nepaklausęs, ar tiesa, kad 
jam Raisto dėdė kiškius rodo. Sergejus dievagojosi, kad tai netiesa, ir įrodymui 
čia pat persižegnojo. 

Kaip ir visuomet, kai susirenka įvairūs žmonės įvairių darbų dirbti, nuo- 
taika ir kalbų turinys esti įvairus. Taip ir Lebiodkoje per tuos darbo vakarus 

nuotaikos ir kalbos būdavo nevienodos. Kartais buvo kalbama apie kaimynus, 
apie mergaites, išleistas už vyro į tolimą kraštą, apie kitos parapijos šventę 
ir t. t. Buvo tokia tarnaitė Fruzia, ji anksčiau tarnavo kažkur apie Rodūnę. 
Ji sakė, kad žmonės ten kalbasi tik lietuviškai, vyrai dėvi išleistus ant kelnių 
marškinius, o moterys eidamos į bažnyčią labai gražiai pasipuošia karoliais ir 
kaspinais. Ten yra tokia upė Dzitva, o jos pakraščiuose plačios balos, kuriose 
peri daugybė visokių paukščių — gervių, baublių. Man tai buvo labai įdomu 
ir aš vis ją klausdavau, kokių paukščių ten dar esama. Būdavo, paklausiu, ar 
yra ten toks ir toks paukštis, Fruzia sako, kad yra. Apie visus man žinomus 
paukščius paklausiau ir, pasirodo, visų jų esama Dzitvos pelkėse. O žuvų kokių 
ten! Šamai tokie, kad, padėjus jį ant vežimo, uodega velkasi žeme... Ten esąs 
toks kaimas, o jame pilna žalčių. Kai vaikai susėda ant grindų aplink dubenį, 
iš visokių urvų jie sėlina prie dubens pieno gerti. Tuomet vaikai gena juos, 
šaukštais suduodami per galvas. Tų žalčių esą pilni tvartai, ir vasarą, kai išveža 
mėšlą rugiams, randa jų tenai kamuolių kamuolius. Bet „gigūnai“ (taip gudai 
vadino lietuvius) jų nebijo. Tik sykį buvo taip: viena moteriškė turėjo karvę. 
Ryte atėjusi melžti pamatė didelį žaltį, apžiojusį karvės spenį ir žindantį pie- 
ną. Ji paėmusi spragilą ir užmušusi žaltį. Po to karvė liko nelinksma, maurojo 
visą dieną, pieno sumažėjo — taip ji gailėjosi užmušto žalčio. Man irgi baisiai 
pagailo žalčio — kam šita moteriškė jį užmušė. Aš irgi norėjau, kad pas mus, 
Lebiodkoje, būtų žalčių, aš jiems pastatyčiau dubenį su pienu, kad jie gertų 
kiek tik norėdami. Bet, deja, apie Lebiodką nebuvo žalčių ir paskui, kai aš jau 
buvau gimnazistas, maišais gabenau žalčius iš tolimų girių ir paleisdavau juos 
aplink namus, bet įveisti jų nepasisekė. 

Tiesa. Dar buvau visai mažas, kai vos nepagavau žalčio. Važiavome su 
mama mažu vienkinkiu vežimėliu nepamenu iš kur, tik žinau, kad nuo Zie- 
ziulkos pusės, ir jau įvažiuojame į mūsų pušynėlį. Ten, kur baigiasi pieva ir 
prasideda miškas, auga keli dideli gluosniai. Žiūriu — po vienu gluosniu susi- 
. sukęs guli gražus žaltys ir šildosi įsaulyje. Norėjau šokti iš vežimėlio, kad jį pa- 
gaučiau, bet mamytė, kuri baisiai bijojo visokių roplių, neleido. Aš tik stipriau 
pavariau arklį, ir kai tik parvažiavome į kiemą, bėgte nubėgau į miškelį prie to 
gluosnio, bet, deja, žalčio nebebuvo. 

Kitais vakarais buvo dainuojama. Įvairios gudiškos dainelės lyriškom, 
švelniom gaidom ir, kaip paskui pasirodė, daugelis tų dainų buvo lietuviškų 
dainų vertimai, o motyvai irgi lietuviški. Kitos, sprendžiant pagal turinį, ki- 
lusios iš Ukrainos ir jų motyvai buvo ukrainietiški. Kai kurios jų giliai man 
įstrigo, ir aš jas išmokau mintinai. 

Labai patiko „Prylecieli husi da čužuho kraju, pamucili vodu na cicham 
Dunaju..:. Aš aiškiai įsivaizduodavau pilkas žąseles — žinoma, jos laukinės — 

atskridusias į gražiąją Dunojaus upę ir sudrumstusias jo vandenį; turbūt jos 
nusileido arti kranto, seklumoje, kad galėjo sukelti dugno padrumzles.. Kita 
dainelė, labai man patikusi, buvo „Oj ty rečka, rečenka, čemuž ty ni polna- 
ja. Cemuž ty ni polnaja, u berehach ni rounaja. Jak žež mnie rounaj byc, lu- 
dzi chodiac vodu pic; ludzi chodiac vodu pic, Jasienka kania poic ..“. Aiškiai 
mačiau tada vingiuotą upelį, sruvenantį per pievą, aukštais, bet griūvančiais 
krantais; taigi dėl to, kad aukšti ir griūva — upelis yra nelygus... Taip pat įsi- 
vaizdavau ir tą berniuką, vedantį girdyti arklį; jis kažko nuliūdęs, turbūt naš- 
laitis... dėl to ir visa dainelė tokia liūdna. 

Taip pat lyriškai mane nuteikdavo daina „Oj jechau kazak s Čornaho 
Mora zabi u halubka, halubka vdova ..“. Kas tas kazokas, klausiau aš paskui 
tetulės. Tuomet prasidėdavo ilga istorinė pasaka apie kazokus, apie žmones, 
kurie nenorėjo kęsti priespaudos, bėgdavo į Ukrainą ir ten, Dniepro, žemupy, 
sudarė stiprią kariuomenę, kuri daug kartų puolė Lenkiją, ugnimi ir kalaviju 
sulygindama su žeme miestus ir dvarus. Tie kazokai buvo gražūs vyrai, turėjo 
puikius žirgus, patys buvo pasipuošę margais rūbais ir nešiojo aukštas, į šoną 
pakreiptas kepures. Jų arkliai buvo tokie greiti, kad galėjo lenktyniauti su vėju, 
ojų lankai ir šautuvai tokie taiklūs, kad iš padebesių numušdavo skrendantį 
sakalą. Štai ir toje dainelėje pasakyta, kaip kazokas nušovė pilkąjį karvelį ir 
paliko verkiančią našlę... 

Ir vėl kita daina apie kazoką, bet ši linksma: „Akazausia kazak na salod- 
kam miadu, hulaj, hulaj maladzica, ja da domu daviadu..“. Čia aš irgi sužinojau, 
kad kazokai mėgdavo „ulioti“, gerti, šokti; jie mūvėjo plačių plačiausias kelnes 
ir raudonus batus su sidabro pentinais... Iš kurgi tas kazokas čia atsirado? O 
jei yra, tai turbūt išžudęs visus ponus, dūmais paleidęs sodybas, kaimus... Ir 
čia aš giliai susimąstydavau. Bet nei viena daina nepaliko man tokio gilaus 
įspūdžio, kaip ta, kurioje kalbama apie kranklį, atnešusį žmogaus ranką su 
žiedu. Iš po debesies pamiškėje nusileidžia juodas kranklys. Snape laiko baltą 
ranką su aukso žiedu ir šaukia savo vaikus lesti. Sesė jį klausia, iš kurio krašto 
vėjas jį atnešė, kieno ta ranka su aukso žiedu? Ten už kalnų buvo aršus mūšis, 
jaunuolių kraujo upės tekėjo, tūkstančiai galvų krito. Ant kapų, lyg duobka- 
siai, kaukia vilkų gaujos, motinos gailiai verkia, krūtinėmis puola ant sukastos 
žemės. „Žinau dabar, — tarė sesė, - kas užmuštas, kieno ši baltoji ranka, aš šį 
aukso žiedą mylimajam padovanojau“. 

Ši dainelė buvo daug kartų dainuota ir aš vis prašydavau mergaičių, kad 
ją dar padainuotų. Mano tetulė dažnai mums pasakodavo apie istorinę pra- 
eitį, šios dainos proga irgi buvo atskleistas tolimos senovės puslapis. Mat šis 
kraštas, kur gyvename, vadinasi Lietuva, jos gyventojai lietuviai. Krašto valdo- 
vai, kunigaikščiai buvo sukūrę stiprią valstybę, turėjo didelę kariuomenę, už- 

puldavo kryžiuočius, lenkus, gudus. Visas mūsų kraštas buvo apėjęs tamsiais 
miškais, ir neperbrendami raistai skyrė Lietuvą nuo kaimynų, bet lietuviai ži- 
nojo miško kelius, takus tarp raistų. Jų arkliai buvo nedideli, užaugę miškuose, 
ir drąsiai vaikščiojo net po klampynes. Jodami į karą, lietuviai trimituodavo 
ilgais iš tošies padarytais trimitais, ir jų garsas aidėjo per miškus ir pelkes. 
(Tokį trimitą aš mačiau pas skerdžių, kuris ganydavo bandas Lebiodkos apy- 
linkėse. Ypač rudenį jo garsai būdavo dažnai girdimi.) Sykį lietuvių kariuo- 
menė smarkiai sumušusi totorius. Lietuvių valdovas Švitrigaila vijosi juos ir 
pasivijo netoli Lebiodkos, štai toje pusėje, kur vakare būna raudonas dangus. 
Ten yra Šeibakpolės kaimas, kur Švitrigaila ir pasivijo totorių vadą Šeibanį, 
bet jis paspruko, ir antrą sykį lietuvių kariai jį užklupo truputį toliau, prie to 
paties Lebiodkos upelio. Ten jis ir buvo užmuštas, ten padėjo galvas jo kariuo- 
menės likučiai. Aš buvau toje vietoje. Ten stūkso piliakalnis, o vieta pavadinta 
Kurhany!. Ten sykį mūsų kaimynas kasė duobę ir iškasė kardą ir senobinės 
„kolčugos“ — grandžiuotų marškinių liekanas. 

Tenai juodasis kranklys ir galėjo rasti nukirstą baltą ranką su aukso žiedu, 
nes toje pusėje viskas atrodo nepaprasta. Iš tos pusės niekuomet nešviečia sau- 
lė, tik vakarais dangus būva raudonas, tarytum gaisras, o vasarvidžio naktimis 
ten tvyro šviesa. Ten stovi dvi didelės guobos, ir kai dangus esti raudonas, jos 
aiškiai matomos, lyg juodi griaučiai ties milžiniška kalve. O už tų guobų, ten, 
kur baigiasi regratis, tamsuoja miškas. Ir kažin kas yra tame miške, ir kažin 
kiek toli jis nueina... Argi yra kas buvęs jame, ne pakraštyje, o ten toli toli, kur 
galbūt nėra jokio kelio, o vien milžiniškos pušys rausvais kamienais ir keistai 
susukusios šakas. Kažin ar tenai ir dabar nėra lietuvių kariuomenės, ar nestovi 
kur pririšti prie medžių palši nedideli arkliukai storais kaklais ir mažom gal- 
vutėm? Galbūt tie tolimi trimito garsai, kuriuos girdėdavau ūkanotą rudens 
rytą, atskrisdavo net iš tenai... Ir tai ne skerdžius trimitavo, bet šarvuoti ka- 
riai... O kiek kartų aš mačiau kranklį, skrendantį iš anos pusės! Jis šaukė krum 
krum, ir jo balsas buvo nepaprastas, ne toks kaip kitų paukščių, ir tikrai jis 
skelbė svarbų įvykį. Aš nesuprasdavau kranklio kalbos, bet nujausdavau, ką jis 
sako. O, kai ateidavo ruduo, kai iš lauko jau būdavo suvežti paskutiniai pėdai, 
kai šaltas vėjas draskydavo paskutinius geltonus lapus nuo senų liepų, iš anos 
pusės, kaip tik iš tos pusės, kur saulė niekuomet nešviesdavo, traukdavo ne- 
suskaitomi varnų, kovų ir kuosų pulkai. Jie traukė žemai, taip, kad prilėkę prie 
mūsų aukštų liepų, turėjo jas aplenkti arba pakilti viršum jų. Ir iš kur jų tiek? 
Ištisom valandom traukdavo tie paukščiai ir nebūdavo pabaigos. O kartais jie 
nusileisdavo mūsų pievoje už sodo ir ten ilgai krypinėdavo, knaisinėdavo, iš- 

pešdami samanas iš tarpo žolių. Ir aš gailėjaus, kad nemoku paukščių kalbos, 
gal sužinočiau, iš kur jie traukia. Bet vis tiek aš bėgdavau į galą sodo, kur buvo 
kirpta gyvatvorė, o už jos pieva, varnų pilna. Tuomet aš pasislėpdavau tvoros 
tankumyne, kad, paukščių nematomas, galėčiau juos stebėti. Tikrai jie manęs 
nepastebėdavo ir kartais prieidavo taip arti, kad aš aiškiai matydavau melsvai 
baltas kuosų akis. 

O kartais rudenį stodavo tylios, ramios dienos. Rytais boluodavo tirštos 
ūkanos, kad aplinkui nieko nematyti. Lyg balta jūra, kur tik pažiūrėsi. Nei 
mūsų šilelio, nei Holovičpolės nesimato, net ir mūsų senos milžiniškos liepos 
paslėptos rūkuose, ir kur žinojai jas esant, kažkas neaiškiai tamsuodavo, lyg 
kokie kalnai. Tuomet visas pasaulis kitoks, tai ne kiemas, ne namas, apskritai 
ne Lebiodka, bet kitas pasakiškas kraštas. Tame krašte tą valandą gali įvykti 
nepaprasti įvykiai, ir niekas nenustebtų, nes visa aplinka yra stebuklinga. Ir 
kas žino, ar iš Kurhanų kapų, iš po žemės, šią valandėlę neišjoja totorių kariai, 
apsitaisę grandžiuotais marškiniais ir apsiginklavę lankais. Klausau, ar neiš- 
girsiu trimito, bet lyg tyčia jo negirdėti. Tik štai — koks keistas garsas... kaip 
tik iš tos pusės... Vėl nutilo... Vėl girdėti... kei ga gak... jau visai aiškiai, rodos, iš 
viršaus. Keliu galvą ir štai kiek aukštėliau liepų matau žąsų virtinę. Jos atrodo 
visai juodos ir girdėti, kaip šlama jų sparnai, bet neilgai; vos išnirusios iš bals- 
vų rūkų, vėl dingo juose... 

Viena maloniausių pramogų ilgais žiemos vakarais būdavo eiti pas sodi- 
ninkus pažiūrėti, ką jie dirba, Lebiodkoje būdavo vienas vyresnis sodininkas 
ir keturi penki jo padėjėjai, praktikantai, vaikėzai 17-20 metų amžiaus. Šie 
„sodininkėliai“ ir buvo mūsų didžiausi draugai. Žinoma, jų būta visokių, nes 
jie keitėsi, ir vienus mylėdavome daugiau, kitus mažiau. Tai būdavo daugiau- 
siai apylinkės pažįstamų tėvų vaikai, norį pramokti sodininkystės, paskui, pa- 
buvę keletą metų Lebiodkoje, mano tėvo rekomenduojami jie gaudavo vietą 
didesnėse sodininkystės įmonėse. Vasarą jie turėdavo daug darbo sode, me- 
delynuose, daržuose, užtat žiemą darbo buvo nedaug, ir tuomet jie darydavo 
etiketes sodui ir medelynui. Jos būdavo įvairaus dydžio ir pavidalo: stambios 
ąžuolinės, baltais dažais dažytos skirtos medelyno eilėms žymėti, mažos, viela 
prikabinamos - atskiriems medeliams ir t. t. Taip pat sodininkų pareiga bū- 
davo per žiemą pinti pintines vaisiams rinkti. Tam tikslui buvo speciali karklų 
kultūra, buvo auginami visokių rūšių karklai žalia, geltona, raudona žieve, o jų 
vytelės ilgos ilgos ir tokios liaunos, kad nė nulaužti jų negali. Rudenį tų vytelių 
būdavo paruošiamos didelės atsargos, o prieš pinant jas šutindavo šutintuve, 
ten pat, kur šutinamas „akselis“ galvijams. Nueini, būdavo, pas sodininkus į jų 
butą kitame name - jie visi sėdi ant žemės su savo kreivais peiliais rankose: 
vienas, sukryžiavęs keletą trumpų pagaliukų, ruošia pintinei dugną, kitas jau 

laiko įpusėtą pintinę iš geltonų vytelių, o dabar ima raudonas vyteles ir per 
vidurį pintinės įterps raudoną juostą. Man atėjus jie meta dirbę ir prasideda 
kalbos, juokai. Dažnai gaunu dovanų, pavyzdžiui, išdrožtą iš medžio kardą 
arba mažą mažytę pintinėlę — tai uogoms rinkti vasarą, kai jau bus uogų. Už 
tai ir aš turiu ką nors atnešti, labiausiai pageidaujama dovana - cukrus. Aš tai 
žinau ir iš anksto niekam nematant nutaikęs valandėlę, kai cukrus neužrakin- 
tas, ištuštinu visą cukrinę, prisikemšu kišenes. Beje, apie cukrų. Šis saldumy- 
nas anais laikais nebuvo toks kaip dabar - tai nebuvo taisyklingi keturkampiai 
ir taip pat ne smulkūs kristalai. Tai buvo vadinamos cukraus galvos. Ši galva 
būdavo aukšto, laibo kūgio pavidalo, tokio aukščio, kad pastatyta po stalu be- 
veik siekdavo jo lentas ir buvo tokia sunki, kad stiprus vyras nešdavo ją ant 
peties. Ji būdavo apvyniota dviem popieriais. Vienas - storas mėlynas, o ant jo 
aukso raidėmis kažkas parašyta. Kai nuvyniodavo šį mėlyną popierių, rasdavo 
kitą, plonesnį baltą, o nuvyniojus šitą — jau likdavo plika cukraus galva. Jos 
viršūnėje, pačiame laibgaly, būdavo nedidelė skylelė, o pati galva ne visai bal- 
ta, bet melsva. Tokių galvų atveždavo iš Vosyliškių arba iš Lydos, ir visuomet 
keletas jų stovėdavo svirnely. Sukapoti tokią galvą smulkiais gabalėliais buvo 
nelengvas darbas, ir apie tai šeimininkė jau imdavo kalbėti prieš kelias dienas. 
Tam tikslui ji pasikviesdavo kokį vyrą ir duodavo jam į rankas du įrankius: ka- 
počių ir plaktuką. Visų pirmiausia cukraus galvą padėdavo ant grindų vidury 
„moterų kambario“, nuvyniodavo ją ir abu popieriu gražiai patiesdavo po ja, 
po to, pridėjęs kapočių ir sudavęs per jį plaktuku, padalindavo galvą į kelis 
mažesnius gabalus, o tuos gabalus jau toliau smulkindavo iki reikiamo didu- 
mo. Žinoma, dirbant šį darbą, atskildavo smulkių gabalėlių ir sprigčiodavo į 
visas kambario puses. Vaikai tupėdavo aplinkui, gaudydavo juos ir, žinoma, 
sučiulpdavo. 

Gretimai to namo, kur gyveno sodininkai, buvo vištynas, kur auginama 
galybė vištų, kalakutų, žąsų ir ančių, o antrame vištyno aukšte buvo karvelidė. 
Dieną išėję pasivaikščioti mes, vaikai, mėgdavome užsukti į antrąjį, o tiksliau 
tariant, į trečiąjį kiemą, skirtą paukščiams. Ten jų buvo pilna: didelės žąsys 
raudonais snapais, mėlynom akim ir baltos antys, bet žiemą jos būdavo negra- 
žios, labai purvinos. Jos spiesdavosi apie šulinį ir lovį, ten, kur nuolat pilstant 
vandenį, iškildavo tikras ledo kalnas, ir paukščiai nuo jo slidinėdavo, dažnai net 
parpuldami. Lovys buvo visas apšalęs, po juo karojo ilgi ledo varvekliai, kitu 
galu net siekdami žemę. Antys ir žąsys tik ir laukdavo, kad kas ateitų pasem- 
ti joms vandens iš šulinio, o kai niekas neateidavo — tupėdavo prisiplojusios 
pilvais prie ledo, paslėpusios kojas šiltose plunksnose. Kai mes ateidavome, 
žąsys tik truputį pasijudindavo iš vietos, atsukdavo į mus snapus, rodos, norė- 
damos šnypšti, bet paskui, pagalvojusios, to nedarydavo ir vėl nusiramindavo. 

Vištų būdavo visokių veislių, bet ne iš karto visų, o pakaitomis tai vienos, tai 
kitos, - kokia mada užeidavo. Seniausia man atsimintina veislė - „minorkos“, 
gražios juodos vištos baltais auskarais. Ypač gražūs buvo gaidžiai — aukšti, 
liekni kaip kareiviai. Paskui išnyko „minorkos“ ir pasirodė dideli margi „ply- 
mutrokai“, paskui buvo „orpingtonai“, paskui „leghornai“, paskui tamsiai rudi 
kaip kaštonai „rodailendai“. Bet tarp veislinių vištų vis maišydavosi viena kita 
lietuviškos kilmės šiokios ar kitokios spalvos vištelė arba keletas tokių vištelių. 
Jos atsirasdavo štai šitaip: pavasarį, kai reikėdavo perėti viščiukus, būdavo pa- 
skelbiama, kad Lebiodkoje reikalingos perekšlės, ir aplinkinės moterys suneš- 
davo jas. Paskui šios vištos, atlikusios savo pareigas — išperėjusios viščiukus, 
- įgydavo lyg pilietybės teises ir likdavo žiemoti. Kaip į tai žiūrėdavo puikūs 
veisliniai gaidžiai nėr žinios, tik manau, nuo to grynoji vištų veislė pradėdavo 
keisti savo grynuosius požymius, „išsigimdavo“ ir pagalios būdavo pakeičiama 
kita. Būdavo labai įdomu pasiėmus kokių grūdų pintinėlę nueiti pas paukš- 
čius... Būdavo, tik pažeri saują — ir vienu akimirksniu tarp paukščių kyla di- 
delė sumaištis: bėga vištos, gaidys, antys, ir žąsys skuba slidinėdamos, pusiau 
bėgdamos, pusiau skrisdamos, iš kito kiemo galo atplasnoja povas ir povienė. 
Antys skubiausiai ryja, ką joms duodi, greit kratydamos galvas, kad grūdai 
sparčiau pateiktų gerklėn. Tarp ančių painiojasi vištos, o viena kita antis, tuo 
nepatenkinta, kad griebs artimiausią vištą už uodegos arba tiesiog už šono ir 
greit nepaleidžia. O višta rėkia, kol pagaliau antis išveda ją iš paukščių pulko 
ir tik tuomet paleidžia, tuo tarpu jos vieta jau užimta ir ji vėl turi prasisprausti 
tarp kitų paukščių. Gaidys — tas mandagesnis. Kai tik paberi grūdus, jisai, tie- 
sa, pirmas bėga, bet radęs nelesa, o tik šaukia vištas, kad jos eitų prie jo, nes 
jis radęs gerą daiktą. Tačiau ir jis ilgai neišlaiko, ir jei višta tuoj neateina — pats 
praryja grūdą. Kalakutams gerai, jie tokie dideli, kad lengvai prasispraudžia 
minioje ir vis prieina ten, kur daugiausia lesalo, tik senam „kurkinui“ kliu- 
do grūdus rinkti tas varveklis, ant jo nosies augantis. Povų irgi niekas nenu- 
skriaus, atvirkščiai — jie dažnai patys kitus skriaudžia, būdavo, kaip kirs kuriai 
vištai — tai ta surikus net pašoka aukštai. Nuošaliai, už visų paukščių, nedrąsiai 
vaikščioja keli karveliai, jiems nėra kaip įsibrauti į tą tirštynę, tai, norėdamas 
ir jų neapeiti, pažeriu vieną grūdų saują į šalį, ten, kur jie laukia savo dalies. 
Bet kur tau — visa paukščių minia vienu akimirksniu puola naujon vieton, o 
karvelėliai, vos spėję pačiupti vieną kitą grūdą, priversti vėl pasitraukti. Tad 
karvelius teks lesinti atskirai už tvoros arba nuėjus pas juos į karvelidę. 

Ir vėl skambutis pietums... Bernai prie arklidės iškinko arklius, o patys, 
paėmę kiekvienas po medinę dėžutę nuo vinių, eina į svirną, kur gaus sėlenų 
bei avižų arkliams. Priekyje eina ūkvedys, laikydamas rankoje visą ryšulį di- 
delių raktų, pririštų diržu prie ilgo pagalio. Šis raktų ryšulys paprastai kabo 

ant kablio „moterų kambary“ prie žaliosios krosnies, greta acto statinės. Tik 
prieš pat pietus ūkvedys pats nueina jų paimti arba siunčia kurią darbininkę. 
Aš tuos raktus visus gerai pažįstu. Štai šis, pats didžiausias, be skylutės gale, 
nudilintas taip, kad net žiba — tai nuo kraštinio svirno skyriaus, iš to galo, kur 
lazdynų alėja. Kitas raktas trumpas, bet storas, su skyle gale, labai aprūdijęs 
— tai nuo kito svirno galo. Jis dėl to aprūdijęs ir neblizga, kad į šitą svirno galą 
rečiau vaikščiojama. Ten ne grūdai, o šiaip visokie dalykai. Trečias raktas irgi 
didokas, be skylės gale, bet su dideliu žiedu. Šis žiedas vienoje vietoje suly- 
dytas variu ir dėl to jo viena dalis raudona - tai nuo vidurinio skyriaus. Kitus 
raktus irgi pažįstu: vienas nuo pašiūrės prie klojimo, kitas nuo daržinės su 
dobilais... Jau girdėti, kaip ūkvedys su bernais užlipo ant svirno gonkų, o ne- 
trukus sužvanga užraktas ir čypdamos plačiai atsidaro durys; dabar ir iš tolo 
gali matyti, kad durys atviros, nes ten vietoj pilkų durų žioji tamsios angos 
keturkampis. Ir mes, vaikai, einame namo pietų pro malkinę ir skiedryną, kur 
riogso kuro atsargos — milžiniška krūva visokiausių šakų, kelmų, stuobrių, ku- 
riuos metus kapodavo senis Antanas. Ir dabar, mums praeinant, stovi beržinis 
kelmas su įkirstu į jį kirviu, o ant žemės guli skerspjūklis. 

Jau gruodžio? mėnuo ir Kalėdos netoli, prasideda tikra žiema. Jau gerokai 
prisnigo ir vis dar sninga. O vieną dieną kad pakilo vėjas, kad ims nešti snie- 
gą! Žiūri ir nežinai, kur tas sniegas lekia, nes jis nekrinta ant žemės, o tikrai 
lekia lygiagrečiai su žeme kažkur toli toli. Tą dieną mes, vaikai, tik trumpam 
iškišom nosį: truputi į kiemą, truputį į arklidę bei klojimą, nes išstovėti beveik 
neįmanoma, o žiūrėti tikrai sunku, snaigės kapoja veidą lyg adatom, bematant 
užkemša ausis, užlipdo akis. Tuoj už apykaklės prisirenka sniego, jis ima tirp- 
ti, ir šalti lašai rieda ant nugaros. O tą dieną kaip tik reikėjo siųsti į Vosyliš- 
kes pašto parvežti ir dar kažkokiais reikalais. Nuvažiavo Jonas, mūsų vežėjas, 
augalotas vyras plačia barzda. Žiemos diena trumpa, tai jį grįžtantį užklupo 
naktis, o pūga vis nenurimsta. Jis grįžo tik vėlai vakare, sako, kelio jokio pėd- 
sako nėra, dar iki Vosyliškių kapinių šiek tiek, o paskui nieko nematyti, taigi jis 
davęs valią kumelei bristi, kaip ji pati numanė, ir tai du sykius įsmuko į griovį, 
du sykius apvirto. Visa Jono povyza buvo tarytum jo pasakojimo iliustracija — 
jis apsivilkęs ilga miline, užsimaukšlinęs ant galvos „kalpoką“, snieguotas nuo 
galvos iki kojų, su botagu rankoje, o žirnių virkščios — prikibusios prie ranko- 
vės. Įėjęs jis padavė odinę terbą, kurioje buvo vežami laiškai, pastatė skardinę 
su žibalu ir kitus daiktus, pirktus Vosyliškėse, paskui ėmė valyti nuo barzdos 

- koks jis šaunus vyras! Bet ir toji kumelė šauni, kad taip gerai kelią žino. 


* Senu stiliumi, t. y. 13 dienų vėliau. 

O vėjas vis nesiliauja smarkavęs ir sniegą nešęs. Nors langai apšalę, bet 
vis dėlto matyti, kad kiekvienas stiklas iki pusės užpūstas sniegu, o tarp dvi- 
gubų langų, nors atrodo, kad jie sklandžiai uždaryti, pro kažkokį mažą plyšelį 
prinešta sniego ir pasidarė mažytė vėpūtė. Ūžia ir švilpia, ypač kamine. Atro- 
do, kad ten pasislėpė kažkokia gyva būtybė, gal Raisto dėdė, ir pučia, ir ūžia. 
Tie garsai nevienodi - prasideda žemu ūžesiu, palaipsniui pereina į švilpimą, 
pasiekę aukščiausią toną, vėl krinta žemyn ir, atrodo, tuoj nutils... Bet taip tik 
atrodo. Užimas vėl eina garsyn, vėl švilpia, o geležinė sklendė, aprūdijusi ir 
aprūkusi, skamba ir barška kamine. Tuomet pagalvoji sau: gerai, kad esi dabar 
namie, o ne kur nors plyname lauke. 

Bet štai užkūrė krosnį, prikrautą storų beržinių malkų ir sakingų bala- 
nėlių. Priešais ją savo minkštame krėsle sėdi bobutė ir verpdama meldžiasi. 
Ji meldžiasi už tuos, kuriems tenka keliauti šią baisią naktį. Ir štai sutraškėjo, 
suliepsnojo sausos sakingos balanos ir nuo jų užsidegė malkos — ūžia ir šaudo 
ugnys žaliojoje krosnyje, ir tampa visai jauku. 

Rytą oras visai kitoks, nes dar prieš auštant nutilo vėjas, išsisklaidė de- 
besys, o rausvas dangus rytuose žadėjo skaisčią dieną. Netrukus pro apšalu- 
sius, šalčio gėlėm pasipuošusius langus ima šviestis tekančios saulės raudoni 
spinduliai, kuriuos kiekvienas ledo kristalėlis, kiekviena snaigė, prikibusi prie 
lango, atspindi savaip. Kai žvelgi i jas nejudėdamas, jos irgi nejuda, tik mirga 
lyg žvaigždės danguje, bet kai krusteli galvą — vienos jų užgęsta, o vietoj jų 
randasi daugybė kitų ir, atrodo, kad į langą kas beria kibirkštis, tokias, kokios 
tyška kalvėje nuo priekalo, tik čia - kur kas gražesnės, įvairių spalvų. 

Norint pažiūrėti į lauką, reikia prakrapštyti apledėjusiame lange nedidelę 
skylelę — tuomet matyti kiemas. Kaip gražu, balta balta, tiktai trobesių stogai, 
storai užkloti sniego, rausvuoja švelniu saulėtekio atspalviu. Kelių kaip nebū- 
ta, tik nuo arklidės į svirną eina dvi visai naujos vėžės, gilios, lyg būtų žagre iš- 
artos. Kambary irgi gražu, jauku. Štai įneša didelį garuojantį virdulį, stato ant 
jo „čainyką“, o iš po virdulio ant „misinginio“ padėklo išbyra keletas žėrinčių 
anglių. Adolfina atneša didelį juodos duonos puskepalį, sviesto, pieno ąsotį, 
pila mums arbatos į molinius glazūruotus puodelius, papuoštus žaliais raštais. 
Šį kartą yra ir „barankų“, nes jų vakar atvežė iš Vosyliškių Jonas. Gražu, jauku, 
gera. Turbūt dėl to, kad vakaras buvo toks kraupus. 

Po pusryčių tuoj puolame autis veltinius, vilktis kailinukus. Visi turime 
juos vienodus, pasiūtus iš „baibokų“ kailių, atvežtus dar iš Krasnojės. Tie kai- 
liukai gelsvai palši, trumpo plauko, nelabai šilti (turbūt jų didelius išteklius . 
turėjo mano tėvai, nes ilgus metus Lebiodkoje daug kas vilkėjo iš jų pasiūtą 
vienokį ar kitokį „aprėdą“) . Šunys, tie, kuriems leista būt kambaryje, tai yra 
tėvo paukštiniai, džiaugiasi, šokinėja ant mūsų, patenkinti, kad einame su jais 

pasivaikščioti. Jie pirmieji šoka prie durų, norėdami jas atidaryti, o už durų 
mus sutinka kiemo šunys, visų pirmiausiai - didžiulis senbernaras Grifas. 

Saulė spindi, net akina. Reikia luktelėti, kad priprastų akys. O žvalgytis 
aplinkui norisi, tiek įdomių permainų atnešė ši audringa naktis. Jokių takų 
aplinkui namą nė žymės. Viską užklojo gilus sniegas, minkštas ir purus, kaip 
tos plunksnos, kurias pešioja vakarais mergaitės. Jau praverti gonkų duris pri- 
reikė pastangų, nes ir jos gerokai užpustytos. O toliau užpustyti sodo varteliai. 
O sodo tvora kaip atrodo! Ant jos nugulė aukštas sniego volas, kai kur jau pa- 
. krypęs į šoną nuo sunkumo, o kai kur neišlaikęs ir nugriuvęs, palikdamas gilią 
spragą. Net kiekvienas baslys, kiekvienas smaigelis sode papuoštas aukšta lyg 
cukraus galva kepure. Keliukų nėra, tenka bristi puriom sniego „duknom“ pri- 
semiant veltinius, todėl netrukus ir kulnai, ir padai pašlampa. Bet vis tiek bren- 
dame, palikdami keistus, gilius pėdsakus. Šunys irgi džiaugiasi, vejoja vienas 
kitą, šuoliuoja aplink mus ratais, stipresni paveja silpnesnius, panardina, juos 
sniege, o mes irgi dalyvaujame žaidime, užgulame tą šunį, kuris yra viršuje, ir 
taip pat panardiname jį, - ir dulka vientisas kamuolys iš vaikų, šunų ir sniego. 

Vienas svarbiausių prieškalėdinių ūkio reikalų, be abejonės, yra kiaulių 
skerdimas. Taip buvo ir Lebiodkoje, ir apie tai jau buvo kalbama keletą savai- 
čių prieš, vis minint druską, salietrą, pipirus, lauro lapus ir kitką. Specialis- 
tas kiaules skersti buvo senasis Stasiukas (tas pats, kuris bandydavo kūdros 
ledo stiprumą). Jis kiaules svilino ir mėsinėjo ir apskritai buvo nepamainomas 
žmogus. Jis ir pats tai gerai žinojo. Nors kitu laikų šiaip nedaugelis reikšdavo 
jam pagarbą ir net pravardžiuodavo, bet kai ateidavo metas skersti kiaules, 
Stasiuko vertė labai pakildavo. 

Skersdavo anksti rytą kur nors už trobesių, tokioje vietoje, kad vėjas svi- 
linant nenuneštų kibirkščių į sodybą. Prašvitus ant sniego jau gulėdavo stam- 
bios kiaulės — nusvilintos ir nuskustos; aplinkui juoda aikštė, šiaudų likučiai, 
kraujo klanai. Paskui kiaules užrisdavo ant mažų rogučių, Stasiukas koman- 
duodavo ir liepdavo vežti į namus, būtent į vadinamąją „piekarnią“ — didelį 
kambarį greta virtuvės, vadinamą taip dėl to, kad čia stovėjo milžiniška kros- 
nis, kurioje kepdavo duoną, bet reikalui esant buvo galima kepti ir daug di- 
desnį daiktą, pavyzdžiui, ėriuką ar net avį. Todėl čia buvo ir toksai įtaisas, kad, 
pamovus ant iešmo didžiausią kepsnį, būtų galima jį sukti priešais ugnį. Tarp 
kitko, prieš Velykas čia buvo kepami ir pyragai, vadinamieji „baumkuchenai“. 
Taigi į šią patalpą, visiems talkinant, būdavo atboginama paskerstoji kiaulė ir 
prasidėdavo mėsinėjimas. Stasiukas liepdavo paguldyti kiaulę aukštielninką ir 
pirmiausia išpjaudavo jai bambą. Tam reikalui jisai aplinkui ją įpjaudavo ne- 
didelį keturkampį, paskui, įleidęs pirštus, išraudavo ją kartu su ilga virvės pa- 
vidalo gyslele. Paėmęs šią gyslą, jis pakilnodavo ore visą tą dalyką ir sakydavo: 

„Štai dziegorėlis“, — nes iš tikrųjų tai būdavo panašoka į laikrodėlį, pakabintą 
ant grandinėlės. Šis pavadinimas taip įstrigo mums galvosna, kad mes paskui 
visų gyvulių bambas taip ir vadindavome „dziegorėliais“. „Dziegorėlis“ čia pat 
buvo atiduodamas šunims, kurie, apstoję ratu operacijos stalą, tikėdavosi, ty- 
kodavo savo dalies, nors tai jiems nepigiai atsieidavo, nes, pasipainioję Stasiu- 
kui po kojom, būdavo skaudžiai sudraudžiami, o paskui, jau gerokai įkyrėję, 
būdavo visai iš „piekarnės“ išvaromi. Tačiau neilgam: žiūrėk, jau vienas, po to 
kitas ir trečias, kažin pro kur grįžę, vėl visi tupi aplinkui. 

Po „dziegorėlio“ būdavo nupjaunama galva, nuleidžiamas kraujas, išpjau- 
namos paltys, išimami viduriai ir atskiriami kumpiai. Imdamas paltis Stasiukas 
pridėdavo savo ranką matuodamas lašinių storumą ir pranešdavo, pavyzdžiui: 
„Per keturis pirštus“. Įdomiausias dalykas buvo viduriai, tuo labiau kad Sta- 
siukas, išimdamas kiekvieną jų dalį, savaip pavadindavo. Štai skilvys, „matai, 
koks didelis, kaip maišas su pelais“, sakydavo jis, „o karvės kitoks, jis ten iš ke- 
turių dalių sudarytas“. Į skilvį eina stemplė, o iš kito galo išeina žarna, ši žarna 
toliau pasidaro drūta drūta ir daugely vietų skersai persmaugta. Šioje žarnoje 
yra mėšlas (kad nepasakius kitaip, kaip Stasiukas sakė) ir ji baigiasi po uodega. 
Paskui parodydavo kasą, pailgą, plokščią, tamsiai raudoną, paskui irgi tokios 
pat tamsios spalvos kepenis. Paskui plaučių eilė — jie šviesiai rausvos spalvos 
ir nuo jų eina vamzdis, sudarytas iš balsvų narelių, panašiai kaip žąsies. „Tai 
ir yra alsuojamoji gerklė“, — tarė Stasiukas, o paskui, pakilnojęs plaučius ore, 
pasakė, kad tai yra pati lengviausia kūno dalis. Dar viena įdomi vidurių dalis 
- tai pūslė. Kai Stasiukas mėsinėjo kiaulę, ši pūslė buvo visai maža, galbūt 
kaip didelis obuolys, ir aš netikėjau, kad iš jos galima padaryti didelį daiktą. 
To mane pamokė Juziukas, Aleksandrienės berniukas. Paskui Stasiukas išėmė 
širdį, inkstus, perpjovė išilgai visą stuburą ir pasakė: „Žmogaus vidury viskas 
taip pat dėl to, kad žmogus, kaip ir kiaulė, viską valgo“, - ir tuo pasibaigė mano 
pirmoji anatomijos pamoka, turiu pridurti - sėkmingai, nes aš iš Stasiuko žo- 
džių nieko nepamiršau. Tuo tarpu Juziukas man pašnibždėjo į ausį, kad aš 
paimčiau pūslę, ką aš ir padariau. Tada jis, papylęs porą rieškučių pelenų, nu- 
metė ant jų pūslę ir ėmė batu trinti ir kočioti ją pelenuose, nuo ko ji pasidarė 
minkšta ir palaida it skurlis. Po to jisai paėmęs šiaudelį pripūtė ją oro ir įvyko 
stebuklas — pūslė pasidarė didelė kaip arbūzas. Prieš tai mes įstūmėme į ją ke- 
letą žirnių, kad jie barškėtų ten, viduryje, pūslei išdžiūvus. Kad oras neišeitų, 
pūslės galas buvo perrištas siūlu ir ji užmesta ant krosnies, kad išdžiūtų. Kitą 
dieną pūslė jau buvo visai sausa ir gražiai barškėjo. Stasiukui baigus mėsinėti, 
jo darbą mes, vaikai, dar ilgai aptarinėdavome, visaip jį vertindavome, ypač 


3 Kasą gudai vadina splen, o ne pancreas. 

„Aziegorėlio“ negalėdavome pamiršti. Šia proga prasimanėm vaidinti Stasiuko 
darbą. Tam reikalui paimdavome vieną mūsų šunų, dažniausiai taksiukę Musę, 
kuri buvo labiausiai pripratusi prie visų mūsų išdaigų ir duodavosi daroma ką 
tik norėjome. Taigi Musė turėjo vaizduoti paskerstą kiaulę ir tam reikalui ji 
buvo guldoma aukštielninka, paskui jai neva buvo išpjaunamas „dziegorėlis“ 
ir metamas kitiems šunims ėsti, paskui jai buvo „nupjaunama“ galva, kumpiai 
ir t. t. Visą laiką Musė gulėdavo nejudėdama, bet kai vaidinimas baigdavosi, ji 
labai patenkinta imdavo šokinėti ir žaisti. 

Tiesa, pas mus buvo dar ir kitas anatomijos profesorius. Tai skerdžius Ja- 
siukas. Jis pjaudavo tik avis, ir aš taip pat eidavau pažiūrėti, kaip jis jas mėsinė- . 
ja. Jis man parodė, kad avies skilvys susideda iš keturių dalių, be to, vieną sykį 
jis man parodė, kad avies „jaknose“ esama daugybės plokščių baltų kirmėlių. 
„Tai peteliškės“,* — taip jis pareiškė. 

Noriu dabar papasakoti apie mūsų šeimos santvarką. Mano tėvas, me- 
tęs privačią tarnybą Krasnojėje, gavo valstybinę tarnybą Varšuvoje. Tačiau tai 
nevertė nuolat būti vienoje vietoje, ir jis dažnai važinėdavo į Petrapilį ir į ki- 
tus Rusijos miestus, nes buvo prityręs statybininkas, kartu ir chemikas, todėl 
dažnai gaudavo iš valdžios specialius uždavinius. Dažnai jis būdavo komandi- 
ruojamas ir į užsienį, ir pats labai mėgdavo tas keliones, sakydamas, kad tada 
jis tikrai pailsi. Būdinga, kad visi jo keliai eidavo per Lebiodką: ar važiavo jis 
į Paryžių, ar į Petrapilį, ar į Sibirą — vis tiek vienai arba dviem dienom užsuk- 
davo į Lebiodką. 

Gyvendamas Varšuvoje, tėvas turėjo ten butą (Marszalkowska ul. 60 m. 
3) ir motina su vyresniais vaikais, besimokančiais gimnazijoje, irgi ten gyveno, 
išskyrus vasaros atostogas, Kalėdų ir Velykų šventes, kurias praleisdavo Le- 
biodkoje. Mūsų buvo penki vaikai: vyriausias Jurgis, antras pagal amžių Vac- 
kus, paskui aš, paskui sesuo Hela ir pats jauniausias Stasys. Jaunesni vaikai, 
kurie dar nesimokė gimnazijoje, gyveno Lebiodkoje tetulės Korbutienės glo- 
bojami. Be to, Lebiodkoje gyveno mūsų senelis, arba diedukas, su savo antrą- 
ja žmona „babcia Stasia“, pirmoji jo žmona, gimusi Ryllo-Bykovskytė, mano 
tėvo motina, buvo mirusi seniai, ir aš jos nepažinau. Mano seneliai dar turėjo 
dvariuką Eleonorvilį Latgaloje, netoli Livenhofo stoties, ir kartais gyvendavo 
Lebiodkoje, kartais ten, bet paskui jie aną dvariuką pardavė (atrodo, apie 1894 
metus) ir persikėlė gyventi į Lebiodką, kur abu ir mirė, pirma diedukas, paskui 


* Dviburnė, distomum hepaticum (lot.). 

bobutė. Be to, Lebiodkoje gyveno ir kita bobutė — motinos motina. 

Lebiodkos dvaras susideda iš Lebiodkos siaurąja šio pavadinimo prasme 
ir iš Terespolio palivarko, kurį tėvas pirko iš savo pamotės, kažkaip apėjęs 
draudimą pirkti žemę katalikų tikybos žmonėms. Kiek aš prisimenu, Terespo- 
lyje jau nebebuvo jokių trobesių ir jis sudarė vieną ūkinį vienetą su Lebiodka. 
Tiktai dar stovėjo ten dvi labai senos piramidinės tuopos ir buvo šulinys, ku- 
ris po truputį užslinko žemėm ir ilgainiui visiškai išnyko. Dabar (gal jau nuo 
1900 metų) nebėra nei tų tuopų, o ir pats Terespolio vardas mažai kam bėra 
žinomas. Ši vieta tapo Zieziulka. Kaip kilo šis vardas — nežinau, gal todėl, kad 
anose dviejose tuopose dažnai galėjai pamatyti gegutę (zieziulka — gudiškai 
„gegutė“). Vėliau prie Lebiodkos prisijungė dar kitas, Holovičpolės, palivar- 
kas, kurį tėvas irgi nuo bobutės Stasės pirko, o dar vėliau, kai buvo panaikintas 
suvaržymas katalikų tikybos žmonėms pirkti žemę, tėvas iš Franckevičiaus 
įgijo Rohačouščinos dvariuką, maždaug už poros kilometrų nuo Lebiodkos. 

Lebiodkoje stovėjo didelis medinis tipiškas senų dvarų namas, dengtas 
gontais, su didelėm įstiklintom gonkom iš kiemo pusės, plačiu balkonu ir 
mansarda viršuje. Iš sodo pusės — didelė veranda po stogu, paremtu baltais 
mediniais stulpais ir laipteliais į sodą. Kitame namo gale „juodas“ įėjimas į 
„piekarnią“ ir virtuvę. Name buvo tokie kambariai: be žinomo „moterų kamba- 
rio“, greta jo — „dieduko kambarys“, „valgomasis kambarys“, „vaikų kambarys“, 
„miegamasis kambarys“, „paukščių kambarys“, didžiausias „svečių kambarys“ 
arba „salionas“, du „kabinetai“, toliau, prie „piekarnios“, „akmistrinės kamba- 
trys“, „tamsioji“, „virtuvė“, didelis sandėlis valgomiems daiktams „spižornė“ ir 
pagaliau „salka“ viršuje, kurioje tik vasaros metu gyveno tetulė, nes ši patalpa 
buvo nekūrenama. 

Šis namas, su kuriuo susiję geriausi mano mažų dienų atsiminimai, buvo 
nugriautas 1901 metais ir jo vietoje pastatytas daug didesnis dviejų aukštų mū- 
rinis namas, kuris ten tebestovi. Senojo namo tebuvo palikta nedidelė dalelė 
su veranda, ir ši dalis, kiek perdirbta, buvo perkelta į sodą. Paskui, po Didžiojo 
karo, Hela perkėlė šį namą į Kopciuhą, kol per ištikusį gaisrą ir šis sudegė. 

Iš dieduko laikų Lebiodkoje buvo užsilikę seni mediniai ūkiški trobesiai, 
tėvas paeiliui juos nugriovė ir pakeitė naujais, kurių dalis buvo mūriniai, kiti 
— pusiau mūriniai. Svarbiausi trobesiai buvo: namas tarnautojams „oficyna“, 
namas, kurį pastatė diedukui sode, didžiulis klojimas, dvi arklidės, tvartas 
galvijams, du tvartai kiaulėms, malūnas su motoru ir greta jo kalvė, sena kal- 
vė pamiškėje, keturios stoginės, trys kumetynai, kiekviename po kelis butus, 
paukštynas, šešios daržinės, svirnas, trys vaisinės (trobesiai vaisiams sukrau- 
ti), keletas rūsių daržovėms ir kiti mažiau svarbūs trobesiai. Be to, Holovičpo- 
lės ir Rohačouščinos palivarkai turėjo savo ūkio trobesius. Tėvas labai mylėjo 

savo ūkį ir nuolat prasimanydavo ką nors nauja jį plėsdamas ir gerindamas. 
Buvo pagerintos visos pievos, kurių Lebiodkoje nemaža, buvo iškasti grioviai 
joms nusausinti, iš laukų ir pievų suvežti akmenys ir sudėti į trobesių sienas, 
nudrenuoti visi laukai, iškirsti krūmai ir menkos vertės medžiai, užtat buvo 
pasodintas nemažas miško plotas. Bet mano tėvas ypač rūpinosi sodu ir me- 
delynu, kurie iki Didžiojo karo laikų, buvo vis plečiami ir bendras jų plotas 
tuo metu jau siekė apie 20 ha. Kiek man yra žinoma, naujas Lebiodkos so- 
das pasodintas apie 1867 metus, o medelynu pradėta verstis apie 1885 metus. 
Medelynas patenkindavo vietinę rinką, bet vaisiams vietinės rinkos buvo per 
maža ir reikėjo jos ieškoti kitur. Tais laikais tai buvo nesunkus uždavinys, nes 
didžiulė Rusija su dideliais miestais, kaip Petrapilis, Maskva, Varšuva, vaisių 
reikalavo neribotai. Neilgai trukus Lebiodkos vaisiai įgijo gerą vardą ir ne kar- 
tą buvo apdovanoti visokių laipsnių medaliais Rusijos parodose. Atėjus ru- 
deniui Lebiodkos sode darbas virte virdavo: darbininkai, prižiūrimi visų tuo 
reikalu mobilizuotų šeimos narių, rinkdavo vaisius, veždavo į vaisines, kur jie 
buvo rūšiuojami, pakuojami, surašomi, kraunami į vežimus ir siunčiami į ar- 
timiausią geležinkelio stotį. Iš pradžių tai buvo Lyda (už 45 kilometrų), pas- 
kui, nutiesus naują geležinkelio liniją, - Skribovas (maždaug už 20 kilometrų). 
Antroji darbo dalis — ruošti vaisių atsargas žiemai. Tam buvo skirtas didelis 
rūsys po namu. Beje, nemažai vaisių būdavo vežama savo reikalams į Varšuvą 
ir Petrapilį, nes visi šeimos nariai buvo dideli vaisių ėdikai, kas ypač pasireiškė 
vėliau, kai jau buvome gimnazistai, o paskui studentai, ir daugybė lankančių 
mus draugų sunaikindavo vaisių nesuskaičiuojamai. Medelyne irgi buvo ne- 
mažai darbų ne tik sodininkui su jo 4—5 padėjėjais, keliais praktikantais ir 
daugybe samdomų darbininkų, bet ir šeimos nariams, tiksliau tariant - man 
ir mano broliui Vackui, kuriems tėvas pavesdavo suskaičiuoti esamų mede- 
lių išteklius, surūšiuoti juos, nustatyti, kiek yra prigijusių skiepytų medelių 
vienmečių, dvimečių, trimečių, su vainikais, be vainikų, kiek kokios atmainos 
sodinukų tinkamų parduoti ir taip toliau. Tai buvo didelis darbas, kuriuo mes 
su broliu buvome apkrauti ir kurį brolis stengėsi suversti ant mano pečių, o 
aš stengiausi visai jo atsikratyti, bet nepavykdavo. Šis darbas buvo tuolab ne- 
malonus, nes jį tekdavo dirbti paskutinėmis atostogų dienomis, kai kiekviena 
valanda brangi ir galėtų būti kur kas maloniau praleista. . 

Žymi sodo darbų dalis būdavo laistymas, purškimas visokiais fungicidais 
ir insekticidais, kenkėjų rinkimas ir visokeriopa kova su jais. Tėvas apskritai 
mėgo žemės ir sodo ūkyje įvairius eksperimentus, todėl vis buvo atvežami 
visokie nauji įrankiai, visokie chemikalai, pagaliau net bakterijų kultūros, skir- 
tos kenkėjams apkrėsti. Ta proga vaikai, ypač aš ir Vackus, gaudavome iš tėvo 
vis kokį nors specialų uždavinį. 


35 


Todėl aišku, kad Lebiodkos ūkis buvo nelabai panašus į kitus ūkius. Jam 
reikėjo daugybės tarnautojų, o dar daugiau darbininkų, ten nuolat buvo darbo 
ir nė vienas atėjęs samdininkas negrįždavo tuščiom, gavęs šiokio ar tokio dar- 
bo. Tad Lebiodka daugiau panėšėjo į įmonę negu į dvarą. Tuo labiau kad tenai 
vis buvo statomi kokie nors specialūs trobesiai, montuojamos mašinos, grę- 
žiami arteziniai šuliniai ir panašiai. O tam buvo reikalingi tuos darbus mokan- 
tys žmonės, kurie atvažiuodavo iš miesto. Žinoma, šeimininkei, mano motinai 
ar tetulei, būdavo amžinas vargas ir jos neretai tuo skųsdavosi. 


Lebiodkoje. Sesuo Helė su savo kurtais. 
1914 m. 

Pirmosios religijos sąvokos 


Dievočiausi mūsų šeimos nariai buvo mano senelis, tėvo tėvas, ir jo žmo- 
na — bobutė Stasė. Miegamojo kambario, kuriame jie praleisdavo daugiausia 
laiko, langai žiūrėjo į šiaurę ir todėl ten visuomet būdavo tarytum prieblanda, 
juo labiau kad netoli langų augo senos obelys, o toliau — dar senesnės liepos, 
kurios sugerdavo šviesą. Bet kai langai būdavo atviri, o sode žydėdavo obelys, 
kuriose čiulbėdavo paukšteliai, - vaizdas būdavo žavus. 

Tai buvo senoviškas kambarys su didele krosnimi iš plačių žalių koklių, 
kuri būdavo dažnai kūrenama, nes seneliai mėgo šilumą. Pailgo kambario 
gale, priglausta prie sienos, virš komodos buvo „Dievo mūka“ - krucifiksas su 
Kristumi, beveik natūralaus dydžio. Jis buvo išskaptuotas iš medžio ir padažy- 
tas baltais aliejiniais dažais. Ant jo galvos — erškėčių vainikas, o iš po vainiko 
raudonais dažais padažyti sruvo dideli kraujo lašai, taip pat kaip ir iš rankų, 
kurių delnai buvo persmeigti didelėmis senobinio kaimiško darbo vinimis. 
Tokios pat vinys smigo kiaurai per abi kojas. Kristus buvo liesas, veidas baltas, 
nedidele tamsia barzdele. 

Mums, vaikams, ši statula apytamsiame, kiek niūriame kambaryje darė 
savotišką įspūdį — jautėme jai šiek tiek pagarbos, šiek tiek baimės, ir norėjosi 
būti šiek tiek toliau nuo jos. Bet kartą aš su jaunesniaisiais sesele ir broliuku 
(mat kartu buvo drąsiau), pasistatę ant komodos kėdę, apžiūrėjome „mūką“ 
nuo apačios iki viršaus. Pirmiausia mes padarėme atradimą, kad užpakalinė 
Kristaus pusė, ta, kuria jis glaudėsi prie kryžiaus, ne tik nebuvo dažyta, bet 
netgi labai rambiai iškapota, kad net skiedros nebuvo visai atskilusios, ir kai 
žiūrėjai tenai — tikra „kaladė“, daugiau nieko... Prie sienų stovėjo dvi lovos; abi 
vienodos, senobinio darbo, iš beržo rietės. Ant sienų prie lovų buvo pakabinti 
siuvinėti kilimai. Pamenu, kad viename kilime buvo pavaizduotas epizodas 
iš Senojo Testamento: Egipto karalaitė, faraono duktė, kartu su savo tarnaite 
Nilo meldynuose rado plūduriuojantį vandenyje lopšį su miegančiu kūdikiu. 
Man vėliau buvo paaiškinta, kad tas kūdikis buvo Maižiešius, būsimasis žydų 
tautos vadas... Man šis paveikslas labai patiko. Mėlynas dangus, žalsvas van- 
duo, nendrės, lopšelis vos siūbuoja vandenyje, — kaip malonu. Manau, kad 
gera būtų mums, vaikams, pasidaryti panašų laivelį ir išmėginti jį tvenkinėlyje, 
kur girdomos karvės. 

Prie senelio lovos kilimėlis vaizdavo elnią su dideliais ragais, o greta jo — 
kitas, be ragų. Ant šios sienos kabojo senelio šautuvas, senas dvivamzdis sų 
užkištu grūstuvu, pistoninis. Greta jo terba iš barsuko kailio, o joje ragutis su 

paraku ir maišiukai su šratais. Ant šautuvo aukso raidėmis užrašyta „Lebeda“. 

„Mūka“ mano senelių kambaryje sukūrė mano galvosenoje pirmą, bet 
labai miglotą tikybos sąvoką. Vėliau ši sąvoka papilnėjo. Vis išgirsdavau pa- 
sakojimų apie Dievą, apie dangų, mačiau, kaip žmonės žegnojasi. Iš bobutės 
sužinojau, kas yra Dievas, - tai senas žmogus, gyvenantis danguje, nepapras- 
tai geras, mylintis žmones, bet neapkenčiantis visų tų, kurie ką nors bloga 
daro, pavyzdžiui, meluoja, vagia. Apie dangų daugiausia sužinojau iš mūsų 
šeimininkės Adolfinos. Dangus esąs graži vieta, labai aukštai, aukščiau de- 
besų, ten yra visokių gėrybių, ko tik žmogus nori... ten viešpatauja Dievas, 
o aplink jį angelai. „Bet kodėl nematyti dangaus?“ — paklausiau. „Dėl to, kad 
jis labai aukštai, o antra — debesys užstoja, bet jei debesys visai prasiskleistų, 
būtų galima ir Dievą pamatyti“. Po to aš labai laukdavau tokių progų. Kai at- 
rodydavo, kad debesų jau visai nėra, įdėmiai žiūrėdavau į viršų. Kartą, rodos, 
pamačiau kažką balta ir spėjau, kad tai pono Dievo ilgi balti rūbai. 

Dar daugiau sužinojau iš savo auklės prancūzės „mademoiselle Blanche“. 
Ji turėjo visokių knygų vaikams, o vienoje buvo aprašytas pasaulio sutvėrimas, 
rojus, kur gyveno Adomas ir Ieva. Ten ir buvo pono Dievo paveikslas. Tikrai 
— senas žmogus didele žila barzda, apsigaubęs ilgais baltais rūbais. Jis sėdėjo 
ant debesies, o aplinkui jį daugybė vaikučių, plikų, bet su sparnais, nelyginant 
karveliai. „Ce sont des anges“ (Tai angelai), - paaišlkino man madmuazelė. Mirę 
vaikai virsta tokiais sparnuotais padarėliais. Ir kaip aš tada norėjau greičiau mir- 
ti, kad galėčiau paskraidyti mėlyname danguje, pasikočioti baltuose pūkiniuose 
debesyse ir pasėdėti prie pono Dievo kojų! Pasirodo, yra ir suaugusių angelų, 
- tai nei vyrai, nei moterys, o visas jų darbas yra tik Dievą garbinti. „O kaip jie 
Dievą garbina?“ — paklausiau. „Visi sako, kad jis geras, teisingas, galingas“. Jei 
taip, - pagalvojau, — tai nelabai įdomu, geriau jau būti mažu pliku angeliuku. 

Nebeatmenu, kiek man buvo metų, kai ėmė mane mokyti maldų. Iš pra- 
džių trumpas maldeles - „Tėve mūsų“, o paskui ir ilgesnes. Atrodo, kad pradė- 
jau iš karto mokytis ir iš madmuazelės, ir iš mano bobutės, tik pirmoji mane 
mokė prancūziškai, antroji - lenkiškai. Atsiklaupusiam prie lovos ar prie sė- 
dinčios prancūzės, ar prie bobutės man reikėjo aiškiai ir balsiai sukalbėti mal- 
delę. Kiekvienas žodis turi būti ištartas aiškiai, kaip kirviu nukirstas, — taip 
kalbėjo bobutė. O jei koks sakinys būdavo tartas nepatenkinamai, ji reikalau- 
davo jį pakartoti. Vėliau, po „Tėve mūsų“, atėjo „Sveika, Marija“, „Tikiu Dievą 
Tėvą“ ir „Dešimt Dievo įsakymų“ ir pagaliau reikėdavo nusilenkus tris kartus 
suduoti kumščiu į krūtinę, persižegnoti ir būdavo galima bėgti. 

Kartais dėl maldos turinio būdavo pasikalbama, ir kai kas pridurdavo savo 
komentarų. Rodos, didžiausias teologas buvo mūsų stalius Kazys Piatačka. 
Piatačka — tai jo pravardė, arba, kaip gudai sako, „mieniuško“. Gavo jis ją po to, 

kai kartą mano senelis, geros nuotaikos pagautas, pasikvietė jį kortomis lošti. 
Kazys pasigedo savo penkių kapeikų ir suriko „hodzie maja piatačka“. Nuo šio 
momento jis iki gyvenimo galo nebuvo kitaip vadinamas, kaip Piatačka. Taigi, 
sakau, Piatačka buvo įžymiausias visos Lebiodkos teologas ir komentuodavo 
maldos tekstą. Tarp kita ko, jis buvo giliai įsitikinęs, kad Kristus turėjo daug 
prielankumo lenkams ir dėl to vietą savo mirčiai pasirinko „po lenkišku Pi- 
lotu“ (čia jis iškreipė posakį „pod Ponckim Pilatem“, padarydamas iš jo „pod 
polskim Pilatem“). 

Kartą su Piatačka įvyko toks pokalbis. Vienas tėvo draugas mums, vai- 
kams, į Lebiodką atsiuntė asiliuką su atitinkamu mažu vežimėliu. Piatačkos 
tikybos jausmas buvo užgautas. Dešimtyje Dievo įsakymų buvo aiškiai pasa- 
kyta: „Negeisk žmonos artimo savo, nei asilo..“. Ir štai į Lebiodką siunčiamas 
asilas. Tad kaipgi čia bus su dešimtu įsakymu? Tiesa, dešimtame įsakyme kal- 
bama ir apie jautį, bet mūsų teologas, matyt, su jaučiais jau buvo apsipratęs. 

Su prancūze aš kartais irgi diskutuodavau. Vakare poteriauju: „Notre pėre 
gui est aux cieux gue votre nom scit sanctifie... notre pain guotidien donnez 
nous aujourd'hui... “. „Tėve mūsų, kursai esi danguje, teesie šventas tavo var- 
das... kasdieninės mūsų duonos duok mums šiandieną..“ — staiga pertraukiu 
maldą ir klausiu prancūzės: „Mademoiselle, puisą'on a dėji soupė, a guo on 
demandent du pain?“ („Panele, mes jau po vakarienės, tai kam reikia prašyti 
duonos?“) - „Ca ne fait rien, ca sera pour demain, continuez“ („Nesvarbu, bus 
rytdienai, tęskite“), - atsako madmuazelė. 

Aš buvau blogo būdo vaikas, atšakus, užsispyrėlis ir turbūt tuo galima 
paaiškinti vieną nuotykį, kurį papasakosiu. 

Mano seneliai, kaip jau turėjau progą pabrėžti, buvo labai dievoti. Kartais 
šventadieniais jie suruošdavo viešas pamaldas, skiriamas visai dvaro šeimynai. 
Jau minėtoji „mūka“ būdavo išnešama į didžiausią namų kambarį, vienas šei- 
mynos narys balsiai skaitydavo maldą ir visi atsiklaupę pritardavo jam. Mano 
bobutė, kuri buvo ir mano krikšto motina, labai rūpinosi mano siela ir paklup- 
dydavo mane greta savęs. . 

Pamaldos truko gana ilgai, o aš, klūpodamas sudėjęs rankas, negalėjau su- 
laukti galo. Mokėjau sukalbėti tik „Tėve mūsų“; sukalbėjau jį patylomis du tris 
kartus, paskui patylėjau. Ir štai nežinau kodėl, turbūt dėl savo neklusnumo ar 
priešgynumo ėmiau tylutėliai piktžodžiauti Dievui. Mano leksikonas tuo laiku 
buvo labai negausus, ir aš gerai atsimenu, kad kartojau tik šiuos tris piktus 
sakinius: „Ponas Dievas žaltys, ponas Dievas gyvatė, ponas Dievas rupūžė“, 
— kol kas tik tiek buvau pramokęs iš supančių mane žmonių. Pamaldos pasi- 
baigė, mano bobutė pabučiavo mane, sakydama: „Geras Tadelis, taip gražiai 
meldėsi šiandien“. O aš pagalvojau kitaip. 

Po šio įvykio praėjo keletas metų. Aš ruošiausi stoti į gimnaziją ir čia ne- 
tikėtai iškilo didelė mano auklėjimo spraga. Tikybos atžvilgiu aš pasirodžiau 
visiškas nemokša, negalima buvo stoti į gimnaziją. Tad greitomis buvo pasam- 
dytas kunigas, kad mane išmokslintų, paruoštų pirmai išpažinčiai ir pagaliau 
išklausytų nuodėmes. Šis mokslas užtruko visą savaitę, ir man buvo sunku, 
nes tą savaitę reikėjo išbūti mieste, užuot važiavus į Lebiodką. 

“ Pamenu, kunigas stvėrėsi už galvos, kad aš taip menkai nutuokiu apie ti- 
kybą. Bet ir man pasidarė baisu, nes prisiminiau, kaip piktžodžiavau ponui 
Dievui dar anais laikais, per mano senelių pamaldas. Na, manau sau, pats pa- 
siruošiau pirtį. Aišku kaip ant delno, kad dėl plūdimosi aš turiu trumpiausiu 
keliu vykti į pragarą. 

Nebeatsimenu, kokiais žodžiais pasipasakojau kunigui per išpažintį. Bet 
greičiausiai pasakiau taip, kad jis ne visai suprastų. Tai buvo metodas, kurį aš 
ateityje ištobulinau ir kuris pasirodė sėkmingas. 

Aplinka, kurioje augau, nelabai skatino tikybos jausmus. Tėvas buvo visai 
netikintis žmogus ir jokios tikybinės praktikos neatlikinėjo. Pirmą kartą aš ga- 
vau progą tuo įsitikinti, kai mano motina, perskaičiusi E. Zolia romaną „Lour- 
des“, papasakojo tėvui apie stebuklingą ligonių pagijimą- Tėvas užginčijo stebu- 
klą ir aiškino šį faktą nervų sistemos šoku. Man šis pokalbis padarė gilų įspūdį, 
nors tada buvau tik dešimties metų vaikas. Vis dėlto mano tėvas buvo toleran- 
tiškas, niekuomet nesityčiojo iš kitų žmonių tikėjimo jausmo ir net materialiai 
padėdavo tikintiesiems patenkinti dvasinius poreikius. Tame jis įžvelgė net tam 
tikrą patriotizmą ir opoziciją valdančioms sferoms, nes tuomet pravoslavybė 
buvo visagalė, o katalikybė ujama ir engiama. Mano motina buvo tikinti, tačiau 
toli gražu ne fanatikė, net neatsimenu, kad ji būtų atlikusi išpažintį. Į bažnyčią 
nueidavo labai retai, dažniausiai tik į artimų žmonių vestuves, laidotuves ar pa- 
našiai. Ji buvo labai tolerantiška savo vaikams, kurie toli nukrypo nuo tikybos, 
niekuomet nepriekaištavo ir gal tik su tyliu liūdesiu į tai žvelgė. 

Kaip jau minėjau, dievočiausi mūsų šeimos nariai buvo mano seneliai, 
tėvo tėvai; buvo dar ir kita bobutė — motinos motina Reichelienė, taip pat 
labai dievota, todėl nuolat per dienas besimeldžianti. Be to, jos mėgstamiau- 
sia pramoga buvo verpti. Jai specialiai būdavo užsakomi švelnūs, rūpestingai 
iššukuoti linai, iš kurių ji verpdavo gražius ploniausius siūlus. 

Mano senelių dievotumas buvo toks kaip daugumos senų žmonių, galbūt 
negilus, formalus, nors jie ir skirdavo jam daug laiko. Bobutė Reichelienė, kar- 
tais besimelsdama pastebėjusi ką nors negera, atsitraukdavo nuo maldakny- 
gės, išbardavo tarnaitę ir vėl įnikdavo melstis, o protarpiais uostydavo tabaką 
ir šnypšdavosi nosį. Nors ji buvo geros širdies moteriškė, bet nervinga. Čia 
prisidėjo ir tai, kad ji dėl silpnų kojų buvo priversta beveik ištisą dieną sėdėti 


40 


plačioje, specialiai jai padarytoje kėdėje. Ji neretai bardavosi be reikalo ir mes, 
vaikai, jos privengdavome. 

Kas kita buvo seneliai Ivanauskai. Jų dievotumas nebuvo toks formalus 
- jie meldėsi, kaip man atrodė, įsigilinę į maldos prasmę, tylutėliai, užsidarę 
savo kambaryje, 

Mano bobutė Stasė Ivanauskienė buvo visiems prielanki, visiems paslau- 
gi, niekuomet nieko nepeikė ir nesibarė. Ji, rodos, visuomet buvo tokia pati, 
visuomet vienodos nuotaikos ir su kitais, ir su savo vyru, mano seneliu. Ir štai 
šita šventa moteriškė kartą baisiausiai supyko ant savo vyro ir kalbėjo pakeltu 
tonu. Paaiškėjo štai kas: buvo šeštadienis, o šeštadieniais visuomet aptvarko- 
mas kiemas. Ir šį kartą tą darbą atlikti buvo pasiųsta jauna graži darbininkė. 
Mano senelis ją užkalbino, juokavo, o paskui dovanojo jai vazonėlį su žydinčia 
gėle, kuri, žinoma, priklausė mano bobutei. Tuo akimirksniu pasirodė ji pati, 
ir tuomet įvyko triukšmingas pasikalbėjimas. 

Aš tuomet buvau dar vaikas, ir man šio pasikalbėjimo pobūdis buvo visai 
nesuprantamas, taip jis nederėjo prie mano bobutės būdo. Aš pirmą, beje, ir 
paskutinį kartą mačiau ją taip įniršusią. Po to praėjo daug metų, ir aš suvokiau 
šio įvykio prasmę, nes ir pačiam teko panašių dalykų patirti. „Ewig weibliche“, 
— taip aš jį suprantu dabar! 

Iš visų tikybos apeigų man maloniausios buvo Velykų šventės. Vely- 
kų nuotaika nieko bendra neturėjo su tikybos jausmu, kuris apskritai buvo 
man gana svetimas ir nesuprantamas. Velykos buvo man tikras prisikėlimas, 
žiemos pabaigos, kaitinančios saulutės, ilgesnės dienelės, pirmųjų pavasario 
gėlių, vieversio giesmelės ir grįžusių varnėnų čiulbėjimo diena... O kiek kitų 
gražių ir įdomių dalykų! Štai kieme pasruvo mažyčiai upeliai, o jų vanduo neša 
skiedreles, šiaudelius, — visi jie skuba į didelį griovį, o šis plukdo juos ten toli 
už sodo į Keturkių raistą, kur prasideda Lebiodkos upelis, nešantis savo van- 
denis į Lebedos upę ir į Nemuną. Jei būčiau mažytis, galvojau sau, pasidary- 
čiau mažytį laivelį ir galėčiau juo nusiirti net į Lebedą ir Nemuną. Tuo tarpu 
paimu kastuvą, pagilinu kiemo upelius ir vanduo dar greičiau skuba į griovį... 
Saulutė gerokai kaitina: bet šilčiausia, berods, prie malkinės; čia daug skie- 
drų ir pjuvenų. Raudonomis dėmėmis išsiskiria juodalksnių pjuvenos, o ant 
jų nerangiomis, tingiomis pozomis guli medžiokliniai šunys skalikai: Garsas, 
Grifas ir Etna. Dvelkia švelnus vėjelis, atneša iš Keturkių skardžius pempių 
klyksmus ir malonų kadagio dūmų kvapą iš netolimos rūkyklos... Ateina mūsų 
eigulys rudabarzdis Jonas ir atneša lydekų; vieną labai didelę, iš jos sunkiasi 
ikrai, ir penketą ar šešetą mažų. Jis jas nušovė per nerštą patvinusioje pievoje 
už sodo. Gražiai margi jų pilvai ir krauju žėri raudonos žiaunos... 

Namuose irgi įdomu. Mano mamytė, tetulė, bobutė, šeimininkė, tarnaitė 

- visos užimtos. Tik vienas senelis nieko nedirba, vaikščioja apsivilkęs trum- 
pais kailinukais, rūko pypkę, sako kritiškas pastabas arba pasakoja anekdotą, 
kurį visi jau šimtą kartų girdėjo. 

Ant grindų stovi geldos, „rėčkos“, pintinės, pilnos visokių gėrybių: kalnai 
dešrų, kumpių, krūvos kiaušinių, — visi tarnautojai turi būti apdalyti. Šiandien 
viso to dar negalima nė paragauti, nes pasninkas, didysis pasninkas. O gai- 
la, taip gundančiai kvepia. Bet štai mano seselė ir jaunesnis brolis, pasikvietę 
dar vežiko mergaitę, jau margina kiaušinius, jau yra ir nudažytų, o dabar juos 
teks tepti lašiniais, kad blizgėtų. Pamačiusi mane mamytė liepia nueiti į mišką 
parnešti pataisų ir bruknių šakelių, kad papuoštų Velykų stalą. Aš žinau gerai, 
kur jie auga, ir man pakaktų kelių minučių, kad jų parinkčiau. Bet pamiškėje 
pamatau įkirstą seną beržą, o iš jo į molinį puodą lašnoja sula, tad reikia para- 
gauti. Miško pakraštyje jauname beržyne aptinku didelį strazdų būrį, visokių 
jų ten rūšių, gieda kiekvienas sau, nesutartinai — aš klausau, žiopsau. Prisime- 
nu pataisus ir bruknes, prirenku greit ir bėgu namo... 

Paukščių kambaryje (jis taip vadinamas todėl, kad ten išrikiuotos vitrinos 
su paukščių iškamšomis) jau stovi sudurtinai suglausti du dideli stalai ir visa 
eilė mažesnių - čia ir bus Velykų stalai. Didelė balta staltiesė dengia sudurtinį 
stalą ir dabar ant jo dedami patiekalai. Jau atnešė keptus tetervinus ir kurtinį — 
jie su galvom ir plačiai išplėstomis uodegomis. Šiuos paukščius atsiuntė į Le- 
biodką dėdė Lunkevičius, gyvenantis anoje Nemuno pusėje, Ščiaros pakrašty- 
je. Tokią šaunią dovaną mes gaudavome iš jo beveik kasmet — mat tokia buvo 
tradicija, o iš Lebiodkos jam mainais buvo siunčiamos kitokios dovanos. 

Reikia skubėti, šeštą valandą iš Vosyliškių atvažiuos kunigas šventinti 
valgių. Kieme iš aplinkinių kaimų pradėjo rinktis sodiečiai, kad pasinaudotų 
kunigo apsilankymu ir kad nereikėtų kitą dieną vežti savo valgių į bažnyčią. 
Jau susirinko jų nemaža, visi geriausiais vežimais; dauguma vienkinkiai, bet 
matyti keletas ir porinių vežimų. Vežimuose prikrauta dėžių, „rėčkų“, ypač 
senobinių iš šiaudų pintų statinėlių. Jos pilnos dešrų, kumpių, lašinių, skilan- 
džių, sūrių, dažytų kiaušinių, o atskirai - duona ir druska. 

Nors jau šilta, bet visi vilki kailinius, naujausius, pačius geriausius. Vieni 
išdirbti baltai, kiti ryškiai rudos spalvos, nuo jų visame kieme tvyro savotiškas 
kvapas, o rytoj taip kvepės visas šventorius ir bažnyčia. Kai kurių ūkininkų at- 
„bėgo ir šunys — jie susipažįsta su mūsų šunimis, iš pradžių švelniai uostydami 
vienas kitam antuodegį, kol pagaliau susipjauna ir kyla triukšmas, barniai, ima 
švilpčioti botagai. 

Bet štai pasirodo pora Lebiodkos bėrų arklių pakinkytas vežimas — atva- 
žiuoja kunigas su zakristijonu. Ir sujuda, subanguoja žmonės kieme, Kiekvie- 
nas skuba prie savo vežimo, iškrauna dėžes, „rėčkas“ ir kitus indus su visais 

valgiais, sustato juos ratu aplink visą kiemą taip, kad kunigui būtų patogu vie- 
nu žygiu apeiti ir apšlakstyti švęstu vandeniu. Bet jiems teks kiek palaukti, nes 
kunigas turi pirmiausia atlikti apeigas ponų namuose. Tuo tarpu visi valgiai 
stovi atvirai, o skanių kvapų priviliotas prisėlina vienas kitas šuo, kiša savo 
nešvarų snukį prie mėsos, kuri tuoj turi būti pašventinta. Ir vėl išgirsti piktą 
žodį, vėl sušvilpia ūkininko botagas ir gailiai suinkščia šuo... 

Ponų namuose jau prasidėjo ceremonija. Kunigas su zakristijonu stojasi 
kambario viduryje ties dideliu stalu su visais valgiais. Mamytė ir visi vyresnieji 
stovi kiek nuošaliau, o iš kito šono mes — vaikai ir kiti antraeiliai šeimynos 
nariai. Ceremonija prasideda. Zakristijonas paprašo lėkštės, įpila į ją švęsto 
vandens, po to išvynioja iš popieriaus „krapylą“. Kunigas tuo tarpu apsivelka 
kamžą, tarytum baltus marškinius su „kvarbatkomis“, o ant galvos užsideda 
nedidelę keturkampę kepuraitę. Paieškojęs kišenėje suranda mažytę malda- 
knygę paauksuotais puslapių kraštais. 

Mes, vaikai, su didžiausiu įdomumu žiūrime, kas bus toliau. Štai kunigas 
atsiklaupė prieš patį didįjį kumpį, bet ne taip kaip mes, vaikai, atseit ne abiem 
keliais, o tik vienu ir tai labai trumpai, paskui irgi labai greit persižegnojo ir 
ėmė skaityti lotynišką maldą iš savo maldaknygės — „In nomine patris et filii 
et spiritus sancti“. Aš jau moku lotyniškai, ir maldos žodžius suprantu, tačiau 
ne visus, nes jis kalba greit ir ne visai aiškiai. Tačiau supratau: „...et panem... et 
sal... et caseum, gui ex lacte ovium confectus“. Pasakęs „panem“, susirado ant 
stalo duoną, bet taręs žodį „sal“, ilgai ieškojo ir turėjo bent minutę nutraukti 
maldą. Pasirodo, ant stalo nebuvo druskos, ir jis paklausė mamytės, kur ji yra. 
Mamytė susinervino: „Kurgi druska, vėl nėra..“. Sukruto sujudo visi ir netru- 
kus šalia didžiojo kumpio atsirado druskinė. Kunigas vėl pakartojo maldos 
žodžius: „et panem et sal et caseum gui ex lacte ovium confectus... benedicere 
et sanctificare“. Taręs tuos žodžius, jis pirmiausia ranka padarė kryžiaus žen- 
klą, o paskui apšlakstė valgius švęstu vandeniu. Bet kodėl jis pasakė „caseus ex 
lacte ovium confectus“ (sūris, padarytas iš avių pieno); juk žinojau, kad sūris 
buvo padarytas iš karvių pieno. 

Dabar kunigas, nenusivilkęs kamžos, kartu su zakristijonu eina į kiemą, 
kur visi kaimiečiai ratu išdėstę savo valgius. Čia ceremonijos trumpesnės - ku- 
nigas nė nepriklupo, nė maldos nesukalbėjo, tik greitai apėjo išrikiuotus valgius 
ir apšlakstė juos švęstu vandeniu. Visi kaimiečiai, matyt, išsiilgę savų namų, 
skubiai susikrovė atvežtą lobį į vežimus ir ilga jų virtinė išsirikiavo keliu. 

Čia kunigas su zakristijonu įėjo vėl į namus, o mes, vaikai, jau nuo senų 
laikų žinojome, koks bus paskutinis programos numeris. Zakristijonas iš lėkš- 
tės pro piltuvą supylė likusį švęstą vandenį atgal į butelį, kunigas nusivilko 
kamžą, nusiėmė ir savo mažą keturkampę kepuraitę. Prasidėjo atsisveikini- 

mai. Mes žinojome, kad mamytė, paduodama kunigui ranką, nežymiai įdės 
jam į delną mažytę auksinę penkrublinę. Žinojom taip pat, kad kunigas sakys 
„nereikia, nereikia“ ir tuoj po to įkiš penkrublinę į kišenę. Su zakristijonu ce- 
remonija mažesnė — jis gauna didelį sidabrinį rublį ir nesako „nereikia“, tik pa- 
ima ir padėkoja, linkėdamas, Kad mes laimingai ir kitų Velykų sulauktumėm. 
Dabar kunigas gauna dar tortą, gražiai apgaubtą baltu popierium, o zakristi- 
jonas porą dešrų. Užbaigiamasis kunigo žodis yra: rytoj paskutinės mišios bus 
11 valandą, tiems, kurie nenori anksti kelti... | 

Lebiodkos apylinkių kaimiečiai, nors dauguma gudai, bet karšti katalikai, 
šventintą valgį pradėdavo ragauti kitą rytą, pirmą Velykų dieną. O mes, vaikai, 
iš gimnazijos kapeliono žinojome, kad neseniai popiežius išleido encikliką, o 
pagal ją Velykų valgius galima pradėti jau Didįjį šeštadienį, kai tik jie yra kuni- 
go pašventinti. Šia lengvata kaimiečiai jokiu būdu nenorėjo pasinaudoti ir, ry- 
dami seiles, laukė sekmadienio ryto, bet dvaruose, vos kunigui išvažiavus, jau 
būdavo imamasi dar neataušusių, vos iš virtuvės atneštų kumpių, keptų kala- 
kutų ir tetervinų. O kiek čia kitų gražių dalykų! Štai keptas paršiukas laiko ap- 
žiojęs snukyje žaliai dažytą kiaušinį; štai didelė bekono galva trumpu užriestu 
snukiu, kaip ir dera geros veislės jorkšyrui; įvairių rūšių tortai ir plokštainiai, 
papuošti bruknių šakelėmis, o užvis patraukliausias — didelis indas, kaupinas 
visomis spalvomis nudažytų kiaušinių ir margučių... bus iš ko išsirinkti pačius 
stipriausius ir lenktyniauti su mūsų vienmečiais kaimo berniukais. 

Baigiasi diena, ateina dar šaltokas balandžio mėnesio vakaras. Jau mirksi 
viena kita žvaigždė, bet Keturkių raiste dar gailiai šaukia pempė ir aukštai ore 
bliauna perkūno oželis. Kieme ties gonkomis kitas pavasario pranašas — juo- 
das nerangus mėšlinis vabalas išskėtęs sparnus didelėmis pastangomis pakyla 
į orą ir, padaręs vieną kitą posūkį, pranyksta tamsumoje. Vaikai turi eiti gul- 
ti. Bet nesinori, kiekvienas randa priežastį, kad atitolintų tą minutę. Pagaliau 
sugulam, sąmonė pinasi su pasąmone; prisimeni ir margas lydekas, kurias at- 
nešė eigulys, ir suvažiavusius į kiemą kaimiečius, ir kunigą su maldaknygę, ir 
zakristijoną su „krapylu“, ir Velykų stalą, ir pagaliau viskas išnyksta, o sveikas 
stiprus miegas saldžiai apglėbia visą kūną... 


Svečiuose pas Lunkevičius 


Vienas maloniausių mano mažų dienų atsiminimų - viešėjimas pas mūsų 
dėdes Lunkevičius. Jie gyveno apie šešiasdešimt kilometrų nuo Lebiodkos, už 
Nemuno, kairiajame jo krante netoli Ščiaros - Nemuno intako. Todėl žygis 
pas Lunkevičius mūsų šeimoje būdavo vadinamas žygiu už Nemuno. Šis kraš- 
tas anais laikais priklausė Gardino gubernijai, Slonimo apskričiai, o jo gamta, 
žemės ūkis ir žmonių būdas buvo pereinama grandis tarp Lietuvos ir Polesės. 
Ypač tai jausdavosi persikėlus per Nemuną - iš Lydos į Slonimo apskritį. 

Apskritai tasai kraštas buvo miškingas, vyravo pušynai, bet vietomis, kur 
tik dirva derlingesnė, pasitaikydavo būdingų Polesei gražių ąžuolynų ir kitų 
lapuočių miškų. Bet jau anais laikais, pačioje XIX šimtmečio pabaigoje, miškai 
buvo beatodairiškai naikinami ir jų glūdumoje kaskart vis buvo galima aptikti 
kelmais apšepusius plotus, o tuose kelmynuose šen ten kūpsojo didžiuliai iš- 
puvusiais viduriais ar šiaip žmogui netikę ąžuolai, klevai, pušys — liūdni pra- 
eities paminklai. 

Vienur ar kitur skynimai jau paversti plėšiniais, nors ir juose šen bei ten 
dar riogso vieniši medžiai, o tarp jų - apdegę kelmai, išverstos iš žemės šaknys, 
žydi vingiorykštės ir ožkarožės. Dažnai toks plotas apsėtas grikiais arba linais, 
bet tie plotai nedidukai, netaisyklingos formos, tarytum nedideli lopai tarp 
plataus skynimo pakaitomis su išlikusio miško sklypais. Susidarydavo įspūdis, 
kad žmogaus ranka neišdrįso iš karto sunaikinti miško, lygiai kaip nedrąsus 
vagis plėšia tai, kas lengviau prieinama, kur mažiau pavojinga... 

Ten dar nebuvo išnykusi tikro miško gyvūnija — gyveno stirnos, įvairių 
rūšių geniai, tetervinai, o danguje neretai pamatydavai plačiai išskleidusį spar- 
nus erelį gyvatėdį. 

Atrodė, kad ir šio krašto gyventojas - žmogus, kaip ir jį supanti gamta, 
sustojo kryžkelėje. Tą atitiko ir jo vardas: ne rusas, ne lietuvis, ne lenkas, tik 
„polešukas“ . Tamsus, prietaringas, užguitas, tipiškas stačiatikių bažnyčios au- 
klėtinis, nepatiklus, įtarus net ir tuomet, kai jam rodomas palankumas. Visiš- 
kas analfabetas, bet puikiai skaitantis Didžiąją Gamtos knygą, žinantis žvėrių 
ir paukščių papročius, mokantis pamėgdžioti briedžio balsą rujos metu, teter- 
vos kvaksėjimą per tuoktuves, gebantis kaukti kaip vilkas. Ir tai jis atlieka taip 
puikiai, kad jam atsiliepia vilkiukai, palaikę jį savo motina ar tėvu. 

Dėvi „polešukas“ šviesiai pilkšvos, beveik baltos, spalvos sermėgą ir avi iš 
karnų pintas vyžas. Išvaizda jis skiriasi nuo šios Nemuno pusės gyventojų, tad 
iš karto pažinsi, kad tai Ščiaros pakraščių „polešukas“ . 

Bet štai ir Ščiara. Lėta, vos pastebima jos srovė. Iš toliau atrodo, kad ji nė 
nejuda, ir tik priėjęs matai, kaip ilgos vandens augalų kasos driekiasi pasroviui. 
Jos krantai žemi, vanduo siekia pievų lygmenį. O tos pievos lygios, plačios, pel- 
kėtos. Jose gausybė paukščių „stibinuočių“, ypač pempių, griciukų, gudgaidžių. 
Apsilankius ten veisimosi laikotarpiu, jie puola žmogų, skrenda virš jo galvos ir 
gailiai verkia. Kai kur — upeliai liulančiais klampiais krantais, per juos permesti 
primityvūs, iš apvalių įvairaus ilgio rąstų sudėti tiltai. Tie rąstai slidūs, sukasi 
po arklio kanopomis, visas tiltas siūbuoja ir dreba... ir atlyžta keleivio širdis, kai 
jo arklys, perėjęs tiltą, visomis keturiomis vėl atsispiria žemės. 

Po šienapjūtės šiuose neužmatomuose pievų plotuose visur kūpso kūgiai. 
Jų vaizdas, ypač ūkanotą rudens dieną, kai iš balsvų rūkų vis išnyra neaiškus 
kūgio kontūras, daro savotišką įspūdį. Šienas laukia žiemos — tada galima pri- 
važiuoti ir jį paimti. 

Tokiame krašte gyveno mano dėdės Lunkevičiai. Jie buvo trys broliai - du 
išjų, Antanas ir Steponas, ūkininkavo, o trečias, Polikarpas, buvo kariškis ir su 
jais negyveno. Lunkevičių motina buvo mano senelio sesuo, atseit mano tėvo 
teta. Mano tėvas nuo mažų dienų palaikė nuoširdžius santykius su Lunlkevi- 
čiais ir būdamas jaunas dažnai ten lankėsi. Vėliau, labai užsiėmęs, pats dažnai 
lankytis nebegalėjo, bet žiūrėjo, kad tie ryšiai nenutrūktų, ir liepdavo savo vai- 
kams bent kartą per metus aplankyti Lunkevičius. Bet versti mūsų nereikėjo, 
nes šis apsilankymas būdavo mums visuomet malonus. 

Kelionė įvykdavo paprastai antroje vasaros pusėje, prasidėjus tetervinų 
medžioklei, nes mums bene svarbiausias viešnagės tikslas būdavo gerai pame- 
džioti. Jau dieną prieš tai imdavome ruoštis. Svarbiausia pasigaminti ganėtinai 
šovinių, apžiūrėti ir susitvarkyti vyžas, medžioklės drabužius, šautuvus. 

Mūsų medžiokliniai šunys — Kastoras, Diana, Ralfas ir mano taksiukė 
Musė jau supranta, kas vyksta — nuo mūsų nesitraukia nė per žingsnį ir vis 
painiojasi po kojomis. Man tik dešimt metų, ir aš turiu mažo kalibro vien- 
vamzdį šautuvėlį. Šiam šautuvėliui tiko kariško revolverio gilzės 420 kalibro 
ir tai buvo patogu, nes turėjau pusbrolį artileristą, kuris man šių tuščių gilzių 
atveždavo kiek tik noriu. Šį šautuvėlį („Staff“ sistemos) tėvas pirko dar tada, 
kai mano vyriausias brolis buvo mažas. Jam paaugus, šautuvėlis teko kitam 
broliui, o kai šis paaugo - šautuvėlis perėjo man. O broliai jau turi tilkrus dvi- 
vamzdžius šautuvus ir mano šautuvėlį jie pašaipiai vadina „klizma“. Taip pat aš 
dar neturiu nė tikro paukštinio šuns, o vien taksiukę Musę. 

Musė prie manęs labai prisirišusi, visą dieną su manim, kur aš einu, ten 
ir ji. Ji aistringai atsidavusi medžioklei, nors ir negreitai, bet varinėja zuikį. 
Jai padedant aš ir sumedžiojau savo gyvenime pirmąjį zuikį, ir jeigu ne ji, aš 
būčiau jį praradęs. Aš šoviau iš „klizmos“ ir pataikiau gerai, bet toks mažas šo- 

vinys zuikiui buvo per silpnas, ir pašautas zuikis bėgo toli ir pasislėpė bulvie- 
nojuose. Mano laimei, tuoj atbėgo geroji Muselė, pėdom, pėdom... ir pagavo 
zuikį. Tai buvo didelis triumfas. Aš ir Musė džiaugėmės kaip padūkę. Musė 
net namie atsigulė prie zuikio ir nieko prie jo neprileido. 

Man atsigulus miegoti, ji taip pat užšokdavo ant lovos ir atsiguldavo 
kojūgalyje. Tuomet irgi nieko prie lovos neprileisdavo, net mano mamytės. 
Pasakojo, kad man išvažiavus iš namų, ji būdavo labai liūdna ir radusi kokį 
nors mano daiktą, pavyzdžiui, medžiolklinius batus ar kuprinę, atsiguldavo 
greta, ir tuomet svetimas žmogus negalėdavo nė paliesti šio daikto. Apskritai 
ji buvo pikta ir sargi. Man pasakojo, kad kartą, man išvažiavus po atostogų, į 
Lebiodką atvyko Vosyliškių siuvėjas Abramkė ir, iš savo patyrimo žinodamas 
Musę, atsargiai įėjo į kambarį. Bet čia pat nustebęs pamatė, kad Musė ramiai 
guli kampe ir nemano jo pulti. Savo nusistebėjimą jis pareiškė mano mamytei, 
kuri jam paaiškino, jog kalytė nuliūdusi dėl to, kad jos ponas išvažiavo. „Kad 
Dievas duotų - ji visuomet būtų tokia liūdna“, - pasakė Abramkė. 

Išvykimo dieną mes, vaikai, papusryčiavome anksčiau negu paprastai, pa- 
lakinom šunis ir - jau pasiruošę. Buvome keturi - mūsų dėdė Reichelis, du 
mano vyresnieji broliai ir aš, be to, šunys. 

Prie gonkų privažiavo mūsų senas vežėjas Jonas Barauskas - „drobynom“, 
pakinkytom pora arklių. Vežimas buvo prikimštas šiaudų, su dviem sėdynėm, 
užklotom kilimėliais. Šunys, pripratę prie tokių išvykų, jau pirmi buvo vežime 
ir užėmė patogiausias vietas, tik mano mažytė Muselė dėl savo trumpų kojy- 
čių negalėjo įšokti ir cypė prašydama, kad ją įkeltų. 

Dabar svarbiausias dalykas — šautuvai, šoviniai ir kiti medžioklės reikme- 
nys, be to, gyvas paršiukas maiše, kurį mūsų mama siunčia Lunkevičiams do- 
vanų, ir pagaliau didoka pintinė su užkandžiais, cukrumi, arbata, nes kelionė 
ilga, teks sustoti, duoti pailsėti arkliams ir patiems pasistiprinti. 

Išklausę visokių naudingų mamos ir tetos patarimų, išklausę, ką turime 
pasakyti dėdėms Lunkevičiams, atsisveikinę — važiuojame. Veža mus šaunus 
vežėjas Jonas Barauskas. Sėdi jis ant priekinės sėdynės, greta jo dėdė Reiche- 
lis, o mes — trys berniukai — ant užpakalinės sėdynės. Vietą tarp dviejų sėdy- 
nių užima šunys. 

Tuo tarpu noriu jus supažindinti sų mūsų vežėju, nes jis Lebiodkoje labai 
svarbus asmuo, tarnauja nuo senų laikų. Vien jo išvaizda jau kelia pagarbą. Jis 
yra pačiose jėgose, turi plačią, beveik dvišaką barzdą, gražaus stoto ir elgesio 
- žodžiu, šaunus vyras. Kelionėje jis dėvi mūsų livrėją — tamsiai bronzinės 
spalvos, su didelėmis auksinėmis sagomis, ant kurių įspaustas mūsų herbas, o 
ant galvos — kepurė su auksiniu aplanku. Ir tikrai - jo išvaizda tokia impozan- 
tiška, kad visi sutiktieji traukiasi į šalį mus praleisdami. 

Jis yra mūsų šeimos patikėtinis ir jam pavedami visokie svarbūs reikalai, 
jis siunčiamas ne tik į Vosyliškes, bet ir į Lydą, o du kartus su arkliais buvo 
net Vilniuje, Varšuvoje. Ir kas patikėtų, kad toks šaunus vyras buvo beraštis. 
Bent kartą per savaitę jam tekdavo važiuoti į Vosyliškių turgų, o turgaus diena 
buvo antradienis. Kokių tik reikalų jam nepavesdavo: atiduoti paštan kores- 
pondenciją, paimti laiškus, užvažiuoti į malūną, pasakyti batsiuviui Šmulkei, 
kad atvyktų į Lebiodką, užpirkti mišias pas kunigą senelio mirties sukaktu- 
vėms ir dar begalė kitų reikalų. Ir visa tai Jonas tiksliai atlikdavo, o grįžęs namo 
pateikdavo ataskaitą. 

Nereikia manyti, kad visos šios pareigos Joną apsunkindavo. Priešingai, 
jis jas labai mėgdavo ir žygis į Vosyliškes būdavo jam maloni pramoga. Ten jis 
jautėsi tikru dvaro atstovu, visišku pono pavaduotoju, ką bylojo jo prašmatni 
laikysena, ypač plati dvišaka barzda. Į daugelį žmonių jis kreipėsi „tu“, ypač į 
kaimiečius, Vosyliškių miestelėnus, žydus, net į tokius asmenis, į kuriuos aš 
nebūčiau išdrįsęs šitaip kreiptis. Kalbėdavo tik lenkiškai, nes ši kalba daugiau 
atitiko jo orumą. Jei į jį kreipdavosi koks žmogus, jis pirmiausia pakišdavo jam 
pabučiuoti savo ranką ir išdidžiai paklausdavo: „A co to chce7“. 

Nepaisant orumo, Jonas labai mėgo sužinoti visokius pono užkulisius ir 
nežinia kokiu būdu žinojo jų daug. Dėl to jis turėjo pomėgį atidžiai klausyti, ką 
kalba ponai. Sėdėdamas vežime ant priekinės sėdynės, jis pakreipdavo vieną 
ausį atgalios, kai tik ten būdavo kalbama. 

Mums, vaikams, reikėjo su juo labai skaitytis, mandagiai kalbėtis, nes nuo 
jo priklausė, kokį pabalnos arklį, ar pakinkys medžioklinę bričkutę ir panašiai. 

Taigi su tuo Jonu mes ir dabar važiuojame. Kelią jis puikiausiai žino ir 
pataikytų net užmerktomis akimis, o patį šį apsilankymą jis mėgsta, nes ten jį 
gerai priima, vaišina, pagerbia. 

Važiuoti reikia iš Lebiodkos į pietus per Želudoką ir Orlią. Želudokas - tai 
grafo Konstanto Tyzenhauzo, žinomo ornitologo, gimimo vieta, didelis dvaras 
su gyvenamais rūmais ir puikiu parku. Prie dvaro prisiglaudęs nemažas, dau- 
giausia žydų apgyventas to paties vardo miestelis. Orlia irgi miesčiukas ant 
paties Nemuno kranto. Pasilsėti ir pašerti arklius sustodavome arba Želudoke, 
arba Orlioje, bet Orlioje vis buvo įdomiau —- pats Nemunas buvo patrauklus, 
taip pat maudymasis jame. Kitoje Nemuno pusėje buvo gražus ąžuolynas, o 
dar toliau — didelis pušynas; per jį tekėjo srauni Černios upė. Toje Nemuno 
pusėje (kairioji pusė) buvo keletas gana gilių ežeriukų ir anais laikais ten dar 
gyventa bebrų. Visa ši teritorija priklausė vienam Tyzenhauzo įpėdinių ku- 
nigaikščiui Sviatopolk-Četvertynskiui. Šia teritorija mums teko važiuoti gerą 
kelio gabalą. Tai jau buvo Slonimo apskritis, priklausanti Gardino gubernijai. 

Užnemunės kelio dalis neprailgdavo galbūt todėl, kad ji buvo trumpesnė, 

o antra, kad ji buvo kitokia nei ana - miškinga, įdomesnė. Prieš saulės laidą jau 
buvome Lunkevičių sodyboje, Jovarų Rūdoje. 

Jovarų Rūdos ūkis vidutinis, bet vis dėlto laikomas dvaru. Taip pat vidutinio 
didumo medinis namas su įstiklintomis gonkomis iš kiemo pusės ir veranda iš 
sodo pusės, malksnomis dengtas, su langų rėmais, dažytais baltai, su langinėmis, 
o kiekvienoje jų širdelės pavidalo išpjova... žodžiu, namas buvo toks kaip daugu- 
mas Lietuvos smulkiosios bajorijos namų. Iš vienos namo pusės - keturkampis 
kiemas su visais ūkio trobesiais ir šuliniu. Iš kitos pusės - nemažas sodas, o už 
sodo - ganykla, kurioje augo apie dvidešimt senų beržų ir beveik kiekviename iš 
jų po gandralizdį. Čia pat, per ganyklą, teka sraunioji Podjavorka. 

Namo vidus įrengtas be prabangos, bet praktiškai. Viename gale gyveno 
šeimininkai, kitame gale — virtuvė ir patalpa tarnautojams. Apskritai namas er- 
dvus, nes anais laikais miško medžiagos pakako ir nebuvo nė kalbos apie vietos 
taupymą, kaip daroma dabartiniais laikais. Sienos iš vidaus išmuštos obliuoto- 
mis lentomis, kurios ilgainiui įgijo gelsvai bronzinę spalvą, o kai kur iš pušinių 
lentų sunkėsi aukso spalvos sakų lašai. Sienos papuoštos briedžių ragais ir vi- 
sokiais senoviniais paveikslais. Aliejumi tapyti pajuodę portretai, kuriuose pa- 
vaizduoti vyrai su ilgais žilais ūsais, su kardais ir spalvotomis Slucko juostomis, 
buvo kažkokie mano protėviai, kurių vardų aš jau nebepamenu. Iš naujesnių 
laikų —- 1863 metų sukilėlis su „konfederatka“ ir kažkokie du turkų generolai 
iš paskutinio rusų-turkų karo. Pirmame kambaryje, tame, kuris tiesiogiai su- 
sisiekia su priemene, ant gembių kabojo balnas ir šiaip visokios vertingesnės 
pakinktų dalys, stovėjo senovinis į spintelę panašus Gdansko darbo laikrodis. 
Jis buvo nepaprastai įdomus, nes baigiantis valandai grodavo kurantais, be to, 
iš jo išeidavo vienuolis, kuris, kiek pasisukiojęs, vėl grįždavo vidun. Greta lai- 
krodžio ant sienos kabojo dvi pirmosios saujos nupjautų rugių ir tų pačių rugių 
vainikas su įpintomis šermukšnių kekėmis ir kaimiškų radastų žiedais. 

Kai mane pirmą kartą nuvežė pas Lunkevičius, dar buvo gyva jų motina, 
atseit mano senelio Ivanausko sesuo. Ji buvo nedidelio ūgio, bet labai energin- 
ga ir vikri senutė, sukinėjosi kaip vijurkas po visą namą ir virtuvę. Ji rasdavo 
laiko ir išbėgti iš namų, pažiūrėti, kas dedasi klojime, pažvelgti į karves, pa- 
tikrinti, ar jos pagirdytos — vienu žodžiu, ji buvo šeimininkė visa šio žodžio 
prasme. Svečiams atvažiavus buvo patiekiami įvairiausi patiekalai: kepti lauki- 
niai paukščiai, ypač puikūs jauni tetervinai ir stulgiai (dar kitaip — „dubeltai“), 
grybai — visokiais būdais pagaminti, o užvis įdomiausias patiekalas — milži- 
niška krūva vėžių. 

Mes, vaikai, vis dėlto ypatingą pagarbą jautėm senutei už jos gebėjimą 
gaminti visokius saldžius skanumynus. Šių skanumynų sąrašas galėtų būti 
labai ilgas, ir visi jie buvo vienas už kitą skanesni. Vasaros metu, kai mes lan- 

kydavomės, skanumynų pagrindą sudarydavo visokios uogos, o iš jų ypač atsi- 
menu didžiules puikias žemuoges. Rodos, aš ir vėliau nesu matęs tokių didelių 
žemuogių kaip tosios iš Polesės miškų. . 

Meniškai senutė Lunkevičienė pagamindavo obuolių sūrį, „pastilas“, me- 
duje spragintus riešutus, kriaušes; nepaprasti buvo „makauninkai“ — meduje 
užkeptos aguonos, visokie meduoliai, kažkokio gardumyno prikamšytos džio- 
vintos slyvos... Visais šiais skanumynais mus ne tik privaišindavo, bet ir gero- 
kai įdėdavo kelionei atgal. 

Tais laikais cukrus nebuvo taip plačiai vartojamas kaip dabar, be to, jis 
buvo brangesnis. Tolimoje provincijoje, kaip Jovarų Rūda, gauti cukraus buvo 
dar sunkiau, nes apskrities miestas Slonimas buvo toli, o kitas mažesnis mies- 
tukas Zietela“ apskritai retai tokių prekių teturėjo. Todėl visokie saldumynai, 
net uogienė ir bruknės, buvo gaminami su medum, o to medaus buvo daug, 
nes sodas buvo visas pristatytas senovinių storų „kaladžių“ su bičių šeimomis. 

Pavakarieniavęs aš jau buvau visiškai mieguistas, turbūt taip pat kaip ir 
kiti išvykos dalyviai, taigi netrukus atgulėm ir užmigome tvirtu jaunatvės mie- 
gu. Pabudęs ryte pamačiau saulę jau gana aukštai šviečiančią tiesiog į mūsų 
langą. Reikia kelti. Sugriebę į glėbį drabužius, vienmarškiniai pro duris, išei- 
nančias į sodą, bėgame išsimaudyti į artimą „podjavorką“. Maudomės ilgai, 
nes čia daug pašalinių įdomių dalykų. Dugnas geltonas, smėlingas ir juo rė- 
plioja vienas kitas vėžys, tad skubame stverti juos, bet jie nesiduoda, greitais 
judesiais plasnodami uodegomis, jie kaip strėlės atbuli pasislepia urvuose. O 
ten po krantais yra vėgėlių, tad ir čiupinėjamės ieškodami jų, bet jos pasiutu- 
siai slidžios ir reikia mokėti jas stverti stipriai suspaudžiant pirštais už žiaunų. 
O dar geriau suspausti šią slidžią žuvelę kartu su smėlio sauja — tuomet ji 
tikrai nepasprunka. . 

Mes turbūt per ilgai užtrukome, nes matome, kad pro sodo vartelius atei- 
na dėdė Antanas. Sunkiai jis eina, šlubuodamas, pasiramstydamas stora lazda, 
nes viena jo koja amputuota dar per sukilimą 1863 metais. Prisiartinęs prie 
upelio jis apibarė mus, ko taip ilgai kapstomės, ir liepė tuoj lipti iš vandens 
ir eiti pusryčiauti, nes bobutė jau seniai laukia. Apsivilkti netrunkame ir po . 
poros minučių basi bėgame namo, pabučiuojame bobutės ranką ir su smagiu 
apetitu imame valgyti viską, kas patiekta ant stalo. 

Ateina ir dėdė Antanas. Jis stambiai sudėtas, nors ir paliegęs, bet didelės 
fizinės jėgos ir jei stvers už peties ir suspaus, tai net skauda. Jis dėvi iš naminės 
drobės pasiūtą baltą vasarinį kostiumą, o eidamas triukšmingai kaukši savo 


5 Zietela - gudiškai Dziaciet, lenk. Dzięciol, pastaraisiais laikais jo pavadinimas surusintas — Diatlovo. 
Apylinkėse yra lietuviškų kaimų, kurių žmonės kalba lietuviškai. Iš tų kaimų žymiausias Narčiai. 

kojos protezu. Jis dar medžioja, bitininkauja, žuvauja. Dažniausiai jis linksmas 
ir bičiuliškai nusiteikęs. Mūsų, vaikų, jis nelepina ir reikalauja, kad būtumėm 
vyrai. Jis mėgsta krėsti visokias išdaigas, pavyzdžiui, radęs mus miegančius 
ryte, pakelia antklodę ir išpila ant nuogo kūno šalto vandens stiklinę. Jo mėgs- 
tamas pokštas tai „statyti kriaušes“ — kažkaip savotiškai sudėjęs pirštus jis pa- 
suka juos, priglaudęs prie tavo pakaušio. Kitas pokštas buvo toks. Priglaudęs 
kurį nors iš mūsų neva pabučiuoti, jis smarkiai patrindavo veidą savo prieš tris 
dienas skusta barzda. Tad reikėjo jo saugotis. Bet vis tiek jį labai mylėjome, tik 
stengėmės laiku atspėti jo „piktus“ sumanymus. Dabar mes taikingai sėdim 
prie stalo ir dėdė Antanas nekrečia mums „šposų“, vien juokauja ir ragina val- 
gyti sakydamas: „Prisikimškit gerai, nes negausit valgyti iki vakaro“. Mes ži- 
nojome, kad tai netiesa jr kad bobutė ruošia mums į medžioklę pintinę, pilną 
keptų viščiukų, meduolių ir kitų gardumynų. 

Greit baigiame pusryčiauti, pasiimame šautuvus, šovinius. Šunų netenka 
nė šaukti, nes jie ir patys žino, kad pakinkytas pora arklių didelis vežimas turi 
mus nuvežti į medžioklės vietą, ir jie pirmi jau tenai įšoko ir nekantriai laukia 
savo šeimininkų. Aš, kartu su šunimis, esu vienas pirmųjų su savo mažu vien- 
vamzdžiu šautuvėliu ir taksiuke Muse. Važiuoti tenka netoli, vos tris keturis 
kilometrus į pievą, apaugusią krūmais, prie tos pačios Podjavorkos. Čia pat ir 
mišrūs miškeliai, tarp jų vėl pievos ir nedideli grikiais apsėti laukeliai, vienu 
žodžiu, tetervinams tinkamiausios buveinės. Pievose palei upę - geros vietos 
stulgiams, ypač dabar, baigiantis vasarai, kai traukdami į pietus jie čia apsisto- 
ja. Bet šie taurūs paukščiai dar ne man — aš dar nemoku šaudyti skrendančių 
paukščių, o, antra vertus, mano vaikiškas mažo kalibro šautuvėlis „klizma“ tam 
netinka. Tie paukščiai tik suaugusiesiems, ginkluotiems gerais dvivamzdžiais 
šautuvais. Jų paslaugoms — ir geri, įgudę paukštiniai šunys. Tad aš ir laikau- 
si kiek nuošaliau kartu su savo Musele. Mes daugiau ieškome strazdų ir kitų 
smulkių paukštelių, o jų nemaža tuose mažuose miškeliuose. Taip man beieš- 
kant, staiga mano kalytė ėmė jaudintis, šnipinėti tarp uogienojų, puldinėti kai- 
rėn, dešinėn... ir staiga, mirgėdama sparnais, kas taip jaudina medžiotojo šir- 
dį, pakilo kanapėta teterva, o po kelių akimirkų — dar keturi tetervinukai, bet 
jau paaugę, tarp jų patinukai juodais lopais. Vienas jų, paskridęs keliasdešimt 
žingsnių, nutūpė palinkusioje eglės šakoje. Mano Muselė nusivijo ir, panašiai 
kaip daro Sibiro laikos, ėmė skalyti po medžiu, kur tupėjo tetervinas, įdėmiai 
įjį žiūrėdama. O tetervinas didžiai nustebęs dėbsojo nuo šakos į ją. Tetervino 
žioplumu aš ir pasinaudojau: slėpdamasis už kelmų, krūmų prisėlinau prie jo 
per kokius penkiolika žingsnių, gerai nusitaikiau ir šoviau. Ir... o neapsakoma 
laimė! Tetervinas nukrito, ir jį, dar tebeplasnojantį, jau turiu rankose. Buvo 
daug triumfo ir juoko. Tą vakarą dėdė Antanas pasakojo visiems, kad aš su 

„klizma“ atsistojau tetervinui po uodega ir tuomet jį nudėjau. Bet aš buvau 
toks laimingas, kad pašaipų nepaisiau ir net malonu buvo jų klausytis. 

Pamedžiojome dar keletą dienų. Vieną dieną praleidome ir pas dėdės An- 
tano draugą Dichcievičių, kuris neseniai prie Černios upės nusipirko skynimo 
plotą ir ten pasistatė namelius. Tetervinų ten buvo labai daug ir mano broliai 
jų prišaudė, bet man daugiau nesisekė. Nušoviau tik karvelį purplelį ir buvau 
labai patenkintas, nes ši paukščių rūšis apie Lebiodką buvo labai reta ir aš ga- 
lėjau papildyti savo rinkinius nauju paukščiu. 

Jau metas grįžti į Lebiodką. Vėl sotūs pusryčiai, vėl krovimas šautuvų, šovi- 
nių, nušautų trofėjų. Bobutė įduoda mums statinėlę sūdytų grybų nuvežti mūsų 
mamytei. Vėl šunys pirmi įšoka į vežimą ir užima geriausias vietas šiauduose, 
tad reikia juos tvarkyti. Atsisveikinę su visais išvažiuojame, o važiuoti vėl tenka 
visą dieną. Šį kartą poilsio sustojame Začepičių sodyboje, kairiajame Nemuno 
krante, prie pat Černios žiočių. Čia puikus miškas ir mažas, bet gilus ežeriukas. 
Jo vanduo atrodo juodas, baltų vandens lelijų pribarstytas. Sužinojome, kad 
šiame ežeriuke yra bebrų, bet mes jų nematėme. Užtat pirmą sykį gyvenime 
pamačiau puikųjį spalvingą tulžį. Mes išsimaudėme ežeriuke ir ėjome į karče- 
mą, kur palikome arklius. Staiga sušlamėjo ant žemės sausi lapai ir išvydome 
didelį žalsvai pilką žaltį su ryškiomis oranžinėmis „auselėmis“. Puolėm gaudyti, 
bet žaltys buvo labai greitas ir bematant pasislėpė po išvirtusia šiekšta. Ėmėme 
jį iš ten krapštyti, ir netrukus žaltys išspruko iš slėptuvės it strėlė. Vienas mo- 
mentas — ir jis pagautas. Nors ir apšvirkštė mus savo skystomis dvokiančiomis 
išmatomis, buvome patenkinti. Mes jį įleidome į naktinių marškinių rankovę, 
užrišome ją iš abiejų galų ir šitaip parsivežėme savo kalinį namo. 

Vakare, jau Lebiodkoje, laukė vakarienė ir buvo daug kalbų, ypač apie 
mano pirmąjį teterviną. 

Pažintis su miestu ir gimnazija 


Būdamas vaikas, aš ilgą laiką nežinojau, kas yra miestas. Iš pradžių ma- 
niau, kad tai esąs toks pats namas kaip Lebiodkoje. Tokiu namu aš vaizdavausi 
Vilnių, Varšuvą, bet kartą mano mamytė pasiryžo aplankyti mūsų gimines, 
kurie gyveno Latvijoje, ir paėmė mane kartu. Reikėjo važiuoti pro Vilnių, ir 
tada aš pirmą kartą pamačiau miestą. 

Pamenu, kad trys dalykai ypač paveikė mano vaizduotę ir aš vėliau savo 
įspūdžius pasakodavau jaunesniam broliukui ir seselei. Girdi, Vilnius — tai ne 
vienas namas, bet daugybė suklijuotų tarp savęs namų. Antras, irgi nuostabus 
dalykas: žvirbliai ten visai jaukūs ir prisileidžia žmogų per porą žingsnių. Štai 
kur galima būtų jų primedžioti. Trečias dalykas — tai neapsakomas dvokimas 
gatvėse. Tikrai, tuomet kanalizacijos nebuvo, o greta šaligatvių buvo griove- 
liai, kuriais virveno nešvarios dvokiančios srutos. 

Čia daug žmonių, atrodo visi tarp savęs nepažįstami ir vienas kitam ne- 
palankūs. Tarp jų daug apsivilkusių blizgančiomis uniformomis, su kardais, 
panašiai kaip Vosyliškių „uriadnykas“, kuris kartais apsilankydavo Lebiodkoje. 
Ne! Nenorėčiau gyventi mieste. 

Ir tuomet aš nesitikėjau, kad beveik visą gyvenimą teks gyventi miestuose, 
netgi didžiausiuose pasaulio centruose, kur ir žvirbliams nekoks gyvenimas. 

Du vyresni mano broliai jau mokosi Varšuvoje, lanko ten penktąją gim- 
naziją, ateina ir mano eilė važiuoti į miestą. Bet tėvai pasitarę nusprendė dar 
palikti mane kaime, tik paimti mokytoją, kuris mane paruoštų egzaminams į 
gimnaziją. Tam reikalui buvo nužiūrėtas Vosyliškių pradžios mokyklos moky- 
tojas Rakieckis. Buvo tai vienas iš tų valdžios emisarų, kurie iš Rusijos gilumos 
buvo siunčiami į Lietuvą ir į kitus pavergtus kraštus vietinių gyventojų rusinti. 
Ir nuostabus dalykas, kad daugelis šių emisarų, patekę aukštesnės kultūros 
įtakon, nutoldavo nuo savo tautos, pramokdavo lietuvių ar lenkų kalbos ir kar- 
tais taip nutautėdavo, kad negalima buvo jų atskirti nuo vietinių gyventojų. 
Taip atsitiko ir su mano mokytoju Rakieckiu. 

Jis atvažiuodavo iš Vosyliškių tris kartus per savaitę, du kartus papras- 
tomis dienomis ir sekmadienį. Atveždavo jį mūsų žmogus vienkinkiu veži- 
mėliu. Atvažiavęs sekmadienį, jis paprastai užtrukdavo ilgiau, nes jam buvo 
malonu papietauti ir kartais pavakarieniauti, paskaityti knygų ir žurnalų, pa- 
sišnekučiuoti su mano bobute Reicheliene apie visas naujienas. Rakieckiui 
buvo pramoga pasivaikščioti ir po mūsų didelį sodą. Tuomet mano pareiga 
būdavo jį lydėti ir prikrėsti skanių kriaušių, slyvų. Mano buvimas buvo ir 


53 


dėl to reikalingas, kad viename sodo užkampyje mes, vaikai, padarėme slėp- 
tuvę kalei Etnai su šuniukais, nes kitaip šuniukai būtų buvę išžudyti, kaip 
paprastai daroma ūkiuose. Rakieckis kartą kažkokiu slaptu reikalu pateko 
į šį sodo užkampį ir pačiu nepatogiausiu momentu buvo kalės užpultas ir 
bėgo namo, baigdamas tvarkyti savo tualetą. Kad tai nepasikartotų, aš ėjau 
sargybą. Mano mokytojas atsivežė iš Vosyliškių rusų kalbos pradžiamokslį 
„Rodnoje slovo“ ir Malinino-Burenino aritmetikos uždavinyną. Rusų kalbos 
aš pramokau greit, nes joje daug bendra su gudų kalba, nors dar ilgai, netgi 
jau besimokydamas gimnazijoje, į rusų kalbos rašinius įterpdavau gudiškų 
žodžių, iš ko tyčiojosi mano mokytojai. Pavyzdžiui, sakydavau, kad „sobaka 
brešet“, o ne „lajet“ arba „do chaty“ vietoj „domoj“. Keblumų turėjau su rusų 
abėcėle „kirilica“, nes kai kurios lotyniškos abėcėlės raidės, kaip antai c, g, n, 
p, y tariamos kitaip - taigi prasidėjo maišatis, nes, rašydamas lenkiškai, pra- 
dėjau įterpti rusiškų raidžių arba atvirkščiai. Pamokos su Rakieckiu trukdavo 
dvi valandas. Po kiekvienos valandos būdavo pertrauka, per kurią eidavom 
pasivaikščioti po sodą. Kartais ir šiaip darydavom mažą pertraukėlę. Būdavo 
tai tuomet, kai prirašydavau pilną puslapį ir reikėdavo smėlio užberti nenu- 
džiūvusį rašalą, nes anais laikais sugeriamojo popieriaus dar nenaudodavo. 
Tada mokytojas siųsdavo mane į kiemą atnešti sauso smėlio saują, o ta proga 
aš ir užtrukdavau ilgiau negu reikėdavo. 

Artėjo ruduo, artėjo ir metas važiuoti Varšuvon rimtai ruoštis stoti gim- 
nazijon. Bet važiuoti nesinorėjo, nes aš jau žinojau, kas yra miestas ir kaip 
tenai liūdna gyventi. O čia, Lebiodkoje, tokios gražios rudens dienos — jau 
kasa bulves, atėjo „bobų vasara“, oru plaukia sidabruoti voratinkliai, raudo- 
nomis kekėmis pasipuošę šermukšniai ir putinai. Sode baigia skinti paskuti- 
nius obuolius. Mūsų sodininkas Leonas Pruskis vadovauja savo padėjėjams, 
jauniems berniokams, kurie visi mano geriausi draugai. Pintinėmis jie neša 
puikius obuolius į vaisinę. Štai pintinės pilnos gelsvai baltų antaninių, rau- 
donai išmargintų rudens dryžuotų, mažų raudonskruosčių Lietuvos pepinų, 
žinau, kad šie labiausiai tinka Kalėdų eglutei, — ir visus aš juos pažįstu nuo 
mažų dienų. 

Darže stovi kanapių gubos — ant jų uždėtas, tarytum skrybėlė, praskėstas 
pėdas, kad žvirbliai neišlestų sėmenų. Nuo kanapių sklinda malonus gailus 
kvapas, o paukščiukai vis vien apie šias gubas skraidžioja, sukinėjasi ir vis tiek 
randa, kaip prie sėmenų prilįsti. Vienas iš jaunų sodininkėlių pamokė mane 
padirbti visokių spąstų paukščiukams gaudyti ir aš turiu jų pristatęs ant visų 
kanapių gubų. Kas rytą bėgu pažiūrėti, kas įlindo, ir dažniausiai randu zylę — 
didžiąją arba pilkąją, taip pat dažnai žaliukes, o vieną rytą atbėgęs radau pui- 
kų raudongalvį dagilį. Džiaugsmas buvo neapsakomas. Su paukščiuku rankoje 

bėgau namo, kad net pargriuvau už kažko užkliuvęs koja, bet paukščiuko vis 
tiek nepaleidau. Aš tų paukščiukų turiu jau pilną namelį, kurį kartu su broliu 
Vaclovu pasistatėme sode. Tame pačiame namelyje yra ir mano laukinės ante- 
lės; aš jas gavau iš jauno mūsų darbininko Motuzo, dabar jos jau užaugusios, 
beveik kaip senės. 

Vištyno palėpėje gyvena mano karveliai, jų yra visokių, yra raibų kaip ge- 
gutės, yra juodų ir rudų. Dabar jau ruduo, karveliai baigė perėti, užaugino 
vaikus, ir tie jauni paukščiai savo ruožtu jau sudarė poreles. 

Ruduo kaskart atneša ką nors nauja. Šiomis dienomis jau mačiau pirmas 
sniegenas, puikius raudonus patinukus, strazdai atskrido į mūsų šermukšnių 
alėją, mačiau praskrendant svirbelių būrį. Ir štai visi tie malonumai nebe man, 
nes netrukus turėsiu viską palikti ir važiuoti į miestą. 

Mano tėvas pakeliui iš Peterburgo į Varšuvą turėjo užvažiuoti į Lebiod- 
ką ir paimti mane. Ką čia padaryti, kad nevažiavus? Gal apsirgti? Aš girdė- 
jau, kad peršalę žmonės vis suserga; ar nepamėginti ir man? Pasitariau su 
jaunesne sesute Hela ir broliuku Stasiu. Nutariau pirmiausia gerokai peršal- 
kur prasideda Lebiodkos aukštupys. Trise nuėjome į pievą už sodo; du mano 
jaunesnieji bendrai liko pakraštyje, o aš drąsiai įžengiau į pelkę. Aš, tiesą 
sakant, buvau prie to pripratęs, nes vasarą dažnai čionai braidžiodavau. Bet 
dabar buvo šalta, viksvų kupstai šiaušėjo parudę, o tarp jų čežėjo irgi rudos 
nudžiūvusios nendrelės. Nors avėjau auliniais batais, netrukau prisemti juos 
ir buvau šlapias iki juostos. Pabraidžiojęs šitaip pusvalandį, pakėlęs vieną 
pavėlavusį perkūno oželį, nutariau, kad jau gana, ir išėjau į kraštą. Nusiavęs 
batus išpyliau iš jų vandenį, paskui išgręžiau kelnes ir kojines, vėl jas už- 
simoviau, ir taip išbuvau iki vakaro, per daug nesirodydamas namiškiams, 
kad nesuprastų, kas buvo padaryta. Išmiegojęs naktį ir pabudęs ryte, ma- 
niau, kad jau būsiu susirgęs. Bet kur tau... Nieko neįvyko, buvau sveikas kaip 
ridikas. Atsimenu, kad rytas buvo giedras, šaltas ir viso kiemo žolės buvo 
apšerkšnijusios, baltos tarytum pasnigus. 

Dar paskutinė diena Lebiodkoje, nes rytoj tėvas išvažiuoja ir paims mane. 
Išnaudojau tą dieną kiek galima geriau, aplankiau, apibėgiojau visus mieliau- 
sius užkampius sode, pušynėlyje, eglių alėjoje, lazdynų alėjoje, įlipau į senąjį 
ąžuolą ir į storą liepą, kur uokse kasmet peri pelėdos. Nubėgau į karvelidę, 
kad paskutinį kartą palesinčiau savo augintinius, einu pas triušius. Senam sar- 
gui Antanėliui pavedu globoti savo laukines anteles, pažadėdamas atvežti jam 
gero tabako iš Varšuvos. 

Dar viena naktis, ir štai - lemtingas rytas. Tą tamsų rudens rytą visi at- 
sikelia anksčiau, pusryčiaujame šviečiant lempoms, krosnyse linksmai pleška 

pušinės malkos. Arkliai jau paduoti, vežimo priešakyje sėdi mūsų vežėjas Jo- 
nas Barauskas. Atsisveikinu su tetule, su seneliais, su sesele Hela ir broliukų 
Stasiu, su visais namiškiais. Paskui šunų eilė. Prisiglaudžiu veidu prie kiekvie- 
no, pamurdau, pakasinėjų užausius, o mažą taksiukę Muselę paimu ant rankų 
ir ilgai glamonėju. Tik skalikai neatėjo atsisveikinti, mat santykiai su jais ne 
tokie familiarūs kaip su mūsų paukštiniais medžiokliniais šunimis. 

Už vartų dvi aukštos piramidinės tuopos, kurios seniau mielai būdavo so- 
dinamos prie įvažiuojamojo kelio. Toliau alėja iki posūkio. Dar gonkose stovi 
visi, kurie mus lydėjo, juos matau iki pat posūkio ir dar paskutinį kartą pamoju 
ranka. Tenka važiuoti akmenuotu labai purvinu keliu skersai Lebiodkos aukš- 
tupio, tad važiuojame žingine, darydami didelį vingį. Dabar Lebiodkos ūkis 
mums iš dešinės, gerai matyti namas ir Keturkių pelkė, kur užvakar braidžio- 
jau. Pravažiuojame Šeibakpolės kaimą su Šeibanio milžinkapiais — tai pasku- 
tinis žinomas man kaimas, o toliau — nepažįstama apylinkė, Karevičių, Sta- 
dalėnų ir kiti kaimai. Kelias jau įgruodėjęs, vietomis ledas, uždengęs klanus, 
lūžta ir skamba po vežimo ratais. Iš abiejų kelio pusių tįso žali želmenimis, 
ilgi, siauri kaimiečių rėžiai, juose ganosi avys. Tėvas man paaiškina, kad ant 
gruodo gyvuliai nepadaro žalos javams, tik nuėda želmenis. Privažiuojame 
Nevišos upelį; čia nedidelis kaimas, vadinamas Pilaune, čia ir karčema, kurioje 
turime sustoti, kad duotume pailsėti arkliams ir patys pasistiprintume. Esu 
kiek sužvarbęs ir malonu įeiti į karčemą, didelį erdvų kambarį su ilgu stalu ir 
besikūrenančia krosnimi. Mus sutinka senas aukšto ūgio žydas, žila barzda, 
„peisais“, juoda „jarmulka“ ant viršugalvio, kartu su savo žmona. Albu žemai 
nusilenkia mano tėvui, po to puola kurti didoką žalvarinį „samavorą“. Tuo tar- 
pu Jonas atnešė iš vežimo pintinę, į kurią sukrautas mums paviržis: keptos 
antys, duona, sviestas. Kai virdulys jau stovėjo ant stalo, o greta jo, ant staltie- 
sės, visi valgiai ir stiklinės su karšta kvepiančia arbata, mano nuotaika gerokai 
pakilo. Pavalgę dar sėdime ir laukiame, kad arkliai pailsėtų ir atsigertų, o tam 
reikia dviejų valandų. Bet štai mūsų arkliai pakinkyti, Jonas ateina į karčemą 
paimti daiktų. Sėdame, važiuojame toliau. Jau slenka prietemos. Šaltas ūkano- 
tas rudens vakaras tylomis apgaubia visą pasaulį. Prunkščia arkliai, pasitempę 
užtraukia mūsų vežimą ant nelygaus kuproto tilto, permesto per Nevišos upe- 
lį, dar matau, kad po jo rąstais tyliai srūva vanduo ir vos juda lūgnių lapai. 

Kažkoks liūdesys nejučiomis šliaužia į mano sielą, spaudžia širdį. Min- 
timis grįžtu į Lebiodką. Jau turbūt įnešė lempą į didelį „moterų kambarį“, iš 
kumetyno atėjo šeimininkė su skardine rankoje prašyti žibalo, o mano kalytė 
Muselė liūdna, kad taip ilgai nepareina jos ponas. O kad taip pasukus arklius 
namo... Bet važiuojame tiesiai — privažiuojame didžiulį smėlyne išsibarsčiusį 
Berštų kaimą, jau pro vieną kitą langelį matyti deganti balana, tingiai suloja 

kieme šuo ir tyliai šnara smėlis po mūsų ratais. Tuoj už Berštų prasideda giria 
ir tęsiasi iki pat Pariečės stoties. Tamsus miškas gaubia mus, nieko nematau, 
nesuprantu, kaip Jonas randa kelią, bet mūsų arkliai šį kelią gerai pažįsta ir 
turbūt be vežėjo nuvežtų iki stoties. 

Pirmą kartą gyvenime esu tokiame dideliame miške, jaučiuosi jo prie- 
globstyje, pasiduodu žavesiui, esu jo užkerėtas. Dyla Lebiodkos įspūdžiai, 
nyksta šios dienos išgyvenimai, o jų vieton kartu su tamsiais medžių kon- 
tūrais, su miškinių raistų švelniais rūkais vaidenasi pasakiški vaizdai. Atro- 
do, skersai raisto klampoja plačiaragis barzdotas briedis, štai tikrai matau jo 
balsvas grakščias kojas... ir vėl esu beveik tikras, kad mūsų pėdomis miško 
keliu,uostydama žemę bėga vilkė su savo paaugliais vaikais. Švelniai liūliuoja 
vežimas, tyliai sukasi ratai minkšta miško paklote... pradedu snūsti, ir dar aiš- 
kesnė, realesnė darosi pasakiška aplinka,... bet kas čia... čia jau ne sapnas: prie- 
šais mus ant kelio trys raudonos ugnelės, balsai ir arklių žvengimas. „Kelio! Į 
dešinę!“ - šaukia mūsų Jonas. Priešais trys vienkinkiai vežimai, trys žmonės 
rūkydami pypkes veža degutą iš netoliese esančios deguto degyklos. Atsargiai 
prasilenkę tamsumoje su vežimais važiuojame toliau. 

Pagaliau Pariečė. Mūrinis stoties pastatas apšviestas didelių žibalinių 
lempų. Viduryje bagažo salės svarstyklės, o greta jų - kalnas prikimštų maišų. 
Kol kas tarnautojų nedaug, nes iki traukinio gerokai laiko. Bufeto salė erdvi, 
nes Pariečė — didelė stotis. Atsimenu gerai, kad traukiniai čia stovėdavo net 18 
minučių. Mes su tėveliu sėdime ant minkštos sofos prie stalo, apdengto balta 
staltiese. Apie tėvelio atvažiavimą sužinojo visokie interesantai ir kaskart vie- 
nas po kito ateina su juo pasikalbėti. 

Greit turi ateiti traukinys, - pagyvėjimas stoties patalpose, užžiebiama 
daugiau lempų, atsiranda uniformuoti pareigūnai ir keleiviai. Pagaliau su di- 
deliu triukšmu įvažiuoja į stotį traukinys, pasigirsta skambutis, ir pareigūnas 
garsiai rusiškai praneša: „Stancija Pariečė, 18 minut“. Pro atdaras duris iš trau- 
kinio pasipila visokio plauko keleiviai, bet daugiausia kariškiai, apstoja bufetą, 
geria „čerkomis“ visokius gėrimus, paskui eina prie stalo vakarieniauti. Man 
tai svetimi, neprielankūs, atrodo, pikti žmonės, kalbasi visi rusiškai. Mes su 
tėveliu einam „užimti vietų“ vagone, mus palydi nešikas ir mūsų ištikimasis 
Jonas. Žiūriu aš į jį, į jo storą milinę, prie kurios dar laikosi prikibęs Lebiod- 
kos avižų šiaudelis, ir graudu man darosi. Juk jis, neskaitant mano tėvelio, tai 
vienintelis savas žmogus, ir aš pašoku, apkabinu rankomis jo kaklą, o kojomis 
liemenį ir pakartotinai pabučiuoju jį į plačią dvišaką barzdą. 

Visą naktį teko važiuoti traukiniu ir tamsų ankstyvą rytą buvome Varšu- 
voje. Geležinkelio stotis priemiestyje, vadinamame Praga, ir iki tėvelio buto 
gana toli, anapus Vyslos. Vežikas veža mus didžiulės upės geležiniu tiltu, pas- 

kui didele aikšte ir plačiomis gatvėmis. Dar visai tamsu ir pro balsvus rūkus 
neaiškiai švyti žibalinių žibintų liepsnelės. Nejauku, šalta, niūru. Bet štai pri- 
važiavome Maršalkovskos gatvės Nr. 60. Čia gyvena mano mamytė su vyres- 
niaisiais broliais. Baltais marmuriniais laiptais pakylam į antrą aukštą, ir mes 
jau šviesiame bute, pasibučiuojame su mamyte, su Jurgiu ir Vaclovu. Didelis 
stalas, ūžiantis virdulys, šviežios, dar šiltos bandelės ir visokių valgių. Nuo- 
taika kiek pasitaiso. Taigi atvažiavau į butą, iš kur turėsiu eiti į gimnaziją iki 
šeštos klasės. 

Patikrinus mano žinių bagažą, pasirodė, kad jis stoti į gimnaziją yra dar 
nepakankamas. Taigi visą rudenį ir žiemą turėjau dar ruoštis. 

Turiu pasakyti, kad anais laikais įstoti į gimnaziją nebuvo lengva, nes pri- 
imamų mokinių skaičius buvo ribotas, susidarydavo gana griežtas konkursas. 
Bet tokie nuostatai buvo vien Rusijos užgrobtuose kraštuose, kaip Lietuvoje 
ir Lenkijoje. Aš turėjau laiko iki mokslo metų galo, iki gegužės mėnesio, kuo- 
met mokyklose prasideda egzaminai. Per tą laiką mes, vaikai, galėjome dar du 
kartus nuvažiuoti į Lebiodką — kartą Kalėdų ir antrą kartą - Velykų atostogų, 
kiekvieną kartą po tris savaites. Plėšomo kalendoriaus kiekviename lape mes 
žymėdavome, kiek dienų liko iki kelionės į Lebiodką; ir kiekvieną dieną atplėš- 
dami lapelį pranešdavome vienas kitam, kad dar liko tiek ir tiek dienų. 

Laisvalaikiu stengdavomės išnaudoti visas malonias miesto galimybes. 
Vienas tokių malonumų buvo zoologijos muziejus, priklausantis universitetui. 
Ten pirmą kartą pamačiau daug paukščių, kurių ligi šiol neteko matyti. Ten 
pavyko nustatyti vardą ilgai mane intrigavusio plėviasparnio vabzdžio Chrysis 
ignita ir vabalo Ergates faber. Į muziejų eidavau sekmadieniais ir užtrukdavau 
tenai nuo pat ryto iki jį uždarant — iki pat vidudienio. Naudą muziejus man 
teikė didžiulę. Ypač man patiko paukščių grupės natūralioje aplinkoje. 

Taip pat didelis malonumas buvo lankytis pas Lastovskį, kuris turėjo iš- 
kamšų dirbtuvę, ir žiūrėti, kaip jis daro iškamšas. Jis buvo palankiai nusiteikęs 
ir neslėpė visokių techninių smulkmenų. Iš jo ir aš šio to naudingo pramokau. 
Varšuvoje tada buvo dar vienas privatus ir gana turtingas zoologijos muzie- 
jus. Jo savininkas grafas Branickis buvo atlikęs daug medžioklinių ekspedicijų 
į Afriką. Ten, tarp kitko, dirbo ir minėtasis Lastovskis, ir jo rekomenduoja- 
mas aš gavau leidimą lankytis muziejuje. Branickiams priklausė visas miesto 
kvartalas — ten buvo jų rūmai, muziejus, o aplink - puikus parkas ir sodas su 
visokiais egzotiškais augalais. Mano tėvas gerai pažinojo vyriausiąjį Branickio 
sodininką Kačinskį, ir kartais buvome kviečiami apžiūrėti kokių nors naujai 
atvežtų augalų, ragauti naujų vaisių ir t. t. Vienas dalykas, palikęs man įspūdį, 
buvo Branickio parko tvenkinys, kuriame laisvai plaukinėjo žavėtino grožio 
jaukios karolininės ir mandarininės antelės. 

Dar vieną vietą mums, vaikams, buvo malonu lankyti, - tai buvusią Len- 
kijos karalių vasaros rezidenciją, vadinamą Lazienkomis. Ten buvo didelis 
parkas ir tvenkinys. Tvenkinyje — karpiai, tokie jaukūs, kad vos ne iš rankų 
imdavo duonos gabaliukus. Čia pat plaukinėjo baltų ir juodų gulbių būrys. Jos 
taip pat buvo labai jaukios ir mielai stverdavo metamus duonos gabaliukus. Po 
paskutinio Lietuvos-Lenkijos valstybės padalijimo daug buvusių karalių turtų 
pasisavino Rusijos carai, ir todėl Lazienkos priklausė carui. Atsimenu vieną 
su tuo susijusį nuotykį. Kažkoks gimnazistas, pasidaręs primityvią meškerę, 
išvilko iš tvenkinio vieną ten gyvenusį karpį, bet įvykį pastebėjo sargas. Visa . 
nuodėmė buvo kvalifikuota kaip caro privataus turto vagystė ir nusikaltėliui 
grėsė žiauri bausmė. Tik įtakingų žmonių dėka pavyko bylą numarinti. 

Lazienkų parkas jungėsi su Botanikos sodu. Ten augo visokių vietinių ir 
egzotiškų augalų, krūmų, medžių. Ties kiekvienu augalu - didelė aiški etiketė. 
Mes, vaikai, jau Lebiodkoje įgijome iš tėvų tam tikrų mokslo žinių ir estetinio 
skonio, tad Lazienkos ir Botanikos sodas nebuvo mums svetimi, mes gyvai 
įdomavomės nematytais svetimų kraštų medžiais, rinkome jų nukritusius la- 
pus, ypač sėklas, kad paskui pasėtume jas Lebiodkos sode. 

Prie malonių atsiminimų priklauso pono Dmochovskio lankymasis pas 
mus. Buvo tai dvarininkas nuo Dysnos, dalyvavęs 1863 metų sukilime, su- 
žeistas mūšyje ir ištremtas į Sibirą, bet kažkurio manifesto paliestas grįžęs. 
Dmochovskis buvo aistringas medžiotojas, be to, iš sukilimo ir iš Sibiro laikų 
turėjo ką papasakoti, ir mes, sutūpę aplink jį ant kilimo, atidžiai klausydavo- 
mės. Dmochovskis buvo drąsus, taurus žmogus, giliai išlavėjusiu savigarbos 
jausmu. Mūsų psichikai formuotis jis turėjo įtakos, ypač mokėjo jis mums 
įkvėpti neapykantą caro Rusijai, skatino nesilankstyti prieš galiūnus, skiepijo 
meilę savo kraštui, jo žmonėms. 

Nors aš nekenčiau miesto, nors kaip tik mieste teko daugiausia patirti 
visų gyvenimo šlykštybių, vis dėlto turiu pripažinti, kad galbūt didesnė mano 
psichikos dalis susiformavo miesto įtakoje. Čia teko apsisvilinti, susipurvinti, 

š patirti žmogaus niekšybę, bet taip pat pažinti ir žmogaus taurumą, garbę... Tad 
į tokį gyvenimo malūną aš, naivus kaimietis, patekau nepasiruošęs. Bet apie 
tai vėliau... Tuo tarpu reikėjo ruoštis egzaminams; jų buvo keturi: aritmetika, 
rusų kalba raštu ir žodžiu ir tikyba. Didžiausias vargas buvo su rusų kalba. 
Sudėtinga rašyba, sudėtinga gramatika, taisyklingas žodžių kirčiavimas — tai 
buvo tuometinių ne rusų tautybės moksleivių pabaisa. O baisiausias dalykas 
buvo raidės „e“ ir „5“ (jatj). Šios dvi raidės skaitomos vienodai, bet vis dėlto 
reikėjo žinoti, kurią kur rašyti. Buvo ištisas ilgas sąrašas žodžių, kuriuose turė- 
jai rašyti raidę „jatį“, ir be to, sudėtingos taisyklės, kur dar, be išvardytų žodžių, 
raidė „jatj“ turėjo būti rašoma. Moksleiviui, net ir rusui, tai pasibaisėtinas da- 

lykas. Piktiems mokytojams, o tokių buvo pilni visi Rusijos pavergti kraštai, 
taisyklės dėl raidės „jatj“ buvo kardas bepročio rankose, koštuvas nukošti visą 
nepageidaujamą moksleivijos dalį. 

Atėjo pavasaris, o kartu su juo ir stojamieji egzaminai. Pirmas buvo rusų 
kalbos rašto egzaminas, reikėjo parašyti ilgoką diktantą. Neatsimenu, kiek ga- 
vau, bet, rodos, trejetuką, nes, kaip vėliau sužinojau, ten buvo viena klaida, 
kaip tik su raide „jatj“. Kad gavau vis dėlto patenkinamą įvertinimą, buvau 
linkęs manyti, jog man padėjo vieno pažįstamo gimnazisto patarimas: prieš 
rašto egzaminą reikia įmerkti plunksną į švęstą vandenį. Aš taip ir padariau. 
Egzamino išvakarėse nuėjęs į bažnyčią ilgokai palaikiau dvi plunksneles inde 
su švęstu vandeniu. Kiti mano egzaminai praėjo gerai ir vargais negalais, ne- 
paisant trejetuko iš rusų kalbos diktanto, laimėjau konkursą ir buvau priimtas 
į Varšuvos 5-osios gimnazijos pirmą klasę. Visi mes, broliai, mokėmės šioje 
gimnazijoje todėl, kad joje buvo gajausios opozicinės tradicijos. 

Malonus pasitenkinimo jausmas apėmė mano sielą. Aš jau gimnazis- 
tas. Dėvėsiu dabar uniformą - juodą švarką ir odinį diržą su didele metali- 
ne sagtimi, mėlyną kepurę su palmės lapais. Būsiu toks pat šaunus vyrukas 
kaip tie šimtai moksleivių, kuriuos vis sutikdavau gatvėse, kurie bekvatodami, 
besikumščiuodami išbėgdavo ir parbėgdavo į gimnaziją beveik priešais mūsų 
butą. O tuo tarpu važiuojame į Lebiodką. Vasaros atostogos - iki rugpjūčio 15 
dienos (senuoju stiliumi). . 

Kad per vasaros atostogas neužmirštume įgyto mokslo, mano tėvai kas- 
met pakviesdavo mums repetitorių, paprastai studentą arba aukštesniųjų kla- 
sių gimnazistą. Tikrai sakant, nauda iš to buvo labai maža, nes vasaros metu 
mokytis nebuvo nė mažiausio noro ir mes išsisukinėdavome kiek tik buvo 
galima. Mokslo pasiekimai būdavo menki, o atostogų malonumai apgadinti. 
Čia daug kas priklausė nuo paties mokytojo. Jų būta įvairių žmonių, kasmet 
vis kitas, iš Peterburgo arba iš Varšuvos. Vienas jų buvo reiklus, kitas ne, vie- 
nas mokėjo įteigti savo mokiniams, kitas to nesugebėjo. O vaikui nepaprastai 
svarbu žinoti, kas yra jo mokytojas, kokie jo įpročiai, kokie pomėgiai. 

Mūsų mokytojui nuo Pariečės stoties tekdavo važiuoti arkliais apie še- 
šiasdešimt kilometrų blogais miško keliais visą dieną. Mes neapkęsdavome 
miestiško gyvenimo ir taip pat miestų ponaičių. Taigi mums ir buvo svarbu, 
kad mūsų mokytojas nebūtų toks. Tad ir radome metodą, kuris padėdavo su- 
sidaryti mokytojo charakteristiką. Jeigu jis skųsdavosi blogu keliu, kelionės 
nepatogumais, Pilaunės karčemos trūkumais, kur reikėdavo sustoti, kad pa- 
ilsėtų arkliai, — tai jau blogas ženklas, bloga atestacija mūsų mokytojo. Jau tą 
patį vakarą mūsų nuomonė apie mokytoją būdavo susidariusi. 

Kitą rytą vykdavo tolesnis jo egzaminas. Jis buvo vedamas į sodą, į arti- 

mą miškelį, į pievą, kur prasideda mūsų svarbiausi medžioklės plotai - Ke- 
turkių raistas. Jeigu mūsų svečias nepaiso šlapesnių vietų, drąsiai peršoka 
per griovius, netikrina savo batukų būklės, tai gerai, „malačius“, ne mieste- 
lėnas. Bet jei bijo šlapesnės vietos, nesiryžta pereiti per miško tankumyną 
— tai blogas ženklas. 

Svarbus „gero“ mokytojo požymis buvo, ar jis medžiotojas. Jeigu taip - tai 
jau gera rekomendacija. Taip pat - jei mėgsta maudytis ir gerai moka plaukti. 
Labai svarbus klausimas, ar jis mėgsta šunis. Jeigu bijo šunų arba jei varu ver- 
čiamas paglosto šunį, bet daro tai atbula rankos puse — tai blogas ženklas. 

Kartą atvežė mums iš Varšuvos repetitorių universiteto studentą, netgi 
gamtininką, poną Adomą ir turėjome daug vilčių, kad jis mums patiks. Tačiau 
greitai nusivylėm, nes jis neišlaikė nė vieno mūsų „egzamino“. Atsimenu gerai, 
kaip priėjome prie paskutinio šio egzamino klausimo — aprodėm jam didžiulį 
Lebiodkos paukščių rinkinį, kuriame jis nieko nenutuokė, tačiau pasakė, kad 
domisi drugiais ir net galvoja surinkti Lietuvos drugių kolekciją. Tuo jis įkvė- 
pė man piktą mintį patikrinti jo entomologijos žinias. Nukėlęs nuo spintos 
vieną savo dėžutę su preparuotais drugiais, išrinkau vieną sfinksą (atsimenu, 
tai buvo Chaerocampa elpenor) ir, nutaisęs naivią miną, paklausiau, ar nežino 
„Papilio machaon!“. Čia aš neišlaikiau ir ėmiau kvatoti. Bet tik dabar, praėjus 
daugiau kaip pusei šimtmečio, aš, prisimindamas šį piktą pokštą, gerai įsivaiz- 
duoju, ką turėjo jausti mano mokytojas savo mokiniui. 

Bet buvo ir gerų mokytojų, ir mes juos mylėjome ir gerbėme. Vieno jų pa- 
vardė buvo Denelis, aštuntos klasės gimnazistas, būsimasis gydytojas ir visuo- 
menės veikėjas. Jis nuo pat pirmų dienų laimėjo mūsų prielankumą. Tiesa, jis 
buvo ir medžiotojas, ir domėjosi gamta, o pats buvo kilęs iš ūkininkų ir mėgo 
kaimą. Per rusų kalbos pamoką mes su juo skaitėme Aksakovo užrašus, o ten 
buvo vaizdžiai aprašomi paukščiai, žuvys. Mano mokytojas įterpdavo ir savo 
pastabų ir tuo labai mane sudomindavo. Vienoje vietoje Aksakovas rašo, kad 
šovė į gulbę paprastais antiniais šratais. „O kokio numerio yra antiniai šratai?“ 
— paklausė mano „mokytojas. „Šešto“,- atsakiau. „Na, gal ir šešto, bet geriau 
penkto“. Kartą po pamokos Denelis atsinešė ką tik papjauto avino akį, paėmęs 
skalpelį ir pincetus išpreparavo ją ir paaiškino visą jos sandarą. Šią pamoką aš 
gerai įsidėmėjau. 

Tais laikais į caro Rusiją tik nedrąsiai ėmė skverbtis Darvino paskelbtas 
evoliucijos mokslas. Pažangioji visuomenė gyvai juo domėjosi. Denelis irgi 
buvo toksai, ir Darvino pavardę aš pirmąsyk išgirdau iš jo. Atsimenu, vėliau, 


* Papilio machaon, vyčiadrugis, neturi nė mažiausio panašumo į sfinksą. 

kai aš buvau jau vyresniųjų klasių gimnazistas, Denelis aplankydavo mano 
tėvą ir gyvai su juo diskutuodavo. 

Apskritai man liko apie jį geri atsiminimai ir aš laikiau jį pavyzdžiu žmo- 
gaus, mokančio paveikti ir palenkti į save vaiko sielą. 

Gimnazijoje 


Kaip viena diena praėjo du su puse mėnesio puikių atostogų Lebiodkoje. 
Reikia važiuoti į Varšuvą. Nors nesinori, bet šį kartą, kadangi aš jau gimnazis- 
tas, pasąmonėje nujaučiu kažką gera, kažkokį naują šaunesnį gyvenimą. 

Važiuojame su tetule Korbutiene, nes tokia buvo įprasta tvarka, kad mamytė 
iki spalio pusės likdavo Lebiodkoje, o mus tvarkyti, globoti važiuodavo tetulė. 

Nuo mūsų buto iki gimnazijos tik keletas minučių kelio. Prieš devynias 
esu jau tenai. Tai keturių aukštų namas, ilgi koridoriai, o iš jų įstiklintos du- 
rys į atskiras klases. Susirandu pirmąją klasę. Suolai visi dviviečiai, ir kukliai 
prisigretinu prie tokio pat naujoko kaip ir aš. Bet ne visi tokie kuklūs. Tie, ku- 
rie buvo parengiamojoje klasėje, o dabar perėjo į pirmą, drąsūs, triukšmingi, 
nieko nebijo. | 

Lygiai devintą pasigirsta galingas skambalas, tai skambina senas tarnau- 
tojas, vardu Anupras. Jis buvo nieko sau žmogus. Bet apie jį mokiniai pasa- 
kodavo, kad prieš daugelį metų, kai dar buvo įprasta plakti nusikaltusius mo- 
kinius, šią pareigą atlikdavęs Anupras. Jis visuomet turėdavęs miklių rykščių 
ryšulį, o prieš perdamas išmirkydavęs jas vandenyje. Mūsų klasės drąsuoliai, 
nepaisydami skambalo, dar nenurimsta, stovi tarpduryje, kaišo nosis į korido- 
rių. Tik staiga jie galvotrūkčiais puola į savo vietas, įsigali tyla. Nuo šios dienos 
aš sužinojau, kad tai mokytojo pasirodymo signalas. 

Atėjęs mokytojas - mūsų klasės auklėtojas, „klasnyj nastavnik“. Kaip ir 
visi mokytojai, jis uniformuotas, dėvi melsvą fraką sidabrinėmis sagomis. Po 
pažastimi jis nešasi didžiulę knygą, ir nuo šios dienos aš sužinau, kad ši knyga 
- tai baisiausias pasaulyje dalykas, kuris vadinasi „Klasnyj žurnal“ — jame yra 
mokinių sąrašas, jame rašomi pažymiai už atsakymus, pastabos, papeikimai 

- nusikaltusiems ir dar dievai žino kas, bet vis negeri dalykai. Nuo to, kas para- 
šyta toje knygoje, priklauso tavo likimas, visa tavo ateitis... 

Išvaizda mūsų klasės auklėtojo nepatraukli, rauplėtas veidas, keturkampė 
tamsi barzda - tikras „kacapas“, panašus į tuos, kurie Varšuvos gatvėse nešio- 
davo ant galvų statinėles su ledais ir šaukdavo „Sachar moroženyj“. Jo pavardė 
Roždestvenskis, bet, Dieve, saugok, jeigu jį taip pavadintum, arba dar — „gos- 
podin učitelj“. Vadinti reikia -po imeni i otčestvu“, tai yra „Arsenij Ivanovič“. 
Bet mes, mokiniai, puikiausiai žinojome, kad ne tik mūsų klasė, bet ir visa 
gimnazija kitaip jo nevadino kaip Roža. Jis buvo tipiškas karjeristas, atvykęs 
iš Rusijos gilumos daryti sau karjeros pavergtame krašte. O svarbiausia prie- 
monė karjerai padaryti — tai aktyviai dalyvauti rusinimo politikoje. Visa siela 

ir kūnu Roža buvo tam atsidavęs. Jis ir šiaip nepraleisdavo progos padaryti 
mokiniui kokią kiaulystę. Mes laikėme jį bjauriausiu žmogumi pasaulyje ir ne- 
kentėme visomis savo galiomis. 

Roža atsisėdo katedroje, atskleidė dienyną ir perskaitė mokinių sąrašą, 
neskubėdamas ir nuodugniai apžiūrėdamas kiekvieną pašauktą mokinį. Visi 
mokiniai buvo surašyti pagal abėcėlę ir neilgai trukus kiekvienas šį sąrašą 
mokėjome mintinai. Pasirodė, mūsų esama 36 mokinių. Dabar mums išdalijo 
asmeninius dienynus, kuriuose turėjome įrašyti visos savaitės pamokų tvar- 
karaštį ir į kuriuos bus įrašomi pažymiai už atsakymus. Roža pamoko, kaip 
ką įrašyti. Tarp kitko, pabaigoje savaitės buvo šventė — caro našlės vardadie- 
nis, ir į tos dienos grafą turėjome įrašyti «<Tes01meKnncTBO BAOBCTByMIŲeK 
VmnepaTpubi Mapun OeAOpoBHOŽ». 

Apskritai tais laikais švenčių buvo nemažai, nes buvo švenčiamos tiek ka- 
talikų, tiek pravoslavų šventės, be to, „tabelnyje dni“, t. y. vardinės ir gimimo 
dienos caro, carienės ir jų artimų giminių. Dabar Roža įsakė pramokti maldas 
prieš pamokas ir po pamokų. Tam davė tris dienas laiko. 

Taigi ir aš turėjau šią prievolę atlikti, ir nors praėjo daugiau kaip šešiasde- 
šimt penkeri metai, aš šias maldas atsimenu paraidžiui. 

Štai malda prieš pamokas: 

«I]pe6aaruj TocnoAHW, HKCNONIAU HaM GaAaroAaTb Ąyxa TBoero CaaToro, 
AApPCTBYIOLijaTrO M YKPEMAAIOjaTO AYNIEBHPIe HailIM CHA5I. Ąa6bi BHHMaA Npe- 
MOAAaB2eMOMY HaM YYeHHIO B03pOCAW MbI Te6e, Co3AaTeAIO, BO CAaBY, POAH- 
TEAAM Xe HalUMM Ha YTEIIEHHĖ, ŲEeDKBM H OTeUeCTBY Ha IMOAb3Y. AMHUHb». 

Štai malda po pamokų: 

«BaarozapuM Te6e, CosAaTeAIO, aAKOo CNOAO6HWA ech Hac GAaronaTU TBO- 
€3, BO €K€ BHHMATU yueHnuio. BAATOCAABH HALIHX HAUaAbHMKOB, POAMTEAE, 
yunTeAeA M BCeX BeAYLIMX HaC K NO3HaHHIO Gaara m HOAa>XĄb HaM CHAY M 
KpPeNOCTb B HPOAOAXKEHHW yvenna cero. AMHHb». į 

Visai savaitei buvo paskirti budėtojai ir jų pareiga, tarp kitko, buvo sukal- 
bėti prieš pamokas ir po pamokų šias maldeles. 

Dar Roža davė mums keletą sveikatos patarimų, pavyzdžiui, jeigu nori būti 
sveikas, tai laikyk „roAOBy B XOA0A€, 6PIOxO B TOAOAS, HOrH B TerlAe“. Iš ryto ne- 
vartok jokių miltelių nei šepetukų dantims valyti, paskalauk tik šaltu vandeniu 
ir, jei nori, patrink dantis juodos duonos plutele. Suvorovas kitaip ir nedaryda- 
vo. Čia pasigirdo galingas Anupro skambalas ir pirma pamoka buvo baigta. 

Rusų kalba buvo mūsų pagrindinis dalykas ir į jį buvo daugiausia kreipia- 
ma dėmesio. Be to, mokėmės aritmetikos, lotynų kalbos, tikybos, dailyraščio, 
paišybos ir lenkų kalbos. Kasdien buvo penkios pamokos, kurios baigdavosi 
pusę trečios. Tik tomis dienomis, kai būdavo lenkų kalba, buvo šešios pamo- 

kos, - papildoma valanda lenkų kalbai. 

Matematikos mokytojas Terpilovskis, stambus, ruda barzdą vyras, buvo 
neblogas žmogus, tik tinginys ir girtuoklis. Mes jį dažnai matydavome sėdintį 
viename pigiame restoranėlyje. Lotynų kalbos mokytojas Gladkevičius, arba, 
kaip jį vadino mokiniai, „Ciutas“ , buvo irgi neblogas, tylus, ramus žmogelis, 
nieko neskriausdavo, o mes jam taip pat išdaigų nedarydavome, tuo labiau kad 
pati lotynų kalba, davusi pagrindą vakarietiškai kultūrai, savaime tapo opozi- 
cija brukamai mums rusų kalbai ir rusiškam barbarizmui. Tad lotynų kalbo- 
je jautėm kažką kilnesnio, aukštesnio ir todėl mums priimtino. Lenkų kalba 
buvo dėstoma kaip dalykas ir pagal taisykles turėjo būti dėstoma rusiškai, bet 
buvo neprivaloma rusams. Lenkų kalbos mokytojas Vojno - storulis, tinginys 
ir bailys. Jis drebėjo dėl savo tarnybos, bet dėstė lenkiškai, dažnai pažvelgda- 
mas į koridorių — ar kas nešnipinėja. Jo pamokos būdavo be plano, kartais jis 
visą valandą praleisdavo draugiškai besišnekučiuodamas su mokiniais. Beveik 
kiekvieną pamoką jis baigdavo įtikinamai sakydamas: „Pas mus viskas rusiš- 
kai, visą valandą kabėjome rusiškai, ar ne tiesa? Atsiminkit, jei kas klaus“. 

Dailyraščio mokė Julijus Fiodorovičius Bieleckis, bet jo pareiga taip pat 
buvo pertraukų metu.stovėti kieme ir malšinti per daug įsismaginusius moki- 
nius. Atsimenu, kad mano dailyraščio meną jis įvertindavo labai prastai; dau- 
giau kaip trejetuką iš jo niekuomet nesu gavęs. 

Kiekvienoje klasėje yra savų keistuolių — buvo ir mūsų. Vienas mokinys 
buvo užsispyręs per dailyraščio pamokas rašyti vieną ir tą patį sakinį — „Julij 
Fiodorovič Jaickij kazak“, ir mūsų mokytojas, nepaisant visų įtikinėjimų, neat- 
kalbėjo jo nuo to iki metų galo. 

Paišybos mokė Kožuška — nepataisomas girtuoklis. Atėjęs į pamoką nere- 
tai padėdavo galvą ant katedros ir miegodavo, o ir šiaip praleisdavo pamokas. 

Įdomios buvo tikybos pamokos. Ją dėstė kunigas Bžeskis. Apie jį moki- 
niai sakydavo: „Ksiądz kanonik Brzeski obywatel niebieski“. Per jo pamokas 
būdavo pasakojama apie visokius „dyvus“ iš Senojo Testamento: apie Adomo 
ir Ievos sutvėrimą, apie Nojaus arką su visais joje užlaikomais gyvuliais, apie 
tai, kaip Juozapas aiškino faraono sapnus ir t. t. O visokiems klausimams ir 
galo nebuvo. Nors mokiniai dažnai apsimesdavo naiviais ir nesiliaudavo užda- 
vinėję pačius „sukčiausius“ klausimus, mūsų kapelionas to nepastebėdavo ir į 
viską rasdavo atsakymą. 

Bet stojant į gimnaziją patraukliausi man rodėsi būsimieji draugai. Mano 
vyresniųjų brolių draugai (mes juos vadindavome kolegomis) retkarčiais ap- 
silankydavo pas mus visokiais reikalais, o patys artimieji kartą ir šventadie- 
niais ateidavo svečiuosna. Ir aš labai pavydėjau savo broliams. Vaclovo draugai 
buvo broliai Poljanovskiai, simpatingi vyrukai, tuo labiau kad iš Lietuvos, be 

to, medžiotojai. Jų tėvas net laikė Varšuvoje porą medžioklinių šunų, iš kurių 
mes paskui gavome šuniuką. Mūsų gimnazijoje buvo paprotys vadinti savo 
kolegos jaunesnįjį brolį „sūneliu“. Poljanovskiai taip mane ir vadindavo. 

Nuo pat pirmos dienos aš įdėmiai dairiausi savo klasėje spėdamas, kuris 
iš mano draugų gali būti įdomus, su kuriuo aš suartėsiu. O buvo jų įvairių. Vie- 
ni malonios išvaizdos, kiti nepatrauklūs, vieni stiprūs, kiti silpni; vieni stori, 
kiti liesi, vieni išdidūs, kiti kuklūs. Man teko sėdėti su kažkokiu Jezerskiu. Jis 
pasirodė grynas miestelėnas, jokių paukščių nepažinojo, net nežinojo, kas tai 
yra tetervinų tuoktuvės, bet sėdint kartu teko apsiprasti. Tiesa, buvo proga su- 
artėti su kitais draugais. Ne visi mokytojai vienodai žiūrėjo disciplinos, ir per 
jų pamokas buvo galima sėdėti ne paskirtoje vietoje, bet kur norėjai ir su kuo 
norėjai. Vienas tokių mokytojų buvo ir mūsų kapelionas. Kas norėjo laisvai 
kalbėtis arba ruošti neparuoštą pamoką, eidavo į paskutinį suolą ir ten galėjo 
daryti ką tik norėdamas. Ten buvo patogi vieta arčiau susipažinti ir su kuriuo 
nors draugu. Neblogos buvo ir paišybos pamokos, nes mokytojas dažniausiai 
miegodavo savo katedroje. 

Norint paįvairinti nuobodžią pamoką, buvo viena priemonė. Reikėjo pa- 
kelti ranką ištiesus du pirštus ir laikyti ją tol, kol mokytojas atkreips į tave 
dėmesį. Tuomet paprašyti, kad leistų išeiti į kiemą. Buvo geri mokytojai, kurie 
kiekvieną prašantį išleisdavo. Kiti leisdavo išeiti tik grįžus tavo pirmtakui. Kiti 
sunkiai būdavo įprašomi. 

Gera proga pažinti gimnazijos gyvenimą — pertraukos. Kiemas buvo kaip 
ir neutrali vieta, ilgi koridoriai pačiuose rūmuose — taip pat, bet vis dėlto pra- 
einant pro vyresniosios klasės duris reikėjo nežiopsoti. O jau, Dieve, saugok, 
įženk į vyresniąją klasę, pavyzdžiui, į antrą, — tikrai kailį išpers. Bet vyriausio- 
sios klasės buvo nepavojingos, ir aš kartais užeidavau pas savo brolį, keliomis 
klasėmis vyresnį. O mes, pirmos klasės mokiniai, taip pat elgdavomės su pa- 
rengiamosios klasės mokiniais — lupdavome juos, kai tik pasitaikydavo proga. 
Apskritai teko įsisąmoninti taisyklę: venk stipresnio, o mušk silpnesnį. 

Bet ir tarp mūsų, pirmos klasės mokinių, įvykdavo peštynių vienas prieš 
vieną ar partija prieš partiją. Tam turėjome ir ginklų, būtent mūsų uniformi- 
nius diržus. Tie diržai buvo su tvirtomis metalinėmis sagtimis ir, paėmus už 
laisvojo galo, sagtis tapdavo pavojingu ginklu. Buvo taisyklė: jei grumtynės 
nelabai rimtos, kovotojas, sulenkęs diržą pusiau, laikydavo sagtį ir kitą laisvąjį 
galą saujoje, bet jei grumtynės rimtesnio pobūdžio, buvo leidžiama naudoti 
sagtis. Tuomet vienas kitas būdavo sukruvinamas, 

Be bendrų mūšių, būdavo ir egzekucijos. Tuomet mušamas vienas, pa- 
vyzdžiui, nusikaltęs klasės etikai. Labiausiai būdavo nekenčiami skundikai ir 
žiauriai baudžiami. Nelaimingas tas naujokėlis, kuris, nežinodamas šių pa- 

pročių, per pamoką pakeldavo ranką ir apskųsdavo skriaudžiantį jį draugą. 
Tai dar palyginti mažas nusikaltimas, padarytas neprityrusio vaiko. Bet kitaip 
buvo žvelgiama, jei mokinys slaptai nueidavo pas Rožą, kad apskųstų draugą 
arba net klasę. Toks poelgis buvo laikomas didžiausia kiaulyste. 

Už mažą kiaulystę baudžiama „sūriu“. Tam tikslui nusikaltėlis būdavo 
įspraudžiamas į kampą, o visa klasė bendrom jėgom imdavo jį spausti. Nusi- 
kaltėlis išeidavo po šios operacijos išblyškęs ir svirduliuodamas, bet atsitiki- 
mų, kad būtų jam lūžę šonkauliai, atrodo, nebuvo. 

Už didesnius nusikaltimus buvo pliekiama diržais su sagtimis laikant nu- 
sikaltėlį už rankų ir kojų. Vos įstojęs į gimnaziją mačiau, kaip baudė vieną 
skundiką. Jo pavardė buvo Joltuchovskis, mažytis vaikas, pats mažiausias vi- 
soje mūsų klasėje. Galbūt dėl to savo vaikiškumo jis man patiko ir todėl aš jį 
pakviečiau per vieną tikybos pamoką į paskutinį suolą, kad artimiau susipa- 
žinčiau. Man atrodė, jis palankiai priėmė mano pasiūlymą ir tikrai mes visą 
valandą gyvai šnekučiavomės. Bet atsimenu taip pat, kad mūsų kalbos turinys 
nebuvo padorus: „Pasakyk man, kaip lietuviškai vadinasi tas ir tas, o aš tau 
pasakysiu, kaip tas vadinama ukrainietiškai“, - klausė jis. O kadangi aš ne- 
žinojau, kaip tas daiktas vadinamas lietuviškai, tai greitosiomis išgalvodavau 
kokį vardą, o jis kartodavo jį kelis kartus, kad neužmirštų, ir buvo patenkintas. 
Baigiantis pamokai jis paprašė dešimties kapeikų, girdi, pirksis chalvos arti- 
moje krautuvėje. Aš neturėjau kapeikų. „Tai nieko, — sakė jis, — galima paimti 
„na kredkę“. Aš nesupratau, ką tai reiškia, bet jis man paaiškino, kad jei neturi 
pinigų, tai krautuvininkas duoda kreditan, tik užrašo pavardę ir tėvų adresą. 
Žinoma, buvo kalbama apie mano pavardę ir mano adresą. Tuo būdu aš įgijau 
dar vieną gyvenimo patyrimą, bet galbūt dėl savo neryžtingumo bijojau juo 
kada nors pasinaudoti. 

Po kelių dienų nutiko įvykis, man dar labiau išryškinęs Joltuchovskio as- 
menybę. Per ilgąją pertrauką lipdamas laiptais pamačiau susispietusią moki- 
nių grupę. Du iš jų laikė už rankų Joltuchovskį, o kiti iš eilės prieidavo ir spjau- 
dė jam į veidą. Sužinojau, kad tai bausmė už skundimus. Ir keista, kad dar po 
to, nepaisant net ir daugkartinių mušimų, šis vaikas nesiliovė skundęs, kol jo 
būklė gimnazijoje tapo nepakenčiama ir jis turėjo iš jos išstoti. Po to, atrodo, 
skundikų nebuvo, nebent tik slapukų, apie kuriuos nežinojome. 

Mūsų klasėje dauguma buvo lenkai, šeši ar septyni žydai ir aš, lietuvis, 
nors lietuviškai ir nekalbantis, be to, buvo vienas rusas Gejevskis ir vokietis 
Protzeris. Santykiai su kitataučiais buvo nevienodi. Visi mūsų žydai tarp sa- 
vęs ir su kitais kalbėjo lenkiškai, ir netgi puikia lenkų kalba, be jokio žydiško 
akcento. Save jie mėgdavo vadinti žydiškos tikybos lenkais (polacy wyznania 
majžeszowego). Namie jie atlikinėdavo žydų tikybos apeigas ir kai kada pa- 

kviesdavo savo nežydus kolegas, norėdami pavaišinti žydiškais skanėstais per 
Velykas ar kitas žydų šventes. 

Tais laikais, apie kuriuos kalba, tarp Lenkijos ir Lietuvos žydų buvo dide- 
lis skirtumas. Lenkijos žydai jautė tam tikrą solidarumą su lenkais, o Lietuvos 
žydai elgėsi kitaip. Lietuvos žydas, jei ir pareikšdavo mums tam tikrą soli- 
darumą, tai jis dažniausiai būdavo tik paviršutiniškas, o iš tikrųjų jie šliejosi 
prie rusų, šeimose kalbėdavo rusiškai, leisdavo vaikus į rusiškas mokyklas, kad 
kiekvienu momentu būtų pasiruošę gyventi rusišką gyvenimą. Kas čia kaltas? 
Manau, kad žymi kaltės dalis tenka mums. Nebeatmenu, kas pasakė, kad kie- 
kvienas kraštas turi tokius žydus, kokius jis pats užsitarnavo. 

Mūsų klasės žydai vieni buvo gabūs ir mokėsi labai gerai — tai buvo tie, 
kurie išlaikė griežtą žydams taikomą konkursą. Kiti mokėsi vos patenkinamai, 
bet vis dėlto kasmet pereidavo į vyresnę klasę. Tai buvo turtingų tėvų vaikai, 
tėvų, kurie galėjo sumokėti didelius kyšius direktoriui ir klasės auklėtojui. 

Mūsų klasėje buvo vienas vokietis, Protzeris — stambus, riebus vyras, ti- 
kras mėsininkas ar aludaris. Jis reikšdavo priešiškumą Lenkijai ir visoms Ru- 
sijos pavergtoms tautoms. Lenkiškai nekalbėjo ar nenorėjo kalbėti. Buvo visų 
nekenčiamas ir gavo ne vieną antausį, bet, būdamas storas ir nepaslankus, 
negalėdavo tinkamai atsakyti. Dar buvo rusas Gejevskis, dar labiau nekenčia- 
mas negu Protzeris. Tai buvo „istinno russkij čelovek“, tvirtai nusistatęs prieš 
visas pavergtas tautas, nacionalistas. Kai kartą per pamoką į klasę įėjo direk- 
torius ir, iššaukęs budintį mokinį, paklausė, kiek yra mokinių klasėjė, - išgirdo 
atsakymą „35 i Gejevskij“. Iš to buvo padarytas didelis politinis skandalas ir 
budėjęs mokinys pašalintas iš gimnazijos. 

Pagaliau iš visos klasės išsiskirdavau ir aš pats. Visi iš karto pastebėjo 
mano netaisyklingą lenkų kalbą, ypač mano tartį, tyčiojosi iš to ir pamėg- 
džiojo mano kalbą, mano tarimą. Aš manau, kad tuo jie sustiprino opozicijos 
jausmą lenkybei, kurio užuomazga buvo manyje užgimusi jau seniau. Kaip 
ir daugelis kitų mokinių, buvau pravardžiuojamas: iš pradžių mane vadino 
„bocvina“ (suprask, batvinis), nes lenkuose buvo įsitikinimas, kad lietuviai 
maitinasi vien batviniais. Paskui kažkaip sužinoję, kad mano tėviškė yra prie 
Lebedos upės, ėmė mane vadinti „Lebioda“. Dažnai vadindavo ir „niedžwiedž 
litewski“, atseit Lietuvos meška. Aš atsikirsdavau: „A ty malpa nadwislianska, 
(„o tu Pavyslio beždžionė“). Bet apskritai mokiniai dėl pravardžiavimų nepyk- 
davo ir net atsiliepdavo, kai juos tomis pravardėmis pašaukdavo. O kai kurios 
iš pravardžių buvo net labai bjaurios, pavyzdžiui, buvo mūsų klasėje mokinys 
Maternickis — didelis, storas ir riebus. Jį pravardžiuodavo „Maciora“ (didelė 
paršinga kiaulė). 

Mūsų klasės auklėtojas Roža buvo baisiai bjaurus žmogus. Jam būdavo 

malonumas visokiais būdais kankinti mokinius. Iššaukęs kokį mokinį, suras- 
davo visokių priekabių ir sakydavo ilgus pamokslus. Turėjo įprotį kalbėdamas 
ilgu paišeliu baksnoti mokiniui į nosį, kas buvo labai nemalonų. Kibdavo prie 
uniformos, rasdamas visokių smulkių trūkumų. Bet mėgstama jo priekabė 
buvo tikrinti, ar mokinys su „galstuku“. Šis daiktas nieko bendra neturėjo su 
tuo, ką kultūringuose kraštuose vadina kaklaraiščiu. Buvo tai juoda juostelė su 
gumele apjuosti kaklą, o iš apačios ta juostelė turėjo priedą — kažką panašaus 
į prijuostėlę. Nepasikabinęs to „galstuko“ — nusidėdavai disciplinai. O moki- 
niai, priešingai, laikė gėdingu dalyku nešioti jį. Mat mes laikėme šį skarmaliu- 
„ką rusiškumo, pataikavimo, padlaižiavimo simboliu. 

Kuriasi mano pasaulėžiūra 


Mano tėvas, kaip jau pasakojau, buvo laisvamanis tikrąja šio žodžio reikš- 
me. Mamytė buvo tikinti, bet labai tolerantiška ir niekuomet neversdavo vaikų 
atlikinėti jokios tikybos praktikos. Tik kartais, susirgus kuriam vaikui, mano 
mamytė, ramindama jį, kalbėdavo apie pasitikėjimą Dievu ir dažniausiai pa- 
siūlydavo sukalbėti kartu su ja vieną labai gražią, berods, lenkų poeto Ko- 
chanovskio parašytą maldą, prasidedančią žodžiais „Kto się w opieke poda 
Panu swemu... “ Ten pasakyta, kad tam, kas pasikliaus Viešpaties globa ir visa 
širdimi juo pasitikės - nėra nieko baisaus... „Ant didžiulio slibino sėsi be bai- 
mės, ant žiauraus liūto jodinėsi, piktas gyvates mindžiosi kojomis“, šitą maldą 
kalbėdavau su mamyte dažniausiai jau atsigulęs į lovą, ir gražūs jos žodžiai, 
žara nusileidusios saulės už senų Lebiodkos sodo liepų, prietėmų paslaptys 
mano vaikišką sielą pripildydavo tokios mielos ramybės, kad būdavau tikras, 
jog nėra ko bijoti, viskas baigsis gerai. 

Aš mėgdavau Gegužines pamaldas ir Velykų „Aleliuja“. Gegužinės pa- 
maldos neatskiriamai siejasi su žavingu gegužės mėnesiu. Lebiodkoje kiemas 
buvo aptvertas tvora, o už jos pasodinta persiškų alyvų eilė. Kai žydėdavo aly- 
vos, puikus jų kvapas sklido ore, ypač vakarais, ir tuomet atskrisdavo daugy- 
bė vakarinių peteliškių, tarp jų stambūs impozantiški sfinksai. Aš juos visus 
pažinojau nuo aštuonerių metų amžiaus, bet žinojau, kad yra dar dvi rūšys: 
kaukolėtasis sfinksas ir karpažolinis sfinksas. 

Vis girdėdamas Gegužines pamaldas, pasižadėjau Dievui — jeigu pagau- 
siu kaukolėtąjį sfinksą, tai tris vakarus klūposiu per pamaldas, o jei karpažoli- 
nį sfinksą, tai vieną vakarą. Ir įsivaizduokite! Po kelių dienų sugavau šį sfinksą 
ir turėjau išklūpoti visą valandą. Bet kaukolėtojo sfinkso taip ir S ir 
antrojo pažado neteko įvykdyti. 

Nuo mažų dienų buvau jautrus muzikai, ypač tokiems didingiems, jau- 
dinantiems motyvams, kaip kai kurios bažnytinės giesmės. Velykų „Aleliuja“ 
visuomet mane jaudino, ta giesmė man iki šiol labai patinka. Lenkai turi daug 
tokių jaudinančių motyvų, vienas jų giliai įstrigo į mano sielą - tai buvo skaus- 
mo kupina malda „Z dymem požarėw..:“ 

Tie motyvai visuomet siejosi su tam tikru gamtos vaizdu ar kitomis jau- 
dinančiomis aplinkybėmis. Pavyzdžiui, „Aleliuja“ — prisikėlimo giesmė - ma- 
nyje visuomet siejasi su bundančia pavasarį gamta, pirmosiomis gėlėmis, su 
čiurlenančiais upeliais, su čiulbančiais varnėnais. Taip pat Gegužinių pamal- 
dų motyvai visad primena eilę žydinčių alyvų aplink Lebiodkos kiemą. Didin- 

gas, skausmingas „Z dymem požarėw“ motyvas man visuomet skambėdavo 
kaip senų 1863 metų sukilėlių baisūs pasakojimai, nuo kurių „pabąla plaukai ir 
stingsta kraujas gyslose“, - kartuvės Vilniuje, Lukiškių aikštėje, geležiniai pan- 
čiai ant rankų ir kojų, Sibiro „kibitka“, katorga ir „knutas“... O ten, aukštybėje, 
senas Dievas žila barzda abejingai žiūri į mūsų tautai daromas skriaudas, nors 
jam užtektų vieno žodžio, kad užkirstų tam kelią. Neištirti ir nežinomi yra 
Dievo keliai ir sumanymai — tekdavo girdėti atsakymus į panašius klausimus. 

Dievas Tėvas kažkaip nesukelia didelio patrauklumo vaikų sieloje. Rūstus 
senis ir, kaip man sakė, teisingas teisėjas, kuris atlygina už gerus darbus, bet 
baudžia už nuodėmes. Vadinasi, malonės iš jo nesulauksi, o kai ims bausti už 
visas nuodėmes, tai galo nebus. Visai nesuprantama vaikui yra Šventoji Dva- 
sia. Vaikui atrodo, kad tai kažkoks antraeilis asmuo Dievo šeimoje. Kristus 
labai patrauklus ir įdomus asmuo, ypač dėl savo neapsakomos meilės žmoni- 
jai ir dėl daromų stebuklų. Iš visos dangiškos šeimynos simpatingiausia buvo 
Motina Švenčiausioji. Pas mus, Lebiodkoje, buvo du jos paveikslai. Vienas 
— Aušros Vartų, vaizduojantis moteriškę gana ryškių bruožų, tamsia oda, su 
karūna ant galvos. Nepasakyčiau, kad šis paveikslas būtų patrauklus. Bet buvo 
kitas, vaizduojantis klūpančią prie savo kūdikio lovelės motiną, jauną, nepa- 
prastai gražių veido bruožų, didelėmis tamsiomis, išraiškingomis akimis, su 
pakibusia jose ašara. Neapsakomą motinos meilę vaizdavo šis paveikslas". Ji 
turėjo būti tokia gera visiems žmonėms, kaip mano mamytė mums. Ji buvo 
visų žmonių užtarėja prieš Dievą Tėvą, jos prašomas, jis kartais atsisakydavo 
teisėjo vaidmens ir teikdavo žmonėms malones. 

Dievybė — tai aukščiausia išmintis, teisingumas, o labiausiai — meilė. 
Melskis kur nori, - sakydavo mamytė, — ar namuose, ar sode, ar miške, ar 
pievoje. Melskis ten, kur jauti įkvėpimą — bažnyčia nereikalinga, jeigu be jos 
gali pakilti tavo dvasia. Ir tuo aš aiškinu, kodėl aš taip ilgai nesusipažinau su 
bažnyčia ir jos tarnais. Tik apytikriai nujausdavau, kad kunigija, būdama tar- 
pininku tarp žmonių ir Dievo, įkūnija aukščiausią protą ir meilę žmonėms. 

Man, įstojusiam į gimnaziją, šiuo klausimu ėmė kilti abejonių, ir kuo to- 
liau, tuo mano pažiūrų krizė įgavo aštresnę formą. Mes iš pradžių mokėmės 
Senojo Testamento ir Katekizmo. Pasakojimų apie Pasaulio ir pirmųjų žmonių 
sutvėrimą, apie tvaną, ypač apie visus stebuklus, vykusius per žydų kelionę iš 
Egipto į Pažado Žemę, naivus traktavimas sukeldavo šypseną net jaunesniųjų 
klasių mokiniams. Tad savo kapelioną mes apipildavome daugybe klausimų. 
Kodėl seniau Dievas buvo taip prieinamas žmonėms, taip laisvai su jais kalbė- 
jo, o dabar ne kiekvienas kunigas nori su tavim kalbėti? Kodėl Šventasis Raštas 


? Tai buvo Kaulbacho paveikslo kopija. 

aprašo Dievo santykius tik su žydų tauta? Kodėl kitos tautos yra paniekintos, 
kuo jos buvo negeros? Mus ypač domino velnio ir velnių klausimas. Kas yra 
velnias, iš kur jis atsiradęs? Kodėl Dievas leidžia jam daryti visokias bjaurastis? 
Kodėl Dievas, būdamas visagalis, nesunaikina jo? Atrodė, kad mūsų kapelio- 
nas aiškintis dėl velnio nemėgo, todėl kiek galėdamas tokių klausimų vengė. 

Iš pradžių, kaip minėjau, mūsų kapelionas buvo kunigas Bžeskis, lėtas, 
nepastabus, atrodė labai naivus, o mums to tik ir reikėjo. Mes buvome juo 
patenkinti. Bet vėliau, atrodo, nuo trečios klasės, jį pakeitė naujas kunigas, 
Dombrovskis, - ir mes kitaip užgiedojome. Jis buvo rūstus, sausas formalis- 
tas, atrodė visiems neprielankus žmogus. Vėliau paaiškėjo, kad jis, be to, dar ir 
„ugodowiec“. Šiuo terminu anais laikais lenkai vadindavo žmones, kurie taiks- 
tėsi su rusų valdžia ir stengėsi pateisinti pavergtųjų tautų Rusijoje būklę. To 
užteko, kad visa klasė prarastų jam bet kokias simpatijas. Aš pajutau jam prie- 
šiškumą nuo pat pirmos dienos. Buvau nedisciplinuotas, be to, piktoko būdo 
vaikas, savo antipatijos nemokėjau, o veikiausiai ir nenorėjau slėpti. Galbūt ku- 
nigas Dombrovskis tai pastebėjo ir todėl niekuomet nebuvo man prielankus. 

Kaip minėjau, mūsų atestatuose tikybos pažymys buvo pirmas (antras — 
rusų kalbos). Bet buvo tradicija, kad iš tikybos kapelionas visuomet rašydavo 
penketuką. Mažesnis negu penketukas pažymys būdavo retas atvejis ir labai 
blogas ženklas. Tai reiškė ne tik kad mokinys nemoka pamokos, bet kad jis yra 
abejingas tikybai, kad jis yra „neblagonadiožnyj“, t. y. neištikimas valstybei ir 
bažnyčiai. Į tokių mokinių kategoriją aš ir patekau. Žinoma, kapeliono palan- 
kumą galbūt būčiau galėjęs ir susigrąžinti, bet neleido mano bjaurus ir atšakus 
būdas. Neapkęsdamas ko nors, aš neapkęsdavau visa siela ir neturėdavau jėgų 
padaryti kokių nors išlygų. Taip buvo ir su kunigu Dombrovskiu. O jis buvo 
pakankamai pastabus, kad matytų, jog aš pašiepiu jo posakius, kad aš leidžiu 
sau pareikšti nemandagias pastabas ir t. t. Tiesa, ir kiti mano draugai jo nemė- 
go, bet buvo už mane protingesni ir savo nusistatymą prieš jį mokėjo slėpti. 

Greit kunigas Dombrovskis gavo pravardę. Kažkas sužinojo, kad jis turi 
meilužę, vardu Matilda. Nuo tol mes jį patį ėmėme vadinti tuo vardu, o kadan- 
gi jis gyveno netoli gimnazijos, tai pertraukos metu vienas kitas nubėgdavo ir 
kreida parašydavo ant jo durų - Matilda. Žinoma, aš vienas pirmųjų jam šitą 
išdaigą iškrėčiau, o kartą atlikęs šį uždavinį bėgdamas laiptais vos nesusidū- 
riau kaktomuša su juo pačiu. Bet, atrodo, jis manęs nepažino. 

Greit pasitaikė proga dar geriau pažinti mūsų Matildą. 1894 metais rude- 
nį mirtinai susirgo Rusijos caras Aleksandras III. Didelis sąjūdis įvyko visoje 
imperijoje. Laikraščiai spausdino ekstra biuletenius apie caro sveikatos būklę. 
Atsimenu ir kuriozų šia proga. Rusų laikraščiuose buvo rašyta, kad ligonis nieko 
nevalgo, tik geria „čaj so slivkami“. Vertėjas gal nesuprato kaip reikiant ir lenkiš- 

kame pranešime buvo pasakyta, kad caras tik geria arbatą ir užkanda slyvomis. 

Sambrūzdis apėmė ir mūsų gimnaziją. Iš Švietimo ministerijos pasipylė 
aplinkraščiai, kuriuose visos mokyklos buvo įpareigotos melstis už caro svei- 
katą. Kasdien ar kas antrą dieną turėjome vykti į mūsų bažnyčią, kur buvo 
laikomos tam skirtos mišios. Mus išrikiuodavo klasėmis: ilga eile po du nuo 
aštuntos iki parengiamosios klasės. Tai buvo didelė pramoga, nes nueiti į baž- 
nyčią, išklausyti mišių ir pareiti atgal užtrukdavo porą valandų. Norėdami 
kuo ilgiau užvilkinti, stengėmės eiti kuo lėčiau, vos vilkdami koją už kojos. Iki 
bažnyčios buvo netoli - normaliu žingsniu dešimt minučių, bet mūsų eisena 
vilkdavosi bent pusvalandį. Priekiniai sulėtindavo žingsnį kiek tik įmanoma ir, 
žinoma, tuo sulaikydavo visą rikiuotę. Keli mokytojai vis bėgiodavo tarp prie- 
šakinių ir užpakalinių, skatindavo eiti sparčiau, bet tai nepadėdavo, ir mūsų 
kolona vos slinkdavo pirmyn, lėtai kaip kirmėlė. Mūsų dienynuose buvo liepta 
užrašyti „Pamaldos už Jo Didenybės sveikatą“. Vis dėlto netrukus paaiškėjo, 
kad mūsų maldos Jo Didenybei nė kiek „nepamačijo“ ir jis mirė 1894 metų 
lapkričio 1 dieną. O mūsų eisenos vis tiek nesibaigė: rytojaus dieną vėl mus 
išrikiavo ir turėjom vykti į bažnyčią. Dienynuose turėjom užrašyti: „Panichida 
po w Bogie usopšem Imperatore Aleksandre III“. „Pravoslavų“ cerkvės papro- 
čiu, šios pamaldos pakartotinai laikomos po 10 dienų, po to — vėl ir vėl. Tai 
mums labai pravertė, nes vėl būdavo eisenos į bažnyčią ir vėl būdavo pralei- 
džiamos pamokos. ' 

Ir aš tada pagalvojau: tūkstančiai mišių atlaikyta visoje didžiulėje Rusijoje, 
milijonai piliečių meldėsi už caro sveikatą, tarp jų kunigai, vyskupai, arki- 
vyskupai, archijėrėjai, - žmonės, kurių artimi santykiai su Dievu, ir vis tiek 
nieko nepadėjo, vis dėlto caras mirė kaip ir paprastas žmogus, kaip arklys, 
kaip višta... 

Po caro mirties prasidėjo pamaldos už jo sielą. Vėl tūkstančiai mišių, jas 
laiko aukšti bažnyčios pareigūnai, visa kariuomenė, visos mokyklos ir milijo- 
nai didžiulės imperijos piliečių. Tokia galybė žmonių prašo Dievą duoti „Dan- 
gaus Karalystę“ imperatoriui! 

Bet kartu pagalvojau, kad jei Dievas įvykdytų šį prašymą, — tai būtų di- 
džiausia neteisybė. Barbariškos imperijos valdovas, žiaurus karūnuotas bar- 
baras, tautų engėjas, didžiausias prispaudėjas turėtų patekti į Dangaus Kara- 
lystę. O tai niekaip nesiderintų su aukščiausia išmintimi ir teisingumu. Ir vėl 
man ateina mintis į galvą - kažkas yra ne taip. 

Per tas mūsų eisenas mes turėjome progų dar geriau pažinti savo moky- 
tojus, o ypač Matildą. Mokytojai pataikūnai lakstė kaip padūkę, stengdamiesi 
pabrėžti, kaip jie atsidavę sostui, valstybei ir bažnyčiai. Jie pasirodydavo čia 
kolonos priešakyje, čia užpakalyje, barė mokinius, kad jie nepakankamai rim- 

tai laikosi. Mūsų Matildai buvo tikra rugiapjūtė. Jis pamatė du mokinius, links- 
mai pasakojusius kažkokią juokingą istoriją, ir balsiai išbarė, taip, kad girdėtų 
visa vyresnybė. Kitoje vietoje ėjo žinomas mūsų gimnazijos dabita Paschalis 
su raudonomis odinėmis pirštinėmis. Matilda pribėgęs prie jo ėmė rėkauti, 
kad esą dabar gedulas, nederą raudonų pirštinių mūvėti ir t. t. 

Tų pačių mokslo metų pabaigoje, pavasarį, sulaukėm didelio džiaugsmo 
— naujo Rusijos caro Nikolajaus II karūnavimo. Šia proga vėl buvo vaikštynės 
i bažnyčią, be to, visi mokiniai, kurie neturėjo dvejetuko metiniame atestate, 
buvo keliami be egzaminų į vyresnę klasę. 

Iškilmės vyko Peterburge ir Maskvoje. Laikraščiai buvo pilni jų aprašy- 
mų. Tačiau buvo nutylėta milžiniška katastrofa, įvykusi Maskvos priemiesty- 
je „Chodynskoje Pole“. Ten seniau buvo kažkokios kasyklos. Norint išlyginti 
duobes, buvo padarytos lentinės pakylos. Šiame lauke vyko imperijos gyven- 
tojų vaišės per karūnavimą. Minia, besigrūsdama prie caro vaišių, mirtinai try- 
pė vienas kitą... Nuo susirinkusių žmonių aibės įlūžo pakylos, ir šimtai žmonių 
žuvo... Kai kas pranašavo, kad tai Nikolajaus valdymui blogas ženklas. Iš tikrųjų 
jis gyvenimą baigė tragiškai. Apie įvykius — buvusius „Chodynskoje Pole“, mes 
sužinojome iš užsienio spaudos. Žurnalas „Illustration“ pateikė puikių nuotrau- 
kų. Atsimenu vieną jų - jaunas tipiškas „kacapas“ guli ant žemės ir srebia alų iš 
klano, telkšančio toje vietoje, kur buvo iš statinių pilstomas alus vaišėms. 

Vienas didžiausių nemalonumų gimnazijoje buvo privalomas vaikščioji- 
mas į bažnyčią sekmadieniais arba caro giminės iškilmių dienomis. Tai man 
buvo nauja, nes iki tol aš maniau, kad tikybos praktika yra kiekvieno žmogaus 
sąžinės dalykas, į kurį niekas neturi nei reikalo, nei teisės kištis. Aš supratau 
tikėjimą taip, kaip mane mokė mamytė: melskis tada, kada jauti pašaukimą, 
melskis kur nori ir kada nori. 

Gimnazijoje pasirodė kiek kitaip: tikyba privalomas dalykas, toks pat kaip 
rusų kalba arba matematika. Netikinčio žmogaus vertė ne tik yra nulis, bet 
ir dar blogiau — toks žmogus žalingas, jisai lengvai nusmunkąs į nihilizmą 
ar anarchizmą. Daugybę tokių pavyzdžių pateikdavo mūsų vyresnybė, ypač 
inspektorius Bžezinskis — Vilniaus lenkas, bet perkrikštas ir rusintojas. Ypač 
svarbu buvo melstis caro šeimos iškilmių dienomis. Tokių dienų išvakarėse jis 
visuomet įžengdavo į mūsų klasę ir įsakydavo visiems būti rytoj bažnyčioje. 

Ką ir kalbėti, mūsų kapelionas rodė visą savo gražbylystę, paremtą visu 
savo autoritetu, kad įdiegtų mums panašias idėjas. Jis dažnai pasakodavo 
mums įvairių laisvamanių istorijas: liūdnai baigdavosi jų gyvenimai, o kas 

nutikdavo jų sieloms aname pasaulyje — baisu ir pagalvoti. Mėgstama mūsų 
kapeliono tema buvo rašytojo Voltero gyvenimas. Volteras buvo vaizduoja- 
mas kaip piktosios dvasios įkūnijimas ir pikčiausias bažnyčios priešas. Užtat 
jo paskutinės gyvenimo valandos buvo baisios, - jau būdamas agonijoje, jis iš 
palovės stvėręs naktinį puodą ir išgėręs jo turinį. Kitą kartą, pasiruošęs kalbėti 
apie Volterą, mūsų kapelionas paminėjo bažnyčios tėvą ir rašytoją Potuje (Pa- 
touillet). Jo veikale „De erroribus nocturnis et de semine diabolorum, (Apie 
naktinius nuotykius ir velnio sėklą) aprašomi nuotykiai, kaip velniai naktį ap- 
lankydavo ištekėjusias moteris, o šios, suklaidintos, priimdavo juos. Iš tokių | 
santykių gimdavo vaikai, pusiau žmonės, pusiau velniai. Esąs rimtas pagrindas 
manyti, kad prancūzų rašytojas Volteras ir buvęs tokios kilmės. 

Vienas kitas iš mūsų draugų ir aš pats susidomėjome Biblija ir ėmėme ją 
skaityti. Ten radome aibę painių dalykų. Ėmėme uždavinėti klausimus kapelio- 
nui, o atsakymas būdavo toks: nepašvęstieji Biblijos suprasti negali arba klai- 
dingai ją supranta, todėl bažnyčia draudžia skaityti Bibliją nepašvęstiesiems, 
ir pareikalavo, kad mes liautumėmės skaitę. „Roma locuta — causa finita“*, — 
pagalvojau sau, bet Bibliją skaičiau toliau. 

Šventadieniais kiekviena mokykla turėjo jai paskirtą bažnyčią ir kiekvie- 
nas mokinys atėjęs turėjo atsistoti jo klasei skirtoje vietoje. Apie valandą rei- 
kėdavo taip išstovėti, kol baigsis mišios. Vieni kunigai atlikdavo jas greičiau, 
kiti užtrukdavo ilgiau, o mes tai žinojom ir, pasirodžius kunigui, jau žinoda- 
vom, kiek laiko užtruks. Įpusėjus mišioms — pakylėjimas, visi turi atsiklaupti, 
kone priglusti prie bažnyčios grindų, bet pagaliau pasigirsta malonūs žodžiai 
„itte, missa est“, - vadinasi, gali eiti namo. 

Mums tebestovint bažnyčioje, ateidavo mūsų kapelionas su užrašų kny- 
gute rankoje, pasižymėdavo, kas buvo, kas nebuvo, o kitą dieną klasėje būdavo 
tardoma, kodėl nebuvai bažnyčioje, ir tada dažniausiai man ir tekdavo. Atei- 
na, būdavo, kapelionas į klasę, atsisėda katedroje, išsiima užrašų knygutę ir 
šaukia: „Ivanauskai, kodėl nebuvai bažnyčioje?“. Tekdavo visaip išsisukinėti. 
Greit pramokau sėkmingai išsimeluoti. Kai tik kapelionas paklausdavo, kodėl 
nebuvau bažnyčioje, aš drąsiai jam atsakydavau: - Buvau, bet su tėvais ir ki- 
toje bažnyčioje, nes tėvai nenorėjo melstis kartu su vaikais“. Ši priemonė buvo 
labai gera, ir aš ja naudojausi bent pusę metų. Bet paskui ir šis ginklas atbuko. 
Kalti buvo mano klasės draugai, kurie iš mano pasikalbėjimo su kapelionu 
pasidarė spektaklį. Kai tik kunigas iškviesdavo mane, visa klasė šaukdavo: „Jis 
buvo su tėvais, tik kitoje bažnyčioje“, — ir juokėsi visa klasė. Kunigas manimi 
jau netikėjo ir dar griežčiau ėmė tikrinti. 


š Roma pasakė - byla baigta (lot.). 

Per mišias mes kartais išgalvodavom visokių pramogų. Kai būdavo daug 
žmonių, minia nustumdavo mus iš mūsų vietų, susimaišydavo klasės ir net 
kelios mokyklos. Į tą pačią bažnyčią ateidavo ir viena mergaičių gimnazija. 
Kartą per susigrūdimą mūsų mokiniai atsidūrė tarp mergaičių. Įvyko links- 
ma pramoga. Ypač vienoje vietoje pastebėjau ar pajutau tarytum pramogos 
centrą! Viena mokinių, Korsakaitė, atsisėdus ant grindų turkiškai, t. y. sukry- 
žiavus kojas, ant batukų galų užmovė senas dėvėtas pirštines lenktais kaip 
nagai pirštais. Tikrai ji tuomet juokingai ir keistai atrodė. Aplinkui ją susibūrė 
glaudus žiūrovų ratas. Mums bekrizenant staiga pasirodė mūsų kapelionas. 
Įvyko baisus dalykas, bet labiausiai nukentėjo Korsakaitė, kuri buvo apkaltinta 
bažnyčios išniekinimu. 

Antrą pusmetį aš nekantriai laukiau A atostogų, kad galėčiau išva- 
žiuoti į Lebiodką ir pamatyti visas pavasario grožybes. Bet šį didžiausią malo- 
numą reikėjo išpirkti didžiausiu nemalonumu - Velykų išpažintimi. Tai buvo 
privaloma, ir kontrolė buvo griežta. Reikėjo gimnazijai pristatyti kunigo pažy- 
mėjimą, kad išpažintis atlikta ir komunija priimta. Tai buvo ilgoka procedūra: 
jau savaitę prieš išpažintį reikėjo dalyvauti rekolekcijose, t. y. pamoksluose, per 
kuriuos kunigas paruošdavo mus išpažinčiai. Buvo tai nuobodus, varginantis 
dalykas. Dieną prieš išpažintį reikėjo padaryti savo nuodėmių apskaitą ir, kad 
neužmirštum ko, visas nuodėmes surašyti ant popieriuko. Pagaliau — reikėjo 
sukelti savyje atgailos jausmą dėl visų padarytų nuodėmių. Šia proga prisi- 
menu vieną nuotykį su savo vyresniuoju broliu. Tada aš dar buvau per mažas 
ir išpažinties neatlikinėjau, bet mano brolis jau šią pareigą atlikdavo. Kartą 
prieš Velykas mano brolis, išstūmęs mane iš savo kambario, užsirakino ir tuo 
mane suintrigavo. Virš durų buvo įstiklintas langas, pro kurį galima pažvelgti 
į kambarį. Todėl aš, apimtas smalsumo, pasistačiau prie durų staliuką ir, pa- 
žvelgęs pro langą, pamačiau savo brolį skaitantį mažytę vaikišką maldaknygę. 
Tuo pačiu momentu ir brolis pamatė mano galvą už lango, pakilo, stvėrė diržą 
ir išbėgęs pro duris gerokai išpėrė man kailį. Po to grįžo prie maLcaNIYESs I ir 
savo nuodėmių apskaitos. 

Kaip daryti nuodėmių apskaitą — mus mokė kunigas per rekolekcijas. 

Bet mes tuomet mažai klausėm, nuobodžiavome. Tik išpažinties išvaka- 
rėse ateidavo kritiškas momentas ir norom nenorom reikėjo imtis to darbo. 
"Tuomet aš darydavau kaip ir mano brolis: užsirakindavau savo kambaryje, 
kad niekas nekliudytų, perskaitydavau maldelę iš maldaknygės ir, paėmęs po- 
pieriuką bei pieštuką, imdavau surašinėti. Ilgoje popieriaus juostelėje kolonė- 
lėmis surašytos nuodėmės: 1) piktžodžiavau prieš Dievą, 2) į bažnyčią retai 
vaikščiojau, 3) melavau tiek ir tiek kartų, 4) vogiau cukrų iš cukrinės daug 
kartų, viso labo apie 1 svarą su ketvirčiu ir t. t. Dabar, kai baigtas nuodėmių 

sąrašas, reikia sužadinti savyje atgailos jausmą. Kunigas sakė, kad šis jausmas 
gali būti dvejopas — vienas jų vadinamas netobulu (žal niedoskonaly), o ki- 
tas — tobulu (žal doskonaly). Netobula atgaila — kai gailiesi savo nuodėmių iš 
baimės, kad užrūstinai Dievą, kuris tave už tai nubaus. Tobula atgaila — kai 
gailiesi savo nuodėmių dėl to, kad užgavai gerąjį, gailestingąjį Dievą, kuris taip 
myli žmoniją. Sužadinti savyje pirmos rūšies atgailą ne taip jau sunku — už- 
tenka prisiminti pragarą ir velnius, kurie spirgina „smaloje“ nusidėjėlius. Bet 
sukelti antros rūšies atgailą buvo man beviltiškas dalykas. Aš stengiausi įsi- 
vaizduoti Dievo gėrybę, savo šlykščius poelgius, dūsavau, mėginau apsiverkti 
ir net, atrodė, jau turėdavo pasirodyti ašaros, bet pačiupinėjęs akis patirdavau, 
kad jos sausos. Nieko neišėjo — teko pasitenkinti netobula atgaila, tuo labiau 
kad jos vienos pakanka. Padaręs nuodėmių apskaitą ir surašęs ilgą jų eilę ant 
popieriuko, apleisdavau savo kambarį ir prisidėdavau prie kitų vaikų ir kitų 
šeimos narių. Per vakarienę būdavau taikus, mandagus, stengdavausi patar- 
nauti kitiems, apskritai, kaip aš maniau, iš manęs dvelkė šventumu. 

Kitą rytą anksti, kai bažnyčioje dar nedaug žmonių, jau buvau prie konfe- 
sionalo, o netrukus atėjo du mano draugai broliai Garčinskiai. Šen ten bažny- 
čios užkampiuose meldėsi ir triukšmingai dūsavo kelios ankstyvos davatkos. 
Viename konfesionale jau sėdėjo simpatingas storulis kunigas Seročinskis ir 
aš nutariau bėgti prie jo. Jis klausinėjo greit, nekankino, paklausdavo, ar dau- 
giau neatsimeni, ir viskas. Jau buvau prie jo beeinąs, tik kažin iš kur atsirado 
mūsų gimnazijos kapelionas Matilda. Jis kamantinėdavo mokinius ilgai, pa- 
teikdavo daug klausimų, išpeikdavo išsipažįstantįjį. Pamatęs mane beeinantį 
kunigo Seročinskio pusėn, jis sustabdė ir liepė eiti kartu. Nėra ką daryti — iš- 
ėmiau popieriuką ir ėmiau dėlioti savo nuodėmes. Iš pradžių jis tylėjo, bet šis 
tylėjimas buvo nervinantis ir aš iš susijaudinimo mosavau už nugaros savo 
gimnazistiška kepure. Staiga kunigas pakilo nuo savo suoliuko ir, pažvelgęs už 
manęs, sušuko: „Ką čia darai, nustok!“. Aš galutinai sumišau. Kadangi buvau 
perskaitęs savo nuodėmių eilę, maniau, kad jau bus galas, bet kur tau! Dabar 
jis ėmė komentuoti visus mano pasisakymus kalbėdamas rūsčiai, nedraugiš- 
kai. Na, bet šiaip ar taip užbaigėme, pabarškino — gali eiti. 

Mano draugai Garčinskiai buvo laimingesni, jie abu pateko pas kunigą 
Seročinskį ir jau kada užbaigę savo vargą linksmai šnekučiuodami vaikštinėjo 
po šventorių ir laukė manęs. Kitą dieną anksti rytą turėjome visi priimti ko- 
munjją, bet tam reikėjo visą dieną „negriešyti“, o jei „sugriešijai“ arba prisimi- 
nei užmirštą per išpažinti „grieką“, reikėjo prieš komuniją eiti pataison. Taip 
pat prieš komuniją nereikėjo nieko valgyti tą dieną, bet po komunijos galėjai 
prisisprogti kiek tik norėjai. Šiaip komunija palyginti su išpažintim buvo vieni 
juokai, tikras malonumas; prarijai įkištą tau į burną paplotėlį, ir viskas. Buvo 

gražus pavasario rytas, šventoriaus medžiuose pavasariškai čirškė žvirbliai, 
nešiodami medžiagą į savo lizdus. Mes visi trys labai domėjomės paukščiais ir 
įdėmiai žiūrėjome į triūsiančius paukštelius. Staiga vienas iš Garčinskių pama- 
tė patinuką, nusileidusį ant patelės, ir sušuko: „Žiūrėk, žiūrėk, kaip žvirbliai.“ 
- čia jis pasakė ne visai padoriai. Visi pažvelgėm į tą pusę, bet čia pat vienas 
Garčinskių sušuko: „Durniau tu, visą išpažintį sugadinai, juk rytoj teks mums 
visiems eiti pataison prieš komuniją“. Dėl tų žvirblių turėjome kitą dieną kelti 
anksti, patykoti kunigą ir papasakoti apie nuodėmę, kilusią dėl žvirblių. 

Po išpažinties reikėjo pateikti gimnazijos vyresnybei raštelį su kunigo 
paliudijimu, ir tuo reikalu visuomet grupė mokinių laukdavo jo zakristijoje. 
Man ir dar keliems mano vienminčiams šita išpažinties procedūra darėsi vis 
nepakenčiamesnė ir mes susirinkę kritikuodavome ją. Kunigo kišimasis į kito 
žmogaus sąžinę, jo tarpininkavimas tarp žmogaus ir Dievo, uzurpuota teisė 
atleisti nuodėmes, — visa tai dvelkė viduramžiais. Ypač komunijos paslaptis 
kėlė abejonių. Negi šis mažas paplotėlis gali pavirsti Dievo kūnu ir krauju? 
Kas jam teikia šią nuostabią galią ir kas matė, kad jis iš tikrųjų kada nors būtų 
tuo virtęs? 

Kartą su vienu artimu draugu nutarėme tai patikrinti. Priėmę komuniją, 
mes laikėme paplotėlį burnoje, o išėję iš bažnyčios, jį, prilipusį prie gomurio, iš- 
krapštėme pirštu. Namie pasiėmę pincetą ir skalpelį, tai yra įrankius, kuriais aš 
preparuodavau paukščius, mes sukarpėm ir visaip išnagrinėjome paplotėlį, bet 
nieko įdomaus jame neradom - kraujo nė pėdsako nebuvo, taip pat ir mėsos. 

Mano pavyzdžio paskatintas, kitas mano draugas, pavarde Apelis, pran- 
cūzų kalbos mokytojo sūnus, padarė panašiai, bet komuniją atsinešė į klasę 
ir čia kelių mokinių akivaizdoje darė su ja visokius eksperimentus, tačiau ir 
šis bandymas jokių rezultatų nedavė, o baigėsi nelaimingai. Kažkokiu būdu 
gimnazijos vyresnybė apie tai sužinojo ir prasidėjo tardymas. Laimė, tikrų kal- 
tininkų nesusekė, ir byla buvo nutraukta. 

Šia proga keletas žodžių apie mano draugą Apelį. Mokėsi jis vidutiniškai, 
gabumų jis buvo vidutiniškų, bet buvo nepaprastai drąsus, be to, didelis pokš- 
tininkas. Pavyzdžiui, kartą teko man atsakinėti iš lenkų literatūros; mokytojas 
paklausė, kas yra parašęs vieną kažkokį veikalą, o aš nežinojau. Pažvelgiau į 
Apelį, o šis, įkišęs pirštą į nosį, įnirtingai jį sukioja. To man pakako: „Kadlu- 
bek“, — sušukau mokytojui. „Gerai“, — atsakė mokytojas (lenkiškai „dlubac“ 
- reiškia krapštyti). 

Apelis galėjo perdurti adata savo ausį ir dažnai demonstruodavo mums šį 
meną. Kartą per tokią demonstraciją jis buvo iššauktas atsakinėti ir su adata au- 
syje išėjo į vidurį klasės. Visi gardžiai juokėsi, o mokytojas, iš pradžių nieko ne- 
supratęs, pagaliau pamatė adatą jo ausyje ir sušuko: „Ai, tu balvone, balvone!“. 

Kartą Apelis, radęs šventoriuje žmogaus kaukolę, atsinešė ją į klasę ir po savo 
suolu rodydavo mokiniams, bet už parodymą, atrodo, imdavo penkias kapeikas. 

Aš jau buvau šeštoje klasėje ir tikybos praktikos klausimas pasidarė man 
labai opus. Ypač nepakenčiama tapo būtinybė atlikti velykinę išpažintį. Kai 
su keliais vienminčiais nagrinėjome šį klausimą, priėjo Apelis ir pažadėjo, už 
trisdešimt kapeikų iš kiekvieno atnešti kvitelį, kad išpažintis atlikta. Kitą die- 
ną, sumokėję Apeliui sutartą sumą, visi buvome aprūpinti kvitukais. Pasirodo, 
šiuo reikalu Apelis, apibėgiojęs keletą Varšuvos bažnyčių, „išsispaviedojo“ bent 
penkis kartus ir paėmė kvitukus, pažymėtus pavardėmis tų, kurie juos užsakė. 

Jeigu kas mane paklaustų, kada mano pasaulėžiūra iš metafizinės pakrypo 
į realistinę, man būtų sunku į šį klausimą atsakyti. Įžymių Lietuvos bedie- 
vių biografijose beveik visuomet iš pradžių esti dievotumo, pasiryžimo tap- 
ti kunigu, dvasiškoji seminarija, atostogos klebonijoje... nusivylimas kunigo 
profesija ir dar keletas etapų pagaliau priveda prie vedybų ir laisvamanybės. 
Man pasaulėžiūros raidoje tokiomis pakopomis neteko lipti. Mano šeimoje, 
išskyrus senelius, dievotų žmonių nebuvo. Mano tėvai, ypač tėvas, buvo rea- 
listinių pažiūrų, labai vertino darbą, mokslą, dėjo pastangas, kad pakeltų savo 
krašto, žmonių dvasinę ir materialinę kultūrą. Mokslo pasiekimams, ypač 
gamtos mokslams, mūsų namuose buvo skiriama garbinga vieta. Į bažnyčią 
buvo žvelgiama kaip į autoritetingą organizaciją, kuri gali laikyti tam tikrose 
ribose „prastą žmogų“, neduoti jam peržengti tam tikros etikos nustatytos ri- 
bos. Šiuo atžvilgiu bažnyčia gali atlikti ir teigiamą vaidmenį. 

Tokioje atmosferoje man teko augti ir aš jokiu būdu negalėčiau pasakyti, 
kad mano besiformuojanti pasaulėžiūra būtų iškilusi kaip idealistinio auklėji- 
mo antagonizmas. Mano tėvo gamtos pamėgimas ir pažinimas anksti persi- 
davė ir man. Anksti pažinau paukščius, vabzdžius, augalus, pažinau jų kūnų 
sandarą, gyvenseną, veisimąsi, bet, svarbiausia, pamilau juos. Tai buvo labai 
realus, konkrečiais faktais ir formomis paremtas jausmas ir manau, kad tai 
buvo pagrindas mano pažiūroms formuotis. 

Dar prieš tai, negu pats galėjau skaityti knygas, neretai girdėdavau vyres- 
niuosius sakant „graži knyga“. Tačiau pati knygos gražumo sąvoka buvo man 
nesuprantama. Bet atėjo laikas, kai pats ėmiau skaityti. Pirmoji mano per- 
skaityta knyga buvo K. Petruskio „Paukščių auginimas“. Čia aprašomi lauki- 
niai paukščiai, kaip juos gaudyti, kaip prijaukinti ir išlaikyti nelaisvėje. Knyga 
mane labai sudomino ir aš iš jos įgijau nemažai žinių. Dabar jau žinau, kas yrą 
„graži knyga“, - pamaniau sau. 

Netrukus mėgstamiausia mano lektūra tapo kelionių ir gamtos aprašy- 
mai, ypač zoologijos veikalai. Tai vis buvo „gražios knygos“, o tarp jų svarbiau- 
sia vieta teko Brėmo „Gyvūnų gyvenimui“, dešimties tomų iliustruotam vei- 

kalui, puikiais aprašymais patraukusiam, kaip aš manau, tūkstančius panašių į 
manę jaunikaičių. Perskaityti Brėmo apsakymai tapo mano kerinčių svajonių 
objektu, ilgų pasikalbėjimų tema su broliu vakarais, iki vėlyvos nakties. 

Šeštoje klasėje būdamas susipažinau su zoologu Štolemanu, žinomu ke- 
liautoju, ilgesnį laiką buvusiu Pietų Amerikoje, kur rinko ornitologinius rin- 
kinius grafui Branickiui. Grafas turėjo Varšuvoje privatų zoologijos muziejų. 
Per Štolcmaną susipažinau su Varšuvos universiteto profesorium Nasonovu, 
įžymiu zoologu, o šis rekomendavo mane pulkininkui Bykovui, kuris turėjo 
didelį paukščių rinkinį ir palaikydavo nuolatinį kontaktą su Peterburgo moks- 
lų akademija (daugelis tos akademijos Zoologijos instituto Muziejaus biologi- 
nių grupių yra Bykovo kūriniai). Be ilgų kalbų Bykovas uždavė man darbą: aš 
turėsiu jam rinkti paukščius savo krašte Vilniaus gubernijoje, rašyti dienyną 
ir pateikti jam duomenis. Todėl pirmiausia turiu pramokti gerai preparuoti 
paukščius. Nors aš šį darbą jau mokėjau, bet Bykovas, kaip ir kiekvienas ko- 
lekcininkas, turėjo savo metodus, tad pašaukęs savo „denščiką“, kuris kartu 
buvo ir laborantas, pavedė mane jo globai, kad pramokčiau tinkamai pagal jo 
metodą preparuoti paukščius. Aš tikrai per atostogas surinkau jam nemažą 
paukščių rinkinį. 

Nuo tų laikų praėjo jau daugiau kaip šešiasdešimt metų, ir štai būdamas Le- 
ningrade sužinojau iš profesoriaus Portenkos, kad mano surinktas Lebiodkoje 
paukščių rinkinys yra Mokslų akademijos Zoologijos instituto fonduose. Pasirodo, 
Bykovas perleido Mokslų akademijai savo rinkinius, kartu ir mano paukščius. 

Bykovas padarė man didelę įtaką. Jis dar labiau sužadino manyje ir šiaip 
jau nemažą gamtos pamėgimą, taip pat padėjo formuotis mano platesnei 
pasaulėžiūrai. Iš savo bibliotekos jis dažnai parinkdavo ir paskolindavo man 
knygų ir, pamenu, viena knyga griežtai pasuko mano galvoseną. Buvo tai Uo- 
leso (Wallace) „Natūralioji atranka“. Netrukus po to, vartant tėvų biblioteką, 
dėmesį patraukė Hekelio (E. Haeckel) knyga „Pasaulio mįslės“ („Weltržtsel“) - 
tai aš ėmiau ją skaityti. Šis veikalas turėjo lemiamą reikšmę mano pasaulėžiū- 
rai susiformuoti, paryškindamas dar labiau tai, ką perskaičiau Uoleso veikale. 
Populiariu, suprantamu būdu, remdamasis aibe faktinės medžiagos, autorius 
prieina įtikinamas išvadas. Kai vėliau pagalvodavau, kodėl] Hekelio argumen- 
tai taip greitai mane paveikė, man atėjo į galvą, kad mano, nors ir vaikiškas 
pasiruošimas gamtai suprasti, suvaidino čia svarbų vaidmenį. Manęs niekas 
neagitavo, aš buvau nejautrus demagoginiams šūkiams, bet rami mokslinių 
dėsnių logika turėjo man lemiamą reikšmę. 

Šeštoji klasė - tai kritinis laikotarpis jaunuolio gyvenime. Nustoji būti vai- 
ku, virsti vyru. Taip buvo su manim ir su mano klasės draugais. Nepasitenkini 
tuo, kas yra, ieškai kažko geresnio, aukštesnio, imi apibendrinti faktus, prade- 

di sintetinti sąvokas, ieškai, kur neteisybė, galvoji, kaip jai užkirsti kelią. Man 
esant šeštoje klasėje, tuo laiku mūsų gimnazijoje ir kūrėsi slapti saviveiklos 
būreliai — susitardavo tarp savęs keli ar net keliolika jaunuolių, pilni geriausių 
norų, pasiryžimo, bet dažniausiai menkų gebėjimų. Visiška nuomonių laisvė 
- gali kritikuoti ką nori: ir politinę santvarką, ir vyresnybę, ir religiją, ir tėvus. 
Gimnazijos vyresnybė gerai žinojo apie tokius būrelius, tie būreliai buvo juoda 
dėmė jos akyse, ir jie būdavo persekiojami visomis priemonėmis. 

Tokiam būreliui priklausiau ir aš kartu su keliais pažangesnių pažiūrų 
draugais. Susirinkdavome sekmadienių vakarais, būdavo kalbama, kritikuo- 
jama, diskutuojama. Vienas susirinkimas man labai atmintinas. Buvo tai pas 
mūsų kolegą V. Kameneckį, labai inteligentišką vyruką (vėliau Krokuvos uni- 
versiteto profesorius). Atsimenu gerai, kad kalbėjome apie teologinės pažiū- 
ras ir tikslingumą gyvojoje gamtoje. Ir staiga iš gretimo neapšviesto kambario 
tyliai kaip šmėkla įeina mūsų gimnazijos inspektorius Šimanovskis. 

Pora žodžių apie jį. Buvo tai lenkas perkrikštas, parsidavęs rusams, kad 
rusintų kitas tautas. Jis dėstė rusų kalbą, o jo dėstymas buvo tendencingas, 
visuomet įrodinėjantis rusų tautos ir kalbos pranašumą prieš kitas, ypač prieš 
lenkų kalbą. Net ir mokinių pavardėse jis rasdavo temų savo išvedžiojimams. 
Pavyzdžiui, kartą įstojo naujas mokinys Besekerskis. Šimanovskis pareikalavo 
iš jo, kad jis savo pavardės transkripcijoje po raidės s rašytų raidę „jatj“, nes, 
girdi, ši pavardė esanti kilusi iš žodžių „bez“ ir „siekiera“, o pastarasis žodis 
rašomas su raide „jatj“. 

Šimanovskis buvo prityręs šnipas — jis nejučiomis kaip šešėlis pasirody- 
davo už besikalbančių mokinių, mokėdavo iškratyti ir iki smulkmenų išna- 
grinėti mokinio kuprinę, kad rastų ten „corpus delicti“. Pati jo išvaizda buvo 
atstumianti. Beplaukis, smulkiai raukšlėtas eunuchiškas jo veidas kėlė pasi- 
bjaurėjimą. Jis buvo perkeltas pas mus iš 4-osios gimnazijos, kur plačiai buvo 
linksniuojama jo pravardė Šimpanzas. Šimpanzu jis liko ir pas mus. Mes jo di- 
džiai neapkentėme ir kiekvienas svajojome apie progą kada nors jam atkeršyti. 
Taigi Šimpanzas ir apsilankė mūsų susirinkime pas Kameneckį. „O!“ - tary- 
„ tum nustebęs sušuko jis, jo akys ėmė žvalgytis aplinkui, o rankos graibyti ant 
stalo. „Aš tik užsirašysiu pavardes“, - pasakė jis, neradęs nieko įdomaus ant 
stalo, ir išsiėmė iš kišenės užrašų knygutę. Tą ketvirtį visų susirinkimo dalyvių 
elgesio pažymys buvo sumažintas, o tai buvo blogas įspėjimas. 

Aprašytasis nuotykis įvyko tarp Kalėdų ir Velykų, trečiame ketvirtyje. 
Trečiojo ketvirčio mano pažymėjimas buvo neblogas, išskyrus elgesį. Tiesa, 
turėjau keletą smulkių konfliktų su vyresnybe, ypač su kunigu. Pastarasis jau 
viešai vadino mane bedieviu, ir šia proga kartą įvyko komiškas nuotykis. Iš- 
šaukęs mane atsakinėti po visų klausimų jis dar paklausė: „Jesteš ateusz?“. Aš 

drąsiai atsakiau: „Nie - Tadeusz“ (Esi bedievis? - Ne, esu Tadas). Visa klasė 
prapliupo juokais, o kapelionas liovėsi vadinęs mane bedieviu. 

Po to įvykio, kai inspektorius užklupo mane susirinkime, mano reputacija 
vyresnybės akyse labai pablogėjo. Buvau laikomas vos ne pogrindžio veikėju ir 
įrašytas į juodąjį sąrašą. Baigiantis metams, artėjančių egzaminų akivaizdoje 
aš paprastai mokydavausi geriau, taip buvo ir dabar. Taigi buvau be egzaminų 
perkeltas į septintą klasę. Man tai buvo didelis džiaugsmas, nes visu mėnesiu 
anksčiau galėjau išvažiuoti į Lebiodką, ekskursuoti, medžioti, - vienu žodžiu, 
atsidėti savo mėgstamiausioms pramogoms. Tačiau tai buvo paskutinis tri- 
umfas. Tuoj po atostogų grįžęs į gimnaziją patyriau visą Šimpanzo neprielan- 
kumą. Kiekviena proga jis stengdavosi man pakenkti. Gimnazijos patalpose 
buvo uždrausta kalbėti pavergtųjų tautų kalbomis, pavyzdžiui, Varšuvoje len- 
kiškai, Vilniuje lietuviškai, bet pastaraisiais laikais į šį nusikaltimą buvo pradė- 
ta žvelgti liberaliau. Tačiau Šimpanzas, išgirdęs kreipiantis į draugą lenkiškai, 
įkišo mane vienam sekmadieniui į „karcerį“. Bet ir šiaip jis turėjo daug progų 
persekioti mane. Iš rusų kalbos man pasipylė dvejetukai. Pasiskundžiau pulki- 
ninkui Bykovui, ir šis įsikišo, bet tai pagerino padėtį tik trumpam laikui, o vė- 
liau vėl pasipylė dvejetukai. Aš įniršau, pasidariau su Šimpanzu nemandagus, 
tiesiog įžūlus, bet, aišku, tuo dar labiau pabloginau savo padėtį. 

Mano taktika su Šimpanzu pasidarė visai netikusi. Pasidariau dar įžūles- 
nis ir pagaliau per vieną griežtą pasikalbėjimą visiškai nevilties apimtas į akis 
pavadinau jį Šimpanzu. Tai lėmė mano tolesnį likimą — pasidarė aišku, kad aš 
toliau gimnazijoje likti negaliu. Iš gimnazijos buvau pašalintas netgi su pažy- 
mėjimu, vadinamu „volčij bilet“ (vilko bilietas). Su tokiu pažymėjimu nepri- 
imdavo mokinių į jokią kitą gimnaziją. 

Mano tėvelis gyveno Peterburge, užėmė aukštą vietą ir turėjo plačių pa- 
žinčių, tad, nepaisant „vilko bilieto“, aš buvau priimtas į 10-ąją gimnaziją Pe- 
terburge. Ten santykiai tarp mokytojų ir mokinių buvo visai žmoniški, ir aš šią 
gimnaziją baigiau 1903 metais. 

Aš apsisprendžiu 


Mano tėviškė Lebiodka yra ant buvusios etnografinės ribos tarp Lietuvos 
ir Gudijos, tiksliau sakant — šis kraštas buvo tikra Lietuva, tik jos gyventojai 
sugudėjo. Tai byloja daugybė vietovardžių ir žmonių pavardžių, byloja ir tai, 
kad dauguma gyventojų yra katalikai, o jų kalboje - nemaža lietuviškų žodžių. 
Į tą mišinį įterpta dar ir lenkų kalbos. Pasiturinti klasė, dvarininkai, laikė save 
lenkais ir ši klasė dėl savo aukštesnės kultūros darė didelę įtaką šio krašto gy- 
venimui. Prasigyvenęs lietuvis ar gudas mielai linkdavo i lenkybę, o tam daug 
padėjo ir bendra tikyba, nes katalikų tikyba dažnai buvo tapatinama su lenky- 
be. Pati katalikybė palyginti su stačiatikybe buvo laikoma kažkuo aukštesniu, 
pranašesniu, o stačiatikiai buvo lyg žemesnis luomas. Lietuviai lietuviais save 
ir vadindavo. Gudams tautybės sąvoka buvo labai miglota ir jie savo tautybės 
vardo nežinojo, o vadindavo save: „tutejšy“ (vietinis) arba „katalikais“. Bet ir 
pasiturintys, lenkiškai kalbantys, vargu galėtų būti pavadinti lenkais. Jų kalba 
turėjo daugybę lietuviškų ir gudiškų priemaišų, ypatingą akcentą ir sintaksę, 
ji tiek skyrėsi nuo tikros lenkų kalbos, kad Lenkijos gyventojai vargiai galėtų 
ją suprasti. Pridursime dar, kad šis Lietuvos gyventojas nuo lenko skyrėsi psi- 
chika, galvojimo būdu, temperamentu, ir net tie, sulenkėję, gyventojai bent 
seniau dar vadino save „litvini“. Tai net dokumentiškai užfiksuota buvusio Vil- 
niaus universiteto diplomuose, kur tautybės rubrikoje pažymėta „lithuanus“. 
Būta net tam tikro antagonizmo tarp „litvinų“ ir tikrų lenkų. Nebuvo tai tikra 
neapykanta, bet ryškus neprielankumas. „Litvini“ pašiepdavo lenkus, laikė 
juos nerimtais, melagiais, mokėjo šimtus anekdotų, pašiepiančių lenkus, ir 
panašiai. Lenkai atsilygindavo pajuokdami netaisyklingą, tarmišką kalbą, lėtą 
būdą, papročius ir taip toliau. Bet greta to lenkuose reiškėsi tam tikras agre- 
syvumas, jie laikė Lietuvą vien Lenkijos provincija, o lietuvius - subordinuota 
jiems tauta, kuri privalo jiems būti dėkinga už uniją, už krikščionių tikybą, už 
kalbą, už kultūrą ir daugybę kitų lenkiškų gėrybių. 

Tokių prieštaringų nusistatymų atmosferoje ir teko man augti. Žinoma, dar 
vaikas būdamas aš mažai nutuokiau apie šių priešingybių esmę, bet tam tikra vai- 
kiška intuicija besivadovaudamas, ėmiau linkti įvieną pusę ir šalintis lenkybės. 

Pas mus, Lebiodkoje, kartais apsilankydavo svečių iš Lenkijos, kartais bū- 
davo vienas kitas tarautojas, kilęs iš Lenkijos. Kartą buvo iškviestas lenkas 
hidrotechnikas artezinio šulinio gręžti. Iki šiol su pasipiktinimu prisimenu to 
lenko posakį, esą Lenkijoje ariama žemė skaniai kvepia, o Lietuvoje dvokia. 
Taigi lenkų nusistatymą, jų požiūri į mūsų žmones man dažnai tekdavo pajus- 

ti, ir nuo mažų dienų mano sieloje kaupėsi tam tikra reakcija. 

Mano galvosenai tam tikrą įtaką darė tėvas. Jis buvo tikrąja žodžio pras- 
me „litvin“, t. y. seno tipo lietuvis patriotas, toks kaip A. Mickevičius, L. Kon- 
dratovičius. Lietuviškai jis nemokėjo, bet buvo lietuviškai nusiteikęs, kartu 
buvo opozicijoje prieš lenkus ir Lenkijos vyravimą. Aš neretai girdėdavau jį 
aštriai pasisakant prieš lenkus, o kai kada jis mokydavo mane atsikirsti išgir- 
dus nukreiptą prieš lietuvius pašaipą. Jo mėgstamas lenkams taikomas epi- 
tetas — „artistai“, mat lenkai moka tik suvaidinti dirbančius, bet nesugeba iš 
esmės darbo atlikti. Juo toliau, juo labiau augo manyje separatistinis jausmas. 
Separatistais lenkai vadino tuos, kurie norėjo atsiriboti nuo lenkybės. Mano 
separatizmą skatino dar viena aplinkybė: ilgais žiemos vakarais kas nors iš vy- 
resniųjų skaitydavo vaikams knygas arba savo žodžiais atpasakodavo jų turini. 
Prancūzė skaitydavo mums ką nors iš vaikams skirto rinkinio „Bibliothėgue 
rase“, o tetulė Korbutienė atpasakodavo ką nors iš T. Narbuto „Lietuvos isto- 
rijos“ arba skaitydavo Mickevičiaus ar Kondratovičiaus poeziją, kurią ji labai 
mėgo ir tą pomėgį įkvėpė ir man. 

Senovės Lietuvos istorijos vaizdai mane labai jaudino. Nuosava tikyba, 
žaibų valdovas galingas Perkūnas ir jaunesni, jam pavaldūs dievaičiai, šven- 
tieji ąžuolynai, kur aukuruose ruseno amžina ugnis, vaidila su kanklėmis ir 
baltai apsivilkusios vaidilutės, jaukūs šventieji žalčiai, kurie gėrė pieną iš vieno 
dubens, su vaikais. O lietuviai gyveno tamsiuose miškuose, dėvėjo drabužius 
iš žvėrių kailių, buvo ginkluoti lankais ir ietimis. Jie buvo puikūs medžiotojai 
ir narsūs kariai, įvarydavo baimės savo kaimynams rusams, lenkams ir net 
totoriams. O vėliau lietuviai atsisakė savo tikybos — šventieji ąžuolynai buvo 
iškirsti, aukurai sugriauti, amžinoji ugnelė užgeso, o dievai ir dievaičiai išvai- 
kyti... Mūsų šeimininkė teigė, kad ir dabar dideliuose tamsiuose miškuose esa- 
ma tų dievaičių. Užklydęs medžiotojas arba grybautojas kartais aptinka vieną 
kitą. Jie kukliai slapstosi už storų medžių ir tiesdami plaukuotą, kaip žvėries, 
rankutę gailiai sako „duok“, vadinasi, prašo valgyti. Ir aš pagalvodavau, kad jei 
man tektų sutikti tokį padarėlį, aš jam atiduočiau savo gardžiausią kąsnį. 

Kartais žiemos vakarais buvo skaitomi Mickevičiaus veikalai. Mano tetulė 
Korbutienė buvo impulsyvus žmogus, jautri bet kuriam grožiui. Ji gerai išma- 
nė grožinę lenkų literatūrą, mintinai mokėjo ištisus posmus ir, susidarius ati- 
tinkamai nuotaikai, savo mėgstamiausius kūrinius skaitydavo arba deklamuo- 
davo. Ir kada gali būti tam tinkamesnė nuotaika ir aplinka, jeigu ne žiemos 
vakarais lempos apšviestame kambaryje, kai liepsnoja ugnis didelėje krosnyje, 
ūžiant ir švilpiant vėjui kamine, o čia pat jaukiai burzgiant verpiančios močiu- 
tės rateliui... Tetulė atsisėsdavo didelės kanapos viduryje prie mažo staliuko su 
lempa, o mes, vaikai, kiekvienas suradęs sau jaukesnį kampelį, ratu aplink ją 

susigūžę klausydavomės skaitymo. 

Tetulės lektūra paliko man gilius pėdsakus visam gyvenimui. Iš seniausiai 
girdėtų veikalų man ypač įstrigo „Konradas Valenrodas“. Jau pirmieji jo įžan- 
gos žodžiai „Sto Iat mijalo jak Zakon Krzyžowy we krwi poganstwa pėlno- 
cnego brodzil..“ giliai sujaudino mano vaizduotę, o kiek toliau tokių jaudinan- 
čių momentų, keliančių pasididžiavimą mūsų didvyriais ir aštrią neapykantą 
mūsų tautos priešams. Panašių jausmų patyriau klausydamas ir „Gražinos“ 
arba „Piešn pochodu litwinėw“: „W mocnych murach siedzi lach, ale w ser- 
cu jego strach. Mysmy lacha zwycięžyli, wyszydzili, wzięli twierdzy gmach..“ 
Buvo skaitomas ir „Ponas Tadas“, bet turiu pripažinti, kad tokio amžiaus vai- 
ko kaip aš (tuomet turėjau apie dešimtį metų) šis veikalas negalėjo tinkamai 
paveikti. Vaikui svarbu veikalo fabula. Minėtuose pirmuose dviejuose Micke- 
vičiaus kūriniuose ji yra ryški ir spalvinga. Veikale „Ponas Tadas“ yra puikių 
vaizdų, puiki anų laikų žmonių charakteristika, puiki kalba, - bet tai gali būti 
įvertinta tik vyresnio amžiaus skaitytojo, ir aš tai įvertinau tik būdamas su- 
brendęs vyras. Tiesa, buvo ir ten vaikui suprantamų ir jaudinančių dalykų, 
- tai meškos nukovimas, zuikių medžioklė, o užvis labiausiai — visur iškylanti 
neapykanta rusams. Kai kurie Mickevičiaus veikalai sakyte sakė, kad mes ir 
lenkai — tai ne tas pat. Didelį įspūdį man darydavo ir Kondratovičiaus veikalai. 
Tas tikras Lietuvos kaimo kanklininkas paprastais, nuoširdžiais žodžiais vaiz- 
duodavo tai, kas mano širdžiai buvo mieliausia — seni tarp miškų pasislėpę 
dvariukai, eigulio sodyba, beržais, apsodinti vieškeliai, „smūtkeliai“ prie kelio, 
pelkėtos pievos, rudens rūkais apsitraukusios, vyžoti žmonės, kupini papras- 
tumo, bet kilnios širdies ir gilių jausmų. Man ypač patiko šio poeto veikalas 
„Jan Dęborog“. Jo pratartį pirmą kartą padeklamavo man tetulė Korbutienė. 
Mes važiavome arkliais per girią tamsią rudens naktį. Žingsniu ėjo arkliai ir 
lėtai slinko mūsų vežimas smėlėtu miško keliu. 

„Ziemia moja rodzona, Litwo moja šwieta, 

„Žėltym piaskem drobną trawą przytsząsnięta ..“ 

Išgirdęs šiuos žodžius, aš tarytum apsisprendžiau — taip, tai mana žemė, 
ir ta žemė vadinasi Lietuva, ir aš esu lietuvis. 


+++ 


Bet štai aš Varšuvoje, esu gimnazijos mokinys, visi mano draugai gryni 
lenkai, nei iš Lietuvos, nei iš Gudijos nėra nė vieno. Jie pašiepia mane, tyčio- 
jasi iš mano tarmės, pravardžiuoja mane. Aš irgi jaučiu, kad mes ne tie patys 
žmonės, tarp mūsų yra kažkoks skirtumas. Jie žino, kad jie yra lenkai ir turi 
tam pagrindą, jie gyvena Lenkijoje, kalbasi tarp savęs gryna lenkų kalba. Aš 

jaučiuosi lietuviu, bet lietuviškai nekalbu, o lenkai tyčiojasi iš mano lenkiškai— 
gudiškai-lietuviško žargono. Tik tiek aš turiu savito. Bet ir šis žargonas man 
artimas. Ir mes, vaikai, namie, nors jau ir mokame grynąją lenkų kalbą, mielai 
kalbame šiuo žargonu ir net bravūruojame juo, kad pademonstruotume mūsų 
skirtingumą nuo „varšaviokų“. Mes jų nemėgstame ir taip pat pašiepiame juos, 
jų lengvapėdiškumą, ypač miestietiškumą, nes patys jaučiamės kaimiečiai. 

Mano prieraišumas tėviškei ir opozicija Varšuvai reiškėsi dažnai savotiš- 
kai ir perdėtai. Iš Lebiodkos aš atsivežu buteliuką mūsų upelio vandens ir geriu 
jį protarpiais, mažais gurkšniais. Garbė yra kuo ilgiausiai valgyti iš Lebiodkos 
atvežtą duoną ir tuo būdu apsieiti be Varšuvos duonos. Mes stengėmės tau- 
pyti paskutinę duonos plutelę, ir kas jos turėdavo, didžiuodavosi prieš kitus. 
Tokia proga dažnai pasitaikydavo, nes protarpiais atsiųsdavo mums siuntiniu 
pintinę su ūkiškais produktais, tarp kitko ir duona. Kažin ar ši duona buvo 
skanesnė už varšuvinę, bet valgyti ją buvo garbės dalykas, tam tikras opozici- 
jos pareiškimas. 

Kaip jau minėjau, gimnazijoje turėjome trejas atostogas per metus: vasa- 
ros atostogas du su puse mėnesio, Kalėdų ir Velykų atostogas po tris savaites, 
- ir visas jas praleisdavome Lebiodkoje. Štai jos artinasi, dar keletas dienų ir 
pagaliau — lauktoji išvažiavimo diena. Traukinys išeina apie dvyliktą valandą 
nakties, tenka važiuoti net į kitą Varšuvos kraštą, į priemiestį, vadinamą Pra- 
ga, kitoje pusėje Vyslos. Tai visa ekspedicija, nes be mamytės ir trijų keturių 
vaikų dar dažnai būna kas nors iš giminių, be to - krūva daiktų, kaip visuo- 
met važiuojant praleisti šventes. Važiuojame Varšuvos- Peterburgo geležinke- 
liu iki Pariečės stoties, kur traukinys ateina apie aštuntą valandą ryto — taigi 
visą naktį tenka praleisti vagone. Mes, vaikai, žinome, kad tarp stočių Lapy 
ir Balstogės geležinkelis perkerta Narevo upę, o už Narevo jau nebe Lenkija, 
bet Lietuva?. Tai įvyksta apie penktą valandą ryto. Stengiamės nepramiegoti 
to momento, bet vis tiek miegame, tik pabudę pasiteiraujame, kur esame, ir 
kartais pataikome pamatyti. Dabar mes jau Lietuvoje, netrukus Nemunas ir 
Gardinas, o nuo Gardino tik viena stotis, tik dvidešimt penki kilometrai iki 

: Pariečės. Jau miegas neima. 

Pariečė — didelė stotis. Čia daug kalšivių išlipa, tai vis Druskininkų klien- 
tai. Iš čia tik dvidešimt kilometrų važiuoti į kurortą miškingu, smiltingu keliu- 
ku. Tuo užsiima aplinkiniai sodiečiai. Jų čia visuomet daug siūlo atvykusiems 
kurortininkams savo prastus, mažais arkliukais pakinkytus vežimus*“, 

Mes, vaikai, bėgame į stoties kiemą pažiūrėt mums iš Lebiodkos atsiųstų 


* Pagal anų laikų administracinį padalijimą. 
19 Tuomet geležinkelio šaka į Druskininkus dar nebuvo nutiesta. 

arklių. Kiek džiaugsmo matant dideles „drobynas“ su dviem sėdynėmis, už- 
klotomis kaimiškais kilimėliais. Nuoširdžiai sveikiname atvažiavusį Joną, Vin- . 
cuką ar Petruką ir Lebiodkos arklius. Į Lebiodką tolimas, blogas miško ir laukų 
kelias. Bet koks jis mielas palyginti su bjauriomis Varšuvos gatvėmis. Pakelyje 
didžiulis Lušnevos ežeras, toliau vis pušynas ir pušynas su mažais ir dideliais 
raistais. Sausose kalvelėse pavasarį žydi pūkuotos violetinės šilagėlės, o rudenį 
didžiausi viržynų plotai. Tai mūsų žemė. Kokia ji graži! Toliau miškas baigiasi, 
matyti platus Berštų ežeras ir Katra, pavasarį patvinusi, plačiai išsiliejusi. Per 
ją permestas apvalių rąstų kuprotas, svirduliuojantis tiltas. Atsargiai juo eina 
pora arklių, prunkščia, glaudžiasi viens prie kito. Laimingai tiltas pervažiuo- 
tas, bet toliau pelkėtas, duobėtas kelias, o patvinusios Katros klanai siekia net 
vidurį kelio. Kartais porelė kryklių turškia čia pat vandenyje ir įsaulyje tviska 
žvilgančios patinuko spalvos. Jau kelionė įpusėta ir kelias geresnis. Vakare, jau 
sutemus, esame namie. 3 

Tris kartus per metus šitaip keliaudavome iš Pariečės į į Lebiodką džiaugs- 
mo kupini, ir tris kartus — atgal su liūdesiu širdyje. Žinoma, tais laikais aš 
vienašališkai žvelgiau ir į Varšuvą, ir į Lebiodką. Varšuva man buvo blogybių 
įkūnijimas, o Lebiodkoje mačiau vien gėrybes. Bet iš tikrųjų man, kaip ir kie- 
kvienam jaunuoliui, mokslo metai ir atostogos turėjo gilesnę reikšmę. Todėl 
kiekviena tokia kelionė į miestą ir į kaimą — tai tikri mano dvasinės raidos eta- 
pai, mentaliteto ir intelekto brendimo pakopos, kai vienos galvojimo formos 
subręsdavo, o kitos - užgimdavo. 

Per vasarą, nors ir nedaug, šiek tiek skaitydavau. Nebeatmenu, penktoje 
ar šeštoje klasėje perskaičiau Henriko Senkevičiaus „Ugnim ir kalaviju“, „Tva- 
nas“, „Ponas Volodyjevskis“, „Kryžiuočiai“, „Ouo vadis“ ir kt. Kai kurie iš tų 

"veikalų, ypač „Ivanas“, paliko mano galvosenoje gilių pėdsakų. Čia svarbiausi 
motyvai paimti iš Lietuvos praeities. Su pasigėrėjimu skaičiau Žemaitijos dva- 
relių romantiškai jaukų aprašymą, vaizduojantį jų gyventojų, kad ir niūrų, bet 
taurų būdą. Čia Senkevičius mokėjo pabrėžti lenkų ir lietuvių būdo skirtingu- 
mus, ir turbūt to nenorėdamas, iškėlė lietuvių pranašumą. Tai atitiko ir mano 
galvoseną, stiprino ją. 

Neišdildomą įspūdį ir pasipiktinimo jausmą sukėlė manyje aprašymas, 
kaip Kmicico draugai, lenkai pramuštgalviai, įsiveržė į Bilevičių dvarą, girtuo- 
kliavo ir skriaudė žmones. Ir pasitenkinimo jausmą patyriau perskaitęs, kaip 
žemaičiai mokėjo jiems už tai atkeršyti. Neužmirštamas man liko Kėdainių pa- 
sitarimas, kai Radvila pasiūlė atsiskirti nuo Lenkijos ir eiti išvien prieš ją kartu 
su Švedijos karaliumi. Žinoma, Senkevičius vaizduoja Radvilą krašto išdaviku, 
o man jis atrodė patriotas, pasiryžęs gelbėti Lietuvą nuo lenkiškosios suirutės. 

Mūsų lenkų kalbos mokytojas Vojno užduodavo per atostogas išmokti 

lenkų poetų eilėraščių. Pasirinkti galėjo pats mokinys savo nuožiūra, pagal 
savo polinkius. O padeklamuoti turėjome per pirmąsias po atostogų pamo- 
kas. Aš pasirinkau Kondratovičiaus įžangą į „Jan Dęeborog“. Pirmosios šio vei- 
kalo eilutės „Ziemia moj a rodzona, Litwo moja swieta ..“ man kadaise padarė 
gilų ispūdį, ir aš, išmokęs šį gana ilgą veikalą, jausmingai padeklamavau jį savo 
klasėje. Turbūt mano žodžiuose buvo ganėtinai išraiškos, nes pastebėjau, kad 
visa klasė, net ir didžiausi išdykėliai, nutilę atidžiai manęs išklausė. Per per- 
trauką du rimtesni mano klasės mokiniai priėję prie manęs paspaudė man 
ranką ir palankiai atsiliepė apie deklamavimą. Aš buvau tuo labai patenkintas, 
nes pajutau, kad tas pasirodymas buvo tarytum pirmoji vieša mano savigarbos 
jausmų deklaracija. 

Tais laikais svajojau pramokti lietuvių kalbos, bet tai buvo sunki užduotis, 
nes pažįstamų lietuvių Varšuvoje neturėjau, knygų ir vadovėlių nebuvo, be to, 
vis galiojo Muravjovo įvestas lietuvių spaudos draudimas. Man besimokant 
šeštoje klasėje, į mūsų klasę atsikėlė iš Rygos mokinys Koverskis ir kaip ku- 
riozą atsivežė dvi lietuviškas knygutes: viena — abėcėlė kartu su trumpomis 
vaikiškomis maldelėmis, o kita - mažytis eilėraščių rinkinys. Man prašant, jis 
tas dvi knygeles padovanojo. Kadangi abėcėlėje buvo malda „Tėve mūsų“, o šią 
maldą aš mokėjau lenkiškai ir prancūziškai, todėl maniau, kad man bus lengva 
nustatyti lietuviškų žodžių reikšmę. Sunkus tai buvo darbas, neturint nuovo- 
kos apie kalbos fonetiką, gramatiką, ypač apie linksniavimą ir asmenavimą. 
Dar mažiau naudos turėjau iš eilėraščių rinkinėlio. Atsimenu, kad pirmame 
puslapyje buvo eilėraštis „Oi žydėk, žydėk, balta obelėle ..“ Aš tariausi supra- 
tęs tik žodį „žydėk“ manydamas, kad jis reiškia „žydelis“. Aišku, kad šis mano 
pasiryžimas baigėsi visiška nesėkme. 

Septintoje klasėje iš Varšuvos penktosios gimnazijos, kaip jau minėjau, 
buvau išvytas ir galutinai atsisveikinau su Varšuva. Tėvo parėdymu persikėliau 
į Peterburgą ir ten, kaip jau irgi anksčiau minėjau, buvau priimtas į dešimtąją 
gimnaziją, o baigęs ją — į universitetą. 

Malonus tai momentas, kai iš vargšo gimnazistuko virsti studentu. Ta- 
rytum drugio lėliukė, pasiekusi savo paskutinę metamorfozės stadiją įgauni 
sparnus ir plačias polėkio galimybes. Caro laikais Rusijoje, taip pat kaip Vaka- 
rų Europos universitetuose, nebuvo stojamųjų egzaminų ir buvo galima tiesiai 
iš gimnazijos suolo patekti į universiteto auditoriją. Vienas iš malonumų buvo 
tas, kad galėjai, atsipalaidavęs nuo įgrįsusių gimnazisto drabužių, apsivilkti 
gražia studentiška uniforma su auksinėmis sagutėmis ir mėlynais apvadais. 
Bet didesnis malonumas buvo tai, kad caro laikais studentas užimdavo visuo- 
menėje privilegijuotą vietą. Studentas — tai laisvų minčių nešėjas, tai kovotojas 
prieš viską, kas yra pasenę, atgyvenę savo amžių, tai tikras pažangos armijos 

kareivis. Studentas - tai inteligentų ir darbininkų lepūnėlis, jam visur daryda- 
vo nuolaidas, jam užleisdavo vietas, jį šelpdavo ir globodavo. Taigi aukštai pa- 
kėlęs galvą, vilties ir pasiryžimo kupinas žengdavo studentas į naują gyvenimą. 
Ypač Peterburgo studentui buvo kuo pasididžiuoti: didžiulė Rusijos imperijos 
sostinė su daugybe aukštųjų mokyklų, intelektinio gyvenimo centras, į kurį 
buvo sutraukti įžymiausi profesoriai ir šiaip mokslininkai. Kad ir Rusijos sos- 
tinė, bet, būdamas pačiame jos pakraštyje, Peterburgas glaudžiai buvo susijęs 
su Vakarų Europos civilizuotais kraštais. Iš čia tarytum ranka pasiekiamas už- 
sienis. Tai ir buvo vartai, pro kuriuos į atsilikusią ir barbarišką Rusiją sunkėsi 
mokslas, Vakarų kultūra, pažangios idėjos. Dėl Peterburgo politinės reikšmės 
ir geografinės padėties jame išaugo didelės svetimšalių kolonijos. Ištisi kvar- 
talai buvo apgyventi vokiečių, švedų, suomių, prancūzų ir kt. Tai buvo tikrai 
tarptautinis miestas ir jame nesijautei esąs tikroje Rusijoje, kaip, pavyzdžiui, 
Maskvoje. Peterburge ir papročiai buvo švelnesni, kultūringesni. 

Peterburge buvo ir lietuvių kolonija, maždaug dvidešimt tūkstančių žmonių. 
Išjų nemažai studentų. Bet grįžkime atgal į tas dienas, kai aš baigiau gimnaziją ir, 
pasijutęs studentu, parvažiavau atostogų į Lebiodką. Dabar aš suaugęs žmogus, 
man atviri platūs keliai, dabar turi realizuotis mano svajonės, mano fantastiniai 
sumanymai. O didžiausia mano svajonė — pažinti nežinomų kraštų gamtą, ypač 
gyvūniją, aplankyti tolimos šiaurės jūras ir jų salas, nuvykti į mėlynąjį, šiltąjį Vi- 
duržemį, ir dar toliau - į atogrąžų kraštus, į Afriką ir Pietų Ameriką. 

Tuo tarpu tai tik svajonės, sunkiai įvykdomos svajonės. Bet galima ir čia, 
Lietuvoje ir Gudijoje, padaryti įdomių žygių. Pinsko pelkės, Nemuno aukš- 
tupys, Rūdininkų ir Gudų Girios" — visa tai arti, viskas lengvai pasiekiama. 


" Su gilia pagarba ir meile skaitydami profesoriaus Tado Ivanausko raštus, esame pripratę prie Gudų Girios 
vardo, bet prašyčiau leisti man juo paabejoti. 

Gudų Giria? Kur ji prasideda, kur baigiasi? Kur ji apskritai yra? Norėdamas prisidėti prie kitų abejojančių, 
galiu pridurti, kad daugiau kaip prieš keturiasdešimt metų, dar būdamas studentu, išvaikščiojau plotus 
nuo Druskininkų iki Varėnos, nuo Dubičių iki Merkinės — kur, tarkime, esanti Gudų Giria. Kalbėjau su 
daugeliu tada dar gyvų Mustei-kos ir kitų sodžių senolių, tačiau nė vienas jų apie Gudų Girią nieko nebuvo 
girdėjęs, Todėl ir aš jos neradau. Nors daugelis, beje, net ne pačių seniausių vietinių sodiečių, ypač miško 
darbininkai, gerai žinojo vietinių miškų ribas bei jų vardus, taip pat smulkiau-sius toponimus - kalnelių, 
pelkučių, brastų pavadinimus, kuriuos ir nūnai vartoja. Gudų Girios pavadinimas tikriausiai į mūsų spaudą 
atėjo vien iš profesoriaus Tado Ivanausko raštų. Tarp kitko, „Gamtininko užrašuose“ minima, kad baltaru- 
siai šį plotą vadino Ruska Puščia (kodėl Ruska?!). Norėdamas pasitikslinti, specialiai teiravausi Baltarusijos 
miškų ūkio ministerijoje. Man atsakė, kad Baltarusijos miškininkai toje Lietuvos- Baltarusijos riboje tokio 
pavadinimo nei anksčiau, nei dabar nėra girdėję. Matyt, jo irgi nėra gyvo. 

Visai kas kita - Gudo šalis. (Ne gudų, o gudo, ir ne giria, o šalis). LTSR Valstybinės leidyklos 1940-1941 
metais išleistame „Lietuviškosios enciklopedijos“ t. IX, p. 837 skaitome: „Gudo šalis — taip Marcinkonių 
ir Merkinės apylinkių lietuviai vadina miškus ir pelkes abipus Katros upės Gardino gub“ (manyčiau, kad 
šis straipsnis parašytas irgi prof. T. Ivanausko). Nurodyto leidinio, kurio kompetencija abejoti nereikia, 
Lietuvoje išėjusiuose tomuose kruopščiai suminėti bei aprašyti didesni, mažesni ir visai maži miškai, 


89 


. 
as 


Čepkelių raiste su sumedžiotu kurtiniu 1918 m. 

Su medžiokline apranga 1923 m. 


Vaikščioti esu pripratęs, galiu klampoti nepereinamomis pelkėmis, galiu na- 
kvoti miške prie laužo, kur reikia galiu perplaukti upę. Mano ekskursijų pa- 
mėgtos vietos tapo į šiaurės vakarus nuo Lebiodkos niūksantis didelis miškų 
masyvas Gudų Giria. Pasiėmęs šautuvą, kuprinę, naginėmis apsiavęs, nuke- 
liauju ten kelioms dienoms ir naktims. Po tokios išvykos pareinu namo alka- 
nas, purvinas, pavargęs, laužo dūmais aprūkęs, bet parsinešu kuprinėje savo 
lobį - nušautus paukščius, žalčius, gyvates, drugius, vabalus. Turiu darbo ke- 
lioms dienoms, — reik preparuoti paukščius, kailiukus, susegioti vabzdžius, 
sutvarkyti dienyną. 

Nuo Lebiodkos, patraukus šiaurės vakarų kryptimi, iki Gudų Girios apie 
dvidešimt kilometrų, o pirmieji, jau pačioje girios glūdumoje esantys kaimai 
- tai Zubravas ir Pagarenda, - abiejuose Katros upės krantuose. Tuos kaimus 
dažnai aplankydavau per savo išvykas. Gyventojai jų — gudai, tikrai miškiniai 
žmonės, su visais simpatingais miško gyventojų bruožais. Ten aš ateidavau 
pėsčias, kartais atvažiuodavau vienkinkiu ūkišku vežimuku ir tuomet nusibas- 
tydavau miško gilumon, kur akys matė ir kojos nešė. 

Vienos tokios išvykos metu, o buvo tai į vakarus nuo Katros aukštupio, 
sutikau žmogų - jis buvo vyžotas, su kirviu už diržo. Pamatę viens kitą, abudu 
sustojome. Jis priėjo arčiau ir, kaip aš supratau, palankiai kreipėsi į mane, bet 
nesuprantama man kalba. Žinoma, aš tuoj susivokiau, kad kalba jis lietuviš- 
kai ir, nors nesupratęs žodžių, pamaniau, kad jis klausia, ką aš veikiu miške. 
Tai rodydamas šautuvą aš ženklais stengiausi paaiškinti, kad medžioju. Tuo ir 
baigėsi mūsų susitikimas. Bet jį aš prisimindavau ir prisimindavau visą savo 
ilgą gyvenimą. Palikęs vienas aš susigraudinau... štai du lietuviai, susitikę savo 


tačiau Gudų Giria neminima. Neabejotinai ji būtų aprašyta, jeigu būtų, kaipo tokia, buvusi. Tą patvirtina 
ir „Tarybų Lietuvos enciklopedija“ (1986, t. II, p. 14). „Gudų Giria - yra Lietuvos pietuose, BTSR pasienyje, 
11 km į pietus nuo Marcinkonių, įeina į Dainavos girios masyvą. Plotas 2200 ha“ (tik!). Taip pat, kiek teko 
klausinėti vyresnių žmonių, kalbėtis su to krašto praeities dideliu žinovu Vincu Gaidžiu, kuris vaikystėje 
mokėsi pas patį Tadą Ivanauską ir Honoratą Ivanauskienę lietuviškoje Musteikos mokykloje, o vėliau pats 
ilgus metus ten mokytojavo - visi jie man irgi neabe-jodami pasakydavo, kur yra Gudo šalis (jokia ne giria!). 
Tai būtent pelkės, pievos ir miškai, prisišlieję prie Katros upės krantų maždaug apie Pagarendos sodžių ir 
toliau palei Katrą abipus tenai esančios Lietuvos- Baltarusijos ribos. Ir vėl — tai vien didelių miškų mažos 
dalies pavadinimas, kaip netoliese esantys Meletos Kampas, Leono Šilelis, Zagocinės Miškas ir panašiai. 
Kodėl visa ta Dzūkijos šilų gausybė, daugybe vardų vardelių pavadinti miškai turi tapti Gudų Giria? Kiek 
teko patirti, tuose šiluose esančių sodžių gyventojai to vardo irgi kratosi: kokie gi mes atseit gudai?! Tar- 
kim, argumentas ne „svarbiausias“, bet vis dėlto... Ir kyla pagrįsta abejonė, ar Gudų Giria - pavadinimas 
tikrai senas? Ir apskritai ar jis buvo kada nors gyvas vietos žmonėse... Sakyčiau, tegul lieka poetiškai pa- 
vadintas Gudo šalies miškas ten, kur jis buvo ir dabar tebėra. Nors, reikia sutikti, kad to žodžio būtent 
- iš šios knygos kaip ir iš dainos — neišmesi. Tat vargu ar derėtų tasai vardas, o taip ne vien man atrodo, 
norint sujungti tokias pietryčių Lietuvos miškų platybes. Geriausiai, manyčiaų, pritaptų mūsų įžymaus 
miškotvarkos ir miškų istorijos žinovo Algirdo Bruko pasiūlytas, tarp kitų, vienas to miškų masyvo pava- 
dinimas: Druskininkų- Varėnos miškai. 

Leidinio parengėjas 

krašte, negali susikalbėti savo kalba. Man pasidarė koktu ir gėda. Tokių jaus- 
mų kupinas, į save įsigilinęs, lėtu žingsniu ėjau per mišką. Iš kairės pusės buvo 
sausas kalvagūbris, visas violetinis nuo žydinčių viržių, su retokomis, bet sto- 
romis pušimis, o iš dešinės — kalvelė, kurios šlaitai leidosi į baltą kerpyną su 
liguistomis pušelėmis keružėmis... mielas vietovaizdis, visuomet mane taip 
raminantis... Nėra ko nusiminti, ėmiau kalbėti sau, lietuvių kalbos galima pra- 
mokti. Dabar, kai rudenį būsiu Peterburge, turėsiu draugų lietuvių, bus tokių, 
kurie mane supras, jie padės man. Reikia tik pasiryžti. Ir šį momentą, senos 
pušies ir žydinčio viržyno akivaizdoje, aš pasižadėjau dar šį rudenį pramokti 
savo gimtinės kalbos. 

Tą patį vakarą atvykau į į Musteikos kaimą ir nakvojau pas eigulį Simaną 
Averką. Visa šeimyna kalbėjo lietuviškai, tik aš vienas su šeimininku kalbėjo- 
me rusiškai. Netrukus atėjo šeimininko brolis Augustas Averka ir turbūt no- 
rėdamas man įtikti ėmė kalbėti su manim lenkiškai, tačiau baisiausiu žargonu. 
Šiaip visas kaimas pasirodė esąs grynai lietuviškas ir, išskyrus tik kai kuriuos 
vyrus, kalbėjo vien lietuviškai. Taip aš pirmą sykį gyvenime pabuvau tikrai 
lietuviškoje aplinkoje. 

Grįžau į Lebiodką, kad pasilsėčiau, atsivalgyčiau, apdoročiau ir sutvarky- 
čiau savo rinkinius ir šį kartą, be to, turėjau sutvarkyti savo naujus išgyveni- 
mus, naujus įspūdžius. 

Už savaitės vėl susiruošiau į Gudų Girią, pasiryžęs šį kartą pasiekti Mar- 
cinkonis, nes praėjusį kartą Musteikoje pas Averkas sužinojau, kad Marcinko- 
nys — tai tikra lietuvybės tvirtovė šiame krašte. Daug man buvo pasakota apie 
vietinės parapijos kunigą Šoblicką. Kaip supratau, jis esąs tikras „kultūrtrėge- 
ris“ ir lietuviškos dvasios įkvėpėjas. Už savaitės aš pas jį apsilankiau ir buvau 
maloniai priimtas. Buvo tai dar jaunas, santūrus, kuklus žmogus. Aš neapsiri- 
kau palaikęs jį „kultūrtrėgeriu“. Jam ne tiek rūpėjo žmonių dievotumas, kiek jų 
švietimas, padorumas, gražus elgesys. Jis, pavyzdžiui, prisaikdino visus savo 
parapijos vyrus nebegerti degtinės bei kitų stiprių gėralų, ir aš žinau, kad prie- 
saikos buvo laikomasi. Jis mokė, kaip dera gražiai elgtis bažnyčioje, nes šiame 
miškingame krašte supratimas apie pasaulietiškas konvencijas buvo toli gražu 
ne toks, prie kokio mes esame dabar pripratę. Tuo metu, dar nuo Muravjovo 
laikų, siautė lietuvių spaudos draudimas, ir kunigas Šoblickas, slaptai gauda- 
knygnešys Marcinkonyse tuomet buvo Keras (vardo neatstynėnų): oslaptu lie- 
tuvių kalbos mokytoju, arba „daraktorium“, buvo Simanas Kvilonas, gyvenan- 
tis Margionių kaime. Visa tai aš truputį vėliau sužinojau iš kunigo Šoblicko. 
Jis turėjo daug įtakos kaimo jaunuomenei, nes mokėjo jai įtaigoti. Jo iniciatyva 
Marcinkonyse buvo organizuojamas kaimo teatras, o didelį pasisekimą turėjo 

choras. Tarp kitko, prisimenu, kad šiame darbe klebonui padėdavo viešėjęs 
pas jį atostogų metu jaunutis klierikėlis. Jo vardas... Liudas Gira: 

Liudas Gira Lietuvos Respublikos laikais buvo Politinio saugumo įstaigos 
viršininkas ir uoliai persekiojo visus kairesnių pažiūrų asmenis. Norėdamas 
gauti prisipažinimą, jis paprastai panaudodavo žiauriausius kankinimus, pvz., 
rankų išsukimas ir t. t. Kartą, kai gegužės pirmą dieną studentai aušrininkai 
sumanė padaryti demonstraciją ir išėjo į gatvę, L. Gira, atvedęs policijos pa- 
dalinių, švaistydamasis kardu puolė studentus ir privertė juos išsisklaidyti. Ži- 
nau taip pat, kad kartą per pavasarininkų suvažiavimą (atrodo, Panevėžyje) L. 
Gira viešai bučiavęs savo organizacijos vėliavą ir prisiekęs jai ištikimybę. Na 
bet, kaip žinome, jis vėliau „pasitaisė“ ir, žlugus buržuazinei valdžiai, pasitiko 
ir išbučiavo paleistus iš kalėjimo bolševikus, kartu tapo tikru tarybiniu žmo- 
gumi. Žmonija žino daug panašių atsivertimų, ir aš noriu čia sugretinti kitą 
man žinomą atsivertimo faktą. Kaune viena mergelė vertėsi prostitucija, bet 
vis dėlto jai pavyko ištekėti už pasiturinčio žmogaus ir virsti „poniute“. Dabar 
ji jau priklausė padoriai visuomenei ir įstojo į organizaciją, skelbiančią kovą 
jaunų mergaičių tvirkinimui... Kai dabar prisimenu šį savo gyvenimo momen- 
tą, gailiuosi, kad klierikas Gira ilgesnio laiko nepraleido Šoblicko globoje. Gal 
pastarojo įtakoje iš jo nebūtų išaugęs toks nepadorus žmogus. 

Kunigo Šoblicko sumanymu, Marcinkonių jaunuomenė buvo suorganiza- 
vusi, kaip man tuomet atrodė, puikų chorą. Tada lankydamasis patekau į repe- 
ticiją ir pirmą kartą gyvenime išgirdau lietuviškas dainas. Šių dainų spalvinga 
lyrika ir gilus jausmas palietė jautriausias mano sielos stygas, bet ypač buvau 
sujaudintas išgirstos tuomet Baranausko dainos „Sudiev, Lietuva..:“ 

Aš nuo mažų dienų turėjau šiek tiek gabumų muzikai ir greit pramokau 
šios dainos gaidą, o žodžius surašė ir išvertė kunigas Šoblickas. Atsimenu, kad 
grįžtantį namo mane vis lydėjo tasai motyvas, o parvykęs papasakojau savo 
išgyvenimus jaunesnei už mane seselei, kurią neretai apimdavo lyriška nuotai- 
ka, o muzikai ji buvo gabesnė už mane. Mano atvežtoji daina jai labai patiko ir 
po kelių dienų ji skambino ją fortepijonu. 

Kaip gražus sapnas pasibaigė žavinti vasara, praėjo mano atostogos. 

Reikia važiuoti į Peterburgą. Esu jau studentas, nors ir pirmo kurso. Ne- 
sinori važiuoti iš Lebiodkos, bet kartu ir norisi, nes studentiškas gyvenimas 
ir viskas, kas su juo siejasi — traukte traukia jauną studenčioką. Juk bus naujų 
pažinčių, turėsiu naujų kolegų, tarp jų, be abejo, bus vienminčių, kurie taps 
mano neatskiriamais bičiuliais. Aš kviesiu juos apsilankyti mano tėviškėje ir 

pats per atostogas lankysiu jų namus. Dabar aš pramoksiu lietuvių kalbos, o 
tarp mano draugų bus tokių, kaip ir aš. Mes kartu dirbsime, kad pakeltume 
Lietuvos kultūrą, mokslą, mes kovosime už tai, kad Vilniuje viešpatautų lietu- 
vių kalba, kad būtų lietuviškos mokyklos, ne tik pradinės, bet ir aukštosios, su 
universitetu Vilniuje. Ir atrodė, kad visa tai taip lengvai pasiekiama, tik reikia 
daug noro, daug pasiryžimo, o užvis daugiausia — meilės. 

Ir štai aš Peterburge, arba Petrapilyje, kaip mes jį paprastai vadindavome. 
Pirmos dienos praėjo neįdomiai — reikėjo atlikti visus registravimosi formalu- 
mus, prisistatyti dekanui, kuris, atsimenu, išbarė mane už pavėlavimą, nes vie- 
toj pirmos rugsėjo atvykau tik penktą. Daugelis paskaitų dar neprasidėjusios, 
ir studentai tik pasižvalgo čia po vieną, čia po kitą auditoriją, arba bastosi į 
vieną ar į kitą galą nepaprastai ilgu, bet gerai apšviestu koridoriumi. Man sto- 
jant, į universitetą buvo priimami vien vyrai, ir tik po 1905 metų revoliucijos 
moterys išsikovojo lygias su vyrais teises ir galėjo stoti į valstybines aukštąsias 
mokyklas. Bet ir iki tol aukštąjį mokslą ėjo daug mergaičių, tačiau privačiose 
aukštosiose mokyklose, kurias vadindavo kursais, o jų auklėtinės buvo vadi- 
namos ne studentėmis, bet kursistėmis. Kai kuriuose tų kursų, pavyzdžiui, 
Leshafto ir Bestuževo, buvo mokoma labai gerai ir jie turėjo tikrai gerą vardą. 
Po 1905 metų revoliucijos tų kursų teisės buvo sulygintos su valstybinių aukš- 
tųjų mokyklų teisėmis. 

Susipažinti su naujais draugais universitete kol kas nebuvo progos. Čia 
kaltas ir mano nemokėjimas užmegzti su kitais draugiškų ryšių. Bet ilgainiui 
pavyko ir man ne tik susipažinti, bet įgyti ir bičiulių, ir labai ilgam — iki pat 
mirties. Kliūtį suartėti man su naujais draugais sudarydavo auklėjimo skirtu- 
mai. Provincijos miestų gimnazijose, kur mokė grubūs mokytojai rusintojai, 
nebūdavo palankių sąlygų jaunuolio protui prasilavinti. Liūdna pripažinti, bet 
didesnė mūsų besimokančios jaunuomenės dalis pajusdavo kultūrinės aplin- 
kos įtaką tik įstoję į aukštąją mokyklą. 

Ir tai ne visi, nes buvo tokių, kurie, net ir pasiekę aukštesnį kursą, nesu- 
gebėdavo atsipalaiduoti nuo grubių kaimietiškų bruožų. Nėra ką kalbėti apie 
elgesį ir visokius pasaulietiškus konvenansus, kurių trūkumas lietuvio stu- 
dento elgesyje rėžė akis gerai išauklėtam žmogui. Šiuo atžvilgiu buvo žymus 
skirtumas tarp lietuvių ir, pavyzdžiui, lenkų. Todėl pastarieji dažnai iš mūsų 
tyčiojosi. Minėtaisiais lietuvių studentų bruožais nereikia stebėtis. Beveik visi 
jie buvo tik kylanti pirmoji inteligentų karta, ir jiems svetimos buvo inteligen- 
tiškų šeimų tradicijos. Vis dėlto reikia pridurti, kad kai kurie mūsų jaunuoliai, 
patekę į naują aplinką, greit susiorientavo ir sugebėjo pašalinti tuos savo luo- 
mo trūkumus. 

Deja, mes negalėjome vadintis kultūringa tauta. Mūsų tolimi protėviai su- 

lenkėjo ar suvokietėjo, savo dvasines ir materialines vertybes paaukojo kitoms 
tautoms. Didesnė tuometinės lietuvių tautos dalis - tai buvę baudžiauninkai, 
kurie iš visų vertybių sugebėjo išsaugoti tik pačias didžiausias — mūsų kalbą 
ir dainas, taurius būdo bruožus, gražius papročius. Bet to per maža norint 
vadintis kultūringa tauta. Tačiau nei mokslas, nei menas, nei gerovė, net civi- 
lizacija, atskirai paėmus, taip pat dar nesudaro kultūros — tai yra tik kultūros 
faktoriai. Kultūra — tai rafinuota visų šių įgimtų ir įgytų faktorių sintezė, susi- 
formavusi per ilgą laiką, per daugelio generacijų gyvenimą. Mūsų visuomenei 
jos dar trūko, kas yra suprantama, turint galvoje neseną mūsų tautos atgimi- 
mą. Juk ir daugiamilijoninė rusų tauta dar negali būti vadinama kultūringa, 
ji vis dar negali atsikratyti to gėdingo antspaudo, kurį jai uždėjo du su puse 
šimto metų trukusi totorių vergovė. 

Iš savo draugų greit radau bendrą kalbą su Vaclovu Biržiška. Pasirodė, jis 
yra taip pat, kaip ir aš, „naujas lietuvis“, nes jo tėvų namuose Šiauliuose irgi 
viešpatavo lenkų kalba. Vis dėlto jis nebuvo toks „naujas“ kaip aš, nes nuo 
mažų dienų lietuviškai mokėjo. Vaclovas buvo inteligentiškas jaunuolis, rim- 
tas ir labai apsiskaitęs. Ištisus vakarus praleisdavo viešojoje bibliotekoje. Nors 
buvo įstojęs į Gamtos fakultetą, bet jame išbuvo tik vienerius metus ir perėjo į 
juridinį. Bet tai nepakeitė mūsų asmeninių santykių, nes jis, būdamas visapu- 
siškai išsilavinęs, visą gyvenimą domėjosi gamtos mokslų problemomis. 

Nuo pat pradžios, vos įstojęs į universitetą, pradėjau dairytis, kas galėtų 
padėti man pramokti lietuvių kalbos. Nutariau kreiptis į Feliksą Bugailiškį, 
savo draugą, kuris mielai sutiko man padėti. Įsigijau, atrodo, Šiekopo gramati- 
ką ir ėmiau metodiškai studijuoti man ligi šiol svetimą kalbą. Reikėjo išmokti 
linksniuoti ir asmenuoti, visas sudėtingas lietuvių gramatikos ir sintaksės gu- 
drybes. Kartu ėmiau versti, užrašinėti žodžius ir kalti juos mintinai. Pamenu, 
kad pirma knygutė, kurią išverčiau nuo pradžios iki galo, vadinosi „Smertis“ 
(nebeatsimenu jau autoriaus). Vėliau susipažinau su studentu technologu Ste- 
ponu Kairiu. Tai buvo taip pat labai inteligentiškas, be to, labai humaniškas ir 
malonus žmogus. Aš jaučiau jo didelį pranašumą ir buvau sužavėtas. Galbūt 
šiais sumetimais aš padėkojęs Bugailiškiui, perėjau mokytis pas Kairį. Mo- 
kiausi su pasiryžimu. Stengiausi, kad būtų „nulla dies sine linea“ (nė vienos 
dienos be eilutės), kad kasdien pramokčiau po kelis naujus žodžius, kiekvieną 
dieną stengiausi išmokti mintinai bent sakinį. Man labai pravertė lotynų ir 
graikų kalbos. Jos išlavino mano lyginamosios kalbotyros suvokimą, kaip sakė 
man vėliau profesorius Būga, buvo išlavėjusi mano kalbotyros „uoslė“. Praėjo 

trys mėnesiai, jau arti Kalėdų atostogos, turėsiu visą mėnesį laisvo laiko. Jau 
aš grabalioju lietuviškai ir net bravūruoju žiniomis - pradedu kalbą su kuriuo 
nors draugu, ir vaikščiojam taip išilgai studentų valgyklos salės, tarytum man 
vieni juokai kalbėti lietuviškai. Stebisi kai kas ir negali suprasti, kaip tai įvyko. 

Manau, kad mano kalba buvo dar labai ydinga. Atsimenu, kad kartą „kel- 
nės“ pasakiau „kelniai“, ir vienas išgirdęs mane studenčiokas sprogo juokais. 
Pasityčiojimų man teko girdėti daug. Buvo draugų, kurie nežinojo mano nu- 
eito kelio, nesuprato mano psichikos, mano ideologijos, - jie matė mano juo- 
kingąją pusę. Laimė, tokių mažuma, o dauguma įvertino mano ryžtą. 

Gruodžio mėnesio 15 dieną aukštosiose mokyklose prasideda Kalėdų 
atostogos ir trunka iki 15 sausio. Iki tol išlaikiau kristalografijos egzaminą pas 
profesorių Ziemiatčenskį ir ruošiausi išvažiuoti. Šį kartą, be medžioklės ir ki- 
„ tos zoologo veiklos, turiu dar vieną tikslą. Noriu aplankyti keletą lietuviškų 
kaimų, pasigirti lietuvių kalbos mokėjimu. Bet tai tik tuštybė. Noriu daugiau. 
Noriu į tuos kaimus nuvežti lietuviškų knygų, laikraščių. Noriu nuvežti Mu- 
ravjovo Koriko, stovinčio ant kaukolių krūvos su kilpa rankoje, didelio forma- 
to paveikslą. Knygų tais laikais gaudavome slaptu keliu iš Tilžės ir iš Amerikos. 
Pasirinkimas buvo nedidelis. Visa anų laikų lietuviška literatūra galėjo tilpti 
vienoje nedidelėje lentynoje. Gaunamos knygos buvo dalijamos visiems lie- 
tuvių studentams. Aš gavau savo dalį, be to, savo dalį man paaukojo Stepas 
Kairys. Buvo ten gana margas mišinys: Šerno veikalai, A iš B, Vileišio populia- 
rios medicinos brošiūrėlės, K. Markso ir F. Engelso „Komunistų partijos ma- 
nifestas“, kažkieno „traktatas“ apie tai, „Ar katalikas gali būti socialistu“, ir kt. 
Ir dabar aš pagalvoju, vargšas tas sodžiaus skaitytojas, į kurio rankas pateko, 
pavyzdžiui, vienas iš dviejų pastarųjų veikalėlių. Vargu ar jis galėjo susivokti, 
ką reiškia aprašomi tenai „izmai“. Manau, kad jam suprantamesnis buvo vilkų 
kaukimas Čepkelių raiste ar tetervinų burbuliavimas Saltoniškių pelkėse. Na, 
bet buvo ir suprantamų dalykų. Kaip aš vėliau sužinojau, ypač buvo vertinami 
dainelių rinkiniai ir sveikatos patarėjai. 

Siek tiek apie mano protėvius 


Apie savo tolimus protėvius turiu tik nedaug duomenų, iš kurių maty- 
ti, kad jie buvo nepastovaus ir karšto būdo, linkę savavališkai spręsti ginčus 
su kitais. Galbūt ne tiek jie patys buvo kalti, kiek XVIII šimtmečio dvasia, 
nuolatinės riaušės, kurios kildavo mūsų krašte Kotrynai II siunčiant į Lietuvą 
kariuomenės dalinius, nuolatinė baimė dėl gyvybės, nuolatinis smurto pavo- 
jus. Jeigu pridėsime dar papirkimus, kuriais Rusijos imperatorienė stengėsi 
įsigyti nevalstybiškai nusiteikusių pareigūnų palankumą, tai suprasime tų lai- 
kų aukštojo luomo moralinį pairimą. Bet, antra vertus, turiu duomenų, kad 
mano bočiai, gal ne visi, buvo gabūs, veiklūs, visuomeniškai nusiteikę, apskri- | 
tai — plataus akiračio žmonės ir kai kurie užėmė mūsų buvusioje valstybėje 
aukštus postus. 

Užsiliko dokumentų, kad antroje XVII šimtmečio pusėje vienas mano 
protėvių, Mykolas Ivanauskas, buvo Minsko prefektas „storosta“ ir kad jis savo 
lėšomis atstatė ir atnaujino Vytauto Didžiojo bažnyčią Kaune, kurią per karą 
sugriovė rusai. Bažnyčia baigta atstatyti 1669 metų rugsėjo 30 dieną. Užsiliko 
taip pat dokumentas, kad 1747 metais Lietuvos-Lenkijos karalius Augustas 
III paskyrė Kauno „česnyką“ irgi Mykolą Ivanauską, karališkojo dvaro virši- 
ninku „podkomorzy“ (šambeljonas). Tai tuomet buvo labai aukštos dvariškio 
pareigos. Antra vertus, buvęs Lietuvos Brastos kaštelionas Martynas Matuse- 
vičius savo memuaruose apie 1714-1765 metus apie šimtą puslapių skiria Iva- 
nauskams, kurių bent dvi kartos buvo seniūnai —- „storostos“. V. Matusevičiui 
buvo pavesta išspręsti bylą tarp Ivanauskų ir Pšezdzieskio. 

Mūsų protėvių genealogiją kiek nušviečia mano turimas oficialus do- 
kumentas, išduotas Vilniaus gubernijos dvarininkų vado 1848 metų kovo 9 
dieną Nr. 3896. Šiuo dokumentu patvirtinamas Ivanauskų šeimos dvarininkų 
titulas „dvorianskoje dostoinstvo“. Jis byloja, kad Kristupas Ivanauskas buvo 
Zabolotės dvaro! Naugarduko vaivadijoje savininku (vėliau Lydos apskritis) 
ir 1720 metais pavedė jį sūnui Mykolui, kuris minėtą dvarą kartu su visais 
baudžiauninkais 1750 metais padovanojo savo sūnui (Kristupo anūkui) Do- 
minykui Ivanauskui. Pastarasis dovanojimo aktu 1776 metais Zabolotės dvarą 
kartu su valstiečiais pavedė dviem savo sūnums (t. y. Kristupo proanūkiams) 
Juozapui Vincui Ferarijui Ivanauskui ir Liudvikui Ivanauskui, kurie 1790 me- 
tais atitinkamu aktu pardavė šį dvarą kunigaikščiui Radvilai. Juozapo Vinco 


12 Šis dvaras virtęs to paties vardo bažnytkaimiu. 

Ferarijaus Ivanausko sūnus buvo Tomas Ivanauskas, mano prosenelis. Tomas 
Ivanauskas pirko Slonimo apskrityje Jovarų Rūdos dvarą. Buvo gandų, kad šį 
dvarą jis pirkęs todėl, kad esą ten buvęs užkastas lobis, bet daugiau apie tą lobį 
neteko girdėti. 

"Tomo Ivanausko sūnus Stanislovas, mano senelis, vedė Antaniną Ryllo- 
Bykovskytę, kuri, būdama viena vienintelė tėvo duktė, paveldėjo iš jo Lebiod- 
kos dvarą. Ten gimė mano tėvas ir visi jo vaikai, tarp jų ir aš. Užsilikusiuose 
dokumentuose! skaitome, kad „Karaliaus Zigmanto I privilegijoje 1510 me- 
tais lapkričio 7 dieną dvaras, vardu „Dworzec“, buvo padovanotas dvarininkui 
Ivaškai Ryllo-Bykovskiui ir nuo tol keturis šimtmečius nuolat buvo šios šeimos 
valdomas, pereidamas paveldėjimo būdu iš tėvo sūnui, iki Jurgio, Andrejaus 
sūnaus, Bykovskio. Šis, turėdama vienintelę dukterį Antaniną, ištekėjusią už 
Stanislovo Ivanausko, pavedė jai šią valdą, o ją paveldėjo jos sūnus Leonardas 
Ivanauskas — mano tėvas. Ši valda, karaliaus privilegijoje vadinama „Dwor- 
zec“, vėliau buvo pavadinta „Lebiodka“, ką byloja dokumentas, parašytas kartu 
su Jonu Kvinta 1568 metų liepos 12 dieną. Vardas pakeistas todėl, kad dvaro 
centras buvo perkeltas į kaimus Vojejkovcy, Vierch Lebiodka, Podswiatyje ir 
Rybaki. Ten, kur buvo kaimas Packi, liko tik vietovė tuo vardu. Valstiečių pa- 
vardės ir nūdien paliko tos pačios. 

Dar būdamas vaikas, iš senų žmonių šį tą girdėjau apie savo prosenį Tomą 
Ivanauską. Daug ką pamiršau, bet atsimenu vieną nuotykį, bylojantį jo įžūlų 
būdą ir savavaliavimus. Dėl kažkokio menkniekio susikivirčijo su Vosyliškių 
klebonu ir, ilgai nelaukdamas, įsakė savo tarnams apnuoginti šį dvasiškį ir vi- 
duryje miestelio įpilti jam rykščių. Nusidėjimas buvo labai rimtas ir grėsė vos 
ne mirties bausmė, bet vargais negalais su dideliais kyšiais jam pavyko šios 
bausmės išvengti. 

Iš dėdės Lunkevičiaus girdėjau, kad Tomo Ivanausko vaikai, matyt, pa- 
veldėjo tėvo nesuvaldomą būdą — buvo akižaros ir neretai įsiveldavo į skan- 
dalingus nuotykius. Tie Tomo vaikai — tai mano tikras senelis Stanislovas ir jo 
brolis Vincentas. ; 

Pastarasis tragiškai užbaigė gyvenimą. Įsimylėjo vieną gražią, bet ište- 
kėjusią moterį, kuri pati atsilygino jam tokiu pat jausmu. Kai santykiai tapo 
pernelyg sunkūs, žmona nunuodijo savo vyrą. Iškeltoje byloje jai grėsė sunki 
teismo bausmė, bet atvykęs į teismą Ivanauskas prisiėmė kaltę sau. Gražioji 
ponia buvo išteisinta, o Ivanauskas suimtas, sukaustytas grandinėmis ir etapu 
ištremtas į Sibiro katorgą. Kelyje, nutaikęs tinkamą momentą, jis puolė sargy- 
binį, norėdamas jį nuginkluoti, bet nepavyko, ir pats buvo nušautas. 


B „Slownik geograficzny“, žodis „Lebiodka“. 

Jo brolį Stanislovą Ivanauską, savo senelį, aš gerai prisimenu, nes jis su- 
laukė senyvo amžiaus ir mirė, kai aš jau buvau paauglys. Su savo anūkais jis 
dažnai šnekučiuodavo ir buvo daug kalbesnis negu mano tėvas. Ypač gilioje 
senatvėje, atsipalaidavęs nuo ūkio darbų, nieko neveikdavo, vasarą šiek tiek 
apžiūrėdavo ūkį, pasikalbėdavo su vienu kitu darbininku, o šiaip rūkydavo 
pypkę arba kortomis dėstydavo „pasjansą“. Tad jis turėjo laiko pasakoti nuo- 
tykius iš.savo gyvenimo arba pakartoti bet kurį, jau daug kartų iš jo girdėtą, 
anekdotą. Jis mėgdavo pasišnekėti su kaimiečiais, pavaišinti juos tabaku, pa- 
siūlyti degtinės taurelę. Pamenu, sykį atėjo seniūnas — jis buvo pasodintas gale 
stalo ir jam buvo atnešta arbatos ir užkandžių, tarp kitko, didelis džiovintas 
sūris. Seniūnas pavalgė, o likusį sūrį įsidėjo į savo odinį krepšį ir išsinešė. Iš to 
buvo daug juoko. 

Senu papročiu ponui, ypač vyresniam, kaimiečiai vis bučiuodavo ranką. 
Taip buvo ir pas mus, o mano senelis šiąja proga buvo įpratęs krėsti vis tą 
pačią išdaigą. Žmogui stveriant jam už rankos, jis tarytum išsigąsdavo ir šauk- 
davo „kas, kas?“ ir keldavo rankas aukštyn. Pažįstami gerai žinojo šią jo išdai- 
gą ir vis dėlto vikriai pagaudavo jo ranką, bet nepažįstami patys išsigąsdavo 
ar užsigaudavo. Šiaip mano senelis buvo geraširdis ir visiems prielankus, net 
baudžiavos laikais su savo kaimiečiais elgėsi žmoniškai. Tai liudija, tarp kitko, 
toks faktas. 1863 metais sukilimo reikalams jis atidavė vieną labai pagarsėjusį 
arklį. O sukilimui žlugus, rusai, norėdami sužinoti, kas buvo šio arklio savi- 
ninkas, vedžiojo jį po aplinkinius kaimus klausinėdami kaimiečius, kam šis 
arklys priklauso. Ir nors visi tą arklį tikrai pažino, niekas savininko neišdavė. 

Bet karštas, nesuvaldomas protėvių būdas vis dėlto mano senelyje ne- 
retai pasireikšdavo. Kartą šienavo Keturkių pelkėje, kur Lebiodkos pieva 
„rubežiavosi“ su mūsų kaimyno Mokrskio pieva. Kaimyno šienpjoviai per- 
žengė ribą ir iššienavo mūsų pievos sklypelį. Kaip tik tuo metu pažiūrėti 
šienapjūtės atėjo mano senelis ir pamatęs kas darosi užsipuolė čia pat atėjusį 
kaimyną. Žodis po žodžio ginčas ėjo karštyn ir baigėsi tuo, kad mūsų senelis 
su lazda apkūlė kaimyną. Vis dėlto jo įniršis truko neilgai, jis greit atlyžo ir 
ne tik atsiprašė kaimyno, bet ir pakvietė jį pusryčiauti, tačiau kaimynas šio 
kvietimo atsisakė. 

Šiaip mano senelis buvo linksmo, bičiuliško būdo, mėgdavo linksmus 
nuotykius, mėgdavo krėsti išdaigas. Pasakodamas kokią senovinę istoriją, jis 
nebuvo labai išrankus žodžiams, todėl jo klausytojai, ypač jaunos moterys, ne- 
retai parausdavo ar bent kukliai nuleisdavo akis. Priešingai, vyriškoji jaunuo- 
menė, žinodama mano senelio kalbos stilių, kaip tik stengdavosi išprovokuoti, 
kad šitaip sukeltų jaunų ponių ir panelių sąmyšį. Tie senelio anekdotai ir pa- 
sakojimai nepasižymėdavo ypatingu sąmojum, bet vis tiek turėjo pasisekimą. 

Štai vienas iš jų. Kartą senelis važiavo iš Lebiodkos į Vilnių, žinoma, arkliais, 
ir pakeliui teko sustoti pailsėti Papiškių karčemoje, netoli nuo Vilniaus. Ten, 
kažkur ant tvoros ar ant sienos, buvo užrašas: „U panny Wincenty tylek wypi- 
ety“, o kita ranka apačioje buvo prirašyta „Jodkėwny“. Jauni kavalieriai vis pra- 
šydavo senelį papasakoti, kas buvo parašyta ant Papiškių karčemos, o šis bona 
Jide““ rimtai patenkindavo jų prašymą ir sugėdindavo poniutes ir mergeles. 

Apskritai senelis mėgdavo atrodyti pikantiškas, tačiau reikia pripažinti, 
kad šis bruožas nebuvo jo asmeniška ypatybė. Tai buvo būdinga to laikotarpio 
dvarininkų luomui ir turėjo atgarsių net lenkų literatūroje, kaip antai žinomo 
lenkų poeto I. Krasickio veikaluose. 

Krėsti išdaigas jis mėgdavo, ypač jaunoms moterims. Kartą jam teko būti 
Gardine; ištiko audra ir pašėlęs lietus. Po to lietus aprimo, dangus pragiedrė- 
jo, bet kalvotomis Gardino gatvėmis tekėjo ištisi dumblino vandens upeliai. 
Mano senelis pamatė jauną poniutę, parietusią sijoną ir abejojančią, kaip per- 
bristi gatvę. Senelis nejučiomis prisėlino prie jos, vikriai stvėrė ant rankų ir 
perkėlė į kitą gatvės pusę. Poniutė iš pradžių apstulbo, bet atsipeikėjusi ėmė 
priekaištauti netikėtam kavalieriui. Senelis mandagiai atsiprašė ir pasisiūlė 
pernešti damą atgal, bet ji, žinoma, nesutiko. 

Apskritai jo išdaigos buvo arti tos ribos, už kurios jau prasideda neleisti- 
nas elgesys. Su kaimietėmis jis kalbėdavo dar laisviau, tuo labiau kad jos irgi 
mėgdavo ilgai nutęsti pasikalbėjimus. Išgirdęs kokią naujieną ar šiaip pasako- 
jimo paveiktas, jis turėjo įprotį sušukti: „O kad tu susimyžtum!“. Šį jo posakį 
visos mūsų kaimynės žinojo ir laikė jį visai natūraliu ir paprastu pono kalbos 
stiliumi. Atsimenu vieną nuotykį, susijusį su šiuo senelio įpročiu. Aš buvau, 
atrodo, antros klasės gimnazistas ir parvažiavau į Lebiodką Kalėdų atostogų. 
Vieną dieną senelis pasiėmė mane medžioti, ir mes, apėję didelį plotą, pa- 
galiau išėjome i kelią, norėdami grįžti namo. Buvome gerokai pavargę, tad 
senelis, pamatęs važiuojančią rogėmis moteriškę, paprašė, kad mus pavėžėtų. 
Toji ėmė atsisakinėti teisindamasi, kad kumelė labai pavargusi, o dar šiandien 
reikią atvežti žagarų iš miško ir t. t. „Kad tu susi.“ — atkirto senelis savo įpras- 
tu posakiu. Ir štai moters veidas prašvito: „Oi, tai ponas Ivanauskas! O aš pono 
nepažinau, prašom sėsti, pavėžėsiu..“. 

Kartą mano senelis, kažin iš kur parsivežęs porą triušių, pavedė juos pri- 
žiūrėti mūsų namų šeimininkei. Po to dažnai jos klausdavo, kaip gyvena gy- 
vuliukai. Po kelių dienų, pats įėjęs į šeimininkės patalpą, esančią kitame namų 
gale, pamatė vieną triušį pastipusį. Pakėlęs padėjo jį į šeimininkės lovą tarp 
čiužinio ir metalinio „matraco“. Už kelių dienų, kaip paprastai, pasiteiravo dėl 


4 Gera valia (lot.). 

triušių ir gavo atsakymą: „Tokie žvalūs, taip gerai ėda..“. 

Nors ir be piktos valios, šiurkštus, kartais ir užgaulus buvo mano senelis 
jauniems kavalieriams, ypač jaunų mergaičių akivaizdoje. Kadangi mūsų na- 
muose neretai susirinkdavo jaunuomenė, tai tokių progų netrūkdavo. Apsi- 
lankiusį kavalierių, kuriam jau būdavo prasikalę pirmi ūseliai, visuomet klaus- 
davo: „Argi tau tėvas jau leidžia nešioti ūsus?“. 

Kartą įvyko nuotykis, sugadinęs visam gyvenimui mūsų santykius su vie- 
nu giminaičiu. Kažin kokia proga Lebiodkoje susirinko svečių. Tarp kitų, iš 
užnemunės buvo atjojęs mūsų jaunas dėdė Polikarpas Lunkevičius, ką tik ga- 
vęs karininko laipsnį ir, kaip atrodė, sėkmingai meilinosi vienai gražiai merge- 
lei. Ir štai pasirodė senelis. Pasisveikino su dėde Polikarpu, pagyrė, kad gražiai 
atrodo, kad tinka jam kariška uniforma: 

„O pameni, Polikarpėli, kai, vieną kartą atvažiavęs, negalėjai išspręsti ge- 
ometrijos uždavinio, ir aš liepiau ant šito akmens įpilti tau dešimt bizūnų į 
„sempiterną“!. Dėdė Polikarpas paraudo kaip virtas vėžys, nuėjo į arklidę, pa- 
sibalnojo arklį ir išjojo namo. Daugiau Lebiodkoje jis nepasirodė. 

Kartais įvykdavo medžioklės, į kurias būdavo kviečiami ir svečiai. Daž- 
niausiai tokios medžioklės būdavo rengiamos kokių nors šeimyninių iškilmių 
proga. Medžiotojai susirinkdavo iš vakaro ir, esant palankiam orui, jiems bū- 
davo paskleidžiama šieno kieme, ant šieno klojamos marškos, antklodės, de- 
damos pagalvės, ir dalyviai suguldavo viena eile šalia vienas kito. Keltis tekda- 
vo anksti, prieš saulės tekėjimą. Kartą senelis atsikėlęs pirmas nuėjo į kiemą ir 
pamatė visus medžiotojus dar miegančius kietu miegu. Pastovėjęs minutėlę, 
pašaukė savo „strielčių“ senąjį Vincuką Kryvošėjų, liepė jam paimti ilgąją kartį 
ir atsistoti gale miegančiųjų, o pats, paėmęs šautuvą, atsistojo greta. Staiga 
miegaliai išgirdo virš galvų šūvį ir pajuto ilgos karties smūgį per šonus ir pas- 
turgalius; vienu akimirksniu visi pašoko iš patalynių. 

Pasakojimų apie savo medžiokles senelis turėjo daug ir mielai juos kar- 
todavo, kartais pridėdamas prie jų ir nebūtų dalykų. Dešimtis kartų pasakojo 
jis apie gudrųjį kiškį, kuris šunų vejamas staiga tarytum prasmegdavo, o ap- 
kvaišę šunys liaudavosi varę. Vėliau paaiškėjo, kad šis zuikis turėjo nužiūrėjęs 
miške aukštą kelmą ir šunų varomas užšokdavo ant jo, o šunys prabėgdavo 
pro šalį ir pamesdavo pėdsaką. Vieno medžioklės nuotykio senelis nemėg- 
davo minėti. O buvo taip. Medžiodamas zuikius Bajorų miške, išgirdo šunis 
varant kiškį į jo pusę. Senelis pasiruošė — jau kiškis turėjo iššokti į kelią, kai 
staiga pasigirdo: „Tegul bus pagarbintas“,- keliu ėjo moteris. Senelis vietoje 
įprasto atsakymo „Ant amžių amžinųjų“ suriko: „Patriūbyk šuniui po uode- 


5 Lotyniškai sempiternus - amžinas. Šiuo vardu mano senelis vadino sėdimąją dalį. 

ga',- o kiškis pasuko atgal. 

Man atmintin įstrigo vienas juokingas nuotykis, įvykęs vis dėl tų senelio 
pasakojimų. Kažkuris svečias pasilenkęs pašnibždėjo jam kažką į ausį. Senelis 
blogai girdėjo, tad, nesupratęs ar nenugirdęs šnabždesio, sušuko: „Ką tokio... 
a... gerą vietą? Palauk biškį, aš tik baigsiu kalbėti, kaip toliau buvo su šiuo kiš- 
kiu... tuoj parodysiu“. Ir toliau pasakojo, neskubėdamas, nepaisydamas, kad 
svečias labai nekantriai laukė pabaigos, kol pakartotinai pašnibždėjo į ausį. 
Tuomet abudu išėjo į kiemą. Ten senelis ištiesė ranką ir, pasisukęs ant vieno 
kulno užbrėžė didelį ratą: „Štai... kur tik nori, iki pat akiračio“. 

Su šeimos nariais senelis laikydavosi tam tikros gradacijos. Su mano mo- 
tina buvo labai švelnus ir neleisdavo sau jokių negražių žodžių. Gal šiek tiek 
laisviau kalbėdavo su savo žmona, senele Stase. Mūsų vežėjas Jonas sakė, kad 
važiuodamas mišku ir pajutęs norą pasivaikščioti, senelis liepdavęs sustoti, 
nes, girdi, „Ponia nori pasivaikščioti“. Su savo vaikaičiais jis kalbėdavo nesi- 
varžydamas ir kartais pavartodamas pikantišką žodį. Bet jam užeidavo ir švel- 
numo nuotaika, ir tuomet vadindavo mus „dūšelėmis“. Priešpiet ir po pietų 
persižegnodavo, o per pietus reikalaudavo susikaupimo ir sakydavo: „Per pi- 
etus — kaip bažnyčioje“, - nes valgoma duona, atseit Dievo dovana. Duonos 
trupinius nuo stalo reikia sudeginti, kad nepatektų į šiukšlyną ar į kitą nešva- 
rią vietą. Tokią pat pagarbą jis rodė ir rugiams, ir pabaigtuvių rugių vainikas 
visuomet kabojo greta šventų paveikslų. 

Kartą aš radau klojime kažkokią nepaprastą rugių varpą... ir parnešęs 
namo rodžiau seneliui. Jis, apžiūrėjęs ją, pasakė: „Nešk, dūšele, atgal ir padėk 
į prėslą“. 

Mano senelis mirė, kai man buvo keliolika metų, ir, aišku, pateikdamas 
čia keletą ryškesnių prisiminimų, aš nesugebu duoti išsamesnės jo charakte- 
ristikos. Tačiau ir tie keli momentai sako, kad šio žmogaus mentalitetas labai 
skyrėsi nuo dabartinių žmonių. Jis buvo tikras praėjusio šimtmečio žmogus, 
net ir mirė praėjusiame šimtmetyje. Kita. vertus, jis buvo jau atgyvenusios 
savo epochą smagios, ambicingos ir savavališkos klasės atstovas. 

Jo pirmoji žmona Antanina, buvusi Ryllo-Bykovskytė, mano tėvo moti- 
na, mirė gana jauna. Mano senelis liko našlys. Jis ilgėjosi gyvenimo draugės ir 
neprošal jam buvo vesti antrą kartą. Bet tuo metu jau buvo vedęs mano tėvas, 
ir seneliui, sulaukusiam tokio vėlyvo amžiaus, buvo drovu vesti antrą kartą. 
Tik mano motinos padrąsintas, jis vedė mūsų kaimyno Huberevičiaus dukterį 
Stasę, kuriai jau seniai reiškė simpatijas. Tokiu būdu atėjo mūsų senelė Stasė, 
mano būsimoji krikšto motina, mus visus mylėjusi ir mūsų mylima. 

Senųjų Huberevičių aš nepažinojau, nes tai buvo už mane daug senesnių 
žmonių karta, ir apie juos galėjau spręsti tik iš vyresnių žmonių pasakojimų, o 

daugiausia - iš mūsų eigulio Vincuko Kryvošiejaus. Man liko įspūdis, kad se- 
nasis Huberevičius, Holovičpolės dvariuko savininkas, buvo atgyvenusių savo 
amžių ir nusigyvenusių dvarininkų užsilikęs atstovas. Po 1863 metų sukilimo 
daugelis dvarų pateko sunkion materialinėn būklėn. Ją dar pasunkino dvari- 
ninkams uždėta vadinamoji kontribucija, tai yra piniginė bauda už sukilimą. 
Bet iš dalies buvo kalti ir patys dvarų savininkai, nemokėję prisitaikyti prie 
naujų sąlygų po 1862 metų žemės reformos. Toks apleistas dvariukas ir buvo 
Holovičpolė - Huberevičiaus valda. Anot minėto eigulio, ponas Huberevičius 
nesugebėjo net tvarkyti savo galvijų bandos ir išnuomodavo pieno ūkį žydui 
su „ekscepcija“ (t. y. paliekant dalį pieno dvaro savininkui). Bet, pasirodė, tasai 
pieno „ūkis“ buvo per menkas, kad patenkintų ponų šeimos poreikį net grieti- 
nėlei ir tekdavo ją imti iš žydo, žinoma, kreditan ir pasitikint žydo buhalterija. 
Taip dalykai klostėsi daugel metų, o kai žydas pareikalavo atsilyginti, teko par- 
duoti žemės sklypą. 

Bet nepaisant to, ponas Huberevičius neprarado fantazijos ir atsidėjęs 
aistringai medžiodavo. Tada, matyt, mūsų apylinkėje būta nemažai vilkų, ir 
ponas Huberevičius laikė vilkinių šunų gaują, kurie buvo įgudę sulaikyti ir 
pasmaugti vilką. Kartą, pasakojo senis Vincukas, šunys buvo sulaikę vilką, o 
neatsilikęs nuo jų raitas Huberevičius, nušokęs nuo arklio, plikomis rankomis 
stvėrė vilko užpakalinę koją ir sulaužė ją, perlenkdamas per savo kelį. 

Visos šeimos Lietuvoje turi giminių, pakrikusių po visą kraštą. Turėjo- 
me ir mes, turėjo ir Huberevičiai. Tai ir lankydavomės įvairiomis progomis. 
O viešėjimas užtrukdavo ilgai, keletą dienų. Su atvažiavusiais vyrais žuvauta, 
medžiota, tad reikėdavo vežtis šautuvus, šunis, medžioklinius rūbus. Moterų 
apsilankymas būdavo dar sudėtingesnis, jos veždavosi po kelias kostiumų ir 
skalbinių pamainas, ponia ar panelė veždavos savo kambarines, mylimą ka- 
čiuką ar šuniuką, net kanarėlę narvelyje. Moterų tualeto reikmenys turėjo su- 
dėtingą nomenklatūrą, kurią šiandien vargiai kas suprastų. Aš dar atsimenu 
vieną kitą dažniau vartojamą pavadinimą, kaip žabo, turniūras, krinolinas. 
Šiuos daiktus, kartu su nugyvenusiais amžių namų apyvokos rakandais, mes, 
vaikai, rasdavome mūsų namų palėpėje. Įdomus dalykas buvo krinolinas — 
platus moteriškas sijonas, į kurį buvo įsiūti kažkokios tamprios medžiagos 
įvairaus skersmens lankai: siauras viršuje, žemiau platesnis ir taip toliau, iki 
pat plačiausio apačioje. Toks sijonas (kaip matyti senose graviūrose) buvo var- 
po išvaizdos, o jo savininkė turėjo būti labai įgudusi, kad įlindusi į jį gebėtų 
laisvai judėti. 

Huberevičiai kartais lankydavosi pas savo gimines Važinskius Iščolnos 
dvare, apie penkios mylios nuo mūsų. Mūsų senelė Stasė pasakojo mums vie- 
ną nemalonų nuotykį per savo viešnagę pas gimines. Ji turėjo atsivežusi savo 

numylėtą katiną ir jo lydima išėjo pasivaikščioti sode. Nejučiomis katinas at- 
siliko ir buvo vietinių medžioklinių šunų užkluptas. Besigelbėdamas jis, kiek 
įkerta kojos, spruko pas savo ponią, o paskui jį visa šunų gauja. Mano senelė 
išsigando ir taip pat ėmė bėgti, bet įsipainiojo į savo platų krinoliną, pargriu- 
vo, o tuo momentu į jos platųjį „parėdą“ kaip pro atdarus vartus įbėgo katinas 
ir visa šunų gauja. Įvyko sunkiai įsivaizduojama maišatis, buvo daug riksmo, 
klyksmo, ašarų, prireikė valerijono lašų... 

Mano tėvas 


Turiu prisipažinti, kad apie savo tėvą žinau labai nedaug. Pirmiausia to- 
dėl, kad jis buvo labai nešnekus, ypač su vaikais. Ir neatsimenu, kad būtų jis ką 
nors apie save pasakojęs. Kiek daugiau apie jį sužinojau iš savo senelio, mamos, 
tetos arba iš senųjų Lebiodkos tarnautojų. Antra vertus, ir aš pats kaltas, nes 
buvau nedrąsus ir drovėjausi atvirai su tėvu kalbėtis. Išskyrus dukterį Helą, 
kurią jis labiausiai mylėjo ir lepino, su kitais vaikais jis buvo labai griežtas, ir 
mes gerokai jo prisibijojome. Aš labai gailiuosi, kad susiklostė tokie santykiai 
ir kad negalėjau savo tėvo geriau, giliau pažinti, nes jis buvo to tikrai vertas. 

„ Iš išlikusių dokumentų nustačiau, kad gimė jisai Lebiodkoje 1845 metų 
lapkričio 2 dieną (senu stiliumi), o šiaip apie jo vaikystės dienas nieko neži- 
nau. Žinau, kad turėjo jis dvi seseris, bet jos mirė dar gana jaunos. Mano tėvo 
motina irgi mirė gana anksti, ir vienintelis vaikas Leonardas augo savarankiš- 
kai, nes, atrodo, jo tėvas (tai yra mano senelis Stanislovas) mažai turėjo įtakos 
savo įpėdiniui. Sunkūs tuomet buvo laikai, ypač tuoj po 1863 metų sukilimo. 
Dėl sunkios materialinės būklės dauguma dvarininkų negalėjo išleisti vaikų į 
mokslą, bet savo senelio garbei turiu pareikšti, kad jis padarė ką tik galėjo, kad 
tinkamai išauklėtų sūnų. Mano tėvas buvo atiduotas į pirmąją Vilniaus gim- 
naziją (kampas Didžiosios ir Šv. Jono gatvės - dabartiniai senieji Universiteto 
rūmai). Šią mokyklą mano tėvas baigė gerai. 

Apie tėvo gyvenimą Vilniuje mažai teturiu duomenų. Žinau, kad turėjo jis 
kambarį kažkur Šv. Jono gatvėje; kartą, kai aš jau buvau studentas, tėvas man 
rodė savo buvusio kambario langą. O prie to lango kartą į pakulų plaušus įsi- 
vėlė čiurlys. Tėvas jį pagavo ir padarė iškamšą, kuri pateko į paukščių kolekciją 
Lebiodkoje. 

Gimnazijoje tėvas susidomėjo gamtos mokslais. Kas jam įkvėpė šį pamė- 
gimą, aš nežinau, bet atrodo, kad gimnazijoje būta gerų mokytojų, kurie tu- 
rėjo įtakos. Aš atsimenu tėvą su malonumu prisimenantį botanikos pratybų 
pamokas. Pirmasis šių pratybų objektas buvo raktažolės žiedas ir galbūt todėl 
mano tėvas visą gyvenimą jautė šiam augaliukui ypatingą meilę. Raktažolių 
Lebiodkos apylinkėse nebuvo, užtat Vilniaus apylinkių kalvose - jų gausybė. 
Tad tėvas dažnai mus prašydavo, kad važiuodami iš Peterburgo į Lebiodką 
prikastumėm jų Paneriuose ir pasodintumėm Lebiodkos parke. Atsimenu taip 
pat, kad tėvas gerai pažinojo mūsų florą. Matyt, jo gyvenime būta ir „floris- 
tinio periodo“. Atsimenu didžiulį jo surinktą herbarą, kuris žuvo per pirmą 
bolševikų antplūdį į Lietuvą. 

Kas jį sudomino zoologija — tiksliai nežinau, bet, atsimenu, jis minėjo pa- 
vardę Biene. Kaip man atrodo, tai buvo vienas senojo Vilniaus universiteto 
darbuotojų, veikiausiai preparatorius ar laborantas. Gali būti vienas tų, ku- 
riuos anais laikais pasikvietė iš Vokietijos Bojanus ar Eichvaldas. Iš to žmogaus 
mano tėvas pramoko preparuoti paukščius ir žvėriukus, daryti jų iškamšas, 
kolekcionuoti vabzdžius. Iš surinktų kolekcijų matyti, kad mokslinio vadova- 
vimo būta gero, nes visi surinkti objektai teisingai apibūdinti, sutvarkyti siste- 
matine tvarka, ir pati preparavimo technika be priekaištų - tokia, kaip tų laikų 
Vakarų Europos muziejuose. 

Tėvo ekskursijos daugiausiai siekdavo artimas Vilniaus apylinkes. Jis man 
sykį minėjo, kad po 1863 metų sukilimo, kai buvo imtasi visokių represijų, jis 
neteko galimybės medžioti, nes visi ginklai buvo konfiskuoti. Kažkoks kari- 
ninkas, žinojęs mano tėvo pomėgį, ne tik parūpino jam šautuvą, bet ir prisky- 
rė jam savo ordinansą („denščiką“), kuris jam šautuvą nešiojo. 

Vasaros metu gimnazistas Ivanauskas atvažiuodavo pas savo tėvą įLe- 
biodką ir ten laisvai galėjo atsiduoti savo aistrai - rinko herbarą, medžiojo, 
gaudė ir preparavo vabzdžius ir paukščius. Namuose jis buvo varžomas, tad 
įsitaisė laboratoriją atokiau, gana erdviame svirne, o vėliau ir visai persikėlė 
ten gyventi, parsikvietęs vieną artimo kaimo berniuką, kurį išmokė daugelio 
laboratorinių darbų. Iš ten abu jauni gamtininkai išvykdavo apsikrovę ento- 
mologiniu tinkleliu, šautuvu, buteliais, skardine augalams rinkti ir pareidavo 
namo tik vakare, pavargę ir išalkę, o rytojui būdavo darbo visai dienai. Kartais 
jaunasis gamtininkas Leonardas Ivanauskas su savo „asistentu“ išsiruošdavo 
toliau, už Nemuno, į Slonimo apskritį. Ten gyveno jo pusbroliai Lunkevičiai 
(tikri mano dėdės). Tame krašte, Ščiaros pakrantėse, buvo ką medžioti, buvo 
ką rinkti. Taip ir susikaupė Lebiodkos kolekcijos, vėliau tapusios Kauno z00- 
logijos muziejaus užuomazga. 

Šiaip mano tėvas nemėgdavo svečiuotis, bet vis dėlto kai kada savo tėvo 
spiriamas nuvažiuodavo su juo viešnagėn, ir ten jam tekdavo nuobodžiauti. 
Kada pagaliau mano senelis išsiruošdavo grįžti ir ieškodavo sūnaus, jo niekur 
nebūdavo, o parvažiavęs namo rasdavo jį svirne. 

Mano tėvo pomėgis neužgeso anksti, kaip būna daugeliui jaunų žmonių. 
Priešingai, nors ir pasirinkęs kitą specialybę, jis visuomet domėjosi gyvąja 
gamta ir šiuo tuo vis praturtindavo Lebiodkos rinkinius. Visą gyvenimą jis 
domėjosi gražiais augalais, ypač dekoratyviniais medžiais, vaismedžiais, gė- 
lėmis. Iš jo atgabentų arba parsisiųsdintų augalų susidarė Lebiodkos gražus 
parkas, didelis sodas ir medelynai, iš kurių medžiai paplito net už Lietuvos 
ribų. Šis tėvo pomėgis, dargi stipresnis, persidavė man. Ir ne tik man, nes juo 
„apsikrėtė“ nemažai mūsų kaimynų, kurie ėmė mėgdžioti mano tėvą. 

Baigęs gimnaziją, mano tėvas pasiryžo stoti į aukštąją mokyklą, pasirink- 
damas Peterburgo technologijos institutą. Reikėjo išlaikyti konkursinius egza- 
minus, kas jam gerai pavyko. 

Baigęs, su inžinieriaus technologo diplomu, išvažiavo pasidairyti po Sibi- 
rą, kuris visą gyvenimą viliojo mano tėvą savo impozantišku didingumu, savo 
neaprėpiamomis galimybėmis, tuo labiau kad būta ten ir mūsų šeimai artimų 
žmonių. Vienas jų, Juozapas Koziell-Poklevskis, 1863 metų sukilimo dalyvis 
ir tremtinys, vėliau prasigyvenęs Sibire, turėjo didelius turtus, aukso kasyklą, 
didžiulius miškų plotus ir įmones. Pačiame Kinijos pasienyje, Majmačine, tu- 
rėjo jis spirito varyklą. Mano tėvas, būdamas chemikas, gavo čia savo pirmąją 
tarnybą, bet dirbo neilgai, nes, norėdamas pasitobulinti kaip specialistas, išva- 
žiavo į Prancūziją. Nežinau, kiek jis ten laiko užtruko, tik žinau, kad, pabuvęs 
keliose Prancūzijos įmonėse, nuodugniai susipažino su naujoviškais spirito 
technologijos metodais ir įsitikino, kad Rusija šiuo atžvilgiu yra labai atsiliku- 
si. Taikant naujus europinius metodus, buvo galima žymiai pagreitinti ir kartų 
papiginti spirito gamybą. 

Grįžęs iš Prancūzijos, mano tėvas pritaikė naujus metodus vienoje stam- 
bioje spirito gamykloje Voronežo gubernijoje. Rezultatai buvo puikūs, ir tėvas 
buvo pakviestas vadovauti šiai įmonei už didelį atlygį. Bet čia jis irgi neilgai 
išbuvo, nes, pagarsėjęs savo gebėjimais, buvo pakviestas į valstybinę tarnybą, 
iš pradžių į Varšuvą, o vėliau į Peterburgą. 

Būdamas Varšuvoje jis, Finansų ministerijai pasiūlius, parašė stambų vei- 
kalą iš savo specialybės („Ustrojstvo vinokurennych zavodov"). Jis buvo laiko- 
mas dideliu šitos srities autoritetu ir todėl aukštosiose sferose didžiai vertina- 
mas. Netrukus buvo perkeltas į Finansų ministeriją Peterburgan. 

Man atrodo, kad ši tarnyba buvo jam maloni ta prasme, kad nebuvo jis per 
daug pririštas prie vienos vietos. Priešingai, didelę tarnybos laiko dalį jis praleis- 
davo komandiruotėse, kartais tolimiausiuose didžiosios Rusijos pakraščiuose — 
Sibire, Urale ir kitur, kur vadovavo didelių chemijos įmonių statyboms. 

Apskritai jis buvo gana plataus akiračio žmogus, ir, atsimenu, vienais me- 
tais jam buvo pavesta rekonstruoti metalinių pinigų kalybą Peterburge, ką jisai 
sėkmingai atliko ir buvo garbingai apdovanotas. 

Jis labai mėgdavo keliauti, o progų pasitaikydavo, nes dažnai jam būdavo 
pavedami uždaviniai ir užsienyje, susiję su Rusijos ekonomika. Rusija buvo 
„ suinteresuota parodyti pasauliui savo ekonominį pajėgumą, todėl dalyvauda- 
vo dideliuose pasauliniuose centruose ruošiamose parodose. Rusijos skyrių 
organizavimas ir buvo pavedamas mano tėvui. Jis tapo šios srities specialistu. 
Tai buvo sudėtingas ir atsakingas darbas, kuriam prireikdavo kelių mėnesių 
tai Paryžiuje, tai Turine arba Berlyne, Vienoje. Visur jis turėjo pažįstamų ir ne- 

sijautė svetimas. Tarp kitko, Rusijos ambasadorium Londone buvo jo artimas 
draugas dar iš Sibiro Koziell-Poklevskis. 

Iš tų kelionių tėvas paprastai grįždavo patenkintas, kupinas energijos vėl 
stodavo prie savo kasdienio darbo. Šiaip gyveno jis Peterburge ir, matyt, mėgo 
šį miestą, nes buvo prie jo pripratęs dar nuo studentiškų laikų. Gyveno jis ku- 
kliai, nemėgo pokylių, nebent lankydavosi tik privalomuose oficialiuose poky- 
liuose. O šiaip turėjo keletą senų pažįstamų netgi iš senų Vilniaus gimnazijos 
laikų, su kuriais palaikė artimus ryšius, kaip antai su Jaloveckiu, Zlotnickiu, 
Novickiu ir keliais kitais. Aš ir mano vyresnieji broliai, būdami studentai, gy- 
venome pas tėvą, taigi kartu sudarėme vyrišką šeimą. 

Tėvas buvo labai darbštus, tvarkingas, turėjo savo gyvenimo ritmą - kel- 
davosi anksti, vis tą pačią valandą, atlikdavo keletą darbų prie savo rašomojo 
stalo ir eidavo į tarnybą, visada pėsčias, nors Finansų ministerija buvo gana 
toli. Ir grįždavo pėsčias. Vis dėlto, nors ir gyvendamas toli nuo tėviškės, jis 
visados siela būdavo jai atsidavęs. Bet kurios jo kelionės maršrutas ėjo per 
Lebiodką. Žinoma, visos kelionės į Europos vakarus buvo patogios aplankyti 
Lebiodką, bet ir tuomet, kai važiuodavo į rytus, tėvas ištaikydavo laiko, kad 
bent dvi, kartais vieną dieną pabūtų Lebiodkoje. Prabėgom apžiūrėdavo visą 
ūkį, patikrindavo darbus, ypač sode. Jeigu mes, vaikai, būdavome tuomet per 
atostogas namie, turėdavome asistuoti jam, viską kartu su juo apžiūrėti ir iš- 
klausyti visų jo pastabų. 

Rudenį, paprastai rugsėjį, tėvas atostogaudavo visą mėnesį. Jis sąmonin- 
gai pasirinko tą metą, nes tada kaip tik dirbami svarbiausi ūkio, ypač sodo 
darbai. O sodas buvo jo h0bby. 

Kas rudenį būdavo įgyvendinama jo numatyto plano dalis — sodinamas 
naujas sodo kvartalas, nauja alėja, naujas medelynas. Tad paskutiniais Le- 
biodkos klestėjimo laikais (t. y. 1914 metais, prasidėjus Pirmajam pasauliniam 
karui) sodas jau užėmė apie 20 ha. Per atostogas tėvas keldavo anksti, pats 
patikrindavo darbus. Jis būdavo visur, jis viską matė, tad nieko nuostabaus, 
kad išvargindavo ir darbininkus, ir tarnautojus, ir savo šeimą. Jam išvažiavus 
visi, net ir mano mamytė, galėdavo laisviau atsikvėpti. 

Dėl tėvo padorumo, darbštumo ir proto mes visi vaikai labai jį gerbėme, 
net nemanydavom apie jį blogai atsiliepti. Jis buvo mums didelis autoritetas. 
Tačiau negaliu paneigti vieno jo būdo trūkumo: jis buvo blogas psichologas, 
nemokėjo įsigilinti ne tik į žmonos, bet ir į vaiko sielą. Jo reikalavimai vaikams 
buvo griežti ir neatšaukiami, ir todėl įvykdavo skaudžių konfliktų, į kuriuos 
įsikišdavo motina, užstodama vaikus. Mes, vaikai, šio tėvo bruožo labai bijo- 
jome, ir todėl tarp mūsų ir tėvo atsirado kažkokia neperžengiama riba, užsto- 
janti artimesnius, nuoširdžius santykius. Tik vienintelei savo dukteriai Elenai 

(Helai) jis buvo kitoks, daug švelnesnis ir nuolaidesnis, o ji savo moteriška 
intuicija greit tai suprato ir mokėdavo tėvo šiurkštumą sušvelninti. Apie save 
turiu pasakyti, kad, nors labai gerbiu tėvą ir daugeliu atžvilgių norėčiau būti į 
jį panašus, bet paliko ir skaudaus kartėlio. 

Man atrodo, kad tėvas buvo atviresnis su svetimais žmonėmis negu su 
savo vaikais. Tais atvejais, kai jis atvažiuodavo į Lebiodką, pas jį su visokiais rei- 
kalais apsilankydavo įvairiausi žmonės: kaimynai dvarininkai ir dvarininkėliai, 
kaimiečiai ir artimų miestelių žydai. Man atrodo, kad jis daugiausiai bendros 
kalbos turėjo su kaimiečiais, ypač žemės ūkio reikalais. Dar šiandien aiškiai 
prisimenu tėvą, vilkintį trumpa ūkiška skrandute, o su juo - grupė kaimiečių 
ilgais avių kailiniais. Jie apžiūri laukus, naujoviškus ūkio padargus, gyvulius, 
bet ypač iš sodo tėvas ilgai jų nepaleidžia. Jis dažnai juos apdovanoja jork- 
šyrų veislės paršeliu, naujų rūšių sėklinėmis bulvėmis, jaunais vaismedžiais 
iš medelyno. Vaismedžiais jis apdovanojo visas artimiausias, taip pat ir toli- 
mas mokyklas, nes laikė jas židiniais, iš kurių gali plisti sodininkystės kultūra. 
Tais pačiais sumetimais jis dovanojo Vosyliškių mokyklai vitriną su paukščių 
iškamšomis (kurias padaryti aš buvau įpareigotas). Kad paskatintų kaimie- 
čius pažangiau ūkininkauti, jis sumanė organizuoti nedideles ūkio produktų 
parodas. Tam reikalui Žemės ūkio ministerijoje Peterburge išsirūpino šiokią 
tokią paramą, subsidijas, pagyrimo lapus ir panašiai. Šios parodėlės vykdavo 
Lebiodkos dvaro didelėje daržinėje, turėjo nemažą pasisekimą ir, manau, ne- 
mažą įtaką vietiniams ūkininkams. Atsimenu gerai, su kokia pagarba parodos 
dalyvis, gavęs piniginę premiją arba pagyrimo lapą auksiniais kraštais, laiky- 
davo jį savo rankose, 

Mūsų krašte nuolat stigo gerų amatininkų, tad tėvas buvo išsirūpinęs 
atitinkamos ministerijos leidimą įkurti amatų mokyklą. Tam reikalui buvo 
numatyta vieta Baniukų kaime, artimoje Lebiodkos kaimynystėje. Buvo pa- 
skirta medžiagos netoli valstybiniame miške, o gyventojai turėjo šią medžiagą 
suvežti. Čia pasireiškė įprastas mūsų žmonių apsileidimas - jie delsė suvežti 
medžiagą, tuo tarpu 1914 metais prasidėjo Pirmasis pasaulinis karas, ir geras 
sumanymas žlugo. 

Paskutiniai prieškariniai metai — tai Lebiodkos „aukso amžius“. Nusisto- 
vėjusi nuosekli ūkio tvarka, pažangi agrotechnika, drenažas, naujoviškos že- 
mės ūkio mašinos, veislinė gyvulių banda, didokas komercinis sodas. Tai buvo 
Lebiodkos apogėjus, po to prasidėjo smukimas, susijęs su karo pradžia. 

Suliepsnojo karas, mobilizacijos karštligė apėmė visą kraštą; Rusijos ar- 
mija, Renenkampfo vadovaujama, įžengė į Rytprūsius, pergalingai stūmė vo- 
kiečius, degindama ir plėšdama miestus, kaimus. Rusų karininkai, prisiplėšę 
visokių gėrybių, siuntė į užfrontę, į savo namus, į Vilnių, į Gardiną. Prikrauti 

grobio vežimai traukė ištisomis gurguolėmis, trukdydami susisiekimą, už- 
stodami kelią kariuomenei... Didelis triumfas, sveikinimo telegramų srautas 
plaukė į Peterburgą. Ir staiga apsisuko likimo ratas. Renenkampfo armija su- 
triuškinta, kaip padūkę bėga rusai, metę ginklus, prisiplėštus lobius, užtvin- 
dydami kelius, kad tik į rytus, kad tik pasiekus Rusijos sieną... Vokiečiai jau 
užėmė artimas pasienio apskritis, aišku, kad jie eis toliau. Tad nereikia priešui 
palikti jokių gėrybių, būtina sunaikinti, sudeginti dvarus, kaimus, visą paša- 
rą, visus javus, O visus gyventojus ir visus gyvulius evakuoti Rusijos gilumon. 
Dega dvarai, ūkiai, kaimai, žmonių pilnos stotys, o gyvulių bandos stimpa 
badu pakelyje į Rusiją. Būtų sunaikinta visa Lietuva, jeigu rusai nebūtų taip 
greit bėgę nuo priešo. Laimė, jie nespėjo sudeginti visų pastatų, o kur galėjo 
tai padaryti, tai už porą butelių degtinės ar piniginį kyšį atsisakydavo tokio 
sumanymo. Šitaip išliko ir mūsų ūkis. 1914 metų rudenį mano tėvas, kaip pa- 
prastai, atostogavo, o atostogoms pasibaigus į Peterburgą jau nebegrįžo ir iš 
tarnybos atsistatydino. 

Apie ketinimą atsistatydinti tėvas kalbėjo jau daug anksčiau ir, kaip aš 
manau, su tuo būsimu gyvenimo etapu jo galvosenoje siejosi tam tikra ro- 
mantika. Jis gausiąs pensiją, apsigyvensiąs Lebiodkoje, savo santaupas panau- 
dosiąs ūkiui praplėsti, melioracijai ir kitiems išsvajotiems dalykams. Jis manė, 
kad jo aukštas valdininko laipsnis (dejstvitelnyj statskij sovetnik) užtikrins jam 
didelį autoritetą ir viešą pagarbą, o išėjus į pensiją — jam būtų suteiktas dar 
aukštesnis laipsnis (tajnyj sovetnik). Būdamas valdininkas, jis įprato įsakinėti, 
ojo įsakymai buvo vykdomi. Dabar viskas pasikeitė: nebuvo jau tos valdžios, 
kurios sistemoje jis iškilo, jo laipsniai neteko reikšmės, kapitalai, likę Peter- 
burgo bankuose, netrukus tapo suvalstybinti, o pensijos irgi nebegavo. 

Neilgai trukus įsikūrė vokiečių administracijos organai. Mūsų „kreiso“, 
t. y. apskrities, viršininku (Amtsvorsteher) paskirtas toksai Fickelis, o mūsų 
namuose patogiai įsitaisė gvardijos karininkų grupė. Apskritai imant, tie nauji 
įnamiai nebuvo mums per daug įkyrūs, net tam tikru atžvilgiu naudingi, nes, 
būdami gvardijos karininkai, galėjo lengvai atsispirti kitų, prastesnių, karo pa- 
dalinių reikalavimams ir šitaip net kiek apsaugoti mano tėvų teises. Bet vis 
tiek mano tėvas jau nebegalėjo vyrauti savo namuose. Kai kurie mūsų kai- 
mynai, kurie seniau rodė vergišką pagarbą mano tėvui, kurie nepraleisdavo 
progos jį pasveikinti varduvių ar šiaip kokių švenčių proga, dabar elgėsi šaltai, 
nekreipdami į jį dėmesio. 

Okupacijos pradžioje aš buvau Peterburge ir tik po revoliucijos (1918-04- 
24) galėjau grįžti namo ir pagyventi esant okupaciniam režimui iki 1919 metų. 

Savo tėvą radau didžiai pasikeitusį. Jį palaužė susiklosčiusios aplinkybės, 
ir buvo tai jau nebe tas generolas, kaip jį vadindavo mūsų kaimynai, o tik ei- 

linis dvarininkas. Okupacijos režimas ir vokiečių įžūlumas giliai pažeidė jo 
savigarbos jausmą, jisai vengė jų, bet vis tiek turėjo vykdyti jų reikalavimus. 
Kartu jame išvešėjo neapykanta tiems, kurie, pataikaudami vokiečiams, šliau- 
žiojo prieš juos. Tokiems, tarp kitko, priklausė mano motinos brolis, atseit 
mano dėdė V. Reichelis, kuris, pats būdamas vokiškos kilmės, rado su vokie- 
čiais bendrą kalbą. 

1918 metų rudenį mes su žmona išvažiavome iš Lebiodkos į Musteikos 
kaimą mokytojauti, ir aš daugiau tėvo nebemačiau. Jis mirė 1919 metais. Mano 
motina pasakojo man, kad paskutinėmis dienomis, kai jau buvo aišku, kad liko 
visai nebedaug, ji pakvietė Vosyliškių kunigą Sakalauską, kad jis išklausytų 
tėvo išpažinties. Tėvas griežtai priešinosi. Tada motina ėmė prašyti, kad jis 
sutiktų šiaip su kunigu pasikalbėti, tikėdamasi, kad iš to pokalbio savaime išeis 
išpažintis. Iš pradžių jie kalbėjosi vos girdimai, bet netrukus pasigirdo pakeltu 
tonu tariami tėvo žodžiai, o iš jų motina suprato, kad tėvas aštriai kritikuo- 
ja kunigo veiklą. Tada ji pasiskubino kunigą atšaukti. Ir dar vienas smulkus 
epizodas iš tėvo paskutiniųjų valandų: motina atnešė ir padėjo ant staliuko 
šalia tėvo pagalvės didelį gražų obuolį. Tėvas, matyt, jo neatpažino ir paklau- 
sė, kokia tai atmaina. „Tai Grahamo karališkasis“, — atsakė motina. Tėvas tik 
palingavo galva. 

Tėvas buvo palaidotas Lebiodkoje. Jis dar keletą metų prieš mirtį išsirūpi- 
no leidimą įkurti mūsų šeimos kapines paties dvaro ribose. Vieta parinkta už 
puskilometrio nuo namų, vadinama Bujanouščina, sausa kalvelė prie pušyno. 
Jau iš anksto ši vieta buvo apsodinta ąžuolais, į ją nutiestas kelias. Ten vėliau 
buvo palaidota ir mano motina. Bet, deja, ir ten jiems neteko ilsėtis ramybė- 
je. 1940 metais atėję bolševikai ieškodami brangenybių išrausė kapus, atidarė 
karstus ir išmėtė mano tėvų palaikus. 

Eigulys Jonelis 


Jo tikra pavardė buvo Kryvošiejus, vardas Jonas, pravardžiuojamas Rud- 
barzdžiu ir Jonu Ilguoju, o dažniausiai vadinamas Jasiuku, atseit Joneliu. Jo 
tėvas Vincukas buvo Lebiodkos eiguliu dar mano senelio laikais. Tai buvo sti- 
prus, kresnas vyras, iki vėlyvos senatvės su tankia plaukų „čiupra“ vos pra- 
žilusiomis sruogomis, burnoje — abi eilės baltų dantų. Vėliau Jonas perėmė 
savo tėvo Vincuko pareigas — tapo eiguliu. Kaip atlyginimą už savo pareigas 
eigulys gavo porą hektarų žemės su namu artimame kaime Podsviatoje, kur ir 
glaudėsi mūsų Mikniškių miškas. Šį mišką Vincukas, o vėliau jo sūnus Jonas 
ir turėjo saugoti. Kartu jie buvo ir „strielčiai“, medžiodavo lapes ir kiškius; 
lapes paimdavo sau, o už kiškius, atiduodamus į Lebiodką, jiems buvo moka- 
ma po pusrublį. Tuo laiku tai buvo gera kaina, nes vyrui už darbo dieną buvo 
mokama tik trisdešimt kapeikų. Vincukas mirė, kai aš dar buvau vaikas, todėl 
svarbiausia mano pažintis ir draugystė buvo su jo sūnumi Jonu. O susitikti 
su juo progų buvo daug, nes dvaras be jo apsieiti negalėjo ir vis pasišaukdavo 
vienu ar kitu reikalu. 

Jis buvo didelis grybų žinovas, Mikniškių miške gausiai augdavo baravy- 
kai, ir Jono Rudbarzdžio pareiga buvo laiku apie tai pranešti dvarui. Tuomet 
kinkydavo į mažą vežimėlį seną ištikimą kumelę Pery ir mes, visi vaikai, su 
tetule, aukle prancūzė, kartais ir su kitais atsitiktiniais giminėmis bei lankyto- 
jais šunų lydimi važiuodavome į Mikniškes. Ten rasdavome jau užkurtą laužą, 
o dažnai šalia jo jau būdavo geroka krūva grybų. Vėliau eigulio vadovaujami 
grybaudavome. Prisimenu, kartą grybų radome tiek, kad iki kraštų pripylėme 
vežimėlį ir atgal turėjome eiti pėsti šalia jo. Namų šeimininkėms buvo darbo 
visai kitai dienai, nes reikėjo laimikį sudoroti, gražiai supjaustyti riekelėmis, 
sudėti ant sietų ir padžiauti džiovykloje. 

Be Jonelio kartais būdavo sunku išsiversti per medunešį, nes, kaip žino- 
ma, tuo metu dažniausiai bitės ir spiečia, tai bitininkui darbo daug. Žinoma, 
tai buvo mūsų sodininko pareiga, bet bitynas didelis, ir pagalba iš šalies pra- 
versdavo, reikėdavo šauktis Jonelio. Bet jis tai mėgdavo, nes buvo aistringas 
bitininkas, be to, pats jausmas, kad be jo negali išsiversti, buvo jam itin malo- 
nus. Tuomet nepasakytum, kad tai tarnautojas, - jis buvo kupinas savigarbos 
ir darbą dirbo ne už atlygį, bet dėl paties darbo. 

Lebiodkoje, kaip ir apskritai senose sodybose, buvo daug pasenusių storų 
medžių. Milžiniškos liepos augo ties namais, o žydėjimo metu jų kvapas plis- 
davo toli aplinkui. Tai bičių mėgstamos vietos — sutrūnijusiuose liepų kamie- 

nuose daug uoksų, — ten spiečiai randa patikimą buveinę ir joje apsigyvena. 

Jonelis dažnai apžiūrinėdavo tas liepas — ar nepamatys atskridusio spie- 
čiaus. Nuojo ir aš įpratau prie to užsiėmimo. Atsimenu, kartą pamačiau būrelį 
bičių besisukiojantį palei uoksą ir lendantį į jį. Greit pranešiau Joneliui, ir jis 
atidžiai ilgesnį laiką į jį žiūrėjo. „Ne, vaikeli, — tarė jis, — tai ne spiečius, tai 
žvalgai. Tai bitės, pasiųstos surasti tinkamą vietą spiečiui apsigyventi. Gal jos 
čia apsigyvens, o gal ir ne, kaip joms patiks... “ Tai buvo pirmoji mano patirtis 
bitininkystėje, bet vėliau aš iš Jonelio pramokau ir daugiau, pažinau bičių pe- 
rus, tranus, o kartą jis man parodė bičių motinėlę... 

Jeigu liepose apsigyvendavo tikras spiečius, Jonelis turėdavo darbo bent 
dienai. Kartais reikėdavo lipti labai aukštai, kaltu ir kitais įrankiais paplatinti 
uoksą, kartais dar aukščiau prakalti antrą skylę, kad būtų galima pro ją dumti 
dūmus ir pagaliau dideliais vargais suvaryti visą šeimą į spietinę. Bet tuomet 
jis gaudavo atpildą — spiečius tekdavo jam vienam ir jis parsinešdavo jį namo. 

Lebiodkoje, kaip žinia, buvo didelis sodas, kuris ir šiaip kas keleri metai 
buvo plečiamas. Derlingais metais vaisių buvo tiek daug, kad ūkiui iškildavo 
pertekliaus problema. Pirmiausia sodą reikėdavo saugoti, ir buvo samdomi 
keli sargai. Vienas tų sargų, pats vyriausias, ir buvo Jonelis. Parsigabenęs ry- 
šulį pačių reikalingiausių daiktų, su šautuvu ant peties, jis atsikraustydavo į 
Lebiodką ir kurios nors plačios obels pavėsiuose statydavo palapinę. Dabar aš 
žinojau, kad čia bus ir mano nuolatinio lankymosi vieta, nes ateiti pas Jonelį, 
pasėdėti su juo ant šiaudų būdoje ir pasikalbėti visokiomis temomis buvo man 
didelė pramoga. O kalbėti jis mokėdavo ir mėgdavo gryna gudų tarme. 

Šia proga teko man pastebėti, kad gudai, šnekėdami labai artima lenkams 
ir rusams kalba, nevienodai pasiduoda šių kalbų įtakai. Atskiros vietovės, ats- 
kiri valsčiai kalba skirtingais dialektais. Taip pat ir atskiri asmenys, priklau- 
somai nuo jų ryšių su dvaru, su klebonija ar su valsčiumi, kalbėjo gryna arba 
darkyta kalba. Bet taip pat pastebėjau, kad kai kurie asmenys, nepaisant jų 
santykių su svetimais elementais, atkakliai išlaikydavo savo kalbos grynumą. 
Tokiems priklausė ir mūsų Jonelis. | 

Temų savo pasakojimams jis turėjo, taip sakant, pilną maišą. Tarp jų — 
medžioklės įvykiai. Ir nors žinojau, kad jis pagražina juos pridėdamas nebūtų 
dalykų, kaip daro dauguma medžiotojų, vis vien būdavo malonu jų klausytis. 
Mėgdavo jis pasakoti apie mūsų dvaro praeitį, apie senovinius ponų papro- 
čius, apie jų išdaigas ir keistenybės. Manau, kad jis čia nemaža pridėdavo savo 
fantazijos, bet vis tiek dalis buvo teisybės. Mėgstama jo pasakų tema buvo 
žydai ir mozūrai. Šiąja tema pasakų, anekdotų ir patarlių galima išgirsti visoje 
Gudijoje ir Lietuvoje. Bet apie mozūrus — daugiausia kaimyniniuose su jais 
kraštuose, tai yra Gardino-Druskininkų-Seinų pusėje. Ši tema galėtų užimti 

garbingą vietą tiek lietuvių, tiek gudų tautosakoje. Jonelis ir pats turėjęs hu- 
moristinių nuotykių su žydais. Pavyzdžiui, kartą jis nušovęs zuikį ir pakabinęs 
jį klojime, bet per žemai, tad naktį atėjęs šuo nutraukė jam galvą. Medžiotojui 
buvo drovu nešti tokį zuikį į dvarą. Jis savo laimikį pasiūlė žydui supirkinėto- 
jui. Besikalbėdamas žydas pastebėjo, kad zuikis be galvos, ir ėmė svyruoti dėl 
pirkinio. Jonelis paaiškino, kad čia nieko blogo, nes, girdi, galvą nutraukęs šū- 
vis. „Tai kam taip stipriai šaudyti“, — atlyždamas pasakė žydas. Kitą kartą gre- 
timo dvariuko sodo nuomininkas žydas paprašė Jonelį porą naktų pasaugoti 
surinktus į krūvą obuolius. Naktį sodo gale šunys pakėlė triukšmą, ir atbėgęs 
žydas siūlė šauti į įsiveržusius piktadarius. „Kad nematau jų“, - sakė Jonas. „Tu 
tik šauk, o kulka jau ras“, - atsakė žydas. Mozūrų pas mus apsilankydavo gana 
daug, daugiausia buvo jie kiaulių pirkėjai. Todėl kartais ir ne mozūras kiaulių 
pirkėjas buvo vadinamas mozūru. Apie juos nebūta geros nuomonės. Gausia- 
me folklore jie vaizduojami kaip naivūs, prasti žmonės, ir ne kitokie buvo visi 
Jonelio anekdotai apie juos. 

Pagal susidariusią tradiciją Joneliui buvo pavedama rūkyti dešras, kum- 
pius, lašinius. Tas darbas turėjo būti atliktas iki Velykų, kitaip sakant, imtis jo 
reikėjo jau Didžiojo pasninko gale. 

Rūkykla, gana didelis, aukštas pastatas, stovėjo kiek nuošaliau nuo kitų 
trobesių, turbūt todėl, kad būtų apsisaugota nuo gaisro. Buvo didelis įvykis, kai 
anksti pavasarį, kovo pabaigoje arba balandžio pradžioje, būdavo sukraunama 
ant vežimo visos dešros, skilandžiai, lašinių paltys ir, Jonelio lydimi, vežama 
į rūkyklą. Prie rūkyklos jau iš anksto būdavo paruošta didelė kadagių krūva 
rūkymui. Kai visos mėselės jau iškabinėtos, pats Jonelis įsitaisydavo viename 
kampe „sostą“ — patogų sėdėti kelmą, o ant žemės paklodavo šiaudų, kad rei- 
kalui esant būtų galima atsigulti. Nuo to momento prasidėdavo savaitę ir il- 
giau trunkantis budėjimas. Pareiga buvo nesunki, dūmai akių negraužė, nes 
kildavo aukštyn, o prie ugnies šalta nebuvo. Pats šios procedūros pareigūnas 
buvo visada apsigaubęs avikailiais ir dėvėjo tokią pat kepurę ant galvos. Nuo 
nuolatinių dūmų jis buvo kiaurai prarūkęs, kaip ir tie skilandžiai, kuriuos jis 
saugojo. Net vėliau, kai rūkymas jau būdavo baigtas, nuo Jonelio vis sklisdavo 
malonus kadaginių dūmų ir rūkytų kumpių kvapas. Žinoma, kvepėjo ne tiek 
jis pats, kiek jo kailiniai, bet jis juos dėvėjo ir žiemą, ir vasarą, tad šis kvapas 
buvo nuo jo neatskiriamas. 

Aš labai mėgdavau nueiti pas Jonelį į rūkyklą, atsisėsti prie rūkstančio 
laužo, pakvėpuoti kadagių dūmais ir pasišnekėti. Tada jis man pripasakodavo 
visokių dalykų. Kartais abudu pasprukdavome iš rūkyklos. Mat buvo pavasa- 
ris, netolimoje Keturkių pelkėje jau tirpo ledas. Tuo laiku jau atskrenda pem- 
pės, antys, perkūno oželiai, - pagunda didelė, nes linksmą pempių „gyvi gyvi“ 

mes girdime net čia, rūkykloje, sėdėdami. Tad greit užžeriame pelenų ir smė- 
lio ant ugnelės, kad kartais nekiltų gaisras. Einam į arklidę. Čia paimame seną, 
atgyvenusį savo amžių „drigantą“ (eržilą) Čiudaką, kurį mano tėvas kadaise sų 
kitais arkliais atsivežė iš Voronežo gubernijos. Pakinkome arklį į vežimuką ne 
dėlto, kad tingime eiti, bet dėl to, kad antys arčiau prisileidžia važiuotą negu 
pėsčią, o mūsų senas ir lėtas Čiudakas labai tinka tam reikalui. Kad tik pelkė jį 
keltų. „Bet nieko, dar pašalas stiprus, išlaikys, o jei įlūš ir prigers — tai nedidelis 
nuostolis, tik lupti bus bloga tokioje nepatogioje vietoje“, - sako Jonelis. 

Kartais su Joneliu einame lydekauti, šį kartą pėsti, arklys nereikalingas. 
Keturkių pelkė plačiai patvinusi, saulė akinančiai šviečia, vos dvelkia silpnas 
vėjelis, kaip tik lydekų neršto diena. Įžengiame į vandenį, vaikščioti neblo- 
gai, nes dugne pašalas laiko. Sustojame vienas nuo kito per kokį šimtą žings- 
nių. „Klausyk, Jonai, - pašaukiu savo draugą, — kaip manai, ar nesudegs tenai 
mūsų rūkykla?“ — „Dievo valia. Gal nesudegs. Aš vis pažiūriu į aną pusę, dar 
dūmų nematyti.“ 

Stovime mes šitaip su Joneliu ir atidžiai žiūrime i vandenį. Ir staiga šiur- 
pas mane perėmė: iš vandens pasirodė lydekos margas nugarinis pelekas, ne- 
stovi vietoje, tik eina ratu. Prisidedu šautuvą ir, šovęs į tą vietą, matau net 
keletą lydekų — viena didelė ir dvi trys mažesnės. Imu jas, kišu į kuprinę, bet 
slidžios, vis išslysta iš rankų. „Po žiaunom, po žiaunom imk. ..“ — moko mane 
iš tolo Jonelis, ir tikrai už žiaunų galima stipriai laikyti. 

Linksmi grįžome namo. Džiaugiausi savo keturiomis lydekomis. Rūkykla 
šį kartą nesudegė. Tai irgi gerai. 

Mano medžioklės su Joneliu prasidėjo labai seniai, dar tada, kai aš pats šau- 
tuvo dar neturėjau ir tik lydėdavau jį. Už tą malonumą aš turėjau parūpinti jam 
šaudmenų. Tai nebuvo labai sunku, nes mano tėvas turėjo jų pakankamai, jie 
buvo laikomi ąžuolinėje spintelėje ir aš žinojau, kur yra jos raktas. Tad, reikalui 
esant, pasivogdavau, kas buvo reikalinga mano draugui: šratų, parako, kapsulių. 

Jis turėjo senovišką vienvamzdį šautuvą, grūstuvu užtaisomą, o mano 
tėvas ir broliai turėjo jau naujoviškus patroninius šautuvus. Man buvo įdo- 
mu žiūrėti, kaip Jonelis užtaisydavo šautuvą. Pirmučiausia iš ragelio išpildavo 
žiupsnelį parako ant delno, ir supildavo jį į vamzdį. Įkišdavo pleituką — pakulų 
gniužulą ir geležiniu grūstuvu stipriai jį sugrūsdavo. Po to ėjo tokia šratų por- 
cija, kuri taip pat būdavo užkemšama pleituku. Galop atlauždavo gaiduką, pa- 
žiūrėdavo, ar parakas subyrėjo iki kaminėlio, o jeigu jis ten nepasirodė, įber- 
davo žiupsnelį. Todėl buvo tikslinga tokiems šautuvams turėti kuo smulkesnio 

parako. Kai kaminėlis būdavo jau pilnas parako, ant jo užmaudavo kapsulę, 
kurią reikia užspausti iki pat galo. Visas šis užtaisymas trukdavo gana ilgai 
ir, ypač lietingu oru, buvo labai nepatogus. Neretai pasitaikydavo, kad, kirtus 
gaidukui, sudegdavo vien kapsulė arba kapsulė ir parakas kaminėlyje, bet ne- 
užsidegdavo parakas vamzdyje. Arba būdavo taip, kad parakas vamzdyje už- 
sidegdavo pavėlavęs ir todėl įvykdavo du šūviai, vienas nuo kapsulės ir parako 
kaminėlyje, o kitas, keliomis sekundėmis vėliau, užsidegus parakui vamzdyje. 

Aš gerai atsimenu, kai Jonelis pirmą kartą pakvietė mane į medžioklę. 
Man tada ėjo bene devinti metai, bet aš dar šautuvo neturėjau. Jau buvo įpu- 
sėjęs ruduo, beržai stovėjo pusplikiai, bet gražiai pasipuošę paskutiniais gel- 
tonais lapais, o šermukšniai iš tolo žėrėjo kruvinai raudonomis uogomis. Ilgos 
smilginių strazdų virtinės traukė pietvakarių link, kartais nutūpdamos beržų 
viršūnėse. „Aš tau nušausiu strazdą; — tarė Jonas. 

Štai iš vieno beržo, kur tupėjo jų pulkas, visi paeiliui pakilo, bet vienas 
liko. Mano draugas priėjo pakankamai arti, prisidėjo šautuvą prie peties ir 
ėmė taikytis. Taikė ilgai, gal pusę minutės, bet man ji pasirodė pusvalandis, 
ko! nuaidėjo nekantriai laukiamas šūvis. Dar plasnodamas sparnais, iš beržo 
nusirito strazdas. Šis šūvis, panašiai kaip parakas grūstuviniame šautuve, už- 
degė mano sieloje medžioklės aistros užtaisą. Aš to šūvio niekuomet neužmir- 
šiu, kaip ir tos gražios rudens dienos, ir auksu pasipuošusių berželių. 

Vėliau aš gavau šautuvėlį, bet labai mažo kalibro. Su juo, kaip jau minė- 
jau, iš pradžių medžiojo mano vyriausias brolis, paskui kitas, pasidalydamas 
juo pradieniui su manim. Paskui jis atiteko man vienam. Su tuo šautuvėliu 
buvo sunku ką nors doresnio nušauti, tik mažus paukštelius. Vis dėlto ir iš jo 
nušoviau vieną kiški ir vieną teterviną. Vėliau vargais negalais aš gavau dvide- 
šimto kalibro šautuvą ir galėjau rimtai medžioti. Tuomet mes visi jau buvome 
apsiginklavę kaip reikiant ir kartu su Joneliu ir dažniausiai kokiu atvažiavusiu 
gimnazijos draugu sudarydavome nemažą medžiotojų būreli. Dabar, prisi- 
mindamas mūsų medžiokles, kartais stebiuosi, kad nepatyrėme nelaimingų 
atsitikimų, nes per daug atsargūs nebuvome. Tiesa, mano brolis Vaclovas ne- 

- teko dviejų dešinės rankos pirštų, bet tai įvyko dėl jo paties neapdairumo. 

Svarbiausia mūsų medžioklės teritorija buvo arti namų, — tai mano jau 
daug kartų minėta Keturkių pelkė. Ten buvo labai klampu, skysta ruda buza 
siekdavo aukščiau kelių, o kartais įklimpdavome ir iki juosmens, tad net ir 
ilgi auliniai batai nepadėdavo. Atvirkščiai, apsirengti reikėjo kuo lengviausiai, 
vien apatinėmis kelnėmis, lengvu švarku ir apsiauti naginėmis arba vyžomis. 
Parėjęs iš medžioklės būdavai visas šlapias, ir malonu tada būdavo persirengti 
sausais drabužiais, o šlapius padžiauti. Pamenu, kad tokiais parudusiais nuo 
pelkės purvo medžiokliniais rūbais nuolat būdavo papuošta tvora prie namų, 

kur jie būdavo kabinami. 

Svarbiausias medžioklės objektas Keturkių pelkėje buvo visokie stibinuo- 
čiai, perkūno oželiai, stulgiai jr antys. Mūsų Jonelis šios medžioklės nemėgda- 
vo, svarbiausia dėl to, kad reikėjo bristi į vandenį, sušlapti, o jis mėgo šilumą, 
užvis labiausiai - savo pakvipusius dūmais avikailius. Užtat zuikius ir lapes 
medžioti jis buvo labai įgudęs bet kokiu metų laiku, ir dieną, ir naktį. O mudu 
su juo medžiodavom daugiausia rudenį ir žiemą. 

Tose medžioklėse Jonelis jausdavo savo pranašumą. Ir atitinkamas buvo 
jo kalbos tonas, jo žodis buvo autoritetingas ir lemiamas. Jau iš vakaro būdavo 
sutarta, kurią valandą išeisim iš namų ir kur medžiosim. Kadangi jis laikrodė- 
lio neturėjo, o vadovavosi vien saule, tai kartais pasitaikydavo jam ateiti per 
anksti, ir tuomet jis bardavosi. Jei vienas kitas iš mūsų draugės vis dar delsda- 
vo, Jonelis pykdavo sakydamas:,... nu, jei eiti, tai eiti, ba aš jau nuėjau... “. Me- 
džioklės metu jis negailestingai mus varinėdavo, priversdamas apeiti nemažą 
plotą. Kartais įvykdavo maždaug toks pasikalbėjimas. Mes: „Joneli, atsisėski- 
me pailsėti“. Jis: „Nėr kada sėdėti, štai reikia dar iškrėsti ši raistelį ir pasukti 
į beržyną“. Mes vėl: „Joneli, atsisėskime, užkąsime, išgersime po „čierkutę...“ 
— „Na, tai kiba po šita egle../ — atsakydavo jis jau švelnesniu balsu. 

Kartą mes medžiojome Lebiodkai priklausančiame Bajorų miške. Miš- 
ką kirto kelias ir kai šunys varydavo kiškį ar lapę, šis neišvengiamai turėdavo 
perbėgti kelią. Šį kartą šunys pakėlė lapę ir ilgai varinėjo ją miško pakraščiais, 
o aš, pasirinkęs tinkamą vietą, stovėjau ant kelio. Netrukus išgirdau šunis be- 
siartinant ir pasiruošiau šauti, bet nelaboji lapė nepribėgusi kelio pasuko į šalį. 
Atėjo Jonelis, klausia, kodėl nešoviau lapės. Aš paaiškinau, kaip buvo. „O kur 
stovėjai?“ — paklausė jis. Sakau: „Ant kelio“. “Ne ant kelio reikia stovėti! —- su- 
šuko jis rūsčiai, — o stovėt reikia... — čia jis užsikirto, — ...stovėti reikia, kur 
jauti, kad žvėrys eina“ 

Praėjo daug metų, Jonelio jau seniai nebėra, bet jo atminimas vis gyvas 
mano širdyje. Jis buvo padorus žmogus, tikras džentelmenas ir kaip tik dėl 
to tragiškai baigė gyvenimą. Sumušę lenkų armiją prie Kijevo, 1922 metais 
bolševikų pulkai užėmė Vilnių ir nemažą Lietuvos dalį. Prasidėjo dvarų plė- 
šimas, striuka pasidarė dvarininkams. Mano giminės išbėgiojo iš Lebiodkos, 
tik paliko viena tetulė Korbutienė, ujama ir skriaudžiama... Ir tuomet Jonelis 
slaptai atnešdavo jai tai duonos, tai kiaušinių ar kito maisto. Už savo gerą širdį 
poniai jis buvo suimtas ir išgabentas į svetimą kraštą ir veikiausiai užbaigė 
savo gyvenimą toje kelionėje. Toks pat buvo likimas ir mano tetulės. Daugiau 
jų nematėm. 

Vilniaus gubernijos gyventojai 


Žmonės, kurie, kaip ir mūsų šeima, priklausė tai pačiai klasei ir maždaug 
atitiko mūsų intelektą, buvo dvarininkai. Labai nevienalytė socialinė klasė. 
Buvo ir stambių, ir vidutinių, ir pagaliau labai smulkių, kurie materialiai mažai 
skyrėsi nuo kaimiečių, nebent tik tuo, kad gyveno ne kaimuose, bet vienkie- 
miuose, kuriuos paprastai vadindavo „palivarkais“'“. Intelekto lygis irgi buvo 
labai nevienodas ir dažniausiai atitikdavo jų materialinę padėtį. 

1863 metų sukilimas labai praretino Lietuvos gyventojus. Tie, kurie daly- 
vavo sukilime, arba buvo nužudyti, arba ištremti į Sibirą, o pastarųjų likimas 
- labai nevienodas. Dalis jų aklimatizavosi Sibire. Kadangi tarp jų buvo daug 
inteligentų — gydytojų, mokslininkų, — jie, laikui bėgant, prasigyveno, net kai 
kurie tapo milijonieriais. Kiti grįžo į Lietuvą, bet savo dvarų neatgavo, nes 
jie buvo konfiskuoti ir, daugiausia pigia kaina ar išsimokėtinai, buvo perleisti 
visokiems perėjūnams, ypač kariškiams, nusipelniusiems malšinant sukilimą. 
Likusi dvarininkijos (bajorijos) dalis buvo priblokšta, terorizuojama ir drebėjo 
dėl savo kailio ir žemės. Čia dar prisidėjo įstatymas, draudžiantis pirkti žemę 
katalikų tikybos žmonėms. Tuo buvo norima apsidrausti nuo neištikimo ele- 
mento. Pardavęs žemę žmogus neturėjo vilties pirkti jos kitur Lietuvoje, tad 
dažnai iš paskutiniųjų stengėsi išlaikyti žemę savo rankose. Buvo dar viena re- 
presijos priemonė, vadinama kontribucija, t. y. piniginė pabauda už sukilimą. 
Šį mokestį mokėjo visi dvarininkai, proporcingai turimos žemės plotui. Jeigu 
prie to dar pridėtume tautinę ir religinę priespaudą, taikomą „inorodcams“!?, 
- tai būtų suprantama ta prislėgta psichika ir ta beviltiška nuotaika, kuri vieš- 
patavo Lietuvos dvarininkijoje antrojoje XIX šimtmečio pusėje. Tokia nuotai- 
ka užaugo visa karta, kurios tik vienas kitas stipraus būdo individas sugebėjo 
nugalėti vergišką nusižeminimą. 

Dauguma mūsų kaimynų buvo mažamoksliai. Neatsimenu nė vieno, kuris 
būtų baigęs aukštąją mokyklą, net ir gimnaziją. Dauguma buvo tos nuomonės, 
kad žemės ūkiui mokslas nėra reikalingas. Reikia tik ūkininkauti taip, kaip 
tėvai ūkininkavo. Bet ir tai buvo sunku, nes tėvai dar turėjo baudžiauninkų, 
o dabar darbininkus reikėjo samdyti. Besistengdami gauti pinigų, kas turėjo 
miško, pasirūpindavo jį parduoti, o kad apmokėtų darbininkams, atiduodavo 
dalį šieno ir panašiai. Apie anų laikų intensyvų žemės ūkį neteko man girdėti. 


16 Žodis kilęs iš vokiečių k. - „Vorwerk“. 
" Nerusams. 

Viskas vyko senoviškai, lėtai ir primityviai. 

Sukilime dalyvavo ir daug dvarininkų, todėl dalis jų žuvo mūšiuose, dalis 
buvo Muravjovo nužudyta, dalis pateko į Sibirą arba emigravo į užsienį — taigi 
įvyko atranka, dėl kurios liko ne tokia vertinga dvarininkijos dalis. Jų idealai, 
jei apskritai jų psichikos bruožą galima taip pavadinti, siekė vien materialinės 
gerovės, bet vien tokios gerovės, kurią be didelių pastangų galima įgyti. Tad jie 
vengė viso to, kas galėtų trikdyti jų ramybę, o labiausiai bijojo vyriausybės, net 
uniformuoto žandaro pasirodymas keldavo jiems baimę. „Uriadnykas“, tuo la- 
biau „pristavas“ buvo jų pabaisos, tad ir tapdavo jie pataikūnais, batlaižiais. Lan- 
kantis provincijoje aukštam pareigūnui, jie iš kailio nerdavosi, kad tik įtiktų. 

Man įsiminė vienas nuotykis, kai caras Nikolajus II, važiuodamas į pietus, 
buvo planavęs išlipti iš vagono bene Želvos stotyje, netoli Naugarduko. Mūsų 
dvarininkija pasiryžo šiose iškilmėse dalyvauti. Tarp jų buvo ir mūsų kaimy- 
nas E. Butkevičius (tėvas Mstislovo Butkevičiaus, kuris 1920 metais dalyvavo 
generolo Želigovskio žygyje prieš Lietuvą). Butkevičius buvo stambaus ūgio, 
tamsios odos, šiek tiek mongoliškų bruožų žmogus ir todėl traukė pašaliečių 
dėmesį. Grįžęs iš tos kelionės, Butkevičius kitą sekmadienį apsilankė pas mus 
Lebiodkoje pasidalyti naujienomis. Įvyko pasikalbėjimas su mano motina. 
„Ponia! —- pakeltu balsu sušuko svečias, - su pačiu imperatoriumi kalbėjau“. — 
„Apie ką jūs kalbėjote?“ — paklausė mano motina. „Buvo taip - išrikiavo mus 
stoties perone, ir staiga pasirodė jis, pats imperatorius. Nieko nesakydamas 
apėjo mūsų rikiuotę, bet prie manęs sustojo, bakstelėjo pirštu man į pilvą ir 
paklausė - zdešnij? (vietinis), o aš atsakiau — tak točno, Vaše Veličestvo. O jis 
man pasakė - hm“. 

Didelė mūsų dvarininkų aistra buvo kortavimas. Atvažiavę svečiai, žino- 
ma, buvo vaišinami, jaunuomenė dažniausiai šokdavo, o vyresnieji negaišda- 
mi laiko susėsdavo prie žaliojo staliuko lošti kortomis. Lenkų rašytojas M. 
Vankovičius, pats buvęs Lietuvos dvarininkas, su pašaipa apibūdino savo luo- 
mo ydas. Kartą jis prikalbino keletą savo kaimynų vykti į Paryžių, kur tuo laiku 
vyko pasaulinė paroda, ir ta pačia proga susipažinti su Paryžiaus įžymybėmis. 
Vankovičius parūpino savo draugams geležinkelio bilietus, bet pats turėjo iš- 
važiuoti dviem dienom vėliau ir susirasti juos sutartame viešbutyje. Taip ir 
įvyko. Vankovičius, atvažiavęs į Paryžių ir atvykęs į sutartą viešbutį, rado savo 
kaimynus lošiančius kortomis prie žaliojo staliuko; jie nesidomėjo Prancūzi- 
jos sostine, o praleido dvi dienas, gal ir naktis lošdami kortomis. 

Kad išsamiau apibūdinčiau mūsų krašto „inteligentus“, turiu dar paminėti 
kunigus. Neretai jie būdavo kilę iš etnografinės Lietuvos ir lenkiškai menkai 
mokėjo. Mūsų krašte, kur parapijiečiai buvo gudai, visos tikybos apeigos pa- 
prastai būdavo atliekamos lenkiškai. Bet tokie kunigai mūsų krašte greit asimi- 

liuodavosi ir stengdavosi net neminėti savo lietuviškos kilmės, dėjosi lenkais ir 
net skelbėsi Lenkijos patriotais. Toks buvo, pavyzdžiui, kunigas Sakalauskas, 
kilęs nuo Daugų. Tai buvo mažo ūgio sausas žmogelis, karštakošis, per savo 
pamokslus piktai bardavo parapijiečius ir, kaip man teko girdėti, kartais užpy- 
kęs kibdavo jiems į plaukus. Kortuoti jis mėgdavo, ir kortų mėgėjų buvo pa- 
geidaujamas. Atsilygindavo jiems tuo, kad kartą per metus, savo vardo dieną, 
darydavo klebonijoje pokylį ir sukviesdavo aplinkinius dvarininkus. Viename 
tokiame pokylyje apsilankė mano giminaitis R., tipiškas senosios kartos dva- 
rininkas, kortų ir gėrimų mėgėjas, toks tipas kaip tie, kuriuos lenkai vadina 
„warchol“, atseit žmonės, kurie pražudė Lenkiją, kartu ir Lietuvą. Jis mėgdavo 
skandalus, pats juos sukeldavo arba kitus paskatindavo juos sukelti. Taip ir 
buvo per mūsų klebono vardines. Pasigėręs R. negražiai išvadino kunigą, bet 
atsirado svečių, kurie, norėdami sušvelninti nemalonumą, prikalbino mano 
giminaitį atsiprašyti kleboną. Mano giminaitis paprašė kunigą atleisti jam kal- 
tę, išbučiavo jį ir baigdamas pridėjo: „O vis dėlto esi kiaulė“. Bet mano giminai- 
tis buvo teisus, nes vėliau, lenkams okupuojant Lietuvą, kunigas Sakalauskas 
visomis išgalėmis lengvino jiems šitą žygį. 

Savotiškas socialinis elementas anais laikais buvo žydai, nuo kurių iš da- 
lies buvo priklausomi ir ponai dvarininkai. Koks būtų dvarininkas — ar pasi- 
turintis, ar nepasiturintis, — jis be žydo apsieiti negalėjo. Visos dvaro gėrybės 
- miškas, javai, gyvuliai, vilnos, linai, vaisiai buvo žydų perkami, paprastai 
už mažą kainą, nes konkurencijos nebuvo. Šiuo atžvilgiu žydai buvo puikiai 
susiorganizavę, o vyriausias jų organizatorius buvo miestelio rabinas. Visus 
aplinkinius ponus rabinas paskirstydavo tarp savo žydų, kiekvienam — vieną 
ar kelis ponus. Taigi kiekvienas ponas turėjo savo žydą, o žydas - savo poną. 
Žydai buvo labai solidarūs ir išnaudodavo tik savo poną, nekišdami kojos 
savo viengenčiui. Šitaip atkrisdavo bet kokia konkurencija, ir ponas būdavo 
priklausomas tik nuo „savo“ žydo. Antra vertus, „savas“ žydas buvo ponui ir 
naudingas. Neretai tekdavo girdėti ponų nuomonę esą žydija apskritai tai si- 
urbikų gauja, bet „mano“ žydas — tai teisingas, nepamainomas žmogus. Savas 
žydas vis apsilankydavo dvare ar būdavo, ar nebūdavo reikalas. Atvykdavo į 
dvarą paprastai visai dienai, pasikalbėdavo su ponia, su senele, su kitais šei- 
mos nariais, su ūkvedžiu, jeigu toks buvo. Apeidavo visą dvarą, kišdavo nosį, 
kur reikia ir kur nereikia ir, žinoma, gerai apžiūrėjęs visą dvarą, žinojo, ką bus 
galima pirkti ar parduoti. 

Kartais „savas“ žydas atveždavo dovanų, pavyzdžiui, per žydų šventes 
butelį žydiško vyno iš razinų arba „macų“. Ponai irgi mėgdavo nuvažiuoti į 
miestelį, ypač turgaus dieną. Artimiausias mums miestelis buvo Vosyliškės, 
o turgaus diena buvo antradienis. Tą dieną į Vosyliškes suplaukdavo visokio 

plauko žmonių, ypač smulkių ūkių nevedę ponaičiai, šie nepraleisdavo nė vie- 
no antradienio. Kiekvienas ponas atvažiuodavo pas „savo“ žydą, o dažniau- | 
siai vienam žydui priklausydavo keli ponai, ir jie visi susirinkdavo to paties 
žydo namuose. Ponų pobūvis paprastai trukdavo ilgai. Būdavo aptariami visi 
reikalai, gerdavo alų, arbatą, liepdavo pašaukti batsiuvį, siuvėją, mėsininką, o 
„savas“ žydas tik spėdavo atlikti visus nurodymus, patiekdavo visas užprašytas 
prekes — cukrų, arbatą, riestainius, mieles, muilą, vinis ir daugybę kitų ūkiui 
reikalingų prekių. Retai kuris ponas mokėjo grynais pinigais. Dažniausiai im- 
davo skolon, išduodamas kvitelį. Galutinai atsiskaitydavo vėliau, dažniausiai 
rudenį, kai ponas parduodavo javus, veršiuką ar kitą gėrybę. Tada kaip tik ir 
įvykdavo svarbiausi nesusipratimai. Ponas dažnai nenorėdavo patikėti žydo 
pateiktu debetu, tikrindavo savo išduotus kvitelius, paabejodavo savo parašų 
ir t. t. Jei ginčas įgydavo griežtą formą, žydas nusileisdavo, bet tiktai tam, kad 
kitoje sąskaitoje išlygintų savo nuostolį. 

Kartais ponas išnuomodavo žydui visą karvių bandą, atseit žydas imdavo 
urmu visą pieną. Tokia sutartis vadinosi „paktas“. Ponui likdavo tam tikras 
ribotas pieno kiekis, bet ir čia ponas dažnai imdavo pieno daugiau nustatytos 
normos kreditan ir metų gale, kai reikėdavo žydui atsilyginti, ponas patekdavo 
keblion padėtin. Panašiai būdavo ir su sodais: žydas urmu paimdavo visą sodo 
derlių. Neretai tai būdavo nuostolingas sandėris, nes vaisiai buvo skinami ne- 
atsižvelgiant į medžius, nulaužoma daug šakų, apdraskoma žievė ir panašiai. 

Žydai kartais, net gana dažnai, finansuodavo ponus skolindami pinigus. 
Ši procedūra nebūtų buvusi žalinga, jei ne didelės palūkanos, ir antra, - jeigu 
ponai būtų investavę šiuos pinigus į savo ūkį. Bet dažniausiai šie pinigai būda- 
vo išleidžiami prabangai, pavyzdžiui, ponų kelionei į užsienį, poniai ir pane- 
lei nuvažiuoti Varšuvon į karnavalą, pasilinksminti, pašokti, net ir sutuoktinį 
susiieškoti. Tam pačiam reikalui ponai skolindavosi pinigus iš žemės banko, 
ir mano vaikystės laikais dauguma Lietuvos dvarų skendėjo skolose šiam ban- 
kui. Tokie santykiai gerai atsispindi Ožeškienės veikaluose, pavyzdžiui, „Nad 
Niemnem“ arba „Eli Makower“. 

Skolindami pinigus ponams, žydai kartais ir sukčiaudavo. Mūsų kaimy- 
nas Valeika pasiskolino iš vietinio žydo nemažą pinigų sumą, išduodamas 
jam vekselį. Atėjus mokėjimo terminui, Valeikai buvo pateiktas vekselis ir jis 
skolą sumokėjo, bet po kurio laiko skolintojas vėl pateikė kitą vekselį, tokiai 
pat sumai. Valeika atsisakė mokėti, ir jam buvo iškelta byla teisme. Teismas 
pripažino, kad vekselis teisėtas, o Valeikos parašas tikras. Paaiškėjo, pirmame 
pateiktame Valeikai vekselyje parašas buvo suklastotas, bet Valeika to neįtarė 


18 Iš vokiško „pachten“ - nuomoti. 

ir skolą sumokėjo, o antrame parašas buvo tikras, taigi Valeika ir šį vekselį tu- 
rėjo apmokėti. Bet šia proga prisimenu nuotykį, kai „katalikas apmovė žydą“. 
Vienas senojo Vilniaus universiteto rektorius už gerus procentus paskolino 
apie 300 rublių žydams. Užstato žydai paliko už atitinkamą sumą sidabrinių 
daiktų. Kiek vėliau rektorius įsitikino, kad tie daiktai buvo ne sidabriniai, o 
tik pasidabruoti. Teko gelbėtis. Jis ėmė skelbti visiems, kad esą paliktą užstatą 
iš jo pavogė ir jis esąs keblioje padėtyje. Tai išgirdę skolintojai atėjo atsiimti 
užstato ir grąžinti pinigus, manydami, kad rektorius negalės grąžinti užstato 
ir todėl negalės reikalauti skolos. Bet rektorius kuo ramiausiai grąžino neti- 
krą sidabrą ir atgavo savo pinigus. Panašių piniginių suktybių pilni anų laikų 
teismų archyvai. 

Visa, kas čia papasakota — tai apie vidutinius ir smulkius ponus. Be jų, 
buvo dar ir stambių dvarų savininkų. Mūsų kaimynystėje buvo didžiulis Šču- 
čino dvaras, priklausęs Druckiui-Liubeckiui, toliau Žoludko latifundija - ku- 
nigaikščio Sviatopolk-Četvertynskio, o užvis didžiausias Aradnos (Horodna) 
dvaras, su visais palivarkais ir miškais turėjęs keliasdešimt tūkstančių hektarų. 
Jis priklausė grafui Augustui Potockiui. Tie turtuoliai savo dvaruose negyveno, 
oleisdavo laiką Varšuvoje arba užsienyje, pasitikėdami savo administratoriais, 
kurių pareiga buvo išspausti iš dvarų ir pasiųsti ponui kuo daugiau pajamų. Tik 
retkarčiais ponas čia apsilankydavo, pabūdavo porą dienų ir vėl išvažliuoda- 
vo. Toks buvo pagarsėjęs palaidūnas, Aradnos savininkas Augustas Potockis, 
gebėjęs per vieną naktį pralošti net vieną kitą geresnį savo palivarką. Užtat jo 
turtai tirpo nelyginant pavasario sniegas; neaprėpiami Aradnos miškai buvo 
išparduoti, o tikrai karališką rezidenciją už menkus pinigus nupirko kariškis 
rusas Kondratavičius. Dar iki nesenų laikų Aradnoje buvo atskiras namas, 
kurį prieš pat mūsų krašto aneksiją pastatė dvaro savininkas Liudvikas Sku- 
minas Tiškevičius karaliui Stanislovui Augustui Poniatovskiui priimti. Namas 
buvo įrengtas su didžiausia prabanga — šilkai, gobelenai ir kitos puošmenos 
atvežti iš Paryžiaus. Bet karalius Poniatovskis dėl mūsų krašto aneksijos jau 
nebegalėjo čia apsilankyti. 

Kiek mano atmintis siekia, tai devyniolikto šimtmečio pabaigoje mūsų 
ponija dideliu intelektu nepasižymėjo. Retai kuris turėjo biblioteką, retai pre- 
numeruodavo kokį periodinį leidinį, o pasitenkindavo kalendoriumi. Retai ką 
rašydavo, ir jei kildavo toks reikalas, visame name ieškodavo rašalo ir plunks- 
nakočio. Retai turėdavo kokį rimtesnį pomėgį gamtai, sodininkystei, nebent 
tik medžioklei. Kai kurie, aistringai atsidavę medžioklei, netgi visai apleisdavo 
savo ūkį. Užtat mėgdavo svečiuotis. Kalėdų, Velykų, Sekminių, kurio kaimyno 
vardadienio proga važiuodavo į svečius arba priimdavo juos pas save. Tuomet 
negaila buvo pinigų, kad ir skolintų, nieko nereiškė po to bent porą savaičių 

atsisakyti daugelio dalykų. Kalėdų ir Velykų dienomis, bent pas turtingesnius 
ponus, būdavo gausūs priėmimai. Svečiai dažniausiai atvažiuodavo iš bažny- 
čios, ir vaišėms nebūdavo galo, nes vieniems baigus, pasirodydavo nauji, ir taip 
visą dieną. Prie Velykų stalo nebūdavo reikalo juos raginti — jie patys rasdavo 
lėkštes, peilius, šakutes, atsipjaudavo sau kąsnį, viens kitam įpildavo gėrimų į 
taureles, vienu žodžiu, elgėsi gal net laisviau kaip namie. Susiskirstę grupėmis 
kalbėdavosi apie ūkio reikalus, apie tai, kiek pašaro dar liko, apie karvių ver- 
šiavimąsi, apie banko paskolas, apie naują kleboną... Girdėti sensacingų kalbų 
nuotrupos, pavyzdžiui: „Ar girdėjot, kaimyne, kad gubernatoriaus Orževskio 
sūnus gimnazistas apiplėšė aukų dėžutę Aušros Vartuose, o kitą dieną čiuo- 
žykloje nulūžo koja“. - „Tai Dievo atpildas“, - atsako kitas... Kitoje grupėje 
kalbamasi apie Barly Rose, naują bulvių veislę... „Tai šlamštas“, - nusprendžia 
vienas. „Tai tiesa, - pritaria kitas, - bet žmonėms tai puikus dalykas..“ 

Būdavo ir šokių vakarų, net labai triukšmingų, trunkančių iki ryto. Dau- 
guma dvarininkų turėjo fortepijonus, o pati ponia arba kuri teta, ar šiaip gi- 
minaitė mokėdavo skambinti ir pasiaukodavo visai nakčiai. Bet rimtesniam 
atvejui Vosyliškių miestelyje buvo orkestras, kuriam vadovavo batsiuvys Mon- 
činskas, pasikvietęs vieną kitą kataliką ar žydelį. Jie mokėjo vieną valsą, vieną 
„mozūrą“, vieną polką, kontrdansą, „pas de guatre“ , - berods, buvo tai visas 
jų repertuaras. Visuose pobūviuose jie tą patį grodavo, ir dabar, po daugelio 
dešimčių metų, tie jų motyvai neišgaravo man iš galvos. Rodos, tebematau 
orkestrantą Šmulkę, kai jis, pūsdamas savo instrumentą, vos atsispiria miegui, 
jau tuoj tuoj užmigs... Bet, pagyvėjus muzikos tempui, pakrato galvą ir vėl 
energingai pučia savo triūbą... Bet štai pertrauka, bematant sumigo orkestran- 
tai savo kėdėse, o jaunuomenė, poromis išbėgusi prasivėdinti į sodą, linksmai 
šnekučiuojasi. Jau priešaušris, aprimo vėjelis, saulė tuoj patekės, o namie ant 
žaliojo staliuko prie degančių žvakių dar lošiama kortomis. Kieme nerimauja 
vežikai, pakinkę arklius, vienas kitas ratu važiuoja aplink kiemą, triukšmingai 
pliaukšėdamas ilgu botagu, kad atkreiptų ponų dėmesį. Ir pagaliau baigiasi 
pokylis... paskutinis svečias išvažiavo. 

Buvo mūsų krašte ir rusų dvarininkų. Tie naujieji ponai įgijo dvarus daž- 
niausiai visokiais nedorais būdais. Dalis jų buvo kariškiai, malšinę 1863 metų 
sukilimą ir už tai apdovanoti žeme, konfiskuota iš sukilėlių. Tarp tų naujų dva- 
rininkų buvo ir rusų nacionalistų, pavyzdžiui, „Sojuz Russkovo Naroda“ arba 
„Sojuz Michaila Archangela“, ar kitų nešvarių organizacijų narių. Kadangi ka- 
talikai neturėjo teisės pirkti žemę, ūkių kaina buvo nedidelė. Tuo naudojosi 
visokie perėjūnai ir šiaip nekatalikai, pavyzdžiui, liuteronų tikybos asmenys. 

Žydai mielai būtų pirkę žemę, bet neturėjo tokios teisės. Užtat turėjo pi- 
nigų. Tad jie sudarydavo sandėrius su rusais, kurie savo vardu, bet už žydo 

pinigus pirkdavo ūkius. Tuomet vertelga bematant imdavo dvarą eksploatuo- 
ti. Pirmiausia iškirsdavo miškus, realizuodavo kitas vertybes, išparceliuodavo 
žemę. Dažnai rusui, kurio vardu pirktas dvaras, tekdavo to dvaro centras. Tie 
nauji „dvarininkai“ stengdavosi suartėti su senais dvarų savininkais ir visaip 
prie jų šliejosi, bet tai jiems ne visuomet sekėsi. Dauguma tikrų dvarininkų 
žvelgė į juos iš aukšto. Bet ateiviai turėjo ir savo užtarėjų — vietinių adminis- 
tracijos pareigūnų. Visi tie pareigūnai daugiausia buvo taip pat rusai, atkelti 
iš centrinių Rusijos gubernijų. Tarp jų pasitaikydavo Pabaltijo vokiečių, kurie 
pasirodė ne blogesni rusintojai kaip ir tikri rusai. 

Tokie svarbiausi pareigūnai buvo apskrities viršininkas (ujezdnoj načal- 
nik), „pristavas“ — valsčiaus aukščiausias pareigūnas ir toliau žemesni, jam 
pavaldūs pareigūnai — „uriadnykai“, „stražnykai“. Prie vietinės hierarchijos 
priklausė dar pradinės mokyklos mokytojas, popas, pašto viršininkas. Visi jie 
buvo rusų tautybės ir visi kartu sudarė gana uždarą kastą, savotišką miestelio 
aristokratiją. Jie taip pat šliejosi prie ponų, kiekvienas pagal savo rangą, pa- 
vyzdžiui, apskrities viršininkas arba „pristavas“ kartais atvažiuodavo į svečius 
ir šia proga gaudavo kyšį, dovaną. O smulkesni pareigūnai atvažiuodavo šiaip 
visokiais reikalais, atveždavo kokį raštą ar panašiai. Ir šia proga taip pat gau- 
davo dovanų, pavyzdžiui, paršiuką, veršiuką, šieno vežimą, rąstų ar malkų iš 
miško, ar ką nors kita. . 

Mūsų krašte gyveno nemaža totorių; vieni turėjo dvariukus, kiti buvo 
smulkūs žemės savininkai ir nesiskyrė nuo paprastų kaimiečių. Kaip jie patys 
sakė, buvo tai palikuonys tų belaisvių, gal ir savanorių, kuriuos kunigaikštis 
Vytautas perkėlė iš Krymo į Lietuvą. Tarp dažniau pasitaikančių pavardžių yra 
Ščensnavičiai, Hasanavičiai, Tuhan-Baranauskai, Hazbijevičiai ir kiti. Dau- 
giausia tai buvo padorūs ir darbštūs žmonės. Iš savo tradicijų jie išlaikė tiktai 
tikybą ir tikybines apeigas, pavyzdžiui, nevalgė kiaulienos, ir gerai atsimenu, 
kaip vienas jų, pietavęs pas mus, iš bulvių košės rūpestingai išrinko spirgučius 
ir sudėjo juos ant lėkštės krašto. Išlaikydami savo tradicijas, jie labiausiai buvo 
linkę į karo tarnybą ir stengėsi, kad bent vienas vaikas patektų į karo mokyklą 
(kadetų korpusą) arba bent į žandarus, pavyzdžiui, taptų „uriadnyku“. Vyriau- 
sybė totorius laikė ištikimu elementu jau vien dėl to, kad nebuvo katalikai, o 
antra, dėl to, kad buvo linkę į karo tarnybą. 

Pagrindinė gyventojų dauguma, tai yra kaimiečiai, buvo gudai ir lietuviai, 
arba sugudėję ir sulenkėję lietuviai. Lietuviai buvo katalikai, o gudų tik da- 
lis buvo katalikai, kiti — stačiatikiai. Bet tokių buvusioje Vilniaus gubernijoje 
ir artimoje mums Gardino gubernijos dalyje buvo mažuma. Sprendžiant iš 
kaimų vardų ir gyventojų pavardžių, atrodo, kad dalis gudiškai kalbančių gy- 
ventojų buvo sugudėję lietuviai. Tai byloja ir žymi lietuviškų žodžių priemaiša 

gudų leksikoje. Naujai įvestas Gudijos terminas „Baltarusija“ (Belorusj) buvo 
gudams visai svetimas ir nebuvo vartojamas. 

Ekonominiu atžvilgiu lietuviai ir gudai mažai tesiskyrė, o bendras vienų 
ir kitų bruožas — skurdas. Tačiau tarp katalikų ir stačiatikių galvosenos būta 
tam tikro skirtumo. Etniniu atžvilgiu stačiatikiai buvo žemiau, ir tai ypač buvo 
ryšku kai kurių kaimų, kaip antai - Berštų, Zamoscianų, Dudkių, Ryskių, So- 
bakincų, Holioucų gyventojų būde. Gal dėl to kaltas tuometinės tenykštės sta- 
čiatikių dvasininkijos menkas intelektas. 

Skirtumą tarp lietuvių ir gudų pastebėjo jau praėjusio šimtmečio rašytojai, 
kaip A. Mickevičius ir VI. Syrokomlė (L. Kondratovičius)!?. Su jų nuomone aš 
sutinku ir kai kurias jų mintis pakartoju. Pušinė, šiaudais dengta pirkia, viduje 
aprūkusi, stalas, suolas (slanas) , krosnis, užpečkis, girnos - štai mūsų kaimie- 
čio turtas, be skirtumo, ar jis lietuvis, ar gudas. Lietuviai dėvėjo ilgą sermėgą 
arba kailinius, skara apsivynioję kaklą. Gudas dėvėjo daug trumpesnį „armia- 
ką“, neryšėjo skaros, žiemą ir vasarą — tokiais pat kailiniais. Dailiai atrodė lie- 
tuvaitės, su ilgomis kasomis, papuoštomis spalvotais kaspinėliais ir gėlėmis, 
su tamsiais „šniūravotais“ kiklikais ir baltais lininiais sijonėliais. Žaviai atrodė 
ant jų kaklo medalikėlis ir gintariniai senovinio darbo karoliai. Mano krašte 
ypač gražiai dėvėjo Nočios, Aradnos, Saltoniškių lietuvaitės, kai per šventes, 
pavyzdžiui, per Velykas ar Žolinę, eidavo į bažnyčią. Jų puošnumą dar papildy- 
davo rankoje nešama gėlių puokštė. Verbų sekmadienį tokios puokštės esminė 
dalis buvo kadagio šakutė. Gudų moterys vietoj kadagio nešdavosi gluosnio ar 
žilvičio šakutę. Estetinis lietuvių pojūtis pasireikšdavo gonkų drožiniuose, o 
dar ryškiau — kryžių ornamentuose. Grožiu garsūs buvo Nočios kryžiai. Deja, 
sunaikinti iki paskutinio. Gudai to nedarė, matyt, nemokėjo, tad, apsilankius 
lietuvių ar gudų kaimuose, jau pagal kryžių papuošimą buvo galima spręsti, 
kokios tautybės vieno ar kito kaimo gyventojai. Gal margiau būdavo apsirė- 
džiusi gudė, juodu arba tamsiai mėlynu rauktu „kapotu“ , papuoštu daugybe 
žalvarinių sagučių, su skara ant galvos arba su didžiuliu dirbtinių gėlių vaini- 
ku; bet toje papuošalų prabangoje įžiūrima kažkokia skonio stoka. Kažkoks 
prieštaravimas įgimtam grožiui. Syrokomlės žodžiais tariant — gudės nori, o 
lietuvaitės moka būti gražios. 

Minėtasis autorius (Syrokomlė), lygindamas lietuvių ir gudų gabumus, 
teigia, esą gudai gabesni amatams, bet lietuvis geresnis ūkininkas ir medžioto- 
jas. Kažin ar taip yra, nes, pavyzdžiui, gudų kalboje yra daug lietuviškų žodžių 
visokiems namų apyvokos daiktams pavadinti - „rezhini“ (rezginys), „dzieža“ 


* A. Mickiewicz. Rzecz o literature Slowianskej. - Warszawa, 1858; W. Syrokomla. Wycieczki po Litwie. 
- T. II. - Wilno, 1860. 

(dėžė), „samcik“ (samtis) ir kt., o tai reiškia, kad tie daiktai yra perimti iš lietu- 
vių ir kad lietuvių materialinė kultūra yra senesnė. 

Lietuvis vertina savo namų aplinką, gudas mėgsta miestelį, karčemą, 
pobūvius svečiuose. Lietuvio daina yra liūdna, dažnai lyriška arba karinga, 
dainose grožimasi gamta, paukščiais, gėlėmis. Gudų dainose neretai girdime 
nekuklių pasakymų, kurių nepakartotų daug kuklesnis lietuvis. Kadangi lietu- 
vis yra daugiau užsidaręs, jis mažiau rodosi kitiems, daugiau gyvena naminį, 
šeimyninį gyvenimą. Jis daugiau myli žmoną, vaikus, savo sodo medžius ir 
gėles. Gudas yra dosnesnis, išlaidesnis, lietuvis šykštesnis, apdairesnis. Gudas 
yra atviresnis, lietuvis slapukauja. Gudas karštesnio būdo, bet greitai užmiršta 
įžeidimus; lietuvis ramesnis, bet kerštingesnis, neatlaidus. Svetimą nuosavybę 
lietuvis gerbia daugiau negu gudas. 

Lietuvių sutuoktinių sugyvenimas tvirtesnis negu gudų, jie daugiau pri- 
sirišę viens prie kito. Nors abiejų tautų mergaičių elgesys nėra peiktinas, vis 
dėlto kukli lietuvė, būdama namisėda, iki fanatizmo religinga, yra daugiau 
atsidavusi vyrui, vaikams. Priešingai, drąsesnė, koketiška jauna gudė neretai 
nusideda privalomai jaunų žmonių moralei. Vienas padorus kunigas (pasak 
Syrokomlės), gerai pažinęs abiejų tautų intymųjį gyvenimą, teigė, kad jei nu- 
sižengia lietuvė — tai dažniausiai dėl švelnaus jausmo, o gudžių nusižengimo 
priežastis - dažniau palaidumas arba materialinis išskaičiavimas. 

Lietuvis besąlygiškai tikėjo kunigu, gudas prietaringesnis, daugiau tikė- 
jo likimu, „monais“, burtais. Įdomūs yra abipusiai šių dviejų tautų santykiai. 
Gudas pašiepia lietuvį, nes mano, kad kitų kalbų (rusų, lenkų) nemokėjimas 
yra kultūrinio atsilikimo požymis, bet vis dėlto mielai pasirenka žmoną iš lie- 
tuvaičių, nes laiko ją darbštesne, geresne šeimininke. Jis paima „barčianką“ 
(„barčiankais“ vadina lietuvius) ir didžiuojasi tuo. Lietuviai privengia gudžių, 
nes laiko jas tinginėmis ir išlaidžiomis. Bet, žinoma, yra ir mišrių vedybų, ir 
dažniausiai iš jų kyla nauja sulenkėjusi karta, nes tėvai, kartais nemokėda- 
mi vienas kito kalbos, griebiasi neutralios, be to, ir „prašmatnesnės“ — lenkų 
kalbos. Ši aplinkybė yra nemažas lenkinimo faktorius, kuris reiškiasi visoje 
etnografinėje lietuvių-gudų riboje. ' 

Nemaža dalis valstiečių dalyvavo 1863 metų sukilime, o tarp jų būta ir 
lietuvių, ir gudų. Žinoma, jų ūkiai buvo konfiskuoti, o jie patys ištremti į Sibi- 
rą. Vietoj jų buvo atgabenti kolonistai iš Rusijos gilumos. Šių kolonistų istorija 
tokia. Anais laikais Rusijoje valdė žemę ne individualūs valstiečių ūkiai (kaip 
kitur), bet kolektyvai. Toks žemės valdymas buvo vadinamas „obščina“, tai yra 
- bendruomenė. „Obščina“ turėjo solidariai mokėti mokesčius ir solidariai 
buvo atsakinga už visokius nusižengimus. Įvykus nusižengimui, „obščina“ 
prašydavo vyriausybę atskirti nuo jos ir pašalinti nusidėjusį narį, o nusidėjimų 

tamsioje Rusijos valstiečių masėje būdavo nemaža. Išvarytus iš „obščinų“ kri- 
minalinius nusikaltėlius siųsdavo ir Lietuvon ir paskirdavo jiems konfiskuotus 
vietinių gyventojų ūkius. Daugiausia šių kriminalistų, žmogžudžių, arkliava- 
gių, pateko į Zarasų apskritį, dalis į Šiaulių apskritį ir kitur. Iš jų ir susidarė tos 
rusų kolonijos, kurios ligi šiol ten gyvena. 

Aiškumo dėlei privalu paminėti dar vieną Lietuvoje gyvenusią socialinę 
grupę, vadinamą šlėktomis (Ienkų „szlachta“). Apie šios grupės kilmę mūsų 
krašto istorikai nėra vienos nuomonės, ir aš šio klausimo čia nenagrinėsiu. 
Taip pat nėra vienos nuomonės dėl šio žodžio kilmės. Patikimiausias šio 
žodžio kildinimas — siejant jį su vokišku žodžiu „Geschlecht“ — kilmė, tad 
„szlachta“ — būtų kilnieji arba kilmingieji, t. y. aukštesnė gyventojų klasė. Jų 
pranašumas nuo senų laikų buvo toks, kad jie buvo laisvi, atseit niekam ne- 
priklausė, ir tuo skyrėsi nuo baudžiauninkų, kurie buvo savo ponų nuosavybė. 
Ilgainiui šio žodžio prasmė susiaurėjo, pavyzdžiui, Lietuvoje imta šiuo žodžiu 
vadinti smulkius laisvuosius žemės savininkus. Net ir vietoves, kur grupavosi 
šlėktos (bent pas mus, Vilniaus gubernijoje), vadindavo ne kaimais, bet „oko- 
lica“ arba „zascianek“. 

Ekonominiu atžvilgiu šlėktos nuo valstiečių nesiskyrė, jie turėjo tik mažy- 
čius ūkelius, patys dirbo žemę, bet turėjo šiek tiek savo tradicijų. Svarbiausia 
tų tradicijų buvo lenkų kalba, nors ir labai darkyta, bet jų pasididžiavimas, be 
to - tyčiojimasis iš lietuvių ir gudų kalbų. Rusų viešpatavimo laikais, po 1863 
metų sukilimo, šlėktos buvo ištikimiausias lenkybės Lietuvoje elementas. Jų 
vaidmenį gerai suprato lenkų rašytoja Ožeškienė, idealizuodama Nemuno pa- 
kraščiuose gyvenančius šlėktas (E. Orzeszkowa. Nad Niemnem). Ir ji neapsi- 
riko, nes, lenkams okupavus Lietuvos dalį 1919 metais, pirmi lenkų kariniai 
junginiai, kaip „Strzelcy Nadniemenscy“ ir „Jazda Tatarska“, buvo sudaryti iš 
Lietuvos šlėktų. Jie ir buvo Lietuvos okupacijos pionieriai. Bet ir prieš tai jie 
pasitarnavo Lenkijos nacionalistams. Šio šimtmečio pradžioje vyko smarki 
kova dėl lietuvių kalbos bažnyčioje. Šios kovos avangarde irgi buvo šlėkta, va- 
dovaujamas vietinių dvarininkų. Ši kova baigėsi tuo, kad lietuvių kalba buvo 
išstumta iš bažnyčių Lydos apskrityje. 

Krašte, apie kurį rašau, yra mano tėviškė. Būtent to krašto pietrytinėje 
dalyje, kuri ribojasi su Gudija. Tai buvusi Lydos apskritis, mūsų visuomenei 
mažai žinomas užkampis. Iš čia kilę mažai inteligentų, ir apie jį mažai girdėti. 
Čia teka upės Merkys, Šalčia, Pelesa, Ūla, Dzitva, Lebeda ir neša savo vande- 
nis į Nemuną. Šis kraštas, jo šiaurinė dalis, vadinama Barčių kraštu, gal nuo 
žodžio „barč“ — bičių gyvenama drevė, nes šiame krašte miško bitininkystė 
buvo labai paplitusi. Dar man vaiku būnant, sakydavo, pavyzdžiui, Barčių Pe- 
lesa, norėdami atskirti nuo kitos Pelesos, kurioje gyveno gudai. Šio krašto ry- 

tinėje dalyje yra kaimai: Pelesa, Dubiniai, Piliūnai, Pavalakė, Podzitvis, Senie- 
ji Druskininkai, Cygonys, Smilginiai, Plikiai, Piliakalnis, Dubičiai, Vosyliškės, 
Sikdonys ir kiti. Visi šių kaimų gyventojai yra grynai lietuvių kilmės, apie ką 
lenkų „Slownik geograficzny“ (žr. žodį „Horodno“) rašo: „Visi valstiečiai yra 
katalikų tikybos ir grynai lietuvių kilmės, nes iki šiol kalba lietuviškai ir kai- 
mų vardai yra lietuviški“. Kadangi šio krašto istorija gali būti įdomi, pateikiu 
jos mažą žiupsnelį. 

Didelė šio krašto dalis daugiau kaip prieš du šimtus metų priklausė Ara- 
dnos (lenk. Horodna) dvarui, už dvidešimt penkių kilometrų nuo Lydos ir 
trylikos kilometrų nuo Eišiškių. Jo savininkė buvo kunigaikštienė Sapiegaitė- 
Radvilienė, kuri vėliau, 1762 metais, šį dvarą perleido savo anūkui Liudvikui 
Skuminui Tiškevičiui. Jis vėliau tapo lauko etmonu ir Lietuvos maršalka. Po 
pirmo Lietuvos-Lenkijos padalijimo Tiškevičius prie Aradnos dvaro žemių 
dar priskyrė Pervažos, Zabolotės (pirkta iš Ivanauskų 1720 metais) ir kara- 
dar kitas seniūnijas. Vedęs kunigaikštytę Konstanciją Poniatovskytę, karaliaus 
Stanislovo Augusto Poniatovskio brolėnaitę, Tiškevičius Aradną pasirinko 
kaip savo nuolatinę rezidenciją. Karalius Stanislovas Augustas pažadėjo savo 
giminaičiui jį aplankyti numatomos kelionės į Lietuvą metu. Ji turėjo įvykti po 
dvejų metų. Aukštam svečiui priimti Tiškevičius liepė pastatyti atskirą, nors 
ir medinį, namą, kuris išvaizda nesiskyrė nuo vietinių dvarų namų, o apie jo 
vidaus įrengimą jau pasakojau. Tam reikalui buvo iškviesti iš Paryžiaus specia- 
listai su visais reikmenimis ir prašmatniomis medžiagomis. Skaudūs smūgiai, 
ištikę mūsų kraštą XVIII šimtmečio gale, neleido karaliui apsilankyti Aradno- 
je. Iki Tiškevičiaus mirties Aradnos žemės buvo tvarkomos kuo geriausiai. 
Jam mirus 1808 metais, visos tos žemės perėjo jo dukters Onos nuosavybėn. 
1856 metais datuotu dokumentu ji dovanojo jas savo sūnui Morisui Potockiui, 
o 1880 metais didžiules Aradnos teritorijas paveldėjo grafas Augustas Potoc- 
kis. Naujasis savininkas buvo garsus palaidūnas. Pirmučiausia jis išpardavė 
mišką, kurio buvo apie 13 tūkstančių hektarų, vėliau ir ariamą žemę - apie 26 
tūkstančius hektarų, kartu su sodybomis (palivarkais). Didesnių sodybų buvo 
15, tarp jų Aradna, Kozakouščina, Jonapolis, Mackiškė, Nokuškės, Naujosios 
Rakliškės, Senoji Pelesa, Hajkovščina, Lebiodka ir Saltoniškės. 

Tarybiniais laikais šio krašto gyventojus ištiko skaudus smūgis, nes neži- 
nia kokiais sumetimais jis tapo atiduotas Baltarusijos Respublikai, nepaisant: 
to, kad jo gyventojai savo kilme, kalba ir tikyba priklausė Lietuvai. Tarybinės 
santvarkos pirmaisiais metais Baltarusijos Vyriausybė siūlė Lietuvos Vyriau- 
sybei patikslinti abiejų respublikų bendrą ribą ir žadėjo perleisti mūsų respu- 
blikai lietuvių apgyventus plotus, bet Lietuvos Respublikos Vyriausybė šiuo 

pasiūlymu nepasinaudojo. Daugybė lietuviškų kaimų liko už Lietuvos ribų. 

Tai skaudi skriauda, kuri ir šiandien nenublėso. Baltarusijos mokyklose 
mokslas dėstomas vien rusų kalba ir lietuvių vaikams išimtis nedaroma. Blogy- 
bė ir tai, kad tų mokyklų mokytojai yra ne vietiniai žmonės, bet kilę iš Rusijos 
gilumos atėjūnai, kurie ne tik neatsižvelgia į gimtąją kalbą, bet netgi niekina 
vietinių gyventojų teisingus reikalavimus ir laiko juos lietuviško nacionalizmo 
pasireiškimu. Panašiai nusistatę ir kiti pareigūnai, todėl ten ir klesti grubus 
rusiškas nacionalizmas. Vietiniai kolūkiečiai skundžiasi savo viršininkų ne- 
tolerancija, neapykanta tiems darbininkams, kurie kalba lietuviškai. Žinoma 
atsitikimų, kai rusas atėjūnas, išgirdęs grupę žmonių besikalbant lietuviškai, 
baisiai surikdavo ant jų, reikalaudamas, kad jie kalbėtų rusiškai. Vietinė lietu- 
viška jaunuomenė neretai kreipiasi į Kauną arba į Vilnių, prašydama aplankyti 
ją. Ypač norėtų išgirsti lietuviškų dainų, pamatyti lietuviškų šokių, paklausyti 
lietuviškų paskaitų, ir todėl ne kartą kvietė studentus saviveiklininkus. Deja, 
vietinė vyresnybė, ypač mokyklų direkcijos, atkakliai priešinasi panašiems ap- 
silankymams. Buvo atsitikimų, kai nuvykusiam studentų chorui nedavė patal- 
pos, ir choro dalyviai turėjo susirasti vietą daržinėje. 

Jau keturis kartus šio krašto gyventojai siuntė į Maskvą prašymą įsteigti 
vidurinę ar pradinę mokyklą dėstomąja lietuvių kalba, bet visuomet atsakymas 
būdavo neigiamas arba jokio nebūdavo. O juk Lietuvos Respublikoje yra šim- 
tai lenkų ir rusų mokyklų, tai kodėl tokia diskriminacija Baltarusijoje daroma 
lietuvių tautai? Čia prieštaraujama Lenino principams, kur jis sako: „Niekas 
taip nestabdo proletarinio klasinio solidarumo vystymosi bei tvirtėjimo, kaip 
nacionalinis neteisingumas... proletarinės klasinės kovos interesas reikalau- 
ja, kad mes niekuomet nežiūrėtumėm formaliai į nacionalinį klausimą, o vi- 
suomet atsižvelgtumėm į būtiną skirtumą tarp mažos nacijos ir engiančios 
nacijos“. Čia pat Leninas kelia klausimą: „Ar mes su reikiamu rūpestingumu 
ėmėmės priemonių, kad iš tiesų apgintumėm kitataučius nuo tikrojo rusiško 
deržimordos. Aš manau, kad mes šių priemonių nesiėmėm, nors galėjome ir 
turėjome jų imtis“. Nuosekliai galvodamas, Leninas griežtai pasmerkė didžia- 
valstybinį nukrypimą nacionaliniu klausimu ir pabrėžė būtinumą užtikrin- 
ti visišką nacijų lygiateisiškumą, atidžiai atsižvelgti į įvairių nacijų ypatybes 
ir interesus, stiprinti kiekvienos respublikos suverenitetą kaip būtiną tautų 
susitelkimo bei broliškos draugystės sąlygą. Nes kitaip, tęsia toliau Leninas, 
„išėjimas iš Sąjungos pasirodys tuščias popiergalis, negalintis apginti Rusijos 
kitataučius nuo įsiveržimo tikrojo ruso — didžiausio šovinisto, tikrai sakant, 
niekšo ir smurtininko, koks yra tipiškas Rusijos biurokratas“. Mes esame ne- 
didelė tauta, todėl mes, bet taip pat ir rusai, turim atminti Lenino žodžius, kad 
„reikia skirti engiančios nacijos nacionalizmą ir engiamos nacijos nacionaliz- 

mą, didelės nacijos nacionalizmą ir mažos nacijos nacionalizmą“?, 

Šiąja proga ateina galvon Markso ir Engelso žodžiai: „Negali būti laisva 
tauta, kuri engia svetimas tautas“, taip pat didžiojo demokrato Černyševskio 
žodžiai apie rusus: „Pasigailėtina nacija, vergų nacija, nuo viršaus iki apačios 
— visi vergai“. Atsimintina taip pat Adomo Mickevičiaus nuomonė apie rusus: 
„Biedny narodzie, žal mi twojej doli, jeden znasz tylko heroizm niewoli“. 


20 Cituojama iš Lenino raštų: apie nacionalinį didžiarusių pasididžiavimą. - Vilnius, 1953; Dėl tautybių 
arba „autonomizacijos" klausimo. - Vilnius, 1956. 

Studentavimas Peterburge ir 1905 metai 


Vienas maloniausių mano jaunystės prisiminimų - tai momentas, kai aš 
baigiau gimnaziją. Praėjo vergiški gimnazijos metai, kai kasdien buvai kon- 
troliuojamas, kasdien, susidėjęs vadovėlius ir sąsiuvinius į kuprinę, tiksliai de- 
vintą valandą turėdavai būti mokykloje ir išsėdėti joje penkias valandas, per 
kurias galėdavai būti iššauktas ir tavo žinios patikrinamos. Ir šiaip gimnazistas 
- dar ne jaunuolis, greičiau tai vaikas, į kurį niekas rimtai nežiūri. Visai kas 
kita studentas. Jis studijuoja įvairius mokslus ne tam, kad atsakinėtų mokyto- 
jui, bet tam, kad įsigytų žinių, kad praturtintų protą. Studentas skaito ne tik 
vadovėlį, bet ir šiaip, veikalus, kurie platesniu mastu nagrinėja jį dominančias 
problemas. Studentas turi savo mėgstamus dalykus ir jiems skiria daugiau lai- 
ko. Jį domina visuomenės gyvenimas, jis jautrus viskam, kas aplink jį dedasi. 
Studentas buvo tarytum jautrus barometras, kuris reaguodavo į gerus ir blo- 
gus visuomenės reiškinius. Peterburge aukštųjų mokyklų buvo daug, tad visa 
studentija bendrai sudarė tarytum didelę visuomeninę armiją. 

Kiekvienos aukštosios mokyklos auklėtiniai dėvėjo skirtingą uniformą; 
juodos arba pilkos spalvos švarkas, spalvoti apvadai, auksinės sagos jaunam 
žmogui irgi buvo patrauklus dalykas. Neužmirštamą įspūdį man paliko dienos, 
kai prieš Kalėdų ar Velykų atostogas Peterburgo studentų gausybė ruošdavo- 
si važiuoti namo. Tuomet visos Peterburgo geležinkelio stotys būdavo pilnos 
studentų iš visų Rusijos kraštų. Studentai iš Rusijos pietų, iš Ukrainos, iš Len- 
kijos ir Lietuvos važiuodavo greitaisiais traukiniais Kijevo ir Odesos kryptimi. 
Tais traukiniais mes, lietuviai, važiuodavome iki Vilniaus. Atsimenu, traukinio 
kontrolierius, tikrindamas bilietus, pareikalavo jo iš vieno studento. Studentas 
bilieto neturėjo, nes neturėjo pinigų jam nusipirkti, o kontrolieriaus užklaus- 
tas tylėjo. Kontrolierius tai suprato ir patylėjęs nuėjo toliau. Tuo irgi pasireiškė 
toji simpatija, kurią studentams jautė Rusijos visuomenė. 

Kiekvienos aukštosios mokyklos studentai bent kartą per metus sureng- 
davo balių, išnuomavę kurią nors prašmatnią salę. Oficialioje šių balių progra- 
moje, žinoma, buvo bufetas, koncertas, šokiai, bet buvo dar ir slepiama, užku- 
lisinė programos dalis, kur buvo aptariama ir kritikuojama valdžios politika. 
Įdomu, kad šiuo, tai yra politiniu, atžvilgiu tarp atskirų mokyklų buvo skir- 
tumas. Susisiekimo kelių institutas, arba „putejcai“ — buvo labiausiai lojalūs, 
galbūt dėl to, kad jie buvo daugiausia turtingų tėvų, pasiturinčių šeimų vaikai. 
Universitete vyravo radikalios pažiūros. Taip pat ir Technologijos institute. 

Užkulisinė baliaus dalis būdavo pati įdomiausia. Joje dominuodavo seni, 

vadinamieji „amžinieji studentai“, kurių pagrindinis užsiėmimas buvo ne 
aukštosios mokyklos kursas, bet politika ir slaptas nelegalus darbas. Jauniems 
studentams, koks aš tuomet buvau, pasiklausyti šių studentų veteranų kalbų 
buvo be galo įdomu, nes jos buvo drąsios, nukreiptos prieš vyriausybę, prieš 
carą, prieš esamą politinę santvarką. Tie prityrę radikalios studentijos vadai 
net išvaizda skyrėsi nuo eilinių studentų - jie buvo nebejauni, ilgaplaukiai, ge- 
rokai aptrintais švarkais, dėvėdavo rusiškas „rubaškas kosovorotkas“, o batai 
seniai nevalyti. Įsivaizduoju, kad taip pat turėjo atrodyti ir dar senesnių laikų 
pagarsėję „nihilistai“. Jų priešingybė buvo „bielopodkladočnikai“ prašmatnio- 
mis uniformomis, gražiais kaklaryšiais, naujais žvilgančiais batais. Jų mundu- 
rai dažniausiai būdavo, baltu pamušalu, o jų pažiūros irgi buvo „baltos“ - jie 
buvo lojalūs valdančiosios klasės šalininkai, turtingų tėvų sūnūs. 

Užkulisinės baliaus dalies pabaigoje paprastai būdavo dainuojamos revo- 
liucinės dainos, kaip „Dubinuška“, „Ukaži mne takuju obitelj..“ ir panašios. 
Gausus buvo dainelių, pašiepiančių carą, rinkinys, pavyzdžiui — „S Peterburga 
do Altaja net glupeje Nikolaja..“ ir panašios. Jauniems studentams, koks aš tuo 
laiku buvau, tai buvo didelė pramoga, nes pirmą kartą išgirdau ir pamačiau 
tokią drąsą, nukreiptą prieš valdžią. Beje, vienas kitas tokių pobūvių dalyvis 
susilaukdavo atpildo - vienas kitas buvo pašalinamas iš aukštosios mokyklos 
romantiką. Mums imponuodavo tie revoliucionieriai, kurie rizikuodami savo 
karjera, ateitimi, drąsiai pasisakydavo prieš carą ir valdančius tironus. 

Peterburge tuo metu gyveno įvairių tautybių žmonės. Be vokiečių, švedų, 
anglų, prancūzų ir kitokių užsieniečių, buvo ir gausi Rusijos tautų visuome- 
nė. Ypač kultūringesnės tautos — kaip suomiai, lenkai, lietuviai, estai, latviai 
- spietėsi ryškiomis etninėmis grupėmis, sudarydamos savaimingas organi- 
zacijas. Įdomu prisiminti lietuvių studentų draugiją. Mano laikais Peterburge 
gyveno, kaip jau sakiau, apie dvidešimt tūkstančių lietuvių ir jų pastangomis 
buvo sukurta Katalikų labdarių draugija. Bet laikui bėgant į ją įstojo daug len- 
kų, taigi šiai draugijai ėmė vadovauti nebe lietuviai, o lenkai. Draugija nuo pat 
savo gyvavimo pradžios buvo įsteigusi studentų valgyklą (Zabakanskij pros- 
pekt, Nr. 20), kur ėmė spiestis studentų katalikų visuomenė, daugiausia lenkai 
ir lietuviai. 

Studentai patys nustatė valgyklos tvarką — tam buvo išrinktas komitetas, 
pirmininkas, buhalteris ir kiti. Valgykloje lankytojų netrūkdavo, nes studentų 
katalikų Peterburge buvo labai daug, be to, patiekalai buvo geri ir, kaip man 
atrodo, pigesni negu kitur. Bet ne tik tuo valgykla traukė lankytojus. Mat joje 
susirinkdavo studentai ir pabendrauti, aptarti savo reikalų. Ji buvo tarytum 
studentų nerusų klubas, kur visuomet galėjai rasti kokį savo draugą, iškabinti 

savo skelbimą ir panašiai. Viename valgyklos gale buvo virtuvė ir bufetas, ir iš 
ten lankytojai kiekvienas sau atsinešdavo.valgio porciją. Svarbiausia valgyklos 
dalis buvo didelė salė, kuri labai tiko pobūviams, šokiams ir šiaip didesniems 
susirinkimams. Valgyklos salė buvo tarytum studentų klubas, kur gausingos 
studentų organizacijos galėjo sueiti ir pasitarti. Kadangi čia spietėsi studentai 
nerusai, tai jų organizacijos buvo daugiau ar mažiau opozicijoje prieš vyriau- 
sybę ir toji valgykla buvo joms labai patogi. Seni šios valgyklos lankytojai sakė, 
kad iš pradžių joje vyravo lietuviai, bet vėliau įsigalėjo lenkai, ir mano laikais 
lenkų studentija turėjo čia vadovaujamą vaidmenį. Dvi lenkų kryptys konku- 
ravo tarp savęs: tai P. P. S. (Lenkų socialistinė partija) ir ND (Tautinė demokra- 
tija). Šios dvi partijos pjovėsi tarp savęs, tai ypač pasireikšdavo per pobūvius, 
kurie apskritai būdavo politinio pobūdžio. Lietuvių studentų visuomenė taip 
pat sudarė du sparnus, bet tarp jų aiškaus antagonizmo nebuvo, tad lietuviai 
spietėsi vienoje Lietuvių studentų draugijoje. 

Studentų organizacijų svarbiausias tikslas buvo savišalpa. Lietuvių stu- 
dentų materialinė būklė buvo prasta, ne visi kasdien galėjo net papietauti. Kai 
kurie laimingieji vasaros pradžioje būdavo pakviečiami rengti turtingų tėvų 
jaunuolius, pavyzdžiui, konkursiniams egzaminams į aukštąją mokyklą, kai 
kas gaudavo gėrai apmokamą praktiką kokioje nors įmonėje ir turėjo lėšų bent 
mokslo metų pradžiai.-Bet apskritai studentas lietuvis gyveno gana vargingai. 

Lietuvių studentų draugijos tikslas buvo suburti mūsų jaunuomenę, o 
svarbiausia — šelpti ją materialiai. Tam reikėjo ieškoti lėšų. Bent kartą per 
metus buvo organizuojamas lietuvių vakaras. Jo programoje - meninė dalis, 
koncertas, choras, baletas, be to — šokiai. Kaip minėjau, Peterburge gyveno 
nemaža lietuvių kolonija, o joje buvo ir pasiturinčių žmonių: valdininkų, ka- 
riškių, komersantų, - žmonių, kurie galėjo studentus šelpti. Tad, rengiant kokį 
vakarą, pasiskirstę tarp savęs vykdavome siūlyti tokiems žmonėms bilietų. 
Pasitaikydavo visokių asmenų — vieni buvo geri, dosnūs, gerai sumokėdavo 
už bilietą, dar padėkodavo už kvietimą. Iš tokių, kurie mielai mus priimdavo, 
buvo (nepamenu pavardės) caro arklidės tarnautojas, vienas duonkepys, buvo 
ir geras dvarininkas - Saldutiškio dvaro savininkas B. Jalaveckas. Bet buvo lie- 
tuvių ir nelabai mums prielankių. Tokiems priklausė įžymus Lietuvos tenoras 
(n0mina sunt odiosa), kuris sutikdavo padainuoti studentų vakare tik už 100 
rublių atlyginimą. Surinkti už vakarą pinigai, o ir šiaip kitos pajamos buvo ski- 
riamos šelpti nepasiturintiems studentams. Skolininkas privalėjo juos grąžinti 
baigęs aukštąjį mokslą ir įsitaisęs tarnyboje. 

Vienais metais (bene 1910) aš buvau Lietuvių studentų draugijos pirmi- 
ninku, o pirmininkas, tarp kitko, buvo atsakingas už pokylio tvarką. Ir štai 
kartą vos išvengiau didelio nemalonumo. Vakaro metu (o vakarai buvo vieši) 

vienas pasigėręs pilietis ėmė kelti netvarką, tad pavedžiau pareigūnui pašalinti 
jį iš pokylio salės. Bet, vos tik paliestas, jis ėmė dainuoti Rusijos valstybinį him- 
ną „Bože caria chrani..“, o tuo laiku sutrukdymas giedoti himną buvo laikomas 
didele nuodėme, tad teko tvarkos ardytoją paleisti. O jis vėl ėmė išdykauti. Aš 
pakartotinai daviau nurodymą jį pašalinti. Ir vėl pasikartojo tas pat — jis vėl 
užtraukė himną. Šį kartą, nepaisant himno, jis buvo išstumtas į gatvę. Po kelių 
dienų gavau kvietimą ateiti į policmeisterio, t. y. vyriausiojo žandarų viršinin- 
ko, įstaigą. Nebeatsimenu, kas buvo tuomet policmeisteriu, bet, atrodo, kažin 
koks caro šeimos narys. Pasirodo, buvau apkaltintas majestoto įžeidimu, nes 
sutrukdžiau giedoti himną. Po trumpo policmeisterio žodžio paprašiau leisti 
man pasiaiškinti. Pradėjau šitaip: „Jeigu girtas žmogus karčemoje ima kalbėti 
maldą “ aš tokį veiksmą laikau Dievo niekinimu (bogochulstvo), o ne Dievo 
garbinimu. Todėl, panašiai samprotaudamas, aš pamaniau reikiant išmesti į 
gatvę minėtąjį girtuoklį“. Minutę patylėjęs, policmeisteris paleido mane. Su- 
pratau, kad nebuvo jis kvailas žmogus. | 

Kaip anksčiau minėjau, Lietuvių studentų draugija buvo gana vienalytė 
" ir tuo ji skyrėsi nuo panašių lenkų, ypač rusų organizacijų. Mūsų draugijoje 
buvo ir kairiųjų, ir dešiniųjų elementų, bet mes sugyvenome taikingai, nes 
svarbiausias mūsų tikslas buvo ugdyti tautinę savimonę, suartinti atsidūrusius 
svetimame krašte mūsų tautiečius. O darbo buvo tiek ir tiek. Nuo senų laikų 
Peterburge gyveno daug lietuvių ir su tėvyne jungė juos kartais vien tikyba, 
nes daugelis jų užmiršo gimtąją kalbą ir kartais atėję į bendrus pobūvius at- 
siprašinėdavo, kad kalbės rusiškai. Ir mūsų organizacijai neretai pavykdavo 
tokias „paklydusias aveles“ grąžinti į mūsų bendruomenę. Mūsų draugijos 
nuopelnas buvo ir tas, kad ji varė ir bendrą kultūros vagą. Mūsų inteligen- 
tai, prie kurių reikėtų skirti ir studentus, deja, ne visuomet buvo inteligentiški 
šio žodžio reikšme. Dažniausiai tai buvo kaimiečių vaikai, kurie skyrėsi nuo 
miesto inteligentų. Žinoma, tokiame centre kaip Peterburgas prasilavinti ga- 
limybių buvo pakankamai, ir mūsų jaunuomenės tam tikra dalis greit tomis 
aplinkybėmis pasinaudojo. Bet vis dėlto kai kas atsiliko. Didžiulės Peterbur- 
go bibliotekos, pavyzdžiui, Viešoji biblioteka ir Universiteto biblioteka, galėjo 
gerai aprūpinti visuomenę, ir kai kas iš mūsų jaunuomenės praleisdavo ten 
dienų dienas. Simpatiškas buvo Universiteto bibliotekos vedėjas Sipila, kilęs iš 
Lietuvos ir palankus lietuviams studentams. O Viešojoje bibliotekoje taip pat 
buvo lietuvių funkcionierių, kurie mums padėdavo. Be to, dar reikia žinoti, 
kad dalis Peterburgo Viešosios bibliotekos yra iš Lietuvos - ją iš Radvilų Nes- 
vyžiaus dvaro pagrobė imperatorienė Kotryna II?!. Lietuvių studentų draugija 


a Žr. J. Castera. Histoire de Cotherine II Impėratrice de Russie. - Paris, 1808. 

turėjo literatūros ir lietuvių kalba, bet menkutis buvo šis rinkinys, tilpęs vie- 
noje nedidelėje lentynoje kaip tik mano tėvo bute. Tuo laiku, iki 1904 metų, 
Rusijoje dar buvo uždrausta (nuo Muravjovo laikų, 1865 metų) spausdinti lie- 
tuviškas knygas lotyniškomis raidėmis, o knygos buvo gabenamos kontraban- 
da iš Tilžės arba iš Amerikos. Studentai sudėdavo savo menkas lėšas, kad šios 
literatūros nusipirktų. Jie turėjo savo agentų knygnešių, kurie šia kontraban- 
da užsiimdavo. Atgabentos knygos paprastai būdavo sukraunamos Vilniuje, 
advokato Jono Vileišio bute, vėliau išdalijamos studentams, o studentai per 
vasaros atostogas išveždavo jas į kaimą ir išplatindavo tarp kaimiečių. 

Studentų gyvenime svarbią vietą užėmė saviveikla, pavyzdžiui, mūsų kal- 
bos gilesnis pažinimas ir jos tolesnis ugdymas. Tam reikalui buvo kviečiami 
žinovai —- Būga, Balčikonis, Purėnas. Paprastai sekmadieniais vykdavo mūsų 
susirinkimai, kuriuose būdavo skaitomos paskaitos. Jos buvo ypač naudingos 
tiems mūsų tautiečiams, kurie, ilgą laiką gyvendami svetimame krašte, atpra- 
to nuo savo gimtinės ir palengva ėmė užmiršti gimtąją kalbą. 

Saviveiklos programoje garbingą vietą užėmė choras. Jo organizatorius ir 
vedėjas buvo Mikas Petrauskas, kurio garbei reikia pareikšti didelę padėką už 
jo nenuilstamą ryžtingumą ir darbą. Per vasaros atostogas jis keliavo po Lie- 
tuvą, rinko liaudies dainų motyvus ir, be to, pats komponavo naujus veikalus. 
Daug naudingo darbo atliko ir Tallat-Kelpša. 

Be šių visiems žinomų mūsų visuomenės narių, kurių mes niekuomet ne- 
užmiršime, buvo ir tylių, užsisklendusių savyje darbuotojų, kurie ištisas dienas 
praleisdavo bibliotekose ir mokėdavo archyvuose surasti ir iškelti viešumon 
svarbius mūsų praeities dokumentus. Iš artimesnių man žmonių prisimenu 
Vaclovą Biržišką, su kuriuo tais pačiais metais įstojom į Peterburgo universi- 
tetą. Jis buvo kilęs iš Šiaulių, kur jo tėvas gydytojavo. 1904 metais apie Kalėdas 
man teko apsilankyti Šiauliuose ir susipažinti su Vaclovo broliais Mykolu ir 
Viktoru ir visa jų simpatiška šeima. Bet labiausiai suartėjau su Vaclovu Biržiš- 
ka, nes jis, kaip ir aš, buvo stojęs į Gamtos (Fizikos-matematiikos) fakultetą, 
bet paskui perėjo į kitą fakultetą. Buvo tai plataus akiračio žmogus, kuris išsi- 
skirdavo iš visos mūsų studentijos. Man malonu prisiminti ir kilusį iš Šiaulių 
F. Bugailiškį, kuris buvo pirmas mano lietuvių kalbos mokytojas. Neužmiršta- 
mas man liko Steponas Kairys, kilęs iš Ukmergės apskrities. Tai buvo rimtas, 
labai inteligentiškas žmogus ir tikras džentelmenas. 

Iš Peterburgo lietuvių studentų draugijos daug kas žuvo per revoliuciją, 
bet žymi dalis grįžo į Lietuvą ir, pradedant 1918 metais, sudarė nepriklauso- 
mos Lietuvos branduolį. 

X1HIUJIOM'B. 


„NpeavannTe1i cero, Taneyuss Jleonapaosus Heauoscniš, cia, 
4HNOBHNKa, Rbpoucnostiaui puueko-kaTOJUUICC Karo, poAusiniūca 15-70 
JlekaGpa 1882 rona, 10 siaepxanin Bb MMIIEPATOPCKOMB C.-1le- 
TEpOYPTCKOMĖ | YNUNOJOKTOTĖ | HonykypcosOro  NCIMTAKIS O rpynut 
Bioaoriu nuo dauceTh oupeztaennaro ycTAKOMG YHCJA NOIyTroniA na 
(phanKO-MATOMATINIECKONT (bakyaisTOTĖ O3HAYemMiaro yKHGepCiTeTA, NO3- 
uepranca  HKCHMTONIO 1 b3KKO-MATOMaTAMCCKOĖ | MCINLTATOILHOA ko 
mueciu ipi C.-Herep6y prekonT. ynnuepeuTeTĖ kB 1909 —1910 yseGuiown, 
10AY, APH OT NPETCTABKAL OnoGpennoe cOAKNeKie m enbaykuįa OT- 
MBTKI!, NONYUCHUHA MT Ha NORYKypCOBXL KCUTANINXS Bb PAKYIh- 
Tert:, uo GDuaukb, BoTauwkt, AnaroMin pacrewiė, Baeneniio st 
Gionorio, 3oonorin Geano3sonounsixn, 3o00norin NOo3sOHOKKNKIXL Nn 
PucTonorin — setsia  pKSESETOMpETESLNAA, 10 OGujewy Kypcy xumin, Liero- 
noriu, AnaTouiw uenostua, Opraukueckon xnuin 4 Ananuruueckos 
XHMIA — pABBKT E pETARA, Ha KenIsTARIAXI, NDOLIKOUMIUNXCA HB KOMKCCiN, 
Taicynre NBanonckiA okazaa1, eatyminie ycirbxu: 0 Orsionoriu pa- 
cTeniū, JuGpionorin Geano3sonouKbixo H CpasunTensuoh anaTOWiM 
Gea3no3BOHOUHbIX--— DCKMA PAMSLTEIGATUIIS, IO Puaionorin MNBOTHEIXO-—- 
TASBBO TJA TOLLAIS. 

Ilocexy, Ka ocuoRanin CT. 81 06maro ycrasa HMIIEPATOPCKHIHXL 
Pocciūekux1. yiuBepeuTeroRS6 23 AsrycTa 1884 rona, Tazeyun. Haauos- 
ekif, L 3achAaiu  u3ilkO-MaTEMATAUCCKON MCiNMTATENMHOR koxKccik 
30 Anptnu 1910 rona, yA0CT06N6 AKuaoMa NepBOK CTCHCIH CO ECBS 
NpaBAMI II APCIBIYKNCCTBAJI, HOKNEHORAKMMBIMIS IL CT. 92 ycTana H Bb 
V m. BBICOUAŠINE yrpepazienKaro m 23 AcHh ABrycra I8M4 roja 
ukbuia PocynapeTreeinaro Corkra. Ba, yAocTOshpėHie Cero K AAB STOTL 
Aunioxas Tageymy Huartonekony, 3a NALACKAIeD NOJUNCIJO II Cb NpB- 
aoženierb nonaTa  Yupasaeuiu C-lerepGyprekaro yuečaro OKpyra. 
C.-Uerepdypi, sava ŽŽ aaa 1910 raja. 

Argo uosto dalis ir Sorbonos universiteto 
laboratorija Banyulse 


Prancūzijoje 


1905 metų sausio 10 dieną Vilniuje nuvykau į geležinkelio stotį, kad iš 
ten, po Kalėdų atostogų, grįžčiau į Peterburgą. Belaukiant perone, iš atėjusio 
traukinio išlipo mano profesorius Ševiakovas. Paėmęs mane po ranka, jis la- 
bai jausmingai ėmė pasakoti apie vakar dienos įvykius. Darbininkų demons- 
tracija, vedama popo Gapono, prie caro rūmų buvo kariuomenes sutikta ir 
apšaudyta, yra užmuštų. Prasidėjo riaušės fabrikuose, o universitete susirinkę 
studentai nutarė neiti į paskaitas, kad tuo pareikštų protestą prieš kruvinus 
įvykius. Pats profesorius Ševiakovas, atsidavęs carui monarchistas, kaip su- 
pratau, Peterburge pasijuto nesaugiai, ir, mano paklaustas, pasakė važiuojąs į 
Italiją, kad ten keletą mėnesių pabūtų Neapolio biologijos stotyje. 

Peterburgo įvykiai rado atgarsį visoje Rusijoje. Pirmiausia reagavo studen- 
tija, kurios dauguma buvo radikalių pažiūrų, išskyrus nedidelę saujelę, kuri, 
nepaisydama daugumos nutarimo, dar bandė lankyti paskaitas. Bet kadangi 
ši mažuma buvo labai nežymi, tad ir dėstytojai, tarp kurių buvo nemažai opo- 
zicionierių, irgi metė paskaitas, ir universitetas bei kitos aukštosios mokyklos 
buvo oficialiai uždarytos, o studentai išsivažinėjo po visą plačiąją Rusiją. 

Prasidėjo masiniai streikai ir net ginkluotas pasipriešinimas. Iš kariuo- 
menės dalių buvo sudaryti baudžiamieji padaliniai, ypač savo žiaurumu pa- 
sižymėjo kazokai. Rusijos suirutei nebuvo matyti galo, o tuo pasinaudojo 
pavergtosios tautos ir išsikovojo nors ir nedideles lengvatas. Lietuvoje buvo 
panaikintas draudimas spausdinti lotyniškomis raidėmis. Pasirodė lietuviški 
laikraščiai, knygos. Šiuo atžvilgiu daug nuopelnų priklauso mūsų įžymiam 
veikėjui Petrui Vileišiui ir jo broliams Jonui ir Antanui Vileišiams. Vilniuje 
buvo įsteigti du pirmieji lietuviški knygynai — vienas Petro Vileišio, kitas dak- 
taro Jurgio Šlapelio, o dar prieš tai Peterburge 1904 metais Smilgos leidžiamas 
pradėjo eiti „Lietuvių laikraštis“. Steigėsi lietuviški kooperatyvai. Bet nebuvo 
lietuviškų mokyklų. 

Rusijos valdžia pateko į netikėtą padėtį. Ji buvo įvykių priblokšta, dezorgani- 
zuota. Atrodė, kad dar vienas kitas smūgis — ir didžiulis Rusijos pastatas grius. 

Suirutėms malšinti Rusijos valdžia iš kariuomenės dalių sudarė baudžia- 
mąsias rinktines. Kauno gubernijoje veikė 14 kuopų ir 4 eskadronai, kuriems 
vadovavo generolas Verba, o vėliau generolas Kolomininas. Latvijoje suirutės 
buvo daugiau klasinio pobūdžio, o Lietuvoje jos siejosi su tautiniu judėjimu. 
Baudžiamosios rinktinės Latvijoje pasižymėjo ypatingu žiaurumu, galbūt dėl 
to, kad karininkai buvo kilę iš vietinių baronų vokiečių, kurių dvarams dabar 
iškilo rimtas pavojus. Lietuvoje žmonės ėmė vyti rusus ir taip pat nesielgė 
labai švelniai. Įdomus dokumentas yra Liepojos-Romnų geležinkelio viršinin- 
ko Maškovo telegrama katalikų vyskupams su prašymu „pareikšti ganytojišką 
įtaką gyventojams, kad jie baigtų mušti pravoslavus“. 

Iš susidariusių suiručių naudos pirmiausia gavo Katalikų bažnyčia. Ka- 
dangi ji buvo mažiausiai pavojinga Rusijai, todėl į ją pradėta žiūrėti liberaliau 
ir ji buvo atpalaiduota nuo ligi tol veikusių suvaržymų. Vyskupams buvo leista 
vizituoti parapijas, ir jie ėmė plačiai šia teise naudotis. Vilniaus vyskupu tuo- 
met buvo Ropas (von Roop) ir jo vizitavimas virto triumfo žygiais. Dvarininkai 
aprūpindavo vyskupą arkliais, vežimais su visų aptarnavimu ir netgi konku- 
ravo tarp savęs dėl šios garbės. Smulkesni dvarininkai, šlėktos ir turtinges- 
ni ūkininkai raiti dalyvavo vyskupo triumfo žygyje, sudarydami jam tarytum 
garbės sargybą. Ant parapijų ribų buvo statomos gėlėmis ir vainikais papuoš- 
tos arkos, kur keisdavosi dviejų parapijų garbės sargyba. Kiekvieną dieną bū- 

davo numatyta vyskupui nakvynė pas kurį nors turtingesnį dvarininką, o dar 
prieš tai vakarienė ne tik vyskupui, bet ir visai jo garbės sargybai. Toks buvo 
katalikybės ir lenkybės triumfas, nes lenkai dvarininkai monopolizavo visas 
iškilmes ir stengėsi įrodyti, kad jie yra tikri katalikybės ramsčiai. 

1905 metų pavasarį jau buvo praėję metai, kai prasidėjo nelaimingas Ru- 
sijai karas su Japonija. Vis nauji įvykiai, vis nauji Rusijos pralaimėjimai ir visiš- 
ka suirutė užfrontėje. Rusija visiškai prarado autoritetą ne tik užsienyje, bet ir 
tarp savo piliečių. Visi smerkia Rusijos santvarką, ne tik atvirai kritikuoja ją, 
bet ir džiaugiasi jos pralaimėjimais ir niekas už tai nebaudžiamas. Ypač džiau- 
giasi tuo nerusų tautybės piliečiai, bet ir dauguma rusų yra tos nuomonės, 
kad „kuo blogiau — tuo geriau“. Jie nori Rusijos pralaimėjimo, nes mano, kad 
tas pralaimėjimas atneš jai laimingesnę ateitį. Ši kryptis vėliau buvo pavadinta 
defetizmu (nuo pranc. žodžio defaite — pralaimėjimas). 

Dauguma studentų buvo defetistai, bet buvo ir priešingos nuomonės. 
Tai rusų nacionalistai, aukštųjų valdininkų vaikai arba aristokratiškos kilmės 
jaunuomenė. Kai dauguma studentų nutarė streikuoti, jie ateidavo į audito- 
rijas, bet auditorijos dažniausiai būdavo tuščios, nes dalis lektorių palaikė 
kairiųjų studentų nuotaikas ir vengė skaityti paskaitas. Kita dalis profesorių, 
senesni žmonės, lojalūs valdžiai, mėgino tęsti mokymą, bet, bijodami revo- 
liucingai nusiteikusių studentų smurto, visokiausiais pretekstais nutraukė 
savo paskaitas. E 

Stojo įdomūs laikai. Kasdien buvo sulaukiama ar bent laukiama ko nors 
nauja. Tad, nepaisant streiko, Peterburgas buvo pilnas politikuojančių, bet 
nesimokančių studentų. Aš tuomet gyvenau Peterburge pas savo tėvą, ir jis 
ėmė kalbinti mane atsisakyti Rusijos ir važiuoti į užsienį tęsti mokslų. Man iš 
pradžių toks sumanymas nepatiko, nes buvo įdomiau stebėti Rusijos suirutę ir - 
besivystančius politinius įvykius, negu užsiimti kasdieniniu studentišku dar- 
bu. Vis dėlto, tėvo spiriamas, jo sumanymui pritariau, dar prieš tai pasitaręs 
su savo profesoriais Dogeliu ir Šimkevičium, kurie mano sumanymą pagy- 
rė. Ypač mane paveikė Šimkevičius, neseniai aplankęs Paryžiaus universiteto 
Roskofo (Roscoff) biologijos stotį. Ten kiekvienas studentas gali patekti — rei- 
kia tik paprašyti šios įstaigos vedėjo profesoriaus Ivo Deliažo (Yves Delage). Aš 
galutinai apsisprendžiau važiuoti į Paryžių. 

Važiavau per Vilnių, Varšuvą, Berlyną. Pirmą kartą gyvenime patekęs į 
užsienį, negalėjau atsitraukti nuo vagono lango, nes didelį įspūdį darė man 
Vokietijos vaizdai. tvarkingi jos miesteliai ir kaimai, čerpėmis dengti namai, 
geri keliai ir gerai apsirengę žmonės. O toliau — tirštai apgyventa Belgija, 
taip tirštai, kad atrodė, jog traukinys visą laiką važiuoja miestu. Toks įspūdis 
susidaro ypač naktį, nes pro traukinio langus nuolat mirguliuoja apšviestos 

gatvės, namai, įmonės, kur matyti iki baltumo įkaitinti geležies luitai. Greit 
pervažiuojame Belgiją, nes tai nedidelė valstybė, ir esame pirmoje Prancūzijos 
stotyje. Čia traukinys turi pastovėti ilgiau, nes jį iš belgų perima Prancūzijos 
geležinkelininkų brigada. Girdėti plaktukų dūžiai į ratus, prancūzų tarnau- 
tojai kalba gražiu Paryžiaus akcentu, bet kartais su necenzūriškais Paryžiaus 
žargono žodžiais. Bet man malonu juos girdėti, nes prie tos kalbos esu pri- 
pratęs nuo mažų dienų. Dar keletas valandų, ir esame Prancūzijos sostinėje, 
Šiaurės (Gare du Nord) stotyje. 


Kur man apsigyventi? Girdėjau, kad garsiausias inteligentų centras yra 
Lotynų kvartalas (Ouartier Latin) -ten koncentruojasi aukštosios mokyklos, 
muziejai, ten gyvena daug studentų, kartu tai yra nebrangi miesto dalis, vi- 
dutinių žmonių centras. Buto ieškoti ilgai nereikėjo, čia daugybė viešbučių, 
didelių ir mažesnių, visokia kaina. Pasirinkimas didelis, pagal kišenę, norą ir 
nuotaiką. Tad, ilgai neieškojęs, apsigyvenau Luaros viešbutyje Sameraro ga- 
tvėje („Hotel de la Loire, rue du Sammerard nr. 11) penktame aukšte. 

Dauguma Paryžiaus studentų gyvena viešbučiuose, ten dažniausiai yra ir 
pensionatai. Kas nori, gauna ten ir pusryčius, pietus, vakarienę, o kas nori 
būti laisvesnis — tas moka vien už kambarį, o valgo kur pasitaiko, visokiuose 
restoranuose, kurių Paryžiuje, ypač mūsų Lotynų kvartale, gausybė, o jų gra- 
dacija labai plati, bet daugiausiai — nuo labai pigių iki vidutinių. Prabangūs 
restoranai yra kituose miesto kvartaluose ir studentams neprieinami. Mano 
viešbutyje pilna studentų, daugiausia medikų, nes čia pat yra Medicinos mo- 
kykla (Ecole de Mėdecine) , o kiek toliau - Sorbonos universitetas. Čia pat yra 
gražus Liuksemburgo sodas (Le jardin de Luxembourg). Pro savo langą visas 
tas įžymybes gerai matau. 

Kadangi atvažiavau vakare, pirmas troškimas buvo atsigulti ir išsimie- 
goti. Kaip ir visoje Prancūzijoje, mano kambaryje didelė ir labai plati lova, 
kiek ilgio, tiek pločio — galima miegoti ir išilgai, ir skersai. Kojūgalyje padėta 
une bouillotte - mašastu apmušta skardinė karštam vandeniui sušalusioms 
kojoms šildyti, nes oras dar buvo šaltokas. Rytą pabudau su malonia mintimi, 
kad esu toli nuo Rusijos, visų jos suiručių ir šlykštynių. Mano galvoje aibė 
dalykų, kuriuos pirmučiausiai turiu pamatyti. Reikia įsigyti ir „Bedekerį“, tai 
vadovų, skirtų visoms Europos įžymybėms pažinti, autorius. Bet artimiausia 
įžymybė, kuri ir buvo mano kelionės tikslas, tai Sorbona. Ji čia pat. Pirmiausia 
ten ir nubėgau. Informacijos biuras bematant informuoja mane apie viską, 
ypač apie paskaitų ir pratybų tvarkaraštį, apie lektorius, apie imatrikuliacijos 

formalumus. Greit perbėgu visą Sorbonos pastatą. Jame telpa tik du fakulte- 
tai, Gamtos mokslų ir Literatūros. 

Ši aukštoji Prancūzijos mokykla įkurta 1253 metais, o jos įkūrėjas buvo 
Sorbona, įamžinęs savo vardą. Man Sorbona paliko neišdildomą įspūdį, bet 
manau, kad kiekvienas, įžengęs ten, jaučia tą patį. Didžiulis pastatas marmu- 
riniais laiptais, ilgais, bet šviesiais koridoriais, taip pat išklotais marmuru, 0 
tuose koridoriuose - galerijos mokslininkų biustų. Norom nenorom mintimis 
persikeli į tuos senovės laikus, kada tie mokslininkai dirbo savo nemirtingą 
darbą. Ramūs ir tylūs tie koridoriai, mokslo šventovės atmosfera čia viešpa- 
tauja. Visas pastatas supa platų, tašytais akmenimis išgrįstą kiemą, o viena- 
me jo gale - senoviškas saulės laikrodis su užrašu „Sicut umbra dies nostrae“ 
(Kaip šešėlis mūsų dienos). Taigi šitame kieme prieš 700 metų ant žemės sė- 
dėjo pirmieji šios mokyklos mokiniai ir klausė savo mokytojo paskaitos. Ir 
man kilo pasididžiavimo jausmas, kad ir aš gyvenimo dalį galėsiu praleisti toje 
mokslo šventovėje. 

Atlikęs imatrikuliacijos formalumus, tapau studentu. Tačiau turiu pri- 
sipažinti, kad iš pradžių nelabai stropiai atlikdavau savo darbą. Mat aplink 
mane per daug buvo naujo, buvau blaškomas į visas puses, negalėjau tinkamai 
susikaupti. Domėjausi ir tuo, ir kitu, ir dešimtu, ypač kai atėjo pavasaris. O 
ten pavasaris ankstyvas - jau kovo mėnesį pradeda žaliuoti medžiai. Pabudo 
mano valkatiški instinktai, troškimas geriau pažinti Prancūzijos gamtą. Mano 
laimei, artėjo Velykų atostogos. 

Stojus šiltam sezonui, galimybių išvykti padažnėjo. Išvykas organizuo- 
davo tam tikra universiteto katedra. Pavyzdžiui, gamtininkams — Geologijos, 
Zoologijos, Botanikos katedros, o išvykų tikslas — susipažinti su Paryžiaus 
apylinkių geologijos formacijomis arba su augalija, su gėlųjų vandenų gyvū- 
nija. Išvykas rengdavo ne vien universitetas, bet ir Gamtos muziejus ir ten 
pat esantis Botanikos sodas. Universiteto išvykos būdavo rimtesnės ir turė- 
davo specialų uždavinį —- einamam kursui iliustruoti. O muziejaus jos būdavo 
daugiau populiarios, skiriamos mėgėjams ir apskritai visiems, kas tik norėjo. 
Išvažiuodavom paprastai traukiniu ankstų sekmadienio rytą ir grįždavom tik 
vakare. Išvykoms vadovaudavo profesorius arba dažniausiai kas nors iš jau- 
nesniojo mokslinio personalo, bet būtinai asmuo, gerai pažįstantis Paryžiaus 
apylinkes. Atgal į Paryžių parsiveždavome butelių, buteliukų, dėžučių, skardi- 
nių su aptiktais vandenų gyvūnėliais, su vabzdžiais, su augalais, o kitą dieną 
turėdavome apdoroti visą parsivežtą medžiagą, patikslinti pavadinimus ir iš- 
siaiškinti su savo moksliniais vadovais. Aš ką tik minėjau, kad išvykos būdavo 
rengiamos ne tik studentams, kurie turi tam tikrą pasiruošimą, bet ir šiaip 
žmonėms, kurie tik domisi gamta ir turi apie ją vien elementarių žinių. Aš 

dalyvavau ir vienose, ir kitose išvykose. „Elementorines“ išvykas dažniausiai 
organizuodavo Gamtos muziejus. Tas pats muziejus rengdavo ir elementarias 
pratybas iš zoologijos, botanikos, geologijos. Aš manau, kad tai labai naudinga 
gamtos mokslams populiarinti. 

Jau artėjo vasaros atostogos, tad pradėjau vis dažniau galvoti apie savo 
išsvajotą žygį į Roskofo biologijos stotį. Šiuo reikalu teko kreiptis į profe- 
sorių Ivą Deliažą, kuris Sorbonoje dėstė zoologijos kursą, - minėtoji stotis 
buvo jo žinioje. Leidimą gavau greit, nes profesorius labai vertino praktinį 
studento pasiruošimą. 

Man paskyrimo vieta buvo Roskofo miestelis Bretanėje, apie šimtą kilo- 
metrų į šiaurės rytus nuo žymaus Prancūzijos karo laivų uosto Bresto. Iš Par- 
yžiaus iki galutinės stoties važiavau apie 17 valandų. Vietovaizdis man nau- 
jas, labai skirtingas ir nuo mūsų krašto, ir nuo Paryžiaus apylinkių. Iš vagono 
langų matėsi granito uolomis pasišiaušęs kraštas su gana skurdžia, bet savita 
augalija. Kai kur valgomųjų kaštonų miškeliai, o šiaip — dideli plotai, apaugę 
uleksu (Ulex europaeus) - geltonai žydinčiais ankštiniais augalais. 

Apie vidudienį buvau jau paskyrimo vietoje ir iš karto nuvykau į biologijos 
stotį. Dar Peterburge iš savo profesoriaus Šimkevičiaus sužinojau jos tvarką, 
žinojau, kad ten yra gargon de laboratoire, pavarde Marti, ir jį tuojau susira- 
dau. Pasirodė, kad šis „garcon“ — jau senyvas žmogus, buvęs jūrininkas, bet jau 
seniai dirbantis biologijos stotyje, senas profesoriaus Deliažo bendradarbis. 

Buvau vienas iš pirmųjų darbuotojų, atvykusių šiemet, tad laboratorija 
-beveik tuščia ir ponas Marti, matyti, turi dar daug laisvo laiko. Jis tuoj ima 
mane globoti, pirmiausia siunčia pavalgyti į pensioną, kuris yra greta labora- 
torijos, ir kviečia tučtuojau po pietų grįžti pas jį, kad galėtų man viską aprody- 
ti. Dar paklausė, kokia darbo medžiaga bus man reikalinga rytdienai. | 

Mūsų stotis ir laboratorija yra prie pat jūros. Iš vienos pusės — uolėtas 
granitinis krantas, iš kitos —- žemas, smėlėtas krantas, kur patogu maudytis. 
Greta laboratorijos didelė salė, o ten daugybė akvariumų, didelių ir mažų. Per 
visus tuos akvariumus nuolat teka jūros vanduo, o juose gyvena įprasčiausi 
jūros gyvūnai. Kiekvienam darbuotojui skiriamas vienas toks akvariumas, ir 
ten gali auginti ką nori. Tai ir man ponas Marti tuoj paskyrė vieną tokį akvari- 
umą ir aprodė visus kitus. Po to nuėjome į antrą aukštą — ten kambariai, skirti 
stoties darbuotojams gyventi. Pasirinkau vieną, iš kurio langų platus reginys 
į jūrą. Į pono Marti klausimą, kokie darbo objektai man reikalingi rytdienai, 
pasakiau, kad pageidaučiau poros ryklių, nes jų dar nebuvau preparavęs ir no- 
rėjau pažinti jų anatomiją. 

Iki šiol buvau buvęs tik Suomijos įlankoje. O Roskofo stotyje pirmą kartą 
pamačiau tikrą druskingą jūrą, platų vandenyną, kur kartais siaučia baisios 

audros, kur kiekvieną parą įvyksta du potvyniai ir du atoslūgiai. 

Papietavęs ir atlikęs formalumus laboratorijoje, nubėgau prie jūros kran- 
to, į miestelį ir į žvejų uostą. Apie tai jau buvau skaitęs gražiame Pjero Loti 
romane „Islandijos žvejys“. Ir tikrai viskas buvo taip, kaip tenai aprašyta: ne- 
didelis, tylus miestelis, gal tiksliau - kaimas, maži žvejų namukai, pastatyti iš 
granito ir šiferiu dengti, bažnyčia taip pat iš granito, o aplinkui ją - granitinė 
tvora. Šiuo metu kaip tik atoslūgis, tad uoste visi laivai guli ant dugno, o jų 
burės suvyniotos ir pritvirtintos prie stiebų. Ore tvyro malonus dumblių, der- 
vos, sūdytų žuvų kvapas. Žmonių mažai, ypač vyrų, nes dauguma jų iškeliavę 
į plačiąją jūrą. Dauguma jų triūsia prie tolimos Islandijos ir tik vėlyvą rudenį 
grįš namo. O gal ir negrįš, nes kai mažytis Roskofo laivynas parplaukia namo, 
dažnai trūksta vieno kito laivo ir buvusių jame žvejų, o namie palieka našlės 
ir našlaičiai... Štai kodėl čia tiek daug moterų juodais drabužiais. Apie tai liu- 
dija ir užrašai kapuose prie, bažnyčios: toks ir toks žvejys, tada ir tada žuvęs 
vandenyne prie Islandijos. Žmonių aprangoje, tiek vyrų, tiek moterų, vyrauja 
juoda spalva. Moterys ant galvų nešioja kažką panašaus į plačią skrybėlę iš 
krakmolytos medžiagos, vadinamą „coiffe“. Daug kas avi medinėmis klum- 
pėmis, panašiai kaip Lietuvoje. Aplinkui girdėti bretonų kalba, bet visur gali- 
ma susikalbėti prancūziškai, tik kartais moterys, ypač senos, nelabai supranta 
prancūziškai. Krinta į akis savotiškos pavardės krautuvėlių iškabose, jos visai 
nepanašios į prancūziškas, o žmonių kalboje girdėti originali tarsena — aiškiai 
ištariamas garsas „r“, kurio nėra prancūzų kalboje. 

Nors buvau neilgai Bretanėje, bet spėjau šiek tiek, nors ir paviršutiniš- 
kai, pažinti šio krašto gyventojus. Jie gerokai skiriasi nuo prancūzų. Bretonas 
yra konservatyvus, linkęs į melancholiją, bet kartu guvus, nuoširdus. Jis di- 
džiuojasi savo keltiška kilme ir kalba, myli savo kraštą, kalbą, labai religin- 
gas, tad skiria daug laiko bažnyčiai, nepraleidžia bažnytinių apeigų. Dėl savo 
konservatyvumo ir gilaus tikėjimo jausmo bretonai pasipriešino Prancūzijos 
revoliucijai, ir todėl Bretanė buvo virtusi kruvinų susirėmimų arena. Dėl savo 
konservatyvumo bretonas nėra linkęs veržtis į prašmatnesnį gyvenimą, yra 
geras žvejys, drąsus kareivis ir jūrininkas, todėl prancūzų laivyno vertingiau- 
sias personalas susideda iš bretonų. Bretonuose gyvas tam tikras neslepiamo 
separatizmo jausmas, antagonizmas prancūzams, o prancūzų valdžia norėtų 
šį separatizmą užgniaužti. Kaip žinoma, šiandieniniai bretonai — tai palikuo- 

nys kadaise buvusios didelės tautos, tarytum tos tautos reliktas. Kai kuriais 
“būdo bruožais bretonai primena lietuvius. 

Dabar noriu pasakyti kelis žodžius, kokią praktiką čia turi atlikti atosto- 
gų metu atvažiavę studentai. Išklausiusiam teorinį kursą Paryžiuje arba kito 
miesto aukštojoje mokykloje, svarbu su aptartais objektais susipažinti praktiš- 

kai. Biologijos stotis teikia tam visas galimybes. Čia yra visi tie gyvūnai, apie 
kuriuos buvo kalbama paskaitose. Vieną dieną reikia juos užsisakyti, o kitą 
dieną jie jau ant tavo stalo. Studentas gyvena pačios laboratorijos pastate ir į 
savo darbo vietą reikia tik nusileisti iš viršutinio aukšto į apatinį. Laboratori- 
jos personalas kiekvieną momentą yra studentų paslaugoms, kaip ir turtinga 
biblioteka bei rinkiniai. Didelis stoties privalumas — akvariumas. Tai didoka 
salė, kurioje įtaisyti akvariumai visokio didumo, o ten auginami visi tie jūrų 
gyvūnai, kuriuos čia jūroje galima rasti. O jų yra gausu, tad studentui nereikia 
varžytis. Kiekvienas studentas gauna vieną akvariumą, kuriame gali laikyti, 
stebėti tuos gyvūnus, kuriais domisi. Gali čia skrosti, preparuoti juos, ir esi 
tikras, kad jų nepritrūks. 

Nežinau, kokie buvo kitų studentų motyvai važiuojant į Roskofą, bet 
mane labiausiai traukė pati jūra. Šis iki tol neregėtas man gaivalas, galingas ir 
siaubingas, ir romantiškas, kuris praryja tiek žmonių gyvybių ir kartu teikia 
gražiausius išgyvenimus, ugdančius žmogaus valią, jėgą, išradingumą. Vande- 
nyne slypi tiek paslapčių, o svarbiausia — gyvybės atsiradimas. Nuo pat savo 
pirmos pažinties su jūra buvau paveiktas nepaprasto gyvybės formų gausumo, 
nes sausumoje randame organizmus, pradedant tik tam tikra raidos pakopa, o 
jūroje — ir iki šios pakopos, net ir pačius žemiausius organizmus. 

Biologijos stotys, esančios plataus vandenyno pakraštyje, kaip Roscoffs/m, 
turi prieš kitas panašias stotis, pavyzdžiui, prieš Viduržemio, tą pranašumą, 
kad čia dideli potvyniai ir atoslūgiai. Du kartu per parą jūra pakyla ir du kartu 
atslūgsta. Ypač įlankose, sąsiauriuose tie reiškiniai labai žymūs ir imponuoja 
savo galingumu. 

Apie Roskofą per potvynį vanduo pakyla maždaug keturis metrus aukš- 
čiau vidutinio horizonto, o atoslūgio metu maždaug vienas kilometras jūros 
dugno tampa sausuma. Potvyniai ir atoslūgiai ypač dideli apie rudens ekvi- 
nokciją, tai yra rugsėjo 22 dieną. 

Potvynių metu jūra prieidavo prie pat mūsų laboratorijos sienos, o atos- 
lūgio metu ten plytėdavo jūros dugnas. Tiksliau, tas dugno plotas ir atoslūgio 
metu nebuvo visai sausas, gilesnėse vietose likdavo vandens klanai, o tuose 
klanuose... gausybė gyvūnų, kurie nespėjo arba nematė reikalo pasitraukti 
kartu su vandeniu. Ten paprastai būdavo galima rasti visokių žuvų, vėžia- 
gyvių, jūrų žvaigždžių ir jūrų ežių, visokių moliuskų, anelidžių, duobagyvių, 
ypač gražiųjų aktinijų (daugiausia Actinia eguina) ir kitų. Ten buvo gausu ir 
augalijos. Ištisos povandeninės pievos dumblių Ulva, Fucus, žolių Zostera. 

Mums, laboratorijos darbuotojams, atoslūgis buvo laukiamas momentas. 
Pasiėmę brezentinius kibirus, keletą įvairaus dydžio stiklinių butelių, tinklinį 
samtelį, eidavome imti savo derliaus. Neretai valkose pasitaikydavo ir stam- 

besnio laimikio — aštuonkojis, kitaip kalmaras, arba ir sepija. Tai dideli galva- 
kojų būrio moliuskai. Jie turi aštuonias ilgas „kojas“, nusagstytas siurbtukais, 
o kai jį paimi — tais savo siurbtukais jis prisisiurbia prie rankų, ir prireikia 
pastangų, kad nuo jo išsivaduotum. Iš tokių išvykų parsinešdavau pilną kibirą 
visokių gyvūnų, tad būdavo darbo visai dienai. Kartais su mumis eidavo ir po- 
nas Marti, ir jis buvo mūsų labai pageidaujamas, nes gerai pažinojo visą Ros- 
kofo gyvūniją, ir mes dažnai su juo konsultuodavomės. Antra vertus, jis buvo 
populiarus žmogus, ir kartais, turint kokį painų reikalą, užtekdavo paminėti 
jo vardą, kad išsipainiotum iš padėties. 

Iš įdomių gyvūnėlių, kuriuos aptikdavome atoslūgio metu, mane ypač su- 
domino sepijos ir aštuonkojai. Jie būna gana dideli, 20-30 centimetrų ilgio. 
Pastebėję žmogaus kėslus, jie paleidžia juodą skystimą, ir aplinkui juos van- 
denyje pasklinda tamsus debesėlis, jie patys tuo momentu nematomi, dingsta 
iš akių, tad reikia sumanumo ir vikrumo, kad juos pagautum. Ir daugeliu kitų 
atžvilgių šie gyvūnai yra įdomūs. Pavyzdžiui, sugeba pakeisti spalvą ir užsi- 
maskuoti ant jūros dugno. Aštuonkojai senais laikais buvo laikomi didžiausia 
jūros pabaisa, nes buvo manoma, kad dideli jų individai, įsisiurbę į žmogaus 
kūną, gali „išgerti“ visą žmogų. Taip rašo net toks įžymus rašytojas, kaip V. 
Hugo. Bet ir dabar dar yra nemažai žmonių, kurie bijo maudytis jūroje, kad 
išvengtų tos pabaisos. 

Mane labai sudomino kiti keisti gyvūnai - dygiaodžiai - jūrų žvaigždės, 
jūrų ežiai, ofiūros ir kiti. Dygiaodžiai yra labai gražūs ir ryškių spalvų — ežių 
esti violetinių, rausvų, gelsvų. O kai kurių rūšių jūrų žvaigždės raudonos kaip 
kraujas. Jūrų žvaigždės yra plėšrios ir puola jūrų ežius labai savitu būdu - iš- 
versdamos savo skrandį pro burnos angą ir apgaubdamos juo jūrų ežį. Vaizdas 
nepaprastai patrauklus, tad parsinešdavom tų gyvūnų į akvariumą ir galėda- 
vome šią kovą aiškiai stebėti. 

Visas Bretanės pakraštys — tai granitinis darinys. Granitinių uolų yra jū- 
roje ir toli nuo kranto, ir jos stūkso tarytum dideli ir maži stulpai. Atoslūgio 
metu galima prie jų prieiti. Niūrus jų vaizdas. Jos šlapios, apaugusios vandeni- 
niais dumbliais, iš kurių dar sunkiasi vanduo. Kai kur galima ant jų užlipti, bet 
elgtis tenka labai atsargiai, nes tie dumbliai yra nepaprastai slidūs, tad galima 
pargriūti, susilaužyti ranką ar koją. Bet dažnai šios granitinės uolos dėl savo 
statumo visai neprieinamos, bent žmogui. Užtat jų viršūnėse peri kai kurie 
jūrų paukščiai — narūnėliai, mormonai, kormoranai. Šių uolų papėdėse ir ant 
jų šonų gana gausiai įsikūrusi savotiška gyvūnija. Ten rasi moliuskus Patel- 
la, Fissurella, Haliotis. Pirmieji du — dubenėlio pavidalo ir prikibę prie uolos 
taip, kad tik peiliu galima nukrapštyti. Haliotis — labai gražus, panašus į žmo- 
gaus ausį, nuo to jis gavo ir pavadinimą (kals - jūra, ota - ausys, graikiškai). 

Prancūzai vadina jį „jūros ausimi“ (oreille de mer). Prie uolos prikibę visokie 
duobagyviai, ypač įvairių spalvų aktinijos. Čia rasi ir keistą kirmėlę, vadinamą 
Bonellia - jos patelė yra keliasdešimt centimetrų ilgio, o patinas - kone mi- 
kroskopinio dydžio ir gyvena ant patelės kūno. 

Vienoje vietoje aptikau gerai man pažįstamą Lietuvos paukštį. Tai buvo 
kranklys, Vakarų Europoje jau retas paukštis. Pastebėjau ir jo lizdą, stačios 
uolos nepašiekiamame kyšulyje. Kaip man paaiškino lydėjęs mane vaikas bre- 
tonas, šis paukštis bretoniškai vadinasi er wran (bendra šaknis su mūsų „var- 
nas“). Bet apskritai paukščių čia nedaug. Tik gale vasaros, kai prasidėjo paukš- 
čių traukimas, pakrantėje matėsi keletas stibinuočių rūšių, ypač akmenės. 

Kartais leisdavomės į tolimesnes išvykas. Vieną kartą motoriniu laivu bu- 
vome nuplaukę į Les sept Iles, atseit į Septynias salas, o ta proga išsikėlėm 
taip pat į Bazo salą (//e de Baz). Tai vieniša akmenuota sala, kurioje gyvena 
tik keletas žmonių, bet kadangi kartais apsilanko turistai iš žemyno, saloje 
įsikūrė ir restoranėlis su kavine. Keli tik medžiai auga šioje saloje, o prie vie- 
no medžio originalumo dėlei prikaltas plakatas, kuriame parašyta, kad šiame 
medyje praleido savo pirmą naktį Robinzonas Kruzas, kai jūra jį išmetė čionai 
iš sudužusio laivo. 

Viduvasarį į Roskofą atvyko daugiau žmonių. Mūsų laboratorijoje dirbo 
ne tik Paryžiaus studentai, bet ir kitų aukštųjų mokyklų auklėtiniai, be to, at- 
važiavo čionai šiaip vasarotojų. Pensionatas prie mūsų laboratorijos buvo pil- 
nas. Maitino mus gerai, visokiais net prabangiais patiekalais, dažnai patiekda- 
vo omarų, langustų, krevečių. Omarai ir langustai sverdavo iki 2-3 kilogramų. 
Gerti mums duodavo sidro, putojančio gėrimo iš obuolių sulčių. Bretanės ir 
Normandijos sidras garsėja nuo senų laikų. Kai mes išvykdavom visai dienai, 
pensionato šeimininkė kiekvienam ekskursantui paruošdavo pintinę su viso- 
kiais valgiais, o prie jų visuomet būdavo įdėtas ir litras sidro. 

Per pietus susirinkdavo daug žmonių: visi mūsų laboratorijos studen- 
tai, šiaip vasarotojai, daugiausiai mamytės su savo dukterimis. Taigi būdavo | 
triukšminga ir linksma. Netrukus užmezgėm daug pažinčių, o tam buvo daug 
progų. Viena tokia proga pasitaikė ir mūsų akvariume, kur vasarojanti pu- 
blika kartais ateidavo pažiūrėti visokių nuostabių jūros padarų. Kartais mes, 
studentai, pažinčiai užmegzti taikydavome savo išgalvotus metodus, ypač tuo 
atveju, kai jauna atvykusi mergaitė per šaltai į mus žiūrėdavo. Tada mes atneš- 
davome į pensioną kalmarą arba sepiją, ar aštuonkojį, ar kitą jūrų baidyklę. 
Tuomet ir šalčiausiai nusiteikusi mergaitė susidomėdavo atneštu gyvūnu, leis- 
davo, kad mes jį parodytume jai iš arti, kad papasakotumėm apie jį, ir panašiai. 
Pažintis pradėta, o kitą dieną jau lengviau ją tęsti. 

Apie vasaros vidurį į Roskofą atvažiavo keletas mokslininkų iš kitų kraštų, 

dauguma jų anglai, tarp jų žinomas zoologas spongiologas (pinčių specialis- 
tas) Minchinas, kiti — iš Vokietijos, Lenkijos. Dauguma jų - aukštųjų mokyklų 
dėstytojai. Jiems buvo labai patogu ir vasarą prie jūros praleisti, ir pagilinti 
savo darbus, nes Roskofas tam labai tinkama vieta. Apie tą laiką atvažiavo ir 
mūsų šefas — Roskofo biologijos stoties įkūrėjas profesorius Ivas Deliažas. Jis 
jau buvo senyvas žmogus, įžymus zoologas, daugelio veikalų autorius. Tarp jų 
- kapitalinis penkių tomų veikalas „Traitė de Zoologie concrėte“, bet Deliažas 
nespėjo jo užbaigti. Atlikinėdamas kažkokį darbą laboratorijoje, jis susižalojo 
akis natrio šarmu ir apako. Tą vasarą, kai aš buvau Roskofe, tai yra 1905 me- 
tais, jis tyrinėjo jūros žvaigždžių dirbtinį apvaisinimą partenogeneze. Pavei- 
kęs jūrų žvaigždžių neapvaisintus kiaušinius anglies dvideginiu, jis paskatino 
kiaušinius vystytis. Deliažas buvo labai griežtas ir užsispyręs, tad studentai 
jo bijojo. Pasakojo, kad jis, jau nebejaunas būdamas, užsibrėžė iš Paryžiaus 
dviračiu nuvažiuoti į Roskofą ir, kelyje apturėjęs nelaimingą nuotykį, nors ir 
susikūlęs, įvykdė savo sumanymą. 

Artinosi liepos 14 diena. Prancūzijoje tai didelė šventė, Bastilijos paėmi- 
mo metinės. Jau iš anksto visi tam ruošiasi. Aptvarkomos miestelio aikštės, 
kad būtų vietos šokiams ir orkestrams. Su keliais draugais studentais nuta- 
rėme nuvažiuoti į Brestą pažiūrėti ten karo laivų ir kaip linksminasi jų įgulų 
jūrininkai. Oras buvo gražus, tad visos pramogos galėjo vykti atvirame ore. 
Miestas buvo pasipuošęs trispalvėmis Prancūzijos vėliavomis. Pats iškilmių 
įkarštis kilo į pavakarę, kai laivyno vyrai jau buvo kiek įkaušę ir susikabinę už 
parankių svirduliuodami ir dainuodami žygiavo gatvėmis. Daug kur girdėjosi 
bretonų instrumento hautbois (obojus), akordeono, smuiko muzika. Kol ne- 
sutemo, aš su dviem studentais bretonais iš Renė (Rennes) universiteto pano- 
rome aplankyti kurį nors karo laivą, stovintį Bresto reide. Kitomis dienomis 
tai neleistina, bet šiandien, tautinės šventės proga, buvo lengvatos, ir mus įlei- 
do į vieną kreiserį ir į vieną minininką. 

Kai grįžom į Brestą, buvo pats šventės įkarštis — pilnos kavinės, barai, o 
gatvėse uniformuoti jūrininkai susikabinę tarpusavyje arba su mergaitėmis. 
Visur šokiai, kur tik buvo vietos, o ant suolelių — meilios porelės. Paskutiniu 
traukiniu grįžome į Roskofą, o kitą dieną ir ten buvo šventė, kaip ir vakar. 

Užmiršau pasakyti, man bebūnant biologijos stotyje, ten buvo eksponuo- 
jamas vienas sensacingas dalykas — tai yra visas banginio skeletas. Tų metų 
pavasarį banginio lavoną bangos priplakė prie Bretanės krantų, apie jį buvo 
pranešta profesoriui Deliažui, kuris pasirūpino, kad jis būtų atvilktas į labo- 
ratorijos kiemą. Tada imta jį skrosti. Jis buvo nedidelis, gal apie dešimt metrų 
ilgio, ir jau gerokai apiręs, tad skrodžiant sklido smarkus dvokas, jaučiamas 
visame miestelyje, ir gyventojai tuo skundėsi. Darbas ilgainiui buvo baigtas, 

bet dvokas dar ilgai gadino gyventojų nuotaiką. 

Šia proga noriu pasakyti, kad mūsų mokslo įstaiga turėjo tam tikrą kultū- 
rinę įtaką vietiniams gyventojams. Nekalbant apie vasarojančius lankytojus, 
kurie, neturėdami ką veikti, sekmadieniais aplankydavo mūsų laboratoriją, 
ja domėjosi ir vietiniai žvejai. Radę jūroje neįprastą žuvį ar kitą gyvūną, jie 
aukodavo jį mūsų įstaigai, ir ta proga patys sužinodavo daug įdomaus apie 
savo radinį. Tada ir man kilo sumanymas, kai grįšiu Lietuvon, panašiai pradėti 
mokslinę propagandą. 

Aš mėgdavau lankytis mūsų mažyčiame uoste, žiūrėti, kaip ruošiasi iš- 
plaukti žvejai, arba stebėti, ką jie pargabena iš jūros. Su keliais žvejais susipa- 
žinau, ir jie kartais pasiimdavo mane. Pamenu, kad kartą žvejojome krevetes 
(Palaemon serratus), ir šia proga teko gerokai pasivaišinti. Supylę į mažą tin- 
klelį sugautas krevetes, žvejai panardindavo jas trumpam į verdantį vandenį, 
ir jau galėjai valgyti. Tai labai skanus patiekalas, net sūdyti nereikia, nes jos yra 
prisisunkusios sūraus jūros vandens. 

Iš Bretanės išveža daug gerų daržovių į Prancūzijos miestus, taip pat į 
Angliją, nes su Anglija patogiausias ir pigiausias susisiekimas buriniais laivais. 
Bretanės klimatas labai palankus daržovėms auginti, gana drėgnas, nėra dide- 
lių šalčių, tad daugelis daržovių gali išbūti visą žiemą lauke. Čia galima vieną 
po kito nuimti tris derlius, ir todėl net žiemą netrūksta gerų salotų, ridikėlių, 
porų, salierų. 

Iš mūsų mažyčio Roskofo uosto dažnai išplaukdavo buriniai laivai, pri- 
krauti bulvių, svogūnų. Užkalbinau jau pakrauto laivo kapitoną ir sužinojau, 
kad jis ruošiasi svogūnų siuntą gabenti į Angliją. Paprašiau, kad ir mane paim- 
tų kartu. Jis, trumpai pagalvojęs, sutiko. Nubėgau namo tik paimti kiek pinigų 
ir kitko. Po to užsirioglinau ant svogūnų ir po poros dienų .buvau Anglijoje 
Niu Haveno (New Haven) uoste. Sėdau į traukinį, kuris turės mane nuvežti į 
Londoną. Traukinys bėgo pietinės Anglijos lyguma, gana tuščia ir neįdomia. 
Iš abiejų pusių - plačios ganyklos, kur ganėsi labai gražūs veisliniai galvijai ir 
dažnai matėsi pilkųjų garnių. Ilgainiui traukinys įvažiavo į tirščiau apgyventas 
vietoves, ir galėjau justi didžiulio miesto artimą kaimynystę. Pagaliau trau- 
kinys įniro į patį miestą. Dar keletas stočių, jau mieste, ir centrinė Viktorijos 
stotis (Victoria Station). 

Londonas man nepadarė labai Iikiainio įspūdžio, ypač jeigu lyginsi su Pa- 
ryžiumi. Tai niūrus, pilkas miestas, o tą pilkumą dar patirština dažni rūkai ir 
dūmai, įvairiai.sumišę vieni su kitais. Dūmai nusėda ant pastatų, ant medžių, 
ant žmonių. Buvusi iš ryto balta marškinių apykaklė vakare jau esti nešvari. 
Dėl rūkų sunku orientuotis mieste, nes kartais jie būna labai tiršti, kad net 
vietiniai žmonės negali pažinti savo gatvės. Man pasakojo įvykį, kaip vienas 

gyventojas kone apčiuopom ieškojo savo gatvės. Staiga jis pamatė ryžtingai 
einantį pilietį ir pasisiūlė eiti kartu. Tik tokiu būdu jis rado savo gatvę ir, padė- 
kojęs savo atsitiktiniam draugui, paklausė, kaip gi jis orientuojasi, taip drąsiai 
vaikščiodamas. „Aš esu aklas“,- išgirdo atsakymą. 

Aš apsigyvenau sename miesto kvartale, netoli įžymios gatvės - Oxford 
Street. To kvartalo gatvelytės buvo siauros ir kreivos. Mano gatvelė vadinosi 
Old Compton Street. Ji labiau panėšėjo į kokio nors apleisto miestelio užkampį 
negu į Didžiosios Britanijos sostinės gatvę. Panašūs kontrastai Anglijoje yra 
gana dažni. Mano gatvelė buvo mažai lankoma, galėjai eiti ir šaligatviu, ir ga- 
tvės viduriu. Čia lankydavosi rylininkas su savo ryla, kurią veždavo pakinkytas 
asiliukas. Sukdamas rankeną, rylininkas grodavo senovines polkas ir valsus, 
apie jį tuojau atsirasdavo keletas šokančių porų, ir kiekvienas šokėjas kiek iš- 
galėdamas įmesdavo muzikantui pensų. 

Tuo metu automobilių buvo dar labai nedaug, o pagrindinė susisiekimo 
priemonė gatvėse —- omnibusas - tai didelis tvirtas vežimas, traukiamas po- 
ros arklių. Omnibusai buvo dviejų aukštų. Į viršutinį aukštą reikėdavo pakilti 
laiptais, tenai sėdėdavo ir vežėjas. Į omnibusą tilpdavo apie 20-25 žmonės. 
Man įdomesnis buvo viršutinis aukštas, nes iš tenai patogiau dairytis. Ypač 
man buvo malonu sėdėti greta vežėjo, kuris (turbūt iš nuobodumo) dažniau- 
siai būdavo labai šnekus. Surasti tinkamą omnibusą dideliame mieste, kaip 
Londonas, nelengvas dalykas, tad šia aplinkybe naudodavosi gatvės vaikai. 
Pastebėję, kad koks keleivis, veikiausiai svetimšalis, dairosi tarp omnibusų, jie 
tuoj pasiūlydavo savo paslaugas, o po to ištiesdavo ranką - arbatpinigių. Jau 
tais laikais Londone buvo naujoviška susisiekimo priemonė — metropolitenas, 
arba kaip j jį vadindavo two penny tube (dviejų pensų vamzdis). 

Šeimininkė, pas kurią aš gavau kambarį, valgydino savo gyventojus, bet 
aš, norėdamas turėti daugiau laisvės, nuo šios paslaugos atsisakiau ir valgy- 
davau kur pakliuvo. Man ypač patiko vadinamieji „Grill room“. Tai didelis 
ugniakuras, kur kepdavo daugiausiai žuvis ir čia pat patiekdavo jas valgyti. 
Prie ugniakuro triūsdavo virėjas, baltai apsitaisęs, su balta kepure ant galvos. 
Būdavo ir gero šviesaus alaus (pa/eale) arba tamsaus stipraus porterio (stout). 
Ten būdavo labai jauku, o vėsiomis dienomis malonu pasišildyti prie ugnies. 

Svetimuose kraštuose aš mėgstu aplankyti turgų, kad pamatyčiau ten vi- 
sokių žmonių ir visokių šio krašto produktų. Taip aš pasielgiau ir Londone. 
Mane ypač sudomino žuvų turgus. Daugybė nematytų man žuvų iš Atlan- 
to vandenyno, omarai, langustai, krabai, ypač vėžiai iš Norvegijos pakrančių 
(Nephrops norvegicus). Taip pat moliuskai su gražiomis kriauklėmis. Už ne- 
didelius pinigus pirkausi šio bei to. Ir tada nepagalvojau, kad dėl šio pirkinio 
turėsiu išsikraustyti iš savo kambario Old Compton gatvėje. Įvyko štai kas: 

šeimininkė pamatė mano gyvūnus ir pamanė, kad aš dėl to pas ją nepietauju, 
kad maitinuosi tais jūrų padarais. Tad užpykusi vakare atsakė man butą. Taigi 
dėl zoologijos pamėgimo teko nukentėti. 

Londone aplankiau kai kuriuos miesto kvartalus, apie kuriuos anksčiau 
buvau girdėjęs. Nesirengiu aprašinėti Londono ir palieku tą darbą visokioms 
enciklopedijoms, tuo labiau kad miestų apskritai nemėgstu, ypač didelių. Pra- 
. bėgomis aplankiau svarbiausias miesto dalis - Westminster ir City, kur yra 
daug istorinių paminklų. Aplankiau ir miesto dalį, vadinamą Silvertown. Tai 
darbininkų centras, iš mažų namelių su mažyčiais kiemais. Aš patekau tenai 
dėl to, kad ten daugiausia gyveno Londono lietuvių, ypač darbininkų, ir ten 
tuomet buvo leidžiamas lietuvių laikraštukas. 

Girdėjau ir apie kitą įdomią miesto dalį, vadinamą White Chapel - ten 
irgi apsilankiau. Pamačiau netikėtą dalyką — jis apgyventas vien žydų, bet ko- 
kių žydų! Su vešliais „peisais“, apsivilkusių ilgais „Ilapserdakais“, su „jermul- 
komis“ ant galvų. Ten daugybė smulkių krautuvėlių, pinigų keitimo kioskų. 
Anglų kalbos negirdėti, vien žydiškas žargonas, toks kaip seniau Kišiniove, 
Šklove ar Varšuvoje „Za Želazną Bramą“, kur irgi gyveno vieni žydai. Tenai 
viešpatavo triukšmas, pietietiškas klegesys. 

Nors Londonas yra niūrus, tamsus, pilkas, tam tikrais atžvilgiais jis paliko 
man šviesų atsiminimą. Aš kalbu apie puikius jo parkus. Jų yra daug ir jie labai 
dideli. Beveik kiekviename parke yra ežeriukas ar tvenkinys. Čia londonietis 
gali pakvėpuoti grynu oru. Todėl parkai labai vertinami, juose vyksta žaidynės, 
mitingai. Bet man buvo nuostabu, kad tuos parkus vertina ne tik žmonės, bet 
ir paukščiai. Į šių parkų vandenis suskrenda daugybė laukinių ančių ir veikiau- 
siai čia nakvoja. Rudenį čia susirenka nesuskaitomi būriai varnėnų ir išbūna 
iki vasario pabaigos, kada jiems ateina laikas grįžti į savo šaltesnę tėvynę, pa- 
vyzdžiui, į Lietuvą. Čia apsipratę su žmogumi ir juodieji strazdai, ir karveliai 
keršuliai. Toje žmonių tirštumoje jie jaučiasi visai saugūs ir patikliai artinasi 
prie suolų, ant kurių ilsisi žmonės, kad gautų iš jų rankų duonos gabaliukų. 

Vienas iš mano svarbiausių ketinimų buvo aplankyti zoologijos sodą. Tai 
nuostabus įrenginys. Daug turtingesnis už Paryžiaus zoologijos sodą. Anglai, 
turėję tada kolonijų visuose žemynuose, jų salose, be to, valdydami vandeny- 
nus, lengvai galėjo surinkti viso pasaulio gyvūnus. Susidomėjimas jais labai 
didelis, tad pilna ten lankytojų, ypač jaunuomenės. Dažnai pamatai lankyto- 
ją su bloknotu rankoje, piešiantį vieną ar kitą žvėrį, paukštį. Apskritai anglai | 
labai domisi gyvąja gamta. Yra nemažai vadinamųjų „klubų“, t. y. draugijų 
arba būrelių, kurie specialiai domisi kokia nors gyvūnų grupe, pavyzdžiui, 
ropliais, voragyviais ir panašiai. Jie periodiškai susirinkimuose aptaria savo 
srities klausimus. Bet ir šiaip yra daug gyvulių mėgėjų. Anglai labai mėgs- 

ta šunis, tad Londone gali pamatyti gana neįprastą mums vaizdą: šunys par- 
duodami gatvėse. Pardavėjas turi jų visą būrį, įvairių veislių, mažyčių ratlerių, 
foksterjerų, pudelių, bokserių ir kt. Su tuo savo gyvu „kromeliu“ jis apeina 
judresnes gatves ir, sutikęs pirkėją, parduoda. Visi tie šunys pririšti, kiekvie- 
nas savo pasaitu, o pardavėjas kiekvienoje rankoje laiko 5-6 pasaitus. Bet tie 
šunys, matyt, drausmingi, nes nesipainioja ir nesipeša tarp savęs. Laukiniai 
žvėriukai irgi čia mėgstami ir daug kas juos laiko. Mano sesuo Hela mokėsi 
Kembridžo universitete. Ji pasakojo, kad tokių mėgėjų buvo tarp jos draugų. 
Vienas vaikščiodavo net į laboratoriją su voveraite rankovėje ar užantyje, kitas 
su dideliu afrikiniu driežu. Daug kas iš studentų nesiskirdavo su savo šunimis 
ir atsivesdavo juos į laboratoriją, jie ten turėdavo guolį, o vėliau kartu su savo 
ponu grįždavo namo. 

Man pasakojo, kad Pasaulinio karo metais skęstant anglų kai laivui stai- 
ga jame pasirodė šuo. To laivo įgula jau buvo iš laivo pasišalinusi į mažus lai- 
velius ir norėjo plaukti į šalį, kai staiga pastebėjo šunį. Tuomet vienas laivelių 
prisiyrė prie skęstančio laivo ir šunį išgelbėjo. O ką mes darome? Mes dažnai 
primetam gyvuliams nedorus darbus, kalbame apie gyvuliškumą, žvėriškumą, 
plūstamės šunsnukiais, nepadorius poelgius vadiname šunybėmis ir panašiai. 
Juk nė vienas gyvulys nesielgia blogai, o jeigu ir padaro žmogui blogybę, tai 
tik gindamasis arba būdamas alkanas. Kai kurie žmonės, norėdami pabrėžti 
nedorą poelgį, pavadina jį zoologiniu. Štai vienas pavyzdys. Įsikūrus Kaune 
zoologijos sodui, jam buvo perduota dalis Girstupio slėnio, bet staiga įsiki- 
šo lenkai: girdi, zoologijos sodui paskirta ir ta vieta, kur stovi Mickevičiaus 
akmuo, tad šią vietą reikia atskirti nuo sodo. Ir Kauno vykdomasis komitetas 
šį reikalavimą įvykdė. 

Noriu pateikti dar vieną pavyzdį. Antrojo pasaulinio karo metais mano 
brolis Vaclovas stojo dirbti profesorium Vilniaus universitete. Jis labai mėgo 
šunis ir į darbą jį lydėdavo šuniukas taksiukas, kuris ten ir likdavo, iki jo šei- 
mininkas grįždavo namo. Netrukus mano brolis gavo oficialų dekano Juozo 
Matulio raštą. Jo rašte buvo parašyta maždaug taip: „Mano žiniomis, Tamsta 
į savo kabinetą universitete atvedi šunį, kas yra neleistina. Profesorius privalo 
rodyti studentams gerą pavyzdį, o ne blogą, tad prašom iš šio rašto pasidaryti 
tinkamą išvadą“. 

Šia proga noriu pacituoti švedų rašytojo Akselio Miuntės (Axel Munthe) 
žodžius: „Gyvuliams reiškiamas gerumas yra aukščiausias žmogaus dorybės 
laipsnis; juo labiau ši savybė yra žmoguje išlavėjusi, juo daugiau žmogus ski- 
riasi nuo savo primityvių, laukinių protėvių“. 

Atvažiavus į svetimą kraštą nieks taip nevargina, kaip muziejų apžiū- 
ra. Tą aš ypač patyriau didžiuliuose Didžiosios Britanijos muziejuose. O dar 

T. Ivanauskas (sėdi pirmas iš dešinės) su bendradarbiais S. Jankausku (antras), Jomantų 
' (trečias), ir stovinčiais iš dešinės į kairę J. Dagiu, L. Čeraška ir Variakoju prie erelio iškamšos 
tapusios vienu pirmųjų Kauno zoologijos muziejaus bialo ginių grupių eksponatu. 1936 m:-———>— 

turėjau susipažinti su Zoologijos muziejumi. Sudaro jis garsaus British Mu- 
seum dalį, anksčiau jis buvo net tame pačiame pastate. Tik vėliau zoologijai 
pastatytas atskiras namas. Jau iš anksto spėliojau, kad muziejus, kuriame turi 
atsispindėti Darvino — vieno garsiausių pasaulio gamtininkų, mokslas, turi 
būti nepaprastas. Darvinui ir jo mokslui paskirta didžiulė halė prie pat įėji- 
mo. Jos gilumoje — natūralaus dydžio Darvino statula, o iš abiejų jos pusių 
— eksponatai, kurie teigia jo mokslo teisingumą. Ši muziejaus dalis - tarytum 
įkūnijimas tų pakopų, kuriomis žengė didžiojo gamtininko galvosena, kartu 
- lyg ir jo minčių apoteozė. 

Už darvinizmo halės eina sisteminės kolekcijos, jų tokia aibė, kokią sunku 
įsivaizduoti, o supraskime, kad tai tik dalis, tai tik ekspozicija, o ten, kabi- 
netų vėsumoje, yra moksliniai fondai, kuriuose slypi pagrindinė šių kolekci- 
jų dalis. Man, žinoma, labiausiai rūpi paukščių rinkinys ir aš jam skiriu visą 
dėmesį. Nuostabūs paukščiai iš Naujosios Gvinėjos, Indijos, Pietų Amerikos, 
svarbiausia — techniškai viskas padaryta be priekaištų. Nėra blogos iškamšos, 
kokia kartais gadina visą muziejaus vaizdą. Specialią muziejaus dalį sudaro 
biologinės grupės — t. y. gyvūnai savo natūralioje aplinkoje, ir tada aš, žiūrė- 
damas į jas, svajojau, kad kada nors ateityje sukursiu kažką panašaus, nors ir 
mažu mastu, Lietuvoje. 

Aš pavydžiu anglams. Jie nepatyrė vergijos. Jų visos kūrybinės jėgos, nu- 
kreiptos savo tautos labui. Anglas, būdamas toliausiame svetimame krašte, 
stengiasi praturtinti savo krašto kultūrą, ir vargu ar kokia kita tauta turėjo 
tokių plačių galimybių. O juk ta milžiniška kultūros tvirtovė - Britų muziejus 
- gimė iš privačių aukų. Koks didelis skirtumas su mūsų kultūros istorija, kai 
mes kelis šimtmečius buvome engiami, nutautinami, plėšiami... bet ir mūsų 
kaltės esama, nes vietoj atsparumo mes dažnai imame nuolaidžiauti. 

Į Prancūziją grįžau kitu keliu, per Folkestone ir Boulogne. Turėjau vėl su- 
sirasti kambarį, nes prieš išvažiuodamas į Roskofą buto buvau atsisakęs. Bet 
Paryžiuje tai ne problema. Greit radau kambariuką rue de FEcole de Medeci- 
ne gatvėje. . 

Nuo pat pradžių turėjau klausyti šiuos kursus: 1) Bestuburių zoologiją, 
kurią skaitė pats profesorius Deliažas, 2) Lyginamąją anatomiją, skaitomą 
profesoriaus Ž. Priuvo (G. Pruvot) ir 3) Protistologijos kursą, dėstomą profe- 
soriaus M. Koleri (M. Caullery). Be to, turėjau dalyvauti profesoriaus Herua- 
ro (Herouard) konferencijose. Zoologijos pratybos taip pat buvo privalomos. 
Naujas man dalykas buvo konferencijos. Jos vykdavo šitaip: studentas turėda- 
vo pasiruošti iš tam tikros kurso dalies, kurios tuo laiku profesorius neskaitė, 
ir, susirinkus į auditoriją profesoriui ir studentams, iš katedros perskaityti pa- 
rengtą kursą. Profesorius savo nuožiūra iššaukdavo studentą, ir šis turėdavo 

pradėti paskaitą. Iš pradžių man buvo baisu, bet pirmą paskaitą atlikau gerai 
ir vėliau jaučiausi laisviau. 

Labai mėgdavau pratybas - medžiagą joms atveždavo iš Roskofo. Kažko- 
dėl pratybos vykdavo anksti - 8 valandą ryto. Pratyboms vadovavo asistentai, 
bet apsilankydavo ir profesorius Deliažas, pakontroliuodavo studentus. Protis- 
tologijos lektorius - profesorius M. Koleri (M. Coullery), įžymus darvinistas, 
simpatingas, studentams prielankus žmogus. Lyginamosios anatomijos lekto- 
rius, taip pat simpatingas asmuo, buvo jau senyvas profesorius Žoržas Priuvo 
(George Pruvot), senas viengungis, bet vėliau jis vedė savo asistentę panelę Fol. 
Konferencijų vadovas buvo profesorius E. Heruaras (E. Herouard), „sausas“ 
žmogus, bet puikus piešėjas — jo nupieštos visos iliustracijos fundamentaliam 
Deliažo veikalui („Zoologie concrėte“). Artimiausi mano santykiai buvo su pro- 
fesorium Priuvo. Žinodamas, kad labiausiai domiuosi paukščiais, jis vėliau, 
per lyginamosios anatomijos egzaminą, davė man klausimus iš paukščių oste- 
ologijos; per vieną ekskursiją jis, skirstydamas savo bendradarbiams užduotis, 
pavedė man supažindinti ekskursijos dalyvius su aptiktais paukščiais. Kaip ir 
visur, studentai stengiasi išstudijuoti savo profesorius, sužinoti jų silpnąsias 
vietas. Taip ir mes darėm. Mes iššnipinėjome, kad profesorius Priuvo turi 
įprotį pats su savimi kalbėtis. Kartą, pasibaigus paskaitai, su draugu ėjome 
gatve paskui profesorių ir girdime jį kalbant. Tad priartėjome prie jo, kad ge- 
riau girdėtumėm. Paaiškėjo, kad jis kalba apie vieną studentę — panelę Sarą, 
turtingą, bet labai negabią žydę, kuri visuomet sėdi pirmame suole; ji buvo 
nelabai patraukli, susikūprinusi, o figūra panaši į prikimštą maišą. Taigi apie 
ją kalbėjo mūsų profesorius: „On dirait guelle na pas de colonne vertebrale... 
et par rapport aux capacitės mentales cest la mėme chose...“ (Atrodo, kad ji 
neturi stuburo, o proto atžvilgiu — tas pat). Aš ir mano draugas su jo nuomone 
visiškai sutikome. 

Į kokią visuomenę aš patekau Prancūzijoje? Žinoma, didesnė tos visuo- 
menės dalis buvo prancūzai, normalūs žmonės, nes jau seniai šiame krašte 
nebuvo perversmų nei politinių sukrėtimų ir gyvenimas ėjo ramiu tempu. 
Tokie buvo mano kolegos universitete, vidutinio cenzo žmonės, kurie stojo 
į aukštąją mokyklą įsigyti žinių. Tik, atsimenu, buvo vienas, matyt, nepasi- 
turintis studentas stipendininkas. Kasdien po paskaitos jis turėdavo pasira- 
šyti pateikiamoje jam knygoje. Tarp mano kolegų buvo dvi rusės iš senesnių 
imigrantų ir gerokai suprancūzėjusios. Bet prasidėjus Rusijoje politiniams 
bruzdėjimams, daugybė žmonių pradėjo bėgti į užsienį, ypač į Prancūziją, nes 
šis kraštas, panašiai kaip ir Šveicarija, laisvai suteikdavo politinę prieglaudą 
svetimšaliams. Aš buvau vienas pirmųjų pabėgėlių, bet netrukus jų skaičius 
padidėjo, imigrantai užplūdo Prancūziją. Buvo visokių žmonių. Dauguma jų 

politiškai susikompromitavę asmenys, kuriems neįmanoma buvo likti Rusi- 
joje. Bet būta ir aferistų, vagių, visokio plauko nusidėjėlių, kuriems nepavyko 
šioks ar toks nešvarus darbas ir jie buvo linkę bėgti į užsienį. Jie įsimaišė tarp 
politinių pabėgėlių, ir sunku buvo juos atskirti. Apskritai su ta rusiška publika 
reikėjo elgtis santūriai ir atsargiai. 

Buvo tam tikri centrai, kur šį rusišką mišinį nuolat buvo galima aptik- 
ti. Vienas tokių centrų buvo valgykla, kurią įkūrė ponia Pioro, lenkė ar žydė. 
Gyveno nemaža žydų, bet dauguma jų buvo pasiturį žmonės arba su įgimtu 
šiai tautai apsukrumu, mokėjo rasti pragyvenimo šaltinį. Žydai gebėjo greitai 
prisitaikyti prie aplinkos. Greit pramokdavo prancūzų kalbos, nes jie imda- 
vo tarp savęs kalbėti prancūziškai ir apskritai išnaudodavo kiekvieną progą 
mokytis. Priešingai elgėsi rusai ir lenkai, kurie laikėsi savo ratelio ir kartais 
nuostabiai ilgai nemokėdavo suregzti prancūziškai nė paprasčiausio sakinio. 
Nemažai buvo tokių, kurie Paryžiuje vien maloniai leisdavo laiką, nuolat lan- 
kėsi smuklėse, baruose, teatrėliuose ir kitose panašiose vietose, o ten prancū- 
ziškai nebūtina mokėti, vis tiek tave supras. 'Tokios jaunuomenės Paryžiuje 
buvo daug; šie jaunuoliai ištisas naktis praleisdavo besilinksmindami, o ryte 
grįždavo namo pamiegoti iki vakaro. Tokį gyvenimą gyveno mano kolega dar 
iš Varšuvos gimnazijos — turtingas tėvų sūnelis Kazio Meisneris, Lenkijos žy- 
das. Jis eidavo gulti apie 8 valandą ryto, o keldavo apie 4 valandą po pietų. Jis 
gyveno pensione, kuriame taip pat gyveno viena žydė, studentė irgi iš Len- 
kijos, „panna Lazarus“, labai negraži, bet labai darbšti. Iš ryto ji, apsikrovu- 
si knygomis ir sąsiuviniais, išvykdavo į Sorboną, o tuo pačiu laiku Meisneris 
grįždavo namo, tad jie ir susitikdavo laiptuose. Tuomet Meisneris, mandagiai 
nusiėmęs skrybėlę sakydavo „dobranoc koležance“ (labą naktį draugužei), o ji 
netverdavo iš neapykantos jam. 

Paryžiaus smulkiuose viešbučiuose, kur gyveno tokia publika kaip mes, 
studentai, tvarka buvo tokia: apie 11 valandą durys nakčiai būdavo uždaro- 
mos, bet nuo durų iki lovos šveicarės (concierge) kambaryje buvo nutiesta 
virvė, kad, pasigirdus skambučiui, šveicarei kiekvieną kartą naktį nereikėtų 
keltis. Gyventojas, grįžęs vėlai, turėjo pasakyti: „Cordon s'il vous plait“ — tuo- 
met, trūktelėjus virvę, jis būdavo įleidžiamas. Kai kas iš gyvenančių Paryžiu- 
je lenkų ir rusų tiktai tiek prancūziškai ir temokėjo ir manė, kad šis posakis 
reiškia tą patį, ką žodis „atidaryti“. Tad ir pasakojo man apie vieną tokį pilietį, 
kuris, nusipirkęs sardinių dėžutę, norėjo, kad ją atidarytų, ir pasakė: „Cordon 
sil vous plait". 

Apskritai lenkai ir rusai tarp prancūzų neturi gero vardo. Atsimenu vie- 
ną tokį įvykį: užėjau i kirpyklą nusiskusti, tuo pačiu laiku į kirpyklą įėjo toks 
nelabai švariai apsivilkęs pilietis ir taip pat paprašė jį nuskusti, bet kirpėjas 

atsakė, kad ši kirpykla tiktai abonentams. O paskui, kreipdamasis į mane, 
tarė: „Ouel sale type" (koks nešvarus tipas) , - o aš pridėjau: „Ca doit etre 
un palonais“ (tai veikiausiai lenkas). Kirpėjas atsakė: „0 certainement“ (0, ti- 
kriausiai). Apie labai girtą žmogų prancūzai sako: „Sou! comme un polonais“ 
(girtas kaip lenkas), o charakterizuoti rusui dažnai sakoma: „Grattez un rus- 
se, vous trouverez un cochon“ (pakrapštyk rusą — rasi kiaulę; kitaip sakant — iš 
esmės rusas yra kiaulė). į 

Man esant Paryžiuje, rusų vis daugėjo, nes nuolat atvykdavo naujų 
pabėgėlių iš Rusijos. Atsimenu, kad juos savanoriškai globojo viena jauna 
prancūzė, vardu Madlena (Madelaine, Magdalena). Su atvažiavusiu ji pa- 
prastai rasdavo bendrą kalbą, o netrukus nusistovėdavo intymūs santykiai ir 
pagaliau jie apsigyvendavo bendrame bute. Bet šie geri santykiai gana greit 
nutrūkdavo ir, kaip man atrodo, dėl jos kaltės. Tokio finalo liudininku man 
teko būti. Atvažiavo rusas, vardu Januarij (pavardės neatsimenu), Magdale- 
na paėmė jį savo globon ir apsigyveno su juo. Po kiek laiko minėtas Januarij, 
draugų vadinamas Jaška, išprašė ją iš savo kambario, tad ji nutarė atsiprašy- 
ti, ir ieškojo jo bėgiodama po Lotynų kvartalo kavines, kur dažniausiai rusus 
būdavo galima aptikti. Pagaliau rado jį ir ėmė atsiprašinėti už kiekvieną jam 
pasakytą keiksmažodį, nes tokių rusiškų žodžių ji buvo pramokusi visą aibę: 
„Jaška, ty mnie prosti; ne ty padlec, a ja padlec, ne ty sukin syn, a ja sukin 
syn, ne ty j. t. m., ajaj. t. m..“ ir taip toliau. Kokie buvo to atsiprašymo rezul- 
tatai, taip ir nebesužinojau. 

Tuo laiku, kai aš dar mokiausi Varšuvos gimnazijoje, toje pačioje klasėje 
buvo mokinys, vardu Klemensas Biernackis, pasiturinčio tėvo, gastronomi- 
jos krautuvės savininko, sūnus. Jo privengdavo draugai, nes jis neturėjo gero 
vardo ir buvo įtariamas smulkiomis vagystėmis, nors tikrų įrodymų nebuvo. 
Bet kai pas jį buvo aptikta knyga su ištrinta vieno draugo pavarde, įtarimas 
pasitvirtino, nors vagilius liko nenubaustas. Kitą kartą vienam mokiniui buvo 
pavogtas paltas ir netrukus paaiškėjo, kad taip pat Biernackis jį pavogė. Sį kar- 
tą jis buvo pašalintas iš gimnazijos ir dingo iš mano akiračio. 

Praėjo septyneri metai. Aš tuomet buvau Paryžiuje, o po egzaminų 1906 
metais ruošiausi vykti į biologijos stotį Banyuls s/m, gavęs paskyrimą iš savo 
profesoriaus Ž. Priuvo. Aš jau prieš tai, per Velykų atostogas, buvau ten ap- 
silankęs ir susipažinęs su stoties tarnautojais. Atvažiavęs dabar, buvau nuste- 
bintas savo gerų pažįstamų pakitusio požiūrio į mane. Kažkoks šaltis, kažkoks 
nepasitikėjimas dvelkė nuo jų. Laboratorijos reaktyvai, įrankiai, mikroskopai, 
mikrotomai buvo užrakinti ir dėl kiekvieno mažmožio reikėjo kreiptis į ve- 
dėją. Po kelių dienų viskas paaiškėjo. Pasirodo, kad į Banyulso laboratoriją 
prieš tai buvo atvažiavęs „mokslininkas“, kurį profesoriui Ž. Priuvo pareko- 

mendavusi ponia Motz, lenkų kolonijos Paryžiuje įtakinga veikėja, ir paties 
profesoriaus artima pažįstama. Tos ponios Motz rekomenduotinis per trum- 
pa laiką nuodugniai apvogė laboratoriją. Nusipirkęs keletą didelių lagaminų, 
susikrovė į juos vertingesnius daiktus: mikroskopų objektyvus, piešimo apara- 
tus, brangesnius reaktyvus, net iš knygų išpjaustytas iliustracijas. Su visu tuo 
lobiu „mokslininkas“ išvažiavo, bet, tuo pačiu metu laboratorijos personalo 
įtarimams galutinai išaiškėjus, buvo telegrafuota policijai į vieną stotį, pro ku- 
rią vagis turėjo važiuoti. Ir jis buvo sulaikytas, o jo pavogti daiktai atimti. Vagis 
pasirodė esąs ponas Klemensas Biernackis, kilęs iš Varšuvos. 

Bet tuo ši istorija nesibaigė. Praėjo dar apie penketas metų. Aš tuomet 
buvau Peterburge ir dažnai lankydavausi Katalikų labdarybės draugijos val- 
gykloje, kur tuo metu koncentravosi studentų katalikų (lietuvių ir lenkų) jau- 
nuomenė. Ten išgirdau sensacingą žinią, neva lenkų Nacionalistų partijos 
(N.D. - Narodowa Demokracija) kasininkas pavogė stamboką pinigų sumą. 
Jo pavardė Klemensas Biernackis. Pasakoju savo draugams, kad aš jį pažįs- 
tu, tai esąs vagis recidyvistas. Minėtos lenkų organizacijos valdyba pakvietė 
mane duoti parodymus. Aš ne tik daviau parodymus, bet ir pateikiau vieno 
Paryžiaus mokomojo personalo nario (pono Rakovicos) laišką, kuris mano 
žodžius patvirtino. Kaip pasibaigė Biernackio byla, aš nežinau, bet, atrodo, 
kad lenkai, gelbėdami savo organizacijos autoritetą, pasirūpino kiek tik įma- 
noma nuslėpti Biernackio kaltę. Man net nebuvo grąžintas pono Rakovicos 
laiškas tuo pretekstu, kad aš, pateikdamas šį laišką, reikalavimo jį grąžinti 
nebuvau pareiškęs. 

Atvažiavęs iš Rusijos, aš buvau radikaliai nusistatęs revoliucijos ir pervers- 
mų šalininkas. Skaitydavau „Humnanitė“, nors man tie socialistų reikalavimai 
nebuvo visai aiškūs. Bet štai įvyko nuotykis, kuris tam tikram laikui patraukė 
mano dėmesį. Į Paryžių atvažiavo Ispanijos karalius ir jam važiuojant gatve 
rue de Revoli, buvo mesta bomba, kuri nors ir sprogo, bet karaliaus neužmušė 
ir net nesužeidė. Paaiškėjo, kad atentatą įvykdė Ispanijos anarchistų organi- 
zacija. Tai man būtų tinkama organizacija, pagalvojau, šitie bent konkrečiai 
vykdo savo programą. 

Reikia žinoti, kad Prancūzijoje, tame tikrai liberaliame krašte, visos orga- 
nizacijos yra leistinos, net ir anarchistų organizacija. Iš skelbimų sužinojau, 
kad vieši šios partijos susirinkimai vyksta periodiškai, tam tikrą dieną, ir aš 
kartą ten nuvykau. Buvo kalbama, kad anarchizmas tai vienintelė priemonė 
išgelbėti žmoniją nuo išnaudojimo, karo ir kitų negerovių, o vakaras pasibai- 
gė menine dalimi, kur buvo dainuojama ir deklamuojama. Pagalios pasigirdo 
šauksmai „pėre Lapurge, pėre Lapurge...“. Paaiškėjo, kad tai yra vieno anarchis- 
to poeto slapyvardis, publika kvietė jį pasirodyti. Atsistojo kresnas senukas ir 

padainavo savo daineles: 


Jai tous ce gu'il me faut 

Dans ma boutigue 

Sans les tonnerres et les edlaires 

Pour bien purger taute la cligue 

Des affameurs de Vunivers. 

(Turiu savo „kromely“ viską, išskyrus perkūnijas ir žaibus, kad išvalyčiau 
viso pasaulio išnaudotojų gaują.) Todėl ir duotas poetui šis slapyvardis purge 
(pranc. - klizma). Toliau jis išdainavo sąrašą visokių sprogstamų medžiagų: 
dinamito, kalio pikrato ir t. t. 

Šia proga susipažinau su poetu ir sužinojau, kad iš profesijos jis yra bat- 
siuvys ir turi savo krautuvėlę rue du chat gui pėche gatvėje, Lotynų kvartale, 
netoli mano buto. Kai prakiuro mano batai, apsilankiau pas perė Lapurge, pa- 
prašiau, kad jis batus sulopytų. O kai paklausiau, kiek jam priklauso, jis atsakė, 
kad paprastai ima du su puse franko, bet „kadangi esi draugas“ (comme vous 
etes camarade), paimsiąs tik 2 frankus 25 santimus. . 

Pėre Lapurge nurodė man taip pat restoraną, kur lankosi anarchistai. Ne- 
beatsimenu tos gatvelės vardo, kažkur netoli Panteono. Ten pietūs kainuoja 
viso labo 30 santimų, bet, žinoma, be vyno ir be servetėlės, nors tuos daiktus 
galima buvo gauti. Nežinau, kokią mėsą ten duodavo, bet, žinoma, pačią pi- 
giausią. Peiliu, šakute ir šaukštu ten galima buvo naudotis, bet jie buvo pri- 
tvirtinti prie stalo plonomis grandinėlėmis, o padavėjui turėjai pareikšti „pas 
de vin, pas de serviette“ (nereikia nei vyno, nei servetėlės). Originalumo dėlei 
lankiausi ten keletą dienų. Panašios kategorijos restoranų aptikau centrinėse 
halėse, kur nakties metu traukiniais atveža visokius produktus. Todėl čia kro- 
vikai dirba visą naktį. Restoraniukas yra rūsyje ir į jį veda siauri laiptai. Gir- 
dėjau, kad čia vakarieniauja „apašai“, — taip vadinami plėšikai žmogžudžiai. 
Užsisakiau valgį, kuris pasirodė neblogas. Greta manęs sėdėjo kažkoks pilie- 
tis. Kol jam atnešė patiekalą, jis iš kišenės išsiėmė saują smulkių daiktų ir iš jų 
atrinko keletą pistoleto šovinių. Kadangi aš atidžiai į jį žiūrėjau, jis paklausė: 
„Kiek tau tokių prireiktų?“ — „Tiek, kiek ir tau“, - atsakiau aš. 

Kartais į Paryžių atvažiuodavo mano tėvas, kai kada mama ir dar vie- 
na teta, kuri gyveno netoli Paryžiaus, Fontenebliu (Fontainebleau). Tuomet 
mane su kokiu vienu draugu pakviesdavo į „fešenebelinį“ restoraną, pavyz- 
džiui, į „Hotėl Claridge“ ar kitur. Ten pasivaišindavome aristokratiškai. 

Dauguma studentų Paryžiuje plačiai naudojosi įvairių organizacijų pas- 
laugomis.. Šios organizacijos dažniausiai turi bibliotekas ir skaityklas ir ten 

galima ramiai darbuotis. Tokia organizacija yra, pavyzdžiui, Studentų asoci- 
acija (Association d' Ėtudiants), be to, Sorbona turi didelę savo biblioteką ir 
skaityklą, kur labai greit būdavo išduodamos knygos. Ten aš dažniausiai ir 
darbuodavausi. Pirmą valandą dauguma žmonių eina pietauti arba, kaip sako 
prancūzai, dejeuner, o tarp 5 ir 7 valandos vakaro — vakarieniauja, kas vadi- 
nama diner. Tuomet net krautuvės vienai valandai uždaromos ir gana tuščia 
pasidaro gatvėse. 

Iš pradžių aš gyvenau viešbutyje, bet vėliau, norėdamas turėti daugiau 
laisvės, kartu su vienu draugu išsinuomavom kambarį su mažyte virtuvėle ir 
dujine virykle. Ten bet kada buvo galima pasigaminti valgį. Viengungiams ir 
šiaip žmonėms, kurie neturi daug laiko, Paryžiuje yra dar vienas patogumas. 
Daugiausiai gatvių kampuose įsitaisę maži „kromeliai“: ten yra vien didelis 
katilas su pakura ir tiek vietos, kiek reikia vienam žmogui. Katile pakaitinama 
taukų, o taukuose kepamos bulvės, supjaustytos plonais pailgais gabaliukais 
(pommes frites). Porcija žmogui kainuodavo 10 santimų. Kai jau turėjau savo 
kambarį, pats kepdavau mėsos gabalą, o spirgintų bulvių pirkdavau gatavų. 
Šeimininkė, kuri šias bulves gamindavo, kartais paklausdavo manęs, ką ne- 
šuosi pietums, o pamačiusi, kad turiu mėsos, paimdavo ją ir įmesdavo į į katilą 
su taukais. Po keleto minučių mėsa būdavo iškepusi. 

Prancūzas, apskritai imant, yra taupus žmogus, nešvaisto pinigų, valgo 
ir geria saikingai. Nors Prancūzijoje alkoholinių gėrimų išgeriama labai daug, 
bet geriama mažomis porcijomis ir ilgai. Geriamas dažniausiai vynas — per 
pietus arba per vakarienę. Gyvendamas kelerius metus šiame krašte, girtų ma- 
tydavau labai retai ir beveik tik jūrininkus, po ilgos kelionės grįžusius i krantą. 
Bet girtų studentų ar darbininkų neteko matyti. Tokio vaizdo, kokį gali pama- 
tyti Lietuvoje, tuo labiau Rusijoje, kai girtas žmogus, apsikruvinęs ir apsivė- 
męs, o dažnai su perskelta galva voliojasi gatvėje, - Prancūzijoje nemačiau. 
Prancūzai yra labai darbštūs, punktualūs, laikosi žodžio. Pas mus dažnai gali 
išgirsti nuomonę, kad Paryžius — tai prabangos centras. Tiesa, ten yra praban- 
gos ir net išlaidumo, bet ne eiliniam prancūzui, o tiems, kurie čia atvažiuoja 
palėbauti, turėdami tam tikslui pinigų, kuriuos ir reikia išleisti. Iš to prancūzai 
ir padaro sau pajamų šaltinį: puikios krautuvės, madų dirbtuvės, papuošalų 
parduotuvės, moteriškų skarmaliukų prekyba, blizgučiai, batukai, puikūs res- 
toranai su pasiutusiomis kainomis — tai ne prancūzams, o rusams, lenkams 
arba Amerikos milijonieriams. Prancūzas visa tai moka pagaminti ir parduoti 
už dešimteriopą kainą tuščiagalviams kvailiams, kurie turi tam pinigų. 

Eilinis prancūzas, būdamas darbštus, moka dirbti metodiškai, taip, kad jo 
darbas būtų našus, dėvi kukliai, geria vyną praskiedęs vandeniu. Galiu net pa- 
sakyti, kad jų taupumas man kai kada darė neigiamą įspūdį. Aš turėjau draugą 

studentą, o šis turėjo pažįstamą malonios išvaizdos mergelę. Jinai ruošėsi jo 
vardo dieną įteikti jam dovaną —- margą antklodę, susiūtą iš gabaliukų įvai- 
rių audeklų. Tokius gabaliukus nemokamai duoda kai kurios krautuvės kaipo 
medžiagos pavyzdį. Aš irgi turėjau pažįstamą mergelę, kuri mane vieną sykį 
pakvietė kartu nueiti pas jos gimines. Jie buvo vidutiniai žmonės - pardavė- 
jai kažkokioje parduotuvėje. Per vakarienę, tarp kitko, buvo patiekta gražių 
kriaušių. Vėliau aš iš savo pažįstamos mergelės sužinojau, kad šios kriaušės 
buvo išnuomotos tam vakarui, jeigu svečias suvalgys jas, tai tiek to, o jei nesu- 
valgys - jos bus grąžintos į vaisių parduotuvę. 

Jeigu prancūzas dirba, tai dirba, bet turi savo darbo laiką ir turi laiko po 
darbo pasilinksminti. O pasilinksminti mėgsta ir nepakenčia, kad kas jo po- 
ilsio laiką trukdytų. Negirdėtas dalykas, kad, pavyzdžiui, valdininkas ateitų 
tarnybiniais reikalais į savo viršininko butą, arba kad studentas panašiu rei- 
kalu ateitų į profesoriaus butą. Jis rizikuotų būti nuleistas nuo laiptų. O mūsų 
piliečiai šio dalyko nesupranta. 

Studentai pasilinksminti irgi mėgsta, moka šį tą improvizuoti ir kai kada 
yra labai išradingi. Ir progų tam pasitaiko. Pavyzdžiui, mokslo metų pabaig- 
tuvės, Kalėdos, Velykos, Liepos 14-ta ir panašiai. Tuomet jie visi pasipuošia 
studentiškomis kepurėmis. Ši galvos apdanga yra aksominė beretė su šilkiniu 
kaspinu, o kiekvieno fakulteto kaspino spalva skirtinga. Be to, ant beretės Par- 
yžiaus herbas su laivu, o po juo parašas Fluctat nec mergitur (Supasi, bet ne- 
skęsta). Tų spalvotų berečių tuomet pilnas Paryžius. Ypač moka išdykauti stu- 
dentai P.C.N. Šis sutrumpintas ženklas reiškia Physigue, Chimigue, Naturelle. 
Tai parengiamoji mokykla į Medicinos fakultetą. Jaunuoliai, baigę vidurinę 
mokyklą, prieš stodami studijuoti medicinos turi baigti mokyklą, kur dėstomi 
keturi dalykai: fizika, chemija, zoologija ir botanika. Tai jauniausi studentai, 
ir todėl didžiausi išdykėliai. Mokyklos baigimo proga jie surengia iškilmingą 
eiseną: priešakyje vežimas veža iš gumos padarytą oro pripūstą juodą paršiu- 
ką. Tai yra šios mokyklos simbolis, kurį studentai taip ir vadina — Petit cochon 
noire. Atėję į Panteono aikštę, jie tą paršiuką sudegina. Kartu su šiuo paršiuku 
dažnai nešami ir paveikslai, kartais ne visai padorūs. Todėl policija įpareigo- 
ta šią eiseną kontroliuoti ir sulaikyti nepadorius programos numerius. Tad 
įvyksta, nors ir nerimtų, susirėmimų. 

Atsimenu vieną botanikos išvyką kažkur į netolimas Paryžiaus apylinkes. 
Išvykai pasibaigus, mes atėjome į geležinkelio stotį ir laukėme traukinio. Stu- 
dentai išdykaudami susipyko su stoties viršininku. Kad jam atkeršytų, susiėmę 
už rankų sustojo aplink jį rateliu ir šokdami dainavo improvizuotą dainelę: 


Il est cocu le ehef de gare 


161 


II est coeu le chef de gare 
II est, cocu, cu, Cu, 
Puisą' il la voulu 

Oe Oe0e... 


Vargšas stoties viršininkas su savo signaline lazda ramiai turėjo stovėti 
viduryje ratelio, kol studentams ši pramoga nenusibodo. 

Kitą kartą mūsų kompanija, naktį grįždama iš kažkokio pobūvio, gatvėje 
rado iškritusį iš lizdo žvirblį. Ką su juo daryti? Reikia jį nunešti Gyvulių glo- 
bos draugijai, pasiūlė vienas draugas. Taip ir nutarta. Visa mūsų šutvė, kokių 
dvidešimt studentų, apie pirmą valandą naktį nuvyko į draugijos būstinę. Ilgai 
skambinome ir beldėme, ko! pagaliau vien baltiniais apsivilkęs pilietis piktai 
urgzdamas atidarė duris. Jam mes ir įteikėme žvirblį. 

Viena pagrindinių mano draugų studentų pramogų buvo draugystė su 
jaunomis moterimis. Bet aš manau, kad tai ne tik prancūzams būdinga ir kad 
viso pasaulio studentija to neatsisako. Intymūs santykiai su mergelėmis gana 
laisvi ir vyksta visur ir visuomet. Progų susipažinti yra kiek tik nori. Daugiau- 
siai — didelių švenčių dienomis, pavyzdžiui, Liepos 14. Įsigalėjo tradicija, kad 
tą dieną net ir nepažįstamą mergelę galima pabučiuoti ir ji neturi užsigauti, 
o nuo to pabučiavimo iki tolesnės pažinties — tik vienas žingsnis. Bet ir šiaip 
progų susipažinti yra daug: kasdien apie 1 valandą dienos ir po 6 valandos 
vakare. Pirma valanda — tai pietų pertraukos metas. Tuomet jaunos įmonių 
darbininkės turi truputį laiko pasivaikščioti, na... pažinčių paieškoti. Todėl to- 
kios mergelės vadinasi midinettes, nuo žodžio midi - vidurdienis. 

Bet šiaip prancūzų studentas yra stropus, nors, kaip ir visur, yra gerų ir 
blogų studentų. Man liko malonūs atsiminimai ypač apie zoologijos pratybas. 
Joms vadovavo profesoriaus Priuvo asistentas praktinių darbų vadovas, Chef 
des travaux pratigues, Vinterberis, kuris vėliau buvo pakeltas į profesorius. 
Kiekvienas darbas buvo kontroliuojamas ir už jį rašomas pažymys nuo 1 iki 
20, čia 20 atitikdavo mūsų penketuką, o 8 trejetuką. Už kiekvieną darbą rašy- 
davo du pažymius, vieną — už preparatą, o antrą — už piešinį. Keletas mūsų 
studentų vieną ir kitą uždavinį atlikdavo meniškai ir vis gaudavo po 20 balų. 

Kalbėdamas apie Prancūzijos visuomenę, turiu priminti dar vieną jos 
sudėtinę dalį, būtent seniai atvykusius imigrantus. Kaip jau sakiau, būdama 
liberali valstybė, Prancūzija visuomet priglausdavo kitų kraštų politinius nusi- 
kaltėlius, o tokių daugiausia būdavo Rusijos imperijoje, kuri, užkariaudama ir 
skriausdama kitas valstybes ir tautas,versdavo jų piliečius bėgti į užsienį. Tad 
susirinko čia nemaža rusų, lenkų ir lietuvių. Jų dauguma buvo inteligentai, 
kai kada gabūs specialistai, mokslininkai, technikai. Mano laikais Paryžiuje 

gyveno poeto Mickevičiaus palikuonys ir žinomo Sibiro tyrinėtojo Dybovskio 
šeima, įžymus rusų zoologas Mečnikovas ir daug kitų. 

Prancūzijoje, tarp kitų, gyveno ir mano teta, jau pagyvenusi senmergė. 
Jos istorija gan įdomi. Jos tėvas buvo socialistas utopistas, dėl savo politinių 
pažiūrų buvo priverstas apleisti Rusijos imperiją ir emigruoti į Ameriką. Jis 
buvo Š. Furjė pasekėjas ir dalyvavo steigiant falansterius Amerikoje. Buvo 
tai didžiuliai kolektyviniai ūkiai, kažkas panašaus į dabartinius „kolchozus“, 
bet ten visi nariai buvo lygūs, turėjo lygias pareigas ir lygias teises, o gyveno 
viename dideliame bendrabutyje. Mano teta užaugo tokiame falansteryje ir 
vis pasakodavo apie peštynes, kurios nuolat kildavo tarp tos komunos na- 
rių. Ji pati, nors ir užaugusi tokioje aplinkoje, mažai teturėjo komunistinių 
polinkių, tad, iš falansterio išėjusi, atvažiavo gyventi į Prancūziją. Čia nusi- 
pirko vilą jūros pakrantėje Bretanėje ir ten baigė gyvenimą, nesukūrusi šei- 
mos. Ji buvo originalus žmogus, tad noriu papasakoti apie keletą jos būdingų 
bruožų. Jos namelis buvo nedidelis ir, kaip visi Bretanės namai, pastatytas 
iš granito. Jame buvo bokštelis su vienu iš visų pusių įstiklintu kambariuku, 
iš kurio atsiveria vaizdas toli į vandenyną. Turėjo ji vieną tarnaitę, bretonę, 
vardu Suesė, ir vaikiną tarnautoją. Ji laikė šuniuką, vardu Piesekas (lenkiš- 
kai — „šuniukas“), bet prancūzai kaimynai vadino jį Le pied sec, t. y. Sausoji 
koja. Mano teta buvo gero, humaniško būdo žmogus, rūpinosi savo tarnaite, 
apdovanodavo ją Kalėdų proga. Kadangi tarnaitė buvo bretonė ir nemokėjo 
rašyti prancūziškai, teta kartą Kalėdų proga apmokėjo jai prancūzų kalbos 
kursą vakarinėje mokykloje. 

Mano teta, kaip ir daugelis senmergių, turėjo keistenybių. Viena jos keis- 
tenybių buvo perdėtas skaistybės jausmas, o Prancūzijoje kaip tik šis jausmas 
yra dažnai pažeidžiamas. Kartą vakaro prietemose ji aptiko porelę, gulinčią 
tarp gėlių darželyje, ir net suriko iš išgąsčio, bet čia pat išgirdo ramius žo- 
džius: „Nebijokite, ponia, tai meilė“. Savo dorovinius reikalavimus teta taikė 
net šuniukui Piesekui, neišleisdama jo vieno iš namų, kad jis neužmegztų blo- 
gų pažinčių. Bet kartą šuniukas ėmėsi gudrybės. Buvo taip: mano teta turėjo 
pažįstamą ponią, kuri kartais pasiųsdavo tetai savo karietą ir porą arklių, kad 
atvežtų ją. Kartą pasiėmusi šuniuką teta išvažiavo pas savo draugę, o po kurio 
laiko, jau panorusi grįžti namo, šuniuko pasigedo. Niekur jo nebuvo. Tad ji 
ryžosi vykti namo viena. Ir štai, atidarius karietos duris, pasirodė ten besąs 
šuniukas, o kartu su juo — ir kalytė. 

Kitą kartą ji užsigavo per gyventojų surašymą. Surašinėtojas, gavęs duomenis 
apie jos šeimyninę būklę, pabaigoje paklausė, ar turi ji vaikų. „Juk sakiau tamstai, 
kad esu netekėjusi!“ - sušuko ji. „Aš ne to klausiu“, - atrėžė valdininkas. 

Dar viena mano tetos keistenybė buvo jos grafomanija, liguistas potrau- 

kis rašyti. Tam tikslui ji užsidarydavo savo namų bokštelyje ir rašydavo ilgus 
raštus. Tie raštai buvo adresuoti Kristui, ir Kristus jos ranka atrašydavo jai. 
„Tame yra kažkas moksliška“, — sakydavo ji. Kartą, besikalbėdamas su vienu 
psichiatru, paminėjau tą faktą, bet ne savo, o trečio asmens vardu. Psichiatras 
trumpai atsakė: „Ji baigs Šarentone“ (vieta, kur yra bepročių namai). 

Artėjo pavasaris ir Velykų atostogos. Aš iš anksto sužinojau, kad profe- 
sorius Ž. Priuvo rengia išvyką į pietinę Prancūziją ir į Ispaniją, tad paprašiau 
jo leidimo toje išvykoje dalyvauti. Gavau jo pritarimą. Maršrutas buvo toks: 
Paryžius, Orleanas, Tulūza, Karkasona, Narbona, Perpinjonas, Banyulsas sur 
mer, Barselona. Iki Tulūzos gelžkeliu, o toliau pėsti, važiuoti, kaip pasitaikys. 
Jau tikras pavasaris, nes pasireiškia Viduržemio kaimynystė ir Afrikos įtaka. 
Afrika, ypač Sachara, tai krosnis, iš kur šilto oro bangos apšildo pietinę Pran- 
cūziją. Todėl klimatas čia švelnesnis negu tos pačios paralelės Juodosios jūros 
pakrantėje. Todėl prancūzams nepageidautina sukultūrinti Sacharą, nes tuo- 
met jų krašto klimatas atvėstų. Bet, žmonijai gausėjant, turbūt toks momen- 
tas ateis. Tuo tarpu palaimintas kraštas — auga milžiniški platanai, kamštiniai 
ąžuolai, alyvmedžiai (Olea europaea) ir vynuogynai, kiek tik akys užmato. 
Pats sodinimo metas. Diegiami nauji vynuogynai, purškiami Bordo skysčiu. 

Krašte, kur dabar esame, gausu istorinių paminklų. Tai buvusi Galija 
(Gallia), kurią pavergė romėnai, pristatydami čia savo tvirtovių. Jos dabar 
virto archeologijos muziejais. Tai senasis Provansas, trubadūrų kraštas, tu- 
rėjęs savo kalbą, kuri vėliau dėl prancūzų kalbos įtakos išnyko. Išliko tik vie- 
tinis dialektas. 

Mūsų vadovai — profesorius Ž. Priuvo ir kitas profesorius, irgi zoologas, 
Rakovica. Abudu puikiai pažįsta šį kraštą ir teikia mums išsamius paaiškini- 
mus. Bet labiausiai laukiamas mūsų kelionės etapas — tai Banyuls sur Mer 
kaimas, kur yra profesoriaus Priuvo vadovaujama biologijos stotis, priklau- 
santi Paryžiaus universitetui. Esame Pyrėnėes Orientales (Rytų Pirėnų) de- 
partamente, pačiame jūros pakraštyje, dar Prancūzijoje, bet prie pat Ispanijos 
sienos. Pirėnų papėdėje kaimas, kuriame apsistojame, išsibarstęs iš dalies ly- 
gumoje, iš dalies - jau kalnuose. Nedideli akmeniniai balti namukai, tarp jų — 
nedideli vynuogynų sklypeliai, o pačiame pakraštyje - žvejų namai, prie kurių 
įsaulyje džiūsta ilgi tinklai sardinėms žvejoti. Nors tik balandžio pradžia, saulė 
gerai kepina ir medžiai jau žaliuoja. Galbūt ne taip, kaip Nicoje ar Monte Kar- 
le, nes anos vietovės — Alpių užstotos nuo šiaurės. O čia dažnai iš centrinio 
Prancūzijos plokščiakalnio — Sevenų pučia žiaurus, šaltas vėjas, vadinamas 
Mistral. Na, bet dabar jo nėra ir galima pasišildyti. 

Biologijos stotis, keli mūriniai pastatai, yra pačioje jūros pakrantėje maž- . 
daug 20 metrų viršum jūros. O krantas stačia uola leidžiasi į vandenį. Arti- 

miausioje kaimynystėje — mažytis uostas, kuriame stovi mūsų laboratorijos 
garlaivis „Rolandas“. Viduržemio jūroje nėra nei potvynių, nei atoslūgių, tad 
čia jūros horizontas yra pastovus ir kai kur kranto augalija prieina prie pat 
vandens. Vaizdas nuo mūsų laboratorijos žavingas: iš pietų pusės - žydroji 
Viduržemio jūra, o joje šen ir ten baltuoja žvejų laivų burės. Iš šiaurės pusės 
— Pirėnų kalnai, o jų šlaitai apaugę viržiais, kurie kaip tik dabar žydi. Bet tai 
ne mūsiškiai viržiai, o kita, pietinė rūšis (Erica). Dar aukščiau tos viržių juos- 
tos dunkso sniegu apsigaubusi Kanigu (Canigou) viršūnė, kurios aukštis 2785 
metrai. Esame piečiausiame Prancūzijos taške, apytikriai ties 42-a paralele. 
Šio krašto gyventojai, nors oficialiai laikomi prancūzais, yra katalonai ir kalba 
katalonų kalba. Didesnė Katalonijos dalis priklauso Ispanijai ir užima Pirėnų 
pusiasalio šiaurės rytus. Visas Katalonijos plotas apytikriai prilygsta pusei Lie- 
tuvos, o gyventojų yra apie keturis milijonus. Svarbiausias jos miestas - Barse- 
lona, kuri ekonominiu atžvilgiu pirmauja tarp kitų Ispanijos miestų. 

Banyulse ir jo apylinkėse vyrauja katalonų kalba; ji yra lyg tarpugrandis 
tarp ispanų ir provansalų kalbų. Šia kalba yra literatūros, daugiausia religinių 
raštų. Tais laikais, kai aš ten lankiausi, buvo daug beraščių, tačiau gerą įspūdį 
darė gyventojų išvaizda, darbštumas ir energija. 

Biologijos stotyje įdomiausias dalykas buvo akvariumas — gana didelė 
salė, panašiai kaip Roskofe, su eilėmis indų visokiems jūrų gyvūnams. Kaip tik 
tą dieną žvejai atnešė ir padovanojo laboratorijai jūrų vėžlį (Carette carette), 
kone metro ilgio, kuris tuoj buvo įkurdintas viename akvariumų su jūros van- 
deniu. Žvejai pasakojo, kad tie vėžliai padaro jiems daug nuostolių — nakties 
metu jie aplanko pastatytus tinklus, ėda ten įkliuvusias žuvis ir šitaip net patys 
įsiveldami sudrasko juos. Tų vėžlių ėdrumu mes patys įsitikinome. Kitą dieną 
atėję pažiūrėti, kaip laikosi vėžlys, buvome nustebę, kad jis suėdė apie šimtą 
buvusių ten moliuskų su kriauklėmis. Paliko tik vienas, pats stambiausias šar- 
vuotas stipria kriaukle (Murex), bet ir šitą vėžlys bandė sutriuškinti, nors ir 
nesėkmingai. Gražus buvo dygiaodžių rinkinys — didžiuliai jūros ežiai (Echi- 
nus) ir keisti, labai ilgais spygliais (Cidaris), tai pat didžiulės jūrų žvaigždės 
(Astropecten) ir holoturijos. Iš žuvų labai įdomūs buvo jūrų unguriai (Conger), 
torpedos su savo elektros „baterijomis“. 

Popiet išvykome susipažinti su apylinkėmis. Vietovaizdis akmenuotas ir 
tik kur ne kur tinkamas augalams. Aptikau nemažai augalų, kurie pas mus 
auginami kambaryje. Buvau nustebintas pamatęs tarp jų palmes Chamerops 
kumilis - jų čia daug. Didelį įspūdį padarė agavos, kai kurios tikri milžinai, o 
auga kartais ten, kur kiti augalai ir nenori augti, tarp akmenų, uolų plyšiuose. 
Pirmą kartą aptikau plėnunę (Asphodelus ramosus) ir labai daug Erica genties 
viržių, bet nežinau rūšies. Iš medžių nereta čia pinija (Pinus pinea), pušies 

rūšis, kurią dažnai galima matyti italų tapytojų paveiksluose. Tai gražus, labai 
kvapus medis, o jo vainikas panašus į skėtį, - aš buvau pririnkęs jų sėklų ir 
vėliau pasėjau Lietuvoje, jos gerai sudygo, bet pirmą žiemą visi daigai iššalo. 
Iš visų pusių girdisi svilikėlių giesmelės. Manau, kad tai vienas paprasčiausių 
čia esančių paukščių, tad, podraug su kitais šios šeimos paukščiais, svilikėliai 
gaudomi klijais ir naudojami maistui. Šis paprotys labai paplitęs visame Pirė- 
nų pusiasalyje. Už 15—20 santimų galima šių paukščiukų nusipirkti ir gyvų. 

Kitą dieną suplanuota išvyka į jūrą. Jau nuo pat ryto kaitinamos mūsų 
laivo „Rolando“ pakuros, apsirūpinta maistu ir gėrimu visai dienai. Turime 
plaukti į rytus iki Cette, nedidelio uosto Liono įlankoje. Oras palankus, šilta, 
vėjelis silpnas, ir galima tikėtis, kad niekas jūros liga nesirgs. Tačiau apsirikau 
šitaip galvodamas, nes jūra, nuo kranto žiūrint, visuomet atrodo palankesnė. 
Ir šį kartą kelios mūsų išvykos dalyvės netrukus pažaliavo, o paskui atidavė 
žuvims savo duoklę. 

Mūsų vadovybė planavo supažindinti mus su planktonu ir tam reikalui 
buvo paimtas didelis planktoninis tinklas. Taip pat buvo paimta draga dugni- 
niams gyvūnams žvejoti. „Rolandas“ eina negreit, nes kitaip nutrūktų mūsų 
žvejybos įrankiai. Kaskart mes pakeliame juos, paimame planktono pavyz- 
džius į stiklinius indus. Su draga sunkiau, nes ji savo geležiniais dantimis skuta 
dugną, kartais stveria kokį sunkų daiktą, ir reikia saugoti, kad nenutrūktų. Bet 
štai ji pakelta virš laivo ir jos laimikis pabyra ant denio. Pavasaris — tai daugu- 
mos jūros gyvūnų veisimosi metas, ir todėl planktone vyrauja lervų stadijos. 
Daugiausia tai dygiaodžių lervos —- Pluteus, Bipinnaria, Brachiolaria. Mūsų 
planktoniniame tinkle — jų tiršta masė. Labai daug įvairiausių pirmuonių, 
ypač Noctiluca. Dabar diena, ir jis nedaro įspūdžio, bet naktį Noctiluca švyti, 
ypač kai vanduo banguoja. Kiekvienoje planktono porcijoje daugybė Dinofla- 
gellata - įvairių įvairiausių formų. Yra tai organizmų grupė, labiausiai papli- 
tusi visose jūrose. Taip pat Diatomea. Šios dvi grupės bene sudaro pasaulio 
gyvosios medžiagos esminę masę. 

Į mūsų tinklą patenka viena kita Pyrosoma - tai chordinių gyvūnų gen- 
tis, sudaranti vamzdžio pavidalo kolonijas iki 1 metro ilgio. Visa ši kolonija 
yra pusiau permatoma, susideda iš daugelio šimtų individų ir stipriai švyti, 
ypač dirginama, pavyzdžiui, judinama bangų arba žmogaus liečiama. Vė- 
liau profesorius Priuvo tai demonstravo mums tainsoje. Jis pirštu parašy- 
davo savo pavardę ant šios kolonijos ir šviečiančios raidės ilgokai būdavo 
aiškiai matomos. 

Draga iškeldavo mums iš dugno daugybę moliuskų, ypač daug Murex 
ir Ceritium. Bet esminė dragos laimikio dalis būdavo holoturijos, ypač rūšis 
Cucumaria planci. Tos vienos krūvos išžvejotų gyvūnų vienam studentui pa- 

kaktų darbams visiems metams. Įvairiose dugno vietose laimikis būdavo skir- 
tingas. Mūsų laboratorijoje įsigalėjo įprotis šią laimikio masę gabenti į mūsų 
uostą ir ten suversti į vandenį. Tokiu būdu pagausėdavo mūsų uosto gyvūnijos 
ir, reikalui esant, buvo galima ja naudotis. Kartą mūsų draga iškėlė netikėtą 
* daiktą — dar gerai išsilaikiusią senovinę romėnišką amforą. 

Nuostabūs yra jūrų gyvūnijos įvairumas ir gausumas. Apie tai sausumos 
gyventojai net nenutuokia, o dažnai netgi neskiria augalų nuo gyvūnų. Dalis 
mūsų laimikio pateko į laboratoriją, o nereikalingą dalį suvertėm į uostą. Me- 
kino, vardijo atvežtus gyvūnus, kai kuriuos preparavome, iš smulkiųjų darėme 
mikroskopinius preparatus. 

Mums pažadėta išvyka į Ispaniją. Nekantriai jos laukiame. Iki Ispanijos 
netoli, tik keli kilometrai. Susidėję į kuprines butelius, buteliukus, dėžutes, 
viską, kas zoologui reikalinga, anksti rytą iškeliavome ir perėjome Prancūzi- 
jos-Ispanijos sieną. Atėjome į miesčiuką, vardu Rasas, ir pirmiausia manėm 
esant reikalinga pasirodyti šios vietos vyresnybės atstovams, atseit, pasienio 
sargybai. Bet veltui jos ieškojome. O tuo tarpu čia tiek įdomių dalykų: mažytės 
krautuvėlės plačiai atvertomis durimis, tokios pat mažytės kavinės. Vienoje 
krautuvėlėje matau narvelius su pagautomis raudonomis kurapkomis (Cacca- 
bis rufa). Kitoje krautuvėlėje mačiau jaukius chameleonus; netoli lango, kam- 
pe, jiems įtaisytas indas su medum, kad viliotų muses, o chameleonai gaudo 
jas savo ilgais liežuviais. 

Jau saulė pakilo aukštai ir stojo tikra vasarinė kaitra. Miesčiukas tarytum 
išmiręs, nes visi slapstosi pastogėse, o mes vis nerandame pasienio sargybos. 
Vienas pilietis pagaliau painformavo mus, kad jie šiuo metu paprastai sueina 
į „Rodrige“ kavinę. Į tą kavinę jis mus ir nuvedė. Tikrai jie buvo tenai. Keturi 
„karabinjeros“ gėrė raudoną vyną. Paklausė, ko mes norime. Pasisakėm kas 
esame ir mums buvo parodytas kelias į Barseloną. Tikriau ne kelias, o siauras 
takas per kalnus gana dideliame aukštyje, iš kur toli toli buvo matyti žydra Vi- 
duržemio jūra, o iš kitos pusės - Pirėnų kalnai sniegu užklota viršūne Kanigu. 
Iš abiejų tako pusių vešliai augo ir žydėjo kalnų augalija, milžiniškos agavos ir 
žydinčių viržių tankumynai. Žemė visiškai nekultivuojama, matyt, akmenuota 
dirva to neleidžia. Man buvo malonu aptikti Europos vakaruose tokį primity- 
vios gamtos kampą. Dar vienas vaizdas padarė man gilų įspūdį: viename kalnų 
tarpeklyje aptikome didoką avių bandą, o su ja buvo piemenukas, basas, gero- 
kai padėvėtais rūbais, su plačia skrybėle ant galvos ir ilga lazda rankoje; su juo 
didelis, stiprus bandšunis. Piemenukui reikėjo įvaryti avis į siaurą kalnų tar- 
peklį, ir tada šuo parodė visą savo nuovokumą bei sugebėjimus. Jis apeidavo 
aplink avių bandą, pavarydavo jas čia iš vienos, čia iš kitos pusės, palaukdavo 

kiek, kad jos nesusigrūstų, ir vėl pavarydavo. Tikrai susidarė įspūdis, kad tą 
darbą šuo mokėjo ne blogiau už piemenuką. Visas tas vaizdas — avių banda, 
saulėje įdegęs basas piemenukas, pirmykščiai kalnai - tarytum nukėlė mano 
vaizduotę į tolimą žmonijos praeitį. 

Dar vieną įdomybę aptikome kalnuose. Gal keliolikos metrų aukščio iš 
akmenų pastatytus bokštus. Tai sargybiniai bokštai tų laikų, kai berberai ir 
kitų Afrikos genčių plėšikai puldavo pietinę Ispaniją. Iš tų bokštų sargybiniai 
galėjo toli matyti besiartinantį priešą ir perspėti krašto gyventojus. Kai kur 
aptikome kitokio pobūdžio pastatų: tai gili cilindrinė duobė, visa išmūryta ir 
išgrįsta akmenimis. Kas tai galėtų būti? Mūsų profesorius paaiškino: senais 
laikais į tokias duobes būdavo metami nusidėjėliai - galiūnų priešai, politi- 
niai nusikaltėliai ir panašiai, jie čia ir baigdavo savo gyvenimą. Tokie kalėjimai 
buvo vadinami oubliette (nuo prancūziško žodžio oublier - užmiršti), nes te- 
nai kalinys ir būdavo užmirštamas. 

Apie vidurdienį priėjome nedidelę gyvenvietę — tai kalnuose pastatytas 
mažytis akmeninis namas, o jo savininkas vertėsi tuo, kad aptarnaudavo eks- 
kursijas. Ten radome puikios juodos kavos ir gero ispaniško vyno. Arti namų 
buvo pavėsinė, vynkrūmio užpavėsinta, bet dar per anksti - uogų ant jo dar 
nebuvo. Name buvo net fortepijonas, ir vienas mūsų išvykos dalyvių paskam- 
bino Šopeno kūrinį. Nuostabiai ir saldžiai skambėjo ši muzika, aukštai, Pirėnų 
kalnų ir Viduržemio jūros prieglobstyje. Nesinorėjo iš čia eiti. Taip gera vo- 
liotis pavėsinės prietemose. Matydamas, kad visi aptingo, profesorius Priu- 
vo pasikvietė vieną savo laboratorijos tarnautoją ir liepė jam parodyti, kaip 
Katalonijoje geriamas vynas. Čia, kaip ir Kaukaze, vynas laikomas maišuose 
iš ožiukų ir avinukų odos. Pakviestasis, užvertęs galvą ir prasižiojęs, pylė sau 
vyną tiesiai į ryklę, nedarydamas jokių ryjamų judesių. Mums tai atrodė keista 
ir nesuprantama. 

Mes visą laiką ėjome maždaug lygiagrečiai su gelžkeliu, jungiančiu pietinę 
Prancūziją su Barselona, ir todėl kiekvienu momentu, padarius nedidelį posū- 
kį, buvo galima pasiekti traukinį. Dalis mūsų išvykos dalyvių su profesorium 
Priuvo taip ir padarė — grįžo į Prancūziją, o aš sėdau į priešingą traukinį ir 
nuvažiavau į Barseloną. 

Ispanijos vagonai nepasižymi prabanga: prišiukšlinta, primėtyta nuorūkų. 
Kaskart į vagoną įlipa vietiniai kaimiečiai, ant galvų jie ryši spalvotas skepetas, 
o per juosmenį tokia pat raudona ar mėlyna skara. Vienas tėvas vežasi mažą 
mergytę ugningomis juodomis akimis ir juodais, kaip kranklio sparnai, plau- 
kais, vadina ją Amancita. Jie važiuoja netoli, tuoj kitoje stotyje išlipa... Artinasi 
Velykos, ir daug kas skuba į miestą apsipirkti prieš šventes. Barselonoje pigiai 
gavau kambarį viešbutyje, Ca//e Bogueria gatvėje. Buvo Didysis penktadienis, 

gatvėse pardavinėjo gėles ir dažnai galėjai pamatyti gražuolę juodais plaukais 
su įsegta į juos raudona rože. 

Mane ypač jaudino bulių kautynės, kurios turėjo įvykti pirmą Velykų die- 
ną. Tad iš anksto įsigijau bilietą. Bet, pasirodė, be reikalo skubėjau, nes kau- 
tynių amfiteatras toks didelis, kad vietos užtektų didžiausiai žmonių miniai. 
Nekantriai laukiu pradžios, o tuo tarpu tik renkasi publika. Aplink areną — 
medinė, bet stipri tvora, o už jos - siaura perėja, tokia, kad tik vienas žmogus 
pralenda. Tai saugumo priemonė - jei kovotojui reikia nuo buliaus bėgti, jis 
gali gelbėtis už tos tvoros, įnėręs pro vieną ar kitą siaurą spragą, tam tikslui ir 
padarytą. Už tvoros — amfiteatras publikai ir patalpos buliams. Kol kas are- 
noje tik beriamas smėlis, pora tarnautojų grėbliais akėja ir lygina aikštę. Bet 
ateina laukiamas momentas. Sugroja orkestras ir pasirodo keturių pasipuošu- 
sių kovotojų grupė. Po to atsidaro stiprios durys, už kurių buvo uždarytas bu- 
lius. Jis tuoj įbėga į areną. Tai gražus vidutinio stambumo tamsiai palšas, labai 
vikrus gyvulys. Jis apibėga aplinkui areną. O dabar į ją įjoja raitas kovotojas 
su ietimi — pikadoras. Ieties smūgiais jis erzina bulių ir šis greit su pikadoru 
susidoroja puldamas arklį. Tai mažiausiai įspūdingas kautynių numeris, pasa- 
kyčiau, net šlykštus. Arklio akys aprištos taip, kad jis buliaus, nematytų, tad 
netrukus jis jau išvestas iš rikiuotės. Bulius greit perduria jam pilvą ir išleidžia 
žarnas; arklys kartais dar lieka stovėti, kartais parkrinta ant žemės ir tuomet 
reiklia gelbėti pikadorą. Tai yra tam tikrų tarnautojų pareiga — jie turi veikti 
greit ir vikriai, stverti po pažastimi kovotoją ir nutempti jį į saugią vietą, tai 
yra už tvoros. Arklys, nors ir mirtinai sužeistas, kartais panaudojamas, kol 
gyvas. Nuošaly nuo buliaus pora žmonių paskubomis užsiuva arkliui padarytą 
žaizdą; kad neišsmuktų žarnos, o pikadoras vėl sėda į balną. Tačiau ir pika- 
doras gali būti sužalotas. Tada ir jis iš arenos išnešamas, o jį pavaduoja kitas. 
Šis kautynių numeris gana šlykštus ir gadina visą įspūdį. Kitą numerį atlieka 
banderiljeras. Tai kovotojas, ginkluotas strėlėmis. Jos yra apie 75 centimetrų 
ilgio, papuoštos spalvotais kaspinais. Metaliniame strėlės gale yra kabliukai, 
panašiai kaip žeberkluose. Banderiljeras laiko po vieną tokią strėlę abiejose 
rankose ir erzina bulių, ragindamas jį pulti. Kai bulius nunarinęs galvą kone 
paliečia kovotojo kūną, pastarasis įsmeigia jam dvi strėles į sprandą, po vieną 
kiekvienoje pusėje, o pats vikriai atšoka į šalį. Tai vis pasikartoja, o bulius gau- 
na antrą porą strėlių, paskui trečią ir t. t. Pagaliau spalvotais kaspinėliais pa- 
puoštos strėlės styro dviem eilėm nuo galvos iki menčių, o bulius yra be galo 
įsiutintas. Dabar į areną stoja espada, tai yra kovotojas, ginkluotas vien kardu. 
Kairėje rankoje jis laiko „muletą“ — raudoną audeklą, kuriuo mosuodamas er- 
zina bulių ir skatina pulti. Šis kautynių numeris pats įdomiausias ir labiausiai 
jaudinantis, nes kovotojas parodo visą savo drąsą, vikrumą. Pakartotinai bu- 

lius puola jį ir pakartotinai kovotojas išsilenkia jo ragų, uždengdamas buliui 
akis raudona skara. Kartais skara pakimba buliui ant ragų, o espada vikriu 
judesiu ją nuima. Pagaliau ateina lemiama akimirka: bulius, tarytum nevilties 
apimtas, gal porai sekundžių sustoja grėsminga poza, o tuo pačiu momentų 
espada įsmeigia jam į krūtinę iki pat rankenos savo kardą. Sunkiai krinta bu- 
lius ant žemės, bet dar spėja padaryti žaibišką judesį, kuris aukštai į orą išmeta 
iš jo krūtinės sukruvintą kardą. 

Kartais galas būna kitoks. Espada, kitaip vadinamas matadoru, galutinį 
smūgį suduoda gana trumpu peiliu cachete. Vaizdas apytikriai toks: bulius 
nulenkęs galvą tarytum taikosi į tinkamiausią vietą smūgiui, o tuo pačiu mo- 
su pirmu slanksteliu. Viskas vyksta trumpai — matadoras staigiu, bet labai 
tiksliu smūgiu pataiko į nužiūrėtą vietą, ir bulius tarytum perkūno trenktas 
pargriūva ant arenos smėlio. Pasigirsta audringi plojimai, suskardena trimi- 
tas, užgroja orkestras. Į areną įbėga keturi gražiai papuošti arkliai su stručio 
plunksnų puokštėmis ant galvų. Juos įkinko į nužudytąjį bulių, kurį išvelka 
iš arenos. Mano apsilankymo metu tuomet buvo nukauti 6 buliai ir apie 10 
arklių. Vienas pikadoras buvo sužalotas ir išneštas iš arenos. Mano dėmesį pa- 
traukė grupė žemesniųjų padėjėjų, kurie per kautynes visą laiką buvo arenoje, 
atlikdami antraeilius patarnavimus. Nuostabi buvo ir jų laikysena, o pavojingu 
momentu jie tik truputį pagreitindavo žingsnius, kad išvengtų buliaus ragų. 
Kovai pasibaigus, nuostabus buvo ir žiūrovų elgesys: plojimams ir šūksniams 
nebuvo galo, daugelis per visas užtvaras sušoko į areną, kad pamerktų į kraują 
savo nosines. Ypač dūko moterys. Jos mėtė į areną savo pirštines, skareles, 
nosines ir gėles. Tarp jaunų moterų matadorai, matyt, turėjo pažįstamų ir ger- 
bėjų. Būreliai jų, susirinkusių apie nugalėtoją, intymiai šnekučiavo. Išgirdau 
ir supratau tik vieną posakį - espera me (palauk manęs). „Tas „palauk“ turbūt 
daug žada“, - pagalvojau. 

Mano aprašyta scena vyko 1906 metais. Tuomet kautynės buvo rimtos 
ir aš jokių klastojimų neįtariau: bulius iš vienos pusės, o žmogus ir arklys iš 
kitos buvo mirtini priešai. Kiek bulius būna įnirtęs, rodo jo elgesys su užmuš- 
tu arkliu: jis, užlipęs ant arklio, visomis keturiomis kojomis trypia jo lavoną. 
Amerikiečių rašytojas E. Hemingvėjus (E. Hemingway) viename savo veikale 
idealizuoja matadorus. Bet teko man girdėti, kad dabartiniais laikais jie toli 
gražu nėra tokie, kaip jis mano. Girdėjau, kad dažnai tai yra žemos etikos 
žmonės, kurie stokoja elementaraus padorumo. Girdėjau taip pat, kad net ir 
su buliais dabar jau daromi kai kurie falsifikatai: jiems prieš kautynes įšvirkš- 
čiama tam tikrų vaistų, nuo to jie darosi ramesni, ne tokie agresyvūs ir nepa- 
vojingi. Atrodo, kad tie riteriški žaidimai atgyveno savo laiką ir išsigimė. Tai 

liudija ir dabartinės Ispanijos jaunimo didesnis susidomėjimas futbolu negu 
bulių kautynėmis. 

Iš Ispanijos negaišdamas turėjau grįžti tiesiog Paryžiun, kad pasiruoščiau 
egzaminams. Kadangi visą žiemą ruošiausi, tad reikėjo tik patikslinti savo ži- 
nias. Beje, čia egzaminai vyksta tokia tvarka: iš kiekvienos disciplinos duoda- 
ma visų pirma tema, kurią reikia išdėstyti raštu. Jei šis darbas priimtas — po 
to eina egzaminai žodžiu. Paskui, - praktinis egzamirias — reikia išpreparuo- 
ti paskirtą gyvūną, padaryti šio preparato piešinį. Aš gavau sepiją (galvako- 
jį moliuską), reikėjo išpreparuoti jo nervų sistemą, ir mano žinias patikrino 
profesorius I. Deliažas. Tokį pat egzaminą iš lyginamosios anatomijos turėjau 
išlaikyti pas profesorių Ž. Priuvo. 

Kadangi būdamas šį pavasarį Banyulse susižavėjau Viduržemio jūra, krei- 
piausi į profesorių Ž. Priuvo, prašydamas leisti man atlikti ten vasaros prakti- 
ką. Tad vėl atsidūriau Banyulse, Viduržemio pakraštyje. 

Buvo jau vasara ir stojo dideli karščiai, tad maudynė buvo labai pageidau- 
jama. Kadangi ji arti, tuojau už laboratorijos durų, tai naudojausi ja kiek įma- 
nydamas. Čia pat buvo ir gausi jūros gyvūnija, ypač daug įvairių dygiaodžių, o 
tarp jų - žavėtino grožio jūrų lelija. Tai savotiškas gyvūnas, daugiau panašus į 
gėlę negu į gyvūną. Jis turi tam tikrų ataugėlių, tarytum kojyčių, kuriomis gali 
vaikščioti jūros dugnu. Kai kur Viduržemyje, ypač ramiose įlankose ir uostuo- 
se, dugnas būna jais sėte nusėtas — nelyginant gėlynas. Jūrų lelijos esti įvairių 
spalvų: geltonos, oranžinės, žalios, taisyklingai išskėtusios savo ilgas, spirališ- 
kai susuktas „rankas“. 

Kai kur vyrauja kitų dygiaodžių grupės, pavyzdžiui, jūrų ežiai. Netoli nuo 
laboratorijos buvo neaukšta uola, riogsanti iš vandens. Kartą susigundžiau į ją 
nuplaukti. Bet priartėjęs ir norėdamas atsistoti ant dugno, pamačiau daugybę 
jūrų ežių ilgais, labai smailiais dygliais. Vos tik palietęs kojomis dugną, paju- 
tau skausmą, nes dygliai įsmigo į odą. Nebuvo nė kur atsistoti, nes jūrų ežiai 
užėmė visą uolos apskritimą, tad teko man plaukti atgal. 

Keisti jūrų gyvūnai yra holoturijos. Jos taip pat priklauso dygiaodžių ti- 
pui, penkiakampės prizmės pavidalo, su daugybe vadinamųjų ambulakorinių 
kojyčių. Jų buvo daugybė mūsų uoste, kur vis išmesdavo laimikio perteklių. 
Keistas jų fiziologijos bruožas yra autotomija ir regeneracija. Tą ypatybę turi 
ir mūsų driežai, kurie, esant didžiam pavojui, sugeba numesti savo uodegą, 
o vėliau atsiaugina ją. Taip pat daro mūsų vėžiai, numesdami ir ataugindami 
. vieną ar kitą koją. Holoturijos sugeba numesti savo odos viršutinį sluoksnį, 
vadinamą epidermiu. Taigi paimta į rankas holoturija staiga išslysta, jos oda 
tarytum ištirpsta ir atsiskiria skutais. Todėl ir pats gyvūnas pakeičia spalvą, 
tampa balsvas iš bronzinio. Taip pat jis sugeba išmesti ir savo vidaus organus, 

žarnas, arba vadinamuosius Kuvjero organus. Tie visi organai pirmučiausia 
suskystėja, virsta lipnia mase ir tarytum iš guminio švirkšto toli iššvirkščiami 
pro išeinamąją angą. Po to, bet labai negreit (gal už pusės metų), tie organai 
yra regeneruojami. Mūsų studentai kartais mėgdavo tokiu būdu krėsti išdaigas 
besilankančiai laboratorijoje publikai. Mes pasiūlydavome kuriam lankytojui 
paimti į rankas holoturiją ir tuomet kartais jis gaudavo iš jos porciją suskystė- 
jusių vidurių. 

Turėdavom ir įdomių žuvų. Pavyzdžiui, didžiulių jūros ungurių (Conger). 
Jie už mūsų ungurius daug didesni, bet skanumu — daug prastesni. Keisti yra 
jūros velniai (Lophius), kurie turi nuosavą meškerę kitoms žuvims meškerio- 
ti. Yra tai stiebas, augantis nuo galvos, o gale jo — odos skutelis, kuris, kaip 
meškerės masalas, vilioja kitas žuvis. Vietiniai gyventojai katalonai iš tų jūros 
velnių verdasi sriubą, vadinamą bouillabaisse - tai yra jų nacionalinis patieka- 
las. Banyulse man teko susipažinti su torpedomis - žuvimis, kurios savo kūne 
turi elektros bateriją. Mes jų turėjom net savo akvariume ir kartais galėjome 
demonstruoti lankytojams. Šia proga irgi neapsieita be išdaigų. Lankytojui 
būdavo siūloma arčiau su šia žuvimi susipažinti, o kai jis paliesdavo ją pirštais 
ir gaudavo elektros smūgį — būdavo daug juoko. 

Netoli kranto, sekliose vietose, augo gana nepaprasta dumblių rūšis Ace- 
tabularia, vienaląstis dumblis, panašus į nedidelį grybą. Jo „kepuraitė“ maž- 
daug 10 kapeikų dydžio. Šis dumblis pagarsėjęs kaip įvairių eksperimentų, 
skirtų branduolio reikšmei įrodyti, objektas. 

Apskritai buvimas prie jūros gamtininkui visuomet teikia progų išplėsti 
akiratį: kiekviena maudynė ir net vietiniai patiekalai suteikia galimybę pažinti 
ką nors nauja. 

Po atostogų teko daugiau užsiimti botanika ir geologija. Pagrindinį bo- 
tanikos kursą skaitė profesorius Bonjė (Bonnier), o geologijos - profesorius 
Ogas (Haug). Bonjė ekskursijose nedalyvaudavo — pavesdavo jas savo asisten- 
tams. O profesorius Ogas, nors ir nejaunas, šauniai vaikščiojo, gerai pažinojo 
Paryžiaus apylinkių geologines atodangas ir buvo labai veiklus. 

Šiuo laiku susidomėjau protistologija — paprasčiausiais organizmais. Šį 
susidomėjimą įkvėpė man profesorius M. Koleri (Caullery), buvęs tuomet or- 
ganizmų evoliucijos katedros vedėju. Ši katedra sudarė tarytum atskirą insti- 
tutą, šiek tiek nuošaly nuo Sorbonos, Ulmo gatvėje. 

Koleri buvo geras dėstytojas. Pasekėjas ir draugas dviejų kitų įžymių pro- 
tistologų Ch. Laverano ir F. Mesnilio. Jis mokėjo sukelti klausytojų susidomė- 
jimą dėstomu dalyku. Jo prikalbintas, aš vėliau atlikau protistologinę studiją, 
kurią dar vėliau panaudojau kaip diplominį darbą Peterburgo universitete. 
Profesoriaus Koleri pasiūlytas mano darbas vadinosi „Cothurnia Ligiae - ėtu- 

de protistologigue“. Jo objektas buvo pirmuonis Cothurnia, gyvenantis vėžiu- 
ko Ligia žiaunose. Šių vėžiukų nesuskaitoma galybė gyvena visame Atlanto 
vandenyno pakraštyje. 

Tam paaukojau 1909 metų vasaros atostogas, o vieta pasirinkau profe- 
soriaus M. Koleri vadovaujamą biologijos stotį Vimille-Wimereux, netoli Bu- 
lonės miesto, vieną iš artimiausių taškų tarp Europos žemyno ir Didžiosios 
Britanijos salos. Negaliu pasakyti, kad ta vietovė būtų labai įdomi, savo po- 
būdžiu panaši į mūsų Palangą. Tokios pat smėlėtos kopos, apaugusios tokia 
pačia augalija. Be manęs, savo mokslo darbus čia dirbo tik keletas mokslinin- 
kų. Tarp jų ir daktaras Schaxelis, garsiojo E. Haeckelio asistentas, papasakojęs 
man daug įdomių epizodų iš šio mokslininko gyvenimo. 

1909 metų rudenį grįžau į Rusiją, į Peterburgą. Kadangi Rusija nepripa- 
žindavo užsieninių diplomų, turėjau perlaikyti visus universiteto egzaminus. 
O tai man užėmė metus laiko. 

L 4 


Minint 75 m. jubiliejų 1957 m. Iš kairės į dešinę: 
dailininkas A. Žmuidzinavičius, prof. Abraitis, 
prof. T. Ivanauskas 


Mano mielas draugas 
Antanas Žmuidzinavičius 


Paryžiuje lietuvių tada buvo nedaug. Keletas šeimų dar iš 1863 metų suki- 
limo laikų čia apsigyveno ir net giliai įaugo į Prancūzijos žemę. Tokia buvo ir 
Geršinskių šeima, o Kamilė Geršinskaitė, labai simpatiška asmenybė, nemažai 
padėjo būsimajai mūsų kolonijai Paryžiuje. Be to, suradau dar keletą tautiečių 
— amatininkus Pautienių, Kučinską. Tai irgi seni šio miesto gyventojai. Buvo 
ir neseniai atvažiavusių: M. Putvinskytė (vėliau tapusi Antano Žmuidzinavi- 
čiaus žmona), Z. Gimbutaitė ir keletas kitų. 

1906 metais, kai reakcinių jėgų siautėjimas Rusijoje pasiekė aukščiausią 
laipsnį, imigracijos banga į Vakarų Europos kraštus, ypač Šveicariją ir Pran- 
cūziją, labai sustiprėjo. Paryžiuje pasirodė daugiau lietuvių. Atsimenu, vieną 
lietingą žiemos vakarą į mano kambariuką, buvusį Somerardo gatvėje Nr. 11, 
kažkas pasibeldė. Įėjo ir prisistatė augalotas jaunas vyras — tai buvo Antanas 
Žmuidzinavičius. Kaip paprastai tokiais atvejais, kalbėjom apie tai, kas deda- 
si Rusijoje ir Lietuvoje. Žinios nebuvo džiugios. Caro vyriausybė keršijo už 
pastangas išsilaisvinti. Suirutėms malšinti caro valdžia iš kariuomenės dalių 
suformavo baudžiamąsias rinktines. Vien Kauno gubernijoje veikė keturiolika 
kuopų ir keturi eskadronai... Didžiai nusiminęs (kaip man atrodė) Antanas 
Žmuidzinavičius pakeltų balsu ištarė: „Viskas žuvo!“ — ir čia pat padarė reikš- 
mingą mostą savo dešine. Šis jo nusiminimo momentas ligi šios dienos neiš- 
dilo mano vaizduotėje. 

Tačiau netrukus įsitikinau, kad mano būsimas bičiulis nėra toks pesimis- 
tas, kaip man tuomet pasirodė. Su dideliu entuziazmu Antanas pasakojo, kaip 
mielai lietuvis kaimietis ėmęsis skaityti naujai atsiradusius lietuviškus raštus. 
Mat buvo panaikintas spaudos draudimas. Atsiranda kooperatyvai, draugijos, 
įvairios kultūrinės organizacijos. Nuo nevilties Antanas perėjo į entuziazmą. 

„Tai jo būdingas bruožas, kurį ir vėliau aš daug kartų pastebėdavau. Jo nuotaika 
nejučiomis kartais paveikdavo ir mane, o tai buvo teigiamas veiksnys, nes pats 
buvau daugiau į pesimizmą linkęs. 

Į Paryžių, šį didžiulį pasaulinės kultūros, prabangos, išlaidumo ir visokių 
linksmybių centrą, žinoma, suvažiuodavo įvairių žmonių ir visokiais tikslais. 
Net ir mažai diferencijuota mūsų Lietuvos visuomenė Paryžiaus aplinkoje pa- 
reikšdavo skirtingų polinkių. Dalis atvažiavusios jaunuomenės, ypač dvarinin- 
kaičiai, laikė Paryžių pasilinksminimo centru ir grįždavo į tėviškę tik tuomet, 
kai išleisdavo visus atsivežtus pinigus. Kita dalis, pavyzdžiui, dauguma žydų, 
siekė praktiškų tikslų: jiems pirmučiausia rūpėjo kuo greičiau nuodugniai pra- 
mokti prancūzų kalbos, jie stropiai nagrinėjo visas praktines gyvenimo puses, 
prekybą, uždarbius. Tad netrukdavo susiorientuoti naujoje aplinkoje ir greit 
aklimatizuodavosi. Negaliu peikti lietuvių: pažinau tarp jų ne vieną puikų 
žmogų. Bet dalis jų piktino savo pažiūromis. Tūlas „inteligentas“, susižavėjęs 
visomis Prancūzijos gėrybėmis, laikė jas aukščiausia tobulybe. „Jeigu galėčiau, 
niekuomet negrįžčiau Lietuvon“, - kartodavo toks. 

Antanas Žmuidzinavičius buvo visai kitokios galvosenos žmogus. Jis at- 
važiavo į Paryžių, šį mokslo ir meno centrą, tam, kad pažintų seną prancūzų 
tautos kultūrą, jos mokslą ir meną, o pažinęs šiuos kultūros lobius, įgytąsias 
žinias padovanotų savo gimtajam kraštui. Dažnai šia tema mes kalbėdavome, 
kartais iki vėlyvos nakties. Įgyti žinių čia iš tiesų buvo daug galimybių, nes jų 

populiarinimas buvo puikiai sutvarkytas: kas sekmadienį — išvykos į įvairias 
įmones, mokslo įstaigas, muziejus, botanikos ir zoologijos sodus, prie isto- 
rinių paminklų, į miškus, į pajūrį... Iniciatyvos dažniausiai imdavosi Marija 
Putvinskytė - ji buvo labai gyva, pilna sumanymų. Antano Žmuidzinavičiaus 
ir jo žmonos Marijos pora buvo tikrai labai darni. Ji gyveno tame pačiame 
studentiškame viešbutyje, kur ir aš. Vėliau kažkaip savaime šiame name ėmė 
spiestis kiti emigrantai iš Lietuvos, ir čia susidarė mūsų mažytės kolonijos 
centras. Viešpatavo nuoširdi atmosfera - galėjai ateiti nekviestas ir būti tikras, 
kad tave priims, pavaišins arbatėle ir, reikalui esant, paguos. Ši atmosfera buvo 
labai patraukli mums, besimokančiai jaunuomenei, kuri atsidūrė svetimame 
krašte, toli nuo savo gimtųjų namų. 

Iš Paryžiaus aš grįžau tik 1909 metais, o Antanas jau buvo anksčiau grįžęs 
ir su žmona gyveno Vilniuje. Aš įsikūriau Peterburge, bet, kadangi netarnavau 
ir nebuvau šia prasme suvaržytas, dažnai lankydavausi Vilniuje arba Lebiodkoje 
- savo gimtinėje. Antanas Žmuidzinavičius ir jo žmona Marija populiarūs buvo 
ne tik Vilniuje. Dažnai pavydėdavau Antanui jo mokėjimo bendrauti ir susi- 
draugauti su žmonėmis, o visa tai jam sekdavosi taip natūraliai, taip lengvai. 

Aš neturėjau geresnio išvykų draugo, kaip Antanas, o jį ilgai kalbinti ne- 
reikėdavo. Tik pasiūlei, o jis jau ir pasiruošęs vykti ar į Čepkelių raistą, ar į 
Laplandiją, ar į tolimą Ledinuotojo vandenyno pakraštį. Bet kokiame žmo- 
nių sambūryje mokėdavo rasti tinkamą toną ir kalbos kryptį, todėl visur buvo 

„savas žmogus“. Ir mano mama labai pamilo jį dėl jo malonaus būdo. Todėl 
"Antanas buvo neretas svečias mūsų namuose Lebiodkoje. Ypač jis mėgo jau- 
nuomenę ir mokėdavo bendrauti su jaunais žmonėmis. Kartais nevengdavo 
iškrėsti ir kokią išdaigą. 

Kartais Lebiodkoje būdavo kviečiamas pobūvis. Jame būdavo laukiama 
labai graži mergaitė Elena Narbutaitė iš Kuršiškių prie Nočios. Ji svajojo iš- 
tekėti už kokio nors aristokrato, grafo ar kunigaikščio. Mano broliai, sesuo ir 
aš sutarėme iškrėsti išdaigą. Tėvo garderobe radę fraką ir visus jo reikmenis, 
apvilkome Antaną. Jam iš tiesų patiko Narbutaitė, ir jis visą vakarą su ja links- 
mai šnekučiavo, šoko, vaidindamas aristokratą. Vis dėlto Antanas, nepaisant 
visų savo talentų, tąkart suvaidino silpnokai, nes dama vėliau vis dėlto išreiškė 
abejonę - esą jai atrodą, kad Antanas nesąs tikras grafas... 

Prisimindamas savo gerą draugą Antaną Žmuidzinavičių, turiu pasakyti, 
kad jis įnešė savo indėlį ir į mano mentalitetą. Mano niūrus būdas šiek tiek 
pragiedrėjo, iš jo aš pramokau kalbėti su žmonėmis, pramokau nuo jų nesito- 
linti. Bet svarbiausia - pramokau rasti ir suvokti tikrąjį grožį. 

Įsimintina bendra mūsų kelionė į Varangerio fiordo pakraščius ir į Heina 
Sareto salas Ledinuotajame vandenyne. Ten, toli nuo triukšmingų miestų, nuo 

žmonių minios, atsidūrėme niūrioje tundroje, ir pasakysiu, kad tokioje aplin- 
koje savo draugą gali geriau pažinti negu prašmatnioje svetainėje. 

Ypač įsiminė mūsų išvyka Merkiu, nes tai - mano mylimiausia upė. Da- 
lyvavo, be Antano ir jo žmonos, Petras Rimša, mano žmona Honorata ir aš. 
Pirkę Vilniuje laivelį, nusivežėm jį į Jašiūnų geležinkelio stotį ir nuleidom į 
Merkį. Žavi buvo Dzūkijos upė tarp Valkininkų ir Varėnos savo vingiais, savo 
auksiniu dugnu ir senais medžiais krantuose. O Antanas vis pastebėdavo to- 
kią ar kitokią jos detalę, į kurią aš pats nebūčiau atkreipęs dėmesio. Kiekvieną 
gražų vaizdą jis mokėjo analizuoti, ir atvirkščiai - mažus pakrikusius vaizde- 
lius mokėjo sintetinti į darnią visumą. 

Mano draugą Antaną prisiminus, būtina taip pat paminėti, kad mudu abu 
turėjome progą ir truputį pakariauti. Tai buvo 1920 metais, kai lenkų karo 
daliniai veržėsi į Lietuvą ir jau buvo spėję didelę jos dalį okupuoti. Antanas 
buvo tada vienas Šaulių sąjungos organizatorių, o aš eilinis šaulys. Tų metų 
spalio 9 dieną lenkai užėmė Vilnių, o beveik tuo pačiu metu Antanas savo 
kovinės organizacijos reikalu buvo išvykęs į Alytaus apskritį, kur jam su vienu 
karo padaliniu teko nakvoti Bobriškių kaime. Naktį lenkai užėmė Bobriškių 
kaimą, apšaudė tuos namus, kur spėjo esant mūsų kareivių. Buvo nušauta ke- 
letas žmonių, tarp jų nakvojęs kartu su Žmuidzinavičiumi mūsų karininkas 
Kybartas, o Žmuidzinavičius buvo paimtas nelaisvėn. Aš tuomet prisidėjau 
prie būrelio mūsų partizanų, daugiausia kilusių iš Perlojos kaimo. Nakvojau 
Valkininkuose. Anksti, ūkanotą rytą, pasiryžome ieškoti ir pagal galimybę 
išvaduoti savo draugą. Tuo pačiu metu mūsų kaimą užplūdo karo padalinys 
melsvomis prancūzų uniformomis, generolo Halerio kareiviai. Mano būrelis 
pakriko, perbridom Merkį ir atsišaudydami traukėmės. Iš pradžių prisiglaudė- 
me kapinėse ir, prisidengdami storais medžiais, šaudėme į lenkus. Aš koviausi 
greta vieno jaunuolio, Kauno gimnazijos mokinio Dovydaičio, kurį lenkai be- 
matant nušovė, o aš su kitais draugais traukėmės Gelužės upelio link. Iš toli 
lenkai be paliovos į mus šaudė, o labiausiai kritiškas momentas buvo, kai mes, 
šauliai, siauru lieptu kėlėmės per Gelužę. Na, bet niekas daugiau nenukentėjo. 
Užėję už kalvelės, vėl atsišaudėme nuo priešo. Vieną mūsų pašautą lenką pa- 
ėmėm nelaisvėn. Buvo jis storulis, kaip paskui sužinojau, pavarde Karčevskis. 
Mes jį pasodinome į kaimišką vežimuką kartu su mūsiškiu sužeistu šauliu ir 
nusiuntėm į artimą ligoninę. Juokinga buvo žiūrėti ir klausyti, kaip tie du prie- 
šai, sėdėdami vežimėlyje, tarp savęs ginčijosi. 

Kitą dieną mūsų mažytis šaulių būrelis atsidūrė Merkinėje. Buvome bai- 
siai alkani, bet ten apsistojęs mūsų kariuomenės padalinys davė mums katilą 
sriubos. Tik šaukštų neturėjome. Matydama mano susirūpinimą, iš namų išė- 
jo sena žydė ir, šluostydama sijonu švininį šaukštą, padavė jį man, ir aš jai nuo- 

širdžiai padėkojau. Miego irgi norėjosi. Savo tualetui aptvarkyti susiradau kir- 
pyklą ir užėjau nusikirpti. Ta proga su kirpėju žydu įvyko toks pasikalbėjimas: 
„Ir akvata ponui tokiu dalyku užsiimti, kariauti — tai prastų žmonių dalykas“. 
„Aš ir esu prastas žmogus“, — atsakiau. „Nu, ne, aš matau, delikatna lico“. Kitą 
dieną kelyje tarp Merkinės ir Nedzingės netikėtai sutikome Antaną Žmuidzi- 
navičių — jam pavyko pabėgti iš lenkų nelaisvės, - buvo didelis džiaugsmas ir 
mes tam kartui baigėme karą. 

Vis dėlto tais pačiais metais (1920) teko dar sykį atlikti kažką panašaus į 
karo žygį. Lapkričio 17-23 dieną lenkų generolo Želigovskio pulkininkas M. 
Butkevičius su savo raitelių padaliniu įsiveržė pro Giedraičius, Kavarską iki 
Kėdainių Lietuvos gilumon. Prieš jį, tarp kitų, buvo pasiųsta Šaulių sąjungos 
kuopa, kurioje ir aš dalyvavau. Rimtų susirėmimų neįvyko, bet mūsų pada- 
linys, vadovaujamas kapitono Klimaičio, neteko dviejų jaunuolių, kuriuos 
Butkevičiaus raiteliai nušovė netoli Truskavos. Butkevičiaus raiteliai netrukus 
grįžo atgal. 

Beje, pora žodžių dėl Butkevičiaus: jo vardas Mstislavas, dvarininkas iš Ly- 
dos apskrities, mano tėviškės kaimynas ir dar prieš karą dažnas mūsų svečias. 

Kolos miestas 1914 m. 


Pirmas uždarbis ir kelionė į Murmaną 


Grįžęs iš Prancūzijos 1909 metais, iš pradžių apsigyvenau Peterburge pas 
savo tėvą. Reikėjo rasti kokią tarnybą ar šiaip pragyvenimo šaltinį, o buvo tai 
ne visai lengvas dalykas. Gyvenimas pas tėvą nebuvo man labai malonus, nes, 
kaip jau minėjau, tėvas buvo gana sunkaus būdo, nešnekus, užsidaręs žmogus. 
Jis buvo blogas psichologas ir neigiamai žiūrėjo į mano nedarbą. Toks jo po- 
žiūris slėgė mane. Tvardydamasis tylėdavau, bet vieną dieną tarp mūsų įvyko 
nemalonus pokalbis, mano ambicija buvo skaudžiai užgauta, ir aš pasakiau, 
kad apleidžiu jo butą. Pasakyta - padaryta. Turėjau būti nuoseklus, ir iš tėvo 
buto išėjau. 

Prasidėjo mano sunkios dienos, reikėjo rasti darbą. Ėmiau primygtinai 

galvoti, ką galėčiau dirbti. Nuo mažų dienų buvau pripratęs rinkti zoologijos 
bei botanikos rinkinius: vabzdžius, augalus. Mokėjau daryti paukščių iškam- 
šas. Būdamas Paryžiuje tarp savo draugų studentų pasižymėjau kaip geras 
preparuotojas ir už praktikos darbus gaudavau gerus pažymius. 

Laikas, apie kurį kalbu, Rusijos mokyklose pasižymėjo naujais poslin- 
kiais. Atsisakyta sustiprinto senųjų kalbų dėstymo, o vietoj jų įvesta daugiau 
chemijos, fizikos ir biologijos. Mokyklose pradėti kurti biologijos kampeliai, 
kuriems buvo reikalingi, nors ir nedideli, muziejėliai. Bet, išskyrus, iškamšų 
dirbtuves, Rusijoje vaizduojamųjų priemonių dirbtuvių nebuvo, ir dauguma 
šios rūšies reikmenų būdavo parsisiųsdinama iš užsienio, labiausiai iš Čekijos 
arba Vokietijos. Kadangi nuo mažų dienų buvau šioks toks preparuotojas, nu- 
tariau šioje srityje pamėginti savo gabumus. Peterburge tuo laiku buvo viena 
privati, savininkui Blackui priklausanti firma, kuri vaizdinėmis mokymo prie- 
monėmis aprūpindavo mokyklas. 

Pagalvojau, kad ir aš galėčiau verstis vaizdinėmis mokymo priemonėmis. 
Ypač susidomėjau anatominiais preparatais. Brangūs buvo kraujo apytakos sis- 
temos preparatai. Tokį ėmiau ir pagaminau. Tai buvo kačiuko arterijų ir venų 
preparatas. Tame preparate reikėjo skirtinga mase pripildyti atskirai arterijas 
ir atskirai venas. Arterijos buvo raudonos, o venos — mėlynos. Gyvūną reikė- 
jo kruopščiai apdoroti, pašalinti visus nereikalingus audinius, kad kraujagys- 
lės būtų ryškiai matomos. Visas preparatas įdėtas į stiklinį cilindrą ir užpiltas 
konservuojančiu skysčiu. Pagamintą preparatą nunešiau Blackui. Gavau už jį 
16 rublių ir užtikrinimą, kad jis tokius ir panašius preparatus visuomet pirks ir 
kad aš neieškočiau kitų pirkėjų. Buvau visai patenkintas ir dar uoliau ėmiausi 
šio darbo, tuo labiau kad neblogai jį mokėjau ir buvo jis man malonus. 

Po kraujotakos sistemos ėjo bendra žiurkės arba jūrų kiaulytės, karvelio, 
driežo, varlės, žuvies bei kitų gyvūnų anatomija. Tai buvo lengvesnis darbas, 
todėl tų preparatų galėjau padaryti daug. Kartu jie ir daugiau apsimokėdavo. 

Gavau ir skeletų užsakymą. Iš žinduolių tam reikalui geriausiai tiko katės, 
o jų Peterburge buvo aibės. Norint jų gauti, reikėjo kreiptis į „košatniką“. Tuo 
vardu buvo žinomi maisto tiekėjai katėms, kurias išlaikydavo daugiausia krau- 
tuvių savininkai. „Košatniko“ pareiga buvo kas rytą apeiti visus savo klientus ir 
kiekvieno katę apdalyti mėsos gabaliuku. „Košatnikas“ aptarnaudavo paprastai 
kurios nors miesto dalies kačių savininkus. Tarp kita ko jo pareiga buvo ir parū- 
pinti naują katę, jeigu buvusi katė nugaišdavo ar šiaip ištikdavo ją koks nors ne- 
laimingas nuotykis. Pakakdavo tik pašnibždėti „košatnikui“ į ausį porą žodžių, 
ir kitą, dieną jis atnešdavo tau pilną maišą kačių. Didelį įspūdį daro toks kačių 
maišas — jos tame maiše pešasi, pjaunasi, draskosi, tad reikėdavo kuo skubiausiai 
užchloroformuoti. Bet nemalonus būdavo jų mėsinėjimas, o dar nemalonesnis 

- maceravimas (pūdymas). Mieste tai — neįmanomas dalykas, tad skeletai, apva- 
lyti nuo minkštų dalių, būdavo siunčiami į Lebiodką ir ten maceruojami statinė- 
je su vandeniu kokiame tolimame sodo užkampyje. Beje, dar vienas klausimas, 
kur dėti kačių mėsą. Peterburge mano padėjėjas buvo berniokas Kastantas. Jo 
pareiga tarp ko kita būdavo likviduoti kačių mėsą; jis sukraudavo viską į skiedri- 
nę pintinę, apgaubdavo popierium, aprišdavo virve ir tramvajumi važiuodavo į 
tolimą priemiestį. Kartą, atlikęs tokią užduotį, maždaug po dešimties minučių 
grįžta jis namo. Paklaustas, kokiu būdu taip greit susidorojo, atsakė, kad pintinę 
su katinų mėsa įnešė į tramvajų, o pats toliau nevažiavo. 

Kartą mano laboratorija gavo didelį užsakymą — pagaminti stumbro ske- 
letą. „Aukščiausiu“ leidimu tam reikalui buvo nušautas ir pristatytas man 
stumbras iš Belovežo girios. Dideliu vargu skeletas buvo apvalytas nuo mėsos, 
nuvežtas į Lebiodką, ten išmaceruotas ir sumontuotas. Kaip sužinojau vėliau, 
jis kažkokio kunigaikščio buvo padovanotas Gardino gimnazijai. Bet ir aš savo 
darbą papiginau - gavau už jį tik 100 rublių. 

Tų laikų Peterburgas buvo labai tinkama vieta tokiai laboratorijai kaip 
manoji. Į šį miestą atveždavo žuvų, žvėrių, paukščių iš visos plačiosios Ru- 
sijos. Man ypač įdomūs buvo sumedžiotų paukščių transportai iš Sibiro, To- 
limųjų Rytų ir Vidurinės Azijos. Jų prekybos centras buvo „Gostinyj Dvor“, 
ypač „Ščukin Rynok“. Ten galėjai rasti paukščių, sumedžiotų tolimuose Azijos 
kraštuose, ir man dingtelėjo mintis pasiūlyti jų kailiukų Vakarų Europos fir- 
moms, kurios aprūpina gamtos muziejus arba aukštųjų mokyklų rinkinius. 
Aš parašiau žinomai zoologijos reikmenų Šliuterio (Schlūter) firmai Halėje 
ir netrukus gavau palankų pasiūlymą. Ir mano laboratorija ėmė nuolat tiekti 
Šliuteriui Azijos paukščių kailiukus. 

Paskatintas tokio pasisekimo, pasiūliau Šliuteriui kraujagyslių preparatų, 
vadinamų „injekcijomis“. Šie preparatai irgi buvo priimti ir gerai apmokėti. 

Jau nebe su vienu Blacku tvarkau reikalus: Didžioji klientų dalis — moky- 
klos — aukštosios ir gimnazijos. Prasidėjo nuo Peterburgo universiteto, nes 
ten turėjau daugiausia pažįstamų. Mielai mano preparatus priėmė profesorius 
Deriuginas ir Ševiakovas, pagyrė ir paskatino toliau šį darbą plėsti. Bet manęs 
skatinti nė nereikia. Šį darbą aš jau mėgstu, džiugu man jį dirbti. Aš jau turiu 
tris padėjėjus ir visiems šis darbas patinka. Pirmas ir pats geriausias padėjėjas 
- Feliksas Jomantas. Dar būdamas septyniolikmetis jaunuolis, 1910 metais jis 
pradėjo pas mane dirbti. Buvo nepaprastai darbštus, gabus ir sumanus, be to, 
turėjo tikrą estetikos pojūtį ir todėl gebėjo skoningai atlikti darbą. Įsikūrus 
Kauno universitetui, jis buvo priimtas laborantu į Zoologijos katedrą, tapo 
vienu Zoologijos muziejaus kūrėjų. Deja, Felikso Jomanto likimas tragiškas. 
Tarybiniais laikais jis buvo apskųstas ir ištremtas į Rytų Sibirą. Ten išbuvo 

vienuolika metų. Pagaliau buvo reabilituotas, grįžo į Lietuvą, bet tais pačiais 
metais ir mirė. 

Šia proga malonu man prisiminti, kad vienerius metus su manimi ben- 
dradarbiavo, dar studentu būdamas, profesorius Vladas Lašas. Taip pat man | 
malonu prisiminti, kad nors ir neilgai, mano bendradarbis buvo skulptorius 
Petras Rimša. Jis susidomėjo vidaus organų modeliais, kaip antai - smegeni- 
mis, širdimi, inkstais ir tam tikslui specialiai buvo nuvykęs į Viatką, kur vietinė 
žemietija (zemstvo) turėjo tokių modelių dirbtuvę. Prisižiūrėjęs šio darbo, jis 
grįžo į Peterburgą ir ketino su manimi toliau bendradarbiauti, bet sutrukdė 
politiniai įvykiai ir Pirmasis pasaulinis karas. 

Preparatai, kurių paklausa buvo gana didelė - tai embrioninės raidos seri- 
ja. Mokyklos ypač domėjosi viščiuko raida. Kad patenkinčiau šiuos reikalavi- 
mus, įsigijau inkubatorių, kuriame buvo perimi vištų kiaušiniai ir sudaromos 
įvairių stadijų serijos. Turėjome galimybę surinkti ir žalčių raidos serijas, nes 
netoli Lebiodkos viename miške buvo, daug žalčių, ir jų kiaušinių būdavo ga- 
lima surinkti aibę. Vandenyse netoli Lebiodkos be vargo buvo galima surinkti 
varlių, vėžių raidos stadijas, o mūsų bitynas patiekdavo visų bičių vystymosi 
stadijų pavyzdžius. 

Tais laikais, kai aš baigiau gimnaziją, Rusijos pedagogikoje prasidėjo svei- 
kas posūkis. Kaip jau sakiau, buvo atsisakyta lig tol propaguotos scholastikos, 
mažiau kreipta dėmesio į lotynų, ypač į graikų kalbas, net tikybai nebuvo ski- 
riama tiek dėmesio, kaip anksčiau. Pavyzdžiui, mano, t. y. 10-oji gimnazija, 
man esant 8-oje klasėje, neturėjo katalikų tikybos dėstytojo, ir mano atesta- 
te tikybos pažymio visai nebuvo. Kartu padidėjo gamtos mokslų lyginamasis 
svoris. Peterburge įsikūrusi pedagoginė įstaiga pastatė vadinamąjį „Solianoj 
gorodok“, kur buvo surengta nuolatinė vaizdinių mokymo priemonių paroda. 
Joje buvo eksponuojamos mašinos, žemės ūkio padargai, net žuvivaisos įren- 
giniai ir t. t. Ten aš susipažinau su Fišeriu, labai simpatingu žmogum, kuris tu- 
rėjo panašius siekius kaip ir aš, buvo puikus kolekcionierius, keliautojas, daug 
lankęsis Vidurinėje Azijoje ir atsivežęs iš ten vertingų rinkinių. Mano darbui 
jis parodė daug prielankumo. Dėl jo rekomendacijos „Solianoj gorodok“ pa- 
laikydavo ir mano siekimus tiek idėjiniu, tiek ir materialiniu atžvilgiu. Fišerio 
pasiūlymu „Solianoj gorodok“ pateikė man nemažus užsakymus pagaminti 
kultūrinių augalų, jų kenkėjų, naminių paukščių ir kitokias ekspozicijas. Aps- 
kritai „Solianoj gorodok“ paliko man gerus prisiminimus. Ten dirbo žmonės, 
nuoširdžiai atsidavę savo krašto kultūriniams reikalams. 

Buvo jau 1914 metai. Tuo laiku aš susidomėjau tolimos šiaurės kraštais, 
ypač jų gyvūnija. Visą pirmąjį pusmetį verčiau knygas apie šiaurės kraštus ir 
mano galvosenoje susidėjo tam tikra „poliarinė romantika“. Atsidėjęs skai- 
čiau profesoriaus N. Knipovičiaus ekspedicijos laivu „Andrej Pervozdannyj“ 
aprašymus. Ekspedicijos tikslas buvo ištirti dar mažai anais laikais žinomus 
Murmano pakraščius, Barenco jūrą ir jos salas - Naująją Žemę, Vaigačą, Kol- 
gujevą. N. Knipovičius pats buvo zoologas ir jo kolektyvą sudarė daugiausia 
zoologai. Vieną ekspedicijos narį — F. Iljiną - aš asmeniškai pažinau ir jo gyvo 
žodžio paveiktas ėmiau dar labiau svajoti apie šiaurę. 

Apie būsimąją kelionę ėmiau konkrečiai galvoti. Nutariau, važiuoti ge- 
gužės mėnesio pradžioje, t. y. žiemai baigiantis. Keliausime dviese, bet kelio- 
nės draugo kol kas dar neturėjau. Ir tik vėliau nutariau šį sumanymą pasiūlyti 
Antanui Žmuidzinavičiui. Atvažiavome iš Vilniaus į Peterburgą ir čia tiksliau 
išsiaiškinome, kaip įvykdyti mūsų planus. Viskas atrodė taip: iš Peterburgo 
vykstame į Archangelską, bet pakeliui sustojame Šeleksoje, t. y. stotelėje Ar- 
changelsko taigoje, kur aš turėjau pažįstamą miškų direktorių. Toliau atvyks- 
tame į Archangelską, toliau Baltąja jūra pasiekiame Barenco jūrą ir plaukiame 
iki Nordkapo Norvegijoje. Maždaug taip viskas ir vyko. 

Įdomus miestas Archangelskas, tas seniausias Didžiosios Rusijos uostas. 
Gilų įspūdį jis man paliko. Pats miestas labiau panašus į didelį kaimą. Medi- 
niai pastatai, senobinės cerkvės, negrįstos pelkėtos gatvės, daugybė lentpjūvių 
ir daugybė skiedrų, pjuvenų. Lentpjūvės ir ištisi kalnai lentų bei kitos staty- 
binės medžiagos driūkso ištisais kilometrais ant galingos upės kranto. Uosto 
tikrąja to žodžio prasme kaip ir nėra. Maži laivai šliejasi prie krašto, dideli 
laivai stovi tolėliau nuo kranto reide. Tų laivų nemaža, daugiausia anglų, olan- 
dų, mažiau rusų, o šių laivų įgula griežtai skiriasi nuo vietinių gyventojų rusų. 
Tie užsienio laivai atplaukė medienos pirkti; puikių maumedžių ir eglių lentų. 
Bet jie išrankūs, neima bet ko. Iš didelio lentų „štabelio“ atrenka vien pirmos 
rūšies prekę, o menkesnę medžiagą spiria į šalį, net nesiteikia paaiškinti savo 
nepasitenkinimo... 

Iš miesto gyventojų išsiskiria negausūs valdininkai ir kiti valstybės funkci- 
onieriai, o vyrauja barzdoti smulkūs pirkliai, žvejai ir šiaip prastų žmonių mi- 
nia. Visur tvyro savotiškas pajūrio miestų kvapas. Taip kvepia degutas, derva, 
kanapinės virvės, silkės, o užvis labiau — džiovintos menkės. 

Archangelske mes turime sėsti i garlaivį „Pachtusov“, tad jau iš vakaro 
nusipirkome bilietus ir nugabenome savo lagaminus. Mūsų laivas pasiruošęs 
ilgon kelionėn, nes pakeliui dar turi aplankyti nemažai pakraščių vietovių, ku- 
rias čia vadina „stanovišče“. Tai laikinos žvejų, vadinamų „posorais“, gyven- 
vietės. Jie atvyksta čionai tik vasaroti, o rudenį vėl iškeliauja. Tie žvejai turi 

daug reikalų Archangelske, Vologdoje ir kituose centruose, o kitos susisieki- 
mo priemonės nėra, tik garlaivis. Iš Archangelsko laivas atgabena maisto ir vi- 
sokių reikmenų, burių, virvių, dervos ir daug ko kito, o paima — žvejų laimikį. 
Tad visur tenka užtrukti po tris keturias valandas ir ilgiau. Pirmos mūsų stotys 
buvo Kandalakša ir Ponoj dar Baltosios jūros pakraštyje, o toliau išplaukėm 
jau į Ledinuotąjį vandenyną ir čia tokių stočių turėjome daugiau. 

Man atsimintina ta vieta, kur Baltoji jūra sueina su vandenynu, o atsi- 
mintina ji dėl to, kad čia siaučia baisiausios audros. Vienas ten kyšantis jūros 
iškyšulys vadinasi Sviatoj Nos - žvejai jo labai bijo, ypač rudenį, kai iš žvejybos 
reikia grįžti namo. ' 

Visi garlaivio sustojimai buvo man malonūs, nes galėdavome išlipti į 
krantą, pasivaikščioti, pamedžioti, apskritai paįvairinti kelionę. Bet, tiesą sa- 
kant, įvairumas nebuvo didelis ir viena stotis buvo panaši į kitą: aukšti uolėti 
krantai ir tundra, - vis ta pati tundra, apaugusi baltomis kerpėmis, poliarinio 
beržo krūmokšniais ir pušelėmis keružėmis. Bet kadangi mūsų apsilankymo 
metu viešpatavo ilga poliarinė diena, o saulė švietė ir vidurnaktį, ir vidudienį, 
- mums buvo nesvarbu, kada sustos garlaivis, ir kiekvienu sustojimu galėjo- 
me pasinaudoti. Poliarinė naktis teikia keliautojui dar vieną patogumą - apie 
vidurdienį vėjas paprastai nutyla. 

Būdavo ir nemalonių laukimų. Kartais dėl tiršto rūko mūsų garlaivis turė- 
davo sustoti, nes laviruoti tarp nesuskaitomų granito salų ir kyšančių iš van- 
dens uolų — pavojinga. Tad ir tekdavo stovėti kartais po keletą valandų, dažnai 
granito sienos prieglobstyje. Tuomet žvejodavome menkes, duonos gabalais 
lesindavome kirus, kurie būriais apsupa laivą, o kartais gaudavome progą pa- 
sigrožėti staiga iš vandens išnirusiu banginiu arba balta kaip sniegas „bielucha“ 
(banginio rūšis). Dažnai pamatydavome gagų - jos laikosi porelėmis, plauko 
jūroje greta viena kitos taip sutartinai, kaip pora pakinkytų arklių. Kartais dvi 
trys porelės tupi ant uolos vos tokiu atstumu nuo vandens, kad banga negalėtų 
jų pasiekti, ir sukišusios snapus po sparnais, jos atrodo kaip negyvas daiktas. 
Kitą sykį praskrenda jų būrelis, kuriame puikūs margi patinai ryškiai skiriasi 
nuo kuklios spalvos patelių. Jie labai greit plasnoja sparnais ir susidaro įspū- 
dis, kad tai didelės margos tropikų peteliškės, kažkokiu stebuklu patekusios į 
šiaurės jūrą... bet štai rūkas prasiskleidžia, pasigirsta komanda, sugirgžda garo 
keltuvas, ir pamažėle inkaras išnyra iš vandens, Plaukiame toliau. 

Artėjame prie Kolos įlankos ir čia pamatėme didelę Kildino salą, kurioje 
ganėsi jaukiųjų elnių banda. Be kita ko, ši sala gamtininkui įdomi Mogilnojė 
ežeru, kuris kadaise sąsiauriu jungėsi su vandenynu, kitaip sakant, buvo jūros 
įlanka. Bet ilgainiui sąsiauris išnyko, o čia buvusi jūros gyvūnija liko uždaryta 
ežere. Į ežerą buvo patekę nemaža jūros žuvų, tarp jų ir menkių. Taigi čia pla- 

Vidurnakčio saulė 1914 m. 


čiu mastu vyksta pačios gamtos paruoštas eksperimentas - jūros gyvūnija yra 
perkelta į ežerą. Evoliucijos atžvilgiu šis vyksmas labai įdomus, nes minėtojo 
ežero vanduo darosi kaskart gėlesnis ir jo gyvūnija turi prie to prisitaikyti. 

Į vakarus nuo Kildino salos yra Kolos įlanka, kitaip Kolos fiordas, ilgas ir 
siauras, greičiau panašus į plačią upę. Jis eina beveik tiesiai į pietus ir ten, maž- 
daug už aštuoniasdešimties kilometrų nuo vandenyno, į jį įteka dvi didelės upės 
— Tuloma ir Kola, nešančios daugybę vandens iš stambių Laplandijos ežerų,. 

Plaukdami šiuo fiordu stačiai į pietus, galėjome stebėti, kaip palaipsniui 
keičiasi tundros vaizdas. Iš pradžios vien lygumos su keružiais poliariniais 
berželiais, viksvomis, o juo toliau į pietus, juo daugiau krūmokšnių. Paskui 
prasideda retas kreivų, išsikerojusių beržų miškas (rus. „krivolesje“). Apie pa- 
čią Kolą — tai jau beveik beržynas, kuriame auga medžiai net iki keturių metrų 
aukščio, bet jis nėra tankus ir atrodo lyg koks didelis parkas. 

Laukėme pasirodant tuometinio Murmano sostinės. Ir štai žemame kran- 
te jau kyšo nedidelės cerkvės bokštas, aplink šen ir ten pribarstyta namelių 
— Kolos miestas. Iš tikrųjų tai tebuvo didokas kaimas. Mūsų laivas ruošėsi čia 

pastovėti apie šešetą valandų. Iš miesto įžymybių buvo tik maža cerkvelė su 
aukštu smailiu bokštu, bet gatvės turėjo šaligatvius, išgrįstus lentomis, o tuoj 
už šaligatvio tįsojo tundra su beržais keružiais ir vandens klanais. Tad norint 
patekti į gamtos prieglobstį, nereikia toli eiti — jis čia pat. Tada galvojau, kad 
tiems beviltiškai tuštiems kraštams lemta ir toliau šimtus metų likti nepasikei- 
tusiems, nes ar daug yra žmonių, norinčių keltis į šią skurdžią Murmano šalį. 
O vis dėlto mano spėliojimai buvo klaidingi, nes kai aš trejetą metų vėliau vėl 
patekau Ledjūrio pakrantėn, jau radau čia pradėtą statyti naują miestą. Statėsi 
Murmanskas, į kurį per tundrą, uolas, miškus, per ežerų protakas buvo tiesia- 
mas geležinkelis. 

Bet štai pasigirsta garlaivio švilpukas — reikia skubėti, nors žinome, kad 
kapitonas be mūsų neišplauks, nes šitame tolimame užkampyje žmonių san- 
tykiai yra humaniškesni. Sudėję delnus prie burnos, lyg per garsiakalbį prašo- 
me atsiųsti mums valtį, ir po pusvalandžio mes jau garlaivio denyje. Plaukda- 
mas toliau, vis į vakarus, mūsų laivas turi apsukti pusiasalį, vadinamą Rybačij 
poluostrov. Šis pusiasalis yra apytikriai grybo pavidalo. Mūsų garlaivis turi 
plaukti iš pradžių glausdamasis prie šio grybo koto, toliau — prie jo kepurės 
ir pagaliau — vėl prie koto, bet jau iš kitos pusės. Tad ateina mums galvon su- 
manymas pėsčiomis perkirsti tą „kotą“ ir susitikti su garlaiviu jau vakariniame 
jo krante. Kapitonas, mūsų prašomas, mielai sutiko ir išlaipino mus į krantą. 
Tiesa, mes maža ką laimėjome, nes mus užklupo tikras murmaniškas oras su 
sniegu ir lietum, bet patyrėme ir malonų momentą. „Grybo kote“ yra suomių 
sodybų ir, gelbėdamiesi nuo blogo oro, mes į vieną namą užėjome. Šeiminin- 
kai, palaikę mus rusais, iš pradžių sutiko gana priešiškai, bet vėliau, paaiškėjus, 
kad esame lietuviai, buvome gražiai pavaišinti ir palydėti iki garlaivio. 

Mūsų kelionės tikslas — tai įlanka, vadinama Varangerio fiordu, ir, be 
to, jei bus galima — Norvegijos rytinis pakraštys. Varangerio fiordo vakari- 
nis krantas priklauso Norvegijai, o rytinis - Rusijai. Čia aš tikėjausi papildyti 
savo kolekcijas, ypač jūrų paukščiais ir gausia jūrų gyvūnija, apie kurią buvau 
skaitęs N. Knipovičiaus veikaluose. Šioje vietoje audringa, srauni upė Paats- 
Joki (suomiškai) arba Pasvik (norvegiškai) įteka į Varangerio fiordą. Kraštas, 
į kurį atplaukėme, vadinasi Murmanas, arba Laplandija. Vardas Murmanas 
- tai darkytas žodis Normanas, vadinasi, Murmanas — normanų kraštas, nes 
senovėje normanų jūrininkai dažnai čia lankėsi. Norvegijos dalis, prigludusi 
prie Varangerio fiordo, vadinasi Ostfinmarken. 

Šio tolimo krašto įžymybė buvo stačiatikių vienuolynas, rusiškai vadina- 
mas Pečenga, o suomiškai Petsam. Atplaukę čionai turėjome ir vienuolyne 
apsilankyti. Ekonominiu atžvilgiu vienuolynas nebuvo nuskriaustas, nes caro 
vyriausybė finansuodavo jį kaip tolimiausią stačiatikybės ekspoziturą. Čia 

neretai apsilankydavo Archangelsko gubernatorius ir iškeldavo vienuoliams 
prašmatnias vaišes. Be to, Archangelsko krašte rusai laikė Pečengos vienuoly- 
ną stebuklinga vieta, masiškai lankydavo jį ir atveždavo nemažas pinigines au- 
kas. Vienuolyne mes su Antanu apsigyvenome, panašiai kaip ir maldininkai. 
Vietovaizdis čia toks pat, kaip ir per visą mūsų kelionę, vis ta pati tun- 
dra, apaugusi balsvomis kerpėmis, poliarinių berželių krūmais ir keružėmis 
pušelėmis, o pakrantėje - plikos granito uolos stačiai leidžiasi į vandenį. Ant 
jų niekas negali augti. Čia viešpatauja pašėlusios audros, siūbuodamos milži- 
niškas bangas. Todėl akmeninės sienos lygios, lyg poliruotos, ir amžinai šla- 
pios. Kartais audros metu baltnugarės bangos siekia pakrantės uolų viršūnes 
ir vargas tam, kas tuo metu stovėtų ant uolos krašto - banga savo balta ketera 
nuplautų jį kaip plunksnelę, sumaltų su baltomis putomis ir akmenimis. 

Pasaulinio karo pradžia 
ir antra kelionė į Murmaną 


Grįžęs į Peterburgą, turėjau galybę medžiagos savo laboratorijai: ne tik 
paukščių, bet ir žuvų, dygiaodžių (jūros žvaigždžių, ofiūrų), moliuskų, šiek 
tiek žinduolių, tarp jų jūrų kiaulę (delfinų rūšis) ir ruonių. Šią visą vertingą 
medžiagą išprašė iš manęs Peterburgo universiteto „Solianoj gorodok“, bet 
dalį palikau savo Lebiodkos kolekcijai.. 

Tuo laiku mano pažįstami ėmė mane kalbinti pareklamuoti savo darbą, bet 
aš neturėjau komercinių gabumų ir vis atidėliojau, ypač dėl to, kad tam reika- 
linga didelė patalpa ir gera reprezentacija vienoje iš prašmatnių miesto dalių. 
Vienas mano pažįstamų, geriau nusimanančių komercijoje negu aš, pasisiūlė 
padėti man ir netrukus surado geras patalpas Panteleimonskaja gatvėje, pačia- 
me miesto centre. O kad pasireklamuočiau, reikėjo sudaryti ir išspausdinti kata- 
logą, ir dar vienas dalykas — savo įmonei duoti tinkamą pavadinimą. Apgalvoję 
šį reikalą, pavadinome įmonę „Zootom“ (zootomija — gyvulių skrodimas). 

Tuo laiku jau buvo prasidėjęs Pasaulinis karas ir Rusijoje įsiliepsnojo nea- 
pykantos jausmas ne tik Vokietijai, bet ir viskam, kas iš Vokietijos kilę — ne tik 
prieš vokiškam militarizmui, bet ir literatūrai, mokslui, ypač kalbai. Viešose 
vietose, net ir tramvajuose užrašė: „Kalbėti vokiškai draudžiama“, o kai kurie 
nemokšos rašė: „Kalbėti vokiškai ir austriškai draudžiama“. Ši neapykanta Vo- 
kietijai pasireiškė ir vokiškų firmų boikotu, o kartu rusiškų firmų palaikymu. 
Aš iš to tik laimėjau. Vietoj vokiškų vaizdinių priemonių aš siūliau savo prepa- 
ratus, nes dabar nesunku buvo konkuruoti. Tokia politika kartais pagimdyda- 
vo ir komiškus sandėrius, pavyzdžiui, vokiečiai siųsdavo savo prekes į Švediją, 
kuri tuoj perleisdavo jas Rusijai. Nuostabu, kad tarp kitų prekių, siunčiamų 
per Švediją, buvo ir ginklai. Rusų pinigų paritetas krito labai žemai, auksas 
visai išnyko iš apyvartos, prasidėjo negirdėta spekuliacija svetima valiuta. 

Aš asmeniškai negaliu skųstis. Nebeturiu tokio galingo konkurento kaip 
Vokietija. Užsakymus mokykloms vos spėju atlikti. Paskatinimo tikslais Rusi- 
jos vyriausybė sumanė rengti vaizdinių mokymo priemonių parodą. Buvau ir 
aš pakalbintas toje parodoje dalyvauti. Svyravau tam tikrą laiką, bet pagaliau 
su pasiūlymu sutikau. Mano dalyvavimo išdavos pasirodė netikėtos. „Zooto- 
mas“ gavo aukso medalį ir 1000 rublių subsidiją, o už pusės metų, kai vėl pa- 
prašiau subsidijos, gavau dar 5000 rublių. Liko man tik galvoti, į kokį kraštą 
vėl ruoštis ekspedicijai. 

Mano įmonei geriausiai sekėsi 1915 metais. Nors dėl pinigų vertės smu- 
kimo teko žymiai pakelti preparatų kainą, mokyklos jų reikalavo labai daug, 
buvo palankūs, bet pinigų vertė smuko toliau ir net vietoj smulkių metalinių 
pinigų buvo paleisti į apyvartą popieriukai, būtent pašto ženklai. Kadangi 
buvo operuojama labai didelėmis sumomis, piniguočius gaudavo ištisus la- 
pus ir galybę atspausdintų jame pašto ženklų. Mano preparatus pirko vis 
labiau, ir aš negalėjau suprasti, kodėl taip yra, juolab kad pirkėjai visai nepa- 
našūs į pedagogus. Kartą atėjo vežikas, paprastas „izvozčikas“, net su botagu 
rankoje, ir pirko brangų katės kraujagyslių preparatą. Kitą dieną jis vėl atėjo, ' 
atnešė stiklinį cilindrą, kuriame buvo preparatas su kačiuku, bet jau be kon- 
servuojančio skystimo. Jis paprašė priimti „posudu“ (indas) atgal. Tuomet 
tik aš supratau viską. Mano anatominiai preparatai buvo užpilami spiritu 
su specialiu tam reikalui leidžiamu denatūratu. Minėtas „izvozčikas“ išgėrė 
spiritą, o katės preparatą ir indą grąžino, kaip paprastai grąžinamas tuščias 
degtinės butelis. 

Dar 1917 metų pradžioje „Zootomas“ gyvavo ir aš surengiau antrą eks- 
pediciją į Murmaną, šį kartą su žmona ir agronomu Sergejum Klimu. Dabar 
keliauti buvo sunkiau. Rusijoje prasidėjo revoliucija ir bendra suirutė. Prasi- 
dėjo badas, ir tik visokie gudruoliai mokėjo gauti duonos, mėsos bei lašinių ir 
triguba kaina parduoti šią prekę paprastam piliečiui. Šį kartą mes važiavome 
apsirūpinę komandiruote ir remdamiesi šiuo popieriuku Archangelske suge- 
bėjome gauti 5 kilogramus cukraus ir net baltos duonos. Kaip ir aną kartą, 
plaukėme laivu iš Archangelsko į Vardo Norvegijoje. Aptikome ir naujenybių: 
mūsų laivo kapitonui įsakymus duoda kažkokie kariškiai, tikrina mūsų doku- 
mentus, įdomaujasi, koks mūsų kelionės tikslas. Nebeatmenu, ar antrą, ar tre- 
čią naktį ištiko audra, ir pro mūsų kajutės iliuminatorius ėmė veržtis vanduo, 
prižliaugė jo ant grindų net per plaštaką. Šaukiame stiuardą, bet šis įžūliai 
atsako, kad jam privaloma tik aštuonių valandų darbo diena, tad mes turime 
bristi per vandenį, kad patektume į savo lovas. 

Šį kartą mūsų kelionės tikslas — Gavrilovo salos ir Kola. Gavrilovo salo- 
se susipažinome su vietiniu mokytoju, kuris pasirodė mums labai prielankus. 
Oras nebuvo labai geras ir smarkios bangos siautėjo vandenyne. Tik kitą dieną 
„karbasu“ (taip čia vadina irklinius laivus) galėjome patekti į viliojančią mus 
aukštą granitinę salą. Metai buvo 1917. Net ir tolimame Murmane kvepėjo 
paraku. Vokiečių povandeniniai laivai čia dažnai lankėsi ir skandino bet kokį 
rusų laivą, o dauguma rusų laivų turėjo denio priešakyje pasistatę po nedi- 
delio kalibro greitašūvę Hotchkis sistemos patranką. Tokią patranką turėjo ir 
mus atvežęs laivas. Po Gavrilovo salų apsilankėme Koloje ir vos pradėjusiame 

statytis Murmanske. 

Pamažėl ši statyba vyko. Reikėjo nugalėti šimtus ežerų, upelių ir pelkių, 
kurių taip gausu Kolos pusiasalyje. O svarbiausia kliūtis - tai amžinasis įšalas. 
Vasaros metu jis suklaipo bet kokį pastatą, ir reikia griebtis specialių įrenginių, 
kad tokius pastatus pavyktų stabilizuoti. Kiek mums teko girdėti, geležinkelio 
statybos darbams buvo panaudoti vokiečių ir austrų belaisviai. 

Miesto statybos „pirmtakai“ — tai nesuskaitoma galybė barakų ir kalnai vi- 
sokios statybinės medžiagos, bet kol kas nei vieno padoraus namo nėra. Užtat 
Kolos fiorde stovi laivai, prikrauti visokios medžiagos. Tarp jų — ir anglų laivas 
„Vindiktive“. Jo kapitonas komandoras Evansas susipažino su mumis. Beje, jau 
kitais metais šis laivas buvo panaudotas Belgijoje, kad užkimštų įėjimą į Os- 
tendės uostą, ir tam tikslui jis buvo ten susprogdintas. Komandoras Evansas 
pasiūlė mums padaryti išvyką motorlaiviu į Tuloną, kuri įteka į Kolos fiordą. 

"Į motorlaivį įsėdo keletas anglų iš „Vindiktivo“ įgulos, kažkokia mergelė rusė 
ir aš su žmona. Buvome vaišinami gerais angliškais saldainiais ir apskritai ge- 
rai praleidome laiką vaikščiodami po tundrą. Tik norėdami grįžti pasigedome 
rusės ir vieno anglo, kurie, matyt, nuklydo labai toli. „Poor boy lost in Russia“, 
- gailėjosi jo komandoras Evansas, bet pagaliau ir jie atsirado. 

Šioje išvykoje mes rūpinomės ne tik zoologine medžiaga, bet ir maistu, 
nes Peterburge jau buvo prasidėjęs badas, o čia, Murmane, bent žuvų buvo 
daugybė, ir, be to, kai kurių norvegiškų gaminių. Mat pagal tuometinę tvarką, 
siekiant pagerinti šio tolimo krašto gyventojų padėtį, prekių įvežimas buvo 
porto franko, t. y. be muito. Kartais čia buvo galima pirkti prabangos daiktų, 
pavyzdžiui, ananasų konservų arba gero ispaniško vyno. Bet mums, žinan- 
tiems apie Peterburge laukiantį badą, rūpėjo paprastesni dalykai — sūdytos 
žuvys ir elniena. Žuvų greit prisisūdėm, ypač menkių ir lašišų, ir sudėjome 
jas į dėžes nuo šaudmenų, kuriomis tuomet buvo nužarstyta visa Rusija. Bet 
keliaujant atgal tarp Archangelsko ir Peterburgo šios mūsų dėžės sukeldavo 
įtarimą, kad jose „kontrrevoliucija“. Kelis kartus buvome sulaikyti, o mūsų 
krovinys patikrintas. | 

Mes jau Peterburge. Atėjo skurdo, bado ir didžiausios suirutės laikai. 
Taupumo sumetimais mes su žmona atsisakėm atskiro buto ir apsigyvenome 
bute, kurį nuomavo mano uošviai Grečeskij prospekt gatvėje. Tikro bado 1917 
metais dar nebuvo. Nors Peterburgas maisto jau stokoja, bet kaimiečiai dar 
turėjo duonos, mėsos ir kiaušinių. Iš jų dar už padorią kainą buvo galima šio 
maisto nusipirkti. Tuo laikotarpiu labiausiai pageidaujama prekė buvo deg- 
tinė — bet kokio pavidalo: balta degtinė, vynas ar denatūruotas spiritas. Bet, 
atrodo, pastarasis skystimas nukonkuravo visus kitus, nes, kaip girdėjau, kai 
kurie spiritualijų mėgėjai labiausiai mėgdavo denatūratą. Gėrimus daugiausiai 

atveždavo iš pietų, pavyzdžiui, iš Ukrainos, bet tai buvo rizikingas dalykas, nes 
pakelyje kartais šią prekę atimdavo. 

Aš ir mano šeima 1917 metais dar nebadavome. Buvo tai mano uošvės 
visuomet parūpindavo maisto. Ji mokėjo visokį miestietišką „trantą“ pas kai- 
miečius iškeisti į duoną ar kitus produktus. Bet ji buvo geros širdies moteris 
ir gautais produktais apdovanodavo savo pažįstamus, o kartais gelbėdavo ir 
nepažįstamus. 

Tuo laiku Peterburge gyveno daug kinų. Nežinau, kokiomis aplinkybėmis 
jie čia atsirado. Kartą mano uošvė gatvėje aptiko apdriskusį, išalkusį vaiką kiną 
ir parsivedė jį namo. Jis buvo trejų, o gal ketverių metų ir jau šiek tiek graba- 
liojo rusiškai. Tarp kitko, pasakė ir savo vardą - Čaj Go. Jis buvo patrauklios 
išvaizdos, apvalus, rausvaburnis, dailiais juodais plaukais, visiems labai pati- 
ko, tad ir suprantama, kad mano uošvė jį priglaudė. Parvestas į mūsų butą, ap- 
rengtas švariais drabužiais, jis pasidarė dar patrauklesnis ir nepaprastai greit 
aklimatizavosi naujoje aplinkoje, pramoko lietuviškai, rusiškai bei lenkiškai ir 
apskritai greitai pasijuto tikras mūsų šeimos narys, o mano uošvę visuomet 
vadindavo mama. Uošvė lepino jį, jis greit pajuto savo privilegijuotą padėtį 
ir jame anksti ėmė reikštis egoizmas. Jis buvo reiklus, nemėgdavo pats atlikti 
kokios pareigos ir taikydavosi perleisti ją kitam. Dėl savo egoizmo jis nebuvo 
visiems malonus, o jeigu kas jo atžvilgiu būdavo griežtas, jis atsimokėdavo 
piktumu ir ilgai to neužmiršdavo. Tuo atžvilgiu jis buvo tikras azijietis ir sky- 
rėsi nuo europiečių vaikų. Šį jo būdo bruožą gal skatino ir tos žiaurios scenos, 
kurių revoliucijos metu buvo galima prisižiūrėti gatvėse. 

1919 metais mano uošvė su savo įsūniu grįžo į Lietuvą,- Lietuvoje jis įsto- 
jo į mokyklą. Mokslas jam sekėsi pusėtinai; ypatingų gabumų neturėjo, ne- 
bent tik kalboms. Be lietuvių, lenkų ir rusų kalbų, kurias išmoko dar vaikas 
būdamas, jis palyginti greit išmoko prancūzų, anglų ir vokiečių kalbų. Kai jis 
baigė gimnaziją, mes jį pasiuntėm pasitobulinti į Belgiją. Ten jis išbuvo viene- 
rius metus ir grįžęs baigė Kauno universitetą. Iš jo išaugo gražus vyras - gana 
aukšto ūgio, gražių manierų, gerai išauklėtas, o jo kiniški bruožai traukė visų 
aplinkinių žmonių susidomėjimą, ir manau, kad jam tatai nebuvo malonu. 
Tačiau pastebėjau, kad moterys ne tik domėjosi juo, bet reiškė jam ir aiškų 
prielankumą. 

Būdamas Belgijoje, jis tarp savo draugų studentų rado ir tautiečių. Turbūt 
jie įkvėpė jam tautiškų sąvokų, kurių jis anksčiau neturėjo. Jis pramoko kinų 
kalbos pradmenų, susirašinėjo su savo Belgijos kolegomis ir apskritai buvo ma- 
tyti, kad Lietuvoje nepasiliks. Iš tiesų buvo galima spėti, kad jo buvimas Lietu- 
voje buvo jam nemalonus - visur jis traukė į save dėmesį, visi pirštu jį rodė, kiš- 

davosi į jo privatų gyvenimą. Per Antrąjį pasaulinį karą vokiečiams traukiantis 
iš Lietuvos, jis pasinaudojo pirma proga ir išvažiavo į Vakarus. Teko girdėti, 
kad vedė lietuvaitę, bet netrukus ir išsiskyrė. Kur jis dabar, mes nežinome, nes 
jis mums nerašo. Spėjame vis dėlto, kad jis įsitaisė naujoje Kinijoje, nes ten 
išmokslinti žmonės labai reikalingi, o tokių kvalifikacijų jis turėjo. 

Karo laikai Peterburge 


Lietuvos visuomenėje viešpatavo savotiška nuotaika. Dauguma žmonių, 
ypač tie, kuriems reikėjo stoti į kariuomenę, dėl karo nusiminė. Visiems at- 
rodė, kad tas karas atneš mums kažką gero. Susikibo du mūsų tautos priešai, 
tai jau gerai. Bet kuriam linkėti pergalės? Dar neaišku, nes ir vienas, ir ki- 
tas piktas, ir vienas, ir kitas mus engia. Rusų santykiai su mumis ir su kitais 
„Inorodcais“ sušvelnėjo. Mat rusai norėjo įgyti kitų tautų prielankumą. Ypač 
jie ėmė meilikauti lenkams, jiems buvo pažadėta nepriklausomybė. Ši aplin- 
kybė ir mus paveikė, ir mes pradėjome daugiau linkėti laimės rusams, o ne 
vokiečiams, tikėdami, kad ir mums Rusija padovanos jei ne nepriklausomybę, 
tai bent autonomiją. Rusai pasidarė sukalbamesni. Jų ambicijoms bei įžūlu- 
mui buvo suduotas skaudus smūgis, ypač po to, kai iš karo lauko Prūsijoje 
ėmė bėgti sumuštos rusų kariuomenės likučiai. Bet kartu kai kuriuose rusų 
visuomenės sluoksniuose pasireiškė šovinizmo tendencijų, o šis šovinizmas 
grubus, beatodairiškas, kvailas. Buvo uždrausta kalbėti vokiškai viešose vieto- 
se. Jau minėjau, kad tramvajuose buvo pakabinti plakatai su užrašu: „Kalbėti 
vokiškai draudžiama“. Nuo pat karo pradžios Peterburgas buvo pakrikštytas į 
„Petrogradą“. Juokdariai siūlė ir Rygą pavadinti „Rvotogradu“. 

Prekyboje ėmė reikštis infliacija, iš apyvartos išnyko auksas, ir Rusijai 
teko pasigailėti, kad ministro Vitės (Vitte) įsakymu dar prieš karą buvo paleis- 
ti apyvarton auksiniai pinigai. Dabar pradėta juos rinkti atgal į iždą. Geležin- 
kelių stotyse buvo iškabinti skelbimai, kad perkantiems bilietus už auksines 
monetas bilietai parduodami be eilės. Bet vis tiek tie auksiniai pinigai išnyko 
iš apyvartos tarytum iššluoti, užtat juodojoje biržoje klestėjo ažiotažas ir, gerai 
primokėjus, buvo galima gauti ir auksinių pinigų, ir užsienio valiutos. 

Uždrausta, bet labai pageidaujama prekė — tai alkoholiniai gėrimai. Jie 
viešai neparduodami, užtat virto juodosios rinkos objektu. Atrodė, kad gėri- 
mų pardavimo suvaržymas buvo skaudžiausias smūgis, suduotas rusų tautai. 
Ypač pajuto jį kariškiai, karinių įmonių darbininkai, o juk tų karui dirbančių 
įmonių iš karto priviso daugybė ir jų kasdien daugėjo. Kariškiai ir karinių įmo- 
nių darbininkai buvo gerai apmokami, pinigų turėjo daug, tai svaigalams jų 
negailėjo. Keistų dalykų tuomet galėjai matyti: prabangiuose restoranuose ge- 
riamas konjakas, brangūs užsienio vynai, šampanas, o nepasiturintis žmogus 
pasitenkindavo denatūruotu spiritu arba politūra. Greit buvo rasti būdai ap- 
valyti degamąjį spiritą nuo jo violetinės spalvos ir iš dalies nuo jo kvapo. Tam 
gera priemonė, tarp kitko, kalio permanganatas. Taip pat iš politūros atskirti 

nepageidaujamas priemaišas buvo rasti tinkami metodai, ir įgudę girtuokliai 
net labiau buvo linkę gerti apvalytą denatūruotą spiritą negu paprastą degti- 
nę, nes šis gėrimas buvo stipresnis. Įdomių vaizdų galėdavai matyti prašma- 
tniuose restoranuose. Publikos daug, alkoholinių gėrimų ant stalų nematyti, 
tik kai kur stovi mineralinio vandens buteliai ir stiklinės. Kelneriai bėgioja su 
kavinukais ir kaskart pila „kavą“ svečiams į stiklines. Pasirodo, kad tie mine- 
ralinio vandens buteliai pripildyti degtinės arba spirito. Tie kavinukai, kuriuos 
nešioja kelneriai, pilni degtinės, o ne kavos. 

Svarbiausias vyno kraštas — tai Rusijos pietūs, Kaukazas ir Krymas, tai 
iš ten daugiausia vyną ir „šmugliuodavo“. Tam tikdavo visokie indai, statinės 
arba skardinės su klaidinančiais užrašais. Žinoma, vertingiausias ir labiausiai 
pageidaujamas gėrimas buvo spiritas; tad jo gabentojų išradingumas pasiekė 
tobulybę. Viena techninių priemonių buvo tokia: padaromas skardinis šarvas 
iš dviejų dalių — viena dalis nugarai, kita krūtinei. Jos turi dvigubas sieneles, 
o tarp tų sienelių — tarpas, į kurį supilamas spiritas. Abidvi šio šarvo dalys 
sujungiamas dirželiais. Tai buvo patogus ir praktiškas įrengimas. 

Dėl prasidėjusios infliacijos prekės ėmė brangti, pritrūko miltų, mėsos 
ir šiaip reikalingiausių produktų. Padėtis buvo geresnė tolimoje provincijo- 
je, ypač Rusijos pietuose, pavyzdžiui, Ukrainoje. Atsirado ypatingas verslas 
— važiuoti į Ukrainą, prisipirkti maisto produktų ir, atvežus į Peterburgą ar į 
Maskvą, parduoti dar brangiau. 

Vertelgos, kurie tuo vertėsi, dažniausiai turėdavo didelį maišą, kurį ir 
prikimšdavo pirktų produktų, todėl įsigalėjo pavadinimas „mešočnik“, atseit 
maišininkas. Geroji šio verslo pusė buvo ta, kad maistu bent šiek tiek buvo 
aprūpinamos šiaurės gubernijos ir miestai, bet, antra vertus, tie „mešočnikai“ 
užkimšdavo traukinius, ir normaliam keleiviui važiuoti traukiniu pasidarė be- 
veik neįmanoma. Didžiausia keleivių dalis buvo „mešočnikai“, kiti - speku- 
liantai ir kariškiai, o tarp pastarųjų daugybė pabėgusių iš fronto kareivių. Dėl 
to galima įsivaizduoti, kokioje aplinkoje atsidurdavo padorus keleivis, kuriam 
reikėdavo važiuoti Rusijos traukiniais. 

Infliacija vis didėjo, pinigai vis labiau prarado vertę. Degtinės talpos vie- 
netas pakeitė piniginį vienetą. 

1916 metais rudeniop Lietuva buvo vokiečių okupuota, tad likau atkirstas 
nuo savo krašto. 

Mano laboratorija „Zootom“ karo pradžioje dirbo dar sėkmingai. Kaip jau 
minėjau, vyriausybės sferose tada pasireiškė tendencija kiek galima palaikyti 
vietinę produkciją ir atsisakyti užsienio prekių. Bet mano pagaminti preparatai 
kaskart buvo mažiau reikalingi, o reikalinga buvo duona, mėsa ir kitas maistas, 
taip pat kuras butams apšildyti ir daugybė daiktų gyvenimui palaikyti. 

Pamažėl mano dirbtuvė visai sunyko, ir aš pradėjau dirbti Žemės ūkio 
ministerijoj Petrograde. Blogas aš buvau valdininkas, bet tuo laikotarpiu as- 
meninė valdininko kvalifikacija neturėjo didelės reikšmės. Valdininkaudamas 
išsilaikiau iki 1917 metų. Tų metų kovo 12 dieną (o pagal seną stilių, kuris tuo 
laiku buvo privalomas — vasario 25 dieną) sukilo Petrogrado garnizonas, paė- 
mė arsenalą ir išlaisvino politinius kalinius. Dviem dienom vėliau tas pats įvy- 
ko Maskvoje. Prasidėjo Rusijos revoliucija. Pirmiausia buvo griebtasi panai- 
kinti policiją, tarytum ši institucija būtų buvusi svarbiausias carizmo ramstis. 
Nesiimu aprašyti revoliucijos eigos, nes dienyno nerašiau, o, antra, nesu isto- 
. rikas ir bijausi neteisingai interpretuoti tą ar kitą faktą. Be to, šiandien, pra- 
ėjus penkiasdešimčiai metų (Autorius tas eilutes rašė apie 1967 metus.- Red. 
past.), daug ką būsiu užmiršęs. Bet kai kurie epizodai labai įstrigo atmintyje. 

Pavakare sužinojau apie arsenalo paėmimą, ir man teko eiti pro šalį.Ten 
pilna kareivių ir civilių žmonių, veikiausiai įvairių įmonių darbininkų. Iš arse- 
nalo patalpų jie neša glėbius kariškų šautuvų, naujų, vazelinu išteptų. Netoli 
arsenalo prigludęs prie sienos stovi paauglys laiko rankose visą „stopką“ kar- 
toninių dėžučių su brauningo pistoletais ir nebrangiai juos parduoda. Dide- 
lėse miesto centro gatvėse, kaip Nevskio ir Liteinyj prospektuose, buvo daug 
prašmatnių parduotuvių. Kai kurios jau išplėšto. Pirmučiausia - medžioklės 
sporto krautuvės. Gatvėse sutinku vieną kitą driskių, nešiną puikiu medžio- 
kliniu šautuvu, o ant šaligatvių pribarstyta tuščių gilzių ir kartoninių kamščių. 
Reiškinys pateisinamas, nes ginklai reikalingi. Bet po to ateina eilė alkoholinių 
gėrimų krautuvėms. Kareiviai ir šiaip visokie žmonės nešasi visokių gėrimų 
butelius. Kiti net atvažiavę su vežikais kraunasi į vežimus butelių kiek tik gali 
panešti. Ateina eilė kitoms krautuvėms, lūžta durys, zvimbia stiklų šukės... 

Kai kurie šveicoriai uždarė vartus ir duris, kad atsitvertų nuo kareivių ar 
šiaip ginkluotų užpuolikų. Bet nuo to buvo tik blogiau. Užpuolikai, aptikę už- 
darytas duris, tikėdavosi rasti ten ar revoliucijos priešų, ar kažin kokių turtų, 
tad, išsprogdinę duris, įsiverždavo vidun. Ypatingas įniršis tą dieną užgriuvo 
policiją. Ginkluotos sukilėlių grupės vesdavo gatvėmis nuginkluotus policinin- 
kus, dažniausiai be kepurės ar kitokiu būdu paniekintus. Sukilėliai įsiverždavo 
į geresnius butus, kurių daugiausia buvo miesto centre, Nevskio, Morskaja, 
Litejnyj prospekt ir kitose gatvėse. Ten gyveno aukšti pareigūnai, ministrai, 
generolai. Tad sukilėliai, įsiveržę į jų butus, dažnai išsivesdavo uniformuotą, o 
kartais ir ordinais pasipuošusį aukštą kariškį, nušaudavo jį vietoje arba įkėlę į 
sunkvežimį nuveždavo nežinia kur. Ypač žiaurūs buvo jūrininkai. 

Pirmą revoliucijos dieną dar buvo matyti uniformuotų karininkų, bet jau 
kitą dieną jie pasirūpino persirengti civiliais drabužiais, o jei pasirodydavo ka- 
rininkas su antpečiais, jam tuos antpečius nuplėšdavo. Bet buvo ir tokių ka- 

rininkų, kurie mėgino pasipriešinti. Jie be ilgų kalbų buvo nušaunami vietoje. 
Mano akivaizdoje Nevskio gatvėje darbininkų grupė buvo nutvėrusi karininką 
ir dėl kažko su juo ginčijosi. Tuo momentu priėjęs karo laivyno jūrininkas 
stvėrė šautuvą, perdūrė karininką durtuvu ir nuėjo toliau. 

Gatvėse niekur nebuvo saugu. Šaudo kone visur, nuolat zvimbčioja kul- 
kos, vis užmušdamos kokį atsitiktinį praeivį. Į sostinę kaskart atvyksta nauji 
kariuomenės daliniai. Iš pradžių dar neaišku, koks jų nusistatymas. Dažnai jie 
ir patys nespėję dar apsispręsti, svyruoja. Bet dažniausiai pasiųsti agitatoriai 
greit juos įtikina, ir jie pereina revoliucijos pusėn. Kartą mano akivaizdoje įvy- 
ko toks karo padalinio posūkis. Į Peterburgą atvyko kazokų pulkas ir ramiai . 
jojo Nevskio prospektu, o netoli Sadovajos gatvės priešais juos išniro civilių 
žmonių demonstracija. Tarp abiejų grupių liko nedidelis tarpas, ir kazokų va- 
das davė įsakymą šaudyti. Kazokai nesiskubino, įvyko pokalbis su vadu, aš tik 
išgirdau klausimą: „Į ką šaudyti?“. Tuo momentu demonstrantai jau susimaišė 
su kazokais. Šūvių nebuvo, kilo tik bendra maišatis. 

Daugelis kareivių revoliucijos įvykius pavertė sau pramoga. Svarbi šios 
pramogos priemonė - automobiliai, kuriuos kareiviai pasisavindavo iš kur tik 
galėjo — iš įstaigų, iš privačių garažų. Grupė kareivių, susikimšusių automobi- 
lyje, važinėdavo po miestą. Ant abiejų automobilio sparnų gulėdavo po vieną 
kareivį su atkištu į priekį šautuvu. Kiekvieną akimirką jie pasiruošę šauti. Ma- 
loni pramoga šaudyti į kabančias gatvėse elektros lemputes arba į viešbučių bei 
restoranų lemputes prie įėjimo. Atėjo eilė ir patiems restoranams. Kareivių ir 
šiaip darbininkų bei kitų neaiškaus plauko žmonių gaujos, apsiginklavusios ko- 
viniais ir medžiokliniais šautuvais, revolveriais, atimtais iš karininkų kardais, 
persijuosę kulkosvaidžių juostomis, įsiverždavo į prašmatnių restoranų sales, į 
kabinetus, užimdavo visas vietas ir bematant apvalydavo ir bufetus, ir virtuves. 
Prie kareivių prisidėdavo prostitutės. Peterburge jų ir šiaip jau buvo daug, o 
karo metais dar padaugėjo. Vargas padoriai lankytojų kompanijai, kurią aptiko 
restorane tokia gauja. Šie lankytojai, atseit „buržujai“, turėdavo atsiteisti už vi- 
sus buržuazijos piktus darbus, būdavo išniekinami, iškoneveikiami ir, geriausiu 
atveju, tik išmetami iš restorano, o jų vietą užimdavo kareiviai ir prostitutės. 
Bet būdavo ir smurto atvejų, kai padorioji publika skaudžiai nukentėdavo. 

Revoliucijai prasidėjus, žymi visuomenės dalis jautė jai simpatijas, žino- 
ma, išskyrus aukštąją valdininkiją ir turtuolius. Tarp žmonių, net ir nepažįs- 
tamų, jautėsi kažkoks artumo jausmas, tarytum atmosferoje paplito žmogaus 
meilė žmogui. Bet tai buvo trumpalaikis reiškinys. Vietoj jo greit įsivyravo 
pasibjaurėjimas smurtu, prievarta, žiauriu elgesiu su nekaltais žmonėmis, 
grobuoniškumu. Rusų tautoje, net tarp rusų inteligentų, visuomet vyravo tam 
tikri kraštutinumai. Visuomenės dauguma buvo už kraštutines reformas, tarp 


198 


kitko, už proletariato diktatūrą, net už anarchiją. Dabar Rusijos visuomenė 
konkrečiai tas visas gėrybes pajuto, ir įvyko griežtas posūkis atgal. 

Nuo pat revoliucijos pradžios Rusijos visuomenėje iškilo dvi srovės: kai- 

- rioji ir dešinioji — bolševikų ir nebolševikų. Beveik visa inteligentija ir valstie- 
čiai laikėsi dešiniosios pusės, o kariuomenė ir miestų darbininkai - kairiosios. 
Iš pradžių atrodė, kad jeigu valdininkija nepalaikys bolševikų ir pasitrauks iš 
užimamų vietų, valstybinis aparatas žlugs ir drauge žlugs bolševizmas, tuo 
labiau kad valstiečiai niekuomet nesutiks su žemės nusavinimu. Dauguma 
valdininkų ir pasitraukė iš užimamų pareigų, o kartu susidarė fondas (atrodo, 
Sibire), kuris išmokėdavo valdininkams algas, nors jie būdavo nutraukę dar- 
bą. Bet dešinieji arba, teisingiau kalbant, reakcingieji elementai nesugebėjo 
sukurti stiprios organizacijos. Buvo tai palaida bala. Pačių dešiniųjų pozicijos 
irgi susvyravo, nebuvo vieningos nuomonės, antra, baimintasi dėl savo mate- 
rialinės padėties, dėl rytojaus. Tad atskiri žmonės slaptai nuo kitų siūlė bol- 
ševikams savo paslaugas. Bolševikai mielai tuos pasiūlymus priėmė, nes jiems 
buvo labai reikalingi kvalifikuoti darbuotojai visam valstybiniam aparatui. An- 
tra vertus, daugelis žmonių dar netikėjo bolševikų pergale ir laukė išganymo 
iš laikinosios vyriausybės, t. y. Kerenskio ir „baltųjų“ gėnerolų — Denikino, 
Krasnovo, Kolčako, Karelino. 

Peterburge, Maskvoje ir kituose dideliuose centruose prasidėjo badas. Ir ne 
dėl to, kad trūko maisto, bet dėl to, kad prekių savininkai slėpė jas, numatydami 
dar didesnį trūkumą ir nepasitikėdami laikinai išleistais pinigais. O tų pinigų 
išvaizda tikrai buvo neįtikinanti — maži popieriukai maždaug degtukų dėžutės 

- formato, dvidešimties, keturiasdešimties rublių markės, o jų prispausdinti ištisi 
dideli lapai, kuriuos savininkas pagal reikalą turėdavo sukarpyti smulkesnėmis 
kupiūromis. Manau, kad tokių lapų nesunku buvo atspausdinti dideliais kie- 
kiais, o jiems nešioti reikalingas nemažas portfelis. Su maistu Peterburge vis 
sunkiau, daug kas badauja. Kas tik gali — važiuoja į provinciją ir ten tolimuose 
kaimuose mainais gauna duonos, mėsos ar naminių paukščių. Apskritai mainų 
prekyba įsigalėjo, bet buvo persekiojama, ir todėl vykdavo slaptai. O persekio- 
jama ji tuo sumetimu, kad buvo laikoma spekuliacija, ir kas tik prekiauja — tas 
spekuliantas. Bet nešališkai kalbant, tie neva spekuliantai, pateikdami žmonėms 
šiokią ar tokią prekę, gelbėjo nuo bado mirties sostinės gyventojus. 

Infliacija vis didėja. Dar prieš nuverčiant carą Nikolajų trūko metalinių 
monetų, t. y. kapeikų. Kažkuris ekonomistas pasiūlė vietoj jų paleisti apyvar- 
ton pašto ženklus. Taip ir buvo padaryta - jie buvo išspausdinti ant storo po- 
pieriaus, po keliasdešimt markių viename kanceliarinio formato lape. Bet, pa- 
didėjus infliacijai, jų atsisakyta, nes kapeikos jau nebeturėjo vertės, o gal ir dėl 
to, kad tose markėse buvo caro Nikolajaus atvaizdas, ir perversmo šalininkui 

buvo nemalonu į jį žiūrėti. Nedaug daugiau vertės turėjo laikinosios vyriau- 
sybės įvesti pinigai, kuriuos vadino „kerenkomis“. Jie buvo tik stambių kupiū- 
rų, po 20, po 40 rublių ir daugiau. Kupiūros buvo apytikriai degtukų dėžutės 
dydžio, - menko popieriaus ir labai nepatrauklios išvaizdos. Apyvartoje dar 
buvo ir caro pinigai. „Kerenkų“ nelabai kas norėjo imti, o reikalaudavo vis ca- 
rinių pinigų, ypač stambių, pavyzdžiui, šimtrublių popieriukų. Taigi nusistatė 
tam tikras paritetas tarp senų ir naujų banknotų. Ypač atkakliai „kerenkų“ at- 
sisakydavo kaimiečiai, o pasitikėdavo vien cariniais pinigais. Ir Lietuvoje buvo 
panašūs santykiai. Ir net labai ilgai —- rodos, iki 1921 metų. Tuomet Lietuvos 
kaime už „kerenkas“ negalėjai nieko pirkti, už „ober-ostus“ — šiaip ne taip, 
o cariniai pinigai buvo labai pageidaujami, ir, mūsų kaimiečių nuomone, tai 
buvo tikri pinigai. Todėl ir bolševikų komisarai Vilniuje, vokiečiams išėjus, 
buvo cariniais pinigais aprūpinti. 

Įsiliepsnojus revoliucijai, vienas labiausiai pasibaisėtinų dalykų buvo kelio- 
nės ne tik traukiniais, bet ir miesto susisiekimo priemonėmis - tramvajais, nes 
tuomet autobusų dar nebuvo. Tramvajai visuomet pilni pilnutėliai. Laukti bent 
kokio mandagumo iš keleivių nemėgink. Dažnai kareiviai su šautuvais ir visa 
apranga susigrūsdavo į tramvajus, juo labiau kad kariškiams ir mokėti nerei- 
kėdavo. Tuomet paprastas civilis žmogus nei įlipti, nei išlipti negalėdavo. Ant 
tramvajaus laiptų kabėdavo ištisos „kekės“ žmonių ir neretai visa tokia kekė 
būdavo nubraukiama priešais važiuojančio sunkvežimio. Vargšės tos moterys, 
kurios patekdavo į tokią kariaunos kamšatį, ypač jei dar kiek geriau apsivilku- 
sios, kitaip sakant — „buržujkos“. Pašaipoms ir paniekai nebūdavo galo. 

Prie šių nemalonumų prisidėdavo dar utėlės. Nors Rusija visuomet buvo 
utėlėta, bet vargiai kada nors taip labai, kaip per Pirmąjį pasaulinį karą ir re- 
voliuciją. Utėlių parsinešdavo iš visur — iš turgaus, iš kino, iš tramvajaus, iš 
geležinkelio stoties. O utėlės yra dėmėtosios šiltinės sukėlėjos ir palydovės, 
todėl ir prasidėjo didžiulė epidemija, virtusi kone pandemija. Tokiomis aplin- 
kybėmis dėmėtoji šiltinė sudarė pavojų ir pačiai revoliucijai. 

Nors maisto produktų trūko, buvo galima pastebėti keistą reiškinį. Miesto 
skerdykloje gulėjo ištisi kalnai skerdienos, o kadangi artėjo pavasaris ir atšilo 
oras, šita mėsa buvo jau gerokai papuvusi, jos spalva žalsva, plito nepaprastas 
dvokas. Ji buvo kemšama į tam tikras krosnis ir deginama, o nuo to sklido dar 
baisesnė smarvė. Girdėjau, kad šitaip galutinai sugedo galybė transportų sibi- 
rinių žuvų ir mėsos. Vienas epizodas įstrigo mano galvoje: pirmomis revoliu- 
cijos dienomis į Nevskio prospektą įvažiavo sunkvežimis, su kaupu prikrau- 
tas sūdytų Amūro lašišų (keta), o ant jų stovėjo raudonarmietis su šautuvu. 
Sustojus sunkvežimiui, raudonarmietis kreipėsi į publiką, pradėjo prakalbą: 
„Kraugeriai buržujai sako, kad nėra maisto, o maisto štai kiek, žiūrėkit... gal 

kas nori?“. Čia jis savo durtuvu persmeigė kelias žuvis ir atkišo į minią ten, kur 
aš stovėjau... bet ši dovana manęs nepasiekė, akimirksniu buvo arčiau stovin- 
čiųjų nugriebta. 


Stojo 1918 metai. Nekantraujame, norime kuo skubiausiai vykti į Lietu- 
vą. Reikia išsirūpinti visokių leidimų, bet esant bendrai suirutei, tai nelengva. 
Einu pas Z. Aleksą (Angarietį). Jis mane priima šaltai, galima pasakyti, net 
šiurkščiai. Išdėstau savo reikalą. Važiuoti jis nepataria, nes, girdi, ten susida- 
rė buržuazinė valdžia, geriau pasilikti Rusijoje. Nieko nepešiau. Einu pas V. 
Kapsuką-Mickevičių. Pasikalbėjimas buvo draugiškas, nuoširdus, greit gaunu 
leidimą. Mūsų, norinčių važiuoti į Lietuvą, susirinko aštuoniolika žmonių. II- 
gas dokumentų tikrinimas, bagažo apžiūra, - ir pagaliau nuo mūsų atskiria 
mano žmonos brolį Ričardą Paškauską, nes jis - buvęs karininkas. Nuliūdęs 
stovi jisai perone, o mūsų traukinys jau pajudėjo. Tik staiga Paškauskas šoko 
į riedantį traukinį, ir visi nuvažiavome. Atkeliavome iki Pskovo, iki laikinos 
demarkacinės linijos, o ten jau vokiečiai. Prašome leisti mus toliau, bet kur 
tau, nenori sutikti, kalba įžūliai, tad laukiame vieną, antrą, trečią dieną. Pa- 
galiau praneša, kad važiuoti jau leista. Vėlai vakare sėdame į traukinį kartu 
su kariškiu vokiečių palydovu. Iš ryto esame jau Vilniuje — ilgas dokumentų 
tikrinimas ir apsilankymas „Entlausunge“. 

Gal dabartiniais laikais ne visi žino, kas tai yra „Entlausung“. Pažodžiui 
tai reiškia „išlaisvinti nuo utėlių“. Pirmojo pasaulinio karo metais buvo susek- 
ta, kad utėlės — tai dėmėtosios šiltinės platintojos. Kur yra utėlių, ten yra ir 
susirgimų dėmėtąja šiltine. Deja, Pirmojo pasaulinio karo pradžioje šis faktas 
dar nebuvo žinomas, tad su utėlėmis nebuvo kovota, o žiūrėta į jas vien kaip į 
nemalonius parazitus. Bet jau karui įpusėjus, vokiečių gydytojo Hasės darbais 
ir amerikiečio Riketso tyrimais buvo išaiškintas tikrasis utėlių vaidmuo pla- 
tinant šią ligą ir imtasi priemonių utėlėms naikinti. Bet šios priemonės buvo 
pavėluotos, ir utėlės spėjo padaryti žmonijai didžiausią žalą. Ypač nukentėjo 
mažiau kultūringų tautų kariuomenės, daugiausia rusai, prancūzai, mažiau 
amerikiečiai, anglai. Rusija, kaip jau minėjau, tuomet buvo baisiausiai utėlėta, 
net didelių miestų, kaip Maskva ir Peterburgas, viešosios įstaigos buvo pil- 
nos utėlių. Jų buvo teatruose, mokyklose, traukiniuose, tramvajuose, tad ir 
dėmėtoji šiltinė klestėjo. Tokio baisaus pavojaus akivaizdoje vokiečių vyriau- 
sybė ėmėsi visokių priemonių kovai su utėlėmis. Organizuota plati propagan- 
da apie utėlės pavojingumą, ir geležinkelio stotyse, mokyklose buvo išplatinti 
plakatai, kuriuose buvo aiškinama utėlių žala. Važiavimas geležinkeliais buvo 

leidžiamas tik tiems, kurie buvo „nuutėlinti“, o tam reikalui įsteigti „Entlau- 
sungai“. Patikrinus mūsų dokumentus, buvome priversti atlikti „Entlausungo“ 
procedūrą — buvome išmaudyti, o mūsų drabužiai dezinfekuoti. Tuomet ga- 
vome „Entlausungschein“ (liudijimas apie utėlių panaikinimą) ir tik su tokiais 
liudijimais galėjome pirktis traukinio bilietą. 

Pakrikome kur kas norėjo — vieni pasiliko Vilniuje, kiti, kaip aš su žmo- 
na, buvome labai pasiilgę gimtojo namo, tad skubiai išvažiavome į Lebiodką. 
Nepaprastas malonumas buvo po ilgų metų pamatyti gimtąjį namą, motiną, 
tėvą ir labai mūsų mylimą tetą, apibėgioti sodą ir artimą miškelį, pievą ir taip 
mylimą pelkę. Buvo tai 1918 metų balandžio 24 diena. Niekur mes iš čia neva- 
žiuosime, galvojau sau, čia paliksime, čia ir mirsime. 

Musteikoje 


Kaip įgyvendinti savo sumanymus gyvenant Lebiodkoje? Kokios yra ga- 
limybės? Kokios tautybės yra tie žmonės čia, aplink mus? Aš nekalbu apie 
stambesnius žemės savininkus, kurie kalba lenkiškai. Be to, yra katalikai,o ka- 
talikybė siejama su lenkybe. Jie linksta į lenkybę, išskyrus gal kalbos dialektą, 
kuriame yra daug svetimų žodžių - lietuviškų ir gudiškų. Paprasti kaimiečiai iš 
dalies linksta į rusus, o iš dalies į lenkus. Paklaustas apie tautybę, vietinis žmo- 
gus atsako: „Tutejšy“,- atseit vietinis. Prasilavinęs kiek toksai vietinis žmogus 
virsta lenku - jeigu jis katalikas, arba rusu — jeigu stačiatikis. Tiesa, katalikai 
užima „aukštesnę pakopą“. Būdingas buvo toks pasikalbėjimas su stačiatikių 
tikybos kaimiečiu: „Kokios esi tikybos?“. Atsakymas: „Nėra kuo girtis, mu- 
žikiškos“, t. y. stačiatikių. Nors caro laikais visoje Lietuvoje ir Gudijoje buvo 
vien rusiškos mokyklos ir net privatus mokymas skaitymo ir rašto lotyniška 
abėcėle uždraustas, vis dėlto kai kurie dvarininkai laikydavo slaptas mokyklas, 
kur mokė lenkiškai. Be to, buvo slaptos grupės kaimuose besimokančių vaikų. 
Svarbiausias tikslas - pramokti skaityti lenkišką maldaknygę. 


Su žmona Honorata 
(apie 1915 m.) 


T. Ivanauskas prie jo 1918 m. Musteikoje įkurtos 
mokyklos 1966 m. 


Šio šimtmečio pradžioje tarp „tuteišų“ Vilniaus gubernijos gyventojų at- 
sirado, nors ir silpna, nacionalinio jausmo prošvaistė. Atsirado, nors ir labai 
nedaug, inteligentų, kurie laikė save gudais, keletas poetų,keletas rašytojų, 
kaip Bohuševičius, Marcinkevičius, J. Kupala. Jie rašė ir spausdino knygutes, 
subūrė kultūrinę draugiją „Zahlanie sonce u naše wakonce“ (Pažvelgs saulė į 
mūsų langelį). Gudų inteligentai iš pat pradžių turėjo nugalėti vieną kliūtį: da- 
lis gudų buvo katalikai, o kita dalis stačiatikiai. Tad kilo klausimas, kokią abė- 
cėlę pasirinkti. Katalikai buvo linkę į lotynišką, o stačiatikiai į rusišką. Pirmos 
knygutės, pasirodžiusios gudų kalba, buvo spausdinamos ir ta, ir kita abėcėle. 
Taigi vos tik atsiradusi gudų tautinio susipratimo idėja buvo skaldoma į dvi 
dalis. Ši aplinkybė silpnino ją. Reikia pridėti, kad lenkiškos orientacijos žmo- 
nės, kaip dvarininkai, kunigai ir kai kurie miestelėnai, visomis jėgomis agitavo 
už lotynišką abėcėlę. Lietuvos rusai tuo atžvilgiu buvo abejingi, nes jie manė, 
kad gudų, ypač stačiatikių, surusinimas yra užtikrintas. 

Artimiausias nuo Lebiodkos lietuviškas kaimas yra Dubičiai, prie Pelesos 
upės, o truputį toliau, girių glūdumoje, nemažas Musteikos kaimas. Musteika 

buvo man jau gerai pažįstama, nes per medžiokles ne kartą esu joje lankęsis. 
Mane ji ypač traukė savo senovine išvaizdą, išmėtytais miške senovinio sti- 
liaus namais, bitynais, savo atskirumu, maloniu gyventojų būdu ir prisirišimu 
prie gimtosios kalbos. Dar paauglys būdamas svajojau apsigyventi šiame kraš- 
te. Savo žmonai dažnai pasakodavau apie tas girias ir apie Musteikos kaimą, 
tad ji persiėmė mano svajonėmis, o būdama pedagogė, tikėjosi įkurti tame 
kaime pradinę mokyklą. Ilgai nesiruošėme. Pakinkėme arklį, sudėję į vežimu- 
ką reikalingiausius namų apyvokos daiktus, ir 1918 metų lapkričio 14 dieną 
iš Lebiodkos pamažėli patraukėme į Musteiką. Sakau pamažėli, nes mūsų 
bjauriais, kartais klampiais, o kartais smėlėtais keliais vargiai galima skubiai 
važiuoti, o kelio iki Musteikos - keturiasdešimt kilometrų. Tiesa, antra kelio 
pusė jau eina mišku ir tik vienoje vietoje —- tarp Zubravo ir Pagarendos kaimų 
reikia klampoti pelkėtu Katros krantu ir pervažiuoti senovinį drebantį tiltą. 
Nuo Katros upės iki Musteikos — tik aštuoni kilometrai. 

Jau vakaro prieblandoje atvykome į paskirties vietą. O paskutiniai kilome- 
trai — patys sunkiausi. Kaimas, į kurį važiavome, yra prie Musteikos upelio. Jo 
krantai pelkėti, apaugę viksvų kupstais, o kadangi upelis labai vingiuotas - per 
jį permesti du tilteliai. Dešinėje, ten, kur sename berže yra „busilo“ (gandro) 
lizdas, kur stovi kryžius, reikia pasukti į dešinę. Ten, ant upelio paties kranto, 
prie pat tilto gyveno ūkininkas Jonas Miškinis, mano senas pažįstamas, nes 
per savo medžiokles užvažiuodavau pas jį ir neretai nakvodavau. Taigi pirmą 
informaciją dėl mokyklos turėjome čia gauti. 

Miškiniai turėjo padorų namą, kaip ir visi musteikiečiai, nes čia miško kiek 
nori ir pasistatyti namą nebrangu. Pasisveikinę pasikalbėjome apie kasdienius 
reikalus, išdėstėme savo sumanymus. Svarbiausia — rasti mokyklai patalpą. Pa- 
sirodo, reikalas visai nesudėtingas - Miškiniai galį užleisti pusę savo namo. Jie 
patenkinti, kad jų pačių vaikams bus patogumas. Taigi pusė mūsų rūpesčių iš 
pat pradžių atkrito, o mokinių netrukus atsirado ir jų skaičius nuolat didėjo. 
Miškinių namas stovėjo šiek tiek nuošaliau kitų Musteikos sodybų, todėl tai 
buvo ramus kampelis. Kitos kaimo sodybos buvo blogesnėje padėtyje, nes ten 
dar lankėsi vokiečiai kareiviai, kurie iš Lietuvos nespėjo arba nenorėjo išeiti. Jie 
reikalaudavo maisto, bet neretai ir parduodavo savo ginklus, šautuvą ar automa- 
tinį pistoletą. Pinigų jie dažniausiai neimdavo, o prašydavo duonos, lašinių. Iš 
vieno vokiečių sanitarinio dalinio už menką atlyginimą gavau du mikroskopus. 

Mano žmona turėjo jau geroką mokytojos stažą, o aš, nors ir nebuvau 
mokytojas, vis dėlto pagal savo profesiją su mokyklomis turėjau artimų ryšių. 
Pas mus buvo prisirinkę gerokai vadovėlių ir šiaip vaikų literatūros. Be to, 
aš turėjau daugybę mokymo priemonių, atsivežtų iš savo mokslo priemonių 
dirbtuvės Petrapilyje. Mums daug padėjo Miškinienė, apsišvietusi moteriškė, 

gerai supratusi mokyklos reikšmę ir visomis jėgomis padėjusi mokyklą įrengti. 
Dabar, rašydamas šias eilutes, t. y. praėjus 37 metams ir mirus abiem Miš- 
kiniams, sužinojau, kad Musteikos mokykla tebėra tame pačiame name, kur 
mes ją įkūrėme. 

Mokinių skaičius ėmė didėti kasdien, tad netrukus mūsų „klasė“ buvo pil- 
na. Tuojau pristigom vadovėlių, sąsiuvinių. Trūkstamų dalykų parūpinti man 
pačiam teko vykti į Vilnių pėsčiam, nes kitokio susisiekimo nebuvo. 

Mūsų namas greit įgijo tikros mokyklos išvaizdą. Sienos pasipuošė žemė- 
lapiais, paveikslais, iš kurių dalis buvo pačių mokinių padaryta. Atsirado bo- 
tanikos rinkinių — samanų, kerpių, spygliuočių medžių kankorėžių, o pavasarį 
- kitų augalų. Mokiniai labai domėjosi gyvulių ir paukščių preparavimu, nes 
aš vis nesilioviau didinęs savo kolekcijų. O medžiagos čia buvo labai daug. Bet 
labiausiai vaikai domėjosi paprasčiausiais fizikos, ir chemijos eksperimentais. 
Mes turėjome nemaža mėgintuvėlių, kolbų, retortų, lempučių ir kitų reikme- 
nų, taip pat daug visokių reagentų pagaminti vandeniliui, deguoniui, anglies 
dvideginiui ir kt. Tai būdavo įdomiausios pamokos, sukeliančios didžiausią 
nusistebėjimą. Kaipgi nenustebsi, jeigu liepsnojanti skiedrelė, įkišta į stiklinį 
cilindrą su anglies dvideginiu, bemat užgęsta, o geležinė spyruoklė, su žarijos 
gabaliuku gale deguonyje dega, skleisdama akinančią šviesą. Arba kokį efektą 
padaro uždegtas vandenilio ir deguonies mišinys, su trenksmu susprogdin- 
damas indą, kuriame jis buvo. Vaikai su didžiausiu įtempimu sekdavo, kaip 
mano žmona ruošiasi eksperimentui, kartkartėmis prabildami: „Janka, cik ne- 
nusgųsk“ ar pan. Labai patrauklūs buvo paprasčiausi bandymai su elektra ir 
kai kurių cheminių junginių gaminimas, ypač amonio jodido, kuris išdžiūvęs 
sprogdavo su trenksmu: 

Su mikroskopais mes galėjome nagrinėti lapo sandarą, chlorofilo grūdelių 
pasiskirstymą. Lapų žiotelės vaikus paprastai labai stebindavo. Bet dar labiau 
vaikus domino srutų lašelis su nesuskaitoma daugybe bakterijų ir kitų smulkių 
organizmų. 

Norėdami pademonstruoti, kaip veikia kraujagyslių sistema, mes naudo- 
davome chloroformuotas varles ir žiurkes. Širdies darbas buvo labai aiškiai 
matomas, o kraujo sudėtį nagrinėdavome naudodamiesi mikroskopiniais pre- 
paratais. Kraujo judėjimą kapiliaruose parodydavome šitaip: chloroformuo- 
tos, bet gyvos varlės plaukiamąją užpakalinių kojų plėvelę įtempdavome ties 
apvalia skylele, padaryta medinėje lentelėje. Lentelę pastatydavome ant mi- 
kroskopo staliuko taip, kad skylelė atitiktų objekto lęšį. Tuomet aiškiai matyti 
smulkiausi kapiliarai ir kraujas su raudonųjų kraujo kūnelių srove. Tam reika- 
lui taip pat tinka mažyčių žuvelių pelekai, ypač uodegos pelekas. 

Mūsų pedagoginį darbą apmokėdavo patys valstiečiai. Gaudavome ho- 

norarą, tiesa, ne pinigais. Dažniausiai — maisto produktais. Pavyzdžiui, kai 
reikėdavo leisti į mokyklą jaunesnį vaiką, motinos ateidavo pasikalbėti ir šia 
proga atnešdavo gražų sūrelį ar dešimtį kiaušinių. Pavasariop, kai prasidėdavo 
lydekų nerštas ir šios žuvys išeidavo į patvinusias Musteikos aukštupio pievas, 
vyrai žeberklais nudurdavo arba nušaudavo vieną kitą lydeką. Tuomet mes 
irgi sulaukdavome dovanų. Kartais gaudavome savotiško produkto - saldžios 
klevo sulos, kuri tuo metu, stingant cukraus, iš dalies jį atstodavo. Kartais 
gaudavome ir nevalgomų dalykų. Visi žinojo, kad mes renkame etnografinius 
objektus, todėl atnešdavo įvairių medžio drožinių, skaptuotų kultuvių, sam- 
čių, medinių šaukštų, o moterėlės iš savo skrynių dažnai išimdavo senovinių 
austų juostų. Jų mes sudarėme geroką rinkinį. 

Taip ir slinko mūsų turtingos dienos, ir aš jas laikiau gražiausiomis savo 
gyvenimo dienomis. 

Mano žmona dirbo be pertraukos, bet aš nebuvau toks stropus ir dažnai 
atsitraukdavau nuo darbo, nes kartais atbėgdavo mano draugai medžiotojai ir 
pranešdavo, kad ten ir ten susekti šernai ar vilkai, reikėdavo tučtuojau orga- 
nizuoti medžioklę. Užtat medžioklės laimikiu galėjome maitintis, nes, pavyz- 
džiui, nušautą šerną padalijus į keturias dalis, kiekvienas mūsų gaudavome 
nemažą mėsos luitą. Tarp mūsų buvo įsigalėjęs toks paprotys, kad laimikį vi- 
suomet dalijasi visi medžioklės dalyviai, o jei pasitaikydavo mažesnis žvėris, 
pavyzdžiui, lapė, tai tas, kuris paimdavo kailį, sumokėdavo atitinkamą dalį 
kailio vertės. 

1919 metų pavasarį Musteikoje labai padažnėjo nekviestų svečių. Vokie- 
čius pakeitė lenkai. Dvi karo formacijos įsikūrė Lietuvoje: „Jazda Tatarska“ ir 
„Strzelcy nadniemenscy““. Jie susidėjo iš Lietuvos šlėktos jaunuolių, avantiūris- 
tų, nuotykių ieškotojų. Buvo tai raiteliai, prievarta atėmę arklius iš ūkininkų. 
Jau 1919 pavasarį jie ėmė lankytis Musteikoje, tarp kitko, ir mūsų mokykloje. 
Iš pradžių jie buvo nedrąsūs, prašydavo mėsos, kiaušinių, naminių paukščių, 
bet kadangi kaimiečiams tie apsilankymai įgriso, prašymai likdavo bergždi. 
Kai kada tie lankytojai panaudodavo gudrybių. Štai atėjęs lenkų kareivis žen- 
gė trobon, pagerbė Dievą „Tebūnie pagarbintas Jėzus Kristus“, paskui atsisu- 
kęs į kampą, kur yra šventieji paveikslai, atsiklaupė ir pasimeldė. Toks elgesys 
paveikdavo mūsų kaimietes, ir tokiam svečiui būtinai duodavo kiaušinių ar 
lašinių, ar kito ko. Tačiau toks elgetavimo būdas, nors ir buvo sėkmingas iš 
pradžios, greit prarado sėkmę. 

Lenkų jau padaugėjo, o kartu padidėjo ir jų įžūlumas, jie tiesiog puldavo 
kaimą, atimdavo duoną, nušaudavo kokį paršą. Musteikos kaimo gyventojai 
buvo neblogai apsiginklavę, turėjo šautuvų iš pasitraukusių vokiečių, tad galė- 
jo priešintis ir keletą kartų atrėmė įsiveržusius lenkus. Per vieną susirėmimą 

buvo nušautas jaunas kaimietis Mikas Gaidys, kurio aš labai gailiuosi, nes tai 
buvo apsišvietęs žmogus, geras Lietuvos pilietis. 

Neilgai trukus lenkai atkreipė dėmesį į mūsų mokyklą. Buvo tai 1919 metų 
balandžio 24 dieną. Atvykęs „Jazda Tatarska“ padalinys apsupo mokyklą, visų 
pirmiausia ieškojo manęs, bet manęs namie nebuvo, buvau išvykęs į Marcin- 
konis. Mokyklos namą iškrėtė, paėmė mano medžioklinį šautuvą, laikrodėlį, 
pinigus, o mokyklos reikmenis sunaikino. Kadangi manęs nerado, buvo suim- 
tas Miškinių sūnus Jonas, kaip įkaitas iki to laiko, kol aš pasirodysiu. O laikas 
duotas iki dešimtos valandos vakaro. Apie įvykį pranešė man Marcinkonyse iš 
Musteikos pasiųstas žmogus. Taigi turėjau laiko iki vakaro ir ketinau tuomet 
pasiduoti lenkams, kad šitaip išlaisvinčiau suimtą jaunąjį Miškinį. Tą patį va- 
karą, kai jau ruošiausi vykti pas lenkus, mano pažįstamas Marcinkonyse pra- 
nešė, kad Miškinis iš arešto pabėgo, tad ir man nėra reikalo lenkams rodytis. 

Jau buvo pavasaris. Nelemtas lenkų puolimas užbaigė mūsų mokyklos 
metus. Be to, piemenukams jau reikėjo pradėti miškuose gyvulius ganyti. Aš ir 
žmona išvykome į Kauną, nes mano tėviškė ir Vilnius buvo lenkų okupuoti. 

Būdamas Musteikoje, ypač pavasarį, aš surinkau nemaža vertingų daiktų 
būsimam Kauno zoologijos muziejui. Mano geriausi padėjėjai buvo mūsų mo- 
kiniai — jie mokėjo aptikti slapčiausius miško reiškinius ir parodyti juos man. 

1919 metų įvykiai ir santykiai su Lenkija. 
Nuotaikos Lietuvoje. Bermontininkai . 


1919 metų vasarą santykiai tarp Lietuvos ir Lenkijos stipriai įkaito, nes 
Lenkijos kariuomenė užėmė Vilnių ir dar didelę rytinės ir pietinės Lietuvos 
dalį. Lenkai primygtinai siūlė Lietuvai savo federacijos planus. Lietuva visais 
atžvilgiais buvo reikalinga Lenkijai, nes Pilsudskio planai didingi - prie Len- 
kijos jis ketino prijungti ir kitus kraštus šiaurėje bei rytuose. Aplinkybės jam 
buvo palankios. Vokiečiai ką tik pasirašė Versalio taiką, vokiečių kariuomenė 
apleido didesnę Lietuvos dalį. Tuo pačiu laiku lenkų kariuomenė sėkmingai 
nustūmė ukrainiečius Galicijoje. Rytuose panaši sėkmė: lenkai užėmė Minską. 
Tad Lietuvos klausimas įgijo Pilsudskiui ypatingą reikšmę. 

Tų pačių metų liepos 31 dieną Pilsudskis kartu su L. Vasilevskiu?? atvy- 
ko i Vilnių ir ėmė energingai veikti, į pagalbą pasikvietęs patarėjų iš Kauno 
Lietuvos, daugiausia stambių dvarininkų, kaip antai kunigaikštį Konstantiną 
Radvilą iš Taujėnų paskyrė net tarėju ir reikalo žinovu. Anot Pilsudskio, tiek 
Kauno pusėje, tiek lenkų okupuotoje Vilniaus pusėje turį lygiagrečiai įvykti 
rinkimai į Seimą, o išrinktieji abiejų pusių nariai turį susirinkti Vilniuje ir ten 
nustatyti Lietuvos santykius su Lenkija. į 
čiau, teigė, kad Kaunas, Gardinas ir Suvalkų kraštas — tai Lietuva ir vien 
Lietuva turėtų juos spręsti. Vasilevskis šiuo klausimu rašė Pilsudskiui: „Rei- 
kia labai atidžiai stebėti įvykius ir, pakitus santykiams, klausimą kelti iš 
naujo“. Ką tie „pakitę santykiai“ reiškė — paaiškėjo netrukus. Vasilevskio, 
Koscialkovskio ir Slaveko sumanymu, reikią Lietuvoje padaryti perversmą, 
nuversti esamą Vyriausybę ir sudaryti naują, kuri sutiktų sudaryti federa- 
ciją su Lenkija. Šį samanymą ypač palaikė „Kauno žemės lenkų komitetas“. 
Pačiai Lenkijai vis dėlto buvo aišku, kad šis sumanymas negali įvykti tai- 
kiu būdu, tad reiks panaudoti ginklus. Apie tai rašo generalinis Rytų žemių 
komisaras M. Kosakovskis: „Kauno Lietuvoje įvyks sukilimas, nukreiptas 
prieš Valstybės Tarybą. Bus sušaukti lenkai, susidarys įvykęs faktas ir klau- 
simas bus beveik išspręstas“. Dalykas buvo skubus, nes greitai Lietuvoje 
turėjo įvykti Seimo rinkimai, ir lenkų pusė prašė kariškos pagalbos. Šio pro- 
jekto šalininkams viskas atrodė paprasta, lengvai įvykdoma, o kaip vėliau 


2 L. Vasilevskis buvo Pilsudskio patikėtinis ir, jo manymu, Lietuvos reikalų žinovas. 


pasirodė, Lietuvos padėtis nebuvo tokia kritiška, kaip jie manė. Oficialiai 
jie rašė: „Sleževičiaus? padėtis yra beviltiška: pinigų stoka, pusė krašto vo- 
kiečių valdoma, kariuomenės neištikimybė, stoka pasitikėjimo, —- pranašau- 
ja jam neišvengiamą žlugimą“, — ir pakartotinai tvirtino, kad tik nedidelė 
veikėjų saujelė yra lenkams priešinga, o šiaip Lietuvos liaudis yra lenkams 
palanki. Lenkų generalinis štabas dar tų.metų balandžio mėnesi raportavo: 
„Pakanka dviejų savaičių okupacijos, kad Lietuvos liaudžiai būtų įkvėptas 
palankumas Lenkijai“. 

Taigi jau nuo 1918 metų pabaigos buvo ruošiamas perversmas. Iš pradžių 
viskas vyko lėtai, bet 1919 metais, atvykus į Kauną leitenantui R. Kavalecui, 
sąmokslininkų reikalai įgijo aiškesnį užmojį. R. Kavalecas, veikdamas Ada- 
mo Juzviko slapyvardžiu, ikūrė Kaune POW (Polska Organizacja Wojskowa), 
pavaldžią vyriausiajai organizacijai Suvalkuose. Ši „peoviakų“ organizacija 
Kaune gegužės mėnesį turėjo apie 100 narių, jau buvo įsteigti jos padaliniai 
Šiauliuose ir Raseiniuose. Plačiai buvo agituojama ne tik lenkų, bet ir lietuvių 
kalba. Netrukus ši organizacija išaugo iki 12 padalinių, kurie buvo pakrikę vi- 
soje Lietuvoje, išskyrus vietoves prie demarkacinės linijos. Prie pat tos linijos 
buvo sukurta atskira organizacija, pavadinta OSN, t. y. Organizacja Strzelcėw 
Nadniemenskich (Panemunės Šaulių Organizacija), suverbuota iš artimų kai- 
mų gyventojų ir suskirstyta i tris apskritis: Suvalkų, Trakų, Maišiogalos. Visa ši 
organizacija turėjo glaudžius ryšius su reguliaria kariuomene, dislokuota prie 
demarkacijos linijos. 

- Be grasinimų, lenkai mėgino ir geruoju paveikti lietuvius. Pilsudskis savo 
laiške Paderevskiui (lenkų Ministras Pirmininkas), išreikšdamas panieką Lie- 
tuvos veikėjams, siūlo plačiai panaudoti papirkimus, nes esą „lietuviams didelį 
poveikį turi pinigai“?. Iš kitos pusės panašiai derėtasi su Juozu Gabriu Šveica- 
rijoje, siekiant jo paspirties. Pačioje Lietuvoje lenkai stropiai ieškojo sau pa- 
lankių žmonių tarp įtakingų veikėjų. Tarp kitko, jie užmezgė ryšius su Jurgiu 
Aukštuolaičiu“ ir gan sėkmingai. Bet, kaip pasirodė vėliau, pats Aukštuolaitis 
neturėjo pakankamo autoriteto ir tuo atžvilgiu suklaidino lenkus. Apskritai 
lenkai per daug pasikliovė savo AE su Lietuvos veikėjais, ir čia glūdi jų 
nesėkmės priežastis. 

Lenkai pasiryžo padaryti Lietuvoje perversmą ir tam nustatė terminą — 
rugpjūčio 28-29 diena. Diktatorium numatė ten S. Žukauską, ojo pavaduotoju 
S. Narutavičių. Vasilevskis užtikrino finansinę paramą, būtent 800 tūkstančių 


3 M. Sleževičius tuo laiku buvo Ministras Pirmininkas. 

* Pilsudskio laiškas Paderevskiui 1919-05-23. 

3 Jurgis Aukštuolaitis kilęs iš Mažosios Lietuvos, vokiečių okupacijos metais buvo Vyriausybės vertėju, 
bet vokiečiams buvo priešingas ir kandidatavo į Lietuvos diktatoriaus vietą. 

markių ir dar po to 300 tūkstančių. Be to, žadėjo paskolą 6 milijonus markių ir 
šiaip civilinių bei karinių organų paramą. Po to Aukštuolaitis su Narutavičium 
išvažiavo i Varšuvą, kad ten asmeniškai viską aptartų su Pilsudskiu. 

Lenkų veiksmai pasirodė nenuoseklūs. Viena vertus, buvo skelbiami tai- 
kos tikslai federacijos ir unijos pagrindais mainais už sienas ir savarankišką 
veiklą, bet tam prieštaravo vadinamųjų seimelių organizavimas visame Vil- 
niaus krašte. Triukšmingus šių seimelių nutarimus paruošdavo lenkų nacio- 
nalistai (partija ND - Nacionalinė Demokratija). Nutarimuose buvo reikalau- 
ta inkorporuoti visą Vilniaus kraštą į Lenkijos ribas. 

Lenkų nenuoseklumą paryškino ir jų karinių dalinių veikla Suvalkijoje. 
Jau anksčiau, dar vokiečiams iš Lietuvos neišėjus, Antantės potvarkiu buvo 
nustatyta laikina Lenkijos-Lietuvos siena, pavadinta Fošo linija, su tuo sutiko 
tiek Ltietuva, tiek Lenkija. Nepaisant taikių šūkių, kuriuos skelbė lenkų atsa- 
kingi asmenys, POW padaliniai peržengė Fošo liniją ir užėmė Seinus, Kapčia- 
miestį, Veisiejus, Lazdijus; po to, 1919 metų rugpjūčio 23 dieną, lietuviai iš 
dalies atstūmė lenkus atgal. 

Iš viso to matyti, kad atmosfera, kurioje turėjo įvykti perversmas, toli gra- 
žu nebuvo jam palanki, ir lenkų žygis sukėlė atgarsį visoje Lietuvoje. Tokia 
atmosfera dar labiau atstūmė lietuvius nuo unijos idėjos. 

Tuo tarpu artinosi perversmo terminas ir numatomas Vyriausybės su 
Aukštuolaičiu ir Narutavičiumi priešakyje įsigalėjimas. Artinantis tai dienai, 
POW vadas Kavalecas gavo reikiamas instrukcijas, bet jis pranešė Lenkijos 
organams, kad padėtis nėra palanki, nes perversmo vadai neturi savo pusėje 
„Rė vieno lietuvio kareivio“, ir kad perversmo sėkmei garantuoti reikalinga 
bent dvidešimčiai valandų Lenkijos kariuomenės pagalba, ypač greit turįs būti 
užimtas geležinkelio ruožas Vilnius-Kaunas. Jis taip pat reikalavo, kad už trijų 
kilometrų į rytus nuo Kauno būtų slaptai laikomas atsargoje vienas batalionas 
(1000 kareivių), atsiųstas iš Vilniaus. 

Rugpjūčio 25 dieną Kavalecas pranešė į Vilnių, kad nėra jokios galimybės 
sukurti palankią lenkams vyriausybę ir geriausiu atveju galima užimti Kauną 
trumpam laikui, kad palengvintų lenkų kariuomenei į jį įžengti. Nėra žinios, 
ar Vasilevskis buvo įsisąmoninęs padėtį, nes tą pačią dieną, vakare, sutiko grįž- 
tančius iš Varšuvos Aukštuolaitį ir Narutavičių ir su jais galutinai priėmė veiki- 
mo planą. Susidarė gana komiška padėtis, nes Pilsudskis ir Vasilevskis derėjosi 
su dviem žmonėm, kurie Lietuvoje niekam neatstovavo, o vien to norėjo. 

Rugpjūčio 25-27 dienomis Vasilevskis tęsė tolesnes derybas su Aukštuo- 
laičiu ir Narutavičium ir per tas derybas buvo patikslinta būsimosios vyriau- 
sybės sudėtis. Diktatorium numatytas generolas Žukauskas, o jo adjutantu 
Hilaras Sipavičius. Be to, į kabineto sudėtį turėjo įeiti Biržiška, Vileišis, Kairys, 

Tūbelis, Janulaitis, Žilinskas. Beje, kaip greit paaiškėjo, tie žmonės jokiu būdu 
nebūtų su tokiu pasiūlymu sutikę. 

Per pasikalbėjimus aptartas ir finansinės pašalpos klausimas. Netrukus 
Pilsudskio adjutantas rotmistras Stanislovas Radvila, specialus kurjeris tarp 
Varšuvos ir Vilniaus, atvežė iš Varšuvos laukiamus pinigus, bet pasirodė, kad 
tai buvo rubliai, o ne markės (rubliai Lietuvoje neturėjo vertės). Tad Vasilevs- 
kis turėjo sugrąžinti Radvilą atgal į Varšuvą, kad tasai iškeistų rublius į markes. 
Šis žygis pareikalavo nukelti perversmą į rugpjūčio 31 dienos-rugsėjo 1 die- 
nos naktį. Rugpjūčio 27 dieną Vasilevskis įteikė Aukštuolaičiui visus pinigus, 
kuriuos turėjo (800 tūkstančių markių) ir tą pačią dieną išsiuntė jį į Kauną, o 
Narutavičius turėjo čia atvykti rugpjūčio 31 dieną. 

Vasilevskis tiek tikėjo pasisekimu, kad pats asmeniškai parašė būsimosios 
vyriausybės deklaraciją. Šioje deklaracijoje buvo pakartota visa tai, ką anks- 
čiau M. Sleževičiaus kabinetas buvo atmetęs. 

Nuo to momento įvykiai ėmė riedėti visai nenumatytu keliu. Galbūt 
perversmo nukėlimas dėl to kaltas. Bet sąmokslininkai, kaip buvo anksčiau 
numatyta, likus parai iki perversmo, ėmė nutraukinėti ryšius tarp Kauno ir 
kitų miestų. Ypač ėmė ardyti ryšius tarp Lietuvos karinių dalinių. Iš visų pusių 
aplink Kauną buvo nukirsti telegrafo stulpai, nutraukti laidai, vienur kitur su- 
ardyti geležinkelio pylimai, o kai kur POW išstatė savo padalinius. Kai kurių 
dalis buvo suimta. 

Reikia pasakyti, kad lenkų planuojamas žygis buvo blogai konspiruotas. 
Kosakovskis apie tai vėliau rašė: „Belvederio mūruose nemoka išlaikyti paslap- 
ties: šiandien buvęs pas mane kapitonas Slavekas, girdint nepažįstamiems žmo- 
nėms, koridoriuje paklausė V. Komaro, ar jo giminaitis negalėtų pasitarnauti 
sukilimui Lietuvoje... visa perversmo istorija Lietuvoje yra tiesiog komedija... 

Apie lenkų kėslus žinojo ir mūsų pusiau kariška, pusiau civilinė Šaulių 
sąjunga (VI. Putvinskio vadovaujama) ir atidžiai stebėjo įvykius. Nors dalis 
Lietuvos vyriausybės, be kitų ir Prezidentas A. Smetona, vengė panaudoti 
drastiškas priemones, vis dėlto premjeras M. Sleževičius savo atsakomybe įsa- 
kė areštuoti svarbiausius perversmo veikėjus. Buvo suimti K. Blaževičius, J. 
Kudzevičius, V. Kudzevičius, St. Niekrašas, N. Sipavičius ir J. Aukštuolaitis. 
Kaune buvo paskelbta agulties būklė. 

Stebint poslinkius lenkų pusėje, po rugpjūčio 29 dienos sunku įžiūrėti 
juose kokią nors vyraujančią, prasmingą mintį. Lenkų žygiai buvo blaškyma- 
sis susidariusioje situacijoje. Jau buvo aišku, kad Vasilevskio planas žlunga. 
Rugpjūčio 30 dieną, šeštadienį, Radvila grįžo iš Varšuvos su iškeistais pinigais 
(6 milijonai markių), bet Vasilevskis jų nepanaudojo. Jis vedė dienyną, greito- 
mis rašė pastabas (W'asilewski,.Jazda na Litwę), iš kurių matyti, kad jis buvo 

dezorientuotas. Tuo pačiu laiku Kavalecas pranešė iš Kauno, kad pasitikėti 
generolu Žukausku negalima. 

Kitokia padėtis buvo Lietuvos pusėje, tą patvirtina net lenkų veikėjai. 
POW vadas Kavalecas savo raporte rašo: „Sleževičiaus žygis lietuviams impo- 
nuoja“, ir kartu priešlenkiška pusė kelia galvą, o tai pasireiškia miestų valdy- 
bų rinkimuose, pavyzdžiui, Panevėžyje. Vis dėlto Lietuvos vyriausybė nebuvo 
kerštinga. Lietuvos vyriausybės organas „Lietuva“ pabrėžia, kad ne visi lenkai 
yra „endekai“?* ir su lenkais liaudininkais galima taikiai kalbėti. Areštuotus 
pradėjo tardyti, ir dalis jų buvo paleista. Bet Lietuvos Vyriausybė veikė ener- 
gingai ten, kur buvo pavojus, pavyzdžiui, geležinkelio ruože Kaišiadorių rajo- 
ne, kur dar gyvavo XII apskrities POW organizacija. Netrukus ji buvo likvi- 
duota. POW vadovo Kavaleco vaidmuo Kaune pasireiškė tuo, kad jis nuolat 
rašė beviltiškus raportus savo Vyriausybei Vilniuje. Štai, pavyzdžiui, raporte 
rugsėjo 12 dieną jis rašo: „Susidariusi padėtis sukelia ne tik apatiją, bet ir pasi- 
piktinimą lenkų vyriausybe, kuri pavaldiniais nesirūpina... Dabar nieko nega- 
liu dirbti, geriausi mano žmonės nuleidžia rankas, mano padaliniai bematant 
tirpsta“. Kokių nors nurodymų vis dėlto nesulaukta. 

Rugpjūčiui įpusėjus, buvo pastebėta lenkų jėgų koncentracija Butrimonių 
ir Vievio rajone, o rugpjūčio 20 dieną lenkų partizanai pasistūmėjo pirmyn 
dešiniajame Neries krante, ir rugsėjo 1 dieną mūsų kariuomenė turėjo apleisti 
Kazokiškes ir Gegužinę, bet, kaip matyti, Pilsudskis atviros karinės interven- 
cijos vengė. 

Iki rugpjūčio 28 dienos Lietuvos vyriausybė neturėjo aiškių duomenų 
apie POW ir jos sudėtį, tad suėmimai buvo paremti vien mažiau ar daugiau 
patikimais spėliojimais. Bet tuo laiku Šaulių sąjunga dėjo pastangas išgauti 
konkrečių duomenų apie POW sudėtį, tarp kitko, buvo sužinota, kad šios or- 
ganizacijos archyvas yra Jono Niekrašo žinioje ir užkastas jo sode Pakalnės 
gatvėje (dabartinė S. Nėries gatvė, prie pat funikulieriaus). Tame sode man 
kartu su kitu šauliu Mikelkevičium vieną naktį teko eiti sargybą. Surasti archy- 
vą daug padėjo Daukantas Vrublevskis, POW narys ir ryšininkas tarp Kauno 
ir Vilniaus. Buvo padaryta krata Niekrašo namuose ir sode. Į Lietuvos vyriau- 
sybės rankas pateko visas POW narių ir jų šalininkų sąrašas. Rugsėjo 23 dieną 
buvo areštuoti R. Kavalecas ir J. Niekrašas. Taigi kauniškis POW padalinys 
nustojo gyvavęs. Sąmokslo dalyvių byla prasidėjo 1920 metų gruodžio 14 die- 
ną ir truko iki gruodžio 24 dienos. 

Savo nepasisekimą Kaune lenkai stengėsi kompensuoti žiauria antilietu- 
viška kampanija tiek Lenkijoje, tiek užsienyje. Ją organizavo Lenkijos užsienio 


26 Endekai (ND) - lenkų nacionalistų partijos nariai. 

reikalų ministerija. Lenkų spauda pateikdavo savo skiltyse pramanytus apra- 
šymus apie lietuvių žiaurumus, bet nė žodžio apie tariamų žiaurumų priežas- 
tis. Antai Vilniaus laikraštis „Nasz Kraj“ 09-09 rašo: „Kauno vyriausybė staiga 
pradėjo antilenkišką politiką, kurios akivaizdoje blunka vokiečių hakatistų sis- 
tema. Prisidengdami kažkokio pramanyto sąmokslo faktu, Sleževičiaus agen- 
tai ėmėsi naikinti visus lenkų kultūrinius vienetus“, o toliau 09-23 rašo: „Vyksta 
nuoseklus lenkybės pogromas“. Šiam laikraščiui pritaria „Ziemia Suwalkska“: 
„Teroras prieš mūsų brolius tokio masto kaip Muravjovo-Koriko ir Bergo lai- 
kais..“ Panašios informacijos pasipylė visoje lenkų spaudoje, jas kartojo lenkų 
atstovybės užsienyje. Minėti įvykiai turėjo daug įtakos abipusiams lenkų lietu- 
vių santykiams. Jau ligi tol abiejų šalių santykiai buvo gana nekokie, o dabar jie 
dar pablogėjo. Buvo likviduotas Lietuvos konsulatas Varšuvoje. Net privačios 
kelionės iš Lietuvos arba į Lietuvą buvo labai varžomos. Vis tvirčiau įsivyravo 
įsitikinimas, kad lenkai yra pagrindiniai Lietuvos nepriklausomybės priešai. 

Nevykusio perversmo analizė duoda pagrindą platesnėms išvadoms. Kau- 
niškės akcijos žlugimas buvo skaudus smūgis Pilsudskio kėslams. Juk Lietuva 
turėjo užimti centrinę vietą būsimoje federacijoje ir tam tikslui Belvederio 
stovykla nedvejodama išleido dideles sumas iš gana skurdaus Lenkijos iždo. 
Be to, buvo sukurta sudėtinga organizacija, perversmo įrankis, o kelis mėne- 
sius buvo varoma propagandos akcija ir stengiamasi papirkti Lietuvos veikė- 
jus. Šios veiklos rezultatas — tarptautinio masto kompromitacija ir Lietuvos 
valdžios bei Lietuvos visuomenės priešiško nusistatymo Lenkijai pagilėjimas. 

Lenkų politikos Lietuvos atžvilgiu žlugimą sukėlė pirmiausia jos nerealu- 
mas, o labiausiai — klaidingas jaunos valstybės įvertinimas ir jos niekinimas, 
be to, savo galimybių pervertinimas ir tuščias tikėjimas, kad pinigais galima 
pašalinti visas kliūtis. 

Pilsudskio nesėkmė padaryti Lietuvoje perversmą įrodė, kad visi jo suma- 
nymai įtraukti mūsų kraštą į jo sugalvotą federaciją ir tuo apdrausti jo kariuo- 
menės užnugarį nuo sovietų nepasiekė tikslo. Todėl beliko tik apsupti Lietuvą, 
. izoliuoti ją politiškai, kariškai ir ekonomiškai. 

L. Vasilevskis ir toliau liko Vilniuje, bet pakeitė veiklos metodus. Vado- 
vaudamasis Pilsudskio principu, jis vengė oficialių ryšių su Lietuvos vyriausy- 
be, bet stengėsi neišleisti įvykių iš akių, ieškojo kontaktų su politinėmis par- 
tijomis ir įtakingais asmenimis. Reikia, girdi, įtikinti lietuvius, kad Lenkijos 
jausmai lietuviams yra tik draugiški ir jai rūpi vien sugriauti pertvaras tarp 
abiejų tautų. . 

Bet kai kuriuose lenkų visuomenės sluoksniuose ir toliau nenustota kal- 
bėti apie intervenciją, nes, girdi, pagrindą tam duoda Lietuvos Vyriausybės 
užsipuolimai prieš Lietuvoje gyvenančius lenkus. Panašius reikalavimus lenkų 

Vyriausybei siuntė ir dvarininkai, kurie išganymą matė vien okupavus Lietu- 
vą. Savo propaganda Vasilevskis stengėsi šmeižti Lietuvos vyriausybę, o an- 
tra — įtikinti užsienio valstybes, kad vien Lietuvos Vyriausybė yra atsakinga 
už lietuvių-lenkų nesantaiką. Plačiai apie tai rašė lenkų rašytojas Melchioras 
Vankovičius pabrėždamas, kad etnografinėje Lietuvoje yra palanki dirva lenkų 
propagandai ir lenkų ekspansijai. Savo brošiūroje „Kodėl lenkų kareivis įžen- 
gia į Lietuvą ir Baltarusiją“ jis nurodo, kokia didelė nauda bus įjungus šiuos 
kraštus į Lenkiją. Jis rašo: „Ten žemės yra daugiau, ten žemė yra keturis ir net 
penkis kartus pigesnė negu Lenkijoje“. Šis rašinys sukėlė didelį pasipiktinimą 
Lietuvoje, nes jame siūloma kolonizuoti Lietuvą. 

Vilniuje pradėtas leisti lietuvių kalba laikraštukas „Mūsų balsas“, redaguo- 
jamas kunigo J. Grondskio, su erelio ir vyties atvaizdais pirmame puslapyje, t. 
y. lietuvių ir lenkų unijos simboliu. Jau 1919 metais buvo mėginta tarpinin- 
kauti tarp lietuvių ir lenkų. Iš lenkų pusės iškilo generolas Babianskis, kuris 
skelbė abiejų pusių susitaikymą lygybės principu ir užtikrino, kad Lenkija 
naujo perversmo Lietuvoje nekels, o vėliau, grįžęs į Lenkiją, pareiškė, kad abi 
šalys yra informuotos netiksliai ir perdėtai. 

Vėliau tarpininkauti Vasilevskis pakvietė Joną Herbačiauską (1876-1944). 
Buvo tai lietuvis, ilgą laiką gyvenęs Lenkijoje ir gerai ją pažinęs. Pakviestas 
į Krokuvos universitetą jis dėstė lietuvių kalbą, o 1925 metais pakviestas į 
Kauno universitetą dėstė lenkų kalbą. Anot M. Biržiškos, buvo tai „lenkiškas 
lietuvis ir lietuviškas lenkas“. Be to, būtina pasakyti, kad buvo tai teisingas 
žmogus, kuriam rūpėjo abiejų tautų reikalai. Herbačiauskas 1919 metais vasa- 
rio 15 dieną savo laiške Paderevskiui (Lenkijos Premjerui) pareiškė nuomonę: 
„Lietuvos lenkai, įeidami į Lietuvos valstybę, ne tik nieko nenustoja, bet netgi 
įgyja tą pranašumą, kad, būdami kultūringesni, gali užimti vyraujančią padėtį, 
nesiimant jėgos... O jeigu lenkų diplomatija Lietuvos atžvilgiu turi vien mili- 
tarinius argumentus — tai reikalą praloš“. 

Herbačiauskui nepavyko įtikinti Lietuvos veikėjų, ir jis grįžo į Krokuvą. 
Nors Herbačiauskui nepavyko, Vasilevskis nenustojo vilties ir rado naują tar- 
pininką — kunigą Antaną Viskantą. Būdamas Europos vakaruose, Viskantas 
jau 1919 metais užmezgė ryšius su Lenkijos atstovais ir su Lietuvos emigran- 
tais. Savo prolenkišką nusistatymą Viskantas, susitaręs su keliais Lenkijos at- 
stovais, pareiškė prancūzų laikraštyje „Le Temps“ (1919-07-23). Jis buvo labai 
ambicingas ir svajojo apie vyskupo titulą, tad jo ambicija buvo labai paveikta, 
šitą titulą suteikus kitam kandidatui. Išvažiavo į Lenkiją ir čia popiežiaus nun- 
cijui Ratti pateikė platų memorandumą, kuriame pareiškė pasipiktinimą tais 
Lietuvos kunigais, kurie agitavo už dvarininkų žemės išdalijimą. 

Tuo pačiu laiku (1919-10-14) iš kalėjimo buvo paleistas Jurgis Aukštuo- 

laitis. Susitaręs su Narutavičium, jis ėmėsi senų planų ir apie tai pranešė Va- 
silevskiui, o šis pranešė Pilsudskiui. Pilsudskis atsakė labai greit, lapkričio 21 
dieną. Jau aiškiai nepavykus sukelti perversmo, jis siūlė būti labai atsargiems, 
ir sutiko, kad viskas būtų parengta Vilniuje, o tik vėliau persikelti į Kauną, bet, 
kaip atrodo iš raštų, didelio noro žengti į Kauną jis neturėjo. Jis, tarp kitko, 
manė, kad Aukštuolaitis ir jo vienminčiai gali nesutikti keltis į Kauną, tad aki- 
vaizdoje visų tų galimybių tenai skubėti netenka. Apskritai Pilsudskis norėjo, 
kad košę, kurią išvirė sąmokslininkai, jie patys ir prarytų. 1919 metų gruodžio 
8 dieną Vasilevskio bute Vilniuje įvyko pasikalbėjimas, kuriame iš lietuvių pu- 
sės buvo Aukštuolaitis, majoras Vaitiekūnas ir kunigas Viskantas. Lenkams 
atstovavo Vasilevskis ir Koscialkovskis. Viskantas pasiūlė Pilsudskiui sukurti 
kariuomenę toje Lietuvos dalyje, kurią užėmė lenkai, nes tuomet visa opozicija 
Kaunui galėtų joje koncentruotis. Bet kartu Viskantas pareiškė tezę, kad „Kau- 
no vyriausybę galima bus palenkti tik užtikrinus, kad visa Lietuvos teritorija 
abipus demarkacijos linijos virs nepriklausoma valstybe“. Viskantą parėmė ir 
kiti jo draugai sakydami, kad jokia partija ir joks įžymesnis asmuo Lietuvoje 
nerems jų, jeigu Lenkija neįrodys savo geros valios. Abipusius santykius būtų 
galima suformuluoti šiuo trumpu posakiu: prolenkiškoji lietuvių grupė sakė: 
„Padėkite mums, o tada parodysime, ką galime“, o lenkų atstovai, priešingai: 
„Parodykite, ką galite, o tada mes jums padėsime“. Kitaip sakant, Vasilevskis 
iš iniciatyvinės grupės reikalavo, kad jos žygis būtų paremtas realia vietine 
jėga, o ne vien Lenkijos parama. Nuosekliai Vasilevskis siūlė, kad ši grupė visų 
pirmiausia išvystytų plačią propagandą ir tuo pritrauktų daugiau šalininkų. 
Aišku, kad Vasilevskis reikalavo neįvykdomo dalyko - palenkti į save Lietuvos 
visuomenę. Įdomus yra Herbačiausko tų metų gruodžio 2 dienos raštas Vasi- 
levskiui: „Baimė prieš endekus veda jus į pražūtį... Bet jeigu jūs pasiūlytumėt 
Vilniuje profesūrą M. Biržiškai, o į Rytų Žemių Valdybą — Jonyną arba Tumą, 
arba Šlapelį, užtikrinu jus, kad Kaune tai sukeltų didelį sumišimą. Deja, jūs 
nuolat klystate, manydami, kad intrigomis galima ką nors padaryti“. 

Nuo 1920 metų Vilniuje, Vasilevskio siūlymu, pasirodė laikraštis „Suvie- 
nytoji Lietuva - Litwa zjednoczona“ - lietuviškai ir lenkiškai, kuris, kaip ir 
„Mūsų balsas“, agituojant lietuvius pasisekimo neturėjo, ir netrukus tie lai- 
kraščiai nustojo gyvavę. 

Bergždi buvo Vasilevskio bandymai prasidėti su Lietuvos kairiaisiais, bū- 
tent, jo pasitarimas su socialistais Sirutavičium ir Venslausku. Lietuvių pasi- 
piktinimą sukėlė Vasilevskio pasiūlymas duoti jiems į pagalbą POW Digonižės 
ciją ir jos pagalba nuversti Lietuvos Vyriausybę. 

1919 metų lapkričio mėnesį Vasilevskis suorganizavo naują lenkų dele- 
gaciją į Kauną, kuriai buvo pavesta kalbėti tik privačiai, rinkti informaciją ir 

nieko oficialiai nepažadėti. Kaune šiai delegacijai buvo suteiktos visos lengva- 
tos, net leista pasikalbėti su areštuotais POW dalyviais, už ką šios delegacijos 
nariai pasižadėjo „ginti pilietines teises lietuvių, gyvenančių anapus demarka- 
cijos linijos“. 

Šios delegacijos viešėjimas Kaune sukėlė nemažą susidomėjimą. Lietu- 
vos vyriausybės organas „Lietuva“ šia proga rašė: „Lenkai vykdo tik paskalų 
politiką, o Lietuvos nepriklausomybę pripažįsta vien siųsdami įvairiausius 
pasiuntinius... Jeigu lenkai nori susifederuoti su Lietuva, visų pirmiausia turi 
pripažinti jos nepriklausomybę ir kuo greičiausiai grąžinti pagrobtąjį Vilnių“. 
Tai yra conditio sine gua non (būtina sąlyga). 

Norint pateikti pilnesnį vaizdą apie lietuvių-lenkų pasitarimus 1919 me- 
tais, tenka paminėti M. Biržiškos ir J. Herbačiausko žygį į Varšuvą, šį kartą 
aplenkiant Vasilevskį, tartis su Lenkijos užsienio reikalų ministerija. Spalio 5 
dieną Biržiška, susitikęs su užsienio reikalų ministru J. Lukašievičium, pareiš- 
kė jam, kad tikisi palankesnių mūsų Vyriausybės siūlymų, bet kartu pabrėžė, 
kad Vasilevskio dalyvavimas yra nepageidaujamas, nes jis yra susikompromi- 
tavęs. Jis nieko nepadarė, kad pataisytų savo opiniją. Bet gal čia Pilsudskio 
kaltė. Gal Vasilevskis tik vykdė Pilsudskio įsakymus. Galbūt Vasilevskis kaip 
užburtame rate blaškėsi tarp lietuvių nepasitikėjimo, Pilsudskio instrukcijų ir 
nenuilstamo „endekų“ reikalavimo inkorporuoti Lietuvą. 

Tokia buvo politinė atmosfera 1918-1919 metais kuriantis jaunai Lietu- 
vos valstybei. 

Norėdamas paryškinti spalvas, papasakosiu trumpai savo įspūdžius, kai 
aš 1918 metais iš Rusijos grįžau į Lietuvą. 

Jau anksčiau minėjau, kad, prasidėjus Pirmajam pasauliniam karui, Ru- 
sijos armijos aukščiausios vadovybės nurodymu, vokiečiams neturėjo būti 
palikta jokių gėrybių. Net ir gyvenvietės turėjo būti sunaikintos: namai, ūkio 
trobesiai turėjo būti sudeginti, o gyventojai išvaryti Rusijos gilumon. Tik visa 
laimė, kad Rusijos armija taip skubiai traukėsi, jog nebuvo laiko šio „parėdy- 
mo“ visiškai įvykdyti. Kai kas išsaugojo savo turtą, davęs kyšį arba gerai pa- 
vaišinęs šio „parėdymo“ vykdytoją, bet vis tiek dvarai, miesteliai, kaimai labai 
nukentėjo, ir, žinoma, apie jų atstatymą karo metais negalėjo būti ir kalbos. 
Tad karui pasibaigus bendras Lietuvos vaizdas buvo griuvėsiai. Nukentėjo ir 
miestai - Kaunas ir Vilnius. Bet Vilnius — ne tokiu mastu, kaip per Antrąjį 
pasaulinį karą. O Kaunas darė liūdną įspūdį. Mat Kaunas buvo tvirtovė, jis tu- 
rėjo skirtingą nuo kitų miestų statusą, nes buvo karo komendanto žinioje. Be 


217 


karo komendanto leidimo nieko nebuvo galima statyti, ypač aukštesnių namų, 
kurie galėjo trukdyti artilerijai. Todėl Kaune buvo daugybė smulkių namelių, 
kaip kokiame provincijos miestelyje. Tokio vaizdo likučių ir dabar galima ap- 
tikti Kauno Senamiestyje, ypač Mickevičiaus gatvėje arba Šančiuose. 

Bet, nepaisant to, Kaunas daro savotišką įspūdį. Senamiestis, kuriame dar 
viešpatauja iš Hanzos laikų užsilikę pastatai, didžiulės senos bažnyčios ir ka- 
pitulos būstinė, liudijanti buvusią katalikybės galybę, o aplink jas - menkos, 
dažnai ant šono pakrypusios lūšnos su nešvariais kiemais, mažais darželiais ir 
kitais praeities reliktais. O čia pat dar nepažabotas Nemunas ir vikri, įnoringa 
Neris. Kauniečių gerbiama mūsų praeities liudininkė Vytauto bažnyčia ir per 
Nemuną permestas Aleksoto tiltas. Kukliai jis tuomet atrodė, keliolika ponto- 
nų laikė jį vandens paviršiuje, o garlaiviui ar sieliams prireikus duoti kelią tiltas 
būdavo išardomas ir vėl surišamas. 

Dešinysis Nemuno krantas senamiestyje, be katalikų dvasiškių, buvo ir 
žydų centras. Kadangi ko ne visi žydai vertėsi prekyba ir gerai šį reikalą supra- 
to, jie nuo senovės išsirinko vietą ties Nemuno tiltu. Čia tarytum pro vartus visi 
Sūduvos gyventojai patenka į Kauną, tad ir prekybai čia tinkamiausia vieta. 

Per Pirmąjį pasaulinį karą Kauno miestas dar labiau susmuko, labiau 
paseno, bet man jis nenustojo savo romantikos. Žiūrint iš dešinio Nemuno 
kranto, t. y. iš Senamiesčio, Aleksotas sudaro žavėtiną vaizdą savo mediniais 
nameliais, savo sodais ir savo medžių gausumu. O labiausiai vaizduotę jaudi- 
na status Nemuno krantas, išraižytas gilių daubų, kuriomis pavasarį vingiuoti 
upeliai čiurlena į Nemuną. Šlaitai netrukus pasidabina žibuoklių ir plukių gė- 
lelėmis, žydinčiomis ievomis ir blindėmis, kurių tankumyne trumpomis pa- 
vasario naktimis suokia lakštingalos ir mėlyngurklės. Jaukūs buvo tuo laiku 
nedideli sodeliai Pakalnės gatvėje (vėliau Putvinskio, o dar vėliau - Salomė- 
jos Nėries), panašūs sodeliai Mickevičiaus gatvėje su dviem beržais ties Ado- 
mo Mickevičiaus namais. Apskritai anais laikais Kaunas buvo mažai nutolęs 
nuo gamtos ir todėl buvo man malonus. Dėl daugybės sodų ir medžių gausi 
buvo Kauno gyvūnija — nuolat buvo galima girdėti paukščių čiulbėjimą, de- 
vynbalsės linksmą giesmelę, volungės švilpavimą, o nuošalesnėse gatvėse be 
baimės bėginėjo kuoduotieji vieversiai, nes mieste buvo daug arklių, todėl jie 
ir rasdavo sau pakankamai grūdų. Žinoma, miesto švara buvo nekokia, bet ši 
„Sistema“ kaip tik patiko varnoms, kuosoms, tad jų Kaune ir buvo aibės. Tuo 
laiku bene kiekviename kieme buvo šiukšlynai, kuriuos išvalydavo ne taip jau 
dažnai, o varnos bei kuosos tai ypač vertino. Didžiausi jų būriai nakvodavo 
ant aukštų namų arba didesniuose medžiuose, tad vakare prieš miegą arba 
pabudusios iš ryto jos keldavo didelį triukšmą, besiginčydamos dėl patoges- 
nės vietos. Net krankliai, tie protingi, baikštūs paukščiai, nevengė Kauno. O 

kartą miesto vaikai atnešė man gyvą virbę, kurią akmeniu numušė gatvėje nuo 
liepos prie Saulės namų. 

Netrūko Kaune ir žvėriukų. Kartą eidamas į medžioklę Maironio gatvėje 
pamačiau bėganti šešką, kuris tuoj pasislėpė po krūva gulinčių rąstų. Vienas 
kitas praeivis susidomėjęs ėmė kilnoti rąstus, pagaliau šeškas iššoko, ir aš jį 
nušoviau. Dokumentavimo sumetimais iš jo buvo padaryta iškamša, kuri ligi 
šiol tebėra Kauno zoologijos muziejuje. Buvo Kaune ir kitų žvėrelių. Sena- 
miesčio lūšnose, sandėliuose, tvartuose neretai buvo galima aptikti akmeni- 
nių kiaunių. Viena jų pora ilgą laiką gyveno Seimo gatvėje prie pat turgaus, o 
kita buvo įsitaisiusi nuolatinę būstinę Mickevičiaus gatvėje vaikų prieglaudos 
namų palėpėje. Kartą auklėtoja užmiršo užsklęsti palėpės duris, ir naktį kiau- 
nė per neapdairumą įkrito į jos kambarį ir gyva buvo man atnešta. Žinoma, 
ir žiurkių buvo daug, tad kartais turėdavom keltis naktį ir imtis žiurkių me- 
džioklės. Kauno miesto tvarka toli gražu nebuvo moderni. Ne visos gatvės 
buvo grįstos. Kai kurios, pavyzdžiui, Pakalnės gatvė, negrįstos, jose buvo ga- 
nėtinai purvo ir klampynių. Laisvės alėja, rusų laikais vadinta „Nikolajevskij 
prospekt“, ir šiaip svarbesnės gatvės buvo išgrįstos lauko akmenimis. Kadangi 
kanalizacijos nebuvo, nutekamiems vandenims buvo iškasti grioveliai ir jais, 
kartu su šiukšlėmis, vanduo tekėjo į Nemuną arba Girstupį. Bet Nemuno van- 
duo buvo švaresnis negu dabar, nes Kaune buvo tik keletas didesnių įmonių. 
Vandentiekio tuomet Kaune nebuvo, o naudotasi tiesiog Nemuno, Neries ir 
šulinių vandeniu. Tai buvo didelis vargas. Vandenį išvežiodavo įgudę vežikai 
statinėmis ant ratų, traukiamomis arklių. Jiems reikėdavo seklioje pakrantė- 
je įvažiuoti į Nemuną ir kibirais prisemti statinę. Kai kuriuose kiemuose (ir 
mūsų kieme, Seimo g. Nr. 2) buvo šuliniai ir dažniausiai iš ryto susirinkdavo 
moterėlės su naščiais ir kibirais vandens semti. 

Tarp miesto įrenginių tenka paminėti susisiekimo priemones. Visų pir- 
miausia tai vežikai (iš caro laikų vadinami „izvozčikais“) su senu, apdriskusiu 
vežimu ir taip pat senu, liesu arkliu. Be to, buvo arklinis tramvajus („konkė“), 
kurio bėgių kelias prasideda Rotušės aikštėje, toliau eina Laisvės alėja iki Ge- 
ležinkelio stoties. Tai buvo senovinis griozdiškas vagonas, kurį traukia pora 
arklių, į kurį kiekvienu momentu galima įšokti ir iššokti. Bet Kauno pasidi- 
džiavimas buvo siaurabėgis geležinkeliukas su mažyčiu garvežiu ir trimis ma- 
žyčiais vagonais. Šio geležinkeliuko pradžia buvo prie garlaivių prieplaukos, o 
galas - Šančiuose. Važiuodavo traukinukas gana greitai, bet pavasarį, patvinus 
Nemunui, vanduo neretai apsemdavo šį kelią, ir traukinukai privažiuoti prie 
garlaivių prieplaukos negalėdavo. 

Nemunu plaukiojo garlaiviai. Atsimenu tokį nuotykį. Dar nuo okupacijos 
laikų vieną garlaivį aptarnavo vokiečiai. Vieną dieną jau pasirengęs išplauk- 


219 


rankliui „Krūnąka“ 


ti garlaivis buvo baisiausiai prikrautas visokių daiktų. Tuo susidomėjo mūsų 
Šaulių sąjunga ir įtarė, kad vokiečiai nori Nemunu pasiekti Klaipėdą, o vėliau 
garlaivį perleisti Vokietijai. Keli ginkluoti šauliai, įsėdę į garlaivį, sulaikė jį tuo 
momentu, kai jis buvo perduodamas vokiečiams, ir grąžino į Kauną. 

Buvo ir senovinė susisiekimo priemonė „karietkos“, t. y. dengti senos ma- 
dos vežimai, apskurę, apdraskyti ir nešvarūs. Juos laikė Kauno ir Marijampolės 
žydai. Prisirinkus norinčių važiuoti, vežimai buvo prikemšami keleivių tiek, 
kad ir pasijudinti sunku. Kartą tokioje „karietkoje“ teko man vežti iš Marijam- 
polės gyvą stirniuką; aš laikiau jį ant rankų, bet teko ginčytis su „karietkos“ 
savininku, kuris baiminosi, kad mano žvėriukas gali būti pavojingas kitiems 
keleiviams, o toks atsitikimas, girdi, jau buvęs, kai kažkoks keleivis irgi vežėsi 
tokį pat žvėriuką, bet su ilga uodega. 

Žinoma, Lietuva turėjo ir geležinkelius, bet nuosavo kilnojamojo inven- 
toriaus — atseit garvežių ir vagonų — dar nebuvo, tad reikėjo nuomoti jį iš 
Vokietijos. Vagonuose būdavo užrašas „Valstybės nuoma“. 

Pradėta žemės reforma. Dvarams iš bendro jų ploto buvo paliekama iki 
80 ha, o šiaip žemė išdalijama bežemiams, pirmiausia savanoriams kariams, 
jie gavo nuo 6-8 iki 20 ha. Dauguma dvarininkų buvo lenkai, ir jie labiausiai 
reformą pajuto. Bet jie dar ilgai netikėjo ne tik reformos griežtumu, bet ir Lie- 
tuvos valstybės gyvybingumu, todėl dažnai ramino vienas kitą ir pašiepdavo 
Vyriausybės žygius. Bet jų viltys kuo toliau, tuo greičiau žlugo. 

Visai kitokia padėtis buvo lenkų okupuotoje Lietuvos dalyje. Lenkų ka- 
riuomenei užėmus Vilniaus kraštą, dvarininkams grįžo 1176 dvarai, bendro 
ploto 531 tūkstantis hektarų. Daug kur tarp dvarininkų ir kaimiečių įvykdavo 
susirėmimai ir dvarininkai taikė represijas. Padėtis vis blogėjo, suirutė įgydavo 
griežtesnes formas, grėsė badas. Apie žemės ūkio smukimą byloja šie duome- 
nys??. Švenčionių apskrityje prieš Pirmąjį pasaulinį karą apsėdavo 63 tūkstan- 
čius desiatinų, o 1919 m. tik 6,6 tūkstančio, t. y. beveik dešimt kartų mažiau. 
Karvių prieš karą buvo 81 tūkstantis, o 1919 m. liko 1302 karvės ir t. t. Taip 
buvo ir kitose apskrityse. Tai kėlė gyventojų nepasitenkinimą, tuo labiau kad 
už demarkacijos linijos padėtis buvo visai patenkinama, ką pripažino ir lenkų 
organizacija Biuro Kresowe. 

Lenkų spauda stengėsi visą kaltę suversti Lietuvos Tarybai. Antai endekų 
„Dziennik Wilenski“ 1919-11-25 rašė, kad Kauno pirkliai siūlę javų Vilniui, 
bet Lietuvos Vyriausybė neleidusi šio sandėrio įvykdyti. 

Antra vertus, Vilnijos gyventojai turėjo pagrindą ir kitam nusiskundimui. 
Administracija ir kariuomenė dažnai teikė smurto ir neteisėtumo aktus. Tuo 

ypač pasižymėjo kilę iš Galicijos ir Poznanės pareigūnai, kurie į kitataučius, 
lietuvius bei gudus, žiūrėjo kaip į Lenkijos priešus. Apskritai tie pareigūnai 
buvo žiauriausi engėjai. 

Noriu pasakyti keletą žodžių apie lietuvius lenkų okupuotoje Lietuvoje. 
Tuoj po Vilniaus okupacijos buvo sudarytas Laikinasis Lietuvos komitetas 
su M. Biržiška ir J. Tumu priešakyje, ir tuo būdu susidarė, nors ir neoficia- 
li, Lietuvos atstovybė Vilniuje. Kas norėjo važiuoti į Lietuvą, turėjo kreiptis 
į Biržišką, o Lietuvos Vyriausybei ir pasienio sargybai užteko Biržiškos pa- 
rašo, kad praleistų važiuojančius į Kauno Lietuvą. Bet Biržiškos garbei tenka 
pridurti, kad lenkams nepavyko įtraukti jį į kokį nors bendradarbiavimą. Kai 
buvęs Rytų kraštų generalinis komisaras J. Osmolovskis pakvietė M. Biržišką 
į Vilniaus universiteto atidarymo iškilmes, Biržiška atsakė jam mandagiu, bet 
griežtu neigiamu laišku. 

M. Biržiška buvo didelės inteligencijos žmogus ir tikras džentelmenas. 
Vilniuje jis buvo veiklus Lietuvos komitete ir lietuvių gimnazijoje, bet pagrin- 
dinis jo darbas tuo metu — politinė publicistika. Vilniaus lietuvių komitetas 
leido laikraštį „Nepriklausoma Lietuva“ ir lenkų kalba „Gtos Litwy“ (Lietu- 
vos balsas). Beveik kasdien šiuose laikraščiuose būdavo įžanginiai Biržiškos 
straipsniai. Jis dirbo didžiai ištvermingai, nepaisydamas nuolatinių lenkų 
spaudos puolimų ir nepaliaujamų cenzūros priekaištų. Kai 1919 gruodžio 
mėnesį „Lietuvos balsas“ buvo uždarytas, tai po savaitės pasirodė „Lietuvos 
aidas“, panašios dvasios ir panašaus turinio. Biržiška gvildeno daug aktualių 
problemų, bet labiausiai jam rūpėjo lietuvių-lenkų santykiai. Jis griežtai sto- 
davo prieš endekų inkorporacijos planus ir prieš Aukštuolaičio kėslus, nuro- 
dydamas, kad šis žmogus neturi teisės kalbėti lietuvių visuomenės vardu. 

Nepaisant Pilsudskio deklaracijos apie lietuvių tautos lygybę, Lenkijos 
endekai kitataučius diskriminavo - lietuvių mokyklos buvo nuolat varžomos. 
Iš Švenčionių gimnazijos policija atėmė visas patalpas, o naujų niekas nedavė. 
Visoje Švenčionių apskrityje, kur vyravo lietuvių kalba, buvo tik dvi pradžios 
mokyklos. Vilniuje palyginti buvo geriau, nes ten buvo dvi gimnazijos su 450 
mokinių, bet Vilniaus endekai išsirūpino, kad 1920 metais lietuviai apleistų 
užimamas patalpas. Tačiau dėl pasikeitusios padėties šis „parėdymas“ nebuvo 
įvykdytas. 

1919 metų gale ir pirmojoje 1920 metų pusėje lenkai dar neturėjo tvirto 
nusistatymo. Vasilevskis ir toliau, bet su vis silpnesne viltimi dar stengėsi su- 
kurti federaciją ir ieškojo galimybės su lietuviais susitarti. O iš kitos pusės en- 
dekai aiškiai siekė okupuotą Lietuvos dalį inkorporuoti į Lenkijos valstybę, ir 
šita kryptis kaskart vis labiau įsigalėdavo. Demarkacijos linija palaipsniui virto 
galutine valstybių riba, kas buvo žalinga vienos ir kitos pusės gyventojams. 

Kartu su pavojumi iš Lenkijos Lietuva 1919 metais turėjo atremti smūgį 
ir iš šiaurės pusės. Vokiečių armijos dalis, palaikydama ir baltųjų rusų sieki- 
mus, pasiliko Latvijoje ir sukūrė marionetinę pastoriaus Niedros vyriausybę. 
Iki birželio mėnesio ši kariuomenė užėmė bene visą Latviją, bet birželio 22 
dieną bendros latvių ir estų jėgos sumušė ją prie Cesio, tad ji pradėjo trauktis 
į pietus ir užėmė Lietuvos dalį. Šiai armijai vadovavo Bermontas-Avalovas, 
o jo planai buvo platūs: atstatyti monarchiją Rusijoje ir Vokietijoje, taip pat 
vokiečių baronams grąžinti jų dvarus Latvijoje. 

Lietuva, esanti tarp Latvijos ir Rytprūsių, kontrrevoliucionieriams buvo 
ypač svarbi, ir netrukus Bermonto kariuomenė užėmė Šiaulius, Raseinius, Ra- 
dviliškį. Bermontas teigė, kad pripažįsta Lietuvos nepriklausomybę ir nemano 
kištis į jos vidaus reikalus, tik faktai tam prieštaravo, nes greit paaiškėjo, kad jis 
planavo Lietuvoje perversmą su Juozu Gabriu priešakyje ir jo pavaduotoju ba- 
ronu Ropu (Lietuvos dvarininku). Buvo duomenų, kad Gabrys gavo 300 mili- 
jonų markių paskolą ir kad jis su Bermontu vedė rimtas derybas. Iš kitos pusės 
yra žinoma, kad Gabrys derėjosi ir su lenkais, neslėpdamas savo sumanymų 
užvaldyti Lietuvą. Įdomu pažymėti, kad ir lenkai norėjo pasinaudoti Gabriu 
ir iš savo pusės užmezgė ryšius su juo. Apie tai plačiai rašė Kržyžanovskis 
(1919-08-15), manydamas, kad Gabrio vyriausybė būtų geresnė už Lietuvos 
tarybą. Bet Gabrio sumanymai nebuvo įvykdyti. Antantei Bermonto žygis 
buvo nepriimtinas, ir todėl ji užmezgė kalbą su lenkais, kad Bermonto kariuo- 
menė būtų iš Lietuvos pašalinta. Su tuo sutiko lenkų Premjeras Paderevskis, 
o Pilsudskis net primygtinai rėmė šį projektą, matydamas iš to naudos Lenki- 
jai, ir liepė koncentruoti kariuomenę Švenčionių ir Daugpilio rajone. Į Kauną 
atvykusi latvių delegacija prašė mūsų Vyriausybę praleisti lenkų kariuomenę, 
bet Lietuvos vyriausybė su tuo nesutiko. Dalis Lietuvos kariuomenės nuo de- 
markacinės linijos buvo permesta į Panevėžio ir Radviliškio frontus, t. y. prieš 
Bermontą. 1919 lapkričio 22 dieną bermontininkai buvo sumušti, bet nuo ga- 
lutinio sutriuškinimo apsaugojo juos aliantų misijos generolas Nieselis, kuris 
norėjo, kad vokiečių kariuomenės evakuavimas baigtųsi ramiai. Užsibaigė ir 
generalinio vokiečių atstovo Zimerlio misija Kaune, o vokiečių įtaka Lietuvoje 
dar labiau sumažėjo. Nors Lietuva atmetė lenkų siūlymą praleisti lenkų ka- 
riuomenę, lenkų laikysena padarė Lietuvoje teigiamą įspūdį, ir tų metų rudens 
pabaiga bei žiemos pradžia, kaip rašo M. Biržiška, pasižymėjo „santykių su 
Lenkija pagerėjimu“. Bet jis truko neilgai. 

Gamtos tyrimo stotis Kaune. Vėliau čia buvo Lietuvos universiteto 
Zoologijos katedra ir muziejus. (Vilniaus ir Gimnazijos gatvių 
kampas, šalia Dievo kūno bažnyčios) 1928 m. 


Kauno zoologijos muziejus 


Kauno zoologijos muziejaus istorija gana sena. Pradžią jam davė mano tė- 
vas, kuris, dar būdamas paauglys, 1861 metais pradėjo rinkti paukščių, vabz- 
džių ir augalų rinkinius. Kas jam įkvėpė šį pamėgimą, aš tiksliai nežinau, bet 
tuo laiku, kai jis buvo gimnazistas, Vilniuje dar gyveno buvusio universiteto 
preparuotojai, tarp jų ir Bienas, kuris mano tėvą išmokė preparavimo techni- 
kos, taksidermijos (iškamšų darymo technikos), vabzdžių ir augalų kolekcijų 
rinkimo. Iš tėvo jaunystės Lebiodkos namuose užsiliko didokas paukščių, va- 
balų, drugių rinkinys ir didokas Lietuvos augalų herbaras. Anot mano tėvo, 
tie rinkiniai buvo sudaryti Lebiodkoje, Vilniaus apylinkėse, iš dalies Slonimo 
apskrityje, kur tėvas neretai lankėsi, nes ten buvo mūsų giminių ūkis Ščiaros 
upės pakraštyje. 

Mano tėvas buvo nešnekus žmogus ir vaikams apie save mažai kalbėdavo. 
Bet man dar vaiku būnant, artimame kaime gyveno žmogus, kuris, tada dar 

jaunas, buvo mano tėvo pakviestas „asistentu“, atlikdavo nesudėtingus rinki- 
nių preparavimo darbus. Taigi šis žmogus pasakojo, kad mano tėvas įsitaisė 
tarytum laboratoriją mūsų ūkio svirne, atokiau nuo gyvenamojo namo, ir ten 
niekieno nekliudomas galėjo dirbti, ką norėjo. Jo rinkiniais susidomėjo jo tė- 
vas, atseit mano senelis, ir užsakė gražių įstiklintų vitrinų rinkiniams laikyti. 
Vėliau tos vitrinos buvo perkeltos į gyvenamojo namo vieną kambarį, kuris 
nuo tolei, kaip jau minėjau, tapo „paukščių kambariu“. 

Lebiodkos rinkiniai lėmė mano pomėgius. Aš nuo pat mažų dienų tapau 
gamtininkų. 

Įtakos mano pomėgiams turėjo ir pats tėvas. Jis buvo man didžiausias 
autoritetas, jo žodis buvo sprendžiamasis, ir į jį ne tik aš, bet ir mano broliai 
visuomet kreipdavosi visais rūpimais klausimais. 

Nuo mažų dienų labiausiai domėjausi paukščiais - žiemą tai būdavo iš- 
kamšos Lebiodkos vitrinose, o pavasarį atskrisdavo varnėnai, kielės, kikiliai, 
pempės ir daugybė kitų paukščių. Kokie jie buvo gražūs, gerokai gražesni 
negu tos apdulkėjusios iškamšos vitrinose. O sode pasirodydavo pirmieji dru- 
giai: geltonasis citrinukas, dailusis margas dilginukas... Sode kasdamas lysves 
rasdavau kaip auksas žibantį žygį ir kaskart jų daugiau, tų pažįstamų paukščių, 
drugių, vabalų... 

Nuo mažų dienų aš žinojau jų vardus, nes tėvo rinkiniuose buvo etiketės 
lenkų, prancūzų ir vokiečių kalbomis ir tuos vardus aš anksti įsiminiau. Pra- 
dėjau ir aš rinkti kolekcijas. Prieinamiausi buvo man vabzdžiai, nes rinkimo 
būdas gana paprastas, ypač vabalų, tačiau ir čia buvo keblumų, pvz., kaip už- 
mušti vabalą. Prieinamiausia priemonė buvo spiritas arba benzinas, bet kai 
kurie vabalai, ypač ilgaūsiai, musės, karkvabaliai, iš karto tik apsvaigdavo, at- 
rodydavo negyvi, o netrukus atgydavo, perverti segtuku imdavo rėplinėti po 
visą dėžutę, pagadindavo kitus, jau anksčiau surinktus, vabzdžius. Keblumas 
buvo man ir su entomologiniais segtukais. Nei Vilniuje, nei Varšuvoje tokių 
segtukų anais laikais nebuvo, ir man teko tenkintis paprastais tualetiniais seg- 
tukais, kuriuos aš stverdavau iš kur tik buvo galima, o daugiausia iš mamos ir 
tetos stalčių. Tik vėliau, kai tėvai pastebėjo mano susidomėjimą, jie parūpino 
man tikrų entomologinių segtukų, o kartu mano krikšto motina, senutė Stasė, 
pasiuvo man iš marlės tinkliuką drugiams gaudyti. Kaip ir dauguma prade- 
dančiųjų entomologų, aš visų pirmiausiai domėjausi žymiais, dideliais, ryškių 
spalvų vabzdžiais, tik vėliau ėmiau domėtis smulkiomis rūšimis. Vabzdžiai — 
tai mano zoologinio žinyno pirmoji pakopa, bet netrukus vabzdžiai turėjo už- 
leisti vietą paukščiams, ir šis susidomėjimas, kaip vėliau pasirodė, buvo labai 
patvarus, nes paukščiai lig šiolei yra mano mylimiausia gyvūnų padermė. 

Iškamša tai nebloga vaizdinė priemonė, o jų mūsų namuose buvo nema- 

žai, gal pusė visų Lietuvoje gyvenančių paukščių rūšių. Aš turėjau šiokių to- 
kių gabumų piešti, tad žiemos metu paišydavau paeiliui visus mūsų rinkinių 
paukščius. Kadangi jie buvo aprūpinti etiketėmis ir sustatyti sistematine tvar- 
ka, aš be vargo įgijau apie tai supratimą. 

Vasaros metu būdavo daugiau progų paukščiams pažinti. Platus mūsų 
sodas knibždėjo visokių smulkių paukščių, jie ten čiulbėjo, sukdavo lizdus, ir 
neretai galėdavai pasigauti dar nevikrius, dar neskraidančius jauniklius. Mano 
tėvas irgi buvo paukščių mėgėjas, ir mūsų sodininkas buvo įpareigotas, žiemai 
baigiantis, patikrinti paukščių inkilus, pakabinti naujų. O tai maloni pramoga 
ir mums, vaikams. Mes turėjome ir kitų bičiulių: buvo tai artimo kaimo pie- 
menukai, kurie ganydavo gyvulius mūsų miške. Manau, kad piemenukai turi 
gerą progą pažinti paukščius, nes visą dieną gali juos stebėti. Žinoma, pieme- 
nys dažnai pridaro ir žalos, drasko lizdus, paima jaunus paukščiukus, kepa ir 
valgo juos. Mes bardavome juos už šias nuodėmes, nors mūsų artimi draugai 
piemenukai dievagodavosi, kad jie to nedaro, o daro taip tik kito kaimo pie- 
menys. Kaip ten būtų, bet aš iš piemenų daug ko pramokau, ne tik tuomet, 
vaikas būdamas, bet ir daug vėliau. Įsitikinau, kad anais laikais, kai miškuose 
buvo gausiai ganoma, paukščiai irgi buvo smarkiai naikinami. Labiausiai nu- 
kentėdavo stambesnieji, kaip antai — varnos, strazdai, kėkštai. Žinau atvejų, 
kai jaunų strazdų tiek pririnkdavo, kad jų pripildydavo puodą, skirtą bulvėms 
šutinti. Piemenys ypač ieškodavo jaunų čiurlių, nes jie - nepaprastai riebūs, 
tikras lašinių gabalas. Bet pasiekti juos nelengva, nes šie paukščiai peri senų 
aukštų pušų uoksuose. 

Mano idealas nuo mažų dienų buvo pačiam padaryti iškamšą. O proga 
pasitaikė tik sukakus dešimčiai metų. Buvo taip: mes, tėvui atvažiavus, vaikš-. 
čiojome po sodą ir staiga pamatėm porą vištvanagių. Tėvas pasiuntė mano 
vyresnį brolį Vacį atnešti šautuvo ir šovinių. Pora vanagų kaip tik skrido virš 
mūsų galvų, ir tėvas vienu šūviu numušė vieną. Buvo tai patelė, ir šia proga 
tėvas paaiškino, kad plėšriųjų paukščių patelės yra stambesnės negu patinu- 
kai. Pasinaudodamas šiuo laimikiu, tėvas parodė, kaip daroma iškamša. Tiesa, 
panaudota technika buvo senobinė ir skyrėsi nuo dabartinės (o tai buvo apie 
1892 metus), bet vis dėlto buvo man naudinga, ir netrukus po to aš dažnai 
gaudavau nušautus paukščius ir galėjau pratintis preparuoti. Iškamšas daryti 
nėra lengva. Be teorijos, reikalingos ir ilgos pratybos, be to, reikalinga dar 
estetinė nuovoka, panašiai kaip skulptoriui arba tapytojui. Tad suprantama, 
kad pirmieji mano kūriniai buvo nekokie, nors po truputį ir žengiau pirmyn. 
Apytikriai per metus padariau apie šimtą iškamšų, žinoma, ne kažin kokios 
kokybes. Sykį, atvažiavęs iš Peterburgo tėvas, apžvelgęs mano rinkinį, pasiūlė 
man padovanoti jį Vosyliškių pradinei mokyklai. Tam reikalui jis užsakė gerai 

įstiklintas vitrinas ir, dar papildžius mano rinkinį, aš pats nuvežiau į Vosyliškių 
mokyklą. Kiek atsimenu, iš apskrities atsiuntė mano tėvui oficialią padėką. 

Medžioklė, vabzdžių rinkimas, paukščių preparavimas tuo metu virto 
svarbiausiu vasaros meto užsiėmimu, ir todėl namų šeimininkei aš tapau ne- 
pakenčiamas gyventojas. Tad man kitame name buvo paskirtas visas kamba- 
rys, kuriame aš galėjau dirbti ką norėjau ir kada norėjau. Aš tada jau buvau 
pirmoje gimnazijos klasėje ir, žinoma, savo mėgstamam darbui galėjau skirti 
tik vasaros, Kalėdų ir Velykų atostogas. Vasaros atostogos trukdavo tris mėne- 
sius, o Kalėdų ir Velykų atostogoms buvo skiriama po tris savaites. 

Aš nebuvau stropus mokinys, mokiausi vidutiniškai, tad mama nebuvo 
linkusi leisti man ir Varšuvoje užsiimti maloniausia pramoga, nes tai trukdė 
kitiems, svarbesniems, dalykams. Vis dėlto rasdavau ir tam laiko. Sekmadie- 
niais aplankydavau zoologijos muziejų universiteto rūmuose. 

Universitete prasidėjo man kitas gyvenimas. Studentiška laisvė, galimybė 
klausyti bet kurį kursą, profesorių ir jų asistentų draugiški, kolegiški santykiai su 
klausytojais, svarbiausia — nauji draugai, suvažiavę iš didžiulės Rusijos imperijos. 

Pasižymėjusių zoologų tarp savo naujų draugų neradau, kažkaip mūsų 
lietuviai buvo mažai į tai linkę. Bet rusų zoologų buvo. Kaip jau minėjau, Pe- 
terburgo turguje buvo galima įsigyti įdomių paukščių, ypač atvežtų iš Sibiro 
ir Vidurinės Azijos. Aš, be to, kai kada išvykdavau laiveliu į Suomijos įlan- 
ką - ten būdavo galima aptikti kirų, narūnėlių ir kitų jūros paukščių. Kartais 
išvykdavau į Suomiją ir ten miškuose rasdavau pušinių sniegenų, šių puikių 
paukščių, kurių pas mus, Lebiodkoje, tik retkarčiais buvo galima aptikti. Bet 
maloniausias ir sėkmingiausias buvo atostogų laikas Lebiodkoje. Iš ten aš su- 
siruošdavau į ilgas išvykas, apsistodavau ar Musteikoje, ar Zubrave, užtrukda- 
mas keletą dienų, net visą savaitę. Ten su eiguliais ir piemenukais išbraidyda- 
vau didelius plotus, iš kurių parsinešdavau gausų laimikį Lebiodkos muziejui. 
Mėgdavau pasiimti ir gyvų paukščių, kad auginčiau juos pusiau laisvėje. Kartą 
parsivežiau į Lebiodką porą jaunų juodųjų gandrų. Jie užaugo mūsų kieme, 
o vėliau ėmė skraidyti į aplinkines pievas ir Keturkių raistą, bet vis grįždavo 
nakvoti į kiemą. Ypač mėgdavau plėšriuosius paukščius; auginau erelį rėksnį, 
kuris pasirodė esąs nepaprastai malonus, labai prie manęs prisirišęs paukštis. 
Malonūs buvo ir suopiai, būdu panašūs į erelį. Šito negaliu pasakyti apie viš- 
tvanagius - jie būdavo įžūlūs ir žiaurūs, ir jų tekdavo pasisaugoti. Labai mielas 
būdavo sketsakalis ir pelėsakalis, taip pat visos pelėdos. Maloniausiais paukš- 
čiais laikau gervę, kranklį, kuosą ir varną. Su pastarąja grupe galima atlikti 
įdomius lyginamosios psichologijos stebėjimus. 

Lebiodkoje paukščių gana gausu, bet nebuvo jų labai įvairių, tad retesnių 
rūšių tekdavo ieškoti kitur. 


Kiek toliau įdomių vietų buvo daug. Man ypač įsmigo galvon Rodunės 
kraštas, kur teka dvi, bent man, įdomiausios upės - Dzitva ir Pelesa. Apie šį 
kraštą aš dar vaikas būdamas girdėjau. Iš šio krašto buvo kilusi mūsų tarnaitė, 
ir kartais vakarais mums, vaikams, ji pasakodavo apie nuostabią šio krašto 
paukščių gyvūniją, tad paaugęs, pirmai progai pasitaikius, išsiruošiau į šią, 
mano manymu, pažadėtąją žemę. Tikrai čia paukščių gausumas nustebino 
mane, bet ypatingą įspūdį man paliko Pelesos raistas: didelis, beržiokais ir 
karklais apaugęs plotas, kur peri daugybė tetervinų ir gervės. Kartais važiuo- 
damas pro šalį galėjai matyti visą būrį gervių, visą pulką melsvų gervių. Ypač 
dažnai jos būdavo netoli Pravažos. Šis kraštas kažkodėl vadinamas Barčių 
kraštu, ir net Pelesos kaimas buvo vadinamas Barčių Pelesa. Man šis Lietu- 
vos kampelis buvo labai brangus, pirmučiausiai dėl nuostabios gamtos, ypač 
pelkių, o pelkės man visuomet darė ypatingą įspūdi. Bet ir senovinis gyven- 
tojų būdas, savotiškas dialektas, savotiškos žmonių, ypač moterų puošmenos, 
senovinio stiliaus kryžiai, spalvotomis gėlėmis žydintys darželiai, — visa tai 
sukeldavo mano sieloje jaukią nuoširdžią nuotaiką, 

Ten aš su savo broliais kartais atvažiuodavom pamedžioti. Keliaudavo- 
me ilgomis pora arklių kinkytomis „drobynomis“ dar iš vakaro, kad ryte, dar 
priešaušryje, galėtumėm pradėti medžioklę. Atsimintinos žavesio kupinos vė- 
sios vasaros naktys, kai į vežimo šieną įsikasęs, šalia gęstančio laužo, arkliams 
prunkštaujant ir kramtant šieną, užmigdavai sveiku jaunatvišku miegu. O pas- 
kui — ryto prieblanda, rūkais apsiklostęs raistas, šaltos, rasotos žolės... pradeda- 
me tetervinų medžioklę... vėlai užbaigiame ją. Mus pakvietė pietauti. 

Plotas, kur medžiojame, iš dalies priklauso vietiniam dvarininkėliui Ha- 
sanavičiui, totoriui. Tuomet iš senų laikų buvusioje Trakų apskrityje gyveno 
daug totorių, net ištisi kaimai. Ne mažiau malonūs buvo apsilankymai, kaip 
jau pasakojau, pas mūsų gimines Lunkevičius, gyvenančius Slonimo apskrity- 
je, kitoje Nemuno pusėje. | 

Kairiajame Nemuno krante buvo didelis miškų masyvas, priklausantis 
kunigaikščiui Sviatopolk-Četvertynskiui, o ten visa eilė smulkių ežeriukų. Jie 
buvo užpavėsinti aplinkinio miško, ir vanduo juose atrodė tamsus kaip raša- 
las, išmargintas plačiais vandens lelijų lapais ir jų baltais žiedais. Viename tų 
ežerėlių man pirmą kartą teko pažinti tulžį, šį žavėtino grožio paukštelį, ir 
pirmas mano rinkinio egzempliorius yra kilęs iš čia. 

Kita šio miško įžymybė buvo žalčiai. Buvo tai labai seniai, ir aš buvau bene 
aštuonerių metų, kai pirmą kartą gyvenime kartu su tėvu, mama ir kitais bro- 


2 Pelesos kaimas, nors yra grynų lietuvių apgyvendintas, neturi net pradinės lietuviškos mokyklos. 
Tarybiniais laikais priskirtas prie Gudijos. 

liais važiavome apsilankyti pas Lunkevičius. Važiuojant pro ežeriuką, tėvas 
pamatė žaltį, iššoko iš vežimo jis ir mano vyresnysis brolis ir ėmė badyti bru- 
knių kupstą, kur žaltys pasislėpė, ir netrukus buvo pagautas. Gražus, žalsvai 
pilkas, su marga papilve ir ryškiai geltonomis dėmėmis kaklo šonuose. Kaip ir 
visuomet, tėvas aprodė žaltį, papasakojo apie jį ir norėjo vežti į Lebiodką, bet, 
mamai prašant, paleido jį atgal į mišką, nes mama labai bijojo visų roplių. Prie 
Nemuno teko man pažinti dideles upines žuvėdras, kurių Lebiodkoje nebuvo. 
Ir pirmi mano rinkinio egzemplioriai yra kilę iš ten, kaip ir kirlikai, gausūs 
smėlėtuose Nemuno krantuose. Pačiame Lunkevičių ūkyje buvo vėl kitokia 
gyvūnija: čia pat prie sodo buvo ganykla, o joje dažnai galėjai aptikti purplelių, 
kurių Lebiodkoje visai nebuvo. O kiek toliau, Ščiaros pelkėtuose pakraščiuose, 
gausu griciukų. 

Nuo pat vaikystės metų aš pamėgau išvykas, iš pradžios artimas, pavyz- 
džiui, išilgai mūsų Lebiodkos upelio. Ypač pavasarį, kai jis būdavo patvinęs 
ir virsdavo didele upe, kuri prasideda iš Keturkių pelkės, tuomet virsdavusia 
ežeru, kur atplaukdavo neršti lydekos. Mūsų kaimynai ateidavo su žeberklais 
patykoti jų. Aš, dar paauglys būdamas, irgi mėgau šį užsiėmimą ir atsimenu 
vieną nuotykį. Gražią saulėtą balandžio mėnesio dieną įbridęs iki kelių į van- 
denį, atidžiai stebėjau jo paviršių ir štai — netoli pastebėjau smulkų raibuliavi- 
mą, o iš vandens išniro lydekos nugaros pelekas. Prisidėjęs prie peties šautuvą, 
šoviau apytikriai į tą vietą, o atbėgęs pamačiau dugne, net septynias dar gyvas, 
priblokštas lydekas. 

Laikui bėgant mano išvykos dažnėjo ir ilgėjo. Pirma mano išvyka Nemu- 
nu įvyko 1901 metais. Orlios miestelyje (Lydos apsk.) už 3 rublius pirkausi 
valtį ir ja pasileidau Nemunu žemyn iki Gardino. Per šią išvyką pirmą kartą 
Lietuvoje aptikau jūrinę šarką (apie Kniaževodcų kaimą). Du kartu plaukiau 
laiveliu Merkio upe nuo Jašiūnų stoties iki Merkinės ir toliau nuo Merkinės 
Nemunu iki Jurbarko. Šioje kelionėje dalyvavo dailininkas Antanas Žmuidzi- 
navičius ir skulptorius Petras Rimša. Jau naujesniais laikais, susidėję draugėn, 
aš, mano duktė Lionytė, V. Zubavičus, N. Likevičienė ir J. Kauneckienė, kelia- 
vome pagal tą patį planą. Labai naudinga ir maloni buvo kelionė laiveliu nuo 
Dusetos ežero Šventosios upe iki Kauno. 

Iš visų Lietuvoje aplankytų kraštų aš bene labiausiai pamėgau Merkio 
upyną ir jo sraunius, šaltus ir švarius upelius. O ten kaip tik plyti senoji Rū- 
dninkų giria, su kuria siejasi tiek garsių įvykių mūsų tautos istorijoje, ir kuri 
ligi šiol išlaikė kitur išlikusius gyvūnus, augalus. Čia ir dabartiniu laiku rasi 
puikiausią gėlę klumpelę (Cypripedium calceolus), ypač apie Pakrampio kai- 
mą, rasi ir čia nelabai gausią lieknąją plukę (Anemone silvestris), o gyvūnų 
atžvilgiu Rūdninkų giria — tai briedžių, lūšių, kurtinių, tetervinų buveinė. Ten 

peri ir tokie reti paukščiai, kaip gyvatėdis, sakalas keleivis, žuvininkas... Ten 
aš radau retą žalčių rūšį - lygųjį žaltį (Coronella austriaca). Ten aš mėgdavau 
atvažiuoti per Velykų atostogas pamedžioti kurtinių. Sykį per tokią medžioklę 
sumedžiojau gervę ir barsuką (tie du egzemplioriai tebėra Kauno zoologijos 
muziejuje). Malonūs visi Merkio intakai, o jų pakrantėse pamatai spalvotą, 
kaip brangus akmenėlis, paukščiuką tulžį. 

1907 metais kartu su kolega iš Paryžiaus universiteto botaniku D. Šimke- 
vičium aplankėm Pinsko pelkes ir perplaukėm laiveliu nemažą dalį Bobriko 
upės. Buvau giliai sujaudintas šio milžiniško upyno, ypač žavėtinas vaizdas 
buvo iš kokios nors aukštesnės Pinsko vietos, pavyzdžiui, iš balkono. Kiek tik 
akis siekia — vien nendrynai, švendrynai arba ajerynai. Savotiškas vaizdas, kai 
pučia vėjas ir šviečia saulė — tuomet visa ši augalija siūbuoja lyg žalia jūra, o 
viršum tos jūros visomis kryptimis skraido juodosios ir baltasparnės žuvė- 
dros. Baltasparnes žuvėdras ten aš pirmą sykį gyvenime pamačiau. Jų, taipogi 
ir juodųjų žuvėdrų, ten nepaprastai daug, jos praskrenda net virš paties mies- 
to. Vietiniai gyventojai vadina jas „kryčkomis“. Taip pat ten galima pamatyti 
daug nendrinių lingių — jos vadinamos „šuliakais“, o iš giesmininkų papras- 
čiausias paukštis — ežerinė nendrinukė, vadinama „čerecianka“. Iš pelkinių 
augalų krinta akin skėtinis bėžis (Butomus ambellatus) savo puikiais rausvais 
žiedais. Netikėtai aptikau čia nepaprastą, Lietuvoje nerandamą augalą salvi- 
niją (Salvinia natans) —plaukiojantį papartį. Jų čia apstu, kiekviename pelkės 
užkampyje. Aš jų atvežiau į Lebiodką ir kelerius metus išlaikiau gyvus baseine 
su vandeniu, bet kažkodėl jie vieną žiemą žuvo. 

Į Pinsko pelkes šiek tiek panašus mūsiškis Žuvintas. Aš, dar vaikas būda- 
mas, apie Žuvintą sužinojau iš V. Tačanovskio veikalų, žinojau, kad šis ežeras 
yra turtingas paukščių ir svajojau jame apsilankyti, bet tai man pavyko tik 1921 
metais. Nuvykau ten kovo 21 dieną ir užtrukau ten iki kovo 26 dienos. Buvo 
dar ankstyvas pavasaris, krantai dar užšalę ir kieti, tad galima drąsiai vaikš- 
čioti. Bet ežeras jau pusiau išsilaisvinęs iš ledo, o ledo pakraštyje, palei pat 
vandenį, tupėjo didelė ilga virtinė paukščių. Per žiūroną apytikriai nustačiau 
jų rūšis: daugiausiai žilosios ir kuoduotosios, didžiosios antys, jau buvo gar- 
nių, pempių, nendrinių startų. Buvau sužavėtas malonaus reginio ir galvojau, 
kad čia reikės įkurti vandens paukščių rezervatą. Bet realizuoti savo svajones 
pavyko tik 1937 metais. Užtat čia gausi dirva mano rinkiniams, ir per trum- 
pa laiką čia surinkau įdomiausias ir rečiausias rūšis Kauno muziejui. Iš labai 
retų paukščių aptikau čia pilkąją antį ir rudę, aptikau visą būrelį ir perinčią 
koloniją juodagalvių kirų, kurie dabar sudaro paprastą ir gausią rūšį. Radau 
čia visas vandens vištelių rūšis, tulikus, griciukus, gaidukus ir šių pastarųjų 
ištisas besikaunančias „kariuomenes“. Didelis triumfas buvo man, kai radau 

perinčias ūsuotąsias zyles, kurių nei Tyzenhauzas, nei Tačanovskis nemini. 
Nuo 1921 metų Žuvintas tapo mano nuolatinių išvykų tikslas, taip pat pavyko 
man šį pamėgimą įkvėpti savo bendradarbiui Alfonsui Palioniui, kuris buvo 
entomologas ir išbuvo ten visą vasarą rinkdamas drugius. Apskritai Žuvinto 
rezervatas Kauno muziejui davė daug vertingos medžiagos. Dideli Žuvinto 
ežero nuopelnai ir pedagogikos srityje, nes daugelis Gamtos fakulteto išvykų 
buvo kaip tik čionai nukreiptos. Su pasigailėjimu vis dėlto turiu pripažinti, 
kad Žuvinto gyvūnija nuo mano minimų laikų žymiai nuskurdo - kai kurios 
paukščių rūšys, apsčiai randamos anais laikais, dabar virto retenybe, ir sunku 
nustatyti priežastį. Išimtį sudaro vien gulbės, kurių čia aprašytais laikais nebu- 
vo, jos pasirodė tik 1937 metais ir jų nuolat gausėjo. 

Iki Pirmojo pasaulinio karo Lebiodkoje susidarė nemažas zoologijos mu- 

ziejus. Karui baigiantis, bendros suirutės akivaizdoje tapo aišku, kad rinkiniai 
gali nukentėti. Savo baimę aš ir apsakiau Vaclovui Biržiškai, kuris tuo metu buvo 
bolševikinės Vyriausybės švietimo komisaru. Jis man patarė visą Lebiodkos rin- 
kinį atvežti į Vilnių ir davė man pinigų pervežimo išlaidoms apmokėti. Aš nu- 
važiavau į Lebiodką, supakavau visus rinkinius į dėžes ir, sukrovęs į keturiolika 
vežimų, atvežiau juos į Vilnių, sudėjau Vytauto Didžiojo gimnazijoje, Gedimino 
gatvėje. Netrukus Vilnius buvo lenkų okupuotas, okupantai iškraustė Lietuvos 
gimnaziją, taip pat rinkinius. Jie ten išgulėjo iki 1919 metų. Tuo metu jau buvo 
susidariusi nepriklausomos Lietuvos vyriausybė, kurią aš painformavau apie įvy- 
kį. Mano rinkinys buvo išsiųstas į Latviją, o iš ten - į Kauną. 

Žemės ūkio viceministras tuo laiku buvo Povilas Matulionis, šviesus, kul- 
tūringas žmogus ir Lietuvos patriotas, be to, neblogas gamtininkas. Su juo mes 

ėmėme tartis dėl susidariusios padėties. Šia proga jisai iškėlė mintį sukurti 
Lietuvoje įstaigą, kuri rūpintųsi gyvosios gamtos tyrimu, ir pasiūlė man pa- 
teikti jam tokios įstaigos statutą. Įstaiga buvo pavadinta Gamtos tyrimo sto- 
timi ir oficialiai pradėjo gyvuoti nuo 1919 m. liepos penkioliktos dienos. Aš 
buvau oficialiai paskirtas jos vedėju, o visas mano personalas susidėjo iš ve- 
dėjo ir vieno laboranto. Gamtos tyrimo stotis turėjo uždavinį rinkti Lietuvos 
gyvūnijos ir augalijos rinkinius, organizuoti Zoologijos muziejų, kaip numatė 
statutas, įsikūrus aukštajai mokyklai, visas Gamtos tyrimo stoties turtas, be 
kita ko, ir Zoologijos muziejus, turėjo būti jai perduotas. 

1920 metų sausio dvidešimt septintą dieną profesoriaus Z. Žemaičio pa- 
stangomis įsikūrė laikinoji aukštoji mokykla, pavadinta Aukštaisiais kursais, ir 
man pačiam teko ten dėstyti bendrąją biologiją ir zoologiją. 1922 metų vasario 
16 dieną buvo oficialiai atidarytas Vytauto Didžiojo universitetas, tad Aukš- 
tieji kursai nustojo gyvavę, o Zoologijos muziejus buvo perduotas Gamtos 
fakulteto Zoologijos katedrai. Iš tų duomenų matyti, kad faktinė muziejaus 
įkūrimo data yra 1861 metai, o oficialiai muziejus įkurtas 1919 metų liepos 
15 dieną. 

Muziejus ėmė greitai augti. Iš pradžių jis išsiteko senoje patalpoje Vilniaus 
gatvėje, bet ten buvo labai ankšta, ir muziejus buvo perkeltas į didelį namą 
Donelaičio ir Gedimino gatvių kampe. Ten negėda buvo viešai pasirodyti. 
Tuometinė Vyriausybė įvertino muziejų. Ten apsilankė Lietuvos prezidentas 
Antanas Smetona, o vėliau už muziejaus kūrimą apdovanojo mane Gedimino 
ordinu. Apskritai nepriklausomos Lietuvos laikais sąlygos muziejui augti buvo 
palankios. Muziejaus raidą teigiamai veikė laisvi ryšiai su kitų šalių aukštosio- 
mis mokyklomis, zoologijos sodais ir muziejais. Man teko apsilankyti Lenki- 
joje, Latvijoje, Estijoje, Suomijoje, Norvegijoje, Vokietijoje, Čekoslovakijoje, 
Austrijoje, Olandijoje, Didžiojoje Britanijoje, Prancūzijoje, Ispanijoje, Portu- 
galijoje, Italijoje, Brazilijoje. Apsilankymai tų kraštų muziejuose man buvo la- 
bai naudingi. Neišdildomų įspūdžių paliko man Italija ir jos garsioji Neapolio 
zoologijos stotis, taip pat tuomet jai priklausiusi Rovinjo zoologijos stotis. Ten 
mane apdovanojo daugybe konservuotų jūrų gyvūnų. 

Bet pats vaisingiausias buvo mano apsilankymas Pietų Amerikoje. Ir čia 
aš norėčiau pareikšti padėką daugeliui asmenų ir įstaigų, padėjusių man ir 
mano bendradarbiams šią kelionę surengti. O buvo taip: Kaune ėjo laikraštis 
„Mūsų rytojus“. Jis buvo gerai redaguojamas, turiningas ir labai populiarus, 
taigi plačiosios visuomenės skaitomas. Kartą užėjęs redakcijon ėmiau kalbėti 
apie savo išvykas, apie Zoologijos muziejų ir apskritai apie tolimas ekspedicijas 
į pusiaujo kraštus. „Kodėl gi mums neišvykus, pavyzdžiui, į Pietų Ameriką“,— 
prasitarė „Mūsų rytojaus“ redaktorius Antanas Bružas. „Todėl, kad tam reikia 

daug pinigų“, - atsakiau. „Tai ne kliūtis, mes pinigų duosime, galime duoti 
dešimt tūkstančių dolerių“. Su šiuo pasiūlymu, žinoma, sutikau, tuo labiau kad 
už šiuos pinigus galėjau pasiimti kelionėn ir savo bendradarbius. Į šią kelio- 
nę aš pakviečiau Alfonsą Palionį, jauną entomologą, kuris šioje srityje buvo 
labai prityręs ir, kaip vėliau pasirodė, visiškai pateisino mano viltis. Be mano 
kvietimo prisidėjo dar du dalyviai: p. Arys ir Fanstilis, pasišovę važiuoti savo 
lėšomis. P. Arys buvo prityręs entomologas, gyvenęs ilgus metus Vidurinėje 
Azijoje ir surinkęs ten didoką rinkinį, kurį ir padovanojo Zoologijos muziejui. 
Fanstilis buvo Kauno pasiturinčio komersanto sūnus, jaunas žmogus, prisi- 
dėjęs prie mūsų ekspedicijos žingeidumo vedamas. Mūsų ekspediciją finan- 
savo kelios Kauno organizacijos, kaip antai, „Royal Mail Ce“, Lietuvos skyrius 
davė mums nemokamus laivo bilietus iki Rio de Ženeiro, o „Norddeutscher 
Loyd“ tokius pat bilietus kelionei atgal. Farmakologų bendrovė „Ger-Ma-Po“ 
aprūpino mus medikamentais, reikalingais tropikų kraštuose. Apskritai mūsų 
bagažas buvo didelis, o žymią jo svorio dalį sudarė ginklai bei šoviniai. 

Atvykę į Paryžių turėjome čia keletą reikalų —- pasidomėti Pastero institu- 
te apie vaistus, o svarbiausia — nusipirkti šovinių. Atlikę šiuos reikalus, gele- 
žinkeliu nuvykome į Šerbūrą, kur turėjo mus paimti anglų laivas „Arlanza“?. 
Iki mūsų galutinio uosto - Rio de Ženeiro, kelionė laivu truko 17 dienų. Mūsų 
tolesnę kelionę labai palengvino Lietuvos politinis atstovas Brazilijoje genero- 
las T. Daukantas, kuris parekomendavo mus Brazilijos užsienio reikalų minis- 
trui p. Vargasui, o šis aprūpino mus rekomendaciniais laiškais, be to, išrūpino 
mums nemokamus bilietus Brazilijos geležinkeliais. Traukiniais, o vėliau au- 
totransportu atvykome į Parakatu miestelį, kur didelę pagalbą suteikė mums 
vietiniai įtakingi žmonės. Vienas jų, teisininkas p. Tunesas, apgyvendino mus 
savo ūkyje Entreribeiro, ir ten galėjome pradėti savo veiklą. Per ilga būtų isto- 
rija aprašyti mūsų buvimą Brazilijoje, be to, jis jau aprašytas. Bet turiu pabrėž- 
ti, kad ši kelionė žymiai praturtino tiek mano žinias, tiek mūsų muziejų. Mes 
parvežėm apie puspenkto šimto paukščių, keletą tūkstančių vabzdžių, žuvų, 
roplių, varliagyvių, žinduolių, nemažai skeletų ir augalų. 

Prasidėjęs Antrasis pasaulinis karas ir 1940 metų įvykiai nebuvo palankūs 
tolimesniam muziejaus klestėjimui. Lietuva buvo okupuota, inkorporuota į 
Tarybų Sąjungą ir atskirta nuo Europos vakarų. O įsiveržus vokiečiams, taip 
pat buvo atskirta ir nuo Rusijos. Vokiečių armija šeimininkavo Lietuvoje, o ka- 
dangi jos reikalai ėjo vis blogyn, reikalavimai iš okupuotos Lietuvos buvo kas- 
kart didesni ir griežtesni. Prireikė daug patalpų, ypač ligoninėms, tad atėjo eilė 


3 Visa ekspedicija yra smulkiau aprašyta knygoje: T. Ivanauskas. „Trys mėnesiai Brazilijoje“. Kaunas. 
1960 (pirma laida: Kaunas. 1932 m; „Mūsų rytojus“). 

ir Zoologijos muziejui. Vokiečiai pareikalavo užleisti muziejaus patalpas. Ir vis 
dėlto po ilgų derybų buvo prieitas kompromisinis sandėris — visi muziejaus eks- 
ponatai ir laboratorijos buvo sustumtos į vieną muziejaus galą. Žinoma, daug 
stiklų vitrinose išdaužyta, prieita žiurkių, kurios apgraužė iškamšas, kailiukus. 
Prasidėjo vagystės — nemažai iškamšų, tarp jų ir pačių vertingiausių, pavogta. 
Matyt, būta kažkokio specialisto, kuris išsirinko vertingiausius objektus. 

Bet ir pasibaigus Antrajam pasauliniam karui, sunkūs laikai muziejui ne- 
sibaigė. Žiaurios represijos, trėmimai, kratos, „stribų“ veikla ir naminis karas 
Stalino laikais užkirsdavo kelią bet kokiam kultūriniam darbui mūsų krašte. 
O muziejaus darbuotojai ir asmeniškai skaudžiai nukentėjo. Mano bendra- 
darbiai Šeštokas ir Palionis atsidūrė Vakaruose, o Jomantas buvo areštuotas ir 
ištremtas į Sibirą, tad netekau visų kvalifikuotų darbuotojų ir reikėjo paruošti 
naujų. Atsirado ir moralinio pobūdžio keblumų - nes laikotarpis tam labai 
tiko. Vienas iš mano buvusių klausytojų - M. Valius, siekdamas pagreitinti 
karjerą, panaudojo prieš mane visą savo niekšybę. 

Atsirado keblumų ir dėl patalpų. Mokslų akademijos vadovybė nutarė 
Zoologijos muziejų perkelti į ne visai tinkamą buvusio Žydų banko patalpą. 

Nuo 1947 metų teko keletą kartų išvykti į Turkmėniją — Ašchabadą, 
Amudarją, Tašauzą, Karakumus, Volgos deltą, Azerbaidžaną, Volgos žiotis ir 
Kaspijos jūrą, Kazachstaną, Obės deltą, Tadžikiją — Tigrovaja Balką. 

Per pirmąją išvyką aplankiau didžiulę Karakumų smėlio dykumą, vieto- 
mis tik apaugusią saksaūlo krūmais ir džidos (žilakrūmio) medžiais. Čia teko 
aptikti savotišką paukštį, saksaūlinį kėkštą (Podoces panderi) ir net rasti jo liz- 
dą su kiaušiniais. Ši kelionė buvo man labai įdomi, nes pirmą sykį teko pažinti 
dykumą, jodinėti kupranugariais ir medžioti su prijaukintais sakalais. Volgos 
delta buvo taip pat įdomi. Didžiulė upė su keliomis protakomis į jūrą, sudaran- 
ti milžinišką pelkėtą trikampį, visą apaugusį nendrėmis ir retomis baltosiomis 
tuopomis, o šiame trikampyje peri nesuskaitoma daugybė įdomių paukščių, 
kaip antai - kormoranai, pelikanai, baltieji garniai ir purpuriniai garniai. Vaiz- 
das, kurio gamtininkas neužmirš visą gyvenimą. O žuvų tokia gausybė, kad 
vietiniai gyventojai išdžiovinę jas kūrena krosnyse kaip malkas. 

Mano kelionė į Azerbaidžaną ne mažiau įspūdinga. Apsistojome Lenko- 
rano miestely ir iš ten keliavome į Kaspijos Saros salą ir Kyzylagačo įlanką. O 
ten — tokie įdomūs paukščiai kaip flamingai, avocetės, keletas žąsų rūšių, o 
tarp jų - šiaurės gražuolė rudakaklė berniklė. Be to, šimtai tūkstančių laukių. 
Jų tiek daug, kad Kaspijos paviršius atrodo juodas. Tų paukščių dauguma — tai 
Sibiro tundros gyventojai, čia atskrendantys tik žiemoti. Kartu su jais atskren- 
da ir didieji plėšrūnai - jūrų ereliai. Jų maistas iš dalies žuvys, iš dalies vandens 
paukščiai. Čia zoologo rojus. Per trumpą laiką surinkau mūsų muziejui viską, 

apie ką tik svajojau. 

Kaspijoje teko būti tris kartus. Viena tų išvykų, kartų su bendradarbiu A. 
Vaitkevičium, įvyko 1956 metais kovo pradžioje, tikėjomės, kad ten, tolimuo- 
se pietuose, bus jau šilta. Bet apsirikome. Atvykę radome Kaspiją užšalusią, 
tik vietomis properšos. Tais metais pavasaris vėlavo, bet vis tiek daug vandens 
paukščių iš Šiaurės Afrikos ir iš Irano jau buvo atskridę, bet, nerasdami mais- 
to, baisiai sulyso. Mūsų būklė buvo panaši, skyrėsi tik tuo, kad maisto turė- 
jome užtektinai, bet naktį baisiausiai šalome. Pasistatėme palapinę ant ledo, 
pasitiesėme sausų nendrių, be to, turėjome primusą - tai protarpiais šildėmės 
jo liepsna. Bet tokios šilumos užtekdavo gal penkiolikai minučių, o termo- 
metras rodė 15 laipsnių šalčio. Nekantraudami laukdavome aušros, kad bent 
pavaikščiotume ir sušiltume, o diena atnešdavo atpildą - primedžiojome čia 
kormoranų, baltųjų garnių, nemažai ančių ir mažą žavėtino grožio paukščiu- 
ką — ūsuotąją zylę. Po kelių dienų Astrachanės rezervato direktorius, matyt, 
pasigailėjęs mūsų, atsiuntė motorlaivį. Dideliu vargu šis laivas pasiekė mus, 
nes Volgos protaka buvo iš dalies užšalusi ir reikėjo kirsti ledą. Prisikentėjome 
gerokai, bet malonu prisiminti šios kelionės įvykius, ypač džiugina atvežti tro- 
fėjai Kauno zoologijos muziejui. 

Vargu ar yra kur kitur tokių įdomių gamtininkui kraštų kaip Rusijoje, 
ypač Sibire ir Vidurinėje Azijoje. Bet ir niekur kelionė nėra tokia kebli kaip 
čia. Kartu su mano bičiuliu A. Poška ir A. Končium išvykome į Kazachstaną, 
į Išimo ir Irtyšiaus pakrantes. A. Poška jau daug metų gyveno Petropavlovs- 
ke (Kazachstane), gerai pažinojo respubliką ir apskritai Aziją, tad ir buvo jis 
mums nepamainomas bendrakeleivis. Petropavlovske jis turėjo kuklų butą, 
bet vis tiek priėmė mus ir apskritai daug padėjo. 

Pirmiausia susipažinome su Petropavlovsku. Nieko įžymaus čia nėra, kaip 
ir daugelyje Sibiro miestelių, bet buvo didžiulis Stalino paminklas. Iš savo ke- 
lionių patyrimo žinojome, kad reikia jį apžiūrėti, o dar geriau nufotografuoti, 
kad sudarytume apie save gerą milicijos nuomonę. Dažniausiai fotografuoti 
nė nereikėdavo, pakakdavo tik apeiti aplinkui paminklą su fotokamera ranko- 
se ir kelis kartus „stryktelti“. Atlikę šį formalumą užsiregistravome milicijoje. 
O vakare mus aplankė milicijos atstovas - pažiūrėti, „kaip mums sekasi“. 

Nuėjome į turgų. Iš maisto produktų matėm daugiausia pieno ir svogūnų, 
o iš naminės apyvokos daiktų — daugiausia senus apavus. Buvo ir šiek tiek 
nušautų paukščių, bet tik paprastų rūšių, kurios mūsų nedomino. Per Poš- 
kos protekciją gavome „viliuką“, kuris mus nuvežė į Sokolovką. Ten apsilan- 
kėm partijos būstinėje, parodėm savo dokumentus (iš Mokslų akademijos) ir 
netrukus buvome palydėti į tuščią patalpą. Ten buvo atnešti čiužiniai ir kita 
patalynė. Po ilgos, varginančios kelionės buvo labai malonu išsitiesti. Deja, šis 

Grįžome iš medžioklės su nušautomis kapivaromis. 
Brazilija 1931 m. 


Ko A, 
Ekspedicija Brazilijoje. Išvykstame į medžioklę 1931 m. 
T. Ivanauskas kairėje 

*4441931 m. T. Ivanauskas 
Iketvirtas:iš dešinės 


Brazilija, Parakatu upė. Krauname 
ekspedicijos mantą į garlaiviuką. 1931 m. 


Su sumedžiotu 
krokodilu 1931 m. 

malonumas truko neilgai. Apie vidurnaktį, kai jau pradėjome snausti, atėjo tas 
pats pareigūnas, kuris mus čia atvedė ir paklausė, kaip įsitaisėm, ar patogu. 
Na, ką gi - žinoma, pagyrėm viską, dar sykį pasakėme ačiū. Po to pareigūnas 
dar pridūrė: „Bet jums reikia tuoj apleisti šį butą, nes šią naktį atvyks dar vie- 
nas, o jums paieškosime kitos patalpos“. Pradėję jos ieškoti, sužinojome, kad 
Sokolovkoje gyvena estas, vardu Enno, ir į jį pirmiausia kreipėmės. Buvome 
pakviesti nakvoti. Nors jo butas buvo labai mažas, bet tvarkingas, švarus. Ant 
grindų pasiklojome patalus ir toliau be nuotykių praleidome naktį. 

Kitą dieną iš Sokolovkos turėjome išvažiuoti toliau, į kolchozą kaime Du- 
brovnojė, nes ten, anot girdų, yra ežeras su gausybe paukščių. Atvykome taip 
pat naktį, bet turėjome rekomendaciją vieno žmogaus iš Petropavlovsko, kurio 
žmona gyvena Dubrovnojoje. Ėmėme belsti į jos butą. Ir labai negreit šeimi- 
ninkė atsiliepė, bet, nepaisydama savo vyro rekomendacijos, į butą neįsileido. 
Ką gi daryti. Ėmėme ieškoti kitos galimybės praleisti naktį. Viename patvoryje 
radom didoką šiaudų krūvą ir ant jos įsitaisėm nakvoti; gerai, kad nelijo. Bu- 
vome labai išvargę, tad greit užmigomne ir būtumėm ilgai miegoję, tačiau ryte 
ant mūsų pasipylė akmenų kruša. Pasirodo, susirinko jaunuomenės būrelis ir 
ėmė į mus svaidyti akmenis. Reikia keltis. 

Einame pas kolchozo pirmininką prašyti kokios nors susisiekimo priemo- 
nės, kad galėtume toliau tęsti kelionę. Nei sunkvežimio, nei arklių jis mums 
duoti negali. Vienintelė susisiekimo priemonė — pora jaučių. Dar neteko man 
medžioti su jaučiais, bet ką darysi, su pasiūlymu sutikau, tuo labiau kad skyrė 
mums ir vežimą, ir vežiką. Paskui pasirodė, kad ši priemonė visai nebloga: 
pamažėl slenka jaučiai veždami visą mūsų mantą, o mes tuo tarpu galime api- 
bėgti didelį plotą ir, reikalui esant —- pavyzdžiui, pavargus, — atsisėsti į vežimą. 
Mums buvo skirtas vežikas, vardu Viktoras, ukrainietis, lėtas ir fIegmatiškas 
kaip ir tie jaučiai, kuriems jis vadovauja, bet jis buvo mums naudingas. Nuva- 
žiavom toli į stepę. Tiksliau tariant - tai ne gryna stepė, o miškastepė, tarpinė 
stadija tarp taigos ir stepės. Ji pribarstyta nedidelių beržynų, kuriuos rusai va- 
dina „kolki“. Tai tetervinų mėgstamas kraštovaizdis. Vienoje vietoje įsirengė- 
me stovyklą netoli pernykščio šieno kūgio. Pataikėme gerai, nes tetervinų čia 
buvo daug, o tai mano mėgstama medžioklė. Viktoras buvo labai patenkintas 
- galėjo miegoti ir valgyti kiek norėjo, protarpiais gaudavo išmaukti degtinės 
taurelę (o be degtinės Sibire keliauti neįmanoma). Tetervinų buvo tikrai gau- 
su, o jų medžioklė teikia medžiotojui didžiausią malonumą. Stepėje maloniai 
leidome laiką, nes ir oras buvo gražus, ir miegodavome po atviru dangumi. 
Bet vieną vakarą ėmė niauktis. Kur pasidėti stepėje? Ne per toliausiai buvo 
pernykščio šieno kūgis, tad nuėję prie jo prisiglaudėm nuo vėjo. Ėmė lyti. Kas- 
kart smarkiau. Iš pradžių kūgis šiek tiek dengė nuo lietaus, bet ilgainiui nuo 

Ekspedicijos vedlys Kara-Kumų dykumoje 
Šaniaz-Aga su savo medžiokliniu sakalu 
1948 m. 

T. Ivanauskas Kara-Kumų dykumoje raitas 
ant kupranugario. 1948 m. 

Paskutinė T. Ivanausko ekspedicija. 1962 m. Obės žemupis T. Ivanauskas, 
Nazymas Achmedas ir prof. A. Vaitkevičius (su žiūronais). 


Obės žemupyje Pulojaus upės pakrantėje prie chantų čumo 1962 m. 

Obės žemupyje prie ekspedicinio darbastalio su A. Vaitkevičiumi 
(dešinėje) 1962 m. 


Ekspedicijoje į Obės žemupį su sibiro laika Šariku 


jo čiurkšlėmis ėmė teketi vanduo, ir vietoj šiltos patalynės atsidūriau šaltoje 
vonioje, tik visa laimė, kad lietus nevirto sniegu, o Sibire tai dažnai atsitinka. Iš 
ryto vis dėlto lietus liovėsi, ir mes vėl galėjome medžioti tetervinus. 

Po kelių dienų grįžome i kaimą ežero pakrantėje. Ten buvo visų rūšių an- 
čių ir kitų vandens paukščių. Mes neblogai pamedžiojome. Tarp kitko, nu- 
šoviau keletą puikių šaukštasnapių gaigalų. Mes juos pakabinome klojime, 
pačioje pakraigėje, pas kolūkietį, su kuriuo susipažinome. Iš ryto, norėdami 
laimikį paimti, nieko neradome - naktį jis buvo pavogtas. 

Kolūkietis, kurį ką tik paminėjau, į savo namus mūsų nepriėmė. Bet jis 
turėjo mažytę daržinėlę, supintą iš karklų vytelių. Kadangi oras buvo nešaltas, 
mes paprašėme kelioms dienoms šį pastatėlį mums užleisti. Ir jis su tuo sutiko. 
Mes ten įnešėm savo patalus ir buvom patenkinti. Tik štai gegužės 10 dieną 
labai atšalo, temperatūra krito žemiau nulio, ėmė snigti, prasidėjo pūga. Pro 
pintas mūsų daržinėlės sieneles sniegas laisvai košėsi ir netrukus ant mūsų 
antklodžių ir pagalvių gulė storos pusnys. Iš pradžios manėme, kad pūga grei- 
tai baigsis, bet nesulaukę iššokome iš patalų, skubiai apsivilkom ir nuėjom į 
trobą. Gerai padarėm, nes snigo visą tą ir dar kitą dieną. 

Toje daržinėlėje turėjome dar kitą nemalonų išgyvenimą. Vieną rytą pa- 
budęs pajuntu stiprų krestelėjimą, dar antrą, dar trečią... pro pintą sienelę ma- 
tau stambų bulių. Jis kaskart savo ragais smogia į mūsų menką trobelytę, kone 
pakelia ją ant ragų. Negalima laukti, jis tuoj pasieks ir mus. Ištraukęs iš sienos 
stambesnį žagarą, peiliu nusmailinu jo galą ir, kai bulius prikiša galvą, aš smai- 
1ą galą smeigiu jam į šnerves... mano manevras pavyko, bulius pasitraukė. 

Aš nuo senų laikų girdėdavau gerus atsiliepimus apie sibiriečių būdą, apie 
jų svetingumą, nuoširdumą. Apsilankęs dabar Sibire, vargu ar galėčiau su šia 
nuomone sutikti, Gal taip buvo seniau, bet dabar Sibire tikrų sibiriečių liko 
mažai, o dauguma — tai atėjūnai. Kultūros požiūriu pagirti jų taip pat negalė- 
čiau. Dauguma mano sutiktųjų —- žemos dorovės žmonės, nesilaiko savo žo- 
džio, pareigos jausmas jiems svetimas, o didžiausios jų ydos — tai girtavimas 
ir vagystės. 

Italijoje 1922 m., kai 
atstovavo Lietuvos 
universitetą Padu- 
jos universiteto 700 
metų sukakties 
minėjime. 


Aukštosios mokyklos steigimas 


Grįžęs iš Rusijos 1918 metais, buvau labai pasiilgęs kaimiško gyvenimo ir 
svajojau apsigyventi tolėliau nuo miesto, kur nors miško glūdumoje, kur arti eže- 
ro, pelkės, apskritai gamtos prieglobstyje. Tarp kitko, šis potraukis ir paskatino 
mane apsigyventi Musteikoje. Bet lenkų okupacija privertė apleisti tą kampelį ir 
vėl apsigyventi mieste, šį kartą Kaune. Vis dėlto svajoti apie kaimą nesilioviau. 

Kaune patekau į besikuriančios jaunos valstybės sūkurį, patekau tarp 
žmonių, kurie kitaip galvojo, kurie ne taip egoistiškai kaip aš žiūrėjo į savo pa- 
šaukimą. Jiems daugiau rūpėjo visuomeniniai reikalai, rūpėjo mūsų jaunosios 
kartos auklėjimas, pilietiškumas. 

Susitikau su Zigmu Žemaičiu, kuris, kaip ir aš, neseniai buvo grįžęs iš Ru- 
sijos, būtent Voronežo, kur mokytojavo gimnazijoje. Žemaitį aš pažinau dar 
1914 metais, iki kelionės į Murmaną, bet karo metais mes su juo nesimatėme. 
Dabar ne tik atnaujinome pažintį, bet ir greitai susibičiuliavome. Įsitikinau, 

Matematikos-gamtos fakulteto:mOKslinis personalas. Sėdi (iš kairės į 
dešinę): P. Katilius, I. Končius, A. Purėnas, Z. Žemaitis (dekanas), 

P. Jodelė (universiteto prorektorius) K. Sleževičius, T. Ivanauskas. 
Antroje eilėje: stovi (iš Kairės į dešinę): €. Pakuckas, J. Dagys, 

A. Žvironas, J. JanickisšB. Kadaitis, P. Brazdžiūnas, M. Kaveckis, 
K..Daukšas, J. Dalinkev čius, „Trečioje eilėje; A. Puodžiukynas, 

J. Matulis, A. Minkevičius, A: Zubrys, P. Slavėnas, V. Viliamas 


Ornitologijos 
paskaitų pabaigtuvės 
Lietuvos universitete. 
1928 m. 


Prie Gėluko ežero 
1936 m. Iš kairės į 
dešinę Gamtos fak. 
dekanas prof. Zigmas 
Žemaitis, prof, 

T. Ivanauskas, 
botanikas prof. 
Konstantinas Regelis 


Žieduoja paukščius 
Ventės rage. 1959 m. 


Zoologijos sodo 
atidarymas. 1938 m. 


Su Vilniaus V. Kap- 
suko universiteto 
zoologijos katedros 
bendradarbiais. Sėdi 
iš kairės į dešinę 

A. Palionienė, prof. 
Steponas Jankauskas, 
prof. T. Ivanauskas, 
A. Levickas, stovi 
laborantas Kondra- 
tenka, laborantas Tu- 
zikas, R. Kazlauskas 


Su Kauno medicinos 
instituto biologijos 
katedros bendradar- 
biais. Sėdi antras 

iš kairės prof. 

T. Ivanauskas, 

doc. O. Tovstik, stovi 
antras iš kairės 

M. Venslauskas. 
1967 m. 


Su studentais prak- 
tikos darbų metu. 
Kauno medicinos 
institute. 1960 m. 


Vilniaus universitete 
su prorektoriumi 
prof. St. Jankausku 
(sėdi kairėje). 

1970 m. 


Studentams 
demonstruoja žaltį. 
1967 m. 

Prie darbo stalo 
namuose. 1968 m. 

Prie Nemuno kranto 
palydint iš Obelynės 
pabaltijo Ornito- 
logų konferencijos 
dalyvius. Centre 
profesorius 
Georgijus Dementje- 
vas, Mokslų Aka- 
demijos Biologijos 
in-to direktorius 
Karolis Jankevičius 
ir profesorius Tadas 
Ivanauskas 1957 m. 


Paskutinė paskaita 
Kauno medicinos 
institute 1970.05.28 


„Matote tą paukštį?“ 
Su jaunimo ekskursi- 
ja. 1962 m. Dešinėje 
P. Bluzmanas, už Iva- 
nausko Vasiliauskas, 
kairėje Ald.Dagytė 

kad Zigmas Žemaitis — tai didelio intelekto, be to, energingas, sumanymų ku- 
pinas žmogus. Mes radome bendrą kalbą. 

Pergyvenusi 125 vergovės metus, mūsų tauta turi pagaliau galimybę 
spręsti savo krašto problemas. O tų problemų juk aibė - didelių ir mažų. Zi- 
gmui Žemaičiui, kaip matyti iš jo kalbų, daugiausia rūpi švietimo reikalai, o 
man jie irgi artimi. Mes kalbame apie pradžios mokyklas, apie gimnazijas, 
mokytojų seminarijas, bet mano pašnekovas ypač pagyvėja, kai prašnekama 
apie aukštąją mokyklą. Senoji Vilniaus „Alma mater“, išauginusi visą plejadą 
aukštos kultūros žmonių, pasiekusi Europos vakarų lygį — tai realus dalykas, 
kartu ir romantiškas ilgesys... Tad vis šia tema pasikalbame, ji sukelia mums 
daug emocijų. 

Ne visa Lietuvos visuomenė būtų pritarusi sumanymui steigti aukštą- 
ją mokyklą. Dalis mūsų visuomenės įžiūrėjo šiame sumanyme pavojų savo 
klasiniams interesams, pavyzdžiui, dvasininkija, turėjusi tuomet daug įta- 
kos Lietuvos gyventojams. Iš dvasininkijos pusės ir iš klerikalų buvo galima 
laukti rimtos opozicijos. Be to, buvo grynai materialinio pobūdžio keblumų, 
nes Lietuvos iždas per daug lėšų neturėjo. Todėl prof. Z. Žemaitis sumanė iš 
pradžių steigti kursus, kuriuose būtų dėstomi dalykai tokia apimtimi ir pagal 
tokį planą kaip universitetuose. Tie kursai visuomeninė, o ne oficiali įstaiga, ir 
kartu jie nebūtų tokie „baisūs“ opozicijai. Iniciatorius sušaukė organizatorių 
būrelį. Į jį įėjo: Z. Žemaitis. J. Vabalas-Gudaitis, A. Janulaitis, L. Vailionis ir T. 
Ivanauskas. Būrelis pakartotinai svarstė aukštosios mokyklos steigimo planą, 
kviesdamas įžymesnius specialistus nuodugniai apsvarstyti sumanymą, ypač 
- kandidatams į dėstytojus aptarti. 

1919 metų spalio 6 ir 7 dienomis organizacinė grupė paskelbė savo suma- 

nymą steigti Aukštuosius kursus, kviesdama jaunimą pranešti apie pageidau- 
jamas specialybes. 

Jau per kelias dienas buvo gauta apie 600 pareiškimų. Apie 75 procentai 
jų pageidavo stoti į gamtos-matematikos, medicinos ir technikos specialybes, 
taigi iš karto paaiškėjo galimybė steigti kursus. Bet buvo tai tik vargų pradžia, 
o svarbiausia kliūtis — lėšų stoka, tuo labiau kad pageidaujamoms specialy- 
bėms reikalingas gausus ir brangus mokslo inventorius. Organizatoriai gavo 
banko paskolą (120 000 markių). Į Vokietiją buvo komandiruotas prof. E. Vol- 
teris nupirkti literatūros ir būtinų reikmenų. 

Iniciatorių grupė kreipėsi į Švietimo ministeriją prašydama Aukštuosius 
kursus palaikyti, bet ministerija į šią iniciatyvą pažvelgė šaltai ir materialinės 
paramos nesuteikė. 

Nepaisant visų keblumų, Aukštieji kursai 1920 metų sausio 27 dieną buvo 
atidaryti, o pažangioji visuomenė nuoširdžiai juos. sveikino. Bet Lietuvos dva- 
sininkija pareiškė savo priešišką nusistatymą. Išimtis buvo kunigas Juozas Tu- 
mas-Vaižgantas ir Žemaičių vyskupas Pranciškus Karevičius. Bet atsimenu, 
kad šiek tiek vėliau, jau Kursams veikiant, mano paskaitoje apsilankė įžymus 
klerikalų šulas kun. K. Olšauskas. Kokią jis susidarė nuomonę apie mano pas- 
kaitą aš nežinau. Kunigija dėl to nebuvo prielanki Kursams, kad jie sutrukdė 
aukštosios klerikalinės mokyklos steigimą. 

Aukštuosiuose kursuose susidarė 7 fakultetai: Humanitarinių mokslų 
(istorija, literatūra, filosofija-pedagogika), Socialinių mokslų (teisė, ekonomi- 
ka), Fizikos— matematikos, Chemijos, Gamtos mokslų, Medicinos, Technikos. 
Klausytojų buvo daugiau kaip 500. 

Tais laikais Kaune erdvesnių laisvų patalpų beveik nebuvo, išskyrus keletą 
didesnių namų, kur caro valdžios laikais buvo gubernijos įstaigos ir karo ko- 
mendantūros padaliniai. Tad pirmaisiais gyvavimo metais Aukštiesiems kur- 
sams teko skolintis patalpas, daugiausia vakaro valandomis. Tarp kitko, va- 
karais užleisdavo savo klases ir Kauno I, vėliau pavadinta „Aušros“, gimnazija 
(Laisvės alėjos ir Kanto g-vės kampas). Skaudžiai pajuto buto stoką Medicinos 
fakulteto Žmogaus anatomijos katedra, nes buvo reikalinga patalpa lavonams 
preparuoti. Lavonai buvo atvežami vakarais į minėtos gimnazijos klases, o pa- 
sibaigus preparavimo darbams, vėl turėjo būti vežami į ligoninės lavoninę. 

Aš, kaip zoologas, buvau privilegijuotoje padėtyje, nes nuo 1919 metų 
buvau Gamtos tyrimo stoties vedėju ir turėjau patalpą (Vilniaus g-vė Nr. 2). 
Pagal šios stoties statutą jos patalpa ir inventorius turėjo būti perduoti būsi- 
majai aukštajai mokyklai. Taigi čia įsitaisėm auditoriją, laboratoriją ir zoolo- 
gijos muziejų. Bet vis dėlto turėjome pasirūpinti suolų, kėdžių, stalų ir dar 
galybę kitų daiktų. Keblu buvo su vandeniu, nes nebuvo vandentiekio. Suolų 


257 


ir keletą kėdžių pasisekė mums rasti vienų namų palėpėse, ir aš kartu su prof. 
Valioniu sunešėm juos į mūsų auditoriją. Vandenį studentų pratyboms turėjo- 
me kibirais nešioti iš Nemuno, nes mūsų kieme esančio šulinio siurblys daž- 
nai gesdavo. Su medžiaga pratyboms nebuvo taip sunku. Aš per savo išvykas 
ir medžiokles parūpindavau žuvų, varlių, vabzdžių. Kaune buvo pakankamai 
varnų, tad paėmęs šautuvą eidavau į Neries pakrantę už Kauno pilies ir ten 
nušaudavau jų kiek reikia. Garlaivių žiemos uostas buvo gausiai apgyventas 
žuvų, visokių vandens vabzdžių, pinčių ir nesuskaitomos daugybės visokiau- 
sių pirmuonių, reikėjo tik netingėti. 

Mūsų klausytojų sudėtis buvo labai nevienoda, nes buvo žmonių ką tik 
baigusių gimnaziją, buvo ir studentų iš Rusijos aukštųjų mokyklų, o žymią dalį 
sudarė mokytojai, kurie jau senokai mokytojauja. Gana daug keblumų suda- 
rydavo dėstomoji kalba, atseit - mūsų gimtoji kalba. Atsirado reikalas sukurti 
plačią terminologiją pačiam dėstytojui ir klausytojui. Iš svetimų kalbų klausy- 
tojui prieinamiausia buvo rusų kalba, mažiau suprantama vokiečių kalba, ir 
dažniausiai tik šių dviejų kalbų literatūra naudojosi ir dėstytojai, ir studentai. 
Iš pat pradžios, ypač Medicinos fakultete (labiausiai, Odontologijos skyriuje), 
daugumas klausytojų buvo žydai, kurie lietuvių kalbos nemokėjo ir net kartą 
siuntė delegaciją su prašymu, kad jiems būtų dėstoma rusiškai. Tik vėliau, kai 
mūsų aukštoji mokykla ėmė iš studentų reikalauti lietuvių kalbos, žydų gim- 
nazijos prisitaikė prie šio reikalavimo. 

Su žydais įvyko ir kitoks konfliktas. Rabinai ėmė priešintis tam, kad žydų la- 
vonai būtų skrodžiami prozektoriume. Šiuo klausimu daug rūpesčių turėjo pro- 
fesorius Žilinskas ir Medicinos fakulteto dekanas. Kitas keblumas kilo dėl to, kad 
kai kurie studentai žydai nenorėjo būti egzaminuojami per jų religines šventes. 

Jau pirmaisiais aukštosios mokyklos gyvavimo metais prof. Valionis, at- 
sižvelgdamas į lietuvių terminų stoką, kartu su savo bendradarbiu J. Dagiu ir 
kitais, pradėjo rašyti „Botanikos žodyną“, bet šis veikalas buvo išspausdintas 
vos 1938 metais. Bet tuoj Dagys ėmė ruošti medžiagą „Botanikos terminų žo- 
dynui“, kuris buvo išleistas tik tarybiniais laikais (1965 m.). Jau Lietuvos Res- 
publikos laikais prof. Dagys ėmė ruošti „Augalų anatomijos ir morfologijos“ 
vadovą, kuris taip pat yra lietuviškos terminologijos lobynas. Zoologijos žody- 
nas nebuvo parašytas ir tokios knygos nėra iki šiol, bet iš didesnių veikalų verta 
paminėti ornitologijos vadovą, pavadintą „Lietuvos paukščiai“ (T. Ivanauskas) 
- viso labo 3 tomai, iš kurių pirmas tomas parašytas 1938 metais, o kiti tomai 
vėliau. 1947 m. St. Mastausko parašytas “Taikomosios zoologijos" vadovėlis 
skiriamas daugiausia Žemės ūkio akademijos studentams. Labai vertingą dar- 
bą padarė J. Elisonas, ilgą laiką rinkdamas ir pats „kaldamas“ zoologijos termi- 
nus. Dauguma jo siūlomų terminų įsigalėjo ir iki šiol yra vartojami. 

Sunkūs buvo tuomet laikai mūsų jaunajai aukštajai mokyklai, bet niekas 
nesiskundė, nes buvo tai mūsų tautinės sąmonės pakilimo ir pasitikėjimo savo 
jėgomis laikas. 

Aukštieji kursai gyvavo neilgai, tik iki 1922 metų vasario 15 dienos, bet vis 
dėlto jų reikšmė buvo labai svarbi. Savo buvimu, ypač klausytojų skaičiumi, jie 
įrodė būtinybę steigti Lietuvos aukštąją mokyklą. Šis argumentas įtikino Vy- 
riausybę, ir vasario 16 dieną buvo atidarytas universitetas su tais fakultetais, 
kurie veikė Aukštuosiuose kursuose su pirmu ir antru studentų kursais. Bet 
kadangi artėjo pavasaris ir buvo numatytas trečias kursas, reikėjo pagalvo- 
ti apie papildomas patalpas. Apskritai patalpų stoka buvo chroniškas mūsų 
aukštosios mokyklos trūkumas, tad universitetas buvo pakrikęs po visą mies- 
tą, ir studentai, baigę klausyti vieną paskaitą, turėjo kraustytis į kitą patalpą. 
Po keturių metų studentų skaičius taip išaugo, kad jie netilpo gana skurdžiuo- 
se Kauno namuose. Universitetui buvo atiduotas valstybinės spaustuvės na- 
mas, Donelaičio ir Gedimino gatvių kampe. Sunkumus patyrė Matematikos- 
gamtos fakultetas, nes šio fakulteto laboratorijos turėjo aprūpinti ne tik savo 
studentus, bet ir Medicinos bei Technikos fakultetų.- 

Aukštųjų kursų teisinė būklė iš pradžių buvo neaiški, nes Švietimo mi- 
nisterija kursus vis delsė patvirtinti. Todėl ir dėstytojų, o ir studentų būklė 
kėlė abejonių. Kai kas netikėjo esama padėtimi, ir, greta dėstymo ar studija- 
vimo, stengėsi susirasti kitą, tikresnį užsiėmimą. Bet vis dėlto buvo pasiry- 
žėlių, kurie, nepaisydami pesimistinių pranašavimų, dirbo šviesesnės ateities 
vardan. Tokios nuotaikos vyravo ir tarp dėstytojų, ir tarp studentų. Įsikūrus 
universitetui, ir vienų, ir kitų padėtis paaiškėjo ir sutvirtėjo, bet vis dėlto Lie- 
tuvoje buvo galima rasti nedaug tokių mokslininkų, kurių kvalifikacijos pa- 
kaktų universitetui. Vien dvasininkai galėjo būti ramūs, nes nuo senų laikų 
pastarųjų padėtis Lietuvoje buvo privilegijuota ir jų buvo perteklius. Pagaliau 
dvasininkai, būdami uždara visuomenės kasta, patys vieni galėjo spręsti apie 
savo narių specialias kvalifikacijas. Esant laisvoms katedroms, universitetas 
gavo pasiūlymą iš užsienio mokslininkų katedroms užimti. Priimtina buvo 
profesoriaus K. Regelio kandidatūra. Regelių šeima jau daugiau kaip šimtą 
metų pasižymėjo teorinės ir praktinės botanikos srityje, tad prof. K. Regelio 
pasiūlymas buvo palankiai priimtas. Iš pradžių jis kalbėjo vien prancūziškai, 
vokiškai ir rusiškai, bet jo garbei tenka pasakyti, kad jis gana greitai pramoko 
mūsų kalbos ir ėmė dėstyti, net leisti savo mokslo darbus lietuviškai. Jau gyva- 
vimo pradžioje jaunasis Lietuvos universitetas turėjo apie 50 darbuotojų, iš jų 
nemaža dalis buvo medikai. 

Apskritai Aukštieji kursai suvaidino būsimam universitetui paruošiamo- 
sios įstaigos vaidmenį tiek idėjiniu, tiek materialinių atžvilgiu. Jie, tarp kitko, 

atėmė iniciatyvą iš kunigų rankų, todėl ir universiteto statutas buvo realesnis 
ir liberalesnis, negu tas, kurį būtų galėję sukurti klerikalai. Universitetas visiš- 
kai perėmė tą universiteto struktūrą, kuri buvo Aukštuosiuose kursuose, tik 
vienu atžvilgiu buvo nusileista klerikalams: į statutą buvo įterptas Teologijos- 
filosofijos fakultetas, kurio žalinga įtaka pasireiškė vėliau, nes šis fakultetas 
lygiagrečiai su savo pagrindiniu tikslu ėmė ruošti ir pedagogus. Neturėdamas 
atitinkamų specialistų tarp savo personalo, šis fakultetas siuntė studentus į 
kitus fakultetus, pavyzdžiui, į Gamtos fakultetą, kur jie, nors ir paviršutiniškai, 
papildydavo savo žinias ir vėliau tendencingai skelbdavo jas mokyklose. 

Aukštųjų kursų nuopelnas, tarp kitko, buvo tas, kad jie iš dalies išspren- 
dė patalpų klausimą - kabinetų,'auditorijų, laboratorijų — universitetas urmu 
paveldėjo jas. O surasti ir išgauti patalpas buvo labai sunku ir jeigu ne griežta 
profesoriaus Z. Žemaičio energija, vargiai universitetas būtų buvęs aprūpintas 
patalpomis. Aukštiesiems kursams universitetas turi būti dėkingas ir už pir- 
mo, ir už antro kurso parengimą. 

Daugėjant fakultetų ir augant studentų skaičiui, patalpų klausimas tapo 
dar opesnis. Tuo laiku Kauno turtuolis Vailokaitis padovanojo Aleksote ne- 
mažą sklypą, kur ir buvo pradėta statyti specialūs rūmai chemikams ir fizi- 
kams. Šie rūmai buvo sugriauti, Antrajam pasauliniam karui prasidėjus. 

Vienas Kauno universiteto sunkumas buvo mažas etatų skaičius, nes 
daugeliui katedrų buvo skiriama tiktai po vieną profesorių. Nors ir nedidelis 
buvo tuo laiku Kauno universitetas, personalo vis dėlto buvo per mažai, daug 
mažiau negu Rygos, Helsinkio, Karaliaučiaus universitetuose. Ši stoka ypač 
pasireiškė Matematikos-gamtos fakultete, nes šis fakultetas turėjo aprūpinti 
ir kitus fakultetus, iš viso — apie pusę visų universiteto studentų. Taigi buvo 
tai „brangus“ fakultetas, ir kai kurios Seimo frakcijos keldavo klausimą, kad šį 
brangiai atsieinantį fakultetą likviduoti. 

Įsikūrus universitetui, prireikė ir botanikos sodo. Šia proga tenka pasaky- 
ti, kad botanikos sodai Lietuvoje ne naujiena, nes jau 1775 metais toks sodas 
buvo įsteigtas Gardine. Tuo laiku Lietuvos iždininkas Tyzenhauzas iš Prancū- 
zijos iškvietė žinomą botaniką Joną Emanuelį Žiliberą (Gilibert). Šis botanikas 
atsivežė daugybę sėklų iš Vienos, o vėliau ir iš Sibiro, iš įžymaus keliautojo 
Palaso, tad jau 1778 metais Gardino botanikos sode buvo 1800 rūšių augalų. 
Antras Botanikos sodas buvo įsteigtas 1781 metais Vilniuje, prie universiteto. 
Ji įsteigė tas pats Žilibertas, pervažiavęs iš Gardino į Vilnių. Bet ypač sodas 
suklestėjo, kai iš užsienio grįžo St. Jundzilas ir pastatė šiltnamius. Jundzilas iš- 
leido sėklų katalogus. Pirmas katalogas buvo išleistas 1802 metais. Paskutinis 
katalogas, jo išleistas 1814 metais, jau apėmė 3861 augalų rūšį. Minėtieji faktai 
įrodo, kad mūsų kraštas turi senų mokslinių tradicijų. 

Botanikos sodas Kaune įsteigtas 1923 metais Aukštosios Fredos dvare, 
Kauno priemiestyje, užima 40 hektarų. Įsteigtas profesoriaus Konstantino 
Regelio iniciatyva, Matematikos-gamtos fakulteto dekanui prof. Z. Žemaičiui 
pritarus. į 

Botanikos sodas Kaune buvo labai populiari įstaiga ir gausiai publikos lan- 
koma. Jau 1934 metais jame buvo 7000 augalų rūšių, iš kurių 2323 šiltnamiuose. 
Kasmet buvo leidžiamas sėklų katalogas, norint pasikeisti jomis su kitų kraš- 
tų botanikos sodais. Be grynai mokslinių rinkinių, Botanikos sodui priklauso 
puikus senas parkas ir tvenkiniai. Apskritai Botanikos sodas yra nepamainoma 
vaizdinė priemonė, padedanti ne tik mokslo įgyti, bet ir viešai jį populiarinti. 

Kita ne mažiau populiari universitetui priklausanti įstaiga buvo Zoolo- 
gijos muziejus. Jo istorija senesnė negu Botanikos sodo, nes pradžia jo rin- 
kiniams padaryta jau 1861 metais. Apie jo praeitį nekalbėsime, nes apie tai 
jau sakyta. Muziejus išpopuliarėjo, ypač tarp jaunuomenės. Vėliau, pasibaigus 
Antrajam pasauliniam karui, muziejus užmezgė ryšius su Tarybų Sąjungos 
muziejais ir zoologais. Tie ryšiai buvo mums labai naudingi, nes per juos ga- 
lėjome aplankyti rezervatus ir šiaip zoologijos požiūriu įdomius kraštus ir su- 
rinkti vertingos medžiagos Kauno muziejui. 

Prasitaręs apie Botanikos sodą ir Zoologijos muziejų, negaliu nutylėti 
Kauno zoologijos sodo, nes jis turi tokią pat auklėjamąją reikšmę, nors aukš- 
tajai mokyklai nepriklauso. Sumanymas įsteigti Kaune zoologijos sodą jau la- 
bai seniai užgimė mano galvoje. Buvo tai anais laikais, kai per savo išvykas į 
Kauną pradėjau geriau pažinti vaizdingas miesto apylinkes. Buvau susižavė- 
jęs Girstupio slėniu, Marvelės upelio pakraščiais, Panemunės mišku, Vytauto 
ąžuolynu. Prisiminiau, kad ir Adomas Mickevičius buvo susižavėjęs šiomis 
Kauno grožybėmis, ir ėmiau svajoti, kad šios gražios vietos būtų mūsų visuo- 
menei ir naudingos. O juk mažai trūko, kad šios vietos būtų subjaurotos. Ten 
tuomet ganė gyvulius, kirsdavo medžius, laužydavo žydinčių ievų šakas. Zoo0- 
logijos sodu suinteresuotų žmonių steigiamasis susirinkimas įvyko 1937 me- 
tais ir buvo nutarta įkurti akcinę bendrovę, kurios narių susirinkimas įvyko tų 
pačių metų birželio mėnesį. Jau pirmais sodo gyvavimo metais buvo surinkta 
nors ir nedidelė pinigų suma, bet jos užteko pirmiems darbams. Iš miesto 
savivaldybės numatytas Zoologijos sodo plotas buvo gautas. „Vyriausybės ži- 
niose“ Zoologijos sodo užduotis aptarta taip: „... įsteigti ir eksploatuoti Kauno 
zoologijos sodą, globoti retesniąją Lietuvos florą bei fauną ir rūpintis jos ap- 
saugojimu nuo išnykimo“, 

Svarbiausios numatytos išlaidos buvo skiriamos tvorai, keliams, tvenki- 
niams ir trobesiams. Žvėrys ir paukščiai nereikalavo daug išlaidų, nes sodui iš 
karto jų buvo daug dovanota. Miškų departamento personalas, Medžioklės ir 

žūklės draugija, Lietuvos kailinių žvėrelių auginimo bendrovė buvo pirmieji 
aukotojai. Praslinkus organizacinio darbo laikui, 1938 metais liepos 1 dieną 
Zoologijos sodas buvo oficialiai atidarytas. Tuo metu sode buvo 40 žvėrių bei 
paukščių, iš jų trys briedžiai, elnias, penkios lapės, šernas, keletas plėšriųjų 
paukščių, gervė, gandras ir šiek tiek kitų gyvūnų. Jau po nepilnų metų buvo 
apie pusantro šimto gyvūnų. Atsirado ir egzotų, kuriuos sodas gavo mainais iš 
Karaliaučiaus, Prahos ir Rygos. 

Ypatingą padėką turėjome pareikšti Varšuvos zoologijos sodui. Apsilankęs 
Varšuvoje, susipažinau su Zoologijos sodo direktorium Žabinskiu, kuris tikrai 
karališkai mūsų sodą apdovanojo. Mes gavome puikųjį stumbrą — patiną, dė- 
mėtąjį elnią, asilą, zebu, kupranugarį, du šunis dingo, dygliuotį, beždžionių, 
kelis sidabrinius fazanus, kelias muskusines antis, dvi gulbes ir kt. Dar mums 
siūlė liūtų ir šimpanzę, bet turėjome šios dovanos atsisakyti, nes kol kas nebu- 
vo tam reikalingų pastatų. Iš šių dovanų apčiuopiamos naudos davė asiliukas 
Voitekas, kuris, už mažą atlyginimą vežiodamas vaikus, per metus uždirbo 
daugiau kaip 500 litų. 

1940 metais Kauno zoologijos sodo bendrovė buvo likviduota, o pats so- 
das perėjo į Kauno vykdomojo komiteto rankas. Tais laikais dėl kariškių sau- 
valės keletas Zoologijos sodo gyvūnų žuvo. Dar tragiškesnis sodui buvo vokie- 
čių okupacijos laikas, nes nebuvo nei lėšų maistui pirkti, nei paties maisto, tad 
žymi gyvūnų dalis žuvo. 1942 metų gegužės 18 dieną vokiečiai iš Zoologijos 
sodo pagrobė stumbrą ir, kiek mums žinoma, išvežė į Geringo medžioklės 
plotus Romintos girion, o apie tolesnį jo likimą duomenų neturime. 

Pasibaigus Antrajam pasauliniam karui, prasidėjo sodo atstatymas. Svar- 
biausias to darbo etapas - tai pastatai dideliems plėšrūnams - liūtams, pante- 
roms, tigrams, taip pat šiltų kraštų paukščiams. Įvestas vandentiekis ir kana- 
lizacija. Pakloti keliai lankytojams. Įsigyta apie 400 įvairių gyvūnų, o jų rūšių 
esama virš šimto. Įrengtas, nors ir nedidelis, akvariumas ir terariumas žuvims 
ir ropliams. Šiandien Zoologijos sodas traukte traukia gausius lankytojus, 
ypač jaunuomenę. Jau 1959 metais aplankė jį daugiau kaip 260 000 žmonių. 
Ne tik eksponatų gausumas traukia sodo lankytojus. Žavėtino grožio Girstu- 
pio aplinka, jo vingiuoti apžėlę krantai, kuriuose gyvena lakštingalos, strazdai, 
kikiliai, voverės, suteikia Zoologijos sodui puikiai įrengto parko grožio. 

Obelynė (apie 1935 m.) 


Obelynė 


Dažnai medžiodamas artimose Kauno apylinkėse, lankydavausi netolima- 
me Kamšos miške, pačioje Nemuno pakrantėje, į kurią subėga gilios daubos 
su mišriais medynais ir gausia, labai marga augalija. Ypač pavasarį šis augalų 
margumas būdavo labai patrauklus, ir aš neretai ateidavau čionai vien pasi- 
grožėti. Dvi daubos man labiausiai patiko. Viena jų vadinosi Varžupis, ji labai 
gili ir jos dugne sruvena mažas upeliukas, bet pavasarį jis suima tirpstančio 
sniego vandenį ir tuomet atrodo „rimtai“. Antra dauba, vadinama Obelyne, 
šiek tiek trumpesnė, ir tik pavasarį joje slypi mažytis upelis. Tarp šių dviejų 
daubų plyti tarytum pusiasalis, iš trijų pusių miško apsuptas. Vykstant žemės 
reformai, aš paprašiau, kad čia būtų man paskirtas žemės sklypas, ir mano 
prašymas buvo patenkintas - gavau 8 hektarus išmokėtinai, per 20 metų turė- 
jau išmokėti nedidelę pinigų sumą. Įvyko tai 1920 metais. 

Įgytas sklypas buvo man ne tik labai gražus, bet ir patogus, arti miesto, tad 
net pėsčias kasdien galėdavau jį lankyti, nes kelionė užimdavo ne daugiau kaip 

pusantros valandos. Be to, buvo patogi kelionė ir Nemunu, garlaiviai čia sustoda- 
vo prie Lampėdžių, priešingame Obelynei krante. Greta mano sklypo gavo žemės 
profesorius Vailionis ir dar keletas inteligentų, tad susidarė maloni kaimynystė. 

Dabar jau buvau ūkininkas, bet savo ūkiui turėjau pirkti aibę visokios me- 
džiagos. Netoli nuo mano ir Vailionio sklypo tuo laiku buvo likviduojamas 
Ringaudų dvaras, ir valdžia iš varžytynių ruošėsi parduoti didelį plytinį kloji- 
mą. Mes per pusę su Vailioniu šį klojimą pirkome ir tuo būdu apsirūpinome 
plytomis savo namams statyti. Taip pat pakako ir sijų bei gegnių. Bet visą šią 
statybinę medžiagą reikėjo pervežti apie porą kilometrų į mūsų sklypus. Buvo 
tai 1920 metais. Išleidau visus savo pinigus ir jau nieko daugiau padaryti nega- 
lėjau, nebent tik apmokėti darbininkams už pirktojo klojimo ardymą. 

Prasidėjo nauji rūpesčiai. Kiekviename darbe, bet ypač žemės ūkyje, svar- 
biausias principas - nuoseklumas. Tačiau šį principą taikyti galima tik tada, kai 
turi lėšų. O aš jų neturėjau. Tad reikėjo išsiversti, išsisukti. Kliūtis buvo ir mano 
svajonės — noras viską turėti greičiau. O darbas ėjo lėtai. Pradėjau statyti namą, 
iš pradžių mūrinę dalį ir stogą, o toliau reikėjo palaukti, nes vėl pritrūkau lėšų. 
Tuo tarpu dirbau tuos darbus, kurie mažiau kainuoja. O tokie darbai — tai sodo 
ir apskritai medžių sodinimas. Norėjau, kad sodas būtų apjuostas eglių alėjos, 
nes tokia alėja buvo Lebiodkoje ir su ja siejasi man malonūs prisiminimai. Be to, 
alėja sudaro sodui naudingą užuovėją. Netoli yra miškas ir jaunų eglelių jame 
aibė, tad aš su šeima nešiojame ir sodiname jas aplink mūsų sklypą, o kartu su 
eglelėmis iš miško patenka žibuoklės ir jau kitais metais jos ims žydėti. Taip pat 
su eglelėmis į mūsų žemę pateko grybų, ypač rudmėsių, gemalai, ir daug metų 
galėjome čia grybauti. Vieną priekaištą galiu mūsų sklypui padaryti —- nebuvo 
vandens, o vanduo visuomet pageidaujamas ir suteikia daug grožio. Aplink skly- 
pą, kartu su eglių alėjomis, iškasėm griovį su nuolydžiu į Nemuną. Griovys pra- 
sidėjo Kamšos miške, o pavasarį tirpstančio sniego audringas vandens sriautas 
bėgdavo į Varžupio daubą, o iš ten į Nemuną. Ant to griovio supylėm užtvanką 
ir tuo būdu padarėme nedidelį tvenkinėlį. 

Supanti mus augalija buvo graži ir įvairi, bet aš ir mano šeima pageidavo- 
me, kad ji būtų dar gražesnė. Visų pirmiausia pasodinome penkias rūšis mau- 
medžių: europinį, japoninį, sibirinį, amerikinį, kurilinį. Dabar, kai rašau šias 
eilutes, tie maumedžiai jau yra 45 centimetrų storumo ir labai puošia Obelynę. 
Labai mėgstu spygliuočius, tad pasodinau keleto rūšių pušų, tarp kitko, sidabri- 
nių pušų. Jos auga nelabai greit ir dabar yra apie 25 centimetrų storumo ir apie 
8 metrų aukščio. Jau veda kankorėžius su gražiomis, brandžiomis sėklomis, 
kuriomis susižavi voverės ir kasmet jas suėda. Ši pušis, nors kilusi iš žiauraus 
Sibiro klimato, auga nesparčiai, daug lėčiau negu mūsų paprastoji pušis, bet 
yra maloni savo ilgais, švelniais spygliais. Buvo pasodinta keletas tujų. Vieną jų 

Medžių sodinimo 
talka Obelynėje 
1928 m. Prof. 

T. Ivanauskas kairėje 
su kastuvu 


Su stirniuke 
Obelynėje. 1950 m. 


Darbas... 


Su „Kukulių“ ant 
Pečių. 1935 m. 


porą (vakarinė tuja) parsinešiau saujoje, o dabar jos jau 8 metrų aukščio. 

Keletą lapuočių pasodinome pirmais mūsų ūkininkavimo metais: turiu 
pasigirti pirmiausia didžialape liepa (Tilia platyphyllos). To medžio šakutę aš 
atvežiau iš mūsų parko Lebiodkoje ir įskiepijau į mūsiškę paprastą miškinę 
liepą. Dabar tai yra jau didžiulis medis, kasmet žydintis stambiais kabančiais 
žiedais, kuriuos labai mėgsta bitės. Esame pasodinę ir keletą bukų, paimtų 
nuo Priekulės, kur yra nedidelis šių medžių miškelis ir, kaip atrodo, medžiai 
jau aklimatizavęsi Lietuvos klimate. Be to, turime keletą raudonųjų bukų. Iš 
naujų mums lapuočių turiu paminėti riešutmedžius: mandžiūriškus, Sibaldo 
ir pilkuosius. Pirmieji iš jų auga vešliausiai ir jau daug metų veda riešutus, bet 
tie riešutai valgiui netinka, net voverės jų negraužia. Bet, kaip girdėti, jų me- 
diena labai vertinga, o pats medis didžiuliais lapais labai puošnus. 

Ąžuolų turime egzotinių rūšių. Iš jų daug malonumo teikia raudonasis 
amerikinis ąžuolas (Owerc(rerjus borealis). Medeliai, pasodinti 1921 metais, 
jau tokie stori, kad suaugęs vyras jų apkabinti nebegali. 

Ir šiaip jau visko čia nesuminėsi, sąrašas būtų gerokai ilgas. 


Medžių sodinimo šventės komitetas 

Jau 1921 metais Lietuvoje įsikūrė „Lietuvai pagražinti draugija“. Jos tikslas 
— pagražinti mūsų kraštą, o svarbiausia — atstatyti išnykusią augaliją, miškus, 
parkus, išlaikyti istorines vietoves ir pan. Savo siekius ši organizacija stengėsi 
platinti tarp jaunuomenės, ypač tarp moksleivių. Svarbiausias šios organiza- 
cijos darbas — tai medžių sodinimas, ir buvo sutarta su Švietimo ministerija 
skirti tam reikalui vieną pavasario dieną, atleidžiant moksleivius nuo pamokų. 
Taip buvo daroma visoje Lietuvoje. Aktyviai prisidėjo Miškų departamentas, 
parinkdamas tinkamus tam plotus ir sodinamąją medžiagą, pavedęs eiguliams 
vadovauti sodinimo darbui. Mokiniams šis darbas labai patiko, atsirado net 


Keliant inkilus per paukščių dieną 1922 m. 

Tadas Ivanauskas ypatingą dėmesį skyrė vaikams, kviesdamas juos 
sodinti medžius 


be to, tuščios laukymės Panemunės miške. 

Matematikos-gamtos fakulteto studentai sodino mišką Kamšos miško pa- 
kraščiuose. Nemuno krante ir prie Obelynės, taip pat prie Varžupio daubos, arti 
prof. Vailionio namų. Ten daugiausia sodinome egles ir ąžuolus. Ąžuolai, ku- 
riuos mano klausytojai pasodino prie zoofermos 1927 metais, o tai buvo vien- 
mečiai daigai, šiandien jau yra užaugę iki 10 metrų aukščio ir 20-25 centimetrų 
storio, o pušelės, pasodintos tarp Petrašiūnų ir Pažaislio 1921 metais, šiandien 
jau išaugo į gražų miškelį. Medžių sodinimo diena tapo tradicija, kuri truko nuo 
. 1921 iki 1939 metų. Per tą laikotarpį Lietuvos moksleiviai pasodino keletą šimtų 
tūkstančių medžių, o tie medžiai šiandien yra nemaža vertybė. Apskritai lai- 
kotarpis, apie kurį kalbu, pasižymėjo Lietuvos tautiniu pakilimu, kai Lietuva, 
išsivadavusi iš rusiško ir vokiško jungo, po pusantro šimto metų pasijuto laisva 
ir panoro puoselėti savo kraštą. Gamtos apsauga buvo tais laikais mažai kam su- 
prantama ir oficialiai nebuvo atstovaujama, bet vis dėlto Obelynė tapo ta vieta, 
kurioje mielai spietėsi zoologai, botanikai ir apskritai gamtos mylėtojai. Obely- 
nė išpopuliarėjo. Gal kas mano, kad šis vardas yra kilęs dėl auginamų ten obelų. 
Ne. Ne dėl to. Obelynės dauboje augo sena, stora laukinė obelis. Piemenys, ku- 
rie anksčiau čia ganydavo gyvulius, tai vietai ir davė Obelynės vardą. 

Paukšdfūi 1 j 
aukšGBiena Fredoje su studentais ir mokiniais 1922 m 

Obelynės namų statyba ėjo lėtai. Vos po dešimties metų namas buvo ga- 
lutinai užbaigtas ir iš išorės, ir viduje, tad jau kai ką turėjome, nors ir ne kažin 
kokį komfortą. Atėjo eilė kitiems sumanymams. Svarbiausias mano siekis — 
sodas. Šį pomėgį aš turbūt paveldėjau iš savo tėvo, kuriam Lebiodkos sodas 
buvo jo nuolatinis H0bby, nuolatinis rūpesčių ir naujų sumanymų šaltinis. Taip 
pat ir man. Pirmiausiai panorau turėti Obelynėje tas vaismedžių veisles, prie 
kurių pripratau tėviškėje, kurios man nuo mažų dienų buvo pažįstamos, tad 
pirma proga apsilankęs Lebiodkoje, prisiskyniau visą glėbį įskiepių ir atvežiau 
juos į savo kuriamą sodą. Tuomet susisiekimas su užsieniais nesudarydavo 
keblumų, ir man nebuvo sunku gauti įskiepių, net ir didokų medelių bei krū- 
mų iš Vokietijos, Olandijos, Prancūzijos. Tuo būdu Obelynės sode pamažėl, 
be didelių išlaidų susidarė nuosavas rinkinys. Žinoma, dalis įgytų vaismedžių 
neatlaikė mūsų klimato ir žuvo, nes kelios žiemos, ypač 1929 metų, buvo labai 
žiaurios. Keletas vaismedžių veislių pasirodė labai vertingos ir, dalyvaujant 
sodininkystės parodose, turėjo didelį pasisekimą. Tad jas ir reikėjo Lietuvoje 
išplatinti. Prie tokių obuolių priklauso „Vytis“, didelis žieminis obuolys, labai 
gero skonio. Iš kriaušių dėmesio verta „Obelynės raudonoji“, gražios rausvos 
ir geltonos spalvos. Labai išpopuliarėjo viena nežinomos kilmės vynuogių rū- 
šis. Mes ją pavadinome „rastinuku“, nes jaunas augaliukas buvo rastas Vil- 
niaus griuvėsiuose. Vėliau jis buvo padaugintas ir jau paplito visoje Lietuvoje. 
Ši veislė veda vidutinio didumo uogas tamsiai mėlynos spalvos, labai derlinga, 
o svarbiausia ypatybė ta, kad yra visiškai atspari šalčiui ir žiemą nereikalinga 
jokio pridengimo. Pas mus šios vynuogės auga prie trobesių, glaudžiasi prie 
sienos, o jų šakose peri čivyliai — gražūs raudongalviai paukščiukai. 

Iš kitų vijoklinių augalų turiu pasigirti kartuole (Aristolochia sipho). Sė- 
klos buvo atvežtos iš Paryžiaus bene 1926 metais. Vienas didžiulis krūmas 
užima visą namo sieną. Pažymėtini jo didžiuliai lapai ir žiedai, panašūs į pyp- 
kę, dėl ko vokiečiai šį augalą vadina pypkiamedžiu (Pfeifenbaum). Kai kurios 
tvoros papuoštos sausmedžiais. 

Laukinių ir miškinių gėlių Obelynėje aplink namą daug. Pavasarį žydi ži- 
buoklės (Anemone hepatica), plautės (Pulmonaria), o jose gausiai lankosi bitės; 
paskui vištapienės (Gagea), plukės, baltos ir geltonos, o tarp jų, bet kaskart re- 
tesnis, žalčialunkis (Daphne mezerea). Seniau Obelynės pievose augo lieknoji 
plukė (Anemone silvestris), bet naujesniais laikais ji kažkodėl išnyko. Taip pat 
mūsų kūrimosi laikais ten pat augo graži klumpelė (Cipripedium calceolus), bet 
vėliau kažkodėl išnyko. Užtat ir dabar yra gausi gebenė (Hedera helix), bet tik 
vienoje vietoje Varžupio daubos šlaite, tačiau nėra jos Kamšos miške. Ji šliaužia 

žeme, bet taip pat mėgina kopti medžiais ir pasiekia net 2-3 metrus aukščio, 
jeigu yra palanki žiema; bet anksčiau ar vėliau šaltis sunaikina šias antžeminės 
dalis ir lieka gyvos vien tos dalys, kurios buvo po sniegu. Ji niekuomet nežy- 
di. Vienas toks augaliukas, paimtas iš Varžupio daubos, buvo pasodintas prie 
mūsų namų iš šiaurės pusės. Šios nežymios apsaugos jam užteko, kad užaugtų 
iki stogo ir sustorėtų iki pusantro centimetro, bet taip pat nežydi, o apgožia 
didelį plotą — apie 6 kvadratinius metrus. Gebenė mūsų krašte — tai reliktinis 
augalas. Auga ji Varžupio slėny dėl to, kad ten yra tam tikras mikroklimatas. 

Obelynės gyvūnija — nieko ypatinga, bet nėra skurdi. Miręs mano ben- 
dradarbis A. Palionis, entomologas, dažnai čia lankydavosi ir surinko nemažą 
drugių rinkinį. Kartais su juo suruošdavome dideles drugių medžiokles, pri- 
viliodami juos jaukais. Jaukai pagaminti iš prarūgusio medaus, vyno ar alaus. 
Šiame skystyje pamirkyti skudurėliai vakare iškabinami sode. Į tą kvapą sule- 
kia drugių, daugiausia Noctuidae šeimos, ir tuomet nesunku juos pagauti, nes, 
apsvaigę nuo to gėrimo, jie tampa tarytum apsnūdę. Tuomet galima pagauti 
gražių, didelių, retesnių rūšių drugių, kaip kaspinuočiai (Catocala) ir kt. Bet 
ne kiekvienas vakaras tokiai medžioklei tinka. Neprisiviliosi tų drugių švie- 
siais mėnesienos vakarais, o tamsūs debesuoti vakarai tam tinka. 

Kai kurie, ypač Noctuidae šeimos drugiai labai reaguoja į tinkamo jiems 
maisto kvapus. Obelynėje buvo toks nuotykis: yra ten nedidelis šiltnamėlis, ku- 
riame augo keli vynmedžio krūmai. Vieną vakarą, nunokus vynuogėms, jame 
ėmė lankytis vapsvos ir apgadino daugybę uogų, kurios nuo to ėmė rūgti, skleis- 
damos atitinkamą kvapą. Pro atviras duris nakties metu įskrisdavo drugiai, dau- 
giausiai kaspinuočiai, bet paskui nepataikydavo pro duris ir daužydavosi prie 
stiklų, o iš ryto nurimę tupėdavo užkampiuose ir lengva būdavo juos paimti. 

Obelynėje mėginome auginti šilkverpius, nes turėjome čia šilkmedžių, ir 
maisto šilkverpiams buvo gana. Iš grenos (kiaušinėlių) sulaukėm vikšrų, ir jie 
buvo maitinami šilkmedžio lapais. Jie sėkmingai apsiverpė kokonais ir virto 
lėliukėmis. Kokono siūlas būdavo ilgesnis nei 1000 metrų. Iš to nedidelio ban- 
dymo peršasi išvada, kad galėtumėm turėti savo šilko, tik blogai, kad mūsų 
klimate vikšro stadijos trukmė yra šiek tiek ilgesnė negu šiltesniame klimate. 
Mėginome taip pat auginti ąžuolinį šilkverpį. Tai stambus drugys, o jo tėvy- 
nė — Azijos rytai. Vikšrai minta ąžuolų lapais. Jo šilkas drūtesnis ir gali būti 
panaudotas vien techniškiems reikalams. 

Apie gamtos apsaugą Lietuvoje bene pirmą kartą imta kalbėti 1922 metais 
ir tuomet buvo išleista mano parašyta brošiūrėlė „Mūsų paukščiai ir mokykla“. 
Gamtos apsaugos klausimas tuo laiku buvo dar nepribrendęs ir daug kam ne- 
suprantamas, bet savo studentams jos būtinumą daug kartų aiškinau. Taip pat 
buvo kalbėta su Švietimo ministerija ir jau buvo sutarta kas pavasarį paskir- 

ti moksleiviams vieną „paukščių dieną“ gamtos apsaugai aiškinti. Obelynė vėl 
tapo centru, kur mes su studentais susirinkdavome susipažinti su paukščiais. 
Tam tikslui dar žiemą būdavo pagaminami įvairių tipų ir įvairaus didumo inkilai 
paukščiams perėti. Inkilai labiausiai patikdavo varnėnams; zylės, kaip atrodo, 
inkilais mažiau domėjosi, turbūt todėl, kad jos ten turėjo daugybę drevėtų me- 
džių. Mums buvo malonu, kad keliuose inkiluose apsigyveno pelėdos, ir nak- 
timis jų balsai buvo dažnai girdėti. Bet ypač triukšmingi būdavo pelėdžiukai. 
Kai seniai atnešdavo maistą, jie visi kartu sutikdavo juos girgždančiais balsais, 
panašiais į neteptų durų cypimą. Man, beje, labai norėjosi, kad Obelynėje būtų 
žalčių, ir tuo reikalu iš netolimos Jankų girininkijos gavau 11 stambių, storų pa- 
telių. Jas visas paleidau į Kamšos mišką, tikėdamasis, kad jos padės kiaušinius, 
bet mano viltys nepasiteisino, ir žalčių Kamšos miške nėra, kaip ir nebuvo. 

Gerai pasisekė su stirnomis. Gavau tris jaunus stirniukus: dvi pateles ir 
vieną patiną. Mes jas maitinome iš pradžių pienu su žinduku, bet jos labai 
greitai ėmė skinti įvairias žoles. Žiemą išlaikėme jas aptvertoje vietoje, o pa- 
vasarį išvarėme į Kamšos mišką. Ožys pridarė mums daug nemalonumų. Bū- 
damas labai jaukus, ne tik nevengė, bet ir puldavo žmones. Besilankydamas 
pas savo stirnas, aš turėdavau apsiginkluoti mediniu skydu nuo mūsų ožio. 
Netrukus jis sužeidė du asmenis: mūsų laborantą Jomantą, kuris po to turėjo 
išgulėti visą savaitę ligoninėje. Antras nuotykis buvo irgi nemalonus. Paleistas 
į mišką, ožys vis išeidavo ant kelio, tykojo praeivių ir puldavo juos. Kartą mūsų 
kaimynė ravėjo savo daržą ir tuo momentu, kada buvo pasilenkusi, iš užpaka- 
lio buvo užpulta ožio ir gavo dvi durtines žaizdas į sėdynę. Ji iškėlė man bylą ir 
teisme už šį nemalonumą aš turėjau jai sumokėti 100 litų. 

Vėliau į Kamšos mišką buvo paleista daugiau stirnų, ir nuo to laiko jų 
labai pagausėjo. Paskutinė buvo mums atvežta iš Kazlų Rūdos miškų. Iš pra- 
džios buvo labai jauki, ypač draugavo su mano anūkais, bet vėliau, kai mes 
po vasaros atostogų parvažiavome į Kauną, sulaukėjo. Bet naktį vis užeidavo 
i kiemą, net pro vartelius įeidavo i gėlyną ir apėsdavo rožių ar kitų puošnių 
augalų jaunus ūglius. Žiemos metu sniege ji ištrypė tikrus takus, norėdama 
patekti į mūsų darželį. Bet mes pastatėme netoli dvejas ėdžias su šienu ir drus- 
ka. Ten lankydavosi ne tik šita stirnelė, bet ir jos laukinės draugės. 

Netrūksta čia ir kenkėjų. Tarp jų pirmą vietą užima katės. Aplinkiniai 
kaimynai turi kačių — jos žiemos metu šildosi namie, tupi užkrosnyje, o atė- 
jus šiltam orui, ypač naktį, toli iškeliauja, ieškodamos paukščių lizdų. Didesnė 
dalis smulkių paukščiukų žūsta nuo kačių ir kai kurių kitų kenkėjų, nuo šarkų 
ir kėkštų. Pastaraisiais laikais katastrofiškai sumažėjo strazdų, o prieš 30-40 
metų Obelynėje ir visose Nemuno pakrantėse buvo tai paprasčiausi paukščiai. 
Dar viena kenkėjų rūšis pastebėta Obelynėje — tai mangutai. Gal kam keista, 

kad ir pelės gali būti smulkių paukščiukų priešai. Štai pas mus, Obelynėje, be 
įvairių smulkių graužikų — pelių ir pelėnų - gyvena gana stambi pelių rūšis 
- geltonkaklė pelė. Rudenį šios pelės neretai pasirodo ir gyvenamuosiuose na- 
muose, dažnai žiemoja bičių gyvenamuose aviliuose, o pavasarį ieško paukš- 
čiukų lizdų, suėda jų kiaušinius ir jauniklius. 

Nuo Obelynės iki Nemuno netoli, gal 150 metrų, o Nemunas gamtinin- 
kams visuomet įdomus. Įdomios Nemuno salos, dažniausiai smėlinės, apau- 
gusios karklais arba šaukščiais (Petasites). Šaukštis — tai savitas plačialapis, 
panašiais į varnalėšos lapais, kurių apatinė pusė pūkuota ir visiškai balta. Kai 
pučia vėjas ir apverčia lapus — matyti ištisi balti plotai. Tipingi Nemuno salų 
paukščiai buvo dvi žuvėdrų rūšys — upinė žuvėdra ir mažoji žuvėdra. Kirlikas 
padeda keturis kiaušinius, o žuvėdros paprastai tris, be jokio lizdo, tiesiog ne- 
didelėje duobutėje. Šių trijų paukščių kiaušinukai yra pilkšvai gelsvos spalvos, 
pritaškyti tamsesnių dėmių ir dėmelių. Kiaušiniai labai panašūs į tuos akme- 
nukus, kuriais nubarstyti Nemuno ir jo salų krantai. 

Man buvo labai malonu laikyti visokius plėšrius paukščius: suopius, erelius 
(tik erelį rėksnį), smulkius sakalus ir vapsvaėdį. Iš jų daugiausiai malonumo tei- 
kė man erelis rėksnys — tai švelnus, pasakyčiau, net inteligentiškas ir mandagus 
paukštis. Jis labai mėgo smulkias varlytes ir visokius vabzdžius, ypač žiogus. Jis 
gyveno pas mus visiškai laisvas ir dažnai mane lydėdavo. Jis net suprasdavo, kai 
aš pasilenkęs gaudydavau jam kokį skanumyną, ir, priėjęs prie pat rankos, tikrin- 
davo, ką aš sugavau. Šiuo atžvilgiu į jį panašūs buvo suopiai — aš juos laikiau taip 
pat laisvėje. Porą kartų teko man laikyti vapsvaėdį - jie buvo tokie pat švelnūs 
paukščiai, pasakytum, ne plėšrūnai. Vieną vasarą man buvo atnešta pora jaunų 
sakalų keleivių, kurių lizdas buvo rastas Rūdninkų girioje netoli Senųjų Macelių 
kaimo. Nuo kitų mano laikomų plėšriųjų paukščių jie skyrėsi nepaprasta jėga ir 
drąsa. Jie buvo laikomi narve, ir kai kartą į narvą buvo įleistas jaunas kačiukas, 
mano sakalai jį bematant sudorojo. Gyvatėdį turėjau tik kartą. Jis taip pat, kaip ir 
minėtieji sakalai, buvo kilęs iš Rūdninkų girios, iš buvusio aukštoje pušyje lizdo. 
Su juo buvo daug rūpesčių, nes, kaip žinoma, šių paukščių maistas — tai gyvatės 
ir kiti ropliai, o gauti tokio lesalo nelengva. Mėginau maitinti jį mėsa, bet, matyt, 
šis maistas jam netiko, ir jis badavo, ko! pagaliau žuvo. 

Daug džiaugsmo mums teikė gervės, kilusios nuo Žuvinto ežero ir iš Eže- 
rėlio pelkių. 

Noriu paminėti dar vieną nedidelių paukščiukų gentį, vadinamą medšar- 
kėmis. Jie yra apytikriai vieversio dydžio, o yra jų Lietuvoje trys rūšys. Vardą jie 
gavo dėl panašumo į šarką. Kaip ir šarkos — stiprus, gale kabliuku lenktas snapas 
ir ilga, labai judri uodega, kurią jie nuolat sukalioja, ypač kai būna sujaudinti. Jų 
balsai irgi šiek tiek panašūs į šarkos čerškėjimą — stiprūs, toli girdimi. Medšarkės 

mėgsta dygius medžius, pavyzdžiui, gudobeles, ir ten dažniausiai įsitaiso liz- 
dus. Jos gana plėšrios, minta stambiais vabalais, žiogais, kamanėmis, net puola 
smulkius paukščiukus, ypač jauniklius, varlytes, driežus ir peles. Lietuvoje pati 
stambiausia ir kartu pati rečiausia yra plėšrioji medšarkė. Ji net rudenį neiš- 
skrenda, palieka žiemoti. Lietuvoje tik kartą teko rasti jos lizdą, taigi, norėda- 
mas kiek arčiau pažinti šio paukščiuko papročius, vieną jauniklį paėmiau į mūsų 
namus Obelynėje ir ten jį auginome. Jis buvo laikomas narvelyje, o vieną dieną 
kus, matyt, išalkęs, grižo į verandą, kur buvo jo narvelis, ir ėmė iš rankų maistą. 
Tai buvo pirmas jo protingas patyrimas ir nuo tol šis patyrimas tapo papročiu. 
Užtekdavo pašaukti jį „Mečke, Mečke“ (taip mes jį vadinome), kad jis tuoj at- 
skristų į verandą ir stvertų pasiūlytą maistą. Jis tai darydavo labai keistai. Mes 
atkišdavome maistą pincetu, ir dažniausiai jis, net netūpdamas, o praskrisda- 
mas stverdavo patiektą kąsnį. Greit jis ėmė elgtis taip, kaip ir dera medšarkėms. 
Mes patiekėm jam stambią geltonkaklę pelę. Stvėręs šį didelį laimikį, jis stengėsi 
pritvirtinti jį, kad galėtų patogiau išmėsinėti. Pabandęs vienoje kitoje vietoje, su- 
sirado labai spygliuotą gudobelę ir ten, pasmeigęs savo pelę ant didelio spyglio, 
ėmė mėsinėti. Sulesė pusę pelės, o pusę paliko kitam kartui. Jis laikėsi arti namų 
kol baigėsi vasara. Paskutinį kartą mes jį matėm rugpjūčio 13 dieną. 


Obelynės medelyne Poilsis Obelynėje 
skiepija vaismedžius. 1962 m. 
1958 m. 

T. Ivanauskas ir 
M. Ivanauskienė 
Obelynėje 1951 m. 


Prof. T. Ivanausko 
šeima. 1957 m. 

Sėdi prof. 

T. Ivanauskas, žmona 
M. Natkevičaitė-Iva- 
nauskienė, įdukra 
Eleonora (E. Vaidely- 
tė), stovi sūnus Algis 


Su anūke Egle 

Minint 85-metų 
jubiliejų sveikina 
Baltarusijos Gervėčių 
krašto lietuviai 

J. Valeika, A. Stipinas, 
M. Kruopienė ir kt. 
1967 m. 


Žiemą Obelynėje. 
1938 m. 


Obelynės zooferma 


Vienas vertingiausių kailinių žvėrelių yra juodsidabrė lapė, gyvenanti 
Amerikos šiaurėje. Laisvėje jų pasitaiko nedažnai, o kailiai jų labai gražūs, 
plaukas juodas su sidabro atspalviu. Tie kailiai būdavo labai ieškomi ir labai 
brangūs. Vienas Kanados fermeris, vardu Daltonas, gyvenęs Princo Edvardo 
saloje, sumanė šias brangias lapes auginti ir tam tikslui pasirūpino jaunų la- 

"piukų, kuriems įtaisė vielos tinklo narvą. Po metų lapiukai buvo jau užaugę ir 
atvedė vaikus — jie buvo tokie pat gražūs kaip ir laukinės lapės. Toliau Daltono 
ferma plėtėsi, auginamų lapių skaičius greit didėjo, atsirado vis daugiau žmo- 
nių, norinčių jas auginti. Lapes Daltonas pardavinėjo už pasakiškus pinigus ir 
tapo milijonieriumi. 

Tokia buvo žvėrininkystės pradžia, ir ši ūkio šaka greit persimetė į kitus 
šiaurės kraštus, nes esą tik šiaurės klimate lapių kailiai įgauna visą savo grožį. 
1928 metais Lietuvoje kilo sumanymas auginti juodsidabres lapes. Susidėjęs 
žmonių būrelis įsigijo penkias kanadiškas lapes. Vielos tinklu ir betoniniais 
stulpais buvo aptverta apie 2,5 ha. Įrengti narvai ir mediniai nameliai lapėms 
pasislėpti. Pasamdytas fermos vedėju E. Čeraška ir du nuolatiniai darbininkai. 
Jau antrais metais bendrovė turėjo 15 jaunų lapių prieauglio. Tais laikais au- 
ginant lapes buvo daug keblumų, nes auginimo sistema nebuvo nusistovėjusi. 
Visų pirma niekas nežinojo, kokio dydžio turi būti narvas. Iš pradžių buvo 
manyta, kad juo didesnis narvas, juo geriau. Mūsų narvai buvo 4 X 4 metrų ir 
stovėjo tiesiog ant žemės. Paskui paaiškėjo, kad tokie narvai yra per dideli, o 
kartu per brangūs ir užima daug vietos. Taip pat vėliau paaiškėjo, kad narvai 
ant žemės yra nepraktiški, nes lapė turi daug parazitų ir šių parazitų gemalais 
užteršia visą žemę, ir vėl apsikrečia. Tad praktiškiau, kai narvo dugnas yra iš 
tinklo ir pakeltas nuo žemės, tuomet lapės išmatos pro tinklą iškrinta ir žvė- 
riukas tais parazitais neapsikrečia. 

Toliau - kuo ir kiek jas šerti? Lapė iš esmės yra plėšrūnas, tad pagrindinis 
maistas būtų mėsa. Mes iš pradžių skyrėme vienai lapei pusę kilogramo mė- 
sos, o tai nesudarydavo didelių išlaidų, nes anais laikais mėsa buvo nebrangi. 
Mes ją gaudavome iš „Maisto“, o už kilogramą antrarūšės mėsos reikėjo mo- 
kėti tik keletą centų. 

Specialioje literatūroje maitinimo klausimai buvo plačiai nagrinėjami ir, 
tarp kitko, buvo nurodoma, kad lapė, nors yra plėšrūnas, suėda tam tikrą kie- 
kį augalinio maisto, pavyzdžiui, prarydama peles ir kitus smulkius graužikus, 
praryja ir jų skrandžių turinį, kuris susideda vien iš augalinio maisto. Be to, 

naujesni stebėjimai įrodė, kad lapė ir šiaip pati skina visokias uogas ir kad 
apskritai 15 procentų lapės maisto yra augalinės kilmės, - tad ir auginamoms 
lapėms būtinai šis maistas reikalingas. Prie mėsos lapėms pridėdavome miltų, 
žalių salotų, kiaulpienių ir obuolių, šermukšnių uogų, javų daigų. 

Labai svarbu, galima sakyti, lemiamas momentas zoofermos gyvavime — 
rujos laikas, nėštumas, jauniklių žindymas ir auginimas. Kai visa tai sėkmingai 
praėjo, augintojas jau gali apskaičiuoti ateinančios žiemos pajamas. 

Lapė lytiškai subręsta per metus, ir vienmečiai jaunikliai dauguma atvejų 
jau kitais metais atveda vaikus, tačiau ne visos patelės. Kai kurių patelių brendi- 
mas užsitęsia, ir jos kitais metais būna bergždžios. Bet tokių lapių nedaug. 

Lapė yra monogaminis žvėris, vadinasi, patinas gyvena su viena patele. 
Zoofermos augintojui šis reiškinys nepageidaujamas, tad nuo žvėrininkystės 
pradžios dedamos pastangos šį paprotį pakeisti ir priversti patinus turėti kele- 
tą patelių. Šis pokytis jau perpus pasiektas. Labai geras ir, be to, poligamiškai 
nusistatęs patinas yra labai vertingas. Įvairios yra ir patelės - geros motinos 
ir blogos motinos. Pirmos gerai išaugina vaikus, o kitos ne tik to nedaro, bet 
dargi savo vaikus suėda, tad augintojo užduotis nuolat stropiai kontroliuoti 
gimdančias pateles. 

Iš pradžių kailiukus realizuodavom atsitiktinai, Lietuvoje, bet mėginome 
ir eksportuoti. Viena kailiukų partija buvo pasiųsta į Londono kailių aukcioną, 
kurį organizavo firma „Hudson BAY Co“, bet pasirodė, kad kainos ten nebuvo 
didesnės kaip Lietuvoje. Mūsų krašte daug kas susidomėjo lapių auginimu, ir 
mes mielai pardavėm veislinių gyvulių, tad iki 1939 metų Lietuvoje buvo apie 
10 zoofermų, o bendras kailiukų skaičius apytikriai siekė vieną tūkstantį. Jau po 
karo didelė zooferma buvo įsteigta Vilkijoje, o mūsų ferma buvo nacionalizuota 
ir perduota iš pradžios Mokslų akademijai, o paskui Žemės ūkio akademijai. 

Augindami juodsidabres lapes, padarėme vieną įdomų bandymą. Mums 
buvo atneštas paprastas mūsų krašto lapiukas, patelė. Mes jį užauginome ir 
pavasarį suporavome su juodsidabriu patinu. Iš tų vedybų sulaukėme jaunų 
lapiukų labai tamsios, rudos spalvos. Jie buvo panašūs į sidabrines juodrudes 
lapes (rusų „černoburaja lisica“), o šios vados patelės, suporuotos su juodsida- 
brėmis lapėmis, davė dalį rudųjų ir dalį juodųjų lapiukų, kas atitiko Mendelio 
dėsnius. Kai aš vėliau apie tai parašiau savo straipsnyje, šie mano duomenys 
buvo išbraukti, nes tuo laiku Mendelio dėsniai buvo laikomi erezija, priešingai 
Lysenkos teigimams. 

Paskatinti sėkmingo juodsidabrių lapių auginimo, pamėginome auginti 
poliarines lapes. Ši lapių rūšis gyvena cirkumpoliariai, tai yra aplinkiniuose 
Šiaurės ašigalio kraštuose — Europoje, Azijoje ir Amerikoje. Jos būna dviejų 
spalvų — vienos baltos kaip sniegas, o kitos apytikriai šokoladinės spalvos (mė- 

lynosios lapės). Šių lapių kailiukas pigesnis už juodsidabrės lapės, bet prana- 
šumas yra tas, kad poliarinės lapės labai vislios, patelė dažnai atveda daugiau 
kaip 10 lapiukų. 

Dar vėliau susidomėjome audinėmis. Audinė — kiaunių šeimos žvėrelis, 
maždaug šeško dydžio. Seniau gyveno visoje Europoje, bet dabar Vakarų kraš- 
tuose beveik visai išnaikintos, ir jų reikšmė žmogui yra labai nežymi. Amerikoje 
audinės taip pat gyvena, bet skiriasi nuo mūsiškių ir jų kailiukai vertingesni. Šias 
audines pradėta auginti Šiaurės Amerikoje, ir greit įsitikinta, kad tai labai ne- 
sunkus dalykas, nes šie žvėriukai lengvai ištveria nelaisvę, yra nereiklūs ir greit 
veisiasi, tad ir mums kilo noras šią ūkio šaką išbandyti Lietuvos sąlygomis. 1929 
metais įsigijome pirmus tris žvėriukus, vieną patiną ir dvi pateles. Šėrėme jas 
mėsa, dažniausiai arkliena, o įvairumo dėlei duodavome menkaverčių žuvų (nes 
laisvėje pagrindinis jų maistas —- žuvys ir šiaip vandens gyvūnai). Išlaikyti tuos 
žvėriukus nebrangu, be to, jie užima nedaug vietos, o viena patelė atveda iki 
aštuonių jauniklių, kurie pirmais gyvenimo metais jau turi gražų kailiuką. 

Nuostabūs yra pasiekimai auginant audines. Per nepilną metų pusšimtį 
atrankos būdu pavyko gauti įvairių spalvų kailiukų — baltų, grynai juodų, juo- 
dų su sidabruotu atspalviu, pilkos metalinės spalvos. Iš mūsų fermos audinės, 
kaip ir lapės, paplito po visą Lietuvą. Beje, turiu ir pasiskųsti audinėmis. Buvo 
atsitikimų, kad jos pabėgdavo iš savo narvų ir aplankydavo artimus ūkius, daž- 
niausiai nakties metu. Įlįsdavo į vištides ir per vieną naktį papjaudavo keliolika 
vištų. Tokių apsilankymų mes patys patyrėme. 

Iš mūsų augintų žvėrelių paminėsiu dar meškėnus. Jie taip pat yra kilę 
iš Šiaurės Amerikos. Meškėnai giminingi meškoms ir kiaunėms, o didumu 
prilygsta vidutiniam šuniui. Jų kailiukas tankus, gražios pilkos spalvos, graži, 
pusiau juoda, pusiau balta galvutė ir raina uodega. Psichika meškėnai panašūs 
į šunis, lengvai prisiriša prie žmogaus, įdomaujasi žmogaus darbais, žaidžia 
su juo, net susidraugauja su šunimis. Tai puikus objektas žvėrių psichikai tirti. 
Nuo šunų vis dėlto skiriasi visiška disciplinos stoka. Nors meškėnų auginimas 
nesudaro keblumų, bet šis darbas neapsimoka, nes kailiukas yra gana pigus. 
Pabėgę iš zoofermos meškėnai, panašiai kaip ir audinės, mielai apsilanko viš- 
tidėse ir vištieną mėgsta. 

Dar vieną rūšį žvėriukų mėginome auginti, būtent nutrijas. Šis žvėre- 
lis nėra plėšrus, priklauso graužikų būriui, tai yra tam pačiam būriui kaip 
ir triušis, bebras, žiurkė. Jis gana didelis — sveria iki 10 kilogramų, o atrodo 
kaip didžiulė žiurkė. Kilęs jisai iš Pietų Amerikos, kur laisvai gyvena pusiau 
sausumoje, pusiau vandenyje. Nutrija puikiai plauko, nes užpakalinės kojos 
su plačiomis plaukiamomis plėvelėmis. Kailiukas tankus, iš stambių ašutų 
ir švelnaus, tarytum šilkinio, nepraleidžiančio vandens pavilnio. Kaip ir kiti 

graužikai, nutrija minta vien augaliniu maistu — visokiais, daugiausia vandens, 
augalais. Nutrijų kailiukų iš Pietų Amerikos, ypač iš Argentinos, eksportuoja 
ma labai daug, tad kai kam šovė į galvą sumanymas auginti jas, nes kailiukas 
yra labai vertingas, o maistas toks pat pigus, kaip ir triušio. Keblumą sudaro 
vien vanduo, nes nutrija, kaip jau sakiau, yra pusiau vandeninis žvėriukas. Tad 
nutrijas galima auginti prie ežero, atitvėrus jo dalį, arba tvenkinyje, arba įtai- 
sius betoninį baką, kurio vandenį būtų galima dažnai keisti. 

Mūsų bendrovė irgi pamėgino nutrijas auginti, bet, deja, trukdė vandens 
trūkumas Obelynėje. Tiesa, įsitaisėm mažą tvenkinėlį, kur subėgdavo lietaus 
vanduo, bet, kaip pasirodė, jo buvo per mažai, ir jis greit užsiteršdavo. Vieta 
nutrijoms auginti pasirodė netinkama. Tuomet nutrijų ūkelį perkėliau į Aly- 
taus apskritį netoli Daugų. Nedideliame Gėluko ežerėlyje vielos tinklu ati- 
tvėriau nedidelį vandens plotą kartu su kranto juosta. Sausumoje pagaminau 
dirbtinius urvus ir apgyvendinau juose žvėriukus. Šis naujas įrenginys pasiro- 
dė tinkamas. Malonu buvo matyti, kaip mūsų žvėriukai iš sausumos įžengia į 
vandenį, o vanduo visuomet švarus, nes bangos nusineša visus nešvarumus. 
Žiemai dirbtiniai urvai buvo apkrauti velėnomis, kad būtų šilčiau, ir mūsų 
žvėreliai, nors ir kilę iš šiltų Pietų Amerikos kraštų, gyveno čia visą žiemą, tik 
vienam kitam nušalo uodegos galas, nes jų uodegos ilgos ir plikos, panašiai 
kaip žiurkių. 1939-1940 metais buvo nepaprastai šalta žiema ir per pačius sti- 
priausius šalčius žvėriukai iš savo urvų nesirodė po keletą dienų, o urvų angą 
užkimšdavo sausomis žolėmis. Tokiu laiku jokio maisto neimdavo. Anksti pa- 
vasarį (bene kovo mėnesį) viena patelė atvedė vaikus, ežeras pradėjo atšilti, 
bet mūsų nutrijų patalpoje dar plūduriavo ledo luitai, ir nuostabus dalykas 
- vos gimę jauni nutrijukai pasileido į vandenį ir gerai plaukė. Nutrijų patelės 
turi vieną keistą ypatybę —- jų speniai yra ne pilvo pusėje, kaip kitų žvėrių, 
bet ant nugaros, tad vaikas gali žįsti net ir tuomet, kai motina plaukia. Dėl 
1940 metų įvykių ir bendros ekonominės suirutės mūsų nutrijų ferma žuvo ir 
daugiau neatsigavo. Bet vis dėlto spėjome šiuos naudingus žvėrelius išplatinti 
Lietuvoje, ir dabar juos augina kai kurie mūsų pažįstami. 

Tarybiniais laikais Rusijoje atkreiptas dėmesys į brangųjį Sibiro žvėrelį 
sabalą. Šis žvėrelis Sibire buvo labai paplitęs ir Sibiro užkariautojai už menką 
atlyginimą arba tiesiog prievarta išgaudavo jų kailiukų, kiek tik norėjo. Bet 
laikui bėgant, dėl plėšikiškos besaikės medžioklės sabalų tiek praretėjo, kad 
reikėjo imtis griežtų priemonių jų likučiams išsaugoti. Buvo įsteigti rezervatai, 
kur medžioklė visai uždrausta, o iš kitos pusės buvo bandyta dauginti saba- 
lus zoofermose, panašiai kaip juodsidabres lapes ir audines. Sabalų fermų yra 
įsteigta Sibire ir europinėje Rusijos dalyje. Sabalai ėmė veistis narvuose, bet 
ligi šiol rezultatai yra nepatenkinami, nes prieauglis labai mažas. Jau perėjus 

mūsų Obelynės fermai Mokslo akademijos nuosavybėn, aš atvežiau aštuonis 
sabalus iš Jenisejaus krašto. Rezultatai buvo taip pat nepatenkinami, ir Mokslo 
akademija šią zoofermos dalį likvidavo. 

Tarybiniais laikais Lietuvoje įsikūrė Gamtos apsaugos komitetas, kuris, 
tarp kitko, turėjo tikslą išplatinti mūsų krašte kai kuriuos svetimus žvėris. Pra- 
dėta nuo juodsidabrių lapių. Iš Obelynės fermos paimta ir paleista keliuose ra- 
jonuose juodsidabrių lapių. Tikėtasi, kad šios lapės sumiš su mūsų rudosiomis 
lapėmis ir pagerins jų kailių kokybę. Patenkinamų rezultatų vis dėlto negauta. 

Panašus bandymas atliktas su audinėmis. Iš Obelynės zoofermos buvo 
paimta keliasdešimt audinių ir paleista įvairiose tinkamose vietose. Žvėreliai 
greit paplito ir jų padaugėjo, bandymą tenka laikyti pavykusiu“. 

Be žmogaus pastangų Lietuvoje aklimatizavosi keletas svetimų žvėrių. 
Paminėsime pirmučiausia mangutą (usūrinį šunį). Jo tėvynė — Tolimieji Rytai. 
Tai šiek tiek į lapę panašus žvėrelis, bet jo kailiukas vertingesnis. Šiuo žvė- 
reliuų susidomėjo rusų zoologas Manteutfelis ir patarė aklimatizuoti jį Sibire 
ir europinėje Rusijoje. Taip ir buvo padaryta — daug šimtų šių žvėrelių buvo 
atvežta ir paleista visoje plačioje Rusijoje. Mūsų Gamtos apsaugos komitetas 
neprisidėjo prie to žygio, nes numatė šio žvėrelio pavojų medžioklės ūkiui, ta- 
čiau artimoje mums Gudijoje mangutai buvo paleisti, ėmė veistis ir netrukus 
peržengė Lietuvos sieną. Dabar Lietuvoje jų daug, apytikriai tiek, kiek lapių, 
ir jų daroma žala yra didelė. Jie drasko paukščių lizdus, ypač laukinių ančių, 
tetervinų, kurapkų ir kitų, be to, pasirodė, kad jie lengvai apsikrečia pasiutimo 
liga ir aprieja žmogų, šunis, galvijus. Tad, pasirodo, ši neapgalvota aklimatiza- 
cija pridarė daug žalos. 

Kitas žvėriukas, mums nepageidaujant aklimatizavęsis mūsų krašte, yra 
ondatra. Tai graužikas, irgi panašus į didelę žiurkę, bet gražiu kailiuku. Jo tė- 
vynė yra Šiaurės Amerika, kur jis gyvena panašų gyvenimą kaip nutrija: eže- 
ruose, pelkėse, minta visokiais pelkių augalais. Nuo senų laikų ondatrų kai- 
liukai buvo eksporto objektas, jų kailiukų milijonai buvo išvežama į Europą. 
Apytikriai prieš 70 metų ondatrų buvo atvežta į Čekoslovakiją ir Suomiją, o 
palyginti neseniai Tarybų Sąjunga įsigijo jų iš Suomijos, kad apgyvendintų jo- 
mis Sibiro pelkes. Dabar ondatra paplito ne tik Sibire ir europinėje Rusijoje, 
gyvena ji ir Lietuvoje, mūsų ežeruose, pelkėse, kur minta visokiomis žolėmis. 
Kai kuriuose mūsų ežeruose ondatrų tiek daug, kad išnaikino didesnę dalį 
vandens augalų ir privertė vandens paukščius apleisti jų vietas. Taigi abejoti- 
na, ar mes jomis pasidžiaugsime. 


* Tačiau kiekvienas gyvūnas „imigrantas“, ypač plėšrūnas, vietinei faunai daro tik žalą. Tad vargu ir ar 
galime sakyti, kad bandymas „pavyko“. (Red, past.) 

Bėga metai, yra apie ką pagalvoti ir prisiminti 


Pabaigos žodis 


Gerais senais laikais... Tai posakis, kuriuo dažnai prasideda pasakojimai 
apie praeitį. Ypač senų žmonių, kurie vien praeityje įžiūri romantiką ir ku- 
riems nepatinka dabartis. Tokį bruožą turiu ir aš, bet jis manyje visko ne- 
užgožia. Kultūros, ypač mokslo pažanga, buities patogumai, visuotinis mo- 
kymas, socialinis aprūpinimas, tobulos susisiekimo priemonės - visa tai yra 
geri dalykai, kurių seniau nebuvo. Bet vienu atžvilgiu senovę aš vertinu labiau 
negu dabartį. Senosios Lietuvos žmonių namai, viensėdijos ir kaimai turėjo 
tam tikrą atspaudą, kurio neaptiksi dabar. Mediniai namai šiaudais dengti, 
žali nuo apaugusių samanų, aplink juos ūkio trobesiai ir būtinai, nors ir ne- 

didelis, sodas ir darželis, o jame senovinės, dabar iš mados išėjusios gėlės — 
bijūnai, medetkos, auskarėliai. Darželis prie pat kelio, o jame šermukšnio ar 
vyšnios medis, gėlynai pabaltintais akmenimis apvedžioti. Toks darželis bet 
kuriuo metų laiku traukte traukdavo akį savo žydinčiomis vyšniomis, bijūnais, 
saulėgrąžomis, o vėlai rudenį — raudonomis šermukšnių uogomis. Senų laikų 
lietuvaitė labai rūpinosi savo darželiu ir dėl jo puošnumo net rungtyniavo su 
kaimynėmis. Jau vien toksai darželis maloniai nuteikdavo svečią. 

Aš labiau vertinu praeities kraštovaizdį su visu tuo, kas jam priklausė. Su 
jo upėmis, ežerais, kalvomis ir slėniais, pievomis, pelkėmis, raistais ir miškais. 
Net ir senovinio žmogaus būdas, žmogaus, gyvenusio po šiaudiniu samanotu 
stogu, mitusio savo karvių pienu ir juoda duona, kurią išsikepdavo iš savomis 
girnomis sumaltų rugių, buvo man artimesnis. Paprastumas slypėjo jo širdyje, 
o tą paprastumą be suktų žodžių išreikšdavo jo lūpos net ir nepažįstamam. Ne 
toks yra dabartinis žmogus. Norom nenorom man dabar ateina į galvą senas 
romėnų posakis „homo homini lupus est“?!. Kalbėdamas su kitu žmogumi, 
turi gerai apgalvoti sakinius, kad nepakenktum sau, o gal ir kitiems... Nepra- 
dėk kalbėti su nepažįstamu, jeigu nežinai, kas jis yra. Jis gali būti ir jūsų vien- 
mintis, bet nežinodamas, kas jūs, bijos atvirai kalbėti. Bet jis gali būti priešiškų 
pažiūrų, o kalbėdamas su jumis apsimeta esąs vienmintis, kad susektų jūsų 
galvoseną, išnagrinėtų jus ir iš to pasidarytų išvadas. Tad — ne su kiekvienu 
galima nuoširdžiai kalbėti, nebent tik apie šios dienos orą arba oro prognozes 
rytdienai... Būkite gudrus, kalbėdamas su kitu, neparodykite savo sielos, o rei- 
kalui esant pasirodykit tuo, kuo jūs nesate... Tad supraskite, mano širdyje slypi 
pasiilgimas to, kad žmogus žmogui būtų tik žmogus. 


* Žmogus žmogui - vilkas (lot.). 

